ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗΡΝΑ**΄**

Πέμπτη 10 Ιουλίου 2025

Αθήνα, σήμερα στις 10 Ιουλίου 2025, ημέρα Πέμπτη και ώρα 12.33΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. ΓΕΩΡΓΙΟΥ ΓΕΩΡΓΑΝΤΑ.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 9-7-2025 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΝ΄ συνεδριάσεώς του, της Τετάρτης 9 Ιουλίου 2025, σε ό,τι αφορά την ψήφιση στο σύνολο του σχεδίου νόμου: «Διασφάλιση δημοσιονομικής ισορροπίας: Μεταρρύθμιση πλαισίου δημοσιονομικής διαχείρισης – Τροποποίηση ν. 4270/2014 για την ενσωμάτωση της Οδηγίας (ΕΕ) 2024/1265 του Συμβουλίου της 29ης Απριλίου 2024 για την τροποποίηση της Οδηγίας 2011/85/ΕΕ σχετικά με τις απαιτήσεις για τα δημοσιονομικά πλαίσια των κρατών μελών και λοιπές διατάξεις»)

Πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 11 Ιουλίου του 2025.

Α. Επίκαιρες ερωτήσεις πρώτου κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1163/2-7-2025 επίκαιρη ερώτηση του Βουλευτή Δωδεκανήσου της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Γεωργίου Νικητιάδη προς τον Υπουργό Ανάπτυξης με θέμα: «Δεν τηρήσατε τη δέσμευσή σας σχετικώς με τη δημιουργία τμήματος Τεχνικών Επιθεωρητών Υγιεινής και Ασφάλειας στην εργασία στη Ρόδο - Ερωτώ ξανά, πότε θα αναλάβετε τη σχετική νομοθετική πρωτοβουλία, αυτή που υποσχεθήκατε στη Βουλή ότι θα ερχόταν μέχρι τέλος Ιουνίου;».

2. Η με αριθμό 1160/30-6-2025 επίκαιρη ερώτηση του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Γιατί ως Κυβέρνηση δεν στρέφεστε δικαστικά εναντίoν εκείνων που πήραν παράνομα τις επιδοτήσεις του ΟΠΕΚΕΠΕ για να τις επιστρέψουν;».

3. Η με αριθμό 1161/1-7-2025 επίκαιρη ερώτηση του Βουλευτή Έβρου της Κ.Ο. «ΕΛΛΗΝΙΚΗ ΛΥΣΗ» κ. Παράσχου Παπαδάκη προς τον Υπουργό Εξωτερικών με θέμα: «Επιτακτική ανάγκη γνωστοποίησης των τεχνικών όρων της συμφωνίας μεταξύ της Ελλάδας και της Βουλγαρίας για τα ύδατα του ποταμού Άρδα, ενόψει κινδύνου οικολογικής καταστροφής του υγροβιότοπου του Δέλτα Έβρου και οικονομικής καταστροφής των αγροτών της περιοχής Φερών - Πέπλου».

4. Η με αριθμό 1177/7-7-2025 επίκαιρη ερώτηση του Προέδρου της Κ.Ο. «ΝΕΑ ΑΡΙΣΤΕΡΑ» και Βουλευτή Μεσσηνίας κ. Αλέξανδρου Χαρίτση προς τον Υπουργό Εθνικής Οικονομίας και Οικονομικών με θέμα: «Τι συμβαίνει με τις αναθέσεις έργων από πόρους 2,5 δις ευρώ του Ταμείου Ανάκαμψης και Ανθεκτικότητας σε μόλις 10 εταιρείες του κλάδου πληροφορικής και τεχνολογίας;».

5. Η με αριθμό 1167/4-7-2025 επίκαιρη ερώτηση του Βουλευτή Α΄ Ανατολικής Αττικής της Κ.Ο. «ΝΙΚΗ» κ. Τάσου Οικονομόπουλου προς τον Υπουργό Εξωτερικών με θέμα: «Συμμετοχή της Τουρκίας στα ευρωπαϊκά εξοπλιστικά προγράμματα.- Πώς προστατεύονται τα ελληνικά συμφέροντα;».

6. Η με αριθμό 1185/7-7-2025 επίκαιρη ερώτηση του Βουλευτή Επικρατείας της Κ.Ο. «ΠΛΕΥΣΗ ΕΛΕΥΘΕΡΙΑΣ» κ. Αλέξανδρου Καζαμία προς τον Υπουργό Αγροτικής Ανάπτυξης και Τροφίμων με θέμα: «Τα νέα συγκλονιστικά στοιχεία που περιέχονται στην συμπληρωματική δικογραφία που διαβίβασε η ευρωπαϊκή εισαγγελία στη Βουλή στις 1/7/2025 για το σκάνδαλο του ΟΠΕΚΕΠΕ».

7. Η με αριθμό 1174/7-7-2025 επίκαιρη ερώτηση της ανεξάρτητης Βουλευτού Πέλλας κυρίας Θεοδώρας Τζάκρη προς τον Υπουργό Εξωτερικών με θέμα: «Η αλήθεια για το τουρκολυβικό μνημόνιο».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 § 2 και 3 και 132 § 2 ΚτΒ)

1. Η με αριθμό 1168/4-7-2025 επίκαιρη ερώτηση του Βουλευτή Πρεβέζης της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Κωνσταντίνου Μπάρκα προς τον Υπουργό Υγείας με θέμα: «Ανεφάρμοστη η «δέσμευση» για νέο ελικόπτερο ΕΚΑΒ στο Άκτιο. Χωρίς επείγουσα κάλυψη οι πολίτες της Δυτικής Ελλάδας.».

2. Η με αριθμό 1179/7-7-2025 επίκαιρη ερώτηση του Βουλευτή Α΄ Αθηνών της Κ.Ο. «ΝΕΑ ΑΡΙΣΤΕΡΑ» κ. Αθανάσιου Ηλιόπουλουπρος τον Υπουργό Αγροτικής Ανάπτυξης και Τροφίμων με θέμα: «Η κυβερνητική συγκάλυψη των ευθυνών Αυγενάκη στο σκάνδαλο του ΟΠΕΚΕΠΕ - Οι δηλώσεις Μαρινάκη σε αντίθεση με τα πραγματικά γεγονότα».

3. Η με αριθμό 1169/4-7-2025 επίκαιρη ερώτηση του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Στο χείλος της καταστροφής βρίσκονται οι καλλιεργητές καρυδιών στην Περιφερειακή Ενότητα Λάρισας: Παραμένουν χωρίς επαρκείς αποζημιώσεις και αποκλεισμένοι από κάθε μέτρο στήριξης».

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 § 5 ΚτΒ)

1. Η με αριθμό 4587/8-4-2025 ερώτηση της Βουλευτού Λακωνίας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ», κυρίας Παναγιώτας Γρηγοράκου προς τον Υπουργό Αγροτικής Ανάπτυξης και Τροφίμων με θέμα: «Η άμεση αξιοποίηση του υδατικού δυναμικού της περιοχής του Καστορείου».

2. Η με αριθμό 5066/2-5-2025 ερώτηση της Βουλευτού Επικρατείας της Κ.Ο. «ΣΥΡΙΖΑ - Προοδευτική Συμμαχία» κυρίας Έλενας Ακρίτα προς τον Υπουργό Υγείας, με θέμα: «Ομαδική παραίτηση γιατρών στο Βενιζέλειο "Η κατάρρευση είναι προ των πυλών"».

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εισερχόμεθα στην συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ανάπτυξης: «Αναμόρφωση του πλαισίου για την επαγγελματική κατάρτιση υπαλλήλων που χειρίζονται δημόσιες συμβάσεις, του πλαισίου για την προετοιμασία και την ανάθεση δημοσίων συμβάσεων και την έννομη προστασία στον τομέα των δημοσίων συμβάσεων, του πλαισίου εθνικών υποδομών ποιότητας και του πλαισίου ίδρυσης, επέκτασης και εκσυγχρονισμού των μεταποιητικών δραστηριοτήτων στην Περιφέρεια Αττικής».

Η Διάσκεψη των Προέδρων αποφάσισε στη συνεδρίασή της της Παρασκευής 4ης Ιουλίου 2025 τη συζήτηση και ψήφιση του νομοσχεδίου σε μία συνεδρίαση, ενιαία επί της αρχής, επί των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συνεφώνησε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα τον λόγο επί της διαδικασίας.

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει η κ. Κωνσταντοπούλου επί της διαδικασίας. Μετά θα δώσω τον λόγο στην κ. Μανωλάκου.

Ορίστε, κυρία Κωνσταντοπούλου, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, σε αυτήν την για άλλη μία φορά δρομολογούμενη εξαιρετικά ανησυχητική συνθήκη η Πλεύση Ελευθερίας σας γνωστοποιεί ότι θα καταθέσει διαρκούσης της συνεδρίασης ένσταση αντισυνταγματικότητας της τροπολογίας, η οποία κατατέθηκε εχθές το βράδυ, της τροπολογίας που αποτελεί μια ανατριχιαστική διολίσθηση σε καθεστώς θεσμοποίησης του ρατσισμού και αναστολής των διεθνών υποχρεώσεων της χώρας για εξέταση αιτήσεων ασύλου και παροχή αιτήσεων ασύλου.

Όπως γνωρίζετε εχθές συζητείτο νομοσχέδιο του Υπουργείου Οικονομικών, στη διάρκεια του οποίου ο Πρωθυπουργός προσήλθε και ανακοίνωσε ότι θα κατατεθεί έκτακτη ρύθμιση. Αυτή κατατέθηκε εχθές το βράδυ στις 22.30΄. Ο Πρωθυπουργός στην ομιλία του είπε ότι θα επρόκειτο για ρύθμιση αναστολής εξέτασης αιτήσεων ασύλου. Αμέσως αντέδρασα. Και ήμουν η μόνη που αντέδρασα τόσο έντονα, ρωτώντας τον Πρωθυπουργό αν πρόκειται και να αποσυρθούμε από το Συμβούλιο της Ευρώπης, διότι αυτού του είδους οι ρυθμίσεις, που παραπέμπουν στον Όρμπαν και στον Τραμπ, αποτελούν ρυθμίσεις με τις οποίες η χώρα αυτοεξαιρείται από το διεθνές πλαίσιο προστασίας των ανθρωπίνων δικαιωμάτων.

Το δικαίωμα στο άσυλο είναι ένα από τα πιο θεμελιώδη ανθρώπινα δικαιώματα, είναι το δικαίωμα του κατατρεγμένου να ζητήσει προστασία. Και η χώρα μας, έτσι όπως συγκροτήθηκε σε δημοκρατία μετά την πτώση της χούντας, αυτό το δικαίωμα, το δικαίωμα στο άσυλο, το αντιμετώπισε, δίνοντάς του συνταγματική περιωπή. Οι διακρίσεις, ο ρατσισμός αποτελούν διεθνές έγκλημα. Το δε Απαρτχάιντ έχει καταδικαστεί από τη δεκαετία του ’80. Ο κρατικός ρατσισμός με τη μορφή του ναζισμού και του φασισμού έχουν καταδικασθεί από την ανθρωπότητα από το τέλος του Β΄ Παγκοσμίου Πολέμου.

Αυτό το οποίο ανακοίνωσε ο κ. Μητσοτάκης και αυτό το οποίο δρομολογείται αυτήν τη στιγμή είναι μία εφιαλτική μετάπτωση της δημοκρατίας, η οποία ούτως ή άλλως βάλλεται με πάρα πολλούς τρόπους, σε καθεστώς ρατσιστικό, το οποίο δεν θα εξετάζει αιτήσεις ασύλου, αντιμετωπίζει και διακρίνει, διαβάζουμε την διάταξη: «Αναστέλλεται η υποβολή αιτήσεων χορήγησης ασύλου από άτομα που εισέρχονται στη χώρα παράνομα με οποιοδήποτε πλωτό μέσο που προέρχεται από τη Βόρεια Αφρική». Ποιος τα εξετάζει αυτά; «Τα άτομα αυτά επιστρέφονται χωρίς καταγραφή στη χώρα προέλευσης ή καταγωγής». Επιστρέφονται χωρίς καταγραφή; Δηλαδή, θα νομοθετήσουμε τα push backs.

Αυτά, κύριε Πρόεδρε, είναι πρακτικές, που έχουν καταδικαστεί στο διεθνές στερέωμα με σειρά πορισμάτων του πλαισίου προστασίας των ανθρωπίνων δικαιωμάτων, της Ευρωπαίας Συνηγόρου του Πολίτη, του Ύπατου Αρμοστή του Συμβουλίου της Ευρώπης για τα ανθρώπινα δικαιώματα, όλων των διεθνών οργανισμών και οργανώσεων που ασχολούνται με την προστασία των ανθρωπίνων δικαιωμάτων, όλων των διεθνών οργανισμών και οργανώσεων που ασχολούνται με την πάταξη του ρατσισμού.

Το περασμένο Σαββατοκύριακο έγινε ένα καταπληκτικό φεστιβάλ, το αντιρατσιστικό φεστιβάλ, που γίνεται εδώ και περισσότερα από είκοσι έξι χρόνια. Ήταν το 26ο Αντιρατσιστικό Φεστιβάλ, με πάρα πολλή νεολαία, γιατί οι νέοι άνθρωποι δεν ενδίδουν στον ρατσισμό και στις διακρίσεις.

Εμείς, λοιπόν, πρόκειται να θέσουμε τη Νέα Δημοκρατία και την Κυβέρνηση και ιδίως τα μέλη της Κυβέρνησης τα οποία δεν είναι οπαδοί και θιασώτες της ρατσιστικής αντίληψης ότι υπάρχουν κάποιοι άνθρωποι που μπορούμε να τους αντιμετωπίζουμε σαν να ήταν σκουπίδια, δεν είναι θιασώτες της απάνθρωπης αντίληψης ότι μπορούμε να πετάμε ανθρώπους στη θάλασσα ή να τους πυροβολούμε… Και επειδή, θα μου επιτρέψετε, είναι η ειδίκευσή μου και το Διεθνές Δίκαιο και το Διεθνές Ανθρωπιστικό Δίκαιο και το Διεθνές Δίκαιο των Ανθρωπίνων Δικαιωμάτων και ακούω διάφορους που πραγματικά είναι…

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώστε με αυτό, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα ολοκληρώσω.

…είναι εντελώς απολίτιστα πρόσωπα -και ως απολίτιστος συμπεριφέρθηκε χθες και ο κ. Μητσοτάκης- να λένε ότι το θέμα είναι αν έχουμε κλειστά ή ανοιχτά σύνορα, θα ήθελα να ενημερώσω πρώτον ότι κλειστά σύνορα έχουν τα απολυταρχικά καθεστώτα.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, θα γίνει συζήτηση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να ολοκληρώσω, κύριε Πρόεδρε. Μην αντιπαρατίθεστε μαζί μου!

**ΠΡΟΕΔΡΕΥΩΝ (Γεώργιος Γεωργαντάς):** Δεν έχω λόγο να αντιπαρατίθεμαι, αλλά υπάρχει ένα νομοσχέδιο σε εξέλιξη και θα γίνει συζήτηση και θα ακουστείτε σε ό,τι θέλετε να πείτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Υπάρχει μία τροπολογία. Μην αντιπαρατίθεστε μαζί μου!

**ΠΡΟΕΔΡΕΥΩΝ (Γεώργιος Γεωργαντάς):** Εδώ ενημερώνετε ότι θα καταθέσετε την ένσταση αντισυνταγματικότητας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Παρακαλώ, μην με διακόπτετε, για να ολοκληρώσω.

Ακόμα και στη Βουλή των Εφήβων μάθαμε ότι λογοκρίνανε τα παιδιά. Έλεος!

Έρχομαι, λοιπόν, στο ζήτημα. Οι πολιτισμένες χώρες έχουν ελεγχόμενα σύνορα. Ούτε κλειστά, ούτε ανοιχτά, αλλά ελεγχόμενα. «Ελεγχόμενα» θα πει και η διαδικασία υποβολής αίτησης ασύλου, αίτησης μετανάστευσης, που υπάρχουν όργανα στις δημοκρατίες που τα εξετάζουν. Ούτε πυροβολούμε τους ανθρώπους στα σύνορα για να έχουμε νεκρούς, που θέλει ο κ. Πλεύρης, ούτε τους ρίχνουμε στη θάλασσα, ούτε τους απωθούμε, ούτε φτάνουμε σε τέτοιες τραγικές, εγκληματικές καταστάσεις, όπως το ναυάγιο της Πύλου με 650 νεκρούς και περηφανευόμαστε.

Εμείς κρούουμε τον κώδωνα του κινδύνου, της εγρήγορσης και της ευθύνης. Αυτή τη στιγμή η χώρα διολισθαίνει σε καταστάσεις που την υποβαθμίζουν σε λειτουργία καθεστώτος. Και θα θέσουμε, βεβαίως, και τα μέλη της Εθνικής Αντιπροσωπείας προ της ευθύνης τους γι’ αυτήν την ρατσιστική διολίσθηση.

Και μια τελευταία παρατήρηση, κύριε Πρόεδρε.

Ο Τραμπ ξεκίνησε τη θητεία του ανακοινώνοντας ρατσιστικά μέτρα, υψώνοντας τείχη και συλλαμβάνοντας οικογενειάρχες, μανάδες και δημιουργώντας και προκαλώντας πολύ μεγάλη ταραχή. Πριν από ελάχιστες μέρες, ο αμερικανικός λαός βίωσε μια τρομερή τραγωδία από εγκληματικές παραλείψεις με ανθρώπους που πνίγηκαν. Η Πρόεδρος του Μεξικού, που είχε καταστεί στόχος του ρατσισμού, ήταν η πρώτη η οποία έστειλε ανθρωπιστική βοήθεια στις Ηνωμένες Πολιτείες. Γιατί όταν έχεις ανθρωπιστική σκοπιά, ούτε εκδικείσαι, ούτε αντιπαρατίθεσαι, αλλά ξέρεις ότι στην κορυφή της ιεράρχησης είναι ο άνθρωπος και εμείς στον άνθρωπο θα επιμείνουμε.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, θέλω κι εγώ τον λόγο επί της διαδικασίας.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο επί της διαδικασίας έχει και η Κοινοβουλευτική Εκπρόσωπος κυρία Μανωλάκου από το ΚΚΕ.

**ΔΙΑΜΑΝΤΩ ΜΑΝΩΛΑΚΟΥ:** Η Κοινοβουλευτική Ομάδα του ΚΚΕ βάζει θέμα απόσυρσης της επαίσχυντης τροπολογίας που καταπατά ανθρώπινα δικαιώματα και Διεθνές Δίκαιο. Είναι αυθαίρετη και ντροπιαστική η αναστολή αίτησης χορήγησης ασύλου σε ξεριζωμένους ανθρώπους.

Σε διαφορετική περίπτωση, η Κοινοβουλευτική Ομάδα του ΚΚΕ θα καταθέσει αίτημα ονομαστικής ψηφοφορίας και ο καθένας ας αναλάβει τις ευθύνες του απέναντι στην απανθρωπιά και τη βαρβαρότητα που φτάνει μέχρι την μη καταγραφή των κατατρεγμένων μεταναστών και προσφύγων. Και ο καθένας καταλαβαίνει τι σημαίνει αυτό.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ πάρα πολύ, κυρία συνάδελφε.

Επί της διαδικασίας, ακούστε με λίγο, παρακαλώ.

Αυτό που είπε η κυρία Κωνσταντοπούλου είναι πράγματι επί της διαδικασίας για να ενημερωθεί το Σώμα περί προθέσεως κατάθεσης αντιρρήσεων συνταγματικότητας και θα παρακαλούσα κιόλας, κυρία Κωνσταντοπούλου, κυρία Πρόεδρε, αν είναι δυνατόν, αυτό να γίνει μέχρι το τέλος της ομιλίας του δεύτερου εισηγητή, για να μπορέσουμε αμέσως μετά την ολοκλήρωση των εισηγήσεων, να κάνουμε και τη συζήτηση επί της αντίρρησης της συνταγματικότητας.

Όποιος άλλος Κοινοβουλευτικός θέλει τον λόγο…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα το καταθέσουμε, όταν το καταθέσουμε.

**ΠΡΟΕΔΡΕΥΩΝ (Γεώργιος Γεωργαντάς):** Απλά για να διευκολύνουμε τη διαδικασία, αλλά όποτε θέλετε. Απλά, αν κατατεθεί τότε, θα μπορέσουμε αμέσως μετά τις εισηγήσεις, να την κουβεντιάσουμε.

Σε κάθε περίπτωση, εδώ δεν μπορεί να γίνει συζήτηση παρά μόνο αν είναι επί της διαδικασίας ή εάν έχει κάποιος να ανακοινώσει κάτι παρόμοιο, παρακαλώ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Πρόεδρε, μπορώ;

**ΠΡΟΕΔΡΕΥΩΝ (Γεώργιος Γεωργαντάς):** Κυρία Αναγνωστοπούλου, υπάρχει κάτι παρόμοιο; Γιατί θα γίνει συζήτηση και θα τοποθετηθεί ο καθένας επί του ζητήματος στη συζήτηση.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Επί της διαδικασίας.

**ΠΡΟΕΔΡΕΥΩΝ (Γεώργιος Γεωργαντάς):** Ναι, πείτε μου το «επί της διαδικασίας» που εναπόκειται;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Αυτή η τροπολογία που ήρθε στο Ελληνικό Κοινοβούλιο είναι επαίσχυντη, είναι ρατσιστική και θα την πληρώσουμε.

**ΠΡΟΕΔΡΕΥΩΝ (Γεώργιος Γεωργαντάς):** Μου επιτρέπετε; Προτίθεστε να καταθέσετε αντίρρηση συνταγματικότητας;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ένα λεπτό να ολοκληρώσω τη σκέψη μου.

**ΠΡΟΕΔΡΕΥΩΝ (Γεώργιος Γεωργαντάς):** Όχι, δεν θα γίνει συζήτηση επί της τροπολογίας αυτή τη στιγμή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ό,τι θέλει θα πει!

**ΠΡΟΕΔΡΕΥΩΝ (Γεώργιος Γεωργαντάς):** Να σας πω κάτι; Είμαστε επί της διαδικασίας. Ακούστε με! Υπάρχει πρόθεση να κατατεθεί κάποια ένσταση;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα της πείτε τι θα πει;

**ΠΡΟΕΔΡΕΥΩΝ (Γεώργιος Γεωργαντάς):** Εδώ ανακοινώθηκε από το ΚΚΕ η ονομαστική ψηφοφορία, αν χρειαστεί. Από εσάς, η ένσταση αντισυνταγματικότητας. Επί της διαδικασίας ακούω μόνο επί τέτοιων αιτημάτων. Δεν θέλω τοποθέτηση επί της τροπολογίας.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Αφού ζητάμε και φαίνεται ότι δεν θα γίνει δεκτή η πρόταση να αποσυρθεί τώρα αυτή η τροπολογία…

**ΠΡΟΕΔΡΕΥΩΝ (Γεώργιος Γεωργαντάς):** Αυτό ζητάτε, να αποσυρθεί.

**ΔΙΑΜΑΝΤΩ ΜΑΝΩΛΑΚΟΥ:** Και το ΚΚΕ ζήτησε την απόσυρση.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** …θα στηρίξουμε, σε περίπτωση μη απόσυρσης, το αίτημα αντισυνταγματικότητας και παρανομίας.

**ΓΕΩΡΓΙΟΣ ΨΥΧΟΓΙΟΣ:** Επί της διαδικασίας, κύριε Πρόεδρε, μπορώ;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Ψυχογιέ, αν και νομίζω καταλαβαίνετε ότι το «επί της διαδικασίας» ευτελίζει αυτή τη στιγμή τη διαδικασία.

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, να επισημάνω ότι ζητήσαμε άμεσα την απόσυρση και σε διαφορετική περίπτωση ζητάμε την ονομαστική.

**ΠΡΟΕΔΡΕΥΩΝ (Γεώργιος Γεωργαντάς):** Συμφωνούμε, ακριβώς έτσι το είπατε.

Παρακαλώ, κύριε συνάδελφε.

**ΓΕΩΡΓΙΟΣ ΨΥΧΟΓΙΟΣ:** Κύριε Πρόεδρε, ήθελα να ρωτήσω: Η διαδικασία αυτή τώρα με την ένσταση αντισυνταγματικότητας και προφανώς…

**ΠΡΟΕΔΡΕΥΩΝ (Γεώργιος Γεωργαντάς):** Αυτή τη στιγμή δεν έχει κατατεθεί κάτι. Συζητάμε.

**ΓΕΩΡΓΙΟΣ ΨΥΧΟΓΙΟΣ:** Ωραία, θα περιμένουμε να κατατεθεί. Προφανώς και είναι κάτι που για εμάς είναι απαράδεκτο, είναι παράνομο, θα έλεγα ότι είναι εντελώς εγκληματικό αυτό το οποίο έρχεται και αυτό το οποίο φέρνει η Κυβέρνηση στη Βουλή.

Από εκεί και πέρα συντασσόμαστε, αλλά θα αναπτύξουμε και την επιχειρηματολογία μας, τόσο με την απόσυρση την οποία κι εμείς ζητάμε πριν την έναρξη της διαδικασίας, αλλά και με την αντισυνταγματικότητα την οποία θα τη δούμε και όταν κατατεθεί για να πάρουμε και θέση ακριβώς.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Συνεχίζω από το σημείο το εισαγωγικό για τη σημερινή ημερήσια διάταξη.

Η Διάσκεψη των Προέδρων αποφάσισε στη συνεδρίασή της της Παρασκευής 4ης Ιουλίου 2025 τη συζήτηση και ψήφιση του νομοσχεδίου σε μία συνεδρίαση ενιαία…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μία ή δύο είπε!

**ΠΡΟΕΔΡΕΥΩΝ (Γεώργιος Γεωργαντάς):** Σε μία συνεδρίαση μου λέει η Γραμματεία. Θα δούμε τα Πρακτικά και αν χρειάζεται, θα το διορθώσω, αλλά μου λένε μία ήταν η ημέρα που αποφασίστηκε.

Και συνεχίζω: …σε μία έως δύο ενιαία επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή. Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα στην συνεφώνησε.

Τον λόγο έχει η εισηγήτρια της Νέας Δημοκρατίας, κυρία Χριστίνα Αλεξοπούλου για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής.

Παρακαλώ, κυρία συνάδελφε.

**ΧΡΙΣΤΙΝΑ ΑΛΕΞΟΠΟΥΛΟΥ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, έξι χρόνια συμπληρώθηκαν από τότε που η Νέα Δημοκρατία ανέλαβε τη διακυβέρνηση της χώρας και ένα πράγμα μπορώ να πω με σιγουριά, ότι έχουν γίνει άλματα όχι μόνο για να ξεπεραστούν με επιτυχία τα πρωτόγνωρα εμπόδια που συναντήσαμε σε αυτήν τη δύσκολη εξαετή πορεία, αλλά και για να πάμε τη χώρα μας μπροστά όσο το δυνατόν μακρύτερα και όσο το δυνατόν ταχύτερα. Επενδύσεις, ανάπτυξη, εκσυγχρονισμός παντού, στην υγεία, στην παιδεία, στη δικαιοσύνη, στη δημόσια διοίκηση, μα, πάνω από όλα, το πιο σημαντικό, αυτό της μείωσης της ανεργίας, αυτής της μάστιγας που έδιωχνε τα παιδιά μας μακριά από την πατρίδα.

Βέβαια μόνο όποιος δεν δουλεύει αποφεύγει τα λάθη. Και εμείς, κυρίες και κύριοι συνάδελφοι, δουλεύουμε πολύ. Κάναμε σφάλματα και αστοχίες. Αναλάβαμε όμως γενναία την ευθύνη και μείναμε προσηλωμένοι στον στόχο μας να φτιάξουμε μια Ελλάδα αντάξια των Ελληνίδων, αντάξια των Ελλήνων, μια πολύ καλύτερη Ελλάδα από αυτήν που παραλάβαμε. Στο τέλος ο λαός θα μας κρίνει και είμαι βέβαιη ότι το αποτέλεσμα της ετυμηγορίας του θα είναι και πάλι θετικό.

Έξι χρόνια λοιπόν συμπληρώθηκαν και από τότε που ο λαός της Αχαΐας μου έκανε την τιμή και εμένα να τον εκπροσωπώ εδώ, στην Εθνική Αντιπροσωπεία. Σήμερα όμως αισθάνομαι μια επιπλέον ιδιαίτερη τιμή και συγκίνηση, καλούμαι να εισηγηθώ ένα νομοσχέδιο που σχετίζεται άμεσα κατά το μεγαλύτερο μέρος του με την προηγούμενη ζωή μου, του πολιτικού μηχανικού και αυτή της εργολήπτριας. Μπορώ έτσι να σας διαβεβαιώσω από πρώτο χέρι ότι και σε αυτόν τον τομέα ο συνήθης ύποπτος, το Υπουργείο Ανάπτυξης, κάνει πάρα πολλά βήματα για να κερδίσει αυτό το στοίχημα του παραγωγικού μετασχηματισμού της ελληνικής κοινωνίας, της παραγωγικής ανάπτυξης παντού, με δικαιοσύνη και κυρίως με διαφάνεια.

Πριν παρουσιάσω με συντομία το υπό ψήφιση νομοσχέδιο οφείλω να επισημάνω και εγώ, αλλά και να εξάρω, τα αντανακλαστικά της Κυβέρνησης όσον αφορά στην άμεση αντιμετώπιση των προκλήσεων που συχνά καλείται να αντιμετωπίσει η χώρα. Οι καραβιές ταλαιπωρημένων ανθρώπων θυμάτων εκμετάλλευσης από αδίστακτους δουλεμπόρους, που φτάνουν με ολοένα και γρηγορότερους ρυθμούς στα σύνορα της πατρίδας μας, στα σύνορα της Ευρώπης, πρέπει να σταματήσουν και θα σταματήσουν. Όπως αποδείξαμε και στον υβριδικό πόλεμο που ξέσπασε στον Έβρο πριν από λίγα χρόνια, η Ελλάδα δεν εκβιάζεται από κανέναν.

Σύμφωνα με την υπό ψήφιση λοιπόν υπουργική τροπολογία για χρονικό διάστημα τριών μηνών όλοι όσοι εισέρχονται παράνομα με πλωτά μέσα προερχόμενοι από τη Βόρεια Αφρική θα επιστρέφονται άμεσα στις χώρες προέλευσης ή καταγωγής τους χωρίς καταγραφή. Θα μάθουν έτσι πρωτίστως οι δουλέμποροι και όσοι ακούσια ή εκούσια παίζουν το άθλιο αυτό παιχνίδι τους ότι η Ελλάδα έχει σύνορα και στη στεριά και στη θάλασσα και είναι αποφασισμένη να τα υπερασπιστεί με κάθε θυσία.

Πρόκειται για ρύθμιση απολύτως αναγκαία που έρχεται να προστεθεί στις τομές που επιχειρούνται με το υπό ψήφιση νομοσχέδιο τα δύο πρώτα μέρη του οποίου αφορούν στον τομέα της επαγγελματικής μου πρώην σταδιοδρομίας, όπως είπα και πριν, σε αυτές τις δημόσιες συμβάσεις. Είναι ένα εξειδικευμένο και ραγδαία εξελισσόμενο πεδίο το οποίο μόνο από αντίστοιχα εξειδικευμένο και συνεχώς επιμορφούμενο προσωπικό μπορεί να υπηρετηθεί αποτελεσματικά.

Γνωρίζω καλά ότι όση καλή διάθεση και να έχουν τα στελέχη που απασχολούνται στον τομέα αυτόν τα αποτελέσματα δεν μπορεί να είναι τα επιθυμητά χωρίς τις αναγκαίες ειδικές γνώσεις και την απαιτούμενη ειδική εμπειρία. Προς απάντηση σε αυτήν την αδήριτη ανάγκη το Υπουργείο Ανάπτυξης καινοτομεί. Δημιουργείται το Μητρώο Επαγγελματιών Δημοσίων Συμβάσεων στο οποίο θα εγγράφονται υπάλληλοι δημοσίου και ιδιωτικού δικαίου που έχουν τα κατάλληλα προσόντα μεταξύ των οποίων οι γνώση της αγγλικής και της πληροφορικής μα, πάνω απ’ όλα θα επιμορφώνονται και θα πιστοποιούνται διαρκώς, κάθε τρία χρόνια. Σε αυτούς θα ανατίθεται κατά προτεραιότητα ο χειρισμός των σχετικών υποθέσεων που θα διεκπεραιώνονται έτσι και πιο ορθά, αλλά και ταχύτερα.

Θεσπίζονται κίνητρα για την εγγραφή στο μητρώο οικονομικά και κυρίως υπηρεσιακά, απόσπαση ή μετάταξη στις υπηρεσίες που είναι αρμόδιες για τις δημόσιες συμβάσεις, κατά προτεραιότητα επιλογής τους για τις θέσεις των προϊσταμένων τους και βέβαια αυξημένα περιθώρια τηλεργασίας. Παράλληλα, υπηρετείται και η διαφάνεια με υποχρεώσεις υποβολής δηλώσεων Πόθεν Έσχες και αναγγελίας κάθε περίπτωσης σύγκρουσης καθηκόντων από τους εγγεγραμμένους υπαλλήλους. Τέλος, καλύπτεται ένα κενό αντίστοιχο με τη σημασία των δημοσίων συμβάσεων στην οικονομική ζωή του τόπου. Δηλαδή δημιουργείται για πρώτη φορά Τμήμα Δημοσίων Συμβάσεων στην Εθνική Σχολή Δημόσιας Διοίκησης.

Το δεύτερο μέρος είναι εξίσου σημαντικό παρόλο που δεν μεταβάλει τις βασικές παραμέτρους του ισχύοντος συστήματος. Επιλύεται όμως πληθώρα επιμέρους ζητημάτων τα οποία ανέκυψαν από την πρακτική εφαρμογή της κείμενης νομοθεσίας και αποτέλεσαν τροχοπέδη στην ταχεία ανάθεση των συμβάσεων χωρίς να γίνεται η οποιαδήποτε έκπτωση όσον αφορά στη διαφάνεια.

Πράγματι ο μέσος χρόνος που μεσολαβεί από την υποβολή των προσφορών μέχρι την ανάθεση της δημόσιας σύμβασης είναι μακράν ο μεγαλύτερος στην Ευρωπαϊκή Ένωση. Ανερχόταν στις διακόσιες σαράντα έξι ημέρες και μειώθηκε δραστικά κατά τριάντα τέσσερις ημέρες μετά από την επιτυχή νομοθετική παρέμβαση μας που έλαβε χώρα το 2021. Ακόμα όμως και ο χρόνος των διακοσίων δώδεκα ημερών παραμένει υψηλός και λαμβάνονται μέτρα για την περαιτέρω μείωσή του που συνίστανται σε απλοποίηση διαδικασιών, συντόμευση προθεσμιών και αποτροπής της υποβολής παρελκυστικών προσφυγών.

Συντέμνονται οι προθεσμίες άσκησης των γνωμοδοτικών αρμοδιοτήτων της ΕΑΑΔΗΣΥ. Ενισχύεται όμως σημαντικά η στελέχωσή της. Απλοποιείται το σύστημα ελέγχου των προσφορών και μειώνεται έτσι ο φόρτος εργασίας των οργάνων του διαγωνισμού αλλά και των μικρομεσαίων επιχειρήσεων. Όχι πια τα ίδια και τα ίδια έγγραφα και πιστοποιητικά για όλα τα στάδια του διαγωνισμού. Θα αρκεί καταρχήν υπεύθυνη δήλωση και τα δικαιολογητικά θα υποβάλλονται μόνο στο στάδιο της κατακύρωσης.

Μειώνεται από είκοσι πέντε σε δεκαπέντε ημέρες η προθεσμία προσβολής των διακηρύξεων, έτσι ώστε να αποφευχθεί το απαράδεκτο φαινόμενο της άσκησης παρελκυστικών προσφυγών -το τονίζω- ακόμα και μετά τη διενέργεια της δημοπρασίας. Δίνεται έτσι η δυνατότητα στην ΕΑΑΔΗΣΥ να διατάζει την πρόοδο του διαγωνισμού, αν η προδικαστική προσφυγή είναι πρόδηλα απαράδεκτη ή αβάσιμη.

Αυξάνεται το παράβολο για την προσφυγή στα διοικητικά δικαστήρια έτσι ώστε να γίνει ανάλογο με αυτό που απαιτείται για την προσφυγή στην ΕΑΑΔΗΣΥ, το οποίο έως τώρα ήταν τριπλάσιο, κάτι που λειτουργούσε ως κίνητρο για την άσκηση αιτήσεως ακυρώσεως μόνο και μόνο για την καθυστέρηση της διαδικασίας, δηλαδή σε περιπτώσεις που δεν υπήρχαν σοβαρές πιθανότητες επιτυχίας.

Τονίζω ότι δεν αλλάζει κάτι ουσιαστικό στο σύστημα των απευθείας αναθέσεων. Καταργείται απλώς η υποχρέωση χρήσης του ΕΣΗΔΗΣ για πολύ μικρές αναθέσεις μέχρι 30.000 ευρώ, η οποία μόνο περιττό διοικητικό φόρτο προκαλούσε χωρίς να εξυπηρετεί τη διαφάνεια. Αντίθετα, η διαφάνεια υπηρετείται με τη θέσπιση υποχρέωσης ανάρτησης στη Διαύγεια του πλήρους κειμένου των διακηρύξεων αντί της απλής περίληψής τους, όπως ίσχυε μέχρι τώρα.

Το τρίτο μέρος του νομοσχεδίου είναι ίσως το πιο σημαντικό. Οι διατάξεις του αποτελούν τομή στο πεδίο της ποιότητας και απαντούν αποτελεσματικά στις ανάγκες εναρμόνισης της εθνικής νομοθεσίας με τις διεθνείς και ευρωπαϊκές απαιτήσεις, αλλά και στον στόχο να αποκτήσει το σήμα “Made in Greece” τη διεθνή θέση που του αξίζει. Θεσπίζεται εθνική πολιτική ποιότητας και μηχανισμός διακυβέρνησης των σχετικών υποδομών για τη διασφάλιση της αποτελεσματικής εφαρμογής της.

Ειδικότερα συστήνεται κυβερνητική επιτροπή ποιότητας που θα καθορίζει τις σχετικές εθνικές πολιτικές και θα παρακολουθεί την εφαρμογή τους. Ο Ελληνικός Οργανισμός Τυποποίησης ΕΛΟΤ μετατρέπεται από νομικό πρόσωπο ιδιωτικού δικαίου σε ανώνυμη εταιρεία και αναλαμβάνει τη νευραλγική αρμοδιότητα της δημιουργίας Εθνικού Ψηφιακού Μητρώου Πιστοποιήσεων και Ελέγχων. Ομοίως μετατρέπεται σε ανώνυμη εταιρεία το νομικό πρόσωπο ιδιωτικού δικαίου Εθνικό Σύστημα Διαπίστευσης, εκσυγχρονίζεται το θεσμικό πλαίσιο του Ελληνικού Ινστιτούτου Μετρολογίας και συνιστάται Εθνικό Συμβούλιο Μετρολογίας με κρίσιμες γνωμοδοτικές αρμοδιότητες.

Το τέταρτο μέρος απαντά στην ανάγκη εκσυγχρονισμού του ρυθμιστικού πλαισίου για τις μεταποιητικές δραστηριότητες που ασκούνται στην Περιφέρεια της Αττικής, το οποίο παρά τις ριζικές μεταβολές τόσο τεχνολογικής όσο και νομικής φύσης έχει παραμείνει ουσιαστικά το ίδιο από το 2005. Οι παρεμβάσεις κινούνται γύρω από τους άξονες της διασφάλισης της προστασίας του περιβάλλοντος, αλλά και της ανάπτυξης της ανταγωνιστικότητας.

Όσον αφορά στον πρώτο άξονα προβλέπονται ειδικές ρυθμίσεις για την περιβαλλοντική αναβάθμιση των υφιστάμενων εγκαταστάσεων, όπως η επέκταση της υποχρεωτικής εφαρμογής συστήματος περιβαλλοντικής διαχείρισης και η θέσπιση δελτίου βιομηχανικής κίνησης που θα περιλαμβάνει στοιχεία σχετικά με την ενεργειακή κατανάλωση, τις εκπομπές αερίων και τις λοιπές περιβαλλοντικές επιπτώσεις. Όσον αφορά στον δεύτερο άξονα διευκολύνεται ο εκσυγχρονισμός των υφιστάμενων εγκαταστάσεων, αλλά και η ίδρυση νέων που κρίνονται αναγκαίες για την κάλυψη νευραλγικών τομέων, όπως η αγροτοβιομηχανική παραγωγή και η δημιουργία περιβαλλοντικών υποδομών για την αποθήκευση και επεξεργασία αποβλήτων.

Με το πέμπτο μέρος υλοποιείται η αυτονόητη υποχρέωση της ελληνικής πολιτείας για ενίσχυση της προστασίας των καταναλωτών με αναπηρία και για πλήρη ενσωμάτωση της Οδηγίας 2019/882. Συγκεκριμένα απαγορεύεται ρητά η επίκληση της προσβασιμότητας ως λόγος απαγόρευσης της διάθεσης προϊόντων και υπηρεσιών στην αγορά. Θεσπίζεται δικαίωμα άσκησης συλλογικής αγωγής προς όφελος των καταναλωτών με αναπηρία και προβλέπονται κυρώσεις λόγω μη συμμόρφωσης στις διατάξεις για την προστασία τους.

Τέλος, στο έκτο μέρος περιλαμβάνονται ειδικές ρυθμίσεις επείγοντος χαρακτήρα. Ιδιαίτερη αναφορά πρέπει να γίνει στη σύσταση του Μητρώου Απογραφής Ανελκυστήρων. Η ελληνική πολιτεία καλείται ορθά να ελέγχει την ασφάλειά τους χωρίς όμως να γνωρίζει επακριβώς το αντικείμενο του ελέγχου, καθώς και το πόσοι ανελκυστήρες υπάρχουν στη χώρα. Πλέον, μέσω του μητρώου θα γνωρίζουμε πόσοι και ποιοι ανελκυστήρες υπάρχουν και πού αυτοί βρίσκονται.

Συμπερασματικά το νομοσχέδιο αποτελεί έξοχο υπόδειγμα επίλυσης δύσκολων εξισώσεων και ικανοποιεί διαφορετικές εξίσου σημαντικές ανάγκες για ανάπτυξη και εκσυγχρονισμό αφενός, αλλά και διαφάνεια και προστασία του περιβάλλοντος αφετέρου. Ως εκ τούτου πιστεύω ακράδαντα ότι του αξίζει η ευρύτερη δυνατή αποδοχή καθόσον η αναγκαιότητα των ρυθμίσεών του δεν συνάδει με μεμψιμοιρίες και μικροκομματικές κριτικές με ιδεοληπτικού χαρακτήρα κορώνες. Σας καλώ λοιπόν να το υπερψηφίσετε.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Από το ΠΑΣΟΚ-Κίνημα Αλλαγής τον λόγο έχει τώρα ο κ. Νικητιάδης.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η συζήτηση του παρόντος νομοσχεδίου γίνεται μέσα σε ένα κλίμα το οποίο κυριαρχείται από το σκάνδαλο του ΟΠΕΚΕΠΕ, από τις έρευνες της OLAF για το Ταμείο Ανάκαμψης και τη μόνιμη πλέον εγκατάσταση της Ευρωπαϊκής Εισαγγελίας στην Ελλάδα. Είναι χαρακτηριστικό ότι η Ευρωπαϊκή Εισαγγελία ερευνά αυτή την περίοδο ογδόντα τέσσερις υποθέσεις στην Ελλάδα.

Βέβαια σε αυτό το δυσμενές κλίμα έρχεται να προστεθεί και η κατάσταση που δημιουργήθηκε μετά την από εξαιρετική διεθνή εξωτερική σας πολιτική με τη Λιβύη, όπου έχουμε ξαφνικά χιλιάδες μετανάστες, όπου έχουμε ρήτρες για να μην χορηγείται άσυλο, ενστάσεις αντισυνταγματικότητας, ένα κλίμα δηλαδή που δεν προμηνύει ό,τι καλύτερο.

Οποιαδήποτε συζήτηση λοιπόν σχετίζεται με τις δημόσιες συμβάσεις και τον εκσυγχρονισμό τουλάχιστον σε ό,τι αφορά το πώς προχωρά η ανάπτυξη σε αυτόν τον τόπο και σε ό,τι σχετίζεται με την εκπαίδευση του προσωπικού είναι προφανές ότι θα μπορούσε να έχει θετική αφετηρία αρκεί αυτό να μην αποτελούσε ένα άλλοθι, ένα φύλλο συκής για να συνεχίζεται το πάρτι με τα δημόσια ταμεία.

Το μείζον λοιπόν είναι η διαχείριση των δημόσιων πόρων, η αξιοπιστία της χώρας, των δημόσιων υπηρεσιών και του πολιτικού προσωπικού και βεβαίως η σχέση εμπιστοσύνης με τους πολίτες. Δεν είναι τυχαίο ότι οι πολίτες εμφανίζονται σε όλες τις έρευνες κοινής γνώμης κατά τα τρία τέταρτα να μην έχουν εμπιστοσύνη στην Κυβέρνηση και τα τέσσερα πέμπτα να μην έχουν στους θεσμούς συνολικώς εμπιστοσύνη.

Πώς αντιλαμβάνεται η Νέα Δημοκρατία όμως τη διαχείριση των δημόσιων πόρων; Δεν θα αναφερθώ στο γνωστό ζήτημα του ΟΠΕΚΕΠΕ, τα είπε χθες εξαιρετικά ο Πρόεδρός μας στην τοποθέτησή του. Θα σταθώ όμως στις απευθείας αναθέσεις, για την ακρίβεια στο πάρτι που γίνεται με τις απευθείας αναθέσεις επί των ημερών σας.

Ξεκινώ συνεπώς, κύριε Υπουργέ, την τοποθέτησή μου με την τροπολογία που κατέθεσε το κόμμα μας και αφορά τις απευθείας αναθέσεις και τον περιορισμό τους, που επιδιώκουμε εμείς. Το κάνουμε αυτό, κύριε Υπουργέ, διότι δεν μπορεί να φέρνετε στη Βουλή ένα νομοσχέδιο που αφορά τις δημόσιες συμβάσεις και πώς αυτές θα γίνουν παραγωγικότερες και να μην υπάρχει οποιαδήποτε αναφορά στην μεγάλη μάστιγα των δημοσίων συμβάσεων, που είναι οι απευθείας αναθέσεις. Η μόνη αναφορά είναι στην αντίθετη κατεύθυνση, δηλαδή λέτε ότι με την επέκταση των απευθείας αναθέσεων, άκουσον-άκουσον, μειώνεται η γραφειοκρατία. Το λέει το νομοσχέδιο αυτό!

Έχετε αντιληφθεί τη ζημιά που προκαλείτε στο Δημόσιο με αυτό το διαρκές πάρτι των δημοσίων αναθέσεων στο οποίο έχετε εξελιχθεί πρωταθλητές, κύριοι της Νέας Δημοκρατίας; 72,7% των συμβάσεων για κάθε είδους προμήθεια σε αυτόν τον τόπο, σε αυτήν τη χώρα, γίνεται με απευθείας αναθέσεις, 72,7%! Σε ό,τι αφορά το χρηματικό ύψος απευθείας αναθέσεων ξεπερνάει το 15%. Έχετε αντιληφθεί ότι έχετε πλέον ξεφύγει, έχει ξεφύγει η κατάσταση;

Και βέβαια δεν περιορίζεται μόνο στο όργιο του τρόπου που λειτουργείτε ή σε κάθε περίπτωση που εκδηλώνετε ενδιαφέρον για τον υγιή ανταγωνισμό, γιατί αυτό θα έπρεπε να κάνετε. Ακόμη και εκεί που γίνονται διαγωνισμοί οργιάζετε. Να σας δώσω στοιχεία από την Ευρωπαϊκή Ένωση, από την Κομισιόν; Βοούν από την Κομισιόν τα στοιχεία για τους διαγωνισμούς που γίνονται. Πάλι πρωταθλητές είστε. Ακούστε, θα καταθέσω στα Πρακτικά τους σχετικούς πίνακες από την Κομισιόν, από την ιστοσελίδα Tenders Electronic Daily. Είναι μια ιστοσελίδα που εμφανίζει τους δημόσιους διαγωνισμούς σε όλες τις χώρες της Ευρωπαϊκής Ένωσης.

Κυρίες και κύριοι συνάδελφοι, στο 49% των διαγωνισμών που γίνονται στην Ελλάδα, αυτοί που έγιναν το 2023, είναι τα πιο πρόσφατα στοιχεία που μπορούσα να έχω, συμμετέχει μόνο ένας. Κάθε εκατό διαγωνισμούς που γίνονται στην Ελλάδα στους πενήντα συμμετέχει μόνο ένας. Αντιλαμβάνεστε τι σημαίνει αυτό; Πιστεύετε ότι αυτοί είναι διαγωνισμοί; Πρωταθλητές είστε πάλι, μαζί με την Πολωνία αυτήν τη φορά.

Και ξέρετε κάτι; Ανέτρεξα στα στοιχεία της ιστοσελίδας για το 2021 για να δω πώς εξελίχθηκε αυτή η κατάσταση με τη διακυβέρνησή σας και το 2021 οι συμμετέχοντες στον διαγωνισμό, όταν ήταν δηλαδή ένα άτομο που συμμετείχε στον διαγωνισμό, ήταν στο 40%. Εσείς το πήγατε στο 50%. Αυτή είναι η διακυβέρνηση σας, σε δύο χρόνια μέσα. Σας λέει κάτι αυτό, το ένας στους δύο;

Στη συζήτηση στην επιτροπή, κύριε Υπουργέ, όταν ανακοίνωσα την κατάθεση τροπολογίας, απευθυνόμενος προς εσάς, σας είπε χαρακτηριστικά «Εσείς είστε το φιλελεύθερο κόμμα της φιλελεύθερης ιδεολογίας. Εσείς θα έπρεπε πρώτοι να αγωνίζεστε για τον υγιή ανταγωνισμό. Θα έπρεπε να τον έχετε ευαγγέλιο», αυτό σας είπα, «και να καταπολεμάτε τα φαινόμενα που περιέγραψα παραπάνω». Ο κ. Τσακαλώτος, που παρακολουθούσε τη συζήτηση, παρενέβη για να με διορθώσει και να μου πει «Τι είναι αυτά που λέτε; Πιστεύετε ότι αυτό το κόμμα αγωνίζεται για την φιλελεύθερη οικονομία και τον υγιή ανταγωνισμό; Αυτοί αγωνίζονται μόνο για το πώς θα διαιωνίσουν το πελατειακό κράτος». Αυτά είπε ο κ. Τσακαλώτος για να με διορθώσει.

Δυστυχώς, κύριε Υπουργέ, εσείς τι είπατε για το θέμα αυτό; Είπατε ότι είναι ένα φυσιολογικό φαινόμενο και δεν υποχρεώνετε κανέναν να κάνει απευθείας αναθέσεις. Αυτή ήταν η απάντησή σας. Και λέω εγώ, τελικά, μήπως είχε δίκιο ο κ. Τσακαλώτος; Μήπως εγώ κακώς πιστεύω και πράγματι έτσι είναι ότι εσείς έχετε άποψη για τη φιλελεύθερη οικονομία και το μόνο που σας ενδιαφέρει είναι πώς θα διαιωνίσετε την κομματαρχία, το δικό σας κράτος, το κομματικό σας κράτος, και αυτό αποδεικνύεται και με τον ΟΠΕΚΕΠΕ τώρα; Μάλλον τελικά είχε δίκιο ο κ. Τσακαλώτος.

Στο ίδιο πνεύμα με εσάς που το θεωρείτε φυσιολογικό φαινόμενο, η εισηγήτριά σας χαρακτήρισε παραφιλολογία -αυτό είπατε, κυρία συνάδελφε- τις αναφορές στις δικές μου για τις απευθείας αναθέσεις. Με τέτοιου είδους αντιδράσεις που βοά ο κόσμος, τι να πω εγώ; Τελικά σίγουρα είχε δίκιο ο κ. Τσακαλώτος.

Παραφιλολογώ εγώ, εντάξει. Παραφιλολογίες είναι και τα ίδια πράγματα ακριβώς που λέει το Ελεγκτικό Συνέδριο; Το Ελεγκτικό Συνέδριο λέει αυτά που λέω εγώ. Παραφιλολογίες είναι και αυτά που σας διάβασα από την Κομισιόν; Η Κομισιόν τα λέει αυτά, δεν τα λέω μόνον εγώ. Εγώ καταλαβαίνω την κομματική σας υποχρέωση να έλθετε να στηρίξετε τη γραμμή του κόμματος, αλλά να προσέχετε τις εκφράσεις σας.

Περαιτέρω, σας παροτρύνω, επειδή πιστεύω ότι ο καθένας από εσάς θέλει να προσφέρει σ’ αυτόν τον τόπο, να εμβαθύνετε λίγο, να μην τα πολυπιστεύετε αυτά που σας λένε. Ας τα ψάχνετε λιγάκι παραπάνω. Άκουσον-άκουσον, τις απευθείας αναθέσεις θα τις κάνουμε τώρα και Ευαγγέλιο και θα πορευτούμε έτσι!

Το δικό σας κόμμα, κυρία συνάδελφε, είναι αυτό που αδυνατεί να υπηρετήσει την ιδεολογία του νεοφιλελευθερισμού.

Εμείς φέραμε μία τροπολογία που μειώνει κατά 50% τα ποσά με τα οποία μπορούν οι οργανισμοί να προβαίνουν σε απευθείας αναθέσεις. Τρεις μεγάλες αλλαγές προτείνουμε με την τροπολογία μας.

Πρώτον, ο «κόφτης» που υπάρχει τόσο στον ν.4412/2016 με το άρθρο 118 παράγραφος 5 όσο και στον ν.4782, δηλαδή τον επόμενο νόμο, τον δικό σας, στο άρθρο 50 παράγραφος 5, με τον οποίον ορίζεται ότι οι αναθέτουσες αρχές μπορούν να δαπανούν μέχρι το 10% επί των πιστώσεών τους σε συγκεκριμένα είδη απευθείας αναθέσεων, εμείς ζητούμε να επεκταθεί σε όλα τα είδη και όχι μόνο σε ορισμένα είδη, διότι μ’ αυτόν τον τρόπο είναι βέβαιο ότι θα μειωθούν οι απευθείας αναθέσεις ανεξαρτήτως αντικειμένου, ώστε να καλύπτεται το σύνολο των απευθείας αναθέσεων και όχι μόνο μέρος αυτών.

Δεύτερον, το ποσοστό αυτό να μειωθεί δραστικά από το 10% των διαθέσιμων πιστώσεων κάθε αναθέτουσας αρχής στο 5%, να πάει στο μισό. Ούτε δημοσιονομικό κόστος υπάρχει ούτε θα χάσει το κράτος οτιδήποτε, εάν μειωθεί στο 5%. Τι θα κάνετε; Απλώς θα περιορίσετε τη δυνατότητα σε κάθε δημόσιο οργανισμό, είτε αυτός είναι Υπουργείο είτε αυτός είναι δήμος είτε αυτός είναι περιφέρεια, να διαθέτει με απευθείας αναθέσεις τεράστια ποσά. Σκεφτείτε το λίγο.

Το τρίτο μέτρο που προτείνουμε: Τα ανώτατα όρια των απευθείας αναθέσεων να μειωθούν από 30.000 ευρώ χωρίς ΦΠΑ στις 20.000 ευρώ και από 60.000 ευρώ χωρίς ΦΠΑ στις 30.000 ευρώ χωρίς ΦΠΑ. Εμείς κάναμε μια συγκεκριμένη πρόταση. Το κάναμε αυτό γιατί πιστεύουμε ότι συσχετίζεται απολύτως με το νομοσχέδιο που συζητάμε σήμερα, ένα νομοσχέδιο που έχει σημαντικούς άξονες, κατά πρώτον τις δημόσιες συμβάσεις.

Είναι προφανές ότι όλοι θέλουμε οι δημόσιες συμβάσεις μας να γίνουν παραγωγικότερες. Είναι προφανές ότι θέλουμε οι δημόσιοι υπάλληλοι που ασχολούνται με τις δημόσιες συμβάσεις να επιμορφώνονται, να μαθαίνουν καλύτερα το αντικείμενο και να παίρνουν και περισσότερα χρήματα. Ασκήσαμε και κριτική. Θεωρούμε ότι τα 150 ευρώ που προβλέπει μηνιαίως το νομοσχέδιο δεν είναι επαρκή για να ικανοποιήσουν τις πραγματικές ανάγκες ενός τόσο ευαίσθητου τομέα στον οποίον απασχολούνται οι δημόσιοι υπάλληλοι που ασχολούνται με τις δημόσιες συμβάσεις.

Περαιτέρω, κύριε Υπουργέ, στο άρθρο 13 -σας το είπαν και νομίζω ότι πρέπει να το έχετε ακούσει από την αγορά, ο τόπος βοά- έχετε «φωτογραφική» διάταξη με την οποία θέλετε να βάλετε κάποιον να πιστοποιεί εκτός Ευρωπαϊκής Ένωσης. Αυτό λέει η αγορά. Απαντήστε. Περίπου αυτά λέει και το Συμβούλιο της Επικρατείας. Δεν βρέθηκε κάποιος από τους φορείς που να είχε αντίθετη άποψη. Είπαν ότι αυτή η διάταξη πρέπει να αφαιρεθεί. Εσείς εμμένετε. Πρέπει όμως και να το εξηγήσετε.

Επαναλαμβάνω: Εκείνο που έχει διαχυθεί στην αγορά είναι ότι είναι «φωτογραφική» διάταξη που αφορά συγκεκριμένο φορέα, συγκεκριμένη εταιρεία εκτός Ευρωπαϊκής Ένωσης και μάλιστα από την Αμερική.

Περαιτέρω, αναφερθήκαμε στην προθεσμία που τίθεται για τις προσυμβατικές προσφυγές, πριν δηλαδή από τη διεξαγωγή και αμέσως μετά από την ανάρτηση ενός διαγωνισμού στην πλατφόρμα, να μην περιοριστεί στις δεκαπέντε μέρες από τις είκοσι πέντε που ήταν μέχρι σήμερα, γιατί στις δεκαπέντε μέρες υπάρχουν εκ των πραγμάτων τέσσερις μέρες που είναι τα σαββατοκύριακα, γιατί σ’ αυτούς τους διαγωνισμούς μπορείς να δεις και 150 σελίδες, 200 σελίδες, 300 σελίδες διαγωνισμό. Δεν είναι δηλαδή ένα χαρτάκι, «είδα τον διαγωνισμό, τον ήλεγξα, βλέπω πού πάσχει και πού δεν πάσχει». Αν θέλεις να κάνεις σοβαρή έρευνα –σας το λέω ως δικηγόρος αυτό-, θέλεις πολύ μεγάλο διάστημα. Ποιος ζήτησε από τον Υπουργό αυτό το «δεκαπέντε μέρες»; Ας βρει μια ενδιάμεση λύση, να γίνει δεκαπέντε εργάσιμες. Αν πει «δεκαπέντε εργάσιμες», αυτό θα προσθέσει τέσσερις μέρες. Το αρνείται. Πραγματικά δεν καταλαβαίνω για ποιον λόγο. Δεν πιστεύω ότι εξυπηρετεί το κράτος δικαίου μια τέτοια διάταξη. Απεναντίας, πιστεύω ότι βλάπτει το κράτος δικαίου μια τέτοια διάταξη.

Από εκεί και πέρα, κυρίες και κύριοι συνάδελφοι, υπάρχουν στο νομοσχέδιο διατάξεις που είναι θετικές. Εμείς θα τις ψηφίσουμε, αλίμονο. Αφορούν τα άτομα με αναπηρία που είναι στον δημόσιο τομέα και θα πρέπει να εξυπηρετούνται. Είναι πολύ θετική διάταξη και θα την ψηφίσουμε.

Επίσης, θεωρούμε θετική διάταξη το να γίνει επιτέλους μία κατάσταση με τους υφιστάμενους ανελκυστήρες στη χώρα, γιατί είναι ένα πρόβλημα τεράστιο, γιατί δεν ξέρουμε και τι επιπτώσεις δυσμενείς μπορεί να είχε μέχρι σήμερα, αλλά και τι επιπτώσεις μπορεί να έχει το να μην ξέρεις ποιος εγκαθιστά έναν ανελκυστήρα, τι πιστοποίηση έχει αυτός, τι άδειες έχει πάρει, πώς λειτουργεί αυτός ο ανελκυστήρας και τι κινδύνους ενέχει και για το δημόσιο, όταν χρησιμοποιείται σε δημόσιους φορείς, αλλά και για τους ιδιώτες.

Θα κλείσω, κυρίες και κύριοι συνάδελφοι, τονίζοντας ότι εκτιμώ πως όλα τα κόμματα έχουν κάθε λόγο να ψηφίσουν την τροπολογία που προτείναμε. Όφελος μόνο φέρνει μία τέτοια τροπολογία.

Παραλλήλως, να πω στον κύριο Υπουργό ότι οι δημόσιες συμβάσεις, κύριε Υπουργέ, και το «Made in Greece» που διαφημίζετε και επαίρεστε ότι το φέρνετε πρώτοι εσείς, αν ψάχνατε πίσω στο 2012 επί υπουργίας της κ. Διαμαντοπούλου και του κ. Ξυνίδη, θα βλέπατε ότι το «Made in Greece» από το 2012 κάποιοι άλλοι το είχαν καθιερώσει και ήλθατε τώρα εσείς μετά από δεκατρία χρόνια να μας πείτε ότι το ανακαλύψατε.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε, για τη συνέπεια στον χρόνο.

Παρακαλώ να κλείσει το σύστημα της ηλεκτρονικής εγγραφής ομιλητών.

Κυρίες και κύριοι συνάδελφοι, γίνεται γνωστό στο Σώμα ότι από τα διπλωματικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, μέλη και στελέχη του Κοινοβουλίου της Δημοκρατίας της Μολδαβίας.

Η Βουλή σάς καλωσορίζει. Welcome!

(Χειροκροτήματα από όλες τις πτέρυγες της Βουλής)

Τον λόγο έχει τώρα ο ειδικός αγορητής από το Κομμουνιστικό Κόμμα Ελλάδας κ. Δελής και θα ακολουθήσει ο κ. Μαμουλάκης.

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Το νομοσχέδιο, κυρίες και κύριοι, κινείται στη γνωστή πεπατημένη των νομοθετικών ρυθμίσεων με τις οποίες συνεχώς αναπροσαρμόζεται η λειτουργία του αστικού κράτους, με τον κατάλληλο βέβαια πάντα τρόπο και με την άρση των όποιων εμποδίων προκύπτουν, ώστε να υπηρετούνται καλύτερα, γρηγορότερα και πιο αποτελεσματικά οι ανάγκες των μεγάλων επιχειρηματικών ομίλων. Αυτή είναι η πηγή του νομοσχεδίου.

Αυτό το εξέφρασε ανοιχτά και ο ίδιος ο Υπουργός στην Επιτροπή, όπου ορθά κοφτά δήλωσε ότι στο τέταρτο μέρος του νομοσχεδίου οι ρυθμίσεις για τα ζητήματα της μεταποίησης στο Λεκανοπέδιο της Αττικής αποτελούν όλες αιτήματα που ικανοποιήθηκαν φυσικά, του Συνδέσμου Ελληνικών Βιομηχανιών. Το ίδιο ασφαλώς ισχύει λίγο πολύ και για το υπόλοιπο νομοσχέδιο. Και αυτό μόνο παράξενο δεν είναι, καθώς όλα τα νομοθετήματα καθορίζονται από το χαρακτήρα της ταξικής κυβερνητικής πολιτικής διαχρονικά και αυτή αποτυπώνεται στα διαδοχικά νομοθετήματα ακόμη και διαφορετικών κυβερνήσεων.

Έτσι οι ρυθμίσεις για τις δημόσιες συμβάσεις που εισάγονται με το τωρινό νομοσχέδιο όλες, μα όλες δεν είναι παρά εκτεταμένες προσθήκες και τροποποιήσεις του ισχύοντος μνημονιακού ν. 4412/2016 από την κυβέρνηση ΣΥΡΙΖΑ-ΑΝΕΛ τότε και η σημερινή αποτελεί τη δεύτερη εκτεταμένη τροποποίηση του αρχικού αυτού νόμου του ΣΥΡΙΖΑ, μετά την πρώτη τροποποίηση βεβαίως το 2021 από την Κυβέρνηση της Νέας Δημοκρατίας με το ν. 4782, προκειμένου τότε να προσαρμόσει το πλαίσιο των δημοσίων συμβάσεων στους όρους και τις προϋποθέσεις που έβαζε το Ταμείο Ανάκαμψης της Ευρωπαϊκής Ένωσης.

Όσο για τα κυβερνητικά επιχειρήματα, και τότε και τώρα παραμένουν ίδια και απαράλλαχτα. Διαφάνεια, αξιοπιστία, τάξη και νοικοκύρεμα και άφθονο φυσικά όσο και αόριστο δημόσιο συμφέρον. Και ας καθιερώνει εν τω μεταξύ ο αρχικός νόμος όχι μία ή δύο, αλλά επτά παρακαλώ διαφορετικούς τύπους συμβάσεων που συνεχίζουν φυσικά να ισχύουν, επιβεβαιώνοντας για άλλη μια φορά ότι η διαφάνεια και η αξιοπιστία στα πλαίσια των ανταγωνιστικών λειτουργιών του καπιταλιστικού συστήματος δεν είναι παρά κούφια λόγια. Και ας προχώρησε ο αρχικός αυτός νόμος -που εξακολουθεί να ισχύει μαζί με το πέρασμα των αρμοδιοτήτων των υπηρεσιών δημοσιονομικού ελέγχου στους φορείς της Γενικής Κυβέρνησης- και στην κατάργηση του προληπτικού ελέγχου των δημοσίων συμβάσεων από το Ελεγκτικό Συνέδριο, ανοίγοντας έτσι τον δρόμο για την καθιέρωση του λεγόμενου αυτοελέγχου που δεν σημαίνει βέβαια τίποτε άλλο από το «Γιάννης κερνάει, Γιάννης πίνει» και στην υγεία πάντα της διαφάνειας. Όλα αυτά η σημερινή Κυβέρνηση όχι μόνο τα κρατάει, αλλά και τα συμπληρώνει και προσπαθεί ούτε λίγο ούτε πολύ να μας πείσει και αυτή ότι τάχα έτσι θα βάλει τάξη στην αταξία που προκαλεί ο άγριος ανταγωνισμός και η απληστία των επιχειρηματικών ομίλων για τις δημόσιες συμβάσεις, για το χρήμα, δηλαδή, που συγκεντρώνει το κράτος από τη φοροληστεία του λαού.

Το κυβερνητικό, λοιπόν, ενδιαφέρον για το θέμα των δημοσίων συμβάσεων δεν είναι τυχαίο, αν σκεφτεί κανείς τον σημαντικό ρόλο που αυτές διαδραματίζουν στην καπιταλιστική οικονομία κάθε χώρας, όπως φυσικά και σε όλη την Ευρωπαϊκή Ένωση, καθώς αποτελούν ένα από τα μέσα με τα οποία το αστικό κράτος ενισχύει άμεσα τα μονοπώλια, επιχειρηματικούς ομίλους με πακτωλό κρατικού χρήματος, χρήματος το οποίο προέρχεται από τη συνεχή και μεθοδική αφαίμαξη του λαϊκού εισοδήματος είτε μέσω της φορολογίας -τα ματωμένα πρωτογενή πλεονάσματα αυτό μαρτυρούν- είτε μέσω του δημόσιου δανεισμού που αποπληρώνεται, όμως, πάντα και αυτός από τον λαό.

Υπολογίζεται, λοιπόν, σύμφωνα με στοιχεία του ίδιου του Υπουργείου Ανάπτυξης, ότι στην Ελλάδα οι κάθε είδους δημόσιες συμβάσεις αντιπροσωπεύουν το 12% του ΑΕΠ της χώρας, με το αντίστοιχο ποσοστό στην Ευρωπαϊκή Ένωση να ανέρχεται στο 14%. Μιλάμε φυσικά εδώ για τεράστια ποσά δεκάδων δισεκατομμυρίων για τη χώρα μας και δυόμιση περίπου τρισεκατομμυρίων για όλη την Ευρωπαϊκή Ένωση, με δεδομένο ότι το ΑΕΠ της Ευρωπαϊκής Ένωσης το συνολικό είναι 18,8 τρισεκατομμύρια δολάρια. Έτσι εξηγείται το τεράστιο ενδιαφέρον των επιχειρηματικών ομίλων για αυτές τις δημόσιες συμβάσεις, οι οποίες αποτελούν βεβαίως βασικό πεδίο της κερδοφόρας δράσης αυτών των ομίλων, ιδιαίτερα στους τομείς των κατασκευών, των δημοσίων έργων, την ενέργεια, τηλεπικοινωνίες, υπηρεσίες, βιομηχανία.

Την ίδια στιγμή βέβαια, οι δημόσιες συμβάσεις βρίσκονται και στο επίκεντρο ενός σφοδρότατου ανταγωνισμού ανάμεσα σε μονοπωλιακούς ομίλους σε κάθε καπιταλιστική χώρα, αλλά και στο εσωτερικό της Ευρωπαϊκής Ένωσης όσο και με τα άλλα ιμπεριαλιστικά κέντρα και ισχυρές καπιταλιστικές χώρες. Γι’ αυτό και η Ευρωπαϊκή Ένωση τι κάνει; Προσπαθεί διαρκώς με διάφορες Οδηγίες προς τα κράτη-μέλη της να ενιαιοποιήσει κατά το δυνατόν τους κανόνες των δημοσίων συμβάσεων, ώστε οι κρατικές ενισχύσεις μέσω αυτών να δίνονται με ενιαίους όρους, αλλά όχι μόνο αυτό, καθώς η Ευρωπαϊκή Ένωση με τις ίδιες αυτές Οδηγίες επιδιώκει ταυτόχρονα και το άνοιγμα των αγορών των δημοσίων συμβάσεων για όλα τα κράτη μέλη της.

Δηλαδή, κάθε επιχειρηματικός όμιλος που έχει έδρα σε οποιοδήποτε κράτος μέλος της Ευρωπαϊκής Ένωσης να μπορεί να συμμετέχει, ανάλογα με τα ενδιαφέροντα και τα συμφέροντά του, στις διαδικασίες ανάθεσης δημοσίων συμβάσεων και συμβάσεων παραχώρησης σε οποιοδήποτε κράτος μέλος της Ευρωπαϊκής Ένωσης χωρίς κανένα μα κανένα εμπόδιο. Αυτό το αναφέρει καθαρά το άρθρο 9 του σημερινού νομοσχεδίου, όπου ως σκοπός βασικός ορίζεται η απλοποίηση των διαδικασιών προετοιμασίας και ανάθεσης δημοσίων συμβάσεων με σκοπό την απαλοιφή στρεβλώσεων που εμποδίζουν την ανάπτυξη του διεθνούς ανταγωνισμού στις δημόσιες συμβάσεις.

Όπως καταλαβαίνετε, όλα αυτά όχι μόνο διασφαλίζουν την κερδοφορία των επιχειρηματικών ομίλων, αλλά οδηγούν σταθερά και στη συγκέντρωση και τον έλεγχο των δημοσίων συμβάσεων και των δημόσιων προμηθειών των δισεκατομμυρίων, τον έλεγχο από τους επιχειρηματικούς ομίλους και τις πολυεθνικές. Γιατί, όπως γράφει πάλι η αιτιολογική έκθεση, σε αυτούς πρώτα και κύρια απευθύνονται οι δημόσιες συμβάσεις και προμήθειες και όχι βέβαια στους μικρομεσαίους επαγγελματοβιοτέχνες, εμπόρους και αυτοαπασχολούμενους.

Τι προσθέτει τώρα η Νέα Δημοκρατία στο ισχύον νομοθετικό πλαίσιο; Το Μητρώο Επαγγελματιών Δημοσίων Συμβάσεων, σύμφωνα με τον Υπουργό ένα Σώμα εξειδικευμένων επαγγελματιών δημοσίων υπαλλήλων στις δημόσιες συμβάσεις, δηλαδή ένα σώμα υπαλληλικής ελίτ με χρηματικά, υπηρεσιακά και εργασιακά κίνητρα. Και όλο αυτό θα συμβάλει -ισχυρίζεται ο Υπουργός- στην αποτελεσματικότητα, την ταχύτητα, την ακεραιότητα και τη διαφάνεια πάλι, των δημοσίων συμβάσεων.

Δηλαδή, συγγνώμη, αυτό έφταιγε; Αυτό έλειπε και καθυστερούσαν για χρόνια οι μοιραίες δημόσιες συμβάσεις του ΟΣΕ, σαν την 717 για την ασφάλεια των σιδηροδρομικών μεταφορών, με αποτέλεσμα να φτάσουμε στην εγκληματική τραγωδία των Τεμπών; Αυτό έφταιγε; Ή μήπως το γεγονός ότι όλο το θεσμικό πλαίσιο είναι κομμένο και ραμμένο στα μέτρα των διαφόρων μεγαλοεργολάβων του κατασκευαστικού τομέα, που τσακώνονται άγρια για τη λεία των εκατομμυρίων αυτών των συμβάσεων και συγκρούονται για τα συμφέροντά τους αδιαφορώντας για την ασφάλεια και με διαιτητές πάντα το κράτος και την Ευρωπαϊκή Ένωση;

Στα σοβαρά τώρα, θεωρείτε ότι όλα αυτά τα πακέτα των εκατομμυρίων των δημοσίων συμβάσεων τα διαχειρίζονται ορισμένοι απλοί δημόσιοι υπάλληλοι; Και αυτοί είναι που έχουν και την ευθύνη; Ποιοι αλήθεια αποφασίζουν για τις δημόσιες συμβάσεις; Για το πόσο χρήμα, για το πώς αν θα είναι με απευθείας ανάθεση, αν θα είναι με διαγωνισμό; Με ποιες προδιαγραφές για έργα, μελέτες, προμήθειες, υπηρεσίες; Ποιοι αποφασίζουν; Δεν είναι τα στελέχη των εκάστοτε κυβερνήσεων και οι διορισμένοι από αυτές επικεφαλείς των κρατικών οργανισμών και φορέων; Είναι αυτοί είναι που παίρνουν όλες τις κρίσιμες αποφάσεις, με βάση βέβαια πάντα ένα θεσμικό πλαίσιο στα μέτρα των επιχειρηματικών ομίλων.

Οι υπάλληλοι των τμημάτων προμηθειών και συμβάσεων ως κρατικοί δημόσιοι υπάλληλοι, υπόκεινται στην εξουσία αυτών των υπηρεσιακών παραγόντων και των διοικήσεων των φορέων. Τις επιλογές αυτών υποχρεούνται να υλοποιούν, ακόμα και όταν διαφωνούν. Σύμφωνα με το δημοσιοϋπαλληλικό κώδικα που ισχύει. Και αυτά είναι ζητήματα ξέρετε, που κανένα μητρώο, καμία εκπαίδευση, καμία πιστοποίηση, δεν μπορεί να τα ξεπεράσει.

Όσο για το ειδικό επίδομα δεν αποτελεί παρά το «τυράκι», για να σκύβουν πιο πολύ το κεφάλι στις άνωθεν εντολές. Αφήστε που με το επίδομα ως κίνητρο βαθαίνουν οι μισθολογικοί διαχωρισμοί και αντικειμενικά και οι διάφοροι εκβιασμοί. Αυτό που χρειάζεται είναι άλλο. Στελέχωση των υπηρεσιών χρειάζεται, γιατί είναι όλες υποστελεχωμένες στο 50%, και χρειάζονται και αυξήσεις στους μισθούς όλων των υπαλλήλων.

Όσο για την ψηφιοποίηση, η οποία διευρύνεται και για τις διαδικασίες των δημοσίων συμβάσεων, καλό είναι να μην ξεχνάμε ότι στον ΟΠΕΚΕΠΕ παραδείγματος χάριν, αυτή η ψηφιοποίηση δεν απέτρεψε τις ρεμούλες και τις κομπίνες κάποιων επιτήδειων. Αλλού είναι το πρόβλημα, στην ευρωενωσιακή ΚΑΠ, Κοινή Αγροτική Πολιτική των μεγαλοαγροτών και των ομίλων του αγροδιατροφικού τομέα για τον ΟΠΕΚΕΠΕ και αντίστοιχα στον προσανατολισμό των δημοσίων συμβάσεων και τις προτεραιότητες των έργων για τους ομίλους και όχι για τις ανάγκες του λαού. Εδώ βρίσκεται η ρίζα του κακού, αλλά αυτή δεν την ακουμπάτε, συνειδητά δεν την ακουμπάτε, αφού ούτε θέλετε ούτε και μπορείτε να το κάνετε συνοπτικά, ενώ γίνονται τα πάντα, προκειμένου να τρέχουν γρήγορα, χωρίς νομικά ή οποιαδήποτε άλλα εμπόδια οι διαδικασίες των συμβάσεων και η ροή του κρατικού χρήματος στους ομίλους. Την ίδια στιγμή οι εργαζόμενοι και τα λαϊκά στρώματα αντιμετωπίζονται με χαρακτηριστική εχθρότητα και ορθώνονται συνεχώς οικονομικά, γραφειοκρατικά, δικονομικά εμπόδια, στην πρόσβασή τους στις κρατικές υπηρεσίες και τη δικαιοσύνη και βλέπουν τις υποθέσεις τους συνήθως να βαλτώνουν.

Πάμε τώρα σε ένα άλλο μέρος του νομοσχεδίου για τις εθνικές υποδομές ποιότητας. Ακούστε τι λέει ο Σύνδεσμος Ελληνικών Βιομηχανιών. «Ο μετασχηματισμός των ΕΛΟΤ και ΕΣΥΠ σε ανώνυμες εταιρείες δεν εξασφαλίζει από μόνος του τη μετατροπή του σε ευέλικτους τεχνοκρατικούς οργανισμούς, όταν ο δημόσιος χαρακτήρας τους…» -λέει ο ΣΕΒ- «…περιορίζει εκ των πραγμάτων τη διοικητική και οργανωτική τους αυτονομία». Τι υπονοείται με αυτό; Τι επιδιώκουν οι βιομήχανοι; Μα, τι άλλο από το να έχουν αυτοί οι ίδιοι, να αποκτήσουν και το δικαίωμα της πιστοποίησης της ποιότητας των δικών τους προϊόντων. Αυτήν την ευελιξία εννοούν. Εκεί θέλουν να πάνε.

Τώρα για το Τέταρτο Μέρος, για τις μεταποιητικές δραστηριότητες στην Αττική, την πιο πυκνοκατοικημένη περιοχή της χώρας. Δίνεται η δυνατότητα εγκατάστασης και νέων επιχειρήσεων, «μέσης όχλησης» όπως λέγεται και στην Ανατολική και στη Δυτική Αττική. Κι ας προειδοποιεί η ΠΟΓΕΔΥ, η Πανελλήνια Ομοσπονδία των Γεωτεχνικών του Δημοσίου, ότι οι αγροτικές ζώνες που έχουν απομείνει στην Αττική πιέζονται τρομερά από αλλότριες δραστηριότητες, ακόμη και υψηλής όχλησης, με τις πυρκαγιές σαν τη χθεσινή να παίζουν και το ρόλο του προπομπού, ξέρετε. Οι αξίες της γης να πολλαπλασιάζονται με τον αποχαρακτηρισμό των αγροτικών ζωνών της Αττικής, αλλά η παραγωγική γη να συρρικνώνεται. Αυτό γίνεται στην Αττική.

Κι έτσι στην Αττική, η οποία ασφυκτιά από τους ρύπους, την Αττική που δεν αποτελεί ουσιαστικά ούτε το 3% της συνολικής έκτασης της χώρας, αλλά φιλοξενεί το 40% του πληθυσμού της χώρας και τη μισή και παραπάνω βιομηχανική δραστηριότητα, αυτή η απαράδεκτη κατάσταση εξελίσσεται σε ένα κυριολεκτικά «μπάτε σκύλοι αλέστε κι αλεστικά μη δώσετε».

Κι όλα αυτά στο όνομα του εκσυγχρονισμού και της προστασίας του περιβάλλοντος, αλλά στην πραγματικότητα με κριτήριο τη διασφάλιση της κερδοφορίας του κεφαλαίου σε βάρος του περιβάλλοντος και της υγείας των κατοίκων της Αττικής, αφού η κατηγοριοποίηση των δραστηριοτήτων ως προς την επικινδυνότητα και τον βαθμό όχλησης γίνεται, παραδείγματος χάριν, μόνο με κριτήριο το είδος της δραστηριότητας και το μέγεθός της, ενώ υπάρχει ένα πλήθος παραγόντων που πρέπει να λαμβάνονται υπόψιν, όπως ο πραγματικός βαθμός επικινδυνότητας, η αλληλεπίδραση με άλλες δραστηριότητες, η χωροθέτησή τους.

Η κατάσταση επιβαρύνεται φυσικά και από την άναρχη δόμηση και τον χωροταξικό σχεδιασμό της Αττικής, από τη διαχρονική αντιλαϊκή πολιτική χρήσεων γης όλων των κυβερνήσεων, που έχει ως αποτέλεσμα τεράστιους κινδύνους για τους κατοίκους και τους εργαζόμενους, ιδιαίτερα σε περιπτώσεις φυσικών ή τεχνολογικών καταστροφών.

Η δε συσσώρευση ρυπογόνων εγκαταστάσεων σε συγκεκριμένες περιοχές δεν είναι τυχαία. Γίνεται με κριτήριο και την ταξική τους διαστρωμάτωση, με εμβληματικό εδώ παράδειγμα το επιβαρυμένο, καθημαγμένο θα έλεγε κανείς, Θριάσιο Πεδίο.

Το νομοσχέδιό σας όχι μόνο δεν βελτιώνει καθόλου αυτή την επικίνδυνη κατάσταση για τους κατοίκους της Αττικής, αλλά έρχεται να την επιδεινώσει περαιτέρω, διευκολύνοντας τη λειτουργία, την ίδρυση ή τη μετεγκατάσταση δραστηριοτήτων με γνώμονα το πού και τι θέλει ο επενδυτής.

Επιπλέον, δίνει τη δυνατότητα για εγκατάσταση και νέων δραστηριοτήτων, όπως εγκαταστάσεις, παραδείγματος χάρη, διαχείρισης αποβλήτων μέσα στον αστικό ιστό παρακαλώ, για να διευκολυνθεί η πολιτική της Ευρωπαϊκής Ένωσης για τη διαχείριση των αποβλήτων.

Δεν θα σταματήσουμε φυσικά ως ΚΚΕ να αναδεικνύουμε κι εδώ στη Βουλή, στους δήμους, στην περιφέρεια, αλλά κυρίως μέσα από τους αγώνες των φορέων των λαϊκών τους κινδύνους για την επαγγελματική και δημόσια υγεία και ασφάλεια, όπως και τους κινδύνους για το περιβάλλον από αυτή την ανεξέλεγκτη, όπως εξελίσσεται, γειτνίαση βιομηχανικών και βιοτεχνικών δραστηριοτήτων με πυκνοκατοικημένες περιοχές όπως στην Αττική.

Κλείνοντας, κυρίες και κύριοι, όλα δείχνουν ότι η καταστολή σε βάρος των ξεριζωμένων προσφύγων αλλάζει επίπεδο. Το νέο Σύμφωνο της Ευρωπαϊκής Ένωσης για τη μετανάστευση και το άσυλο αρχίζει σιγά σιγά να εφαρμόζεται από τα κράτη-μέλη της Ευρωπαϊκής Ένωσης και προμηνύει νέα μεγάλα δεινά για τους ξεριζωμένους αυτούς ανθρώπους. Εδώ εντάσσεται και η απαράδεκτη τροπολογία της Κυβέρνησης για την αναστολή των αιτημάτων ασύλου σε πρόσφυγες. Όμως, αυτή πρέπει να γνωρίζετε ότι εκτός από επίδειξη πυγμής, είναι και μια ομολογία αποτυχίας, αποδεικνύοντας ξανά ότι όσο παραμένουν ανέγγιχτες οι πραγματικές αιτίες του προσφυγικού, το προσφυγικό δεν αντιμετωπίζεται.

Όπως ενημερωθήκατε από την Κοινοβουλευτική μας Εκπρόσωπο, το ΚΚΕ θα καταθέσει αίτημα ονομαστικής ψηφοφορίας για την επονείδιστη και απάνθρωπη πραγματικά τροπολογία αυτή. Καταψηφίζουμε επί της αρχής φυσικά το νομοσχέδιο.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε κύριε συνάδελφε.

Τον λόγο έχει τώρα από την Ελληνική Λύση ο ειδικός αγορητής ο κ. Στυλιανός Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Κύριε Υπουργέ, θέλω να ξεκινήσω τη σημερινή μου ομιλία με ένα θέμα το οποίο έχει τεθεί πάρα πολλές φορές, έχει τεθεί από πολλούς Βουλευτές, έχει τεθεί από πάρα πολλούς φορείς και νομίζω ότι είναι και ένα θέμα αξιοπιστίας του πολιτικού συστήματος στο οποίο θα πρέπει να λάβουμε θέση. Δεν είναι άλλο από μια επιστολή, την οποία πιθανολογώ ότι την έχετε λάβει οι περισσότεροι, και είναι από το Σύλλογο Δανειοληπτών, η οποία αφορά τη νομοθετική ρύθμιση η οποία θα πρέπει να έρθει να υποχρεώνονται τα funds να δημοσιοποιούν για κάθε δάνειο, για κάθε δανειολήπτη, το ποσό που έχουν αγοράσει το δάνειο. Δεν είναι δυνατόν να κωφεύουμε συνεχώς σε αυτό το αίτημα. Είναι θέμα αξιοπιστίας, επαναλαμβάνω, του πολιτικού συστήματος, είναι θέμα δημοκρατίας, είναι θέμα δικαιοσύνης και δεν έχει και κανένα δημοσιονομικό κόστος. Επιληφθείτε εσείς, το Υπουργείο Οικονομικών, η Τράπεζα της Ελλάδος. Είναι κάτι το οποίο πρέπει να γίνει.

Νομίζω ότι είναι από τις λίγες φορές που θα πω καλή κουβέντα για ένα Υπουργείο, αλλά δεν το κάνω για λόγους αντιπολιτευτικής τακτικής. Αυτό που θα πω είναι δομικά σωστό. Δεν αφορά μόνο το δικό σας Υπουργείο, αφορά και το Υπουργείο Οικονομικών, αφορά και το Υπουργείο Εργασίας. Δεν είναι σωστό όλο. Δηλαδή, ανακοινώθηκαν χθες τα πρόστιμα τα διοικητικά και οι διοικητικές κυρώσεις για τα πρόστιμα που θα επιβάλει το ΓΕΜΗ με την απόφαση 46982. Τα πρόστιμα είναι πάρα πολύ μεγάλα. Θα πρέπει να τα ξαναδούμε. Θα πρέπει να λαμβάνουμε υπόψη τη φοροδοτική, την ταμειακή ικανότητα την οποία έχουν οι επιχειρήσεις.

Υπάρχει, όμως, ένα στοιχείο το οποίο μέχρι τώρα εδώ και πάρα πολύ καιρό το ζητάμε και το ζητάμε κυρίως από το Υπουργείο Οικονομικών, το οποίο δεν είναι άλλο από το μέγεθος της οντότητας στην οποία επιβάλλεται το πρόστιμο. Τι θέλω να πω και να γίνω κατανοητός και από τους υπόλοιπους συναδέλφους. Δεν είναι δυνατόν το μόνο κριτήριο να είναι είτε το είδος των βιβλίων τα οποία τηρεί μία επιχείρηση ή η νομική της μορφή. Πολύ σωστά εντάσσεται το κριτήριο της οντότητας και το κριτήριο του μεγέθους. Θα είναι μικρή, μεγάλη, πολύ μικρή ή πολύ μεγάλη. Είναι κάτι το οποίο θα πρέπει να επικρατήσει στο διακαιακό μας σύστημα, είναι κάτι το οποίο θα πρέπει να επικρατήσει στην ελληνική δημόσια διοίκηση.

Το έχουμε ζητήσει να έρθει και σε ό,τι αφορά τα πρόστιμα του Υπουργείου Εργασίας και σε ό,τι αφορά τα πρόστιμα του Υπουργείου Οικονομικών και θα πρέπει να κάνουμε μια πολύ μεγάλη συζήτηση, κύριε Βεζυρόπουλε, από την αρχή για τα πρόστιμα και το ποινολόγιο του Κώδικα Φορολογικών Διαδικασιών. Όμως, το στοιχείο του μεγέθους -και μπράβο σας- είναι κάτι το οποίο θα πρέπει να μπει σε κάθε περίπτωση. Θα πρέπει, λοιπόν, να εξετάζουμε την πραγματική δυνατότητα αυτού του οποίου επιβάλλεται το πρόστιμο, ανεξάρτητα από τη νομική μορφή ή την τήρηση των βιβλίων. Οι καλές κουβέντες μέχρι εδώ. Πάμε, λοιπόν, στην κριτική. Θα τα μειώσουμε. Τα καλά λόγια τα είπαμε, αλλά θα πρέπει να τα μειώσουμε.

Επίσης, την έχουμε ξανακάνει αυτήν την κουβέντα εδώ και τρία χρόνια. Ολοκληρώστε τη διασύνδεση με την Τράπεζα της Ελλάδος. Δεν είναι δυνατόν να υποβάλλουμε δύο φορές το ίδιο πράγμα. Ξέρω ότι έχετε εκφράσει την καλή διάθεση απλά, θα πρέπει να υλοποιηθεί κάποια στιγμή. Δεν είναι δυνατόν να υποβάλλουμε οικονομικές καταστάσεις και στο ΓΕΜΗ και στην Τράπεζα της Ελλάδος. Στο ΓΕΜΗ υπάρχει φόρμα, στην οποία, εκτός από το pdf το οποίο ανεβάζουμε, υπάρχει και φόρμα στην οποία καταχωρούμε κάποια από τα οικονομικά στοιχεία. Αν χρειάζεται να καταχωρήσουμε και κάποια επιπλέον, να τα βάλετε να τα τραβάει η Τράπεζα της Ελλάδος. Δεν έχει κανένα λόγο ο πολίτης, η επιχείρηση, φοροτεχνικός, να καταχωρεί δύο φορές το ίδιο πράγμα. Και τα πρόστιμα της Τράπεζας της Ελλάδος είναι πολύ μεγαλύτερα και από αυτά τα οποία έχετε προβλέψει εσείς στο ΓΕΜΗ.

Επίσης, όμως, για να είμαστε δίκαιοι, είδαμε τα πρόστιμα του ΓΕΜΗ, αλλά τι γίνεται με τα πρόστιμα στο ΓΕΜΗ; Δεν γίνεται μόνο οι πολίτες, δεν γίνεται μόνο οι επιχειρήσεις, δεν γίνεται μόνο τα συνήθη υποζύγια να υποβάλλονται και να τρώνε πρόστιμα και να μην απολογούνται και οι δημόσιοι υπάλληλοι. Υπάρχει πρόβλεψη; Τι γίνεται με αυτούς οι οποίοι δεν κάνουν καλά τη δουλειά τους, με αυτούς οι οποίοι δεν ασκούν ουσιαστικό έλεγχο σε αυτά τα οποία παραλαμβάνουν από τους πολίτες;

Θα σας πω το πιο απλό. Στις αυτοματοποιημένες διαδικασίες, δηλαδή στις αιτήσεις στις οποίες δεν παρεμβαίνει υπάλληλος, δεν γίνεται έλεγχος. Γίνεται εκεί δειγματοληπτικός έλεγχος; Σε αυτές τις οποίες υποτίθεται ότι γίνεται λόγος, γίνεται έλεγχος της ορθής απεικόνισης των στοιχείων, γίνεται αυτό το οποίο είχαμε παλιότερα όταν πηγαίναμε στις νομαρχίες, που ουσιαστικά καταθέταμε τις οικονομικές καταστάσεις και τις ελέγχανε, αν υπάρχουν αρνητικά ίδια κεφάλαια και μας επέστρεφαν τους ισολογισμούς πίσω και μας επέβαλαν την αύξηση μετοχικού κεφαλαίου; Όχι, δεν γίνεται. Κάθε επιχείρηση ανεβάζει τον ισολογισμό της, ο ισολογισμός γράφει ό,τι θέλει μέσα και ο έλεγχος αν τα ίδια κεφάλαια της επιχείρησης έχουν γίνει αρνητικά -άρα, θα πρέπει να σταματήσει η λειτουργία της ή να γίνει αύξηση μετοχικού κεφαλαίου- εγώ τουλάχιστον τα τελευταία αρκετά χρόνια, τουλάχιστον από το 2014 που υφίσταται το ΓΕΜΗ και μετά, δεν έχω δει να γίνεται. Θα πρέπει λοιπόν να το δούμε και αυτό. Να δούμε αν υπάρχουν κυρώσεις και σε αυτούς τους δημοσίους υπαλλήλους οι οποίοι δεν επιτελούν το ρόλο τους.

Και έρχομαι τώρα στην τροπολογία υπ’ αριθμ.375, η οποία σήκωσε σκόνη. Κατ’ αρχήν, να καλωσορίσουμε την Κυβέρνηση στη σωστή πλευρά της ιστορίας αυτή τη φορά. Φαίνεται ότι η εκλογή Τραμπ ή το Τραμπ effect, όπως λέμε στα Γιάννενα, επηρέασε και συνεχίζει να επηρεάζει την πολιτική της Κυβέρνησης. Την πολιτική της Κυβέρνησης, η οποία από το «καλωσορίζουμε τους μετανάστες», από το «είμαστε υπερήφανοι του κυρίου Πρωθυπουργού για το μπόλιασμα της ελληνικής κοινωνίας», ξαφνικά σκλήρυνε, τουλάχιστον στα λόγια, τουλάχιστον νομοθετικά. Βέβαια, ο κ. Μητσοτάκης δεν ήταν ο πρώτος που είχε πει για το μπόλιασμα. Ακολούθησε τη πετυχημένη συνταγή μιας πρώην Βουλευτή και Υπουργού του ΠΑΣΟΚ, της κυρίαςΔραγώνα αν θυμάμαι καλά.

Σε κάθε περίπτωση, στην τροπολογία υπ’ αριθμ. 375, η κριτική μας εστιάζεται στα εξής. Δεν υπάρχει πουθενά, δεν υφίσταται η έννοια της αποτροπής. Διαβάζουμε: «Αναστέλλεται η υποβολή αιτήσεων χορήγησης ασύλου από άτομα που εισέρχονται στη χώρα παράνομα με οποιοδήποτε πλωτό μέσο που προέρχεται από τη Βόρεια Αφρική». Για τα νησιά του Αιγαίου και για τον Έβρο για τον οποίο εσείς ως Μακεδών έχετε, φαντάζομαι, μια ευαισθησία παραπάνω, εδώ γιατί όχι; Το γεγονός δηλαδή ότι είναι πολύ μεγαλύτερες οι ροές από τη Βόρειο Αφρική και συγκεκριμένα από τη Λιβύη, σημαίνει ότι στον Έβρο μπορεί να μπαίνει όποιος θέλει; Στα νησιά του Αιγαίου είτε του Βορείου είτε του Νότιου μπορεί να μπαίνει όποιος θέλει; Γιατί δεν συμπεριλαμβάνετε το σύνολο της ελληνικής επικράτειας;

Ξέρετε, δεν είναι τοπικό το θέμα και από την χτεσινή ομιλία του Πρωθυπουργού αντιληφθήκαμε για μια ακόμη φορά την έννοια της τοπικότητας, της αντίληψης ότι αυτήν τη στιγμή πλήττεται η Κρήτη. Όχι, δεν πλήττεται η Κρήτη, πλήττεται το σύνολο της πατρίδας μας, γιατί οι ροές δεν έχουν σταματήσει. Και το γεγονός ότι ένα πλοίο με πεντακόσιους είκοσι παράνομους μετανάστες δεν σταμάτησε στην Κρήτη, αλλά ήρθε στο Λαύριο και από το Λαύριο αυτοί οι άνθρωποι θα μεταφερθούν στη Μαλακάσα –παρεμπιπτόντως, γύρω-γύρω καιγόταν χθες και ο Ωρωπός και κινδύνεψε και η συγκεκριμένη δομή- δεν λύνει το πρόβλημα. Το πρόβλημα είναι εθνικό και έτσι θα πρέπει να αντιμετωπίζεται και έτσι θα πρέπει να το βλέπουμε.

Επίσης, χρονικό διάστημα τριών μηνών γιατί; Αορίστου. Η χώρα δέχεται επίθεση. Αρέσει σε κάποιους, δεν αρέσει, η χώρα δέχεται επίθεση.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Από ποιον;

**ΣΤΥΛΙΑΝΟΣ ΦΩΤΟΠΟΥΛΟΣ:** Από αυτά τα κυκλώματα τα οποία στέλνουν παράνομους μετανάστες και η υποκρισία κάποιων εδώ μέσα περισσεύει. Παίζετε ουσιαστικά το παιχνίδι αρκετοί των ολιγαρχών, γιατί αυτοί οι άνθρωποι αν δεν φύγουν και παραμείνουν στη χώρα θα τους εκμεταλλευτούν ξενοδόχοι, βιομήχανοι, μεγαλοαγρότες. Έτσι παίζεται.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Είστε ανθρωπιστής.

**ΣΤΥΛΙΑΝΟΣ ΦΩΤΟΠΟΥΛΟΣ:** Το τι είμαι εγώ ας κριθεί, εν πάση περιπτώσει από αυτούς που με ψηφίζουν.

Η υποκρισία, λοιπόν, περισσεύει. Και αν θέλετε, να σας το πω και διαφορετικά και για το ΠΑΣΟΚ το οποίο κυβερνούσε τότε. Εγώ θυμάμαι έναν πολιτικό πρόσφυγα για τον οποίον τον δώσανε οι κυβερνήσεις του ΠΑΣΟΚ τότε στην Τουρκία και δεν άνοιξε ρουθούνι. Και δεν είναι άλλος από τον Κούρδο ηγέτη Αμπντουλάχ Οτσαλάν, μια και μιλάμε για πολιτικούς πρόσφυγες.

Για την τρίτη παράγραφο που λέει ότι η χρονική διάρκεια και το χρονικό διάστημα θα μπορεί να μειώνεται με απόφαση του Υπουργικού Συμβουλίου, σας βρίσκω πάρα πολύ αισιόδοξους. Επαναλαμβάνω ότι είναι θέμα επιβίωσης του ελληνικού έθνους, είναι ένα θέμα, το οποίο δεν φαίνεται ότι για το επόμενο διάστημα θα μειωθεί, το αντίθετο. Η Ελληνική Κυβέρνηση και το ελληνικό Υπουργείο Εξωτερικών δεν φρόντισε το προηγούμενο διάστημα να συνομιλήσει με αυτούς που έπρεπε στη Λιβύη, Ο κ. Γεραπετρίτης έτρεξε την προηγούμενη εβδομάδα και θα ξαναπάει από ό,τι φαίνεται και στη Δυτική Λιβύη αυτή την εβδομάδα. Το αποτέλεσμα ήταν αποκαρδιωτικό, ήταν πολύ χειρότερο. Η Τουρκία έχει πατήσει πόδι στη Λιβύη και αυτό οφείλουμε να το παραδεχτούμε. Η Τουρκία παίζει τον ρόλο του περιφερειακού παίκτη, της περιφερειακής υπερδύναμης και εμείς απλά παρατηρούμε. Το να πάει ο Έλληνας Υπουργός Εξωτερικών και να δώσει καθρεφτάκια σε έναν άνθρωπο με τον οποίο έχει ανοιχτές οικονομικές σχέσεις, το καθεστώς Ερντογάν, δεν νομίζω ότι περιμένει κανένας από εμάς ότι αυτό θα αλλάξει την κατάσταση υπέρ μας.

Ας ελπίσουμε ότι θα αποδώσουν οι πιέσεις, που δεν το βλέπω, της Ευρωπαϊκής Ένωσης και κυρίως, το γεγονός ότι θα κόψει κονδύλια όχι μόνο στη Λιβύη αλλά και σε άλλες χώρες, πράγμα το οποίο δεν έγινε βέβαια με την πρόσφατη απόφαση για την Αίγυπτο. Γιατί μην ξεχνάμε ότι ένα πολύ μεγάλο μέρος των ανθρώπων οι οποίοι έρχονται μέσω των λιβυκών λιμανιών είναι από την Αίγυπτο, η οποία δεν είναι ούτε υποσαχάρια Αφρική ούτε έχει πόλεμο.

Άρα θα πρέπει και εκεί να γίνει κουβέντα με τον Πρόεδρο της Αιγύπτου, αλλά κυρίως θα πρέπει η ελληνική διπλωματία να αναλάβει ενεργό ρόλο, να σταματήσει αυτές τις ροές στα λιμάνια που τους συγκεντρώνουν οι δουλέμποροι με προορισμό τη νότια Ελλάδα.

Σε ό,τι αφορά το νομοσχέδιο, αναφέρθηκε ο Υπουργός, ο κ. Θεοδωρικάκος, στη διάρκεια των επιτροπών και είπε ότι δεν υποχρεώνουμε κανέναν να κάνει απευθείας αναθέσεις, στην προσπάθειά του να υπερασπιστεί το γεγονός ότι η συγκεκριμένη Κυβέρνηση από το 2020 και μετά έχει αφήσει -να το πω ευγενικά- τις απευθείας αναθέσεις σε κάθε επίπεδο, είτε αυτές αφορούν Υπουργείο, είτε αυτές αφορούν περιφέρεια, είτε αφορούν δήμους. Μα το θέμα όταν είσαι Υπουργός στο Υπουργείο Ανάπτυξης δεν είναι να υποχρεώνεις. Αυτό θα ήταν σκάνδαλο. Το θέμα είναι να θέσεις τους όρους, να βάλεις τις προϋποθέσεις και τις δικλείδες ασφαλείας -όπως λέμε στα οικονομικά- για να μην γίνονται απευθείας αναθέσεις. Οι απευθείας αναθέσεις θα πρέπει -όπως είπαμε και στην Επιτροπή- να απαγορευτούν δια νόμου. Θα πρέπει μόνο σε εξαιρετικές περιπτώσεις και μετά από έλεγχο ειδικής επιτροπής να επιτρέπονται. Δεν υπάρχει κανένας λόγος να γίνεται όλο αυτό το πάρτι με τις απευθείας αναθέσεις. Θα πρέπει να πάρετε την πρωτοβουλία να απαγορευτούν δια νόμου και μόνο μετά από έγκριση της επιτροπής να δίνεται σε σύντομο χρονικό διάστημα -γιατί αυτός είναι ο λόγος που γίνονται απευθείας αναθέσεις- το αίτημα των φορέων για ταχύτερη εκταμίευση, για ταχύτερη συμβασιοποίηση, να γίνεται με μια επιτροπή η οποία θα έχει την ευθύνη να τις εγκρίνει. Σε καμία άλλη περίπτωση.

Κλείνοντας, να βρεθεί μια χρυσή τομή για το παράβολο και επανέρχομαι στο θέμα το οποίο ανέφερα και πριν. Είπα ότι είναι καλή η πρακτική σας να εξετάζετε την ικανότητα -την πιστοληπτική, την ταμειακή- των επιχειρήσεων να μην είναι ανάλογα με τον όγκο της σύμβασης, αλλά να είναι ανάλογα με τη δυνατότητα των επιχειρήσεων. Εκεί πραγματικά θα πονέσει. Το παράβολο να μην είναι ένα ποσοστό γενικά και αόριστα, αλλά να είναι ανάλογο της δυνατότητας των επιχειρήσεων οι οποίες προσφεύγουν.

Τα υπόλοιπα θα τα πω στη δευτερολογία μου.

Σας ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει η ειδική αγορήτρια από τη Νέα Αριστερά, κ. Θεοπίστη Πέρκα.

Παρακαλώ, κυρία συνάδελφε, έχετε τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Ακούσαμε μόλις και έναν ρατσιστικό λόγο. Δεν θα μας λείψει από εδώ και πέρα από ό,τι φαίνεται.

Ακούστε, κύριοι της Κυβέρνησης, η Κυβέρνηση αναστέλλει τις διεθνείς υποχρεώσεις της χώρας απέναντι στα θεμελιώδη δικαιώματα μεταναστών και προσφύγων -είναι ενάντια στη Συνθήκη της Γενεύης- και αξιοποιεί αυτό το δόγμα της εξαίρεσης που το 2020 οδήγησε στην καταδίκη της χώρας, αλλά αυτό το δόγμα οδήγησε και στην τραγωδία της Πύλου. Αντί να ενισχύσει τις δομές υποδοχής με ανθρώπινες συνθήκες -στην Κρήτη αυτήν τη στιγμή- και τη νόμιμη διαχείριση με βάση το διεθνές δίκαιο και τις αρχές του ανθρωπισμού, θέτει το εξής δίλημμα, επιστροφή ή φυλακή. Επιστροφή πού, στο Σουδάν που είναι εμπόλεμη ζώνη; Η Αίγυπτος έχει χούντα, δεν ξέρω αν το ξέρετε.

Κοιτάξτε, η άρνηση του Χαφτάρ να συναντήσει τους ευρωπαίους Υπουργούς και τον Επίτροπο Μετανάστευσης αποκάλυψε το φιάσκο της ευρωπαϊκής στρατηγικής και ξεκίνησε βέβαια ένα ρατσιστικό κυνήγι μαγισσών. Θα πούμε περισσότερα, έχουμε τον χρόνο. Η Ελλάδα, όμως, μπορεί και πρέπει να είναι γέφυρα και όχι συνοριοφύλακας. Δεν μπορεί να εξαρτάται από πολέμαρχους και φράχτες.

Περνάμε, όμως, τώρα στο νομοσχέδιο, ένα νομοσχέδιο που αφορά τις δημόσιες συμβάσεις, έναν τομέα με τεράστιο οικονομικό και αναπτυξιακό αποτύπωμα. Αντιλαμβανόμαστε όλοι ότι πρόκειται για ένα ζήτημα που έχει επιπτώσεις όχι μόνο στην οικονομική δραστηριότητα, αλλά και στη θεσμική λειτουργία του κράτους και βεβαίως την εμπιστοσύνη των πολιτών. Οι δημόσιες συμβάσεις αφορούν τη διαχείριση των πόρων του κράτους, τη συνεργασία του δημοσίου με την αγορά και τελικά την ποιότητα των υπηρεσιών που φτάνουν στον πολίτη. Από την πλευρά της Νέας Αριστεράς εξετάζουμε κάθε τέτοια παρέμβαση με ένα βασικό ερώτημα: Εξυπηρετεί το δημόσιο συμφέρον ή διευκολύνει τη μεταφορά δημόσιων πόρων, χωρίς εγγυήσεις διαφάνειας και κοινωνικής ανταποδοτικότητας;

Δυστυχώς, η Κυβέρνηση αξιοποιεί αυτή την ευκαιρία όχι για να ενισχύσει τη διαφάνεια, τη λογοδοσία και την κοινωνική ανταποδοτικότητα, αλλά για να προωθήσει ακόμα περισσότερο την αποδιάρθρωση του δημόσιου συστήματος συμβάσεων υπέρ των ιδιωτικών συμφερόντων. Εισάγετε διατάξεις που δεν αντιμετωπίζουν τις παθογένειες, αλλά βαθαίνουν τον πελατειακό χαρακτήρα του κράτους. Αντί να προχωρήσετε σε ενοποίηση, απλοποίηση και ενίσχυση των θεσμών, προωθείτε την αποσπασματικότητα, τη μεταφορά αρμοδιοτήτων σε εταιρίες και την παράκαμψη των ελεγκτικών μηχανισμών.

Βέβαια το πελατειακό κράτος η αλήθεια είναι ότι είναι δημιούργημά σας. Το καλλιεργήσατε, το υπερασπίζεστε, το έχετε κάνει κανόνα λειτουργίας της διακυβέρνησής σας. Βεβαίως αυτό αποδεικνύεται και από τον ΟΠΕΚΕΠΕ, με τον πιο κραυγαλέο τρόπο. Δεν πρόκειται απλώς για μια περίπτωση πελατειακής παθογένειας. Εδώ μιλάμε για κεντρική πολιτική επιλογή της Νέας Δημοκρατίας. Για εσάς αυτή η λειτουργία δεν είναι δυσλειτουργία, είναι εργαλείο. Είναι ο τρόπος με τον οποίο στήνετε το κοινωνικό σας στρατόπεδο. Δεν είναι τυχαίο ούτε αδέξια αυτή η μεθόδευση. Είναι απολύτως στοχευμένη. Έτσι χτίζετε εξαρτήσεις, έτσι διαμορφώνετε εκλογική πελατεία, έτσι αναπαράγετε την εξουσία σας. Επομένως, για το πελατειακό κράτος ειλικρινά δεν πιστεύω ότι μπορείτε ή ότι θέλετε να το αγγίξετε. Είναι τόσο βαθιά ριζωμένο στο dna της Νέας Δημοκρατίας, το έχετε υπηρετήσει με τόση αφοσίωση, το έχετε οικοδομήσει με τέτοια επιμέλεια και σας έχει ανταμείψει εκλογικά τόσες φορές, που δεν υπάρχει πλέον καμία ελπίδα αλλαγής. Σε αυτό το πεδίο δεν περιμένουμε από εσάς τίποτα περισσότερο.

Αντιθέτως, όμως, το θέμα των δημοσίων συμβάσεων θα μπορούσατε έστω για τα μάτια του κόσμου να δώσετε μια επίφαση εξυγίανσης, να προσθέσετε μερικές εκσυγχρονιστικές πινελιές, αλλά ούτε και δείχνετε πρόθεση να αλλάξετε ουσιαστικά τους όρους του παιχνιδιού. Ακολουθείτε πιστά το πλαίσιο της νεοφιλελεύθερης συναίνεσης το οποίο οι κυβερνήσεις επιλέγουν συνειδητά να απαξιώνουν τον δημόσιο τομέα. Δεν επενδύουν στις δομές του, δεν ενισχύουν την τεχνογνωσία του, δεν τον εξοπλίζουν ώστε να μπορεί να σταθεί ισότιμα απέναντι στον ιδιωτικό τομέα, ιδίως όταν καλείται να διαπραγματευτεί μαζί του. Και πώς το πετυχαίνετε αυτό;

Πρώτον, με την αποψίλωση των κρατικών αρμοδιοτήτων και την εκχώρηση τους μέσω υπεργολαβιών σε μεγάλες εταιρείες συμβούλων, λογιστικά και δικηγορικά γραφεία, με ισχυρές διασυνδέσεις, με ορκωτούς λογιστές. Δεύτερον, με τη διαρκή υποβάθμιση των όρων εργασίας στον δημόσιο τομέα, καθηλωμένοι μισθοί, υποστελέχωση, καμία μέριμνα για επιμόρφωση και επαγγελματική εξέλιξη.

Το αποτέλεσμα είναι ένας αποδυναμωμένος κρατικός μηχανισμός ανίκανος να αντιπαρατεθεί με τον ιδιωτικό τομέα χωρίς διαπραγματευτική ισχύ, χωρίς τεχνική επάρκεια. Έτσι διαμορφώνεται μια επικίνδυνη ανισορροπία και εσείς με το παρόν νομοσχέδιο όχι μόνο δεν τη διορθώνετε, αλλά τη βαθαίνετε. Γιατί το παρόν σχέδιο νόμου είναι ακόμα ένα επεισόδιο στη μακρά σειρά αποσπασματικών παρεμβάσεων στον ν.4412/2016 που πλέον έχει μετατραπεί πραγματικά σε ένα μωσαϊκό εξαιρέσεων αλληλοαναιρούμενων διατάξεων και φωτογραφικών βεβαίως ρυθμίσεων.

Η Κυβέρνηση μας λέει ότι επιδιώκει απλοποίηση, επιτάχυνση και διαφάνεια. Και όμως η πραγματικότητα που βιώνουν τόσο οι φορείς της διοίκησης όσο όμως και οι μικροί και μεσαίοι προμηθευτές είναι μια καθημερινότητα γεμάτη ασάφεια, θεσμικά κενά και γραφειοκρατική σύγχυση. Γιατί; Επειδή η στρατηγική δεν είναι συνεκτική. Είναι πρόχειρη, κατακερματισμένη, με προτεραιότητα το πολιτικό βόλεμα -όπως το είπαμε- και τις fast track διευθετήσεις.

Ας ξεκινήσουμε, όμως, από τις βασικές κατευθύνσεις του νομοσχεδίου. Αναφέρετε ως στόχους την πιστοποίηση και την κατάρτιση υπαλλήλων στις δημόσιες συμβάσεις και την επιτάχυνση των διαδικασιών με τροποποίηση στην έννομη προστασία. Επί της αρχής ναι, αυτά είναι σημαντικά, όμως δεν επαρκούν. Γιατί ο όγκος και η πολυπλοκότητα του αντικειμένου δεν μπορούν να επιλυθούν αν, για παράδειγμα, δεν διασφαλιστεί η κάλυψη των κενών θέσεων -κάτι που η Νέα Δημοκρατία επανειλημμένα έχει δείξει ότι δεν το επιδιώκει-, δεν διασφαλιστεί η λειτουργία των κατάλληλων τεχνικών εργαλείων, δεν διασφαλιστεί η συνεχής και επικαιροποιημένη έκδοση κατευθυντήριων γραμμών, δεν διασφαλιστούν ικανοποιητικές αμοιβές έτσι ώστε να προσελκύονται και να παραμένουν ικανά στελέχη.

Επίσης, επειδή μιλάμε για υπαλλήλους που εμπλέκονται σε διαδικασίες σύναψης και εκτέλεσης συμβάσεων η πιστοποίηση των υπαλλήλων είναι ανεπαρκής ως μόνη εγγύηση ποιότητας.

Η εμπειρία των τελευταίων ετών δείχνει ότι ακόμα και πιστοποιημένα στελέχη ενεργούν υπό πιέσεις σε περιβάλλον αδιαφάνειας και διοικητικής ασάφειας. Και βεβαίως απουσιάζει ένας ενιαίος μηχανισμός εποπτείας και διαλειτουργικότητας μεταξύ ΕΑΑΔΗΣΥ, επιτροπής προμηθειών, ΟΤΑ Υγείας κ.λπ.. Αυτό το ακούσατε και στην ακρόαση των φορέων. Το κοινό νήμα στις παρεμβάσεις των φορέων είναι ο προβληματισμός για τη διατάραξη της ισορροπίας, μεταξύ αποτελεσματικότητας και διαφάνειας. Ενώ αναγνωρίζεται η ανάγκη μεταρρύθμισης, αναδεικνύεται ο κίνδυνος θεσμικής απορρύθμισης και αποδυνάμωσης των μηχανισμών ελέγχου.

Οι παρατηρήσεις τους, πολύ τεκμηριωμένες, εστιάζουν στην εφαρμοσιμότητα των διατάξεων και καλούν σε επανεξέταση κρίσιμων ρυθμίσεων προτού το νομοσχέδιο καταστεί νόμος. Η Ενιαία Ανεξάρτητη Αρχή Δημοσίων Συμβάσεων, η ΕΑΑΔΗΣΥ, εξέφρασε σοβαρές επιφυλάξεις για διατάξεις που περιορίζουν τις αρμοδιότητές της, ιδίως όσον αφορά τον προληπτικό έλεγχο συμβάσεων και τη διασφάλιση της διαφάνειας. Τόνισε τον κίνδυνο απαξίωσης του ελεγκτικού ρόλου της και υπογράμμισε ότι η ενίσχυση της επιτελικότητας του κράτους δεν πρέπει να συνεπάγεται την αποδυνάμωση των εγγυήσεων νομιμότητας.

Η Αρχή προειδοποίησε ότι το νομοσχέδιο μεταφέρει κρίσιμες αρμοδιότητες σε διοικητικές υπηρεσίες, χωρίς ανεξαρτησία, γεγονός που μπορεί να υπονομεύσει την ακεραιότητα των διαδικασιών. Επιπλέον, επεσήμανε την απουσία ουσιαστικής διαβούλευσης με τους θεσμικούς φορείς πριν την κατάθεση του νομοσχεδίου. Αυτό βεβαίως το κάνετε σε κάθε νομοσχέδιο.

Ο Πανελλήνιος Σύλλογος Μελετητών Δημοσίων Έργων κατέκρινε το γεγονός ότι το σχέδιο νόμου περιλαμβάνει ασαφείς ρυθμίσεις ως προς τον ρόλο και την ευθύνη μελετητών. Έθεσε ζήτημα υποτίμησης της τεχνικής μελέτης και των ποιοτικών κριτηρίων, με κίνδυνο υποβάθμισης των παρεχόμενων έργων. Επίσης, διατύπωσε ενστάσεις για διατάξεις που περιορίζουν τον ανταγωνισμό υπέρ των μεγάλων αναδόχων, σε βάρος των μικρότερων τεχνικών γραφείων, ζητώντας εγγυήσεις ισότιμης συμμετοχής και αποτροπής αδιαφανών αναθέσεων.

Ο Σύνδεσμος Φορέων Πιστοποίησης άσκησε κριτική σε διατάξεις που αφορούν την τεχνική αξιολόγηση και την αποδοχή πιστοποιητικών, υπογραμμίζοντας ότι ορισμένες προβλέψεις υπονομεύουν την αξιοπιστία και την αναγνωρισιμότητα της πιστοποίησης. Επεσήμανε δε την ανάγκη η ελληνική νομοθεσία να ευθυγραμμίζεται με τα ευρωπαϊκά πρότυπα, ιδίως σε ό,τι αφορά την τεχνική επάρκεια και τη συμμόρφωση των προμηθευτών.

Τώρα ως προς την απλοποίηση που επιχειρείται, θα λέγαμε ότι πρόκειται για απορρύθμιση. Ακόμη και μια πρόχειρη ανάγνωση δείχνει πως εδώ δεν έχουμε απλοποίηση, αλλά μια επικίνδυνη τάση fast track διαδικασιών, εργολαβιών στην πραγματικότητα. Μειώνονται τα χρονικά περιθώρια της ΕΑΑΔΗΣΥ από είκοσι σε δέκα εργάσιμες ημέρες, χωρίς πρόβλεψη ενίσχυσης του προσωπικού της, τη στιγμή που ακόμα και η Πρόεδρος της προειδοποιεί για την υποστελέχωση και επομένως, στην πραγματικότητα πρόκειται για ένα σβήσιμο του ελεγκτικού μηχανισμού.

Αυτό που ουσιαστικά κάνετε είναι να ασκείτε πίεση για την ταχεία έκδοση αποφάσεων, λες και η ταχύτητα από μόνη της διασφαλίζει τη λειτουργικότητα. Αναρωτιέμαι, είναι αυτός πράγματι ένας αποτελεσματικός τρόπος λειτουργίας; Δεν θα ήταν προτιμότερο αντί να πιέζετε σε βιαστικές και πιθανόν εσφαλμένες αποφάσεις, να επενδύσετε στους δημοσίους υπαλλήλους, στην κατάρτισή τους, στις δεξιότητές τους, στην ουσιαστική ενδυνάμωσή τους, ώστε να διαμορφώνονται σωστές τεκμηριωμένες αποφάσεις; Αντί γι’ αυτό επιλέγετε να αυξάνετε τα ποσά που απαιτούνται ακόμα και για την άσκηση ένστασης.

Κοιτάξτε, αυτό είναι ένα διαχρονικό μεγάλο πρόβλημα της ένστασης σε οποιονδήποτε δημόσιο διαγωνισμό. Όμως εδώ πρέπει να δούμε και το μέγεθος των ποσών που καλείται κάποιος να καταβάλει. Ποιος μικρός προμηθευτής θα τολμήσει να αμφισβητήσει μια απόφαση, όταν θα χρειάζεται να προκαταβάλει χιλιάδες ευρώ; Η ρύθμιση είναι προφανώς αποτρεπτική. Αντί να διασφαλίζει την πρόσβαση στη δικαιοσύνη λειτουργεί ως αντικίνητρο, υπονομεύει στην πράξη την έννομη προστασία και ίσως παραβιάζει ακόμα και τη σχετική ευρωπαϊκή Οδηγία. Και αυτό βεβαίως δεν το λέμε μόνο εμείς. Αυτό επισημάνθηκε και από τους φορείς στην ακρόαση των φορέων.

Πάμε λίγο στα θέματα ασφάλειας δικαίου, που είναι μία λέξη άγνωστη για την παρούσα Κυβέρνηση. Το μεγαλύτερο πρόβλημα με αυτό το νομοσχέδιο είναι η συνέχιση της αποσπασματική λογικής. Δεν υπάρχει μία στρατηγική μεταρρύθμισης του συστήματος των συμβάσεων. Υπάρχουν διορθώσεις, μπαλώματα, ευκαιριακές εξαιρέσεις, φωτογραφικές πολλές φορές. Δεν αντιμετωπίζεται το πρόβλημα της έλλειψης κωδικοποίησης. Δεν επιλύονται συστημικές αστοχίες που αναδεικνύει η νομολογία. Δεν διασφαλίζεται η συμμετοχή της Τοπικής Αυτοδιοίκησης, όπως σχεδόν πουθενά. Και το πιο σοβαρό, προωθούνται πρότυπα τεύχη χωρίς διαφοροποίηση ανά κατηγορία φορέα, χωρίς διαβούλευση, χωρίς λογοδοσία. Τα είπαμε και στην επιτροπή αυτά. Δεν είναι δυνατόν δηλαδή το ίδιο τεύχος να ισχύει για τη Φλώρινα, για την Κάρπαθο και για την Αττική. Καταλαβαίνουμε ότι ήθελε μια άλλη κατηγοριοποίηση.

Εμείς, λοιπόν, ως Νέα Αριστερά λέμε: δημόσια διαβούλευση για τα τεύχη, διαφοροποίηση ανά τύπο φορέα, δημιουργία μητρώου ενστάσεων, αξιολόγηση ποιότητας εκτέλεσης. Στις επιτροπές κάναμε και προτάσεις για πολλά άρθρα του νομοσχεδίου, αλλά απ’ ότι φαίνεται δεν έγιναν αποδεκτά.

Η μετατροπή τώρα των δημόσιων οργανισμών σε ΑΕ, από την αποστολή στο επιχειρηματικό μοντέλο. Ιδιαίτερη ανησυχία προκαλεί η απόσχιση του Ελληνικού Οργανισμού Τυποποίησης και του Εθνικού Συστήματος Διαπίστευσης και η μετατροπή τους σε ανώνυμες εταιρείες. Εδώ δεν έχουμε απλώς αλλαγή νομικής μορφής. Έχουμε αλλαγή λογικής. Οι οργανισμοί αυτοί αποτελούν τεχνικούς συμβούλους της πολιτείας. Επομένως, η ανεξαρτησία τους είναι κρίσιμη για την προστασία βεβαίως του δημοσίου συμφέροντος. Αν μετατραπούν σε επιχειρήσεις που θα ανταγωνίζονται για πελατεία και έσοδα, τότε υπάρχει ορατός κίνδυνος έκπτωσης στην ποιότητα, σύγκρουσης συμφερόντων, απαξίωσης της αποστολής τους. Ο Ευκλείδης Τσακαλώτος το έθεσε με πολύ σαφήνεια στην επιτροπή. Όταν έχουμε δηλαδή ασύμμετρη πληροφόρηση, δηλαδή όταν ο παραγωγός γνωρίζει περισσότερα από τον καταναλωτή, χρειαζόμαστε ανεξάρτητη εποπτεία και δεν αρκεί ο ανταγωνισμός για να προστατεύσει το δημόσιο συμφέρον. Και μάλιστα, αναφέρθηκε στον Τζόζεφ Στίγκλιτς και στον Τζορτζ Άκερλοφ, οικονομολόγους που έχουν πάρει και βραβείο Νόμπελ, και δεν το λέει μόνο η Νέα Αριστερά αυτό.

Η Κυβέρνηση, λοιπόν, επιμένει να αντιμετωπίζει τη δημόσια διοίκηση ως εμπόδιο και όχι ως εργαλείο για την κοινωνία. Το έχουμε δει ξανά και ξανά.0 κρίσιμες αρμοδιότητες μεταφέρονται σε ιδιώτες, με πρόσχημα πάντα την ταχύτητα. Μηχανισμοί ελέγχου παραδίδονται σε εξωτερικούς φορείς που πληρώνονται από αυτούς που υποτίθεται ότι θα ελέγξουν. Δεν μπορούμε να αποδεχτούμε για παράδειγμα ότι οι μηχανισμοί ελέγχου κρίσιμων τομέων, όπως είναι η ενέργεια, οι μεταφορές, το περιβάλλον εκχωρούνται σε ιδιωτικές εταιρείες, οι οποίες συχνά πληρώνονται από εκείνους που καλούνται να ελέγξουν. Και αυτό δεν είναι διαφάνεια βέβαια, είναι κανονικότατη σύγκρουση συμφερόντων. Και ακόμα πιο επικίνδυνο είναι το φαινόμενο της λεγόμενης περιστρεφόμενης πόρτας. Στελέχη που μετακινούνται από τον δημόσιο έλεγχο στον ιδιωτικό τομέα και αντίστροφα, μεταφέροντας μαζί τους σχέσεις, πληροφορίες και δεσμεύσεις, αυτή η πρακτική διαβρώνει τη διοίκηση, δημιουργεί ένα κλειστό κύκλωμα εξουσίας, που δεν ελέγχεται από κανέναν και στερεί από το κράτος την ανεξαρτησία του.

Για εμάς, η δημόσια διοίκηση δεν είναι απλώς ένας τεχνικός μηχανισμός. Είναι η ραχοκοκαλιά του δημοκρατικού κράτους. Η Νέα Αριστερά είναι ξεκάθαρη. Οι αρμοδιότητες του δημοσίου πρέπει να παραμένουν στο δημόσιο. Η εποπτεία, ο έλεγχος, η χάραξη πολιτικής δεν μπορούν να εκχωρηθούν σε ιδιώτες. Η διοίκηση πρέπει να έχει τα εργαλεία, τους ανθρώπους, τις δομές, αλλά και την πολιτική κάλυψη για να κάνει τη δουλειά της χωρίς εξαρτήσεις, χωρίς διαπλοκή. Και θα συνεχίσουμε να υπερασπιζόμαστε μια διοίκηση έντιμη, αποτελεσματική και δημοκρατική. Αξιώνουμε μια δημόσια διοίκηση αξιοκρατική, χωρίς κομματικούς στρατούς, που λογοδοτεί στους πολίτες και όχι στα μεγάλα συμφέροντα. Μια διοίκηση με σταθερότητα, θεσμική μνήμη, αλλά και δυνατότητα εξέλιξης, όχι ένα σώμα διαρκώς υπό αμφισβήτηση ή απαξίωση για να ανοίξει ο δρόμος στον ιδιωτικό τομέα και ως Νέα Αριστερά θα συνεχίσουμε να δίνουμε αυτήν τη μάχη γι’ αυτό το δημόσιο.

Τελειώνοντας, το νομοσχέδιο σας παρά τα όποια θετικά σημεία, ενσωματώνει μία λογική όπως την περιέγραψε που μας βρίσκει κάθετα αντίθετους. Οι δημόσιες συμβάσεις δεν μπορεί να αντιμετωπίζονται ως ένα απλό διοικητικό ζήτημα. Για εμάς είναι ένα πολιτικό εργαλείο παραγωγής κοινωνικής αξίας. Γι’ αυτό και λέμε όχι άλλες αποσπασματικές παρεμβάσεις. Χρειαζόμαστε μια συνολική μεταρρύθμιση, με γνώμονα πάντα το δημόσιο συμφέρον. Γι’ αυτό και καταψηφίζουμε το νομοσχέδιο.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κυρία συνάδελφε και για τη συνέπεια στον χρόνο.

Τον λόγο τώρα έχει από το ΣΥΡΙΖΑ ο κ. Μαμουλάκης.

Παρακαλώ, κύριε συνάδελφε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, επιτρέψτε μου στην αρχική μου τοποθέτηση, στην πρωτολογία γύρω από το ζήτημα του νομοσχεδίου, να το προσπεράσω εν μέρει και να τοποθετηθώ στο καυτό και σοβαρό ζήτημα που έχει δημιουργηθεί στην Κρήτη και δεν είναι άλλο από το προσφυγικό και βέβαια και την παρέμβαση της Κυβέρνησης, η οποία κρίνεται εξόχως αναποτελεσματική και θα εξηγήσω τον λόγο.

 Κατ’ αρχάς, αυτό που βιώνουμε στην Κρήτη το τελευταίο διάστημα δεν έχει εγεννήθη εν μία νυκτί. Είναι μία παρατεταμένη διαδικασία ενίσχυσης αυτών των προσφυγικών ροών από την αρχή του έτους. Δυστυχώς, βέβαια, είχαμε μια Κυβέρνηση και έναν Υπουργό Μεταναστευτικής Πολιτικής, ο οποίος περί άλλα ετύρβαζε, διότι είχε τα θέματά του με το σκάνδαλο του ΟΠΕΚΕΠΕ. Απότοκο αυτής της αβελτηρίας και της κωλυσιεργίας είναι να σωρευθεί το πρόβλημα και να φτάσουμε σήμερα πραγματικά σε μια εξόχως δύσκολη κατάσταση με πολλά και ετερόκλητα προσφυγικά ρεύματα.

Προφανώς, είναι και από υποσαχάριες χώρες της Αφρικής, όπως είναι το Νότιο Σουδάν, το Καμερούν, η Γκάνα και άλλες περιοχές που έχουν τα προβλήματά τους, αλλά και από άλλους πολίτες που έρχονται νοτίως της Κρήτης και δεν υπάρχει καμία, μα καμία σοβαρή προσέγγιση εκ μέρους της ελληνικής πολιτείας.

Τουναντίον, παρόλες τις δικές μας παρεμβάσεις και προτάσεις, δυστυχώς, δεν βρήκαμε ευήκοα ώτα και έχουμε φτάσει σήμερα να ακούμε τον κ. Πλεύρη –θα ακούσουμε βέβαια και την υποστήριξη της τροπολογίας, την οποία καταθέτει- τι να λέει; Να μιλάει για τρίμηνη αναστολή παροχής ασύλου που, όπως ξέρουμε, είναι το έσχατο ή εν πάση περιπτώσει το οριακό βάσει της έννομης τάξης και των ανθρωπίνων δικαιωμάτων. Δηλαδή, δεν μπορεί να υπερβεί το τρίμηνο και, άραγε, τι θα συμβεί την 91η ημέρα; Εύλογο το ερώτημα.

Και νομίζω ότι με κατασταλτικά μέτρα τέτοιου χαρακτήρα όχι δεν λύνεις στο πρόβλημα, το πυροδοτείς έτι περαιτέρω. Άρα, λοιπόν, εκ του αποτελέσματος η αναποτελεσματικότητα της Κυβέρνησης χτύπησε κόκκινο, αλλά δεν είναι αυτό. Νομίζω είναι η απαξίωση της ίδιας της ελληνικής διπλωματίας και αναφέρομαι και συγκεκριμένα στον κ. Γεραπετρίτη, μια τραγική φιγούρα για την ελληνική διπλωματία τα τελευταία χρόνια και με κορύφωση το 2025. Άραγε, τι πρότεινε στον κ. Πλεύρη ερχόμενος πίσω στην Αθήνα, λέγοντάς του να κατέβει στη Λιβύη; Ότι θα εκτοπιστεί βιαίως και θα προσβληθεί και η Ελληνική Δημοκρατία και η Ιταλική Δημοκρατία, αλλά και η Ευρώπη; Αδιανόητες συνθήκες βιώσαμε στη Λιβύη στο καθεστώς του στρατάρχη Χάφταρ.

Εμείς το είπαμε από την πρώτη στιγμή, πρέπει η Ευρώπη να παίξει έναν κομβικό ρόλο, πρέπει να εργαλειοποιήσει υπέρ της, αλλά και υπέρ όλων μας -όλων των κρατών μελών εννοώ- το μεγάλο όπλο που έχει που είναι οι χρηματοδοτήσεις. Γιατί, εάν η Λιβύη «καίγεται» για κάτι, εάν κάτι πραγματικά χτυπάει στο υπογάστριο της Λιβύης, είναι οι οικονομικοί πόροι που τόσο ανάγκη έχει. Άρα, πρέπει οπωσδήποτε να πιέσουμε σε διπλωματικό επίπεδο.

Τι είδαμε εμείς; Ακριβώς το αντίθετο. Αλαλούμ, κινήσεις σε διπλωματικό επίπεδο που προξενούν όχι μόνο απορία, αλλά και οργή. Σας θυμίζω το γεύμα του κ. Χαφτάρ εδώ στη Βούλα προ τεσσάρων ετών. Μετά, σιωπή. Δεν υπήρχαν σοβαροί διπλωματικοί δίαυλοι με τη Λιβύη. Τα αφήσαμε τα πράγματα στη μοίρα τους, το πρόβλημα διογκώθηκε, σωρεύθηκε. Προφανώς, η Άγκυρα έκανε το παιχνίδι της, γιατί βλέπουμε ότι ο Χαφτάρ ουσιαστικά μιμείται πολιτικές Ερντογάν με ό,τι αυτό συνεπάγεται.

Και σήμερα έρχεστε με αυτό το κατασταλτικό μέτρο, το οποίο δεν προοιωνίζει μια θετική εξέλιξη και φυσικά, προβληματίζει για την τήρηση και τον σεβασμό των ανθρωπίνων δικαιωμάτων και, εν πάση περιπτώσει, δεν επιλύει το πρόβλημα. Αυτό είναι το κομβικό και το μείζον για την Κρήτη.

Και να σας μεταφέρω κιόλας και ως Βουλευτής Ηρακλείου και Κρήτης το τι συμβαίνει κάτω. Οι πολίτες ευλόγως είναι πάρα μα πάρα πολύ ανήσυχοι. Και είναι ανήσυχοι, γιατί βλέπουν μια Κυβέρνηση που δεν έχει σχέδιο, δεν έχει προσέγγιση, δεν έχει στρατηγική και αναλόγως με καθαρά επικοινωνιακούς όρους χειρίζεται τα ζητήματα.

Παράδειγμα: Στα διεθνή έστειλαν δύο πολεμικά πλοία χωρίς καν να υπάρχει θετική εισήγηση του Πολεμικού Ναυτικού. Τι να κάνουν σε ένα ανάπτυγμα χιλίων εκατό μιλίων δύο πολεμικά πλοία; Με όρους επικοινωνίας ακόμα και τέτοια σοβαρά ζητήματα; Έτσι τα διαχειρίζεστε; Έτσι αντιλαμβάνεστε τον σεβασμό στα ανθρώπινα δικαιώματα, τον σεβασμό στο Διεθνές Δίκαιο; Με όρους επικοινωνίας; Και αναποτελεσματικά, βεβαίως, βεβαίως.

Άρα, λοιπόν, εδώ έχουμε τεράστιες ευθύνες της Κυβέρνησης και του κ. Μητσοτάκη προσωπικά, με τον πρώτο τη τάξει σε διπλωματικό επίπεδο τον κ. Γεραπετρίτη να είναι ο μοιραίος αυτής της υπόθεσης και απορώ, πραγματικά, πώς ακόμα παραμένει αυτός ο άνθρωπος στη θέση αυτή, την τόσο σημαντική και νευραλγική για την ελληνική διπλωματία. Κομβικό.

Θα μπορούσα να αναφερθώ ακόμα περισσότερο στο ζήτημα αυτό, αλλά νομίζω έχουμε και τον συνάδελφο, τον κ. Ψυχογιό, ο οποίος γνωρίζει τα ζητήματα μεταναστευτικής πολιτικής και θα υποστηρίξει αργότερα την άποψη και τη θέση του ΣΥΡΙΖΑ-Προοδευτική Συμμαχία.

Τώρα, επιτρέψτε μου να εισέλθω στα ζητήματα του νομοσχεδίου. Τι συζητάμε; Συζητάμε για τις δημόσιες συμβάσεις. Οι δημόσιες συμβάσεις είναι ο πυρήνας στη φιλοσοφία της εκάστοτε κυβέρνησης, του εκάστοτε κράτους για το πώς οραματίζεται αναπτυξιακά κυρίως, αλλά και για το πώς αναπτύσσεται κοινωνικοοικονομικά μία πολιτεία, ένα κράτος.

Εδώ, λοιπόν, τι έχουμε; Οι δημόσιες συμβάσεις θα έπρεπε να είναι προφανώς ένα σοβαρό εργαλείο και ο βραχίονας σε ό,τι δεν μπορεί να επωμιστεί, να διεκπεραιώσει και εν τέλει να εκτελέσει το δημόσιο σε προμήθειες, σε έργα και σε υποδομές. Τι πρέπει, λοιπόν, πρωτίστως να κάνουμε; Να ενισχύσουμε το δημόσιο αυτό καθαυτό.

Τι συμβαίνει αυτά τα επτά πλέον χρόνια -προ διημέρου εισήλθατε στον έβδομο χρόνο διακυβέρνησής σας. Βλέπουμε να αφυδατώνεται στελεχιακά το δημόσιο μέρα με τη μέρα, να ταπεινώνονται οι δυνατότητές του σε επίπεδο επιτελικό και την ίδια στιγμή να ενισχύονται με εκρηκτικούς ρυθμούς οι απευθείας αναθέσεις σε όλες τις εκφάνσεις και σε όλα τα στρώματα του δημόσιου βίου όσον αφορά τα Νομικά Πρόσωπα Δημοσίου Δικαίου και όχι μόνο. Και αυτό είναι πάρα πολύ προβληματικό.

Είναι προβληματικό γιατί, προφανώς, συνιστά διασπάθιση δημοσίου χρήματος -αναφέρθηκε και στις επιτροπές. Τα παραδείγματα είναι πολλά. Τα μαθηματικά είναι πάντοτε πεισματάρικα κι είναι πάντοτε εδώ να το περιγράφουν. Το Ελεγκτικό Συνέδριο με τον πιο εύστοχο τρόπο επισημαίνει αυτή τη διόγκωση στο πλήθος των απευθείας αναθέσεων. Και εσείς τι κάνετε; Μειώνετε τον χρόνο, ώστε να μην μπορεί η ΕΑΑΔΗΣΥ να δράσει καταλλήλως και προληπτικά, ενδεχομένως, να ελέγξει ή κατασταλτικά. Αυτό και από μόνο του είναι προβληματικό.

Και ας δούμε τη φωτογραφία της στιγμής. Στη στιγμή που βρισκόμαστε, έχουμε σπάσει κάθε ρεκόρ σε απευθείας αναθέσεις. Το Ελεγκτικό Συνέδριο πραγματικά ωρύεται στην Έκθεσή του το 2024. Η τάση φαίνεται να ακόμα σε περαιτέρω διόγκωση αυτών των απευθείας αναθέσεων.

Πράγματι, οι εκρηκτικοί αυτοί ρυθμοί ξεκίνησαν μέσα στην περίοδο του covid. Βλέπετε, σε αυτή την περίοδο του covid πολλά εγεννήθησαν, ακόμη και σε αυτήν εδώ την Αίθουσα. Γιατί είμαστε όσοι είμαστε παρόντες αυτή τη στιγμή, δέκα-δεκαπέντε συνάδελφοι; Γιατί την περίοδο του covid κάποιοι όρισαν υγειονομικές νόρμες ακόμη και για το ελληνικό Κοινοβούλιο. Βεβαίως, γιατί τότε ο κίνδυνος ήταν μπροστά μας.

Είμαστε πέντε ολόκληρα χρόνια μετά, κύριοι συνάδελφοι, και ακόμα σε αυτήν εδώ την Αίθουσα, στον ναό της δημοκρατίας, δεν τηρείται αυτό που ίσχυε μέχρι το 2020. Τι, δηλαδή; Η παρουσία των Βουλευτών. Στις επιτροπές δεν υπάρχει συμμετοχή. Γιατί; Γιατί ακόμα διατηρούμε -είμαστε η μοναδική χώρα στην Ευρώπη των είκοσι επτά που ακόμα διατηρούμε- αυτούς τους υγειονομικούς αυτούς όρους του περιορισμού. Γιατί, άραγε; Μήπως δεν θέλουν να ακουστεί η φωνή των Βουλευτών; Μήπως αυτοπεριορίζονται;

Και καλώ και τον Πρόεδρο της Βουλής, τον κ. Κακλαμάνη άμεσα να το άρει αυτό. Είναι αδιανόητο και προσβλητικό για τον κοινοβουλευτισμό και για τη χώρα μας να παραμένουν αυτές οι συνθήκες περιορισμού, γιατί αυτό συμβαίνει τώρα. Το τονίζω, η Ιταλία ήταν η προτελευταία χώρα που πέρυσι τον Οκτώβρη ήρε αυτούς τους υγειονομικούς περιορισμούς. Έχουν περάσει επτά, οκτώ μήνες μετά από αυτό και για εμάς ακόμα και τώρα που μιλάμε, υπάρχει αυτή η εικόνα που δεν περιποιεί τιμή προφανώς.

Ο κόσμος εκεί έξω βλέπει και, φυσικά, πυροδοτεί ακόμα περισσότερο την απαξίωση της πολιτικής και μετά, ρωτάμε εαυτούς και αλλήλους γιατί συμβαίνει αυτό που συμβαίνει. Προφανώς, λοιπόν, η ευθύνη, πέραν της Κυβερνήσεως, είναι και του Προεδρείου της Βουλής, διότι δεν μπορεί να συνεχίζεται αυτή η κατάσταση. Είναι αδιανόητο.

Σας θυμίζω ότι, εάν δεν συμμετείχαμε μέχρι και το 2020 σε μία επιτροπή, υπήρχε πέναλτι, υπήρχε περιορισμός και στις αποζημιώσεις, αλλά και στην εν γένει λειτουργία, όπως και ευθύνη του κάθε Βουλευτή. Πότε θα σταματήσει αυτό; Πότε θα πάμε σε κανονικές συνθήκες; Βλέπω Βουλευτές και συναδέλφους από κόμματα που εισήλθαν το 2023. Δεν έχουν δει καν πώς είναι να λειτουργεί κανονικά η Βουλή και οι επιτροπές. Και είμαστε πέντε χρόνια μετά από αυτό. Κάποιος επιτέλους πρέπει να απολογηθεί γι’ αυτή τη συνθήκη.

Τώρα, επί του νομοσχεδίου. Οι δημόσιες συμβάσεις είναι, λοιπόν, κομβικής σημασίας. Θα μου πείτε, με ποιους όρους και ποιες νόρμες; Νομίζω ότι ο ν.4412/2016 ήταν μια μεταρρυθμιστική τομή. Ήταν πράγματι ένας εμβληματικός νόμος, ο οποίος έβαλε σε μια σειρά ζητήματα που αφορούν τις δημόσιες συμβάσεις και όχι τις απευθείας αναθέσεις. Αυτό τον στόχο είχε, να ανασχέσει μια τάση που υπήρχε από τις αρχές του 2000. Και σίγουρα αυτές οι απευθείας αναθέσεις έπαιξαν τον ρόλο τους στον δημοσιονομικό εκτροχιασμό του 2009.

Και τώρα τι βλέπουμε; Βλέπουμε επανάληψη από την Κυβέρνηση του κ. Μητσοτάκη και ενίσχυση αυτής της αδιαφανούς διαδικασίας.

Επειδή προέρχομαι από την τοπική αυτοδιοίκηση, που και εκεί, δυστυχώς, έχοντας βέβαια τη δυνατότητα οι αυτοδιοικητικοί με τα εργαλεία που τους διαθέτουμε νομοθετώντας, υπάρχει ένα πάρτι απευθείας αναθέσεων. Άρα, αυτό θα πρέπει να ληφθεί υπόψη, διότι δεν μπορεί να επικαλούνται την εποχή του covid για να συνεχίσουν ακόμα και εν έτει 2025 να αναθέτουν. Και σίγουρα το κομβικό είναι ότι πρέπει να βάλουμε έναν άξονα. Αντιλαμβανόμαστε ότι η απευθείας ανάθεση πρέπει να υπάρχει ως μια λύση -για εμάς έσχατη- αλλά πρέπει να υπάρχει και όχι να γίνεται κανόνας, γιατί αυτό συμβαίνει τώρα που συζητάμε. Είναι ένας κανόνας, ένας κανόνας αδιαφάνειας, όμως και οιονεί διαφθοράς. Αυτή είναι η πραγματικότητα.

Έτσι, λοιπόν, έχουμε ζητήματα, τα οποία είναι κομβικά γύρω από το θέμα. Η ΕΑΔΗΣΥ, η Ενιαία Αρχή Δημοσίων Συμβάσεων νομίζω ότι τα έθεσε και στις επιτροπές ξεκάθαρα τα θέματα, που θεωρεί κομβικής σημασίας. Και μάλιστα νομίζω ότι η επίσπευση των διαδικασιών για την άσκηση των αρμοδιοτήτων της ΕΑΔΗΣΥ εμπεριέχει τον κίνδυνο να καταλήγουν οι αναθέτουσες αρχές σε απευθείας αναθέσεις, ακόμα και αυθαιρεσίες. Το λέει αυτό το σχόλιο η ίδια η ΕΑΔΗΣΥ.

Επίσης, υπάρχει κάτι το οποίο δεν το συζητήσαμε και νομίζω ότι χρήζει επισήμανσης. Είναι μια πάγια τακτική πολλών αρχών να τεμαχίζουν, να κάνουν κατάτμηση σε έργα και προμήθειες και να εκμεταλλεύονται το όριο των απευθείας αναθέσεων και ένα έργο, για παράδειγμα, 300.000 ευρώ, που θα είχε διαγωνισμό, θα είχε ανταγωνισμό, άρα και έκπτωση, άρα και προάσπιση του δημοσίου συμφέροντος, τι να έχει; Να έχει μηδενική έκπτωση, γιατί απλά τεμαχίζεται σε πέντε τμήματα και να αναθέτεται επί 60.000 ευρώ στον ίδιο ή σε παραπλήσιους προμηθευτές ή κατασκευαστές. Άρα, ο τεμαχισμός είναι κάτι το οποίο δεν το συζητήσαμε ευρέως και πρέπει σε νομοτεχνικό επίπεδο να αποτραπεί αν μη τι άλλο για να μην βλέπουμε και τέτοιου είδους φαινόμενα.

Τώρα όσον αφορά στα θέματα που αφορούν τον Ελληνικό Οργανισμό Τυποποίησης Ανωνύμων Εταιρειών και μετατροπής σε Ανώνυμη Εταιρεία νομίζω ότι εκεί δεν είμαστε σίγουροι για την προστιθέμενη αξία της προτεινόμενης μετατροπής τους σε ανώνυμες εταιρείες. Η προτεινόμενη αυτή μετατροπή με το κατατεθέν νομοσχέδιο του ΕΛΟΤ και της ΕΣΙΘΑ σε ΑΕ δεν συνοδεύεται με βελτίωση των υποδομών τους, εκσυγχρονισμό των λειτουργιών τους και γενικότερα με αναβάθμιση του status των δύο αυτών οργανισμών. Είναι κάτι το οποίο οφείλουμε να το επισημάνουμε, γιατί προβληματίζει και ο τρόπος και ποια ήταν η γενεσιουργός αιτία για να προχωρήσει σε κάτι τέτοιο είναι ακόμα ασαφές.

Ένα άλλο κομβικό ζήτημα, το οποίο άπτεται, βέβαια, του Υπουργείου Οικονομικών, αλλά επειδή συνομιλούμε με τους ανθρώπους στην αγορά και όχι μόνο -και το λέω σε εσάς, κύριε Θεοδωρικάκο, εάν μπορεί να μεταφερθεί στον κ. Πιερρακάκη- δεν είναι άλλο από την αναγκαιότητα παράτασης της υποβολής των φορολογικών δηλώσεων. Έχουν συσσωρευθεί πολλές και ετερόκλητες υποχρεώσεις στους ανθρώπους του επιχειρείν και νομίζω ότι είναι μια αναγκαιότητα, που πρέπει να την λάβει υπόψη το οικονομικό επιτελείο. Παρόλο που συζητάμε νομοσχέδιο του Υπουργείου Ανάπτυξης οφείλω να το πω, άπτεται του Υπουργείου Οικονομικών, αλλά είναι κομβικό, σοβαρό και όσοι μας παρακολουθούν σίγουρα το βρίσκουν και κατανοητό.

Επίσης, βέβαια, θα ήθελα κάποιες διευκρινίσεις, κύριε Θεοδωρικάκο, στην τοποθέτησή σας για τα επενδυτικά σχέδια, τα οποία, ειδικά του 2011, βλέπουμε ότι με τον τρόπο με τον οποίο στην τροπολογία σας παρεμβαίνετε, δημιουργείτε μία συνθήκη αναβίωσης αυτών των επιχειρηματικών σχεδίων. Και θέλω να το διευκρινίσουμε λίγο αυτό, ποια προκρίνονται, για ποιο λόγο, με τι πόσα και σε ποια κατεύθυνση από τα καθεστώτα, δηλαδή, του τότε αναπτυξιακού νόμου.

Και κλείνοντας, θα ήθελα να πω το εξής, θα έχουμε τη δυνατότητα και στην δευτερολογία ενδεχομένως να πούμε και άλλα περισσότερα. Νομίζω ότι αυτό το νομοσχέδιο που συζητάμε σήμερα για τις δημόσιες συμβάσεις είναι πραγματικά μια χρυσή ευκαιρία για τον κόσμο και την κοινωνία, για όσους μας παρακολουθούν ή θα μάθουν αργότερα το περιεχόμενο της συζήτησης να συγκριθούμε, κυρίες και κύριοι της Συμπολίτευσης, να συγκριθούν αυτοί οι δύο κόσμοι, σύγκριση όχι ασαφής και αόριστη, που άπτεται της πραγματικότητας του ’15 - ’19 και πώς ο ΣΥΡΙΖΑ Προοδευτική Συμμαχία διαχειρίστηκε τα δημόσια οικονομικά του τόπου με διαφάνεια και θωράκιση του δημοσίου συμφέροντος και το τι συμβαίνει αυτά τα έξι, επτά πλέον χρόνια διοίκησης Μητσοτάκη. Αυτοί οι δύο διαφορετικοί κόσμοι από τη μία σεβασμός στα χρήματα των φορολογουμένων και το κυριότερο εντιμότητα στα δημόσια οικονομικά και από την άλλη ένας απίστευτος και ετερόκλητος διαγκωνισμός στο ποιος θα απευθείας αναθέσει τα περισσότερα ή θα διασπαθίσει δημόσιους πόρους.

Αυτή η διαφορά, νομίζω, είναι ειδοποιός και χωρίζει δύο πολιτικούς κόσμους. Και αυτό είναι πλέον, νομίζω, κατανοητό και εύπεπτο και στον τελευταίο πολίτη αυτής της χώρας. Άρα, νομίζω ότι ναι, πρέπει να σας ευχαριστήσουμε με αυτό το νομοσχέδιο, γιατί μας δίνετε τη δυνατότητα να διαφοροποιηθούμε και ευδιάκριτα αυτό να το δείξουμε στην κοινωνία.

Ευχαριστώ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε κύριε συνάδελφε.

Τον λόγο έχει τώρα ο ειδικός αγορητής από την Κοινοβουλευτική Ομάδα της Νίκης, ο κ. Βρεττός.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα αναφερθώ κατά συμπεριληπτικό τρόπο σχετικά με την τροπολογία, την οποία θα την συζητήσουμε μετά, έτσι κι αλλιώς έχουν εγερθεί θέματα συνταγματικής της επάρκειας. Είναι μια τροπολογία που έχει να κάνει με την αντιμετώπιση, εδώ και καιρό βέβαια, αλλά εσείς κωφεύατε στην Κυβέρνηση, μιας δραματικής κατάστασης σχεδιασμένης, όπου με έναν τρόπο επιθετικό χώρες γειτονικές, εκμεταλλευόμενοι τον ανθρώπινο πόνο και την εξάρτηση των ανθρώπων να εργαστούν ή να φύγουν από δύσκολες περιπτώσεις, τους χρησιμοποιούσαν, έτσι ώστε να δημιουργηθεί ένα μείζονος σημασίας θέμα για την ελληνική κοινωνία και που η Κυβέρνηση με έναν ανεύθυνο τρόπο έρχεται να το αντιμετωπίσει αντί να έχει ενεργήσει προηγούμενα. Πώς, όμως, να ενεργήσει προηγούμενα η Κυβέρνηση; Γιατί αυτά τα συμπτώματα, είναι συμπτώματα, είναι απότοκα των επικίνδυνων και των ανυπόληπτων πολιτικών όσον αφορά την εξωτερική πολιτική σας και φυσικά του Υπουργείου Μετανάστευσης.

Και αυτόν τον απότοκο των επικίνδυνων και ανυπόληπτων πολίτικων σας έρχεστε να τον αντιμετωπίσετε με έναν πρόχειρο, ανεύθυνο τρόπο, επαναλαμβάνοντας θλιβερά την ιστορία, φέρνοντας μια τροπολογία με ένα μόνο άρθρο. Τι σας θυμίζει αυτό; Κάποια άλλη ανεύθυνη προηγούμενη κυβέρνηση ήθελε να αντιμετωπίσει ένα σοβαρό για την κοινωνία πρόβλημα, λέγοντας ότι θα καταργήσει το μνημόνιο με έναν νόμο και ένα άρθρο.

Κυρίες και κύριοι συνάδελφοι, όμως, το Υπουργείο Ανάπτυξης έρχεται σήμερα μετά από έξι χρόνια κυβερνητικής αποτυχίας στον τομέα της ανάπτυξης να μας πει ότι την ανάπτυξη την μετρά με αριθμούς, αναντίστοιχους όμως της προόδου της οικονομικής ανάπτυξης της μικρομεσαίας τάξης, αυτής που προκλητικά και υποκριτικά την εκτελείτε συστηματικά, ακολουθώντας και σε αυτόν τον τομέα πιστά την τακτική ΣΥΡΙΖΑ.

Βέβαια, σύμφωνα με τον κ. Στουρνάρα, μόνιμου διοικητή της Τράπεζας κατ’ επίφαση της Ελλάδος και του οικονομικού κυβερνητικού επιτελείου, οι μικρομεσαίοι επαγγελματίες, αγρότες, νοικοκύρηδες, μισθωτοί και δημόσιοι υπάλληλοι, η ραχοκοκαλιά της χώρας, όπως εθιμοτυπικά πλέον περιγράφονται από εσάς, αποτελούν τροχοπέδη της ανάπτυξης της χώρας.

Αλήθεια, απορώ πώς ο δραστήριος επικοινωνιακά κύριος διοικητής δεν βρήκε να κάνει κάποια δήλωση για την κλοπή των επιδοτήσεων των πραγματικών αγροτών από τους επιδέξιους κομματικούς κυβερνητικούς σας φίλους; Δεν του χτύπησε κανένα καμπανάκι στις καταθέσεις τόσων εκατομμυρίων; Δεν βρήκε να κάνει μια δήλωση, δικαιώνοντας έστω και ευκαιριακά την εξέχουσα και υπεύθυνη θέση του για τη διαφθορά, μια διαφθορά που ο ίδιος ο Πρωθυπουργός και η ομάδα του επιτελικού κράτους του -και όχι του κράτος των Ελλήνων και της ιστορίας του- εγκατέστησε, ενθάρρυνε και σίγουρα απέτυχε να αντιμετωπίσει, γιατί απλά δεν ήθελε.

Η Εθνική Αρχή Διαφάνειας πού ήταν, που έκλεισε ήδη τον τρίτο χρόνο χωρίς διοικητή; Η Εθνική Αρχή Διαφάνειας δεν άκουσε τίποτα; Το ΣΔΟΕ που έχει απόλυτη γνώση και έχει κάνει εκθέσεις, που εντάσσονται στη δικογραφία, δεν μπόρεσε να ελέγξει τους εξυπνάκηδες μη δικαιούχους;

Δεν μπόρεσε να ελέγξει τους αετονύχηδες τεχνικούς συμβούλους των εταιρειών υποστήριξης του λογισμικού που έχουν ισχυρούς πολιτικούς και οικονομικούς παράγοντες από πίσω τους; Δεν μπόρεσε το ΣΔΟΕ να ελέγξει τους μεσάζοντες διορισμένους προέδρους που «πάρταραν» κλέβοντας τις επιδοτήσεις των πραγματικών αγροτών; Αλλά πού να βρει χρόνο το ΣΔΟΕ αφού τα κλιμάκιά του ασχολούνται με το να κυνηγούν κανέναν μανάβη που ακόμα αγωνίζεται να κρατηθεί, μην τυχόν του ξεφύγει και κόψει καμιά απόδειξη των 10 ευρώ.

Αλλά και η Οικονομική Αστυνομία, που είχε ενεργοποιηθεί από την Ευρωπαϊκή Εισαγγελία και γνώριζε, γιατί δεν επιτέλεσε εγκαίρως και αυτεπαγγέλτως το καθήκον της, να διερευνήσει, δηλαδή, τα οικονομικά εγκλήματα και να αποκαλύψει τους μηχανισμούς διάπραξης σοβαρότατων οικονομικών εγκλημάτων που φαίνεται πως λειτουργούσαν ως οργανωμένη εγκληματική οργάνωση και να διερευνήσει και να ελέγξει ποια φυσικά πρόσωπα ελέγχονται για οργανωμένες πράξεις και σχετικά με τα οικονομικά εγκλήματα που περιγράφονται στο διαβιβαστικό της Ευρωπαϊκής Εισαγγελίας;

Εκτός αν χρειαζόταν η Οικονομική Αστυνομία να έχει πάρει πολιτική εντολή για να ενεργήσει και να αποκαλύψει τις πραγματικές διαστάσεις αυτού του «πάρτι» διαφθοράς που εμπλέκονται εμφανώς κυβερνητικές επιλογές και οι όποιες κυβερνητικές επιλογές εκθέτουν σοβαρά τη χώρα μας.

Βέβαια, από χθες το πρωί μέχρι και αυτή την ώρα η Οικονομική Αστυνομία βρίσκεται στον ΟΠΕΚΕΠΕ και ελπίζω να μπορέσει, έστω και καθυστερημένα, να ασχοληθεί με τα πληροφοριακά συστήματα του Οργανισμού και τα όποια στοιχεία υπάρχουν σε αυτά, για τις δύο κρίσιμες προεκλογικές περιόδους του 2022-2023 όσον αφορά στις εθνικές εκλογές του 41% και του 2024, μετά την εκδίωξη του Προέδρου Σημαδράκου από το Μαξίμου και πριν τις Ευρωεκλογές.

Σε αυτή τη δυσώδη περίοδο, ηγεσία του Υπουργείου Ανάπτυξης φέρνει προς ψήφιση ένα νομοσχέδιο πρόχειρα, βιαστικά και εντελώς προσχηματικά, με προφανή σκοπό, όχι βέβαια τη βελτίωση των συνθηκών εκτέλεσης των δημοσίων συμβάσεων, αλλά και μόνο την προστασία των ελίτ προνομιούχων εργοληπτικών εταιρειών που λυμαίνονται τα δημόσια έργα.

Οι τέσσερις προεξάρχουσες μονοπωλιακές μεγάλες κατασκευαστικές εταιρείες τον Μάιο του 2025 καταγράφουν 20 δισεκατομμύρια ανεκτέλεστα έργα. Στη συντριπτική τους πλειοψηφία είναι κρατικοδίαιτες. Είναι αυτές οι εταιρείες που ειδικεύονται στο να παίρνουν δημόσια έργα με απευθείας αναθέσεις, με διαδικασίες μάλιστα εναρμονισμένων πρακτικών. Το ίδιο πράξατε πρόσφατα, μόλις πριν δυόμισι μήνες, και αναθέσατε σε αυτό το καρτέλ των τεσσάρων ηγεμονικών κατασκευαστικών ομίλων, με απευθείας ανάθεση ουσιαστικά και αντικειμενικά, έργα για τη Θεσσαλία και το σιδηροδρομικό δίκτυο, που μετά από δύο χρόνια τα βαφτίσατε και έκτακτα, ύψους μάλιστα 1,5 δισεκατομμυρίου.

Δεν είχαν κάποιο πρόβλημα τότε αυτές οι εταιρείες με το νομικό καθεστώς των δημοσίων συμβάσεων, ούτε φυσικά είχαν πρόβλημα να τα συμβασιοποιήσουν αφού έπαιζαν χωρίς αντίπαλο, καταστρατηγώντας η κυβέρνηση ακόμη και τη νομοθεσία των προσκλήσεων εκτέλεσης έργων σε καθεστώς εκτάκτων επικαλούμενων συνθηκών. Φυσικά ούτε αυτές, οι αγαπημένες εταιρίες, έχουν πρόβλημα με τη διασφάλιση της χρηματοδότησής τους. Η συντριπτική χρηματοδότηση των συγκεκαλυμμένων απευθείας αναθέσεων με εναρμονισμένες πρακτικές είναι εξασφαλισμένη και σίγουρη από το Ταμείο Ανάκαμψης και Ανθεκτικότητας.

Όμως, εσείς της κυβερνητικής Νέας Δημοκρατίας, έχετε πρόβλημα και δεν θέλετε οι πολιτικές σας επιλογές των συγκεκαλυμμένων απευθείας αναθέσεων να κρίνονται από τα δικαστήρια και αυτό νομοθετείτε με το προτεινόμενο προς ψήφιση νομοσχέδιο. Γι’ αυτό και αυξάνετε υπερβολικά τα παράβολα προσφυγών στη δικαιοσύνη, περιορίζετε ασφυκτικά τις προθεσμίες δικαιώματος προσφυγών, αποκλείετε ουσιαστικά τις μικρομεσαίες κατασκευαστικές εταιρείες και σίγουρα με πρόσχημα τις συνταγματικές διατάξεις τους εμποδίζετε να συμμετέχουν επί ίσοις όροις στους μεγάλους διαγωνισμούς.

Διότι με το ισχύον θεσμικό πλαίσιο πάλι δεν έπαιρναν αυτές οι μικρομεσαίες κατασκευαστικές εταιρείες δημόσιες συμβάσεις. Μάλιστα δεν τις έπαιρναν διότι αυτό το καρτέλ των τεσσάρων μεγάλων συνεννοούταν κι έδινε εξαιρετικά και προκλητικά χαμηλότατες εκπτώσεις. Τουλάχιστον, όμως, οι μικρομεσαίες είχαν το νόμιμο δικαίωμα να προσφύγουν στη δικαιοσύνη και φυσικά όχι για προσχηματικούς, αλλά για ουσιαστικούς λόγους. Αυτές οι κατασκευαστικές εταιρείες που είχαν πρόβλημα παράνομου αποκλεισμού τους, δεν κατέφευγαν ασκόπως στη δικαιοσύνη, απλά εμπόδιζαν την εκτόξευση του κόστους των δημοσίων έργων, συντελούσαν στον υγιή ανταγωνισμό, άνοιγαν τους κανόνες διαφάνειας, βελτίωναν την ποιότητα των έργων. Αυτός είναι ο ρόλος των μικρομεσαίων επιχειρήσεων στην ανάπτυξη της πραγματικής οικονομίας για τους πολλούς και όχι για τους κολλητούς του πολιτικού και τραπεζικού κατεστημένου, γιατί αυτές αποκλείονται με τις διατάξεις του παρόντος νομοσχεδίου.

Και τελικά είναι αυτές που θα κατασκευάσουν και τα έργα. Πώς; Ως υπεργολάβοι, όμηροι πρακτικά των καρτελοποιημένων συστημικών κατασκευαστικών ομίλων, όμηροι στην ελλιπή έως και μηδενική χρηματοδότηση από το τραπεζικό συστημικό καρτέλ, όμηροι στην χρονοκαθυστερημένη αποπληρωμή των εγκεκριμένων λογαριασμών εκτέλεσης έργου από την Κυβέρνηση για να παρουσιάζει τα fake υπερπλεονάσματά της.

Αυτή την απαγόρευση του νόμιμου δικαιώματος προσφυγής στη δικαιοσύνη για φωτογραφικές διακηρύξεις ή για παράνομο αποκλεισμό συμμετοχής στα δημόσια έργα και προμήθειες, με το παρόν νομοσχέδιο έρχεστε και νομοθετείτε. Πρόσχημα; Ο περιορισμός δήθεν τον προσχηματικών ή εκδικητικών προσφυγών στις διαγωνιστικές διαδικασίες. Στην πραγματικότητα, όμως, στεγανοποιείτε τις ευθύνες πολιτικών προσώπων σε περίπτωση κακής, κάκιστης εκτέλεσης έργων εξαιρετικά ζημιογόνων για το δημόσιο συμφέρον, όπως ενδεικτικά οι μεταπολιτευτικές διακομματικές συστημικές δημόσιες συμβάσεις. Χαρακτηριστικά αναφέρω την 717, τη συμπληρωματική της 717 και όλες τις λοιπές σιδηροδρομικές δημόσιες συμβάσεις που ανεκτέλεστες οδήγησαν στο έγκλημα των Τεμπών.

Γι’ αυτό και για πλείστους άλλους λόγους που αναπτύχθηκαν στη διαδικασία της διαβούλευσης, στην ακρόαση των φορέων και από όλες τις πολιτικές δυνάμεις της Αντιπολίτευσης με επιχειρήματα ρεαλιστικά, οικονομοτεχνικά, νομικά, ακόμη και βάσει της συνταγματικής νομοθέτησης, το παρόν προς ψήφιση νομοσχέδιο, κύριε Υπουργέ, κύριε Υφυπουργέ, δεν αποτελεί απλώς μια συλλογή τεχνικών ρυθμίσεων, αλλά έναν κρίσιμο κρίκο στην αλυσίδα της μεγάλης αντιμεταρρυθμιστικής προσπάθειας που η Κυβέρνηση της Νέας Δημοκρατίας έχει σχεδιάσει και υλοποιεί με συνέπεια από την πρώτη μέρα της θητείας της.

Επιτρέψτε μου να ξεκινήσω από αυτό, από τη μεγάλη εικόνα, διότι κανένα νομοσχέδιο δεν μπορεί να αξιολογηθεί ορθά αν δεν ενταχθεί στο στρατηγικό πλαίσιο από το οποίο πηγάζει. Και αυτό το πλαίσιο δεν είναι άλλο από αυτό που το Μέγαρο Μαξίμου και ο Πρωθυπουργός ακολούθησε στη διαχείριση των επιδοτήσεων του ΟΠΕΚΕΠΕ. Επέτρεψε, λόγω της δικής του αποτυχίας, κατά ομολογία του, να κλάπουν οι επιδοτήσεις από τους πραγματικούς δικαιούχους και να κατευθυνθούν σε μη δικαιούχους. Επέτρεψε να βαφτούν «μπλε», όχι μόνο τα ανύπαρκτα πρόβατα και τα ανύπαρκτα βοσκοτόπια, αλλά και όλη η Κρήτη να του χαρίσει μια πλαστή και κίβδηλη κοινοβουλευτική πλειοψηφία.

Προφανώς, δεν ενστερνίζομαι τη θεωρία περί αποτυχίας, που από μόνη της -αν το εννοούσε- θα έπρεπε να οδηγήσει στην κατάθεση παραίτησής του για λόγους ευθιξίας εάν υπήρχε. Κανένας πρωθυπουργός δεν έχει δικαίωμα να εκθέτει την πατρίδα μας ως αναξιόπιστη διεθνώς, επειδή απέτυχε εκείνος. Κανένας πρωθυπουργός δεν έχει δικαίωμα να καταντά την πατρίδα μας ανυπόληπτη διεθνώς, επειδή απέτυχε να διασφαλίσει τα δίκαια εθνικά κυριαρχικά δικαιώματα.

Κανένας Υπουργός όμως δεν έχει και δικαίωμα να επαίρεται πως το παρόν σχέδιο νόμου, όπως και ο νέος αναπτυξιακός νόμος που ψηφίστηκε πριν λίγο καιρό, υπηρετεί με απόλυτη προσήλωση τον παραγωγικό μετασχηματισμό της χώρας. Έναν στόχο που, όπως χθες αναφέρθηκε από τον Υφυπουργό Ανάπτυξης, αποτελεί κυβερνητική κεντρική προτεραιότητα υπό την καθοδήγηση του Πρωθυπουργού Κυριάκου Μητσοτάκη -έχει δικαίωμα το λέει- και που υλοποιείται με συνέπεια από τον Υπουργό Ανάπτυξης κ. Θεοδωρικάκο ως βασικός άξονα της στρατηγικής σας για μια σύγχρονη, ανταγωνιστική και ανθεκτική οικονομία.

Αλήθεια, με αυξανόμενα λουκέτα στις μικρομεσαίες επιχειρήσεις, με αλματώδη αύξηση του εναρμονισμένου πληθωρισμού στο 3,6%, διπλάσιο του μέσου όρου της Ευρωπαϊκής Ένωσης που βρίσκεται στο προβλεπόμενο 2%, με τους ταχύτερα αναπτυσσόμενους ρυθμούς πληθωρισμού το έτος χωρίς να έχει ενσωματωθεί ακόμα η αναμενόμενη αύξηση λόγω της σημαντικής αύξησης της ενέργειας, εσείς, οι κυβερνητικοί, τολμάτε και μιλάτε για σύγχρονη, ανταγωνιστική και ανθεκτική οικονομία; Αυτό δεν είναι απλώς ένα σύνθημα ψεύτικο, είναι η αποτυχία της πολιτικής σας. Είναι μια ακόμα απόδειξη που δίνετε εδώ και έξι χρόνια για μια Ελλάδα ανίσχυρη, αντιπαραγωγική, εσωστρεφή και μη ανταγωνιστική. Αυτή η στρατηγική σας έχει αρχίσει να αποκαλύπτεται και να φαίνεται σαν τις ψείρες στον γιακά.

Οφείλουμε να σας υπενθυμίζουμε πως τέκνο της αλαζονείας είναι η απληστία, που πλέον έχει μεταβληθεί σε ύβρη εις βάρος της πατρίδας μας, της ελληνικής κοινωνίας, αλλά και της ελληνικής οικονομίας. Η Ελλάδα από ουραγός της Ευρώπης έχει καθηλωθεί για εμάς -για εσάς έχει αναδειχθεί- σε μόνιμη πρωταθλήτρια όχι της ανάπτυξης, αλλά της μείωσης της αγοραστικής δύναμης και υπανάπτυξης των Ελλήνων πολιτών. Οι ξένες άμεσες επενδύσεις από τα funds και τους servicers σημειώνουν ιστορικά ρεκόρ και τεράστια κέρδη, αποδεικνύοντας πως την πατρίδα μας τη βλέπουν τυχοδιωκτικά, ως αρπακτικά κοράκια. Οι εξαγωγές μας μικροαυξάνονται δυσανάλογα σε σχέση με τη ραγδαία αύξηση των εισαγωγών μας, αυξάνοντας σταθερά και αμείωτα το έλλειμμα των τρεχουσών συναλλαγών.

Η δε ανεργία μειώνεται σταθερά μόνο στη μηνιαία βάση δεδομένων της ΕΛΣΤΑΤ, χρησιμοποιώντας δημιουργικά τα greek statistics, καταγράφοντας αντίστοιχα στους μήνες Ιανουάριο, Φεβρουάριο, Μάρτιο του 2025 ποσοστά ανεργίας 8,7%, 8,6% και 9%. Όμως με μαγικό τρόπο το ποσοστό της τριμηνιαίας έρευνας εργατικού δυναμικού της ίδιας της ΕΛΣΤΑΤ για τους τρεις πρώτους μήνες του 2025 μεσοσταθμικά το δηλώνει στο 10,4% το ποσοστό της ανεργίας. Αλήθεια, για ποιον λόγο υπάρχει αυτή η αναντιστοιχία μεταξύ των μηνιαίων ποσοστών ανεργίας και της τριμηνιαίας μεσοσταθμικής ποσοστιαίας ανεργίας;

Αυτά δεν είναι απλώς αριθμοί. Είναι η απόδειξη ότι οι πολιτικές σας για τη μείωση της φορολογίας, την απλοποίηση του επιχειρηματικού περιβάλλοντος και την ενίσχυση της ρευστότητας πιάνουν τόπο μόνο όμως για την οριστική εξόντωση της μεσαίας παραγωγικής τάξης και τη διάσωση αντίστοιχα της εγκληματικής για τον λαό τριγωνικής σχέσης πολιτικού, τραπεζικού και ελιτίστικου επιχειρηματικού κατεστημένου.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Ο ειδικός αγορητής για την Πλεύση Ελευθερίας βρίσκεται στη Διάσκεψη των Προέδρων και θα κάνει την ομιλία του αργότερα. Τον λόγο έχει ζητήσει ο Υπουργός Ανάπτυξης κ. Θεοδωρικάκος

Παρακαλώ, κύριε Υπουργέ, έχετε τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, επιτρέψτε μου να ξεκινήσω την ομιλία μου από ένα θέμα που σήμερα με τροπολογία που καταθέτω τώρα αντιμετωπίζουμε οριστικά. Πριν από λίγες εβδομάδες είχα ανακοινώσει δημόσια ότι στο Υπουργείο Ανάπτυξης υπάρχει η συνολική εικόνα ενός σοβαρού αριθμού εκατοντάδων επενδυτικών σχεδίων τα οποία κατά διαστήματα είχαν υπαχθεί στους αναπτυξιακούς νόμους του 2004 και του 2011, αλλά, σύμφωνα με τα στοιχεία της υπηρεσίας, δεν έχουν ολοκληρωθεί, δεν έχουν καταθέσει εκθέσεις ολοκλήρωσης, πιστοποίησης ολοκλήρωσης των έργων. Έχουν λαμβάνειν υπόλοιπο, αλλά δεν έχουν παρουσιάσει το έργο που έχουν κάνει.

Καθώς ο νόμος προέβλεπε ξεχωριστή συνεδρίαση από ξεχωριστή επιτροπή για ένα προς ένα, η οποία θα οδηγούσε σε μία τεράστια γραφειοκρατική διαδικασία που θα ολοκληρωνόταν ύστερα από χρόνια και μάλιστα ύστερα από πολλά χρόνια, καταθέτω τροπολογία με την οποία αυτοδίκαια τέτοιου είδους επενδυτικά έργα απεντάσσονται από τον αναπτυξιακό νόμο του 2004. Συγκροτούνται οι σχετικές λίστες από την πλευρά του Υπουργείου Ανάπτυξης, οι οποίες θα αποσταλούν στη ΑΑΔΕ, προκειμένου να εισπράξει τα χρήματα που έχουν πάρει αυτές οι εταιρείες και δεν έχουν γίνει οι αντίστοιχες επενδύσεις.

Με δυο λόγια πιστεύω ότι η βασικότερη αρχή στην πολιτική είναι η αξιοπιστία και το αίσθημα δικαίου. Ήταν και είναι δίκαιο και γίνεται πράξη, αλλά στην πραγματικότητα και όχι στα λόγια. Παρακαλώ, καταθέτω στα Πρακτικά τη σχετική τροπολογία.

(Στο σημείο αυτό ο Υπουργός Ανάπτυξης κ. Παναγιώτης Θεοδωρικάκος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Πρόεδρε, κυρίες και κύριοι συνάδελφοι, το νομοσχέδιο το οποίο καλούμαστε να υπερψηφίσουμε σήμερα εντάσσεται στον ευρύτερο σχεδιασμό του Υπουργείου Ανάπτυξης για τη συμβολή του στον παραγωγικό μετασχηματισμό της ελληνικής οικονομίας. Είναι μια στρατηγική που παρουσιάσαμε με πληρότητα τον Οκτώβριο του 2024 μαζί με τον Πρωθυπουργό της χώρας. Νομίζω ότι όλοι θα συμφωνήσουμε ότι τα τελευταία έξι χρόνια η πατρίδα μας ανέκτησε τη δημοσιονομική της αξιοπιστία. Η ανάπτυξη κινείται με ρυθμούς σταθερά ανώτερους του μέσου όρου της Ευρωζώνης. Οι επενδύσεις έχουν υπερδιπλασιαστεί, ενώ το κυριότερο επίτευγμα πιστεύω ότι είναι η δημιουργία πάνω από πεντακόσιες χιλιάδες νέων θέσεων εργασίας, που έχουν ρίξει την ανεργία κάτω και από το 8%, δηλαδή δέκα ποσοστιαίες μονάδες σε αυτά τα έξι χρόνια διακυβέρνησης του τόπου από την παράταξή μας. Δεν υπάρχει πιο ουσιαστική κοινωνική πολιτική, κατά τη γνώμη μου, από αυτή, καθώς δεν είναι τίποτα σπουδαιότερο στη ζωή ενός ανθρώπου και ιδιαίτερα των νέων ανθρώπων από τη δυνατότητα να εργάζονται και να διεκδικούν καλύτερους όρους ανάπτυξης του διαθέσιμου εισοδήματος και της ποιότητας ζωής τους.

Ωστόσο, την ώρα που οι βασικοί δείκτες της οικονομίας παρουσιάζουν αυτήν τη θετική εικόνα υπάρχει ένας δείκτης ο οποίος απαιτείται να βελτιωθεί καθοριστικά και είναι αυτός του υψηλού ελλείμματος του εμπορικού ισοζυγίου, καθώς παρά τη σημαντική πρόοδο που έχουμε στην εξαγωγική δραστηριότητα και στη βιομηχανική παραγωγή το έλλειμμα αυτό παραμένει σε επίπεδα υψηλά, περίπου όσο ήταν και στην εποχή που η Ελλάδα εντάχθηκε στην Ευρωζώνη.

Αυτή είναι μια πρόκληση στην οποία καλούμαστε να απαντήσουμε με περισσότερες παραγωγικές επενδύσεις, με ενίσχυση της βιομηχανίας, με ενίσχυση συνολικά της παραγωγικότητας και της ανταγωνιστικότητας της οικονομίας και των επιχειρήσεων. Αυτό σημαίνει περισσότερη και καλύτερη καινοτομία, περισσότερες και καλύτερες εξαγωγικές παραγωγικές επενδύσεις.

Το νομοσχέδιο που συζητάμε εντάσσεται ακριβώς σε αυτήν τη στρατηγική της οποίας το πρώτο στάδιο εκδηλώθηκε από την πλευρά του Υπουργείου Ανάπτυξης με τον αναπτυξιακό νόμο τον οποίο ψηφίσαμε πριν από ορισμένες εβδομάδες και ο οποίος, σύμφωνα με το χρονοδιάγραμμα που είχαμε παρουσιάσει, έχει ήδη αρχίσει να γίνεται πράξη, καθώς έχει ξεκινήσει η πρόσκληση για τρία αναπτυξιακά καθεστώτα που είναι σε πλήρη εξέλιξη και αναμένονται τα επόμενα δύο τον Σεπτέμβριο και τον Οκτώβριο, όπως έχουμε προαναγγείλει. Ταυτόχρονα ολοκληρώθηκε η αξιολόγηση και ανακοινώθηκαν τα αποτελέσματα του αναπτυξιακού νόμου του 2022 και στα τελευταία δύο καθεστώτα που δεν είχαν βγει αυτά, της αγροδιατροφής και της «Επιχειρηματικότητας 360 μοίρες».

Σήμερα λοιπόν προχωρούμε σε ένα δεύτερο σημαντικό βήμα που είναι η μεταρρυθμιστική πρωτοβουλία που διαμορφώνει για πρώτη φορά σε αυτό το επίπεδο την εθνική πολιτική ποιότητας. Θα ακολουθήσουν δύο ακόμα κρίσιμες παρεμβάσεις το επόμενο διάστημα με τη στρατηγική μας για την έρευνα και την καινοτομία, η οποία είναι μια πολύ κρίσιμη υπόθεση, και τη θεσμοθέτηση της νέας αρχής για την προστασία των καταναλωτών και την εικόνα, την εποπτεία συνολικά, της αγοράς.

Ταυτόχρονα, έχουμε δεσμευτεί να αντιμετωπίσουμε και τα σοβαρά θέματα που αντιμετωπίζει κυρίως το Λεκανοπέδιο της Αττικής -αλλά όχι μόνο- με ζητήματα άτυπων βιομηχανικών συγκεντρώσεων, προβλήματα που χρονίζουν και που είμαστε δεσμευμένοι να τα αντιμετωπίσουμε το επόμενο διάστημα.

Στο νομοσχέδιό μας λοιπόν για την Εθνική Πολιτική Ποιότητας, κεντρικός στόχος είναι το σήμα των ελληνικών προϊόντων και υπηρεσιών, το «Made in Greece», να καταστεί διεθνώς συνώνυμο της αξιοπιστίας, της ποιότητας και της ασφάλειας και αυτό να αφορά και τα προϊόντα και τις υποδομές και τις υπηρεσίες της χώρας. Είναι μια κρίσιμη υπόθεση, καθώς η έννοια της ποιότητας, όταν μιλάμε για την οικονομία, είναι καθοριστική σε όλους τους τομείς. Πάνω σε αυτήν τη βάση χτίζεται η εμπιστοσύνη απέναντι στους καταναλωτές, σε αυτήν τη βάση χτίζεται η ανταγωνιστικότητα των επιχειρήσεων και η αξιοπιστία της χώρας μας στο διεθνές περιβάλλον. Η πιστοποιημένη ποιότητα ενός προϊόντος αποτελεί στρατηγικό πλεονέκτημα και στοιχείο ανταγωνιστικότητας της ελληνικής οικονομίας.

Τι αλλάζουμε λοιπόν με αυτό το νομοσχέδιο; Για πρώτη φορά θεσπίζεται μία ενιαία συγκροτημένη εθνική πολιτική ποιότητας, ένα πλαίσιο που οργανώνει και ενοποιεί τις υποδομές ποιότητας της χώρας, ενισχύει την κουλτούρα ασφάλειας, την καινοτομία, την πράσινη και ψηφιακή μετάβαση. Καθιερώνουμε την Κυβερνητική Επιτροπή Ποιότητας ως συλλογικό κυβερνητικό όργανο στρατηγικού συντονισμού, σχεδιασμού, παρακολούθησης και αξιολόγησης του συνόλου της πολιτικής μας. Για πρώτη φορά η χώρα αποκτά συνεκτική στρατηγική στο κυβερνητικό επίπεδο συνολικά και όχι μόνο κατακερματισμένα σε επίπεδο μεμονωμένων φορέων, όπως γινόταν ως τώρα. Κάθε δημόσια αρχή υποχρεούται να γνωστοποιεί με σαφήνεια το αντικείμενο και το πεδίο εφαρμογής, τις τεχνικές απαιτήσεις και το χρονοδιάγραμμα υλοποίησης των διαδικασιών συμμόρφωσης. Ο ΕΛΟΤ θα αξιολογεί εάν υπάρχουν υφιστάμενα τυποποιημένα έγγραφα και θα γνωμοδοτεί με τη συνδρομή του Εθνικού Συμβουλίου Τυποποίησης. Το Εθνικό Συμβούλιο Διαπίστευσης και το Εθνικό Ίδρυμα Μετρολογίας θα διασφαλίζουν την εναρμόνιση με τους ευρωπαϊκούς κανόνες διαπίστευσης και μετρολογίας. Αυτό συνιστά το ενιαίο θεσμικό πλαίσιο στις διαδικασίες συμμόρφωσης και αξιοποιεί με αυτόν τον τρόπο πλήρως την τεχνογνωσία των θεσμικών εταίρων, ενισχύεται η θεσμική συνέχεια και ενισχύεται και η διαφάνεια σε θέματα τυποποίησης.

Μια δεύτερη εξαιρετικής σημασίας μεταβολή, μια πραγματική μεταρρύθμιση είναι η δημιουργία του Εθνικού Ψηφιακού Μητρώου Πιστοποιήσεων και Ελέγχων στον ΕΛΟΤ. Πρόκειται για σημαντικό βήμα στην ενίσχυση της εποπτείας της αγοράς και στη διασφάλιση ότι τα προϊόντα και οι υπηρεσίες που παρέχονται στην Ελλάδα είναι υψηλής και ελεγμένης ποιότητας. Στην πραγματικότητα αυτό αποτελεί το πιο ουσιαστικό και καθοριστικό βήμα, με το οποίο η ταυτότητα «Made in Greece» -το πιστεύω, το μπορούμε- επανασυστήνεται με αξιώσεις όχι μόνο στην ελληνική αγορά, αλλά και στην ευρωπαϊκή, καθώς και στον παγκόσμιο οικονομικό χάρτη.

Σε ό,τι αφορά τους οργανισμούς που συμμετέχουν σε αυτές τις διαδικασίες και αποτελούν τον κορμό των υποδομών ποιότητας, θέλω να είμαι ευθύς και ξεκάθαρος. Η αλήθεια είναι ότι αντιμετωπίζουν διαχρονικά πολύ σοβαρές ελλείψεις στελεχών, αλλά και θεσμικά κενά, τα οποία σήμερα μαζεύουμε σε σημαντικό βαθμό όσο πιο συστηματικά και αποτελεσματικά γίνεται. Ο ΕΛΟΤ αποσπάται από το ΕΣΥΠ και μετατρέπεται σε ανώνυμη εταιρεία με επιχειρησιακή αυτοτέλεια. Προβλέπεται η σύσταση 50 θέσεων τακτικού προσωπικού. Το ΕΣΥΠ μετατρέπεται επίσης σε ανώνυμη εταιρεία με 33 θέσεις τακτικού προσωπικού και για πρώτη φορά κανονισμό λειτουργίας, όπως συμβαίνει σε όλες τις προηγμένες ευρωπαϊκές χώρες, ενώ για πρώτη φορά ενισχύεται και το Εθνικό Ινστιτούτο Μετρολογίας που αναμφίβολα είναι η πιο υποστελεχωμένη υπηρεσία σε όλη αυτήν την δομή, με μόλις 10 επιστήμονες που θα αυξηθούν σε 35, με εξειδικευμένο επιστημονικό δυναμικό σε πολύ κρίσιμους τομείς. Όλα αυτά θα γίνουν με διαδικασίες ΑΣΕΠ, εξασφαλίζοντας τη διαφάνεια και την αξιοκρατία.

Κυρίες και κύριοι, πιστεύω ακράδαντα ότι αυτό το σχέδιο νόμου εξασφαλίζει την ταυτόχρονη συμμετοχή όλων των θεσμικών φορέων στη διακυβέρνηση των υποδομών ποιότητας. Αυτή είναι μια πολύ ουσιαστική παρέμβαση σε κάθε περίπτωση. Επίσης, περιλαμβάνεται μια σειρά από σημαντικές παρεμβάσεις τις οποίες θα ήθελα να μνημονεύσω.

Καταρχήν αντιμετωπίζουμε θέματα που αφορούν την υφιστάμενη βιομηχανική δραστηριότητα στο Λεκανοπέδιο Αττικής. Αυτά που κάνουμε είναι ώριμες και απολύτως εύλογες ρυθμίσεις που θεωρώ ότι έχουν ευρύτατη κοινωνική συναίνεση στη βάση αιτημάτων που έχει προτείνει ο Σύνδεσμος Ελληνικών Βιομηχανιών, ώστε να διασφαλίζεται η λειτουργία των επιχειρήσεων, ένα σαφές θεσμικό πλαίσιο, χωρίς να υπάρχουν αβεβαιότητες για το μέλλον τους που δεν επιτρέπουν την παραγωγική λειτουργία.

Θέλω να σταθώ στην ανάγκη που υπογράμμισα και πριν, για την οποίαν εργαζόμαστε, ώστε αυτό το πρόβλημα να λυθεί συνολικά και για το θέμα των άτυπων βιομηχανικών συγκεντρώσεων στο Λεκανοπέδιο Αττικής.

Πέρα όμως από τα θέματα της βιομηχανίας, σημαντικές είναι και οι ρυθμίσεις του νομοσχεδίου για τις δημόσιες συμβάσεις που είδα από τις τοποθετήσεις των εκπροσώπων της Αντιπολίτευσης ότι συγκεντρώνουν μεγαλύτερο ενδιαφέρον σε αυτήν την Αίθουσα. Η σημασία τους είναι προφανώς διαχρονική, το ζητούμενο διπλό, να διασφαλίσουμε από τη μία τη διαφάνεια και τη νομιμότητα και από την άλλη την ταχύτητα και την αποτελεσματικότητα. Αναζητούμε την κρίσιμη ισορροπία με τις ρυθμίσεις που φέρνουμε.

Σε αυτήν ακριβώς την κατεύθυνση κινείται το πρώτο μέρος του σχεδίου νόμου με ρυθμίσεις που αφορούν την εκπαίδευση, την πιστοποίηση και τη συγκρότηση ενός εξειδικευμένου ανθρώπινου δυναμικού στο ελληνικό δημόσιο στον τομέα αυτόν, ένα σώμα επαγγελματιών δημοσίων υπαλλήλων στις δημόσιες συμβάσεις, μια μεταρρύθμιση η οποία είχε εξαγγελθεί το 2016, αλλά δεν υλοποιήθηκε ποτέ. Εμείς αναγνωρίζουμε τη σημασία της και τώρα προχωράμε στη θεσμοθέτηση αυτού του ολοκληρωμένου συστήματος διαρκούς επιμόρφωσης των υπαλλήλων που υπηρετούν σε αυτόν τον κρίσιμο τομέα.

Έτσι, η Ελλάδα εντάσσεται στην ομάδα των κρατών-μελών της Ευρωπαϊκής Ένωσης και του ΟΟΣΑ που έχουν δημιουργήσει και εφαρμόζουν οργανωμένα συστήματα συνεχούς επαγγελματικής κατάρτισης για τις δημόσιες συμβάσεις. Όταν η μεταρρύθμιση αυτή θα έχει ολοκληρωθεί, ασφαλώς θα έχει επιτευχθεί καλύτερη ταχύτητα και αποτελεσματικότητα στις διαδικασίες, ενίσχυση της ακεραιότητας και της λογοδοσίας. Κυρίως πιστεύω ότι σταδιακά θα πετύχουμε πολύ μεγαλύτερη εμπιστοσύνη των πολιτών απέναντι στους θεσμούς του κράτους σε ό,τι αφορά τη διαχείριση του δημόσιου χρήματος με διαφάνεια και δικαιοσύνη.

Εχέγγυο άλλωστε για όλα αυτά είναι και η πράξη στην οποία νωρίτερα αναφέρθηκα με την κατάθεση αυτής της τροπολογίας, πάντοτε μιλώντας για το Υπουργείο Ανάπτυξης.

Επανέρχομαι όμως στις διατάξεις του σχεδίου νόμου. Οι ρυθμίσεις που περιλαμβάνονται στο δεύτερο μέρος ενισχύουν τη λειτουργία του συστήματος των δημοσίων συμβάσεων, τα κίνητρα, το σαφές πλαίσιο πιστοποίησης για τη συγκρότηση του μητρώου των επαγγελματιών, τη δημιουργία για πρώτη φορά τμήματος κατάρτισης των στελεχών μέσω της Εθνικής Σχολής Δημόσιας Διοίκησης.

Παράλληλα, προχωρούμε σε παρεμβάσεις που αντιμετωπίζουν δυσλειτουργίες, μειώνοντας γραφειοκρατικά εμπόδια, διευρύνοντας τον ανταγωνισμό και ενισχύοντας την ΕΑΔΗΣΥ και με προσωπικό και με πιο ευέλικτες διαδικασίες, με στόχο να περιορίσουμε το φαινόμενο των παρελκυστικών προσφυγών που καθυστερούν συστηματικά τις διαδικασίες.

Καθώς υπήρξε ξεχωριστή συζήτηση γι’ αυτό στην Επιτροπή, θέλω να σας πω ότι σε λίγο με νομοτεχνική βελτίωση που θα καταθέσουμε, από 50.000 που αυξάναμε το παράβολο ως ανώτατο παράβολο, προτείνουμε τη μείωσή του στις 30.000 ευρώ, προκειμένου να έχει μεγαλύτερη δυνατότητα ο κόσμος της αγοράς να ανταποκριθεί, αλλά ταυτόχρονα το έχουμε αυξήσει πολύ από αυτό που υπάρχει σήμερα και δυστυχώς ευνοούσε την δυνατότητα παρελκυστικών τακτικών και μεγάλων καθυστερήσεων.

Προχωράμε επίσης στην αναγνώριση ισοδύναμων πιστοποιητικών που εκδίδονται από διαπιστευμένους φορείς του εξωτερικού, κάτι που δεν ίσχυε. Είναι η συζήτηση που έγινε σε σχέση με το άρθρο 13. Δεν υπήρχε έως τώρα η δυνατότητα συμμετοχής σε σοβαρούς παρόχους υπηρεσιών από σοβαρές χώρες, ανάμεσά τους και οι Ηνωμένες Πολιτείες.

Θέλω να ξεκαθαρίσω ότι αυτό που κάνουμε είναι αυτό που προβλέπεται σε όλη την Ευρώπη, η εφαρμογή της δυνατότητας πιστοποίησης από εταιρείες στη βάση ξεχωριστών συμφωνιών που έχει η Ευρωπαϊκή Ένωση στο σύνολό της με ξεχωριστά κράτη και ανάμεσά τους και με τις Ηνωμένες Πολιτείες της Αμερικής. Αυτό κάνουμε στην πραγματικότητα με αυτό το πράγμα και τίποτε άλλο. Νομίζω ότι ήταν εξαιρετικά προβληματικό το έως σήμερα καθεστώς και έτσι το διορθώνουμε.

Ταυτόχρονα, περιλαμβάνονται ρυθμίσεις που αφορούν τη λειτουργία των Επιτροπών Επανορθωτικών Μέτρων, καθώς και για την απάλειψη της υποχρέωσης πολλαπλής υποβολής των ίδιων δικαιολογητικών σε κάθε φάση της διαδικασίας ανάθεσης.

Υπήρξε επίσης, κυρίες και κύριοι, ανταπόκριση σε αυτό το τελευταίο σε σημαντικά αιτήματα παραγωγικών φορέων και κυρίως σε αιτήματα του Συνδέσμου Εταιρειών Πληροφορικής που επίσης συζητήθηκαν εξαιρετικά αναλυτικά στις συνεδριάσεις της Επιτροπής μας και θα τα ρυθμίσουμε με τη σχετική κατάθεση που θα κάνουμε σε λίγο.

Κυρίες και κύριοι συνάδελφοι, έγινε πολλή συζήτηση εδώ για τις απευθείας αναθέσεις. Κατ’ αρχήν, θα επαναλάβω και εδώ αυτό που είπα στην Επιτροπή. Κάθε αναθέτουσα αρχή έχει την ευθύνη των πράξεων της με βάση την νομιμότητα. Αυτό που θέλω να σημειώσω είναι ότι η έκταση του φαινομένου, γιατί μελέτησα την τροπολογία που κατέθεσε η Αξιωματική Αντιπολίτευση.

Σε ό,τι αφορά το ποσό των συμβάσεων τις οποίες αφορά, είναι πολύ μικρότερο. Εσείς αναφέρεστε σε ποσοστό επί των συμβάσεων, ενώ αυτό που έχει, προφανώς, μεγάλη σημασία είναι αν μιλάει κανείς κυρίως για μεγάλες συμβάσεις. Είναι 15% επί του συνόλου του ποσού. Και επιτρέψτε μου να σας πω από την εμπειρία μου ότι ένα ενιαίο πλαφόν 5% δεν μπορεί να ρυθμίσει και να λύσει το πρόβλημα σε καμία περίπτωση, γιατί είναι πολύ διαφορετικό να μιλάς για 5% ως όριο για απευθείας αναθέσεις από μία αναθέτουσα αρχή που διαχειρίζεται για παράδειγμα 500.000 ευρώ και πολύ διαφορετικό για κάποιον που διαχειρίζεται εκατοντάδες εκατομμύρια. Δεν μπορεί να καλυφθεί από ένα ενιαίο ποσοστό της τάξης του 5%.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΙΩΑΝΝΗΣ ΠΛΑΚΙΩΤΑΚΗΣ)

Προσωπικά πιστεύω ότι δεν πρέπει να υπάρχει κατάχρηση των απευθείας αναθέσεων, αλλά βρίσκω εξωπραγματική την κριτική που αναθέσεις των 30 χιλιάδων ευρώ θεωρούνται από κάποιους υποθέσεις συναλλαγής ή πολύ χειρότερα διαφθοράς ή οτιδήποτε άλλο. Θεωρώ στις ημέρες μας ότι αυτό στερείται επαφής με την πραγματικότητα. Είναι πολύ πιο απλό να κάνεις όπου χρειάζεται, επαναλαμβάνω, μία ανάθεση 30.000 ευρώ και να επιλύεις ένα πρόβλημα της δημόσιας διοίκησης από το να σπαταλάς ανθρώπινους πόρους και διαδικασίες για ένα ποσό που είναι σχετικά μικρό, εάν έχεις διασφαλίσει την ακεραιότητα και την ορθή λειτουργία και υλοποίηση των σχετικών πράξεων.

Τέλος, κυρίες και κύριοι, ολοκληρώνω αυτήν την ομιλία με ένα θέμα που μπορεί ίσως να μην το συζητάμε εδώ πολύ και να θεωρείται ήσσονος σημασίας, το θεωρώ πάρα πολύ σοβαρό, πάρα πολύ σημαντικό. Διότι, όταν έγινα Υπουργός Ανάπτυξης, το συνειδητοποίησα και θεωρώ ότι πάνω από όλα στη ζωή είναι τα θέματα της ζωής και της ασφάλειας, πάνω από όλα υποχρεωτικά. Έχουμε εκατοντάδες χιλιάδες, εκατομμύρια πολυκατοικίες στη χώρα και εκατοντάδες χιλιάδες και εκατομμύρια κτίρια, αλλά ως κράτος η Ελληνική Δημοκρατία πενήντα ένα χρόνια μετά την αποκατάστασή της δεν γνωρίζει πόσους ανελκυστήρες έχει.

Αυτό νομίζω ότι δεν είναι καθόλου σοβαρό. Γι’ αυτό υπάρχει η ρύθμιση αυτού του νόμου, την οποία θα ζητήσω από όλους τη στήριξη, την ενεργό στήριξη, προκειμένου μέχρι τα τέλη Νοεμβρίου να έχει ολοκληρωθεί στην ψηφιακή πλατφόρμα, που μέσα στις επόμενες τρεις-τέσσερις ημέρες θα τεθεί σε λειτουργία. Είμαστε έτοιμοι, για να καταγραφεί το σύνολο των ασανσέρ, ανεξάρτητα από το αν είναι πιστοποιημένα ή όχι, ανεξάρτητα από το τι του συμβαίνει.

Κάνω μια έκκληση προς όλους τους πολίτες, προς όλους τους ανθρώπους που διαχειρίζονται κτίρια από το διαμέρισμα, από την πολυκατοικία στην οποία κατοικούμε, από το μεγαλύτερο ιδιωτικό κτίριο, από τα δημόσια κτίρια που έχουν επίσημους διαχειριστές. Πρέπει να γίνει αυτή η καταγραφή και τότε να ορίσουμε χρονοδιαγράμματα για κάθε είδος και για κάθε κατηγορία, προκειμένου να γίνει η πιστοποίηση. Διότι ο καθένας αντιλαμβάνεται ότι υπάρχουν πολλές χιλιάδες κτίρια με ανελκυστήρες πάρα πολλών δεκαετιών, τα οποία ενδεχομένως να εμπεριέχουν πολύ σοβαρά θέματα ασφαλείας για τους ανθρώπους που τα χρησιμοποιούν καθημερινά ή για τους επισκέπτες που βρίσκονται σε μια πολυκατοικία.

Επαναλαμβάνω, είναι θέμα που αφορά την ασφάλεια όλων των πολιτών. Θα χρειαστεί η ενημέρωση και η στήριξη όλης της ελληνικής κοινωνίας, προκειμένου στη συνέχεια να υπάρξει η πιστοποίηση και η αναβάθμιση ανελκυστήρων, για να διασφαλιστεί το αίσθημα ασφάλειας στην καθημερινή ζωή και σε ό,τι αφορά τα σπίτια μας.

Άκουσα πολλά και στην Επιτροπή και εδώ και θα ακούσω και τους συναδέλφους στη συνέχεια ως οφείλω, κυρίες και κύριοι συνάδελφοι. Θέλω να σας καλέσω να εξεταστεί το νομοσχέδιο υπό το πρίσμα του πραγματικού του περιεχομένου και όχι υπό το πρίσμα των κομματικών αναγκών κάθε παράταξης για να δικαιολογήσει αρνητικές κριτικές. Υπό αυτήν την έννοια, σας καλώ όλους να το υπερψηφίσουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Κύριε Πρόεδρε, θέλετε τώρα να μιλήσετε; Παρακαλώ.

Το λόγο έχει ο Πρόεδρος της Νίκης κ. Νατσιός.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, να μάθουμε πόσοι ανελκυστήρες, εντάξει καλό είναι. Πιστεύω ότι έχετε αγαθές προθέσεις. Μπορείτε να μας πείτε πόσοι λαθρομετανάστες υπάρχουν στην Ελλάδα πριν μάθουμε για τους ανελκυστήρες, που είναι πιο σοβαρό; Ξέρει κανείς; Ξέρει κανείς; Πόσοι εγκαταβιώνουν στην Ελλάδα, στην πατρίδα μας; Το έχω ρωτήσει κι άλλη φορά. Πέστε μας ένα νούμερο. Πόσα εκατομμύρια είναι; Εν δυνάμει άνθρωποι, οι οποίοι θα απειλήσουν μεθαύριο και την πατρίδα μας. Ξέρετε πολύ καλά τι εννοώ. Δεν ζούμε σε εύκολη γειτονιά. Απαντήστε σ’ αυτό το κρίσιμο ερώτημα και μετά ψάξτε, ας το πούμε και στα ελληνικά πιο καλά, ανελκυστήρες υπάρχουν.

Κύριε Πρόεδρε, κυρίες και κύριοι συνάδελφοι, στην πρόσφατη επίσκεψή του στο Άγιο Όρος ο κ. Μητσοτάκης -αν και από πολλές Μονές ανεπιθύμητος- έγραψε σε βιβλίο επισκεπτών μοναστηριού, ως είθισται, το μήνυμά του, μήνυμα εντυπώσεων. Το κείμενο φωτογραφήθηκε και δημοσιοποιήθηκε. Τι αντικρύσαμε έκπληκτοι; Αγραμματοσύνη! Ότι ο Πρωθυπουργός της Ελλάδος δεν χρησιμοποιεί τόνους, αλλά το ατονικό σύστημα γραφής και δεν γνωρίζει ορθογραφία. Ρεζίλια πράγματα. Παιδιά του Δημοτικού ξέρουν πολύ καλύτερη ορθογραφία από τον Πρωθυπουργό της χώρας και τονίζουν τις λέξεις. Κρίμα τόσες σπουδές στα Κολέγια Αθηνών και στα διάφορα Χάρβαρντ.

Η πολιτική είναι και διδασκαλία για τον λαό, ιδίως για τις νεότερες γενιές. Το έλεγε και ο Πλάτωνας στον «Μενέξενο» αυτό σε μια εξαιρετική αποστροφή του λόγου εκεί, ότι «η πολιτεία τροφή των ανθρώπων εστί, η καλή πολιτεία κάνει τους πολίτες καλούς, η κακή πολιτεία κάνει τους πολίτες κακούς ποικιλοτρόπως». Έδωσε, λοιπόν, κι ένα λαμπρό μάθημα στις νέες γενιές εμμέσως πλην σαφώς. Ποιο; Καταργήστε τους τόνους, παρατήστε την ορθογραφία. Τι τις θέλουμε αυτές τις ξεπερασμένες και μουχλιασμένες συνήθειες. Ας καθιερώσουμε τη φωνητική γραφή ένα «ι», ένα «ο», ένα «ε», έτσι είναι το σύστημα, η κλίμακα. Καταργήσαμε τους τόνους, την αρτιμελή μορφή της γλώσσας μας την ιστορική ορθογραφία. Τώρα καταργούμε και τους τόνους, ένας υπήρχε. Θα φτάσουμε στο ατονικό σύστημα γραφής. Ακολουθεί η φωνητική ορθογραφία και βέβαια μετά που θα πάμε; Θα πάμε στο λατινικό αλφάβητο.

Ο κ. Μητσοτάκης έγραψε τη λέξη «προσκυνητής» με όλα «η». Θα τα βλέπουμε μεθαύριο στη φωνητική γραφή όλα «ι» και όλα καλά και άγια. Θυμάμαι μια φράση που είχα διαβάσει τη δεκαετία του ‘80 σε ένα κείμενο του μακαρίτη πια Χρήστου Γιανναρά, ο οποίος είχε πει ότι, αν χάσουμε τη γλώσσα μας, «Finis Graeciae», η πατρίδα τελειώνει.

Εξάλλου, αγαπητοί μου, ίσως δεν το ξέρετε ως δάσκαλος τριάντα πέντε χρόνια να σας πω ότι δεν διδάσκεται πλέον η ορθογραφία στα δημοτικά σχολεία. Δεν υπάρχει ως ξεχωριστό μάθημα, δεν υπάρχει τετράδιο ορθογραφίας στην κρίσιμη και εξοπλιστική αυτή ηλικία. Η γλώσσα είναι από τα θεμέλια του έθνους μας και δεν την διδάσκουμε όπως πρέπει. Εμείς να κάνουμε; Σεξουαλικές αγωγές, ο καημός ο συνεχής και από τις προηγούμενες κυβερνήσεις και από τις νυν, διαδραστικούς πίνακες νέες τεχνολογίες, καλωδιωμένα τα παιδιά εξ απαλών ονύχων με οθόνες. Εμμέσως πάλι πλην σαφώς να ξαναπώ ότι τα οδηγούμε στον εθισμό. Γράμματα, όμως, τα γερά και αγέραστα ελληνικά γράμματα δεν τα μαθαίνουμε.

Η ορθογραφία θεωρείται απηρχαιωμένο πράγμα. Σας λέω ότι όταν δίδασκα, γράφοντας στα παλαιότερα των υποδημάτων τις άνωθεν εντολές, και ορθογραφία έκανα τα παιδιά, επέμενα πάρα πολύ, ιδίως με το μάθημα της ετυμολογίας και βέβαια, χρησιμοποιούσα τετράδιο και χρησιμοποιούσα και κόκκινο στυλό. Δεν είχα παρασυρθεί από εκείνο το ανεδαφικό και ουτοπικό σύνθημα «κάτω τα αιματοβαμμένα γραπτά». Αν δεν διορθώνεις τα λάθη στο παιδί, πώς θα διδαχθεί ότι είναι όντως λάθος αυτό;

Ένας σπουδαίος Γάλλος συγγραφέας, ρωσικής καταγωγής, είχε πει κάτι πολύ σημαντικό: «Όταν οι εχθροί σου θα έχουν ξεμάθει την ορθογραφία τους, να ξέρεις ότι η νίκη πλησιάζει», εννοώντας προφανώς ότι όταν ένας λαός ξεχνάει τη γλώσσα του, είναι έτοιμος αυτός ο λαός να εξαφανιστεί. Το έχουμε δει στην ιστορία.

Έλεγε ένας σπουδαίος συγγραφέας, ο Γιώργος Θεοτοκάς -και κλείνω αυτό το θέμα- ότι: «Η γλώσσα μας η ελληνική είναι κόρη από μεγάλη γενιά». Ας το ακούει ο Πρωθυπουργός με το ατονικό τους σύστημα και με τα ορθογραφικά του λάθη. «Είναι η θυγατέρα η γλώσσα η νεοελληνική της γλώσσας των αρχαίων Ελλήνων συγγραφέων, των αρχαίων Αθηναίων συγγραφέων. Το σόι της βαστά από τους τραγικούς, τον Πλάτωνα, τον Θουκυδίδη και την Καινή Διαθήκη. Δεν μπορείς, λοιπόν, να της φέρεσαι με τρόπο απόκοσμο και βάναυσο. Γιατί…» -λέει ο Θεοτοκάς- «..θα σε περιφρονήσει και δεν θα σου δώσω το χέρι της. Θα σου γυρίσει τις πλάτες και θα σε αφήσει να πλέεις στην ασυναρτησία και την ασχήμια και να νομίζεις ότι γράφεις ελληνικά, μα δεν θα είναι ελληνικά». Και σίγουρα αυτά που αντικρίσαμε για τη γραφή του Πρωθυπουργού σε μοναστήρι του Αγίου Όρους δεν ήταν ελληνικά. Ήταν «σπασμένα» ελληνικά, όπως λέει και κάπου ο Σεφέρης. «Μεταφέροντας σπασμένες σκέψεις από ξένες γλώσσες», όπως το λέει ο ποιητής.

Ας πάμε τώρα στις ασυναρτησίες και τις ασχήμιες που βλέπουμε γύρω μας και τις εκστόμισε και χθες ο Πρωθυπουργός στη Βουλή. Μας είπε ότι βιάζεται γιατί θα πήγαινε στη Ρώμη για το ουκρανικό. Μάλιστα. Ο μεγάλος καημός του. Ο πιο αφοσιωμένος και υποτελής σύμμαχος του Ζελένσκι. Με τους ηττημένους πάντοτε της ιστορίας. Οι καταστρεπτικές επιλογές του μας έχουν φέρει στη χειρότερη θέση της νεοελληνικής ιστορίας, σε στάδιο συρρίκνωσης. Ο κατευνασμός και οι συνεχείς μειοδοσίες εκεί οδηγούν. Δυστυχώς, η χώρα μας καταρρέει. Το βλέπουμε στην Κρήτη. Εκεί έπρεπε να πάει, όχι τη Ρώμη για το ουκρανικό. Το έχουμε ξαναδεί αυτό. Φτάνει πια αυτή η υποτέλεια στο θέμα της Ουκρανίας. Όταν καίγεται το σπίτι σου, δεν τρέχεις αλλού. Κάθεσαι να βοηθήσεις το σπίτι σου, να σώσεις τους κατοίκους, τους δικούς σου ανθρώπους.

Να πω και κάτι άλλο που μας ενδιαφέρει ως ΝΙΚΗ εξαρχής, το θέμα της Μακεδονίας, το ξεπούλημα, την προδοσία. Οι Σκοπιανοί δεν τελειώνουν με τις προκλήσεις. Έχουν πλέον αποθρασυνθεί και προσβάλλουν την πατρίδα και την ιστορία της Μακεδονίας μας ανοιχτά, ακόμη και μπροστά στην Ελληνίδα πρέσβη, χωρίς να κουνηθεί φύλλο. Ο Σκοπιανός Πρωθυπουργός Μίτσκοσκι επανήλθε χθες με αλυτρωτικές κορώνες στην τελετή των εγκαινίων κατασκευής του διασυνδετηρίου αγωγού φυσικού αερίου και υδρογόνου μέχρι τα σύνορα με την Ελλάδα. Ο Πρωθυπουργός των Σκοπίων αποκαλούσε συνεχώς τη χώρα του «Μακεδονία» χωρίς τον προσδιορισμό «Βόρεια» -που δεν τα δεχόμαστε, βέβαια, αυτά- και αναφερόταν στο έδαφός της ως «μακεδονικό». Για παράδειγμα, έλεγε: «Με αυτό το έργο θα κατασκευάσουμε αγωγό σε 66 χιλιόμετρα σε μακεδονικό έδαφος». Ουδείς διαμαρτυρήθηκε. Το ίδιο έκανε και σε ανάρτησή του στην οποία έγραψε: «Η ώρα της Μακεδονίας δεν έχει έρθει ακόμη. Υποσχόμαστε σκληρή δουλειά και ειλικρίνεια. Για εσάς, για όλους μας χτίζουμε τα θεμέλια της αλλαγής. Η ώρα της Μακεδονίας έρχεται».

Μέχρι πότε η Κυβέρνηση θα ανέχεται τις προκλήσεις χωρίς την παραμικρή αντίδραση; Πότε επιτέλους, κύριοι της Κυβέρνησης, θα τολμήσετε να καταγγείλετε την αλυτρωτική εμμονή των Σκοπιανών, αντί να περιμένετε από τη Βουλγαρία να καταργήσει όσα ξεπουλήθηκαν με την προδοτική Συμφωνία των Πρεσπών, που κι αυτή βεβαίως ενεργεί για τα δικά της ιδιοτελή συμφέροντα;

Μας φτύνουν κατάμουτρα οι ψευτοκλέφτες της ιστορίας οι Σκοπιανοί κι εσείς, η Κυβέρνηση, σιωπάτε. Δεν κάνετε απολύτως τίποτε. Και χθες σε ψήφισμα για την έκθεση περί της ενταξιακής πορείας των Σκοπίων στην Ευρωπαϊκή Ένωση, τα τρία κόμματα, Νέα Δημοκρατία, ΣΥΡΙΖΑ και ΠΑΣΟΚ δήλωσαν αποχή. Δεν τους ένοιαξε. Δεν θίχτηκαν από τη συμπεριφορά του καθεστώτος των Σκοπίων που θέλει να αποκαλείται μόνο «Μακεδονία». Απείχαν, λες και το θέμα αφορά άλλη χώρα και όχι τη δική μας τη Μακεδονία, που ξεθάβουν ακόμα κόκκαλα τα αλέτρια στις πεδιάδες στα μέρη που ζούμε, στην Πιερία, στο Κιλκίς, στη Θεσσαλονίκη. Το προτεκτοράτο του Σόρος απολαμβάνει κάθε στήριξη από τις στοές των Βρυξελλών. Πού να βρουν το θάρρος οι κύριοι των τριών αυτών κομμάτων να στηρίξουν τα συμφέροντα της πατρίδας μας και να πάνε κόντρα στις Βρυξέλλες, ιδίως τώρα που τους πιάσανε με το δάχτυλο στο μέλι!

Κυρίες και κύριοι συνάδελφοι, ήταν εξόχως διασκεδαστικό, αλλά και συνάμα διδακτικό το θέαμα που μας προσέφεραν τα παλαιά κόμματα της Μεταπολίτευσης χθες, η Νέα Δημοκρατία, το ΠΑΣΟΚ και ο ΣΥΡΙΖΑ στην τελευταία συνεδρίαση του Κοινοβουλίου, την οποία αφιέρωσαν σε όλα όσα συνέβησαν στη δεκαετία της κρίσης, με αποκορύφωμα το 2015. Είναι λογικό το γιατί συμβαίνει αυτό. Όταν δεν έχεις να πεις τίποτε για το αύριο, ζεις στο χτες, είσαι ο σκλάβος του χθες.

Τους προτρέπουμε να συνεχίσουν την κλοτσοπατινάδα και τις θυμηδιογόνες κοκορομαχίες τους, ειδικά ο κ. Μητσοτάκης με τον κ. Τσίπρα, γιατί όλο αυτό που συμβαίνει μόνο καλό κάνει στον ελληνικό λαό. Είναι καλό γιατί θυμίζει του λαού πως η κομματοκρατία της Μεταπολίτευσης από το 2009 μέχρι και το 2019, οι κοτζαμπάσηδες της Δεξιάς, οι «σοσιαληστές» του εκσυγχρονισμού και οι επικίνδυνοι ερασιτέχνες του ΣΥΡΙΖΑ βύθισαν τη χώρα και τους Έλληνες σε μια βαθύτατη κρίση που στοίχισε ζωές, περιουσίες, διαλυμένες επιχειρήσεις, δράματα και φυγή των νέων στα ξένα.

Να μας την υπενθυμίζετε τακτικά αυτή την περίοδο, κύριοι της Νέας Δημοκρατίας, του ΠΑΣΟΚ και του ΣΥΡΙΖΑ. Πρώτον, γιατί προκαλείτε αίσθημα αποστροφής σε εκατομμύρια Έλληνες για το πώς παραδώσατε τη δημόσια περιουσία, τις τράπεζες και την εθνική κυριαρχία στα χέρια των ξένων κατακτητών. Να μας την θυμίζετε αυτή την περίοδο γιατί έτσι φανερώνετε τη γύμνια σας για το σήμερα. Γιατί αποδεικνύεται ότι δεν βάλατε μυαλό. Δεν έχετε πια απαντήσεις στις ερωτήσεις του ελληνικού λαού. Έχετε μόνο απολογίες για τα παλιά. Αφόρητης ευτέλειας αντεγκλήσεις για το ποιος έκανε περισσότερο κακό στην πατρίδα.

Εδώ ταιριάζει ο αειθαλής αρχαίος λόγος «εν αμίλλαις πονηραίς αθλιώτερος ο νικήσας». Αυτός που διαγωνίζεται για το ποιος είναι πιο άθλιος, ποιος είναι πρωταθλητής, είναι ο χειρότερος. Όλοι σας είστε πρωταθλητές στις αθλιότητες εις βάρος του λαού μας.

Είναι διασκεδαστικό να διαβάζουμε μάλιστα σήμερα ότι η Νέα Δημοκρατία προσπαθεί με την εργαλειοποίηση των γεγονότων του 2015 να αναστήσει το αντι- ΣΥΡΙΖΑ μέτωπο. Ποια; Η Νέα Δημοκρατία. Μα, σήμερα η Νέα Δημοκρατία έχει αντιγράψει όλες τις βασικές πολιτικές του ΣΥΡΙΖΑ, της ροζ Αριστεράς. Παρέα ψηφίσατε το γάμο των ομοφυλόφιλων ζευγαριών. Παρέα ψηφίσατε τη νομιμοποίηση χιλιάδων μεταναστών. Παρέα εφαρμόζετε το νόμο για την ινδική κάνναβη. Παρέα εφαρμόζετε την προδοσία των Πρεσπών. Γιατί κάνετε τίποτε για την προδοσία των Πρεσπών; Ο άλλος πρωθυπουργός λέει και ξαναλέει για «Μακεδονία». Εσείς τι κάνετε; Απολύτως τίποτε. Ενοχή σημαίνει συνενοχή και συμφωνία. Γιατί τον ψευτογάμο δεν τον ψηφίσατε μαζί; Ερωτώ. Τι απορείτε. Παρέα εφαρμόζετε την αντεργατική νομοθεσία για το ωράριο των εργαζομένων. Παρέα ψηφίσατε τον Ποινικό Κώδικα του αδικήματος της βλασφημίας. Κατά τα άλλα, είστε αντι-ΣΥΡΙΖΑ. Το άλλο με τον Τοτό το ξέρετε;

Το αφήγημα, μάλιστα, γίνεται πιο ξεκαρδιστικό και πιο διδακτικό αν παρατηρήσετε τι λέει ο Πρωθυπουργός της χώρας τις τελευταίες ημέρες. Ανακάλυψε -άκουσον, άκουσον- ότι το πολεμούν τα οργανωμένα συμφέροντα και το ανακάλυψε -ω του θαύματος-, στον έκτο χρόνο της πρωθυπουργίας του. Δεν τα κατήγγειλε τον πρώτο χρόνο, δεν τα κατήγγειλε τον δεύτερο ούτε τον τέταρτο και τα καταγγέλλει στα ζόρια, τώρα στον έκτο χρόνο. Ξαναλέω, το ανέκδοτο με τον Τοτό το ξέρετε; Γιατί μόνο ανέκδοτα φαντάζουν αυτά.

Αντί να δώσετε λύσεις σε κορυφαία ζητήματα που απασχολούν τους Έλληνες, όπως είναι το λαθρομεταναστευτικό, εσείς έχετε γίνει τροχονόμοι παράνομων μεταναστών. Αντί τα σκάφη του Λιμενικού Σώματος -είδαμε αυτή την εικόνα, τραγική εικόνα για τον λαό μας που μόνο αγωνία επιφέρει- του ένδοξου κατά τα άλλα Λιμενικού Σώματος -διαταγές εκτελούν- να φυλούν τα σύνορα μαζί με τα πολεμικά που στείλατε υποκριτικώς, έχουν γίνει ταξί μεταφοράς Αφρικανών παράνομων μεταναστών στην Κρήτη. Κάνω λάθος; Η εικόνα μαρτυρεί τα πάντα. Και νομίζετε ότι με το να εξαγγέλλετε την αναστολή του ασύλου θα σωθούμε; Μα, εσείς έχετε κάνει την Ελλάδα πόλο έλξης παράνομων μεταναστών.

Όταν δημοσιεύεται στην Εφημερίδα της Κυβερνήσεως, Προεδρικό Διάταγμα που συστήνει δέκα έξι χιλιάδες προσωρινές δομές διαμονής προσφύγων, με χωρητικότητα εκατό άτομα το καθένα, τι μήνυμα νομίζετε ότι λαμβάνουν οι διακινητές; Έγινε ή δεν έγινε και αυτό; Δέκα έξι χιλιάδες κέντρα επί εκατό σημαίνει απροκάλυπτα, πως είστε έτοιμοι να δεχτείτε στη χώρα μας ένα εκατομμύριο εξακόσιες χιλιάδες παράνομους μετανάστες, απλός πολλαπλασιασμός.

Γιατί άραγε ήρθε πριν από πολύ σύντομο χρονικό διάστημα; Τυχαίο; Και όλοι αυτοί οι παράνομοι μετανάστες είναι άνδρες στη μεγάλη τους πλειονότητα, το 99% θα έλεγα, χωρίς μάλιστα να ξέρουμε από πού κρατάει η σκούφια τους και για ποιους δουλεύουν. Και υποκρίνεστε μετά από όλα αυτά, ότι δεν ξέρατε τι θα γίνει. Είστε πολιτικοί εγκληματίες. Παίζετε το μέλλον της χώρας στα ζάρια.

Καταργείτε όλα τα επιδόματα των πολυτέκνων, εγκληματικό. Σε μια χώρα με δημογραφική κατάρρευση, αθρόα εισαγωγή παράνομων μεταναστών δεν στηρίζετε την πολυτεκνία, την ευλογημένη πολυτεκνία. Τους κόβετε τα προνόμια και γεμίζετε τη χώρα με παράνομους αλλοδαπούς που αλλοιώνουν βάναυσα τη σύνθεση του πληθυσμού. Αντικαθιστούν καλύτερα τους Έλληνες. Η μεγάλη αντικατάσταση συμβαίνει. Να, γιατί είστε πολιτικοί εγκληματίες.

Να εξηγήσετε στους φίλους σας τους Κρητικούς, τους οποίους έχετε κάνει ρεζίλι με την εγκληματική οργάνωση με τις παράνομες επιδοτήσεις, πόσες δομές τελικά θα ανοίξετε στο νησί. Γιατί ήδη εξαγγείλατε δύο.

Το μεταναστευτικό, κύριε Πρωθυπουργέ, έγινε ήδη ο εφιάλτης σας και για το παρόν και για το μέλλον, αλλά και για το παρελθόν σας, για το πώς χειρίστηκαν οι Υπουργοί σας τα ευρωπαϊκά κονδύλια του μεταναστευτικού. Πείτε «αλεύρι», η Κοβέση σάς γυρεύει, αφού σας αρέσει τόσο πολύ η συζήτηση για το παρελθόν.

Η επιθυμία σας και το καμάρι σας να γίνει η Ελλάδα -το ακούσαμε παλιότερα- πολυπολιτισμική -καυχώσασταν τότε- ήδη υλοποιείται. Είστε υπεύθυνοι για την πληθυσμιακή αλλοίωση της χώρας.

Εσείς βέβαια νομίζετε πως θα ξεπεράσετε τον κάβο των παράνομων αγροτικών επιδοτήσεων, αν τα ρίξετε στους προηγούμενους. Αυτό μας δώσατε να καταλάβουμε προχθές. Φταίμε και εμείς, φταίτε και εσείς, φταίει ο ΣΥΡΙΖΑ, φταίνε και οι άλλοι, φταίει το μαύρο σας το χάλι, φταίει το κακό σας στο κεφάλι που θα έλεγε και ο ποιητής ο Βάρναλης.

Ποτέ άλλοτε, κυρίες και κύριοι συνάδελφοι, η Ευρωπαϊκή Εισαγγελία ζήτησε τη δίωξη δύο Υπουργών για ηθική αυτουργία σε απιστία; Μας λέτε; Ουδέποτε νομίζω ότι έχουμε ξανασυναντήσει να αποστέλλονται δύο Υπουργοί. Καταντήσατε το κόμμα σας κόμμα υποδίκων Υπουργών, θα έλεγα.

Κυρίες και κύριοι συνάδελφοι, με βασανίζει πάντοτε, για να μην καταχραστώ τον χρόνο, ο επίλογος των κειμένων μου. Απεχθάνομαι τις τετριμμένες κενολογίες και τα αερόπλαστα -θα έλεγα- κομματικά συνθήματα του τύπου «θα σώσουμε την Ελλάδα, οι άλλοι δεν μπορούν». Αυτά όλα είναι κελύφη άδεια, θα έλεγα, αέρας κοπανιστός. Τα νεκροταφεία εξάλλου γέμισαν από τέτοιου είδους σωτήρες και από ιδεολογίες και ιδεοληψίες.

Ακούμε αυτές τις μέρες για επανάκαμψη πρώην Πρωθυπουργών. Αστεία πράγματα. Με μνημονιακά σάπια υλικά δεν χτίζεις κάτι νέο και ελπιδοφόρο. Βουλευτές είναι εξάλλου, καλοπερνούν. Δεν αντέχει ο λαός για άλλη μια φορά να διασκεδάζουν κάποιοι την ανία και την ανικανότητα τους πάνω του. Εμετρήθησαν, εζυγίστησαν, ψηφίστησαν και βρέθηκαν ανίκανοι και ανεπαρκείς. Παραφράζοντας ένα ευφυές ρητό που έλεγε: «Όταν ο ήλιος πολιτικής είναι χαμηλά στον ορίζοντα, είναι στη δύση του δηλαδή ο ήλιος της πολιτικής, ακόμη και οι πολιτικοί νάνοι ρίχνουν μεγάλες σκιές». Όταν ο ήλιος είναι στη δύση του, η σκιά του ανθρώπου είναι τεράστια. Βάλτε εκεί στη θέση του ανθρώπου τους πολιτικούς νάνους. Η εξουσία, ξέρετε, μεγεθύνει εξευτελιστικά τη μετριότητα, την γελοιοποιεί και την διαπομπεύει.

Όσοι κυβέρνησαν την πατρίδα τα τελευταία χρόνια φέρουν ακέραια την ευθύνη εγκλημάτων καταστροφής της ζωής εκατομμυρίων Ελλήνων πολιτών και είναι υπόλογοι και για το διεθνές ρεζίλεμα του ελληνικού ονόματος.

Έρχονται δύσκολες μέρες στην πατρίδα μας. Ο οικονομικός πνιγμός του λαού, η δημογραφική κατάρρευση, η πλημμυρίδα των λαθρομεταναστών που δεν πρόκειται να σταματήσει. Διότι δεν ασκείτε πολιτική αποτροπής, ασκείτε πολιτική του τύπου «ανοίξαμε και σας περιμένουμε». Όσες χώρες δεν υπακούουν στην Ευρωπαϊκή Ένωση, όπως είναι η Ουγγαρία και η Πολωνία και άλλες χώρες, να ξέρετε ότι τα σύνορά τους πλέον δεν τα περνούν οι παράνομοι λαθρομετανάστες. Εμείς, έχουμε γίνει ο παράδεισος της λαθρομετανάστευσης, γιατί υπάρχουν κίνητρα και σας τα είπα και πριν. Πλημμυρίδα, λοιπόν λαθρομετανάστευσης, πνευματική αποσύνθεση του λαού μας. Βρισκόμαστε σε πολύ μεγάλη ηθική κρίση.

Οφείλουμε σε αυτές τις δύσκολες στιγμές να γαντζωθούμε -όσοι τα καταλαβαίνουν βέβαια αυτά- στα ριζιμιά θεμέλια του έθνους μας, που είναι αυτά που μας κράτησαν ανά τους αιώνες και κυρίως, να ξαναγίνουμε Έλληνες, όπως έλεγε ένας σοφός συγγραφέας ο Ζήσιμος Λορεντζάτος, άγνωστος στους περισσότερους, είμαι σίγουρος, αλλά σπουδαία πνευματική προσωπικότητα. Σε ένα κείμενο με τίτλο «Για τον Σολωμό», μια μελέτη για τον ποιητή, έγραφε μεταξύ άλλων «Αν είναι να προκόψουμε σαν λαός…». Από το 1974 αυτά. Ήταν πολλοί άνθρωποι που μας είχαν προειδοποιήσει και ποιητές και λογοτέχνες γι’ αυτά που βιώνουμε σήμερα τα καταθλιπτικά. Ο Σεφέρης τι έλεγε; «Να νοσταλγείς τον τόπο σου ζώντας στον τόπο σου, τίποτα δεν είναι πιο πικρό». Αυτό είναι το βίωμα που νιώθουμε και στη ΝΙΚΗ και πολύς λαός. Αυτό που γύρω μας αντικρίζουμε δεν είναι η πραγματική Ελλάδα, στην οποία γεννηθήκαμε και μεγαλώσαμε, είναι κάτι το ψεύτικο κάτι το νόθο κάτι το μη αληθινό. Έλεγε ο Ζήσιμος Λορεντζάτος: «Αν είναι να προκόψουμε σαν λαός, δεν θα μπορέσουμε να το κατορθώσουμε μακριά από την πίστη μας την ορθόδοξη και τη γλώσσα μας. Μονάχα μέσα από αυτά τα δύο μπορεί να φυτρώσει κάτι αληθινό, μονάχα μέσα από αυτά τα δύο σωθήκαμε ως σήμερα και μονάχα μέσα από αυτά τα δύο θα σωθούμε αύριο». Το πιστεύουμε ακράδαντα αυτό.

Αγωνιζόμαστε στη ΝΙΚΗ για τη γλώσσα μας, την αειθαλή γλώσσα μας που γονιμοποίησε όλο τον παγκόσμιο λόγο και σήμερα ακόμη είναι κεφαλόβρυσο όλων των γλωσσών και βέβαια, έχοντας πάντοτε ψηλά την ορθόδοξη πίστη η οποία στάθηκε Ελληνοσώτηρα στα δύσκολα χρόνια που πέρασε το έθνος μας.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Πρόεδρο.

Τον λόγο έχει ο Πρόεδρος της Νέας Αριστεράς, ο κ. Αλέξης Χαρίτσης.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Κύριε Πρόεδρε, κυρίες και κύριοι συνάδελφοι, χθες το απόγευμα σε αυτήν εδώ την Αίθουσα, στην Αίθουσα της Ολομέλειας, έγινε κάτι το οποίο ειλικρινά δεν ξέρω πώς να το χαρακτηρίσω. Κατά τη συζήτηση του νομοσχεδίου του Υπουργείου Εθνικής Οικονομίας και Οικονομικών ο κύριος Υπουργός, ο κ. Πιερρακάκης, εξαπέλυσε επίθεση εναντίον μου επειδή κατέθεσα μια επίκαιρη ερώτηση και μάλιστα μια επίκαιρη ερώτηση που απευθυνόταν στον ίδιο. Ο κ. Πιερρακάκης επέλεξε να έρθει εδώ στην Ολομέλεια του ελληνικού Κοινοβουλίου να μου επιτεθεί προσωπικά, ενώ εκκρεμεί συζήτηση της επίκαιρης ερώτησης την οποία έχω καταθέσει προς τον ίδιο και στην οποία θα μπορούσε και να έρθει να απαντήσει ό,τι θέλει.

Αναγκάζομαι, λοιπόν, σήμερα να έρθω και να απαντήσω στον κύριο Υπουργό, καθώς χθες δεν ήμουν εδώ στην Αίθουσα -βρισκόμουν στην ιδιαίτερη πατρίδα μου, στην Καλαμάτα, λόγω ενός πολύ δυστυχούς γεγονότος- και με τον Υπουργό να κάνει αυτήν την επίθεση ερήμην μου. Νέα ήθη και νέα έθιμα στο Κοινοβούλιο με τη δεξιά Πλειοψηφία, αντί ο Υπουργός να απαντάει όπως οφείλει στο πλαίσιο του κοινοβουλευτικού ελέγχου, έρχεται σε ένα άσχετο νομοσχέδιο και κάνει προσωπικές επιθέσεις.

Καταρχάς, κυρίες και κύριοι συνάδελφοι, οφείλω να ενημερώσω το Σώμα ποιο είναι το περιεχόμενο αυτής της επίκαιρης ερώτησης. Ρωτάω, λοιπόν, σε αυτήν την ερώτηση τον κύριο Υπουργό: «Τι συμβαίνει με τα ψηφιακά έργα συνολικού προϋπολογισμού 2,5 δισεκατομμυρίων ευρώ για τα οποία υπάρχουν δημοσιεύματα από πέρυσι, εδώ και περισσότερο από έναν χρόνο, από την άνοιξη του 2024»; Είναι δημοσιεύματα τα οποία αναφέρουν ότι ελέγχονται οι συμβάσεις αυτών των έργων από την ευρωπαϊκή εισαγγελία, η οποία συνεργάσθηκε προς τούτο και με την Ελληνική Επιτροπή Ανταγωνισμού. Κατέθεσα αυτήν την επίκαιρη ερώτηση για να ενημερώσει ο κύριος Υπουργός την Εθνική Αντιπροσωπεία, όπως οφείλει -ξαναλέω- να κάνει, αν όντως γίνεται έλεγχος από την ευρωπαϊκή εισαγγελία και ποια είναι τα αποτελέσματα της έρευνας της επιτροπής ανταγωνισμού. Αυτό, ο κύριος Υπουργός, το βάπτισε τοξικότητα. Από πότε ο κοινοβουλευτικός έλεγχος είναι τοξικότητα, κυρίες και κύριοι συνάδελφοι; Αναρωτιέμαι ειλικρινά. Από πότε είναι τοξικότητα;

Πρόκειται για βαρύτατο θεσμικό ατόπημα του Υπουργού Εθνικής Οικονομίας και Οικονομικών και οφείλουμε όλοι σε αυτήν την Αίθουσα να πάρουμε θέση και να υπερασπιστούμε τη λειτουργία της Βουλής και τη συνταγματική λειτουργία της νομοθετικής εξουσίας. Αν ο κύριος Υπουργός θεωρεί ότι είναι ανέλεγκτος, καλά θα κάνει να διαβάσει το Σύνταγμα, να διαβάσει τον Κανονισμό της Βουλής και να έρθει εδώ και να ζητήσει συγνώμη, όχι από εμένα -δεν είναι προσωπικό το ζήτημα, είναι θεσμικό-, αλλά να ζητήσει συγγνώμη από τη Βουλή των Ελλήνων και να ζητήσει συγγνώμη και από τον ελληνικό λαό που εκπροσωπεί αυτή η Βουλή. Ως εδώ πλέον με την αλαζονεία της εξουσίας της Κυβέρνησης Μητσοτάκη και των Υπουργών του.

Και να ενημερώσω τον κύριο Υπουργό ότι εμείς στη Νέα Αριστερά και εγώ ως Πρόεδρος της Κοινοβουλευτικής Ομάδας και Βουλευτής, αλλά και όλοι οι Βουλευτές και οι Βουλεύτριες μας, δεν θα καθίσουμε άπραγοι να παρακολουθούμε την κατάλυση των θεσμών από αυτήν την Κυβέρνηση, την Κυβέρνηση των σκανδάλων και την Κυβέρνηση της διαφθοράς.

Φαίνεται ότι κάτι ενόχλησε πολύ τον κύριο Πιερρακάκη για να χάσει τόσο πολύ την ψυχραιμία του. Ας ξεκινήσουμε, λοιπόν, από τα βασικά. Αν θέλει ο κύριος Υπουργός το ραντεβού μας είναι εδώ σε αυτήν την Αίθουσα για αύριο το πρωί που θα συζητηθεί η επίκαιρη ερώτησή μου. Ας έρθει, λοιπόν, εδώ να απαντήσει και την ιερή οργή του που μας παρουσίασε χθες ας την κρατήσει για αύριο στη συζήτηση της επίκαιρης ερώτησης, αλλά θα περιμένω να έρθει να απαντήσει σε πολύ συγκεκριμένα ερωτήματα. Ισχύει τελικά ή δεν ισχύει ότι η ευρωπαϊκή εισαγγελία έχει ξεκινήσει διαδικασία έρευνας για τη διαχείριση του Ταμείου Ανάκαμψης από την Κυβέρνηση Μητσοτάκη στον τομέα της τεχνολογίας και της πληροφορικής; Ναι ή όχι;

Όσο για τον έλεγχο της Επιτροπής Ανταγωνισμού, ο κ. Πιερρακάκης μας είπε και αδιάβαστους, γιατί είχε σταλεί -λέει- έγγραφο από το Υπουργείο Ανάπτυξης. Θα πρέπει να μας εξηγήσει τότε ο κύριος Υπουργός γιατί στις 14 Μαΐου 2024 το Υπουργείο απαντώντας σε αίτηση κατάθεσης εγγράφων της Κοινοβουλευτικής μας Ομάδας, της Νέας Αριστεράς, μας απάντησε ότι δεν έχουν καμία πληροφορία για έλεγχο. Αυτό μας απάντησε το Υπουργείο τότε.

Θα του δώσω του κυρίου Υπουργού και κάποια στοιχεία για να προετοιμαστεί καλύτερα, για να μπορεί να γίνει σοβαρή συζήτηση. Για να βοηθήσω, λοιπόν, τον κύριο Υπουργό Οικονομικών, καταθέτω στα Πρακτικά το περσινό δημοσίευμα του ευρωπαϊκού δημοσιογραφικού οργανισμού «POLITICO» με τίτλο «Έφοδος των αρχών κατά της απάτης σε ελληνικές συμβάσεις ύψους 2,5 δισεκατομμυρίων ευρώ από το Ταμείο Ανάκαμψη της Ευρωπαϊκής Ένωσης». Υπόνομος του διαδικτύου είναι και το «POLITICO», κύριε Υπουργέ; Το καταθέτω στα Πρακτικά.

(Στο σημείο αυτό ο Πρόεδρος της Κοινοβουλευτικής Ομάδας της Νέας Αριστεράς κ. Αλέξης Χαρίτσης καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για να βοηθήσω επίσης τον κύριο Υπουργό των Οικονομικών καταθέτω στα Πρακτικά την επίκαιρη ερώτηση που είχα καταθέσει ήδη από τις 12 Απριλίου του 2024, όταν μιλούσα για τις άκρως ανησυχητικές αποκαλύψεις για έρευνες της Ευρωπαϊκής Εισαγγελίας και της Επιτροπής Ανταγωνισμού για υπόνοια απάτης και νόθευσης του ανταγωνισμού σε έργα που χρηματοδοτούνται από το Ταμείο Ανάκαμψης. Απάντηση βεβαίως από τη μεριά του Υπουργείου δεν υπήρξε.

(Στο σημείο αυτό ο Πρόεδρος της Κοινοβουλευτικής Ομάδας της Νέας Αριστεράς κ. Αλέξης Χαρίτσης καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για να βοηθήσω επίσης τον κύριο Υπουργό Οικονομικών καταθέτω στα Πρακτικά το αίτημα της Κοινοβουλευτικής Ομάδας της Νέας Αριστεράς για την κατάθεση στη Βουλή όλων των σχετικών εγγράφων και αυτό από 23 Απριλίου του 2024.

(Στο σημείο αυτό ο Πρόεδρος της Κοινοβουλευτικής Ομάδας της Νέας Αριστεράς κ. Αλέξης Χαρίτσης καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και τέλος, για να βοηθήσω και πάλι τον κύριο Υπουργό των Οικονομικών καταθέτω στα Πρακτικά το δελτίο τύπου της Επιτροπής Ανταγωνισμού για τους αιφνιδιαστικούς ελέγχους στον κλάδο πληροφορικής και τεχνολογίας και συναφών υπηρεσιών. Και αυτό είναι από πέρυσι, από τον Μάρτιο του 2024, για τους ελέγχους και για τις εφόδους, που δεν ξέρει τίποτα το Υπουργείο.

(Στο σημείο αυτό ο Πρόεδρος της Κοινοβουλευτικής Ομάδας της Νέας Αριστεράς κ. Αλέξης Χαρίτσης καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα τα πούμε αύριο, λοιπόν, στην επίκαιρη ερώτηση, αν θέλει ο κύριος Υπουργός να συζητήσουμε τι ακριβώς έχει συμβεί.

Είπε, όμως και άλλα ο κ. Πιερρακάκης, αναφερόμενος μάλιστα και στην περίοδο 2015-2019 και ότι εγώ θα έπρεπε να πάω μόνος μου -λέει- στον εισαγγελέα και εκείνος θα με υπερασπιζόταν. Καταρχάς να ξεκαθαρίσω ότι δεν έχω την ανάγκη καμίας υπεράσπισης.

Να ενημερώσω τον κύριο Υπουργό -αν δεν το ξέρει- για το τι παραλάβαμε εμείς το 2015 και το τι παρέλαβαν αυτοί το 2019. Να ενημερώσω, λοιπόν. Εμείς παραλάβαμε -μιας και συζητάμε εδώ και για το Υπουργείο Ανάπτυξης- μια αιρεσιμότητα για τα ψηφιακά έργα, για να περιοριστώ στον κλάδο της τεχνολογίας και της πληροφορικής. Ξέρετε τι σημαίνει αυτή η αιρεσιμότητα; Σημαίνει ότι δεν μπορούσε να υλοποιηθεί κανένα ψηφιακό έργο, κανένα, μηδέν. Όλα ήταν παγωμένα από την Ευρωπαϊκή Επιτροπή, ότι όλοι οι σχετικοί πόροι παρέμειναν μπλοκαρισμένοι από την Κομισιόν, γιατί η θέση της χώρας μας στον ψηφιακό τομέα ήταν κάτω από το μηδέν. Δεν ήταν στο μηδέν, ήταν πιο κάτω από το μηδέν. Αυτό παραλάβαμε το 2015 και καταφέραμε να την εκπληρώσουμε αυτήν την αιρεσιμότητα και την οριζόντια και όλες τις επιμέρους έτσι ώστε να ξεμπλοκαριστούν αυτά τα κονδύλια και να μπορέσει να τρέξει το ΕΣΠΑ 2014-2020 και να υλοποιηθούν τα ψηφιακά έργα.

Καταφέραμε επίσης, να φτιάξουμε εθνική ψηφιακή στρατηγική για πρώτη φορά. Καταφέραμε να τρέξουν έργα, τα οποία επιτέλους μας έβαλαν στον ψηφιακό χάρτη. Και το Υπουργείο, για το οποίο επαίρεται ο κ. Πιερρακάκης είναι το υπουργείο, το οποίο το σύστησε η Κυβέρνηση της Αριστεράς, περιόδου 2015-2019. Αν δεν τα ξέρει αυτά ο κύριος Υπουργός, πολύ ευχαρίστως να τον ενημερώσω πάρα πολύ αναλυτικά.

Να ενημερώσω όμως και για κάτι άλλο, επειδή συζητάμε σήμερα και για νομοσχέδιο του Υπουργείου Ανάπτυξης. Στην έκθεση για το κράτος δικαίου που δημοσίευσε μόλις προχθές η Ευρωπαϊκή Επιτροπή, στο κομμάτι που αφορά τα μέτρα για την καταπολέμηση της διαφθοράς, ένα ζήτημα το οποίο έχει έρθει χάρη στην Κυβέρνηση Μητσοτάκη στην επικαιρότητα, με πολύ εμφατικό τρόπο το τελευταίο διάστημα, αναφέρεται και το σύστημα ΟΠΣ-ΑΔΕ, δηλαδή το Ολοκληρωμένο Πληροφοριακό Σύστημα Αδειοδότησης και Ελέγχου.

Ξέρετε, κύριε Πιερρακάκη, ποιος νόμος θέσπισε αυτό το σύστημα ελέγχου που μας λέει τώρα η Ευρωπαϊκή Επιτροπή ότι είναι βασικό συστατικό για την καταπολέμηση της διαφθοράς; Το θεσμοθέτησε ο ν.4512/2018 που είχα την τιμή να εισηγηθώ στο ελληνικό Κοινοβούλιο ως Αναπληρωτής Υπουργός Οικονομίας και Ανάπτυξης, το 2018. Η Κυβέρνησή σας παρέλαβε ολοκληρωμένο θεσμικό πλαίσιο για την αδειοδότηση των επιχειρήσεων και τον έλεγχο και παρέλαβε και έργο ενταγμένο με εξασφαλισμένη τη χρηματοδότηση από το ΕΣΠΑ και καταφέρατε να το θέσετε σε λειτουργία έξι ολόκληρα χρόνια μετά. Συγχαρητήρια! Και πανηγυρίζετε.

Εμείς λοιπόν παραλάβαμε αιρεσιμότητες και μπλοκαρισμένα κονδύλια και έργα και εσείς παραλάβατε έργα ολοκληρωμένα και έργα να υλοποιούνται. Για να σταματήσει επιτέλους και αυτό το παραμύθι για το τι έγινε στο παρελθόν.

Αφού όμως, κυρίες και κύριοι συνάδελφοι, ο κύριος Υπουργός χθες στην ομιλία του εδώ στην Βουλή, στο ελληνικό Κοινοβούλιο εισήγαγε και τον όρο τοξικότητα, θα ήθελα να απαντήσω το εξής: Η μόνη τοξική πολιτική είναι αυτή της Νέας Δημοκρατίας, γιατί δηλητηριάζει τη χώρα μας με την καθεστωτική της αντίληψη, κύριε Υπουργέ. Είναι τοξική και ταυτόχρονα είναι και ταξική. Και είναι και ταξική, γιατί δίνει δύναμη μόνο σε μια τάξη, αυτών που έχουν τον πλούτο στα χέρια τους. Αφιερώστε σας παρακαλώ ένα λεπτό για να δείτε το βίντεο του Πρωθυπουργού κ. Μητσοτάκη για τα έξι χρόνια της διακυβέρνησής του.

Υπάρχουν κάποιες λέξεις που ο κ. Μητσοτάκης δεν μπορεί καν να τις αρθρώσει. Λέξεις όμως οι οποίες είναι πολύ χαρακτηριστικές. Θα έλεγα ότι είναι λέξεις οι οποίες σφραγίζουν τη διακυβέρνησή του αυτά τα έξι χρόνια. Να τις θυμίσω λοιπόν. Υποκλοπές, τότε που δεν ήξερε τίποτα ο κ. Μητσοτάκης. Τέμπη, τότε που δεν είχε καμία ευθύνη ο κ. Μητσοτάκης. ΟΠΕΚΕΠΕ, τώρα που δεν έχει καταλάβει τίποτα ο κ. Μητσοτάκης. Και ο κατάλογος βεβαίως δεν σταματάει εδώ. Περιλαμβάνει κι άλλες λέξεις ο κατάλογος. Περιλαμβάνει τη λέξη «ακρίβεια», για παράδειγμα. Περιλαμβάνει τις λέξεις «απευθείας αναθέσεις». Περιλαμβάνει τις λέξεις «μισθοί επιβίωσης». Αυτό είναι το success story της Κυβέρνησης Μητσοτάκη. Μια μαύρη βίβλος, ένα εγχειρίδιο για το πώς εγκαθιδρύεται ένα καθεστώς, ένα καθεστώς αδιαφανούς διαχείρισης του δημόσιου χρήματος, ένα καθεστώς φίμωσης της ελευθεροτυπίας, ένα καθεστώς χειραγώγησης της δικαιοσύνης, ένα καθεστώς σκανδάλων.

Δεν περιμένω φυσικά ότι ο κ. Μητσοτάκης θα νιώσει ποτέ την ανάγκη να κάνει πραγματικό, ουσιαστικό απολογισμό αυτών των έξι χρόνων στη διακυβέρνηση. Είναι όμως τουλάχιστον προκλητικό να επαναλαμβάνει κάθε φορά που έρχεται σε αυτή την Αίθουσα το αφήγημα για την επιτυχή πορεία της ελληνικής οικονομίας την ίδια στιγμή που η πλειοψηφία της κοινωνίας ασφυκτιά, όταν το 57% των μισθωτών δηλώνουν ότι δεν μπορούν να καλύψουν τις βασικές ανάγκες από τον μισθό τους, όταν οι εργαζόμενοι πλήρους απασχόλησης ζουν σε συνθήκες υποκειμενικής φτώχειας, όταν ο πραγματικός μέσος μισθός παραμένει χαμηλότερος από το 2010, όταν οι τιμές βασικών αγαθών έχουν εκτοξευθεί -δείτε τα στοιχεία της ΕΛΣΤΑΤ, μόλις προχθές δημοσιεύτηκαν-, όταν η στέγαση έχει μετατραπεί σε εφιάλτη για τη μέση ελληνική οικογένεια και όταν βεβαίως την ίδια στιγμή που συμβαίνουν όλα αυτά, το μερίδιο των επιχειρηματικών κερδών ξεπερνάει το 50% του ΑΕΠ. Αυτή είναι η Ελλάδα του κ. Μητσοτάκη. Είναι η Ελλάδα της αναδιανομής, της αντίστροφης όμως αναδιανομής, από τους φτωχούς στους πλούσιους, από τους πολλούς στους λίγους. Είναι η Ελλάδα της ανισότητας, είναι η Ελλάδα του πλιάτσικου. Και ποια είναι η πολιτική της Κυβέρνησης απέναντι στην έκρηξη της ακρίβειας και στην καθήλωση των μισθών; Τι κάνει η Κυβέρνηση; Ή μάλλον καλύτερα να πούμε τι δεν κάνει η Κυβέρνηση. Η Κυβέρνηση δεν στηρίζει τους εργαζόμενους, η Κυβέρνηση δεν φορολογεί τους πλούσιους, η Κυβέρνηση δεν αυξάνει τους πραγματικούς μισθούς και η Κυβέρνηση δεν επιβάλλει πλαφόν στα είδη πρώτης ανάγκης. Το μόνο που κάνει η Κυβέρνηση είναι να επιμένει σε αυτό το οποίο θα χαρακτήριζα «Θατσερισμό» του 21ου αιώνα. Γιατί τι κάνει; Τολμάει αυτή η Κυβέρνηση, σε αυτές τις συνθήκες και στη χώρα στην οποία οι εργαζόμενοι -σύμφωνα όχι με τα δικά μου στοιχεία, αλλά με τα επίσημα στοιχεία της Eurostat- δουλεύουν περισσότερο από οποιονδήποτε άλλο εργαζόμενο στην Ευρώπη των 27 να φέρνει, σε αυτές τις σημερινές συνθήκες σχέδιο νόμου για 13 ώρες δουλειάς. Αυτό κάνει η Κυβέρνηση. Έτσι αντιμετωπίζει την κρίση η Κυβέρνηση΄, οξύνοντας τις ανισότητες, διευρύνοντας το χάσμα μεταξύ των λίγων πλουσίων και των πολλών φτωχών.

Θέλω να πω και κάτι άλλο που μου έκανε πολύ μεγάλη εντύπωση, αλγεινή εντύπωση. Αυτές τις μέρες οι μαθητές που έδωσαν Πανελλαδικές, γνωρίζετε ότι συμπληρώνουν τα μηχανογραφικά τους για να επιλέξουν τις σχολές τους. Τι τους λέει η Υπουργός Παιδείας, κ Ζαχαράκη; Διαβάζω επ’ ακριβώς: Θέλω τα παιδιά να δουν με μεγάλη προσοχή τις διαθέσιμες επιλογές. Να δουν ακριβώς τι είναι αυτό που πέρα από τις ελάχιστες βάσεις ταιριάζει στο προφίλ των προτιμήσεων τους. Και τι εννοεί ακριβώς η κυρία Υπουργός; Μας το εξηγεί παρακάτω η ίδια και διαβάζω πάλι τα λόγια της: Να μελετήσουν τι προσφέρει η κάθε σχολή, να δουν αν μπορούν να ανταπεξέλθουν. Πρέπει να εξετάσουν μαζί και με την οικογένεια γιατί και το γεωγραφικό κομμάτι μετράει και πόσο εύκολα μπορείς να πας να σπουδάσει στην Κομοτηνή για παράδειγμα ή σε ένα πανεπιστήμιο της Δυτικής Μακεδονίας ή στην Κρήτη αν θα μπορεί η οικογένεια να ανταπεξέλθει. Γιατί είναι πολλά τα έξοδα και αντιλαμβάνομαι ότι μια κουβέντα που πρέπει να γίνει είναι και τι γίνεται με τη φροντίδα των παιδιών σε δεύτερη φάση. Ας προσέξουν λοιπόν τα παιδιά με πολύ μεγάλη επιμέλεια και να θυμούνται ότι έχουν και το παράλληλο μηχανογραφικό για τα ΣΑΕΚ, τα παλιά ΙΕΚ. Αυτό λέει η Υπουργός στα παιδιά που συμπληρώνουν το μηχανογραφικό τους τώρα, στις νέες και στους νέους αυτής της χώρας, που αυτή τη στιγμή προσπαθούν να ανοίξουν τα φτερά τους και να σπουδάσουν στο ελληνικό δημόσιο πανεπιστήμιο, για να ξεκινήσουν το ταξίδι του στη γνώση, να ξεκινήσουν το ταξίδι τους στη ζωή. Και τι τους λέει η κυρία Υπουργός; Τους λέει να κόψετε τα φτερά σας. Αν δεν έχετε λεφτά και δεν μπορεί η οικογένειά σας να καλύψει τα έξοδα για να φοιτήσετε στη νομική της Κομοτηνής, πηγαίντε σε ένα ΙΕΚ. Αυτό τους λέει η κυρία Υπουργός. Ντροπή πραγματικά! Ντροπή!

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ντροπή!

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Αυτή είναι η φοιτητική μέριμνα της Κυβέρνησης Μητσοτάκη. Αυτά που μας έλεγε ο κ. Μητσοτάκης για τους ψυκτικούς στο Περιστέρι. Αυτό πλέον το λέει ανερυθρίαστα. Αυτό πλέον είναι η επίσημη κυβερνητική πολιτική.

Κύριε Πρόεδρε, θα κλείσω με το εξής. Κανείς δεν έπεσε από τα σύννεφα με όσα έφερε στο φως το τελευταίο διάστημα η Ευρωπαϊκή Εισαγγελία, γιατί όλοι πια ξέρουν ότι εδώ έχουμε να κάνουμε με ένα καθεστώς. Το επιτελικό κράτος σημαίνει μια κυβέρνηση που στήνει πυραμίδες διαφθοράς παντού. Στην κορυφή της πυραμίδας είναι μόνο ένας, είναι ο ίδιος ο Πρωθυπουργός, είναι ο κ. Μητσοτάκης και στη βάση αυτής της πυραμίδας είναι κάθε κομματικό γραφείο της Νέας Δημοκρατίας σε όλη την Ελλάδα, που κανονίζει τις δουλειές.

Το σκάνδαλο του ΟΠΕΚΕΠΕ αποκαλύπτει ένα οργανωμένο κύκλωμα με στόχο την εξαγορά των συνειδήσεων. Το σκάνδαλο του ΟΠΕΚΕΠΕ αποκαλύπτει ένα μοντέλο ανάπτυξης που βασίζεται στην αδιαφανή κατασπατάληση του δημόσιου χρήματος, σε μια λογική που λέει ότι το κράτος είναι λάφυρο για όσους κατέχουν την εξουσία. Λάφυρο είναι το κράτος γι’ αυτούς.

Το σκάνδαλο αυτό αποκαλύπτει, επίσης, ότι όλα μπορούν να αλλάξουν σε αυτή τη χώρα, εκτός από την Κυβέρνηση της Δεξιάς. Κανείς πια δεν σας πιστεύει. Όλοι ξέρουν ότι η Κυβέρνηση χειρίστηκε το Εθνικό Σχέδιο Ανάκαμψης ερήμην της κοινωνίας, χωρίς ουσιαστική διαβούλευση, χωρίς συμμετοχή κοινωνικών και παραγωγικών φορέων, χωρίς δημοκρατική λογοδοσία. Όλοι ξέρουν ότι οι αποφάσεις λαμβάνονται σε κλειστά γραφεία, ότι οι τροποποιήσεις έρχονται αιφνιδιαστικά και ότι η Βουλή απλώς και μόνο έρχεται να επικυρώσει εκ των υστέρων. Αυτός είναι πλέον ο ρόλος του Ελληνικού Κοινοβουλίου.

Όλοι ξέρουν ότι αυτή η ιστορική ευκαιρία του Ταμείου Ανάκαμψης και Ανθεκτικότητας για τον μετασχηματισμό του μοντέλου ανάπτυξης, για ένα δίκαιο μοντέλο ανάπτυξης παρέμεινε και παραμένει και θα παραμείνει δυστυχώς ανεκμετάλλευτη. Γιατί όλοι ξέρουν ότι το Ταμείο Ανάκαμψης και Ανθεκτικότητας στα χέρια της Κυβέρνησης της Νέας Δημοκρατίας έγινε ταμείο αδιαφάνειας και ασυδοσίας. Περί αυτού πρόκειται και η Κυβέρνηση σήμερα απλά περιμένει τη μέρα που η Ευρωπαϊκή Εισαγγελία θα την εγκαλέσει για ένα ακόμη σκάνδαλο διαφθοράς.

Πρόκειται για μία Κυβέρνηση η οποία έχει διαλύσει τη χώρα, μια Κυβέρνηση που έχει διαλύσει τη χώρα και η οποία πρέπει να ανατραπεί. Η Κυβέρνηση Μητσοτάκη πρέπει να ανατραπεί και θα ανατραπεί. Η Δεξιά απέτυχε. Και η Αριστερά, εάν τολμήσει επιτέλους, μπορεί.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Πρόεδρο.

Ξεκινάμε τώρα τον κατάλογο των ομιλητών. Τον λόγο έχει ο κ. Βασίλειος Γιόγιακας από τη Νέα Δημοκρατία.

**ΒΑΣΙΛΕΙΟΣ ΓΙΟΓΙΑΚΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, το νομοσχέδιο που συζητάμε σήμερα έρχεται και αυτό, όπως και ο αναπτυξιακός νόμος που τροποποιήθηκε πριν ενάμιση μήνα, για να διευκολύνει από μια άλλη σκοπιά την επενδυτική και παραγωγική δραστηριότητα, αλλά και να συμβάλει στην ανταγωνιστικότητα των ελληνικών επιχειρήσεων.

Και το κάνει με τρεις κυρίως τρόπους, με παρεμβάσεις σε τρία επίπεδα: στους ανθρώπινους πόρους και τις διαδικασίες στον τομέα των δημόσιων συμβάσεων, στη διακυβέρνηση, την οργάνωση και λειτουργία ενός εθνικού συστήματος ποιότητας και στη μεταποιητική δραστηριότητα στην Αττική, η οποία προσαρμόζεται σε περιβαλλοντικά, χωροταξικά και τεχνολογικά δεδομένα.

Ο κύριος Υπουργός κατά την ομιλία του στην επιτροπή στάθηκε ιδιαίτερα στο μέρος του νομοσχεδίου για την Εθνική Πολιτική Ποιότητας, τον μηχανισμό διακυβερνητικής πολιτικής, το Ψηφιακό Μητρώο Πιστοποιήσεων, καθώς και την αναβάθμιση των εθνικών φορέων τυποποίησης και διαπίστευσης.

Θα συμφωνήσω, κύριε Υπουργέ, ότι με αυτές τις ρυθμίσεις πράγματι μπαίνουν οι βάσεις, ώστε να έχουμε ακόμα πιο ποιοτικά και ασφαλή προϊόντα και υπηρεσίες υψηλότερου επιπέδου -λαμβάνοντας υπ’ όψιν κριτήρια βιωσιμότητας και αειφορίας- που παράγονται και που παρέχονται από ελληνικές επιχειρήσεις και μπορούν να ανταποκριθούν στη διεθνή ζήτηση, να ανταγωνιστούν συναφή προϊόντα και υπηρεσίες από το εξωτερικό και στο εξωτερικό.

Πράγματι, είναι καιρός το ζήτημα της ποιότητας να αποκτήσει και εθνική στρατηγική και έναν συμπαγή αποτελεσματικό μηχανισμό. Θα μου επιτρέψετε, ωστόσο, γνωρίζοντας πόσο σας εκτιμώ, κύριε Υπουργέ, να επιλέξω και να αναφερθώ στη σημασία των αλλαγών που φέρνει το νομοσχέδιο στο σύστημα των δημοσίων συμβάσεων, γιατί αγγίζει ένα από τα πιο δομικά προβλήματα που αντιμετωπίζει η δημόσια διοίκηση στη χώρα μας.

Πρόκειται για ένα πρόβλημα που όλοι μας λίγο-πολύ είτε διαπιστώνουμε στην καθημερινή μας εμπειρία είτε ανακαλύπτουμε κατόπιν εορτής, όταν οι καθυστερήσεις σε αναθέσεις ή διαγωνισμούς φτάνουν να επηρεάζουν την έγκαιρη ολοκλήρωση κρίσιμων έργων και, άρα, την οικονομική και κοινωνική δραστηριότητα. Ποιο είναι το πρόβλημα αυτό; Είναι η έλλειψη ειδικευμένων, καταρτισμένων δημόσιων υπαλλήλων σε νευραλγικά πόστα των δημόσιων υπηρεσιών, όπως αυτά που σχετίζονται με δημόσιες συμβάσεις. Αυτό έχει συχνά επιπτώσεις στην έγκαιρη και αποτελεσματική υλοποίηση δημόσιων επενδύσεων και γενικότερα έργων αναπτυξιακού και κοινωνικού χαρακτήρα.

Αυτό, λοιπόν, το ζήτημα στο παρόν νομοσχέδιο αντιμετωπίζεται, τόσο από την πλευρά του ανθρώπινου δυναμικού, όσο και των διαδικασιών. Δημιουργείται έτσι ένα σώμα πιστοποιημένων ως προς τα ειδικά προσόντα υπαλλήλων που θα διαχειρίζονται υποθέσεις δημόσιων συμβάσεων. Είναι σημαντικό ότι η κατάρτιση θα επαναλαμβάνεται κάθε τρία χρόνια και, άρα, εδώ διαμορφώνεται ένα σύστημα επαγγελματικής επιμόρφωσης διά βίου ή, τουλάχιστον, για όσο ένας υπάλληλος αναλαμβάνει τέτοια καθήκοντα. Για την εκπαίδευση των στελεχών αυτών συστήνεται Τμήμα Δημόσιων Συμβάσεων στην Εθνική Σχολή Δημόσιας Διοίκησης και Αυτοδιοίκησης.

Από την πλευρά των διαδικασιών ανάθεσης, αυτές απλοποιούνται και επιταχύνονται με ρυθμίσεις, όπως η κατάργηση της υποχρέωσης να υποβάλλονται τα ίδια δικαιολογητικά περισσότερο της μίας φοράς και η μείωση στο μισό, στις δέκα μέρες του χρόνου μέσα στο οποίο διάστημα η Εθνική Αρχή Δημοσίων Συμβάσεων υποχρεώνεται να γνωμοδοτήσει για το εάν μια προσφυγή είναι νόμιμη ή όχι. Η Εθνική Αρχή ενισχύεται με δύο κλιμάκια που αναμένεται να συμβάλουν στην εξέταση των χιλιάδων δικαστικών προσφυγών που ασκούνται σε μία διαδικασία ανάθεσης.

Από την άλλη, επίσης σημαντικό είναι ότι γίνεται πιο δύσκολη με περιορισμούς και αντικίνητρα η καταφυγή σε πρακτικές που γίνονται με μόνο σκοπό να καθυστερήσει η ολοκλήρωση των διαγωνισμών. Μεταξύ άλλων, μειώνεται η προθεσμία για την προσβολή όρων της διακήρυξης από τις είκοσι πέντε στις δεκαπέντε μέρες. Μειώνονται οι περιπτώσεις στις οποίες η προσφυγή που ασκείται έχει ανασταλτικό αποτέλεσμα. Αυξάνεται το ελάχιστο και ανώτατο ποσό του παραβόλου για να ασκηθεί αίτηση ακύρωσης στα διοικητικά δικαστήρια στο ύψος αυτού που καταβάλλεται για την άσκηση προδικαστικής προσφυγής. Παράλληλα, προβλέπεται αύξηση του ύψους του παραβόλου στο 0,5% της εκτιμώμενης αξίας της σύμβασης από το 0,1% που ισχύει σήμερα.

Με τέτοιες ρυθμίσεις, κυρίες και κύριοι συνάδελφοι, επιχειρείται να αντιμετωπιστούν γραφειοκρατικές διαδικασίες, διοικητικές ελλείψεις και καταχρηστικές συμπεριφορές που ήταν εις βάρος του υγιούς ανταγωνισμού, της διαφάνειας και της ταχύτητας στην όλη διαδικασία των δημόσιων αναθέσεων. Πρόκειται συνολικά για μια ακόμα νομοθετική πρωτοβουλία του Υπουργείου Ανάπτυξης με την οποία επιχειρείται να αντιμετωπιστούν χρονίζοντα εμπόδια στις επενδύσεις και την επιχειρηματικότητα.

Πρόκειται για ένα νομοσχέδιο που είναι μέρος μιας σειράς νομοθετικών παρεμβάσεων οι οποίες, όπως ανέφερε ο κύριος Υπουργός, θα συνεχίζουν να ξεδιπλώνονται στο αμέσως επόμενο διάστημα και που αποδεικνύουν τη βούληση μιας Κυβέρνησης να αναμετριέται με τα μεγαλύτερα και τα μικρότερα ζητήματα του τόπου και της κοινωνίας, δίνοντας λύσεις ουσίας και όχι εντυπώσεων.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Γιόγιακα.

Στο σημείο αυτό θα δώσω τον λόγο στον Κοινοβουλευτικό Εκπρόσωπο της Ελληνικής Λύσης, τον κ. Κωνσταντίνο Χήτα.

Παρακαλώ, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, σας ευχαριστώ πάρα πολύ.

Είμαστε εν αναμονή του Υπουργού Μετανάστευσης και Ασύλου, του κ. Πλεύρη, ο οποίος αναμένεται σε λίγο, για να συζητήσουμε για την τροπολογία του. Θα κάνω μια αναφορά σήμερα στο τι μας ενοχλεί περισσότερο. Θα αναφερθούμε και στην τροπολογία και σ’ αυτό το μείζον θέμα με την παράνομη μετανάστευση και τους λαθρομετανάστες, γιατί έχουμε την αίσθηση ότι με αυτά που ακούμε από κάποιες πλευρές, πραγματικά, αναρωτιόμαστε αν ζούμε όλοι στην ίδια χώρα ή όχι.

Θα σας πούμε λίγο ότι μας ενοχλεί πάρα πολύ. Μας ενοχλεί πάρα πολύ που αντιμετωπίζουμε το πρόβλημα της λαθρομετανάστευσης σαν να προέκυψε πριν από μία εβδομάδα, που άρχισε η απόβαση στην Κρήτη και χρειάστηκε μετά η Κυβέρνηση να ενεργοποιηθεί και να πάρει κάποιες αποφάσεις ή να φέρει μια τροπολογία.

Είναι μια ανοιχτή πληγή το θέμα της μετανάστευσης και της παράνομης μετανάστευσης για να τα διαχωρίσουμε. Είναι μια ανοιχτή πληγή, η οποία αιμορραγεί και έχει σαπίσει -ας μου επιτραπεί η έκφραση- πολλά κομμάτια της ελληνικής κοινωνίας αυτή η πληγή, τουλάχιστον για εμάς που ζούμε εκεί έξω και ερχόμαστε σε επαφή με τους ανθρώπους, με τους Συνέλληνες μας εκεί και έξω. Ξέρετε, ακούγεται πολύ τετριμμένο, αλλά, δυστυχώς, τα λέγαμε.

Αυτό που είναι, επίσης, ενοχλητικό στη στάση της Νέας Δημοκρατίας τώρα είναι ότι όταν περίπου λέγαμε εμείς αυτά και λίγο πιο αυστηρά -θα σας πω και για την τροπολογία- τότε λέγατε ότι χρησιμοποιούσαμε ακραίο λόγο και ότι εμείς δεν είμαστε ανθρωπιστές και είστε όλοι εσείς. Σαν τώρα εδώ θυμάμαι τον Πρωθυπουργό της χώρας, τον Κυριάκο τον Μητσοτάκη, γιατί καλώς ή κακώς -καλώς, το θέμα είναι να έχουμε υγεία- μεγαλώνουμε, κύριε Υφυπουργέ και ήδη περάσαμε εδώ μέσα έξι χρόνια. Και έξι χρόνια πέρασαν και πολλά ζήσαμε και έχουμε, πλέον, μια άλφα εμπειρία και έχουμε εικόνες. Θυμόμαστε, λοιπόν, τον Πρωθυπουργό να δηλώνει υπερήφανος, που επιχειρεί και θέλει να μπολιάσει τους ανθρώπους αυτούς στην ελληνική κοινωνία, όταν εμείς λέγαμε ότι αυτό δεν γίνεται. Δεν γίνεται εκ των πραγμάτων. Δεν γίνεται!

Ένα άλλο κομμάτι που μας ενοχλεί είναι ότι το κάνετε τώρα, επειδή είστε υποχρεωμένοι να το κάνετε. Είστε υποχρεωμένοι να το κάνετε, γιατί δεν σας έκατσε η Καμάλα. Αν, δηλαδή, δεν είχε βγει ο Τραμπ και είχε βγει η Καμάλα, θα είχατε μια τελείως διαφορετική ατζέντα και τρόπο νομοθέτησης. Αυτή είναι η αλήθεια, ό,τι και να πείτε. Κανείς δεν πιστεύει το αντίθετο να ξέρετε. Ουσιαστικά, δεν έχετε μία ιδεολογία -και αυτό μας ενοχλεί- αλλά σύρεστε πίσω από τις παγκόσμιες εξελίξεις και ανάλογα τοποθετήστε, νομοθετείτε για να μπορέσετε να έχετε όσο μπορείτε το κεφάλι σας ήσυχο.

Σας καλωσορίζουμε στη γραμμή μας. Σας πήρε έξι χρόνια να καταλάβετε ότι η Ελλάδα αιμορραγεί. Έξι χρόνια σας πήρε να καταλάβετε ότι η Ελλάδα αιμορραγεί. Σας καλωσορίζουμε στη γραμμή μας. Είναι δύσκολη εξίσωση το θέμα της παράνομης μετανάστευσης, της αθρόας αυτής εισβολής από αυτούς τους ανθρώπους; Βεβαίως. Λύνεται εύκολα το θέμα αυτό; Πρέπει να είσαι αδαής ή τέρμα λαϊκιστής να πεις ναι, λύνεται εύκολα. Όχι, δεν λύνεται εύκολα. Χρειάζεται, όμως, να παρθούν σημαντικές αποφάσεις, καμιά φορά και με πόνο ψυχής, για να πεις θα λύσω αυτό το πρόβλημα. Και γιατί θα το λύσω; Γιατί πρέπει να το λύσω; Πρέπει να το λύσω για να σώσω την πατρίδα μου. Πρέπει να το λύσω για να δώσω καλύτερες συνθήκες ζωής στους Έλληνες πολίτες κατ’ αρχάς, γι’ αυτό.

Δυστυχώς, είχατε ένα πολύ μεγάλο χρονικό διάστημα έξι ετών. Έξι χρόνια θα μπορούσαμε σ’ αυτό το θέμα να έχουμε καταφέρει πάρα πολλά πράγματα. Δεν το κάνατε. Και μας λείπει, γιατί ο καθρέφτης των πράξεων σας αντανακλά στην Ελλάδα, στους Έλληνες πολίτες. Γιατί ακούω, μιλάμε όλοι για τους κατατρεγμένους πρόσφυγες, που εχθές πήρα κάποια στοιχεία. Από τους επτακόσιους ογδόντα δύο, που είναι στη δομή στα Χανιά, το 95% είναι άντρες είκοσι, εικοσιπέντε ετών. Έχει εικοσιπέντε παιδιά και πέντε γυναίκες. Οι υπόλοιποι επτακόσιοι σαράντα είναι άντρες. Να το δούμε λίγο αυτό. Εδώ δεν παίζουμε πλέον.

Ακούστε λίγο. Ο καθένας έχει τον πολιτικό του λόγο και την ιδεολογία του. Το θέμα είναι πώς σε ακούν οι πολίτες και τι λένε οι πολίτες και σε ποιους πολίτες απευθύνεσαι. Τι τους λες; Να τους σώσω, ενώ δεν έχω σώσει εσένα;

Έλεγα χθες στον Υπουργό Οικονομικών μια λύση για να φύγουν όλοι αυτοί. Αν επιβάλλετε όλα αυτά τα μέτρα, που έχετε επιβάλλει στους Έλληνες πολίτες, στον Έλληνα μεροκαματιάρη, στον Έλληνα που έχει τη μικρή, μεσαία, μικρομεσαία επιχείρηση, στον Έλληνα υπάλληλο, δημόσιο, ιδιωτικό ό,τι θέλετε εσείς, στον Έλληνα του μόχθου και της καθημερινότητας με όλο αυτό το γολγοθά που καλείται να ανέβει καθημερινά, που μπορεί να είναι η ανασφάλεια, μπορεί να είναι υψηλή φορολογία, μπορεί να είναι τα ακριβά καύσιμα, η ενέργεια, τα λεφτά που τελειώνουν από τις 10 του μήνα, όλο αυτό το έργο που ζει το άσχημο, εάν το ζήσουν και αυτοί οι άνθρωποι -το είπα και χθες- θα φύγουν κολυμπώντας μόνοι τους.

Αυτοί, όμως, έχουν μόνο ατού. Έχουν λεφτά, σίτιση, προστασία, υγειονομική περίθαλψη, τα πάντα. Κάθε 1η του μήνα πάμε στα ATM να δούμε τι γίνεται. Μα, αυτά -νιώθω ότι ζω τη Μέρα της Μαρμότας- από το 2019 τα λέμε. Κάθε φορά λέμε τα ίδια με ήπιους τόνους, σε κάθε τόνο, όπως θέλετε εσείς. Δεν ακούτε την κοινωνία ότι ασφυκτιά, ότι πλέον έχει φτάσει ο κόμπος στο χτένι; Και το θέμα αυτό δεν λύνεται με φωνές, κραυγές. Θέλει αποφάσεις.

Γιατί πήρατε την απόφαση αυτή σήμερα για την τροπολογία; Γιατί αυτήν την τροπολογία δεν θα την φέρνατε ποτέ πριν από τρία χρόνια, πριν από δύο χρόνια, πριν από τέσσερα χρόνια, πριν από πέντε χρόνια; Ποτέ δεν θα φέρνατε αυτήν την τροπολογία. Μαθαίνω ότι ακόμα και σήμερα υπάρχουν Βουλευτές στην Κοινοβουλευτική Ομάδα της Νέας Δημοκρατίας, οι οποίοι διαμαρτύρονται και την θεωρούν αυστηρή. Και εμείς διαμαρτυρόμαστε, γιατί την θέλουμε πιο αυστηρή, όμως. Αυτή είναι η διαφορά μας και θα σας εξηγήσω μετά τι εννοώ.

Δυστυχώς, είναι αργά για δάκρυα. Έξι χρόνια έγινε πολύ μεγάλο κακό. Λέω για τα δικά σας. Και το λέω πραγματικά με πολιτική συμπάθεια και όχι για να κονταροχτυπηθούμε. Το λέω συμπερασματικά αυτό που ζήσαμε έξι χρόνια. Δεν θα αναφερθώ καν στην αριστερή διακυβέρνηση της χώρας. Δεν μπαίνει καν στο τραπέζι της συζήτησης. Εδώ μιλάμε για την απόλυτη καταστροφή στο κομμάτι, τουλάχιστον, της μετανάστευσης. Ο κόσμος σας ψήφισε, όμως και εγώ θυμάμαι το ’19 στην ατζέντα σας ήταν και αυτό, νόμος, τάξη, ασφάλεια, σύνορα, φύλαξη.

Εγώ σας λέω, πάμε να φύγουμε και να πάμε στις 20.00΄, στις 21.00΄, στις 22.00΄ να πάρουμε τα παιδάκια μας να πάμε να περπατήσουμε στην Ομόνοια. Μπορούμε; Απλά πράγματα καθημερινά στην πράξη, μπορούμε; Μπορεί η κόρη μου να πάει στις 22.00΄ στην Ομόνοια να κάνει βόλτα μόνη της με μια φίλη της ή με τον φιλαράκο της; Δεν νομίζω. Όλοι οι φιλάνθρωποι δεν θα αφήνατε το παιδί σας. Όλοι φιλάνθρωποι είμαστε. Τους αγαπάμε τους ανθρώπους, αλλά αγαπάμε και τους Έλληνες. Και δεν λέμε μόνο η Ελλάδα και μόνο οι Έλληνες. Λέμε πρώτα, όμως, η Ελλάδα και πρώτα οι Έλληνες. Να δούμε τι θα κάνουν τους ανθρώπους αυτούς.

Εμείς, λοιπόν, είμαστε στη σωστή γραμμή. Μπορεί ο καθένας να πει ό,τι θέλει. Μην αρχίσετε πάλι να λέτε για ακροδεξιό λόγο, για το ένα, για το άλλο, γιατί δεν σας ακούει κανείς. Να ξέρετε, σας το λέω συμβουλευτικά, ιδίως εδώ στην αριστερή πτέρυγα αυτή. Δεν σας ακούει κανείς. Κύριοι του ΣΥΡΙΖΑ, της Πλεύσης, οι Ανεξάρτητοι πιο πίσω, δεν σας ακούει κανείς. Εσείς μπορεί να λέτε ό,τι θέλετε.

Είμαστε στη σωστή γραμμή και το πιστεύουμε. Είναι αυτή η γραμμή που έχει ορίσει ο Πρόεδρός μας από την πρώτη μέρα και την ακολουθούμε, εθνική ανεξαρτησία, λαϊκή κυριαρχία, κύριε Γερουλάνο. Και αναρωτιέμαι, κύριε Γερουλάνο, ποια θα ήταν η στάση του Ανδρέα Παπανδρέου σήμερα σ’ αυτήν την κατάσταση; Τι θα έλεγε; Ελάτε, ανοίξαμε και σας περιμένουμε; Ναι, δεν το έχει κρύψει ο Πρόεδρος μας ποτέ ότι προέρχεται από το πατριωτικό ΠΑΣΟΚ. Φυσικά, εκείνο το ΠΑΣΟΚ. Γι’ αυτό και για εμάς ο πατριωτισμός είναι αδιαμφισβήτητος. Ο πατριωτισμός είναι αδιαμφισβήτητος. Ζείτε, δυστυχώς, κάποιοι εδώ μέσα στον 20ο αιώνα ακόμα. Ζούμε στον 21ο. Αυτή είναι η μεγάλη διαφορά.

Και αναρωτιέμαι ξανά, λέω σε εσάς του ΠΑΣΟΚ, που είστε τόσο πολύ ανοιχτοί πλέον, έχετε ταυτιστεί ας πούμε με την ιδεολογία του ΣΥΡΙΖΑ και στο κομμάτι αυτό, τι θα έκανε ο Ανδρέας Παπανδρέου σήμερα. Εγώ σας ρωτάω.

Κύριοι της Κυβέρνησης, δυστυχώς, αποτύχατε, γιατί το κομμάτι της παράνομης μετανάστευσης -καλώς τον Υπουργό, τον κ. Πλεύρη- δεν είναι μόνο κομμάτι του Πλεύρη.

Δεν ευθύνεται μόνο ο Πλεύρης που είναι Υπουργός Μετανάστευσης και Ασύλου για το κομμάτι της μετανάστευσης. Άλλο λέω. Είναι και κομμάτι του Υπουργείου Εξωτερικών. Είναι αλληλένδετα αυτά. Και το Υπουργείο Εξωτερικών πρέπει να στρώσει το χαλί και το έδαφος και το Υπουργείο Μετανάστευσης μετά να επέμβει και να φέρει την τροπολογία που φέρνει σήμερα ή μία άλλη. Εμείς θα κάνουμε και δυο τρεις παρατηρήσεις και μακάρι να τις ακούσει ο κ. Πλεύρης τις παρατηρήσεις μας και να τις εντάξει μέσα. Αλλά γι’ αυτό το χουνέρι που έπαθε ο Υπουργός προχθές, δεν φταίει ο Πλεύρης. Φταίει η Υπουργός Εξωτερικών που τον έστειλε απροστάτευτο εκεί. Πού πας; Μα, πού πας; Έχουμε αναγνωρίσει ως Ευρώπη την Τρίπολη ως συνομιλητές μας, αυτούς που κάνανε το τουρκολιβικό μνημόνιο και στέλνουμε τον Υπουργό Μετανάστευσης και Ασύλου μαζί με κάποιους Ευρωπαίους ακόμα να δει τον Χαφτάρ. Προφανώς και position difficile. Εννοείται είναι σε δύσκολη κατάσταση. Δεν φταίει, όμως, ο άνθρωπος. Δεν τον ενημέρωσε ο Υπουργός Εξωτερικών να του πει: «Μην πας εκεί, παιδί μου, θα έχουμε πρόβλημα».

Είναι κομμάτι και της εξωτερικής πολιτικής. Τι να πρωτοπώ; Το χαστούκι από τη Λιβύη και τον Χαφτάρ; Θυμάμαι τον Χαφτάρ εδώ που είχε έρθει πριν από τρία-τέσσερα χρόνια. Τον συνάντησε ο Πρόεδρός μας, κάναμε τις συναντήσεις μας. Έψαχνε συμμάχους τότε. Φωνάζαμε: «Λιβύη! Είναι ευκαιρία. Προσεγγίστε τον Χαφτάρ». Τότε που έψαχνε κι αυτός συμμάχους, τον αφήσαμε και αυτόν στα χέρια της Τουρκίας.

Μονή Σινά, Αίγυπτος. Τι να πρωτοπώ; Μειωμένη ΑΟΖ υπογράψαμε με την Αίγυπτο. Τι να πρωτοπώ; Συρία, να βγαίνει φωτογραφίες με τον χασάπη Γκολάνι ή Τζολάνι –πώς το λένε αυτό τέρας!- ο Υπουργός Εξωτερικών και πριν από δέκα μέρες αυτός ο χασάπης να σφάζει είκοσι δύο Χριστιανούς στη Συρία! Αυτά είναι λάθη όλα! Είναι λάθη!

Κύριε Υπουργέ, κάποιες παρατηρήσεις επί της τροπολογίας.

Το «αναστέλλεται η υποβολή αιτήσεων ασύλου» δεν εμποδίζει σε τίποτε -λέμε εμείς- τις ροές λαθρομεταναστών. Ήδη η χθεσινή εξαγγελία του Πρωθυπουργού δεν εμπόδισε ολονύχτια άφιξη. Είχαμε ολονύχτια άφιξη. Για εμάς, θα πρέπει να υπάρχει πλήρης άρνηση υποβολής αιτήσεων ασύλου σε παράνομα εισβάλλοντες στη χώρα.

Δεύτερη παρατήρηση. Γιατί μόνο Βόρεια Αφρική; Δηλαδή από την Τουρκία καλώς να ορίσουν; Γιατί μόνο Βόρεια Αφρική; Κατ’ εμάς η απαγόρευση πρέπει να είναι γενική. Δεν υπάρχει μόνο Βόρεια Αφρική. Θα επιστρέφονται –λέει- στη χώρα προέλευσης ή καταγωγής. Ποια είναι αυτή η χώρα; Πώς θα επιστραφούν στη χώρα καταγωγής, αφού δεν υπάρχουν έγγραφα ταυτότητας του προσώπου; Δεν ξέρουμε ποιος είναι αυτός, τι είναι, από πού ήρθε, πώς τον λένε, πόσο χρονών είναι, τι εθνικότητας είναι. Πού θα επιστρέψει;

Η Κυβέρνηση ζητάει εξουσιοδότηση για να μπορεί να συντέμνει τη χρονική περίοδο αναστολής. Ακούστε τώρα, αυτό είναι πολύ σημαντικό: «τη χρονική περίοδο αναστολής». Αν είναι δυνατόν! Δεν συμφωνούμε με τη σύντμηση. Εμείς προτείνουμε πλήρη άρνηση υποβολής αιτήσεων ασύλου σε παράνομα εισβάλλοντες στη χώρα. Πλήρη, κύριε Πλεύρη!

Αν μας ρωτήσετε τώρα: «Τι θα κάνετε με την τροπολογία; Θα την ψηφίσετε;», θα σας πω ότι έχουμε ενστάσεις τις οποίες παρουσίασα πριν από λίγο και θεωρούμε ότι πρέπει να αλλάξουν αυτά και να αυστηροποιηθεί ακόμη περισσότερο η τροπολογία, αλλά ναι, θα την ψηφίσουμε προφανώς. Εννοείται ότι θα την ψηφίσουμε! Έστω το μισό βήμα αυτό! Είναι ένα μισό βήμα. Μισό βήμα, μισή δουλειά. Αυτά κάνετε ούτως ή άλλως μια ζωή. Μισές δουλειές κάνετε. Θα την ψηφίσουμε. Αλλά θέλουμε να ενταχθούν και αυτά, να έρθουν αυτά. Πάλι θα δικαιωθούμε, θα το δείτε. Όπως από το 2019 που τα λέγαμε, πάλι θα δικαιωθούμε.

Εδώ μιλάμε για το καλό των Ελλήνων πλέον. Δεν μιλάμε για το καλό της Νέας Δημοκρατίας, της Ελληνικής Λύσης ή οποιουδήποτε άλλου κόμματος. Το καλό των Ελλήνων και της πατρίδος μας, το «γυρίζετε» παντού. Το πάτε, όχι Κομανέτσι, όχι Μελισσανίδης, αλλά το «γυρίζετε» παντού όπου μπορείτε.

Σας είπα και πριν ότι δεν θα κάνατε τίποτα από όλα αυτά αν είχε εκλεγεί η Καμάλα Χάρις, στην οποία είχατε ποντάρει κιόλας. Για τραμπισμό μιλούσαμε. «Ο Τραμπ ο τρελός» και τι δεν λέγατε. Όταν βγήκε ο Τραμπ λουφάξατε και πήγατε από πίσω. Προσπαθούσε εναγωνίως ως Πρωθυπουργός της Χώρας -της Ελλάδος ο Πρωθυπουργός, όχι ο Πρόεδρος της Νέας Δημοκρατίας- να πάρει μια καλημέρα από τον Τραμπ και να του πει μια κουβέντα. Προσπαθείτε να σωθείτε.

Τα γυρίσατε στην πράσινη ενέργεια; Τα γυρίσετε. Είχατε τρία χρόνια λέγατε ότι: Θα πάμε στην πράσινη ενέργεια. Θα είμαστε οι πρωτοπόροι. Και τελικά βούλιαξαν τα πάντα, κλείσατε τα λιγνιτικά όλα. Εμείς σας λέγαμε «Μην». Το γυρίζετε κι εκεί πέρα. Το γυρίσατε με τον Τραμπ, το γυρίσατε με τον γάμο ομοφυλοφίλων. Λεγάτε ότι υπάρχουν σαράντα πέντε φύλα και ξαφνικά ο Πρωθυπουργός μας είπε ότι υπάρχουν δύο.

Το γυρίζετε γενικώς, γιατί βλέπετε ότι δεν σας ακούει ο κόσμος. Το γυρίζετε και με την Κίμπερλι Γκίλφοϊλ, την πρέσβειρα που αναμένεται να έρθει στην Ελλάδα. Ξαφνικά, όχι μόνο εσείς, η Νέα Δημοκρατία, αλλά όλοι, οι δημοσιογράφοι, τα κανάλια, τα άλλα κόμματα λέτε: «Η Κίμπερλι στο πλευρό της Ελλάδας στα ελληνοτουρκικά», «Η νέα πρέσβης» κλπ.. Τα γυρίζετε κι εκεί τώρα.

Εμείς κρατάμε αποστάσεις. Ο Τραμπ έλεγε από την αρχή κάποια πράγματα. Δεν θα απολογηθούμε εμείς για το τι θα κάνει. «Αυτά που λες, μεγάλε, μας αρέσουν. Θα τα κάνεις;». Αυτό είπαμε.

Αυτά που λέει, λοιπόν, η καινούργια πρέσβειρα που πρόκειται να έρθει, μας αρέσουν. Θα τα κάνει; Αν κάνει κάτι άλλο, κρατάμε αποστάσεις, έχουμε επιφυλάξεις, αλλά τουλάχιστον δεν το γυρίζουμε έτσι κι έτσι.

Και κλείνω με κάτι άλλο. Φον ντερ Λάιεν και η υπόθεση με το θέμα με τα εμβόλια, το σκάνδαλο κλπ.. Κατατέθηκε μια πρόταση δυσπιστίας στο Ευρωπαϊκό Κοινοβούλιο. Αυτό το λέω για τον κόσμο περισσότερο, να επικοινωνήσουμε και να καταλάβει ο κόσμος τι γίνεται. Πρόταση δυσπιστίας ενάντια στη Φον ντερ Λάιεν. Δεν πέρασε. Εμείς, η Ελληνική Λύση, με τους δύο Ευρωβουλευτές μας, πιστοί στις δεσμεύσεις μας, ψηφίσαμε ενάντια στην επιτροπή σκανδάλου των εμβολίων και των άλλων πολλών εγκλημάτων που έχει διαπράξει η κυρία αυτή με την πολιτική της. Όμως υπάρχουν πολλοί Έλληνες Βουλευτές, Ευρωβουλευτές, που καταψήφισαν. Βγάλανε αθώα από αριστερά την Ούρσουλα.

Καταψηφίστηκε η πρόταση μομφής! Τι ψήφισαν οι Έλληνες Ευρωβουλευτές; Θα σας πω και κλείνω με αυτό. Το Ευρωπαϊκό Κοινοβούλιο απέρριψε την πρόταση μομφής κατά της Προέδρου της Ευρωπαϊκής Επιτροπής, Ούρσουλα Φον Ντερ Λάιεν. Γιατί; Εμείς ψηφίσαμε υπέρ. Όλοι της Νέας Δημοκρατίας καταψήφισαν. «Να μην τη σώσουμε την Ούρσουλα με το σκάνδαλο με τα εμβόλια; Να τη σώσουμε. Αλίμονο! Φίλη του Πρωθυπουργού είναι». Αυτιάς, Μπελέρης, Μεϊμαράκης, Μελέτη Τσιόδρας, Βόζεμπεργκ, όλοι αυτοί καταψήφισαν.

Στο ίδιο μήκος κύματος και το ΠΑΣΟΚ, κύριε Νικητιάδη, που εσείς, που είστε του πατριωτικού ΠΑΣΟΚ, αν ήσασταν Ευρωβουλευτής μπορεί και υπερψηφίζατε να μπει μέσα η Ούρσουλα. Και ο Αρναούτογλου καταψήφισε και ο Μανιάτης καταψήφισε. Ο Παπανδρέου απών μόνιμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αυτά, κύριε Πρόεδρε, και δεν θέλω να ενοχλήσω άλλο. Απλά κάποια πράγματα πρέπει να λέγονται.

Ξαναλέω, κύριε Πλεύρη, και κλείνω: Αν θέλετε συμπεριλάβετε αυτές τις προτάσεις-αλλαγές στην τροπολογία για την οποία –επαναλαμβάνω- έχουμε ενστάσεις ως προς το ότι είναι επιεικής. Τη θέλουμε πιο σκληρή. Ούτως ή άλλως, όμως, θεωρούμε χρέος μας και ευθύνη μας απέναντι στους Έλληνες πολίτες για να τους προστατεύσουμε, να ψηφίσουμε και αυτή που αργήσαμε πάρα πολύ να τη φέρετε. Και πάλι σας λέμε ότι είναι μισό βήμα.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Χήτα.

Τον λόγο έχει η κυρία Σπυριδάκη από το ΠΑΣΟΚ και αμέσως μετά ο Υπουργός κ. Πλεύρης θα παρουσιάσει την τροπολογία του.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, χθες σε αυτήν εδώ την Αίθουσα συζητούσαμε για δημοσιονομικές ισορροπίες, σήμερα συζητάμε για δημόσιες συμβάσεις και έξω ο κόσμος και το νησί μου καίγονται. Καίγονται κυριολεκτικά και μεταφορικά γιατί ο κόσμος δεν αντέχει άλλο! Αυτόν τον τόπο δεν τον λύγισαν ούτε οι σεισμοί, ούτε οι φωτιές, ούτε η λειψυδρία. Τον λυγίζετε και τον διαλύετε καθημερινά εσείς με την πολιτική σας, το παρακράτος σας, τις παρέες του ΟΠΕΚΕΠΕ και με έναν λογαριασμό που θα έρθει να πληρώσει ο ελληνικός λαός.

Και μετά από όλη αυτή την αφαίμαξη και το διασυρμό της Κρήτης, την έχετε βάλει να σηκώσει στις πλάτες της και το μεταναστευτικό μόνης της και εσείς απλά να κάθεστε και να κοιτάτε. Και ξαφνικά να μας μιλάτε από χθες για σκληρή πολιτική αποτροπής. Μα, είμαστε καλά; Πού έχει εφαρμοστεί αυτή η αποτροπή και πότε;

Κύριοι της Κυβέρνησης, εφαρμόζεται –λέει- αποτροπή στις παραλίες της Κρήτης που κάθε μέρα εδώ και μήνες γεμίζουν με ανθρώπους απελπισμένους και εξαθλιωμένους που κοιμούνται στους δρόμους, στο καυτό τσιμέντο των λιμανιών, χωρίς καμία περίθαλψη και με πλήρη καταπάτηση της ανθρώπινης αξιοπρέπειας. Και από χθες επαίρεστε για μια σκληρή στάση, η οποία ως διά μαγείας θα δώσει λύση στο μεταναστευτικό, την οποία φυσικά αναμένουμε να χαιρετίσετε κι αυτή ως μία κυβερνητική επιτυχία.

Ειλικρινά δεν θέλω να σκέφτομαι ποια θα ήταν κυβερνητική αποτυχία. Κάτω στην Κρήτη η Τοπική Αυτοδιοίκηση, τα Σώματα Ασφαλείας και ειδικά το Λιμενικό και η Πυροσβεστική έχουν σηκώσει τα χέρια ψηλά. Η τοπική κοινωνία δεν έχει πού την κεφαλήν κλίναι και έρχεστε και μας λέτε τι; Ότι η χώρα δεν είναι ξέφραγο αμπέλι. Ανακαλύψατε τον τροχό μ’ αυτήν την εξαγγελία βεβαίως.

Θέλετε, κύριοι της Κυβέρνησης, να σας θυμίσουμε ποιος έκανε την Κρήτη μας ξέφραγο αμπέλι; Μερικά χρόνια πριν πηγαίνατε και δίνατε χειραψίες με τον Χαφτάρ για να «κόψετε» δήθεν το τουρκολυβικό μνημόνιο. Τώρα ο Υπουργός και η Κυβέρνησή σας αποπέμπονται ως ανεπιθύμητοι από τη Βεγγάζη και ο άνθρωπος που εσείς πλασάρετε ως στρατιωτικό σύμμαχο σάς γυρίζει «μπούμερανγκ», εργαλειοποιώντας τις μεταναστευτικές ροές.

Αυτό είναι ένα απόλυτο παράδειγμα κυβερνητικής ανικανότητας. Από τη μία χαριεντίζεστε μ’ έναν πολέμαρχο και από την άλλη ξεκινάτε κανονικά τις ακροδεξιές «κορώνες» και τα παράνομα κατά το Σύνταγμα και το διεθνές δίκαιο μέτρα με την αναστολή του ασύλου. Ξαναβγάζετε λοιπόν τη χώρα από ένα κάδρο προστασίας θεμελιωδών δικαιωμάτων και σεβασμού του νόμου και του διεθνούς δικαίου. Είναι ένα μέτρο –λέτε- το οποίο έχετε ακολουθήσει και στο μοντέλο του Έβρου. Θυμάστε τι έγινε στον Έβρο; Τίποτα απολύτως δεν έγινε. Κρατήσατε μαντρωμένους ανθρώπους λες και ήταν ζώα σε εξευτελιστικές συνθήκες. Μετά τις κλειστές δομές τις ανοίξατε και οι άνθρωποι αυτοί πήραν άσυλο. Αυτή είναι η λεγόμενη «τρύπα στο νερό».

Μέσα σε όλα αυτά ο κ. Πλεύρης σαν influencer έκανε δημόσιες σχέσεις και γύρισε με μια διεθνή καριέρα ψιθυριστή. Και έρχεστε τώρα να πουλήσετε εθνική αποφασιστικότητα στις κάμερες, λέγοντας ότι όλοι αυτοί τρώνε και πίνουν με τα λεφτά του φορολογούμενου.

Όχι, κύριε Πλεύρη. Τα λεφτά του φορολογούμενου θα τα φάει ο προϋπολογισμός τον οποίον επιβαρύνετε για να τρώνε οι λίγοι διεφθαρμένοι με τις πλάτες των δικών σας φίλων και τους φορτώνουμε στις πλάτες του ελληνικού λαού.

Το καλύτερο απ’ όλα είναι αυτό που είπε ο Υπουργός ότι η χώρα δεν είναι και δεν θα γίνει ξενοδοχείο. Ορίστε λοιπόν το τουριστικό μας προϊόν, κύριε Πλεύρη. Αυτό είναι, αυτό συμβαίνει αυτήν τη στιγμή στην Κρήτη. Το καταθέτω στα Πρακτικά.

(Στο σημείο αυτό η Βουλευτής κ. Αικατερίνη (Κατερίνα) Σπυριδάκη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μάλλον αυτός είναι ο λεγόμενος «τουρισμός για όλους», με βάση την Κυβέρνηση. Το είπε και το έκανε πράξη.

Τώρα λοιπόν, επειδή δεν υπάρχει άλλη λύση, πάμε στις κλειστές δομές, σε μία σίγουρα και ίσως σε δεύτερη. Γιατί; Μα φυσικά για να τελειώνουμε με το πρόβλημα. Το κωμικοτραγικό της υπόθεσης είναι ότι όχι απλά δεν λύνετε το πρόβλημα, αλλά δημιουργείτε μεγαλύτερα.

Αυτές οι δομές, κύριοι της Κυβέρνησης, πότε θα γίνουν; Διότι τώρα είναι αργά. Μόνο πρόχειρη διαχείριση μπορείτε να στήσετε αυτήν τη στιγμή. Επειδή λοιπόν ήσασταν απόντες -και αυτό είναι το θέμα-, τώρα που πληρώνουμε τις συνέπειες της διπλωματικής σας αποτυχίας, κάτι πρέπει να δείξετε στα κανάλια.

Η δική μας πρόταση είναι ξεκάθαρη. Η διαδικασία του ασύλου πρέπει να επιταχυνθεί. Πρέπει να ξεκινήσει άμεσα η επιστροφή όσων δεν δικαιούνται διεθνή προστασία και να προστατεύονται αδιαπραγμάτευτα όσοι δικαιούνται. Επαναλαμβάνω: Εμείς μιλάμε για κρατήσεις στα υφιστάμενα κέντρα, για άμεση διεκπεραίωση των αιτήσεων, για μεταφορές όπου υπάρχει υποδομή. Αυτές είναι σοβαρές προτάσεις.

Μα, για όνομα του Θεού, πότε θα σταματήσετε να φθείρετε τις υπηρεσίες μας; Το Λιμενικό αυτήν τη στιγμή κάνει υπεράνθρωπες προσπάθειες με ανθρώπους απ’ όλη την έκταση της Κρήτης, από την ανατολική μέχρι τη δυτική, να μετακινούνται κάθε μέρα. Δεν πάει άλλο, καταλάβετέ το. Οι άνθρωποι της Κρήτης «γονατίζουν» και πρέπει επίσης να σκεφτείτε ότι το πρόβλημα αυτήν τη στιγμή είναι βαθιά γεωπολιτικό και ακριβώς εκεί φάνηκε η πλήρης απουσία της εθνικής στρατηγικής. Οι δύο πλευρές της Λιβύης έχουν γίνει ένας αφόρητος δίαυλος πίεσης σε Ελλάδα και Ευρώπη και εκείνος στον οποίον η Κυβέρνηση είχε δήθεν επενδύσει διπλωματικά μιλά για την εφαρμογή του παράνομου τουρκολυβικού μνημονίου.

Αυτό δεν λέγεται εξωτερική πολιτική, λέγεται εξωτερική παλινωδία. Χάσαμε πολύτιμο διπλωματικό χρόνο, απουσιάσαμε επί μακρόν στη Λιβύη και τώρα πάμε να μαζέψουμε τα σπασμένα, με μια Ευρώπη η οποία πρέπει να είναι παρούσα, να σταθεί στο ύψος των περιστάσεων και να θυμηθεί ότι τα σύνορα της Κρήτης δεν είναι μόνο σύνορα της Κρήτης και της Ελλάδας, αλλά είναι και δικά της σύνορα.

Και κάτι τελευταίο: Επειδή τα περί ξενοδοχείων μού είναι αρκετά βαριά για να τα σηκώσω, σας θυμίζω, κύριοι της Κυβέρνησης, ότι η χώρα και η Κρήτη δεν είναι τουριστικά καταλύματα. Το νησί μου είναι ένας τόπος που δοκιμάζεται καθημερινά, μ’ έναν λαό που καθημερινά σηκώνει αφόρητα βάρη στην πλάτη του επειδή εσείς πεισματικά αρνείστε να κοιτάξετε την πραγματικότητα και κυρίως να πείτε την αλήθεια.

Πριν κλείσω, σας λέω κάτι απλό, το οποίο δεν θα το δείτε ούτε σε εξαγγελίες ούτε σε non paper: Η Κρήτη δεν είναι νούμερο, ούτε μερικές λέξεις σε υπουργικές εκθέσεις. Είναι οι άνθρωποί της που κάθε μέρα προσπαθούν χωρίς κάμερες από πάνω τους, χωρίς κρατική μέριμνα, χωρίς φωνές να κρατήσουν όρθια τα σπίτια τους, τις δουλειές τους, τον τόπο τους. Είναι ο γεωργός που είδε την καταστροφή να έρχεται είτε από τη φωτιά είτε από οποιαδήποτε άλλη συνθήκη είτε επιβαρύνοντας τη φήμη του με τον ΟΠΕΚΕΠΕ και όμως συνεχίζει πεισματικά. Είναι ο γιατρός στα νοσοκομεία του Λασιθίου και ολόκληρης της Κρήτης που είναι υποστελεχωμένα, που παλεύει με τη δύναμη που του έχει απομείνει. Είναι ο ψαράς που βοηθούσε με τη βάρκα να βγουν έξω οι άνθρωποι. Μέσα σε όλους αυτούς τους αφανείς ήρωες είμαστε και εμείς, αυτοί που πονάμε τον τόπο μας και θα συνεχίσουμε να παλεύουμε γιατί του το χρωστάμε, αλλά κυρίως, κύριοι της Κυβέρνησης, του το χρωστάτε εσείς.

Πάμε και στον τουρισμό. Θα μιλήσω μόνο ένα λεπτό, κύριε Πρόεδρε, για το άρθρο 72.

Προσπαθείτε να μας πείσετε ότι έχετε σχέδιο. Πέρσι δεν ψηφίσαμε τον ν.5121 και τώρα τροποποιείτε το άρθρο 72; Δηλαδή πρώτα φτιάχνετε τους DMMOs και την Ειδική Επιτροπή Τουρισμού και τώρα θυμηθήκατε ότι δεν ξέρουμε καν πού υπάρχουν, ποιοι είναι και πού είναι. Αυτό δεν λέγεται στρατηγική. Αυτό λέγεται πρόχειρη νομοθέτηση, χωρίς χάρτη και χωρίς πυξίδα.

Και σαν να μην έφτανε αυτό, αφαιρείτε από την Ειδική Επιτροπή Τουρισμού τον εκπρόσωπο της Περιφερειακής Υπηρεσίας Τουρισμού. Γιατί; Μήπως επειδή οι ΠΥΤ είναι υποστελεχωμένες και σας ενοχλούν στην κεντρική εποπτεία; Μα, αυτό είναι το πρόβλημα. Αντί να ενισχύσετε την παρουσία των περιφερειών που ξέρουν καλά την τοπική αγορά, που ξέρουν πώς να κινούνται, τα παίρνετε όλα στο Υπουργείο. Και σε ποιο Υπουργείο; Σ’ ένα Υπουργείο υποστελεχωμένο, σ’ ένα Υπουργείο που δεν έχει προσωπικό. Τι κάνετε; Θα στείλετε έναν εκπρόσωπο για όλες τις Ειδικές Επιτροπές σε όλη τη χώρα και έτσι θα κάνουμε τους απαραίτητους ελέγχους;

Αντί να κρύβεστε, λοιπόν, πίσω από νομοσχέδια προχειρότητας, ακούστε επιτέλους τους ανθρώπους που ζουν την καθημερινότητα. Οι πολίτες δεν τους ζητούν χάρη. Χρειάζονται απλά σεβασμό και το μόνο που τους δίνετε είναι μια αποτυχία που ενίοτε είναι ομολογούμενη, ενίοτε την καταλαβαίνουμε εκ του αποτελέσματος.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Σπυριδάκη.

Στο σημείο αυτό θα δώσω τον λόγο στον Υπουργό Μετανάστευσης και Ασύλου για να παρουσιάσει την τροπολογία του.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Ευχαριστώ, κύριε Πρόεδρε.

Κυρίες και κύριοι Βουλευτές, πρώτα απ’ όλα θα ξεκινήσω από κάτι που άκουσα με ενδιαφέρον και δεν ξέρω αν είναι η επίσημη θέση του ΠΑΣΟΚ. Η Βουλευτής η οποία τοποθετήθηκε προηγουμένως τάχθηκε υπέρ των μέτρων που είχαν ληφθεί στον Έβρο. Είπε: «Τι πετύχατε στον Έβρο; Τους είχατε κλείσει σε απάνθρωπες συνθήκες».

Το ΠΑΣΟΚ οφείλει να τοποθετηθεί. Στηρίζει την πράξη νομοθετικού περιεχομένου που ψηφίσαμε το 2020 και σταματήσαμε την εισβολή η οποία επιχειρούνταν από τον Έβρο, ναι ή όχι; Μετά από εδώ -θα πάρω και από τα Πρακτικά, αν θέλετε, την τοποθέτησή σας- μας εγκάλεσε για τη στρατηγική που είχαμε στον Έβρο.

Άρα, να ακούσουν οι Έλληνες τώρα ότι το ΠΑΣΟΚ ήθελε το 2020 να μη στείλουμε αστυνομία στον Έβρο για να σταματήσει την εργαλειοποίηση η οποία επιχειρούνταν και έπρεπε να δεχτούμε όλον αυτόν τον κόσμο να μπει μέσα, προκειμένου να καταγραφεί. Αυτή λοιπόν είναι η θέση του ΠΑΣΟΚ και περιμένω την τοποθέτηση.

Κυρίες και κύριοι συνάδελφοι, επειδή τα πράγματα πρέπει να τα λέμε ακριβώς όπως είναι, αυτό που συμβαίνει αυτήν τη στιγμή από τη βόρεια Αφρική και τη Λιβύη δεν είναι ομαλή μεταναστευτική ροή. Είναι μια επιχείρηση εισβολής προς την Ευρώπη. Το 2024 υπήρξαν συνολικά περί τις 4.000 αφίξεις και το 2025 ήδη έχουν φτάσει στις 8.000 αφίξεις και τις τελευταίες μέρες επιχειρούνταν να έρχονται βάρκες συνολικά που έφταναν πάνω από 1.000 άτομα.

Εδώ πέρα λοιπόν πρέπει να καταστεί σαφές ότι η ελληνική πολιτεία οφείλει να προστατεύσει το κράτος της, οφείλει να προστατεύσει την επικράτειά της και σε καμία περίπτωση δεν μπορεί να δεχθεί αυτήν τη μαζική εισβολή που επιχειρείται. Η μαζική αυτή εισβολή μπορεί να επιχειρείται είτε λόγω της αδυναμίας που υπάρχει αυτήν τη στιγμή στη Λιβύη λόγω της κατάστασης να ελέγξει τις ροές είτε ενδεχομένως και από άλλους λόγους που θέλουμε να διερευνήσουμε.

Η ουσία όμως, κυρίες και κύριοι συνάδελφοι και όσοι είστε εδώ πέρα ιδιαιτέρως ανθρωπιστές, είναι ότι στην επίσκεψη την οποία κάναμε στη Λιβύη στο δυτικό μέρος, όπου μας παρουσίασαν ένα σχέδιο για το πώς μπορεί η Ευρωπαϊκή Ένωση να στηρίξει κάνοντας συγκεκριμένα camps για να παραμείνει εκεί ο κόσμος, υπάρχουν τρία εκατομμύρια μετανάστες στις ακτές, τρία εκατομμύρια μετανάστες σε πληθυσμό επτά εκατομμυρίων που έχει η Λιβύη. Αν πιστεύετε ότι θα επιτρέψουμε αυτός ο κόσμος να έρθει μαζικά στην Ευρώπη, τότε θα μιλάμε για ανθρωπισμό απέναντι στους Ευρωπαίους, γιατί θα συζητάμε για αντικατάσταση πληθυσμού και όχι για προστασία ευαλώτων.

Στο κομμάτι της Ανατολικής Λιβύης, όπου δεν πραγματοποιήθηκε η συνάντηση και ακούω όλα τα σχόλια, τα οποία γίνονται που είναι ένα θέμα που αφορά την Ευρωπαϊκή Επιτροπή και την Ανατολική Διοίκηση της Λιβύης και θα έπρεπε κάποιοι να ήταν πιο προσεκτικοί, δεδομένου ότι η Ελλάδα παραμένει να έχει σχέσεις και απόδειξη αυτού ήταν η επαφή του Υπουργείου Εξωτερικών, αλλά θα πρέπει να μας προβληματίζει όταν γίνεται αυτή η ένταση…

**ΠΑΥΛΟΣ ΓΕΡΟΥΛΑΝΟΣ:** Σας πήρε λίγο χρόνο όμως, ε;

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):**  …με την Ευρωπαϊκή Επιτροπή, θα πρέπει να σας καθιστά ακόμα εναργέστερη την ανάγκη ότι πρέπει να λάβουμε μέτρα, όταν δεν έχουμε ως Ευρώπη πια την απαιτούμενη διαδικασία για τη διαχείριση του μεταναστευτικού.

Συνεπώς ερχόμαστε τώρα με μια σειρά δέσμης μέτρων, τα οποία ανακοίνωσε ο Πρωθυπουργός και αναφέρονται και σε δράσεις άλλων Υπουργείων και σε δράσεις του Υπουργείου Μετανάστευσης και Ασύλου, δεδομένου ότι τουλάχιστον όσοι κάνετε ερωτήσεις να γνωρίζετε και ποιες είναι οι αρμοδιότητες του συγκεκριμένου Υπουργείου. Οι αρμοδιότητες του συγκεκριμένου Υπουργείου δεν είναι η διαχείριση των ροών. Είναι αφού οι λαθρομετανάστες ή οι πρόσφυγες φτάσουν…

**ΠΑΥΛΟΣ ΓΕΡΟΥΛΑΝΟΣ:** Μια Κυβέρνηση δεν είστε; Κυβερνούν δυο κυβερνήσεις όπως στην Λιβύη;

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Σας λέω…

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, όχι διάλογο. Παρακαλώ!

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Κύριε Γερουλάνο, θα εκτιμούσα να μη με διακόπτετε. Είστε ευγενής κατά βάση.

Εγώ αναφέρομαι σε ερωτήσεις που δέχομαι από συναδέλφους, προφανώς εδώ υποστηρίζω συνολικά την τροπολογία, αλλά όταν δέχομαι ερωτήσεις από συναδέλφους, να δέχομαι για τα θέματα αρμοδιότητας του Υπουργείου μου.

Και προφανώς στηρίζουμε και συνεργαζόμαστε άριστα με το Λιμενικό, το οποίο φυλάει τα σύνορα και στηρίζουμε τις γυναίκες και άνδρες του Ελληνικού Λιμενικού που δίνουν μάχες και έχουν σειρά, δυστυχώς, κομμάτων και εδώ μέσα και αλληλέγγυων τους ΜΚΟ να τους κατηγορούν, να τους συκοφαντούν, όταν κάνουν τη δουλειά τους να προστατεύουν τα σύνορα της χώρας. Γιατί για εμάς η χώρα έχει σύνορα και δεν θα επιτρέψουμε μαζικές καραβιές να έρχονται στο όνομα κανενός ψευτοανθρωπισμού!

Πάμε τώρα στα μέτρα τα οποία λαμβάνονται. Τα μέτρα τα οποία λαμβάνονται…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν σεβόσαστε το Διεθνές Δίκαιο;

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, παρακαλώ!

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Θα έρθω στο Διεθνές Δίκαιο. Τον ψευτοανθρωπισμό σας να τον δώσετε στους δήθεν διασώστες που κατηγορούν άντρες και γυναίκες του Λιμενικού. Φτάνει με αυτά. Φτάνει με τις ΜΚΟ των εκατομμυρίων ευρώ που αρμέγουν τα ευρωπαϊκά κονδύλια! Φτάνει πια!

(Χειροκροτήματα από την πτέρυγα της Νέας Δημοκρατίας)

Τέτοιοι ανθρωπιστές δεν είμαστε! Δεν υπάρχει αλτρουισμός στις ΜΚΟ που συνεργάζονται. Λεφτά βγάζουνε, λεφτά βγάζουνε. Ο ανθρωπισμός του εμπορίου τελειώνει.

(Χειροκροτήματα από την πτέρυγα της Νέας Δημοκρατίας)

Πάμε, λοιπόν, τώρα να δούμε τι γίνεται. Τα μέτρα τα οποία λαμβάνονται είναι πρώτα απ’ όλα στο μέτρο θεμάτων που δεν αφορούν το Υπουργείο, την πληρέστερη ακόμα φύλαξη η οποία θα υλοποιηθεί στο στάδιο το οποίο οργανώνεται, αλλά σε κάθε περίπτωση όσο και να φυλάς την περίμετρο θα υπάρξει κόσμος ο οποίος θα προσέλθει. Εκεί πέρα, λοιπόν, πρέπει να γίνει συγκεκριμένη διαχείριση.

Τι λέει η συγκεκριμένη τροπολογία; Η συγκεκριμένη τροπολογία στηρίζεται στο μοντέλο του Έβρου του 2020 που ακολούθησαν και άλλες χώρες, όπως σήμερα που μιλάμε η Πολωνία και η Ισπανία, όταν δέχτηκε μαζικές εισβολές και κρίθηκε από το Ευρωπαϊκό Δικαστήριο Δικαιωμάτων του Ανθρώπου ότι υπάρχει δυνατότητα μιας χώρας όταν αποδεδειγμένα δέχεται μία μεταναστευτική ροή που είναι δυσανάλογα μεγαλύτερη από το κανονικό, να λάβει μέτρα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιας χώρας;

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Τα μέτρα αυτά έχουν ληφθεί με ενημέρωση της Ευρωπαϊκής Επιτροπής, όπως υπάρχει σήμερα η ανακοίνωση η οποία γίνεται και είναι ακριβώς στο πνεύμα και στο πλαίσιο του ευρωπαϊκού δικαίου.

Ποια είναι τα χαρακτηριστικά; Και θα απαντήσω και σας, κύριε Χήτα, για τα θέματα τα οποία βάλατε, γιατί ακριβώς η λογική είναι να παίρνεις μέτρα, τα οποία αύριο δεν θα σου πέσουν. Στηρίζεται, λοιπόν, πρώτα από όλα, σε ένα γεωγραφικό πλαίσιο εκεί πέρα που πραγματικά αυτή τη στιγμή οι εισροές οι οποίες έχουν χαρακτηριστικά εισβολής και όχι ομαλής μεταναστευτικής ροής, αντιθέτως με ό,τι συμβαίνει σε άλλα σημεία της χώρας όπου φαίνεται ότι η συνεργασία η οποία λειτουργεί αποδίδει.

Να σας θυμίσω ότι Πράξη Νομοθετικού Περιεχομένου του ’20 δεν είχε κανένα γεωγραφικό περιορισμό. Άρα περιορίζουμε εκεί που αντικειμενικά βρίσκεται το πρόβλημα.

Δεύτερον, υποχρεωτικά έχει χρονική διάρκεια, διότι το μέτρο αυτό επανεξετάζεται με βάση τις συνθήκες οι οποίες υπάρχουν και για να είναι ανεκτό στο πλαίσιο της ευρωπαϊκής συνεννόησης, θα πρέπει να έχεις ένα λογικό χρονικό πλαίσιο, προκειμένου να μπορέσεις να επαναξιολογήσεις αν συντρέχουν αυτές οι συνθήκες.

Τρίτον, δίνεται η δυνατότητα, εδώ άκουσα και την κριτική που έγινε χθες, «μα πολλοί από αυτούς που έρχονται δεν έχουν προσφυγικό προφίλ». Πράγματι. Ένα μεγάλο μέρος από αυτούς τους ανθρώπους, επειδή προέρχονται από την Αίγυπτο δεν έχουν προσφυγικό προφίλ, γιατί είναι χώρα η οποία θεωρείται χώρα που δεν δημιουργεί εντάσεις.

Τι είπε χθες ο κ. Ανδρουλάκης που τον άκουσα από αυτό εδώ το Βήμα; «Μα προχωρήσετε γρήγορα τις διαδικασίες, προκειμένου να απορριφθεί το άσυλό τους για να τους επιστρέψετε». Πρακτικά, όμως, αυτό τι σημαίνει; Και να δούμε τη χρησιμότητα της τροπολογίας. Άκουσα και πριν που έλεγε να λειτουργείτε σωστά στην καταγραφή.

Πρώτον, νομίζετε ότι και οι δυνατότητες καταγραφής σε τέτοιες μαζικές εισροές έχουν τη δυνατότητα να λειτουργήσουν στο βαθμό τον οποίο θέλουμε;

Δεύτερον, εάν κάποιος κάνει αίτηση ασύλου απευθείας τυγχάνει της διεθνούς προστασίας, κυρίες και κύριοι συνάδελφοι. Οπότε ακόμα και όταν του απορριφθεί το άσυλο, που τι σημαίνει απόρριψη ασύλου; Για να το αντιληφθούμε θα κάνω μια κατάχρηση, κύριε Πρόεδρε, αλλά αξίζει για να εξηγηθώ. Σημαίνει ότι με το που μπαίνει μέσα, τον έχει συλλάβει το Λιμενικό, γίνεται πράξη σύλληψης, αυτός εμφανίζεται στον εισαγγελέα, λέει «θέλω να υποβάλω άσυλο», παίρνει αναστολή από τη Δίωξη και τότε έρχεται στο Υπουργείο Μετανάστευσης στις δικές μας δομές. Τον καταγράφουμε, τον βάζουμε μέσα στις δομές και γίνεται εξέταση ασύλου. Απορρίπτεται το άσυλο. Μόλις απορριφθεί το άσυλο λέει: Διαδικασία προσφυγής, διαδικασία προσφυγής με τρεις δικαστές. Απορρίπτεται η προσφυγή, πλέον ο συγκεκριμένος θα πρέπει να επιστρέψει, τον λαμβάνεις, πας να τον επιστρέψεις, αν μπορέσεις να τον επιστρέψεις και λέει «μεταγενέστερο άσυλο». Όλα αυτά θα τα διορθώσουμε με το νομοσχέδιο που έρχεται, στο βαθμό πάντα του ευρωπαϊκού πλαισίου.

Άρα τι προτείνει το ΠΑΣΟΚ που δεν ψηφίζει τη συγκεκριμένη τροπολογία; Ότι ο κόσμος αυτός ο οποίος έρχεται, θα μπει σε μια διαδικασία να υποβάλει τις αιτήσεις παρόλο που οι περισσότεροι από αυτούς δεν έχουν προσφυγικό προφίλ, να μείνει σε όλη τη διαδικασία και να συζητήσουμε μετά από επτά, οχτώ μήνες στην απόρριψη ασύλου πώς θα επιστρέψουν.

Τι κάνει η συγκεκριμένη τροπολογία; Η συγκεκριμένη τροπολογία κάνει αναστολή υποβολής ασύλου, που σημαίνει ότι αυτός ο όποιος συλλαμβάνεται και κρατείται πλέον, δεν μπαίνει στη διαδικασία της διεθνούς προστασίας. Με την πρώτη ευκαιρία που καταφέρνουμε να τον βρούμε, τον επιστρέφουμε χωρίς να χρειαστεί να περάσει όλη αυτή η διαδικασία.

Αυτό, λοιπόν, αφενός είναι ένας αποτρεπτικός παράγοντας γιατί αυτοί οι οποίοι θα έρθουν γνωρίζουν ότι τώρα ενώ έχουν και άλλες διόδους προς την Ευρώπη, στην Ελλάδα θα μπουν σε καθεστώς κράτησης, μη υποβολής ασύλου και επιστροφής χωρίς καταγραφή ασύλου. Από μόνο του αυτό είναι ένας παράγοντας αποτρεπτικός.

Κύριε Πρόεδρε, αναφέρθηκα και σε εσάς επειδή ήρθατε, στο ερώτημα που κάνατε χθες με το προσφυγικό προφίλ, ότι αν ακολουθηθεί η διαδικασία του ασύλου, αυτομάτως όλος αυτός ο κόσμος μπαίνει σε διαδικασία εξέτασης. Άρα όσο γρήγορα και να γίνουν οι διαδικασίες –γιατί εξαρτάται και από διοικητικές προσφυγές- η όποια συζήτηση επιστροφής τους θα γίνεται μετά από εφτά, οχτώ, εννιά μήνες και θα συνεχίσουν να έρχονται.

Δεύτερο σκέλος –αυτό το βάζω ως παρένθεση τώρα, προκειμένου να μην είναι ελκυστική η χώρα στο να έρχονται εδώ πέρα μετανάστες παράνομοι- προχωρούμε και ήδη είναι να βγει σε διαβούλευση νομοσχέδιο όπου πλέον, κυρίες και κύριοι συνάδελφοι, καθιστούμε αυτοτελή παράνομη πράξη με φυλάκιση η οποία δεν αναστέλλεται ούτε πληρώνεται μόλις απορριφθεί το άσυλο σου και αρνείσαι να φύγεις από τη χώρα.

(Χειροκροτήματα από την πτέρυγα της Νέας Δημοκρατίας)

Με αυτή, λοιπόν, τη διαδικασία τι θα πετύχουμε; Ότι σε αυτόν πια που απορρίπτεται το άσυλό του και λέει «δεν πάω πουθενά και συζήτα με τη χώρα αν καταφέρεις να με βγάλεις από την ελληνική επικράτεια», του λες: «περνάς ποινικό δικαστήριο, φυλακή, πλημμέλημα, αυτοτελές αδίκημα ούτε αναστολή ούτε πληρωμή και έχεις μία δυνατότητα υφ’ όρων απόλυσης, να συνεργαστείς να επιστρέψεις πίσω».

Άρα ο δρόμος από εδώ και πέρα των λαθρομεταναστών θα είναι ή η φυλακή ή η έξοδος.

(Χειροκροτήματα από την πτέρυγα της Νέας Δημοκρατίας)

Και επειδή βλέπω πολλούς εδώ πέρα που ενοχλούνται όταν χρησιμοποιώ τον όρο «λαθρομετανάστευση», κυρίες και κύριοι συνάδελφοι, όταν έρχονται εδώ πέρα μπορεί να υπάρχουν άνθρωποι που είναι πρόσφυγες. Αυτοί οι πρόσφυγες παίρνουν άσυλο…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Από ποιον; Από εσάς;

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):**  …και το άσυλο το οποίο δίνεται –με τα στοιχεία τα οποία έχω- είναι στο 52% και αυτό, το υψηλό δηλαδή ποσοστό, πρέπει να επανεξεταστεί σίγουρα. Το άλλο 48%, που έρχεται εδώ πέρα και εκμεταλλεύεται και αυτούς που είναι πρόσφυγες για να εκβιάσει μια χώρα να τον δεχθεί και να μείνει μέσα, τι είναι;

Άρα, θα ακολουθήσουμε πολιτικές αντικινήτρων. Ο Κυριάκος Μητσοτάκης από το 2019 έθετε αυτή την ατζέντα –και την υπηρέτησαν όλοι οι Υπουργοί- της σκληρής και δίκαιης μεταναστευτικής πολιτικής, αλλά πλέον έχουμε και μια Ευρώπη που μας ακούει, μια Ευρώπη που καταλαβαίνει ότι το μοντέλο πως η Ευρώπη είναι ξενοδοχείο και ταξί όσων θέλουν να έρθουν παράνομα πρέπει να τελειώσει.

Η συγκεκριμένη, λοιπόν, τροπολογία είναι απολύτως συμβατή. Έχει κριθεί συνταγματική και η πράξη νομοθετικού περιεχομένου στον Έβρο που λειτούργησε, που –προσέξτε- δεν είχε γεωγραφικό περιορισμό, ήταν σε όλη την επικράτεια. Εδώ έχει γεωγραφικό προσδιορισμό και σας το εξήγησα -το είπα στον κ. Χήτα και νομίζω το καταλαβαίνει- γιατί πρέπει να κάνεις μια επιχειρηματολογία ότι εκεί δέχεσαι μια εντονότερη μεταναστευτική ροή απ’ αυτή που δικαιολογείται.

Παράλληλα, έχουμε πει τη δομή που πρέπει να γίνει στην Κρήτη. Πρέπει να υπάρξει δομή στην Κρήτη, δεν ξέρω τι συνεργασία θα υπάρξει με τις τοπικές αρχές, αλλά δομή οφείλει να υπάρξει, προκειμένου να εφαρμοστεί και αυτό το μέτρο στην πορεία του, αλλά και γενικότερα να μπορεί να κρατείται ο συγκεκριμένος κόσμος.

Έτσι η χώρα αυτή τη στιγμή θα ακολουθήσει και θα συνεχίσει να ακολουθεί μια μεταναστευτική πολιτική και με τον τρόπο αυτό δίνεται ένα σαφές μήνυμα που είναι το εξής: Καθίστε εκεί που είστε, δεν είστε ευπρόσδεκτοι εδώ πέρα. Δεν έχουν προσφυγικό προφίλ στο 70% σχεδόν. Δεν είστε αποδεκτοί εδώ. Δεν τυγχάνετε διεθνούς προστασίας, δεν θα εκβιάσετε την ελληνική δημοκρατία, επειδή στέλνετε καράβια. Η ελληνική δημοκρατία μπορεί να προστατευτεί.

Άκουσα επίσης και απ’ όσους ήρθατε εδώ για θέμα αντισυνταγματικότητας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, το ακούσατε.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):**  Επειδή αυτά λίγο, πολύ έχουν κριθεί, έχω εδώ την προσωρινή διαταγή του Προέδρου του Συμβουλίου της Επικρατείας στην περίπτωση του Έβρου που απέρριψε το αίτημα να υποχρεωθεί η διοίκηση να παραλάβει και να καταγράψει αίτημα –προσέξτε- που είχε υποβληθεί από πρόσωπο που ήταν γυναίκα εγκυμονούσα. Σε αυτή, λοιπόν, την περίπτωση έκρινε το Συμβούλιο της Επικρατείας ότι είναι απόλυτα συμβατό με το συνταγματικό μας δίκαιο να μπορούμε να αναστείλουμε την υποβολή ασύλου, επειδή ακριβώς υπήρχε μια κατάσταση η οποία δεν μπορούσε να ελεγχθεί.

Και επειδή διάβασα με πολύ ενδιαφέρον και το άρθρο -στο Facebook, αν δεν κάνω λάθος- του πρώην Προέδρου του ΠΑΣΟΚ κ. Ευάγγελου Βενιζέλου, ο οποίος επικαλείται αυτό που έχουμε μέσα στην ECHR…

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε παρακαλώ.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου:** …το θέμα του άρθρου 15 του ΕΣΔΑ, εδώ γίνεται μια παρανόηση. Εμείς δεν ζητούμε ότι επικαλούμαστε να ενεργοποιηθεί το άρθρο 15 της Ευρωπαϊκής Σύμβασης των Δικαιωμάτων του Ανθρώπου που σου δίνει τη δυνατότητα για δημόσιο κίνδυνο, δημόσια ασφάλεια, να πας σε μέτρα όπως μπορεί να είναι και η κήρυξη εκτάκτου ανάγκης της χώρας. Εμείς λέμε ότι συντρέχουν αυτές οι προϋποθέσεις, αλλά ωστόσο επιλέγουμε ένα μέτρο το οποίο αναλογικά μέτρο είναι μικρότερης βαρύτητας απ’ ότι θα μπορούσε να ήταν βάσει των συνθηκών που βιώνουμε.

Με αυτές, λοιπόν, τις σκέψεις, σας καλώ να στηρίξετε την τροπολογία. Πραγματικά, η εναλλακτική είναι αυτό που λίγο πολύ περιέγραψε πριν εδώ και Βουλευτής του ΠΑΣΟΚ. «Ο Έβρος ήταν κακός», αυτό είπε. «Ήταν κακό που πήραμε μέτρα στον Έβρο».

Θέλω να σκεφτείτε την εναλλακτική όλοι εδώ: Καθημερινά χίλια με χίλια πεντακόσια άτομα να μπαίνουνε, να καταγράφουμε, να κάνουμε αίτηση ασύλου, επειδή προφανώς και οι δομές μας είναι πεπερασμένες και στη συνέχεια αυτοί να κυκλοφορούν ελεύθεροι και σας ρωτώ για πόσο; Δέκα ημέρες; Δεκαπέντε ημέρες; Είκοσι ημέρες; Αν συνεχιστούν όλες αυτές οι ροές, τι θα πείτε στις τοπικές σας κοινωνίες; Τι θα πείτε στον Έλληνα που είναι σήμερα; Ότι εμείς είμαστε ανθρωπιστές και να έρχονται καραβιές κατά χιλιάδες και εσείς όλοι πρέπει να ανεχτείτε αυτή την κατάσταση;

Όχι, κυρίες και κύριοι συνάδελφοι. Η Ελληνική Κυβέρνηση, ο Έλληνας Πρωθυπουργός, ο Κυριάκος Μητσοτάκης, θα πάρει όλα τα απαιτούμενα μέτρα για να προστατεύσει την πατρίδα μας απ’ αυτό το οποίο γίνεται.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Τον λόγο έχει ο Πρόεδρος του ΠΑΣΟΚ κ. Νίκος Ανδρουλάκης.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, κυρίες και κύριοι συνάδελφοι, θα σχολιάσω στο τέλος της ομιλίας μου την τροπολογία που παρουσίασε ο Υπουργός, διότι σήμερα συζητάμε ένα πολύ κρίσιμο νομοσχέδιο που αφορά τις δημόσιες συμβάσεις. Πρόκειται για ένα κρίσιμο νομοσχέδιο, γιατί ακόμη και σήμερα ο ελληνικός λαός βλέπει εκτεταμένα φαινόμενα διαφθοράς, αναξιοκρατίας και αδιαφάνειας.

Μπορεί το νομοσχέδιο το σημερινό να μιλά για την αναμόρφωση του πλαισίου επαγγελματικής κατάρτισης υπαλλήλων που χειρίζονται συμβάσεις, όμως οι δημόσιες συμβάσεις δεν είναι μόνο ένα τεχνικό ζήτημα, που αφορά τους υπαλλήλους που τις διαχειρίζονται. Αντιθέτως, αγγίζουν τον πυρήνα της διαφάνειας και του σεβασμού των χρημάτων του Έλληνα φορολογούμενου.

Το σίγουρο είναι πως η διαφάνεια δεν είναι το δυνατό χαρτί της Νέας Δημοκρατίας κι αυτό δεν είναι μια πολιτική έκφραση,  είναι μια εικονοποιημένη πραγματικότητα, γιατί έχουμε θερινή και χειμερινή κατασκήνωση της Ευρωπαϊκής Εισαγγελίας στην Αθήνα λόγω της εκτεταμένης διαφθοράς της Κυβέρνησης. Άρα, δεν υπερβάλλω. Είναι η απόλυτη πραγματικότητα, που δυστυχώς θα την πληρώσει ακριβά ο ελληνικός λαός και που την πληρώνει ήδη πολύ ακριβά, διότι υπάρχει τεράστια κατασπατάληση δημοσίου χρήματος και ευρωπαϊκών πόρων.

Σκιές παντού. Ο κ. Μητσοτάκης όταν ανέλαβε την ευθύνη της διακυβέρνησης μίλησε για μια τομή, το λεγόμενο «επιτελικό κράτος». Τι έταξε στον ελληνικό λαό; Ευελιξία, ταχύτητα, αποτελεσματικότητα. Στην πραγματικότητα τι κατάφερε; Ένα κλειστό σύστημα εξουσίας που περνάνε από τα χέρια του όλοι οι πόροι της χώρας. Το επιτελικό κράτος αποδείχθηκε μια ομάδα φίλων, συγγενών και στελεχών της Νέας Δημοκρατίας, οι οποίοι όλο τον έλεγχο ροής χρήματος, τις μεγάλες μπίζνες, πρέπει να τις περνούν από το γραφείο του Πρωθυπουργού. Έτσι άνθησαν στην χώρα μας όλα τα άνθη του κακού. Από το ρεκόρ των απευθείας αναθέσεων στο φιάσκο του Ταμείου Ανάκαμψης, από το ρεκόρ μετακλητών υπαλλήλων στη συνεχιζόμενη υποβάθμιση του κράτους δικαίου.

Δυστυχώς, τα πράγματα δεν είναι εύκολα ούτε απλά, διότι το τεράστιο σκάνδαλο του ΟΠΕΚΕΠΕ που είμαστε ακόμη στην αρχή -στον πρόλογο, έχουμε να διαβάσουμε πολλά ακόμα κεφαλαία της νέας αυτής περιπέτειας που οδήγησε τη χώρα η Νέα Δημοκρατία- είναι ένα από τα πολλά ζητήματα. Εδώ συνεχώς ανακύπτουν θέματα που έχουν να κάνουν με απευθείας αναθέσεις.

Και θέλω πραγματικά να δώσω στοιχεία για να καταλάβουμε το μέγεθος του προβλήματος. Διότι το πρόβλημα αυτό έρχεται σε μια εποχή που ο ελληνικός λαός πληρώνει ακριβό ρεύμα, ακριβό ενοίκιο, ακριβό σούπερ μάρκετ, μειωμένο ανταγωνισμό, χαμηλώνει η αγοραστική του δύναμη, τα υπερκέρδη των ισχυρών αυξάνονται και η Κυβέρνηση συνεχίζει ακάθεκτη, στην ίδια πορεία, υποτιμώντας όλα αυτά τα προβλήματα που περνάει ο κόσμος.

Οι αριθμοί, λοιπόν, των απευθείας αναθέσεων σε μια κοινωνία γεμάτη δυσκολίες είναι εκκωφαντικοί. Το 2024 –ακούστε παρακαλώ- με τα επίσημα στοιχεία του Κεντρικού Ηλεκτρονικού Μητρώου Δημοσίων Συμβάσεων το 76,7% των συμβάσεων είναι απευθείας αναθέσεις. Ποιο άλλο ευρωπαϊκό παράδειγμα; Από τις 246.000 οι 188.740 ήταν χωρίς διαγωνιστική διαδικασία. Περισσότερες από τρεις στις τέσσερις. Επίσης, στις περισσότερες των περιπτώσεων ένα έργο ή μία προμήθεια με προϋπολογισμό, για παράδειγμα 50, 80 και 100 χιλιάδων ευρώ, τεμαχίζεται σε κομμάτια έως του ποσού των 30.000 ευρώ και δίδεται με απευθείας ανάθεση σε περισσότερους ημέτερους, γνωστούς και φίλους.

Και δεν είναι μόνο απλώς οι απευθείας αναθέσεις, είναι και κάτι άλλο. Η αξία των απευθείας αναθέσεων για το 2024 -δηλαδή δεν είναι μόνο το ποσοστό, είναι και το αξιακό μέγεθος- έφτασαν παρακαλώ τα 2,5 δισεκατομμύρια ευρώ, το 2023 τα 2,6 δισεκατομμύρια ευρώ, με το 73% των αναθέσεων να είναι απευθείας. Τι συμβαίνει και έσπασε η Κυβέρνηση άλλο ένα αρνητικό ρεκόρ, ένα ρεκόρ αδιαφάνειας; Άλλαξε το πλαίσιο, του οποίο το ποσό για απευθείας ανάθεση σύμβασης για προμήθεια και υπηρεσίες από 20.000 έγινε 30.000 και για έργα από 30.000 έγινε 60.000.

Και δεν είναι μόνο οι απευθείας αναθέσεις. Σύμφωνα λοιπόν με σχετικές εκθέσεις ελέγχου του Ελεγκτικού Συνεδρίου -δεν μπορείτε να απαξιώσετε κι αυτές τις εκθέσεις του Ελεγκτικού Συνεδρίου- υπάρχουν πάρα πολλά παραδείγματα κατασπατάλησης, με αναθέσεις χωρίς κριτήρια, με κλειστού τύπου διαδικασίες, χωρίς ανταγωνισμό και χωρίς έκπτωση.

Ποιος τα πληρώνει όλα αυτά; Αυτός που πληρώνει και αυξημένο ρεύμα, και αυξημένο ενοίκιο, και αυξημένο κόστος ζωής στα σούπερ μάρκετ. Και του βάζετε και στην πλάτη του όλο αυτό το κόστος αδιαφάνειας.

Πάμε λοιπόν στα στοιχεία. Από την 1-1-2020 μέχρι 31-12-2022 σχεδόν 469.000 απευθείας αναθέσεις αξίας άνω των 6,5 δισεκατομμυρίων ευρώ. Εάν δε συνυπολογίσουμε και τις διαδικασίες κλειστού τύπου ή αναθέσεις χωρίς προηγούμενη διαπραγμάτευση -κρατηθείτε παρακαλώ, συνάδελφοι- φτάνουμε περίπου στα 15 δισεκατομμύρια ευρώ.

Με άλλα λόγια, από το 2020 μέχρι το 2024 δώσατε με απευθείας αναθέσεις πάνω από 11,6 δισεκατομμύρια ευρώ και αν λάβουμε υπόψη μας και τις υπόλοιπες διαδικασίες αναθέσεων χωρίς ανοικτό διαγωνισμό, το νούμερο ξεπερνά τα 20 δισεκατομμύρια ευρώ.

Τέτοιο όργιο αδιαφάνειας, τέτοιο όργιο λεηλασίας είχε πολλά χρόνια να δει ο τόπος και είμαι σίγουρος ότι δεν περίμενε ο ελληνικός λαός να το δει μετά από δέκα χρόνια οικονομικής κρίσης και λιτότητας από τη Νέα Δημοκρατία, που άλλα έταζε στις εκλογές του 2019.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

Σκεφτείτε τώρα λοιπόν κάτι πάρα πολύ απλό. Τι εξοικονόμηση χρημάτων θα είχαμε αν αυτά τα 20 δισεκατομμύρια ευρώ ή ένα μεγάλο ποσοστό των 20 δισεκατομμυρίων ευρώ γινόταν με ανοιχτές διαγωνιστικές διαδικασίες, αν υπήρχαν σοβαρές εκπτώσεις.

Σύμφωνα λοιπόν με παλαιότερη έκθεση του Ελεγκτικού Συνεδρίου σε ανοιχτό διαγωνισμό έργου το ποσοστό έκπτωσης ανερχόταν ακόμη και στο 61%, ενώ σε απευθείας ανάθεση ομοίου –παρακαλώ- έργου το ποσοστό έκπτωσης ήταν μόλις 2%. Αναλογιστείτε τώρα τι ζημιά κάνατε στο δημόσιο συμφέρον με αυτές τις πρακτικές σας, τώρα και μια πενταετία.

Θέλω να αναφέρω δύο παραδείγματα πολύ συγκεκριμένα, δύο από τα εκατοντάδες παραδείγματα. Για τη φύλαξη του ΟΣΕ, κύριοι της Νέας Δημοκρατίας, από τα τέλη του 2020 έως τις αρχές του 2023 κάθε 15-20 ημέρες δίνατε μία απευθείας ανάθεση 20.000 ευρώ με 55.000 ευρώ με σύντομη διάρκεια 20 ημερών. Μόλις έληγε ο κ. Καραμανλής έδινε και άλλη. Αποτέλεσμα; Δόθηκαν με αυτό τον τρόπο συνολικά 3,4 εκατομμύρια ευρώ, ενώ τα 3 εκατομμύρια ευρώ από τα 3,4 πήγαν μόνο σε μία εταιρεία, κύριοι της Νέας Δημοκρατίας.

Η Κοινοβουλευτική μας Ομάδα είχε καταθέσει ερώτηση για αυτό το ζήτημα, που αποκάλυπτε πάγιες πρακτικές σας κατασπατάλησης δημοσίων πόρων.

Δεύτερο παράδειγμα. Το δεύτερο παράδειγμα αφορά τα Ελληνικά Αμυντικά Συστήματα. Την περίοδο από την 1-1-2024 έως τις 4-7-2025 έχουν καταγραφεί είκοσι πέντε απευθείας αναθέσεις μελετών και συμβουλευτικών υπηρεσιών, με προϋπολογισμό 30.000 ευρώ η καθεμία για αντικείμενα συχνά ασαφούς χρησιμότητας. Ασάφεια, τριαντάρια, κατασπατάληση χρήματος σε γνωστούς και ημετέρους. Και έρχεστε τώρα εσείς σήμερα να μας πείτε ότι είστε οι κήρυκες της διαφάνειας.

Κύριοι της Νέας Δημοκρατίας, με το παρόν νομοσχέδιο, αντί να αλλάξετε μυαλά, πρακτικές, να πάτε τον κόσμο, τον τόπο ένα βήμα παραπέρα, καταργείτε και κάτι ακόμη, καταργείτε την υποχρέωση χρήσης από τις αναθέτουσες αρχές του Εθνικού Συστήματος Ηλεκτρονικών Δημοσίων Συμβάσεων για απευθείας αναθέσεις, ακόμα και για άνω των 30.000 ευρώ.

Βεβαίως στην αιτιολογική σας έκθεση υποστηρίζετε, όπως και στις περισσότερες εκθέσεις ή επιχειρήματα στον δημόσιο διάλογο, ότι αυτό γίνεται για την απλοποίηση του υφιστάμενου καθεστώτος, χωρίς να υπάρχει οποιαδήποτε επίπτωση στη διαφάνεια των διαδικασιών. Ποια όμως είναι η πραγματικότητα, όπως και στις περισσότερες άλλες φορές; Πλήρης άλωση κάθε ελεγκτικού μηχανισμού. Είστε αλλεργικοί με τον έλεγχο, είστε αλλεργικοί με τη διαφάνεια, είστε αλλεργικοί με την αξιοκρατία.

Δεν είναι τυχαίο λοιπόν ότι στην πρόσφατη έκθεσή του το Ελεγκτικό Συνέδριο σάς ξεμπροστιάζει. Τι λέει λοιπόν το Ελεγκτικό Συνέδριο, κύριοι της Νέας Δημοκρατίας; Είναι μια έκθεση κόλαφος όπου καταγράφονται δεκατρείς επαναλαμβανόμενες πλημμέλειες.

Μεταξύ άλλων τι λέει αυτή η έκθεση; Αδικαιολόγητοι αποκλεισμοί προσφερόντων. Γιατί, κύριοι Υπουργοί της Νέας Δημοκρατίας;

Κριτήρια ποιοτικής επιλογής σε διαγωνιστικές διαδικασίες που περιορίζουν τον κύκλο δυνητικών προσφερόντων ή εισήγαγαν αδικαιολόγητες διακρίσεις αυτών. Γιατί, κύριοι της Νέας Δημοκρατίας;

Έλλειψη πλήρους και επαρκούς αιτιολόγησης της αξιολόγησης των τεχνικών προσφορών. Γιατί, κύριοι της Νέας Δημοκρατίας;

Δεν τα λέει το ΠΑΣΟΚ αυτά. Αυτά τα λέει η έκθεση του Ελεγκτικού Συνεδρίου. Κάτι για την ταμπακιέρα έχετε να μας πείτε; Σήμερα περιμένω απαντήσεις, επί της ουσίας. Σταματήστε να πετάτε την μπάλα στην κερκίδα.

Και πάμε τώρα στην εαρινή έκθεση της Κομισιόν. Δεν υπάρχουν μόνο οι καλές σελίδες που επιλέγει η Κυβέρνηση, που διαβάζει για τους ρυθμούς ανάπτυξης. Υπάρχει και η σκοτεινή όψη, την οποία αποκρύπτετε. Ποια είναι αυτή; Εκτεταμένη διαφθορά. Μια δικαιοσύνη που συνεχώς εκσυγχρονίζεται, αλλά γίνεται πιο αργή. Πώς πάει μαζί ο εκσυγχρονισμός με την αργοπορία; Δημόσιοι διαγωνισμοί που μυστηριωδώς διεκδικούνται σε πολύ υψηλό επίπεδο από μόνο έναν υποψήφιο. Όλα αυτά, λέει η Ευρωπαϊκή Επιτροπή, είναι μερικές από τις δυσάρεστες πλευρές της ελληνικής πραγματικότητας.

Θα σταθώ λοιπόν στο σημερινό επίδικο. Η έκθεση υποστηρίζει πως το ποσοστό διαγωνισμών που καταλήγουν μόνο σε μία προσφορά αυξάνεται σταθερά από το 2021 και -ακούστε παρακαλώ- είναι πολύ πάνω από τον μέσο όρο της Ευρωπαϊκής Ένωσης. Ποια η διαφορά; Το 32% στην Ευρωπαϊκή Ένωση καταλήγει σε μία προσφορά, το 55% στην Ελλάδα, 23% πάνω από τον μέσο ευρωπαϊκό όρο.

Έχετε να πείτε κάτι, κήρυκες της διαφάνειας; Είστε κήρυκες της διαφθοράς και της αναξιοκρατίας, αλλά σας ενοχλεί η έκφραση «γαλάζια συμμορία»!

Τι αποδεικνύουν αυτά τα στοιχεία; Εσείς δεν έχετε έναν ΟΠΕΚΕΠΕ. Έχετε πολλούς ΟΠΕΚΕΠΕ και παντού που τους πληρώνει ακριβά ο ελληνικός λαός. Αντί να κάνετε τη χώρα μια χώρα που συγκλίνει με τους μέσους όρους της Ευρώπης σε θέματα διαφάνειας διαγωνισμών, αποκλίνουμε προς όφελος της ολιγαρχίας και των κολλητών του κ. Μητσοτάκη.

Έχετε τραυματίσει την αξιοπιστία της χώρας και εντός και εκτός συνόρων και δεσμεύομαι προσωπικά ότι μέχρι τις επόμενες εθνικές εκλογές, μέχρι και το βράδυ της απαλλαγής από αυτή την Κυβέρνηση θα δώσουμε αγώνα για να σταματήσουμε τη λεηλασία των δημοσίων πόρων από τα «γαλάζια» παιδιά της Νέας Δημοκρατίας.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

Σας ακούω πολλές φορές να μιλάτε για παθογένειες. Προφανέστατα, έκανε λάθη και το ΠΑΣΟΚ τόσα χρόνια που κυβέρνησε, αλλά το ΠΑΣΟΚ έκανε το ΑΣΕΠ, το ΠΑΣΟΚ έκανε τη ΔΙΑΥΓΕΙΑ. Εμείς φέραμε τη ΔΙΑΥΓΕΙΑ και εσείς καταργείτε τη ΔΙΑΥΓΕΙΑ, την υπονομεύετε. Ένα θεσμικό βήμα προς όφελος της αξιοκρατίας, της διαφάνειας δεν έχετε κάνει στον τόπο, αλλά μιλάτε για παθογένειες.

Λάθη έκαναν πολλά κόμματα. Το θέμα είναι ποιος έβαλε θεμέλια η χώρα να βαδίζει στον ευρωπαϊκό δρόμο και πιο συνεχώς την πάει πίσω. Είστε αμετανόητοι και είστε, δυστυχώς και αδιόρθωτοι. Αποφεύγετε όπως ο διάβολος το λιβάνι κάθε θεσμό λογοδοσίας, όπως άλλωστε είναι και οι Ανεξάρτητες Αρχές. Τόσες επιθέσεις στις Ανεξάρτητες Αρχές. Αγώνα με τον ΣΥΡΙΖΑ δίνετε ποιος θα κάνει τις περισσότερες! Γιατί; Διότι πολύ απλά θέλετε το κράτος λάφυρο. Θέλετε το κράτος ένα ρουσφετολογικό μηχανισμό στα χέρια του Πρωθυπουργού. Αυτή είναι η πραγματικότητα!

Άλλα περιμένει ο λαός από ένα νομοσχέδιο όπως το σημερινό. Αξιοποιήσατε προς όφελός σας τις δημοσιονομικές ευελιξίες από την Ευρωπαϊκή Ένωση. Μοιράσατε εν μέσω πανδημίας πάνω από 60 δισεκατομμύρια ευρώ. Μόνο επιστρεπτέες προκαταβολές δώσατε πάνω από 8 δισεκατομμύρια και χαρίσατε μονοκονδυλιά σχεδόν τα 6 δισεκατομμύρια. Σας λέγαμε τότε: Ναι, στηρίξτε την οικονομία, στηρίξτε την κοινωνία, στηρίξτε τους μικρομεσαίους, αλλά με κανόνες, με κριτήρια, με διαφάνεια, με διασταυρώσεις, όχι τυφλά και πελατειακά, όπως κάνατε. Όμως, δικά σας είναι τα λεφτά; Αυτή είναι η πραγματικότητα.

Κυρίες και κύριοι, βλέποντας όλα αυτά, ο ελληνικός λαός αναρωτιέται για τη λειτουργία του κράτους, γιατί οι δημόσιοι φορείς δεν προγραμματίζουν εγκαίρως και ορθολογικά την κάλυψη των αναγκών τους, αλλά πάνε στο «παρά πέντε». Αυτό είναι νοοτροπία, είναι πρακτική. Επιλέγουν μια πεπατημένη απευθείας αναθέσεων, με κατατμήσεις, πρόχειρες λύσεις, αποσπασματικές παρεμβάσεις. Διότι οι αρμόδιοι θέλουν να χρησιμοποιούν το επιχείρημα «επείγοντα χαρακτήρα των αναγκών».

Ε, βέβαια, όταν πας στο «παρά πέντε», επείγων γίνεται ο χαρακτήρας. Πώς, λοιπόν, γίνεται να ανατίθενται δημόσιες συμβάσεις χωρίς σαφές αντικείμενο, χωρίς υπολογισμό του κόστους, χωρίς προηγούμενη έρευνα της αγοράς; Ποιος ελέγχει τις περιπτώσεις επαναλαμβανόμενων αναθέσεων στον ίδιο ανάδοχο -ποιος;- χωρίς διαπραγμάτευση τιμής, χωρίς αξιοποίηση σύγχρονων εργαλείων ηλεκτρονικής αγοράς που χρησιμοποιούν άλλες ευρωπαϊκές χώρες; Αυτά να μας πει ο λαλίστατος κ. Πιερρακάκης. Γιατί άλλες χώρες χρησιμοποιούν αυτά τα ψηφιακά εργαλεία ηλεκτρονικής αγοράς; Για να έχουν χαμηλό κόστος σε όλες αυτές τις πολιτικές επιλογές.

Διότι απουσιάζει και κάτι άλλο που υπάρχει σε άλλα ευρωπαϊκά κράτη, ένα ουσιαστικό σύστημα αξιολόγησης των καταγγελιών, ένα εργαλείο που ενισχύει τη διαφάνεια, που περιορίζει τη διακριτική ευχέρεια των φορέων να αναθέτουν κατά το δοκούν. Αυτά είναι θεμελιώδη ερωτήματα που πρέπει να απαντηθούν από τη σημερινή Κυβέρνηση, αν θέλουμε πραγματικά κράτος δικαίου, διαφάνειας, αξιοπιστίας, κανονικό ευρωπαϊκό κράτος, που σέβεται τους αγώνες, τα χρήματα και τους κόπους του ελληνικού λαού, κράτος που δεν θα ξαναμπεί σε μνημόνιο.

Τότε μας λέγατε ότι υπάρχουν χρήματα και ενώ είχαμε το 2007 την παγκόσμια οικονομική κρίση, τα χρήματα αυτά τα δίνατε σε απευθείας αναθέσεις και σε ρουσφέτια στο Δημόσιο. Τα θυμόμαστε όλα πάρα πολύ καλά.

Τώρα τι μας λέτε; Δεν υπάρχουν πολλά χρήματα, αλλά υπάρχει πίεση χρόνου. Σοβαρά επιχειρήματα για μια χώρα που έχει περάσει τόσα χρόνια πολύ δύσκολα!

Με πλαφόν, λοιπόν, 5%, το ΠΑΣΟΚ φέρνει σήμερα μια συγκεκριμένη τροπολογία. Διότι καλά είναι τα λόγια, αλλά εμείς δεν κάνουμε περιγραφές, δεν κάνουμε στείρα αντιπολίτευση, κάνουμε ουσιώδη αντιπολίτευση. Φέρνουμε, λοιπόν, μια τροπολογία που καλούμε όλα τα κόμματα να τη στηρίξουν για το 5%, μια τροπολογία που βάζει τέλος στη φάμπρικα των απευθείας αναθέσεων της Νέας Δημοκρατίας, με πλαφόν 5% στην αξία των απευθείας αναθέσεων επί του συνόλου των πιστώσεων της αναθέτουσας αρχής και με κατάργηση σχετικών αναφορών που περιορίζουν την εφαρμογή του πλαφόν-κόφτη σε συγκεκριμένα μόνο είδη απευθείας αναθέσεων και με μείωση του ανώτατου ποσού απευθείας αναθέσεων στις 20.000 ευρώ πλέον ΦΠΑ.

Αυτή, κύριοι της Νέας Δημοκρατίας, είναι μια γενναία και ουσιώδης πρωτοβουλία, που διασφαλίζει και τη διαφάνεια και τη χρηστή διαχείριση των φόρων του ελληνικού λαού.

Ιδού, λοιπόν, η Ρόδος, κύριοι της Πλειοψηφίας! Στηρίξτε αυτή την πρωτοβουλία του ΠΑΣΟΚ, για να δούμε εν τέλει: Συμμερίζεστε τις αγωνίες μας; Συμμερίζεστε τις αγωνίες και τους κόπους του ελληνικού λαού για σεβασμό στη διαχείριση του δημοσίου χρήματος ή θέλετε να συνεχίσετε τα ίδια που τότε μας έφεραν τα μνημόνια στο σύνολο της οικονομίας και τώρα, μας έφερε το μνημόνιο στον πρωτογενή τομέα της χώρας;

Περιμένω να δω, λοιπόν, τις απαντήσεις σας.

Και πάω στο Ταμείο Ανάκαμψης: Πολύ κρίσιμο ζήτημα. Εκτεταμένη η κακοδιαχείριση και κακός σχεδιασμός ενός κλειστού συστήματος. Όλα τα κράτη άνοιξαν διάλογο με την αυτοδιοίκηση, με τα Επιμελητήρια, με τις τοπικές κοινωνίες. Έβαλαν προτεραιοποίηση περιφερειακής δομής του Ταμείου Ανάκαμψης. Εμείς στο Μαξίμου όλα! Και να ακολουθούν οι περιφερειάρχες, να ακολουθούν οι δήμαρχοι! Και απένταξη και έργων!

Μιλάμε για εκατόν οκτώ έργα που τροποποιήθηκαν ή απεντάχθηκαν σιωπηλά από το Ταμείο Ανάκαμψης, αυτό που μας έλεγε ο κ. Μητσοτάκης και μου έκανε μαθήματα ότι δεν αναθεωρείται. Μου έλεγε ότι πρέπει να πάρω το νόμπελ ασχετοσύνης, γιατί δεν αναθεωρείται και τελικά, το αναθεώρησε στα θέματα που του έλεγα.

Νόμπελ ασχετοσύνης δεν αξίζουμε εμείς. Εσείς σίγουρα αξίζετε και ασχετοσύνης και διαφθοράς. Διότι και απεντάχθηκαν τα έργα, αλλά και έχουμε και εκτεταμένα φαινόμενα διαφθοράς από τα οποία μάλλον δεν θα ξεφύγετε εύκολα από την Ευρωπαϊκή Εισαγγελία.

Είδατε, κύριοι της Νέας Δημοκρατίας, που το παίζατε απόγονοι του Κωνσταντίνου Καραμανλή, ότι στο φιλοευρωπαϊκό κόμμα τελικά από την Ευρωπαϊκή Εισαγγελία θα το βρείτε το κακό, διότι περιφρονείτε την Ευρώπη και τους θεσμούς της, όλους τους θεσμούς και όχι μόνο σε ένα θέμα, αλλά σε πολλά θέματα, οικονομία, διαφάνεια, υποκλοπές, κράτος δικαίου.

Τελικά, η ενωμένη Ευρώπη σιγά, με αργά βήματα, φτιάχνει μηχανισμούς κάποιους πονηρούς ορμπανίσκους να τους εκθέτει, κύριοι της Νέας Δημοκρατίας!

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

Πάμε, λοιπόν. Ρωτώ συγκεκριμένα: Ποιος αποφάσισε την απένταξη έργων που αφορούν στην πολιτική προστασία, την ενέργεια, την κοινωνική πολιτική και τη δημόσια διοίκηση, μέχρι έργα υποδομής και έργα αποκατάστασης των συνεπειών σε περιοχές που έχουν πληγεί από τον «Daniel». Ποιος; Ποια επιτροπή τα αξιολόγησε; Ποιος Υπουργός σήμερα λογοδοτεί για αυτή τη μεθόδευση;

Εμείς, λοιπόν, ζητάμε συγκεκριμένα πράγματα: Άμεση δημοσιοποίηση ολόκληρης της λίστας των τροποποιημένων έργων και των έργων που έχουν απενταχθεί. Θέλουμε να μάθει το Κοινοβούλιο και ο ελληνικός λαός ποια είναι αυτά τα έργα, κύριοι της Νέας Δημοκρατίας.

Λογοδοσία των αρμοδίων Υπουργών στη Βουλή, των Υπουργών που τους αφορούν τα έργα που θα μας ανακοινώσετε δημοσίως.

Επανεξέταση των απεντάξεων, με διαβούλευση και με τους ΟΤΑ και όχι οι ΟΤΑ στην απέξω.

Θεσμικό έλεγχο και διαφάνεια στην κατανομή των κονδυλίων. Δεν θα σας επιτρέψουμε, όπως καταλαβαίνετε, να γίνει κανονικότητα η διαφθορά και οι παλαιοκομματικές νοοτροπίες που έφεραν τα μνημόνια στη χώρα μας, αυτές που μας έφεραν το 2009 στο έλεος, στο χείλος της χρεοκοπίας.

Για αυτό, λοιπόν, θέλουμε αυτά που είπαμε να γίνουν πράξη. Είναι κοινοβουλευτικό μας δικαίωμα και είναι κυβερνητική σας υποχρέωση να ενημερώσετε και εμάς και τον ελληνικό λαό.

Κλείνοντας, δεν μπορώ να μη σχολιάσω τα όσα είπε ο κ. Πλεύρης. Πριν πάω στον κ. Πλεύρη, θα ήθελα να σας πω κάτι για τον κ. Μητσοτάκη χθες που μας είπε: «Γιατί μας κατηγορείτε;» εννοώντας την ομιλία μου «Μας κατηγορείτε για τον εμφύλιο της Λιβύης;».

Μα, καλά αυτό καταλάβατε εσείς χθες από όσα είπα; Δηλαδή, εδώ οι Βουλευτές του Κοινοβουλίου από όσα είπα για τις γεωπολιτικές σας αστοχίες, για μια διπλωματία που εκθέτει τη χώρα, είναι ότι κατηγόρησα τον κ. Μητσοτάκη για τον εμφύλιο στη Λιβύη;

Κατ’ αρχάς, όταν ξεκίνησε, δεν ήταν Πρωθυπουργός. Δεν θα μπορούσα ούτε χρονικά να το κάνω.

**EMMANOΥΗΛ ΣΥΝΤΥΧΑΚΗΣ:** Ήταν το ΠΑΣΟΚ.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Ευθύνεται το ΠΑΣΟΚ για τον εμφύλιο της Λιβύης; Ωραίο, καλό!

(Γέλωτες στην Αίθουσα)

Λοιπόν, προσέξτε. Εμείς σας κατηγορούμε για ένα πράγμα. Όμως, επειδή είναι δύσκολη η απάντηση, πέταξε την μπάλα στην κερκίδα ο κ. Μητσοτάκης. Γιατί σας κατηγορούμε; Για το απλό θέμα: Εμφύλιος στη Λιβύη, κυβέρνηση άλλη στην Τρίπολη και άλλη στη Βεγγάζη. Με τη μία κυβέρνηση τα πάει πολύ καλά η Ευρώπη και με την άλλη κυβέρνηση τα πάει καλά η Ρωσία.

Εσείς, λοιπόν, με την κυβέρνηση που τα πήγαινε καλά η Ρωσία, μας λέγατε ότι τα πάτε καλά. Φέρνετε εδώ τον κ. Χαφτάρ, τον περιφέρετε, έκανε παρέλαση σε διάφορα μέρη των Αθηνών και ξαφνικά αυτός που μας εμφανίσατε ως στρατηγικό σύμμαχο, μας γυρνάει την πλάτη, μας στέλνει καραβιές μεταναστών και θέλει να συνάψει τουρκολιβικό σύμφωνο και στην Ανατολική Λιβύη.

Και ρωτάω τον Πρωθυπουργό και τον Υπουργό Εξωτερικών: Πώς είναι δυνατόν; Πώς τα καταφέρατε –πείτε μας τη μεθοδολογία- η Τουρκία να τα πηγαίνει καλά και με τους δύο και εσείς να τα έχετε σπάσει και με τους δύο; Αυτή είναι η ερώτηση τώρα και αφήστε το ποιος ευθύνεται για τον εμφύλιο στη Λιβύη. Έχετε μία απάντηση; Είναι κρίσιμο θέμα για τα γεωπολιτικά συμφέροντα της χώρας και μη γελάτε. Είναι κρίσιμη η απάντηση και ενδιαφέρει τον ελληνικό λαό να μάθει ποια είναι για τη μεθοδολογία, που μας εκθέσατε και σε αυτό το θέμα!

Για να απαντήσω και στον κ. Πλεύρη, ο οποίος τι μας είπε; «Δεν μας στηρίξατε στα γεγονότα στον Έβρο;». Μα, σοβαρά; Γιατί; Δεν ψηφίσαμε;

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** (Δεν ακούστηκε)

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Γιατί δεν ψηφίσαμε; Ψηφίσαμε ή δεν ψηφίσαμε;

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Πείτε το, όμως.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Ψηφίσαμε. Άρα, αυτά που λέτε είναι παιχνίδια της πλάκας. Ψηφίσαμε και στηρίξαμε δημοσίως.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Πράξη νομοθετικού περιεχομένου ήταν.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Το θυμάμαι. Έχετε δίκιο.

Στηρίξαμε δημοσίως και με κάθε τρόπο ότι ο ελληνικός λαός και η εκάστοτε κυβέρνηση δεν πρέπει να πιστεύουν ότι τα σύνορά μας είναι «μπάστε σκύλοι αλέστε». Αυτή είναι η θέση του ΠΑΣΟΚ και ήταν διαχρονικά αυτή η θέση. Είμαστε πατριωτικό κόμμα. Δεν μπορεί ο καθένας να κάνει υβριδικό πόλεμο με την Ελλάδα για να κερδίσει οφέλη από την Ευρωπαϊκή Ένωση είτε από εμάς, να μας εκβιάζει. Θέλουμε σκληρή αντιμετώπιση, με σεβασμό στα ανθρώπινα δικαιώματα και στις συμβάσεις που έχει υπογράψει η χώρα μας.

Εδώ, όμως, υπάρχει ένα ερώτημα, για το οποίο βλέπω ότι μάλλον δεν καταλαβαίνετε το χθεσινό μου επιχείρημα. Στον Έβρο πέρασαν ελάχιστοι, μερικές εκατοντάδες, κύριε Πλεύρη. Μάλλον, έχετε ξεχάσει το παιχνίδι του Σοϊλού. Θα σας το θυμίσω.

Ο Σοϊλού τότε, που τυγχάνει να τον συνάντησα επισήμως ως Ευρωβουλευτής και αντιπρόεδρος ΣΕΤΕ τέσσερις μέρες πριν τον Έβρο, όταν ήταν πρώτο ζήτημα φθοράς της Κυβέρνησης Ερντογάν το προσφυγικό-μεταναστευτικό, έστησε ένα σόου στον Έβρο. Την ώρα που πέρασαν χίλιοι, έλεγε στο Twitter του ότι πέρασαν τριακόσιες χιλιάδες! Το ξεχνάτε; Ποιος είχε δίκιο; Αυτός ή εμείς; Προφανέστατα, πέρασαν ελάχιστοι.

Είμαστε στην ίδια φάση; Εδώ μιλάμε για κάτι άλλο. Κατ’ αρχάς, με άλλο τρόπο ελέγχεται ο Έβρος, με μεγαλύτερη ευκολία και με άλλο τρόπο και μεγαλύτερης δυσκολίας τα θαλάσσια σύνορα. Τότε η αναστολή σας βοήθησε. Γιατί; Διότι ήταν πολύ λίγοι. Η ροή που έχετε σήμερα είναι κατά τα 80% -σήμερα έχω μιλήσει με δημάρχους στην Κρήτη και με τον Περιφερειάρχη- μετανάστες κυρίως από Αίγυπτο και Μπαγκλαντές. Είναι έτσι ή δεν είναι;

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Ναι.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Αφού, λοιπόν, είναι κατά 80% μετανάστες από Αίγυπτο και Μπαγκλαντές –και έχετε υπογράψει και υπάρχουν διμερείς συμφωνίες- ποιο είναι το μεγαλύτερο αντικίνητρο; Είναι η άμεση επιστροφή στις χώρες τους. Ναι ή όχι;

Δεν θα γίνει, λοιπόν, αυτό και δεν θα γίνει γιατί; Εξαιτίας της δικής σας τροπολογίας. Διότι, αν ήταν τόσο απλό, θα το είχατε κάνει εδώ και μια βδομάδα. Εδώ θα είμαστε.

Εμείς θα ψηφίσουμε «Παρών» στην τροπολογία, γιατί δεν φέρνει λύση και το ξέρετε πάρα πολύ καλά. Είναι επικοινωνιακό παιχνίδι. Άλλα ήταν στον Έβρο τα δεδομένα και άλλα σήμερα στην Κρήτη με τον Χαφτάρ. Εμείς θεωρούμε ότι η λύση είναι μία. Επιταχύνετε τις διαδικασίες απόρριψης του ασύλου, ώστε να επιστρέφουν άμεσα στις χώρες τους. Το μεγαλύτερο αντικίνητρο δεν είναι αυτό που είπατε και που είναι υποτιμητικά για τη χώρα μας και προσβάλλουν τον ελληνικό λαό, να τους δίνουμε λιγότερο φαγητό. Αν είναι δυνατόν, κύριε Πλεύρη, να ξεστομίζετε τέτοια πράγματα. Είμαστε σοβαρή ευρωπαϊκή χώρα. Να εκστομίζει ο αρμόδιος Υπουργός: «Μην έρθετε, θα σας δίνουμε λιγότερο φαγητό»! Αν είναι δυνατόν! Θέλω να σας πω ότι όσο λίγο και να δώσετε, να είστε σίγουροι ότι θα είναι περισσότερο από αυτό που έχουν αυτοί οι άνθρωποι στις χώρες τους. Άρα, αυτό ακόμη και με το δικό σας μυαλό, το βαθιά συντηρητικό και ακραίο, δεν είναι αντικίνητρο.

Αντικίνητρο είναι οι συμβάσεις και οι δεσμεύσεις που υπάρχουν μεταξύ της χώρας μας και τρίτων κρατών. Για αυτό, άμεση απόρριψη της αίτησης ασύλου και επαναπατρισμό στη χώρα τους είναι η πρόταση του ΠΑΣΟΚ.

Τώρα, προκύπτουν και κάποια νομικά ζητήματα, τα οποία νομίζω ότι θα τα αναλύσει ο Κοινοβουλευτικός μας Εκπρόσωπος.

Κλείνοντας, θέλω να σας πω ότι επειδή το θέμα αυτό δεν ξέρουμε πώς θα ολοκληρωθεί, πρέπει να είμαστε όλοι μας πολύ προσεκτικοί. Δεν θα επιτρέψουμε η χώρα μας να ζήσει νέο 2015. Αλλά, από την άλλη, ας πάρουμε σοβαρές πρωτοβουλίες και όχι πρωτοβουλίες επικοινωνιακού χαρακτήρα που δεν θα φέρουν κανένα αποτέλεσμα. Και γνωρίζετε πάρα πολύ καλά, γιατί στη Νέα Δημοκρατία έχετε ανθρώπους που γνωρίζουν το θέμα, ότι η σημερινή πρωτοβουλία του κ. Πλεύρη θα είναι μία τρύπα στο νερό. Η λύση είναι οι γρήγοροι επαναπατρισμοί με απόρριψη του ασύλου, από τη στιγμή που τα στοιχεία μας συμφωνούν ότι κατά 80% δεν είναι πρόσφυγες, αλλά είναι μετανάστες και ειδικά από χώρες που έχουμε διμερείς συμβάσεις.

Σας ευχαριστώ πάρα πολύ.

(Ζωηρά και παρατεταμένα χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Πρόεδρο.

Κυρίες και κύριοι συνάδελφοι, έχω την τιμή να σας ανακοινώσω ότι ο Πρόεδρος της Κοινοβουλευτικής Ομάδας και είκοσι υπογράφοντες Βουλευτές του Κομμουνιστικού Κόμματος Ελλάδος ζητούν, σύμφωνα με το άρθρο 72 του Κανονισμού της Βουλής, τη διενέργεια ονομαστικής ψηφοφορίας επί της τροπολογίας με γενικό αριθμό 375 και ειδικό 20 του σχεδίου νόμου του Υπουργείου Ανάπτυξης: «Αναμόρφωση του πλαισίου για την επαγγελματική κατάρτιση υπαλλήλων που χειρίζονται δημόσιες συμβάσεις, του πλαισίου για την προστασία και την ανάθεση δημοσίων συμβάσεων και την έννομη προστασία στον τομέα των δημοσίων συμβάσεων, του πλαισίου εθνικών υποδομών ποιότητας και του πλαισίου ίδρυσης, επέκτασης και εκσυγχρονισμού των μεταποιητικών δραστηριοτήτων στην Περιφέρεια Αττικής».

(Η προαναφερθείσα αίτηση διεξαγωγής ονομαστικής ψηφοφορίας του Κομμουνιστικού Κόμματος Ελλάδας καταχωρίζεται στα Πρακτικά και έχει ως εξής:

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει…

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Είχα δώσει τον λόγο στην κ. Κωνσταντοπούλου.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Να απαντήσω. Ούτε ένα λεπτό.

**ΠΡΟΕΔΡΕΥΩΝ (Ιωάννης Πλακιωτάκης):** Είχα δώσει τον λόγο στην κυρία Πρόεδρο. Αμέσως μετά. Παρακαλώ.

Τον λόγο έχει η Πρόεδρος της Πλεύσης Ελευθερίας κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πλεύρη, σας είδαμε ότι στείλατε και τον κ. Μπαγιώκο να πει να μην μου δώσει τον λόγο και να τον δώσει σε εσάς. Ξέρετε, υπάρχει μια τάξη στην κοινοβουλευτική διαδικασία.

Έχω ζητήσει τον λόγο γι’ αυτά τα αδιανόητα τα οποία είπατε. Είναι τρομερό. Είναι τρομερό ότι, έχοντας υπάρξει υπόλογος για το έγκλημα των Τεμπών και για όσα γίνανε επί θητείας σας ως Υπουργού Υγείας για το μπάζωμα, που ήσασταν εκεί την αμέσως επόμενη στιγμή, γίνατε Υπουργός στη θέση του υπόλογου για τα εγκλήματα σε σχέση με τον ΟΠΕΚΕΠΕ Βορίδη, διότι ο κ. Μητσοτάκης θέλει να στείλει το μήνυμα του ρατσισμού. Θέλει να στείλει το μήνυμα, αυτό το ανατριχιαστικό μήνυμα από σκοτεινές εποχές, αυτό το μήνυμα που εκπέμπατε σε εκείνη τη φοβερή ομιλία σας ως Βουλευτής του ΛΑΟΣ ή «Λαός», όπως το λέγατε τότε, ότι θέλετε νεκρούς για την αντιμετώπιση των μεταναστευτικών ροών.

Εγώ, λοιπόν, δεν πήρα τον λόγο τώρα για να μιλήσω γενικά για το νομοσχέδιο, ούτε για να κάνω απλές παρατηρήσεις. Πήρα τον λόγο για να σας απαντήσω, για να υπογραμμίσω αυτό που συμβαίνει, που δεν είναι τρέχον. Δεν είναι καθόλου τρέχον. Έχουμε μια μετάπτωση σε αντιδημοκρατική, ρατσιστική λειτουργία του κράτους. Και είστε υπόλογος, κύριε Πλεύρη, και εσείς, αλλά πρωτίστως ο κ. Μητσοτάκης, διότι βεβαίως δεν είναι αποκλειστική δική σας ευθύνη. Γι’ αυτό σας έβαλε εκεί, για να κάνετε αυτήν τη βρώμικη δουλειά του να ξαναφέρετε τον ρατσισμό στο επίκεντρο της πολιτικής, ακριβώς όπως έκαναν τα κόμματα σας και η Νέα Δημοκρατία και το ΠΑΣΟΚ και το ΛΑΟΣ το 2011-2012.

Και αυτό που καταφέρατε ήταν να βάλετε τη Χρυσή Αυγή στη Βουλή, διότι ακριβώς παίξατε το χαρτί του ρατσισμού, της ξενοφοβίας, της μισαλλοδοξίας, με το στρατόπεδο της Αμυγδαλέζας, που το διαφήμιζε ο κ. Χρυσοχοΐδης που ήταν τότε ΠΑΣΟΚ και τώρα είναι Νέα Δημοκρατία, με τον κ. Καρατζαφέρη που ήταν τότε αρχηγός σας και έλεγε ότι πρέπει να πυροβολούν οι ιδιοκτήτες τους μετανάστες και να έχουν όλοι από ένα όπλο. Και εσείς τώρα πάλι είστε Νέα Δημοκρατία και θέλετε τελικά να σύρετε τη χώρα σε μία συνθήκη εξόδου από κάθε πλαίσιο προστασίας των ανθρωπίνων δικαιωμάτων και του κράτους δικαίου.

Κύριοι, αυτοί οι λίγοι που είστε -πόσοι είστε σήμερα, έξι από τους 156 της Νέας Δημοκρατίας- είναι ντροπή, είναι όνειδος αυτό που γίνεται. Θα σας συνοδεύει στην ιστορία. Ένας Υπουργός μπήκε εδώ και είπε ότι γίνεται εισβολή. Από ποιον γίνεται, κύριε Πλεύρη, εισβολή; Από ποιον γίνεται; Γίνεται από μη κρατική οντότητα ή από κρατική οντότητα; Αν υπάρχει κράτος που μας επιτίθεται, πρέπει να το κατονομάσετε και να μας πείτε τι εισηγείστε. Διότι εισβολές «ορφανές» δεν υπάρχουν. Υπάρχει κάποια κρατική οντότητα που είναι εχθρός αυτήν τη στιγμή; Πού είναι ο Υπουργός Άμυνας;

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Δεν είπα για κράτος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν είπατε για κράτος; Υπάρχει εισβολή η οποία γίνεται ιδιωτικά; Αφήστε, κύριε.

Τη λέξη «λαθρομετανάστες», πρώτα απ’ όλα, εγώ ως Πρόεδρος της Βουλής την είχα θέσει εκτός του κοινοβουλευτικού λόγου, γιατί είναι ανεπίτρεπτη σε ένα κράτος δικαίου και υπάρχουν οι σχετικές κρίσεις και αποφάσεις και εισηγήσεις και των αρμοδίων Επιτρόπων Ανθρωπίνων Δικαιωμάτων του Συμβουλίου της Ευρώπης και όλων των οργανώσεων προστασίας ανθρωπίνων δικαιωμάτων.

Είναι ντροπή να παίρνετε τον λόγο ως ρατσιστής για να μιλήσετε για λαθρομετανάστες, για να μας πείτε «ψευτοανθρωπιστές». Αυτά πιστεύει και ο κ. Μητσοτάκης; Γιατί παρίστανε τον ανεκτικό. Παρίστανε τον κεντρώο. Παρίστανε εκείνον ο οποίος ήθελε την ισότητα. Τώρα θέλει να λέει όποιον υποστηρίζει τις αρχές του κράτους δικαίου «ψευτοανθρωπιστή»; Να λέει τους διασώστες των ανθρώπων και των προσφύγων «δήθεν διασώστες»; Και να εκπέμπει το μήνυμα προς ανθρώπους εξαθλιωμένους οι οποίοι στοιβάζονται αυτήν τη στιγμή σε συνθήκες απάνθρωπες, να τους λέει «δεν είστε ευπρόσδεκτοι, είστε ανεπιθύμητοι»;

Ποιος είστε; Ποιος νομίζετε ότι είστε; Ποιος νομίζετε ότι είστε; Ποιος νομίζετε ότι είστε; Ποιος νομίζετε ότι είστε; Παριστάνετε τον πατριώτη και δεν ξέρετε ότι τα πρώτα Συντάγματα των επαναστατημένων Ελλήνων μιλούσαν για την ισότητα όλων των ανθρώπων που βρίσκονται στην ελληνική επικράτεια. Παριστάνετε τον πατριώτη και δεν ξέρετε ότι το Σύνταγμά μας θεσπίζει την προστασία των δικαιωμάτων όλων των ανθρώπων που βρίσκονται στην ελληνική επικράτεια. Παριστάνετε ότι κυβερνάτε σε δημοκρατικό πολίτευμα και εισηγείσθε την αναστολή υποβολής αιτήσεων χορήγησης ασύλου.

Ακούστε την τροπολογία που εισηγείται: «Αναστέλλεται η υποβολή αιτήσεων χορήγησης ασύλου από άτομα που εισέρχονται στη χώρα παράνομα με οποιοδήποτε πλωτό μέσο που προέρχεται από τη Βόρεια Αφρική». Είμαστε σε πόλεμο με τη Βόρεια Αφρική, κύριε Πλεύρη; Είμαστε σε πόλεμο; Ή εφαρμόζετε διακρίσεις εναντίον των ανθρώπων που προέρχονται από τη Βόρεια Αφρική; «Τα άτομα αυτά επιστρέφονται…» -επιστρέφονται, λες και είναι πακέτα, λες και είναι αντικείμενα- «…χωρίς καταγραφή στη χώρα προέλευσης ή καταγωγής». Πώς μπορεί να επιστραφεί κάποιος χωρίς καταγραφή, κύριε Πλεύρη; Εδώ και δεκαετίες υπάρχει το δίκαιο του ασύλου, το δίκαιο της διεθνούς προστασίας του πρόσφυγα και του μετανάστη. Οι μετανάστες δεν είναι στερούμενοι δικαιωμάτων, ούτε οι ξένοι είναι στερούμενοι δικαιωμάτων. Πώς επιστρέφεται χωρίς καταγραφή και πώς ξέρετε ποια είναι η χώρα προέλευσης ή καταγωγής;

Πώς τολμάτε να το λέτε αυτό; Το 70% δεν δικαιούται άσυλο. Άρα, το 30% δικαιούται. Αυτό λέτε, ότι θα κάνετε «push backs» χωρίς διαδικασία σε ανθρώπους οι οποίοι μπορεί να δικαιούνται άσυλο. Και δεν ντρέπεστε! Δεν ντρέπεστε να παριστάνετε τους Ευρωπαίους! Δεν ντρέπεστε να παριστάνετε τους πολιτισμένους την ώρα που είστε εντελώς απολίτιστοι!

Κύριε Σταμάτη, για εσάς τα λέω που ξεπλένετε αυτή τη διακυβέρνηση, διότι δεν επιτρέπεται έχοντας αυτή τη διαδρομή και αυτή τη συγκρότηση να το επιτρέπετε αυτό και να μην επαναστατείτε στην Κοινοβουλευτική σας Ομάδα, αυτή, που έχετε μία στοιχειώδη σχέση με το τι θα πει Σύνταγμα, κράτος δικαίου, προστασία των ανθρώπων!

Γνωρίζετε, κύριε Πλεύρη, ότι ήδη η Ύπατη Αρμοστεία του ΟΗΕ αντιδρά στην τροπολογία σας; Το γνωρίζετε ή δεν το πήρατε είδηση, γιατί ήσασταν απασχολημένος; Δεν ντρέπεστε να μιλάτε για το μενού! Ήσασταν απασχολημένος με το τι τρώνε οι άνθρωποι που βρίσκονται σε κέντρα κράτησης; «Θα επανεξεταστεί…» -Πλεύρης στο ΣΚΑΪ, στο ΣΚΑΪ που ήθελε μια σοβαρή Χρυσή Αυγή- «…μέχρι και το μενού στις δομές μεταναστών».

Το καταθέτω.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριοι του ΠΑΣΟΚ, εσείς σε αυτά θα πείτε «Παρών»; Σε αυτά θα πείτε «Παρών»; Καταλαβαίνετε πού βρισκόμαστε; Παίρνει τη χώρα και την πηγαίνει στο επίπεδο του Όρμπαν, του Τουσκ και του Τραμπ! «Παρών»;

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ)

Έχετε υπ’ όψιν σας, κύριε Πλεύρη, ότι βγήκε απόφαση της Ολομέλειας του Συμβουλίου της Επικρατείας ότι η τακτική και η πολιτική που ακολουθούσατε πριν αναλάβετε το ευαγές έργο σας εσείς προσωπικά, στις 27 Φεβρουαρίου του 2025, ακύρωσε ως αντισυνταγματική την κοινή υπουργική απόφαση με την οποία αποπέμπατε ανθρώπους στην Τουρκία ως ασφαλή τρίτη χώρα;

Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ακύρωσε, επίσης, το Συμβούλιο της Επικρατείας τις μονομελείς επιτροπές ασύλου ως αντισυνταγματικές.

Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και έρχομαι στο 2020 γι’ αυτά που κομπάζετε, κύριε Πλεύρη, για τον Έβρο και που ο κ. Χρυσοχοΐδης πήγε στα σαράντα χρόνια από την ίδρυση της Ελληνικής Αστυνομίας και είπε ότι έγινε το έπος του Έβρου. Έγινε κάποιο έπος, πολέμησαν κάποιοι το 2020. Όπως το Έπος της Αντίστασης, ήταν το Έπος του Έβρου, κατά τους ρατσιστές της Κυβέρνησης!. Ο ΟΗΕ, λοιπόν, είπε: «χωρίς νομική βάση η αναστολή αιτήσεων ασύλου στην Ελλάδα». Τα ξέρετε από το 2020! Και ξέρετε τι θα πει αυτό. Θα πει δόλος στα ρατσιστικά εγκλήματα για τα οποία ενθαρρύνετε αυτή τη στιγμή κρατικούς λειτουργούς.

Ανακαλέστε την αναστολή καταγραφών αιτημάτων ασύλου, η Εθνική Επιτροπή Δικαιωμάτων του Ανθρώπου από το 2020. Έχετε δόλο, δεν είστε ανίδεοι.

Στις 9 Ιουλίου 2025 έχουμε τις αντιδράσεις από το Ελληνικό Συμβούλιο για τους Πρόσφυγες που λέει «η αναστολή πρόσβασης στο άσυλο… -τωρινό- «…είναι προδήλως παράνομη και παραβιάζει το Διεθνές Δίκαιο». Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Παράνομες η αναστολή εξέτασης ασύλου και οι απελάσεις με άρνηση καταγραφής αιτήματος ασύλου. Το καταθέτω και αυτό στα Πρακτικά, άρθρο του Σπύρου Απέργη

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και βέβαια, γνωρίζετε ότι…

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Άρα, ήσασταν απέναντι στον Έβρο! Διαφωνούσατε για τον Έβρο! Πείτε το!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι θέλετε να σας πω για τον Έβρο; Θέλετε να σας πω για τον Έβρο ότι διαφημίσατε ένα τείχος που ήταν σε κάποια χιλιόμετρα και πηγαίνατε και φωτογραφιζόσασταν και φωτογραφιζόταν και η Πρόεδρος της Δημοκρατίας ή ότι κοντέψατε να κάψετε τα νησιά, ότι στείλατε τα ΜΑΤ στα νησιά για να φτιάξετε κέντρα κράτησης και ήρθε τελικά ο κορωνοϊός για να αποδείξει πόσο έκθετη έχετε αφήσει τη χώρα σε όλα τα επίπεδα; Υπουργός Υγείας ήσασταν τότε! Ήταν θωρακισμένη η χώρα για τον κορωνοϊό; Όχι, γιατί ήσασταν απασχολημένοι να χτίζετε τείχη.

Και έρχομαι στην Πύλο. Οι ευθύνες της Ελλάδας, κατά την έκθεση της Ευρωπαίας Συνηγόρου του Πολίτη. Μιλάει για έκθεση! Έκθεση της Εθνικής Επιτροπής Δικαιωμάτων του Ανθρώπου για την Προστασία των Αιτούντων Άσυλο. Κόλαφος! Τα καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και βέβαια, όσον αφορά το ναυάγιο της Πύλου, έχουμε πόρισμα του Συνηγόρου του Πολίτη, ο οποίος μιλάει για έκθεση ανθρώπινης ζωής σε βαθμό κακουργήματος.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχουμε, επίσης, και το δελτίο τύπου του πορίσματος του Συνηγόρου του Πολίτη. Τα καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με συγχωρείτε, σας έχω βομβαρδίσει, αλλά όταν ακούμε για εισβολές, αισθανόμαστε εμείς βομβαρδιζόμενοι με ρατσισμό.

Και έρχομαι στα συμπεράσματα της έκθεσης της Ευρωπαίας Συνηγόρου του Πολίτη Emily O’ Reilly. Το καταθέτω και αυτό στα Πρακτικά για το ναυάγιο της Πύλου.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είστε απολίτιστοι, κύριοι! Όλο το κεκτημένο προστασίας των ανθρωπίνων δικαιωμάτων το παραβιάζετε και μας παριστάνετε τους δήθεν Ευρωπαίους και τους δήθεν πολιτισμένους, την ώρα που η χώρα καίγεται. Ο Ωρωπός καίγεται και κάηκε, ενώ απειλήθηκε και η δομή όπου υπάρχουν μετανάστες, αλλά εσάς σας απασχολούν κάποιοι εισβολείς. Καταθέτω και τα δημοσιεύματα της επικαιρότητας.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ξέρετε, βεβαίως, ότι για το ναυάγιο του Πύλου, όπου αφαιρέθηκαν εξακόσιες πενήντα ανθρώπινες ζωές, κύριε Πλεύρη, είναι διωκόμενοι σε βαθμό κακουργήματος αξιωματικοί του Λιμενικού. Και έρχεστε εδώ, όπως ήρθε εδώ και ο Πρωθυπουργός, και είπε ότι εμείς συκοφαντούμε τους αξιωματικούς. Ποιους; Τους κατηγορουμένους; Υπερασπίζεστε τους κατηγορουμένους; Αυτούς οι οποίοι ενώ όφειλαν να σώσουν τον κόσμο, εξώθησαν το σκάφος να ανατραπεί; Εσείς αυτούς τους υπερασπίζεστε; Αυτούς που δεν λειτουργούσε η κάμερα του σκάφους του Λιμενικού και χάθηκαν οι συνομιλίες; Αυτούς τους καλύπτετε και λέτε και σε άλλους «κάντε τα ίδια, γαία πυρί μιχθήτω»;

Κύριε Πλεύρη, θα καταθέσουμε σε λίγο, όπως έχω αναγγείλει -είπα μήπως αποσύρατε την τροπολογία, όπως σας κάλεσαν και άλλες Κοινοβουλευτικές Ομάδες- την ένσταση αντισυνταγματικότητας αυτού του εκτρώματος που φέρνετε, αυτού του εκτρώματος που παραβιάζει το Σύνταγμα και όλο το νομοθετικό πλαίσιο προστασίας των ανθρωπίνων δικαιωμάτων. Θα μείνετε στην ιστορία γι’ αυτό που κάνετε, όπως θα μείνει στην ιστορία και ο κ. Μητσοτάκης προσωπικά.

Και θέλω να κλείσω με το εξής αυτή την παρέμβαση για την υποκρισία σας και το θράσος σας. Ο κ. Μητσοτάκης μάς είπε ότι όποιοι έρχονται εδώ, όποιοι προσπαθούν να βρουν γη και προστασία, είναι παράνομοι. Και αντέδρασα και είπα: «Παράνομους, τους κρίνει ο Πρωθυπουργός ως παράνομους;». Και η απάντηση που πήρα ήταν: «Ναι, βεβαίως, κυρία Κωνσταντοπούλου, παράνομοι είναι». Ξέρετε, υπάρχουν διαδικασίες για να κρίνουν αρμόδιες επιτροπές ποιος είναι νόμιμος και ποιος είναι παράνομος, ποιος δικαιούται άσυλο, ποιος δικαιούται διεθνούς προστασίας και βεβαίως ποιος είναι εγκληματίας.

Εσείς είστε σταθερά με τους εγκληματίες. Και δεν αναφέρομαι, κύριε Πλεύρη, μόνο στους διωκόμενους λιμενικούς για την έκθεση σε κίνδυνο ζωής τόσων ανθρώπων. Αναφέρομαι βεβαίως και στον καλό σας φίλο και καταζητούμενο από το Διεθνές Ποινικό Δικαστήριο Νετανιάχου, τον οποίο ο κ. Μητσοτάκης ούτε τον συλλαμβάνει ούτε θα χτίσει κέντρο κράτησης γι’ αυτόν, αλλά τον αγκαλιάζει και τον υποθάλπει.

Όπως γνωρίζετε και οφείλετε να γνωρίζετε -και περιμένω να τοποθετηθεί και ο Υπουργός Εξωτερικών, γιατί ξέρω ότι έχει ζητήσει τον λόγο αμέσως μετά, αλλά περιμένω να τοποθετηθείτε κι εσείς- η ειδική απεσταλμένη και εισηγήτρια του ΟΗΕ για την Παλαιστίνη, η Φραντσέσκα Αλμπανέζε, εξέδωσε ειδική έκθεση για την οικονομία της γενοκτονίας, για όλες αυτές τις εταιρείες που επωφελούνται και τις κρατικοδίαιτες εταιρείες που επωφελούνται -έχει μια συνάφεια και με το νομοσχέδιο αυτό- από την οικονομία της γενοκτονίας.

Κάλεσε και είπε «Είναι η πρώτη φορά που φοβάμαι…» -αυτή η γενναία γυναίκα που δεν έχει σταματήσει να μιλάει για τη γενοκτονία στην Παλαιστίνη από τον Νετανιάχου και την Κυβέρνησή του. Κάλεσε όλες τις χώρες να διακόψουν τις σχέσεις με το Ισραήλ, αλλά και με τις εταιρείες που τροφοδοτούν τη γενοκτονία.

Η ίδια γενναία γυναίκα, η Φραντσέσκα Αλμπανέζε, προχθές με ανάρτησή της είπε ότι είναι υπόλογη η ελληνική Κυβέρνηση, διότι παρείχε διευκόλυνση στον Νετανιάχου για να περάσει από το έδαφός μας, από τον εναέριο χώρο μας, ενώ είναι καταζητούμενος από το Διεθνές Ποινικό Δικαστήριο.

«The governments of Italy, France, and Greece must explain why they provided airspace and safe passage to ICC-wanted Benjamin Netanyahu, whom they are obligated to arrest. Italian, French and Greek citizens deserve to know that every political action violating the int'l legal order, weakens and endangers all of them. And all of us.»

Λέει, δηλαδή, ότι οι κυβερνήσεις της Ιταλίας, της Γαλλίας και της Ελλάδας πρέπει να εξηγήσουν γιατί παρείχαν δίοδο από τον εναέριο χώρο και ασφαλή μετάβαση στον καταζητούμενο από το Διεθνές Ποινικό Δικαστήριο Μπέντζαμιν Νετανιάχου, τον οποίο είναι υποχρεωμένες οι χώρες αυτές και οι κυβερνήσεις να συλλάβουν. Οι Ιταλοί, Γάλλοι και Έλληνες πολίτες δικαιούνται να γνωρίζουν ότι κάθε πολιτική πράξη που παραβιάζει τη διεθνή νομιμότητα, αποδυναμώνει και θέτει σε κίνδυνο όλους τους και όλους μας.

Εσείς είστε αυτοί που θέτετε σε κίνδυνο όλους μας. Εσείς είστε αυτοί που αγκαλιάζετε τον διεθνή σφαγέα, τον καταζητούμενο για διεθνή εγκλήματα και δείχνετε σαν δήθεν παρανόμους ανθρώπους εξαθλιωμένους που έχουν δικαίωμα η όποια προσπάθειά τους για ζωή και η όποια αίτησή τους για άσυλο να εξεταστεί όχι από κάποιο συμβούλιο στρατοδικών με επικεφαλής κριτή, εισαγγελέα και τελικό νομοθέτη τον κ. Μητσοτάκη και επίκουρο εσάς, αλλά με νόμιμη διαδικασία όπως ορίζει το Σύνταγμα.

Κι επειδή σήμερα ήταν εδώ μέσα οι Έφηβοι Βουλευτές μας, η νέα γενιά, εγώ σε αυτά τα παιδιά οφείλω σε αυτήν εδώ τη Βουλή να ακούγεται τι σημαίνει «δημοκρατία», τι σημαίνει «προστασία ανθρωπίνων δικαιωμάτων» και ότι οφείλουμε να αντιστεκόμαστε όταν κάποιος προσπαθεί να καταλύσει το κράτος δικαίου με κάθε τρόπο, με άμεση ή έμμεση βία ή με τροπολογία.

Εμείς είμαστε εδώ για να αντιστεκόμαστε και θα αντισταθούμε μέχρι τέλους. Σε λίγο θα καταθέσουμε και την ένσταση αντισυνταγματικότητας της τροπολογίας που φέρνετε και παρακαλώ το ΠΑΣΟΚ να επανεξετάσει τη στάση του για την τροπολογία αυτή. Δεν είναι ζήτημα μετριοπάθειας. Είναι ζήτημα δημοκρατίας.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ζητήσατε τον λόγο για μια παρέμβαση.

Ορίστε, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Ναι, κύριε Πρόεδρε, θα ήθελα να κάνω μια σύντομη παρέμβαση και επειδή ήθελα να απαντήσω και στον Πρόεδρο του ΠΑΣΟΚ που έθεσε κάποια θέματα που δημιουργούν έναν εύλογο προβληματισμό.

Πρώτα από όλα, ως προς την ουσία, δεδομένου ότι ξεκαθαρίστηκε ότι στηρίξατε την Πράξη Νομοθετικού Περιεχομένου στον Έβρο, δεν μπορούν να τίθενται θέματα κράτους δικαίου. Ίσα-ίσα, μπορώ να σας πω ότι αυτή η τροπολογία έχει γεωγραφικό περιορισμό που δεν είχε στον Έβρο. Άρα, αν κάποιος θεωρεί ότι είναι συνταγματικό αυτό το οποίο αναφέρθηκε στον Έβρο, δεν μπορεί να λέει αντισυνταγματικό αυτό το οποίο γίνεται στο συγκεκριμένο σημείο.

Λέει εύλογα ο κύριος Πρόεδρος του ΠΑΣΟΚ –και το ακούω- ότι προφανώς δεν είναι ίδιες καταστάσεις ως προς τη διαχείριση. Ως προς τη διαχείριση, τα χερσαία σύνορα μπορούν να σφραγιστούν. Τα θαλάσσια χρειάζονται πολύ μεγαλύτερη προσοχή.

Ως προς την ουσία όμως –και επιμένω σε αυτό και θέλω να το καταλάβει το ΠΑΣΟΚ- η γρήγορη απάντηση στο άσυλο έχει συγκεκριμένους χρόνους και διαδικασίες. Σημαίνει πρώτος βαθμός, προσφυγή, δεύτερος βαθμός. Άρα, αν καθημερινά έρχονται χίλια άτομα, αντιλαμβάνεστε ότι κάθε μία από τις αιτήσεις θέλει μίνιμουμ ένα εξάμηνο, το εξάμηνο να γίνει τετράμηνο, να γίνει τετράμηνο. Αντιλαμβάνεστε ότι είναι μη διαχειρίσιμο.

Αντιθέτως, όταν η ίδια η τροπολογία δεν δίνει τη δυνατότητα υποβολής, να πούμε γι’ αυτόν αν μπορέσεις να τον επιστρέψεις, γιατί μ’ αυτό κατέληξε και ο Πρόεδρος του ΠΑΣΟΚ. Οι επιστροφές, αν ήταν τόσο εύκολες, θα γινόντουσαν. Το ότι έχεις διακρατικές με τις χώρες δεν σημαίνει ότι οι χώρες αποδέχονται να στέλνεις αεροπλάνα.

**ΔΗΜΗΤΡΙΟΣ ΜΑΝΤΖΟΣ:** Μα, η Αίγυπτος είναι φίλη μας!

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Άρα, θέλω να σας πω ότι έχει διαδικασίες και υπάρχουν και χώρες που δεν δέχονται. Άρα, με αυτή τη διαδικασία δίνουμε ένα σαφές μήνυμα.

Και επειδή άκουσα και τον κύριο Πρόεδρο και την Πρόεδρο της Πλεύσης Ελευθερίας, ναι, κυρίες και κύριοι συνάδελφοι, πρέπει να γίνει αντιληπτό –και αυτό το έθεσα στον Ευρωπαίο Επίτροπο- ότι η Ελλάδα θα προχωρήσει σε μείωση σειράς επιδομάτων που δίνονται, διότι θέλω να μου εξηγήσει κάποιος εδώ πέρα για ποιον λόγο θα πρέπει αυτή τη στιγμή σε επίπεδο επιδομάτων κάποιος να λαμβάνει περισσότερα από ό,τι λαμβάνουν Ευρωπαίοι πολίτες που είναι κάτω από το όριο της φτώχειας και μαζί και Έλληνες πολίτες.

Και αυτό το οποίο λέτε ειρωνικά, ναι, πρέπει να δοθεί ένα μήνυμα ότι δεν είναι ξενοδοχείο το Υπουργείο Μετανάστευσης, δηλαδή «Μπήκες και έχεις όλες τις παροχές». Προφανώς, υποχρεώσεις διεθνείς υπάρχουν. Αυτές θα τηρηθούν και η κατεύθυνση η οποία έχει δοθεί είναι η επανεξέταση όλων των επιδομάτων. Υπάρχουν κάποια υποχρεωτικά από την Ευρωπαϊκή Ένωση και υπάρχουν κάποια άλλα τα οποία μπορούμε να τα περιορίσουμε, όπως πιστέψτε με –και μη σοκάρεστε- θέλουν να το κάνουν όλες οι χώρες, γιατί, κυρίες και κύριοι συνάδελφοι, ο βασικός μηχανισμός επιστροφών σε όλες τις χώρες είναι οι οικειοθελείς αποχωρήσεις. Οπότε για να πας σε οικειοθελείς αποχωρήσεις, ναι, θα υπάρχει και στέρηση ελευθερίας με το νομοσχέδιο που θα έχουμε, για να του ασκείται του άλλου πίεση, ότι δηλαδή έχει κάνει μια παράνομη πράξη …

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποια παράνομη πράξη;

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Η παράνομη πράξη είναι η παραμονή στη χώρα, όταν σου έχει απορριφθεί το άσυλο. Όταν σου έχει απορριφθεί το άσυλο, δεν είσαι άτομο που τυγχάνει διεθνούς προστασίας και, συνεπώς, θα συνεργάζεσαι να αποχωρήσεις –για να πούμε αυτό που είπε ο Πρόεδρος του ΠΑΣΟΚ- γιατί μπορεί να είναι χώρα που δεν σε δέχεται ή να είναι χώρα που να λέει ότι δεν προκύπτει η επιθυμία του και δεν τον παραλαμβάνω. Έχουμε τέτοια θέματα. Άρα, να συνεργαστεί. Πώς θα συνεργαστεί κάποιος όταν εδώ πέρα είναι μια κατάσταση που τα επιδόματα δίνονται; Και η Ελλάδα είναι φειδωλή σε αυτό, συγκριτικά με το τι κάνουν άλλες ευρωπαϊκές χώρες. Και πάλι σε αυτό που ειπώθηκε και το χλευάσατε, προφανώς όταν βλέπει πώς πάνε τα επιδόματα στην κάθε χώρα, θα επιλέξει να πάει και σε αυτήν την κατεύθυνση, αν βλέπει ότι στη χώρα έχει τα απολύτως απαραίτητα που επιτάσσει, φυσικά, η Ευρωπαϊκή Ένωση.

Κυρία Πρόεδρε, αναφερθήκατε και είπατε «εγκληματίες λιμενικοί». Οι λιμενικοί είναι άνθρωποι…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είπα για τους κατηγορούμενους για την Πύλο!

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Θα έρθω σ’ αυτό. Θα σας πω.

Πρώτα απ’ όλα, οι λιμενικοί δίνουν καθημερινά αγώνα και σώζουν ανθρώπινες ζωές και εσείς πείτε ό,τι θέλετε για μένα, αλλά εσείς είστε η Πρόεδρος της Βουλής της Μόριας! Της Μόριας! Αυτό ήταν! Ο ΣΥΡΙΖΑ είχε το δημιούργημα της Μόριας!

(Χειροκροτήματα από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τα μπερδέψατε, κύριε Πλεύρη!

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Θα ακούσετε τώρα, όπως σας άκουσα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θέλω τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Ακούστε, κυρία Κωνσταντοπούλου. Θα ακούτε όπως σας άκουσα.

Είπατε για εγκληματίες λιμενικούς. Υπάρχει το τεκμήριο αθωότητας. Το γνωρίζετε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είπα για την Πύλο!

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Όχι! Είπατε «εγκληματίες»! Εδώ, τα ακούσαμε. Είπατε «εγκληματίες». Εγκληματίας είναι κάποιος όταν καταδικαστεί με αμετάκλητη δικαστική απόφαση. Όσοι διώκονται για την Πύλο είναι απλώς μία δίωξη. Να σέβεστε σε αυτούς τους ανθρώπους το τεκμήριο αθωότητας!

(Χειροκροτήματα από την πτέρυγα της Νέας Δημοκρατίας)

Να το σέβεστε και να μάθετε να σέβεστε! Αν μιλάτε για κράτος δικαίου, δεν είστε εσείς αυτός που θα βγάλει απόφαση!

Είπατε αν τους υπερασπίζομαι. Εγώ σέβομαι το δικαίωμά τους ότι υπάρχει τεκμήριο αθωότητας και δεν θα τους χαρακτηρίσω. Και θέλω να έχουν και μια δίκαιη δίκη. Και σίγουρα οι λιμενικοί, στο σύνολό τους, είναι άνθρωποι που δίνουν καθημερινό αγώνα.

Κυρίες και κύριοι συνάδελφοι, κάποια στιγμή πρέπει να το αντιληφθείτε: Αυτό που σήμερα λέτε και σοκάρεστε, πείτε μου -αλλά θα πείτε με λύσεις- χίλια άτομα την ημέρα, τριακόσιες χιλιάδες τον χρόνο, τις μισές μέρες μπορεί να μην έχει βροχή, άρα εκατό με εκατόν είκοσι χιλιάδες, πείτε μου, λοιπόν, τι προτείνετε. Καταγραφή και τους αφήνουμε στα αστικά κέντρα; Αυτή είναι η πρότασή σας; Γρήγορη καταγραφή και γρήγορη εξέταση ασύλου. Μετά;

(Χειροκροτήματα από την πτέρυγα της Νέας Δημοκρατίας)

Οι δομές μας, αυτήν τη στιγμή, έχουνε συνολικά σαράντα χιλιάδες θέσεις. Οι μισές εκ των οποίων είναι κενές επειδή δεν είναι όλες λειτουργικές. Είναι κατά βάση ανοιχτές δομές. Σας ρωτώ. Να το πείτε, πείτε στους Έλληνες που ακούνε τώρα ότι «εμείς θέλουμε», επειδή σεβόμαστε το δικαίωμά τους να έρχονται, «να κάνουμε μια καταγραφή, να κάνουμε αίτηση ασύλου και να κυκλοφορούν μετά ελεύθεροι στις πόλεις» και να έχουν προφανώς και όλοι τη δυνατότητα, την οποία μπορεί να έχουν, ως δικαιούχοι διεθνούς ασύλου.

Άρα, στις έκτακτες συνθήκες απαντάμε με έκτακτα μέτρα.

Και κλείνω, κύριε Πρόεδρε.

Κυρία Πρόεδρε, ό,τι είπατε για εμένα και η ανησυχία σας με πείθει ακόμα περισσότερο ότι η μεταναστευτική πολιτική που ακολουθεί ο Πρωθυπουργός Κυριάκος Μητσοτάκης και μου έχει εμπιστευτεί το συγκεκριμένο χαρτοφυλάκιο, είναι σωστή. Για να διαφωνείτε εσείς, σημαίνει ότι κάτι καλό κάνουμε.

(Χειροκροτήματα από την πτέρυγα της Νέας Δημοκρατίας)

Θα αναφερθώ τώρα στον επίτροπο, επειδή τέθηκε το ζήτημα αυτό σήμερα, και στην αποστολή της Λιβύης, που ειπώθηκε και βλέπω κάποιοι αναφέρονταν λες και ήταν κάτι που συνέβη στην ελληνική αντιπροσωπεία- που, αντιθέτως, είναι εδώ και ο Υπουργός και θα αναφερθώ ότι έκανε ταξίδι και κάνει επαφές, διότι οι σχέσεις παραμένουν με το κομμάτι της Ανατολικής Λιβύης. Οφείλω, όμως, να πω ότι επίτροπος εξήντλησε τις δυνατότητες που μπορούσε για να γίνει συνάντηση. Και η Ευρωπαϊκή Επιτροπή δουλεύει προς αυτήν την κατεύθυνση γιατί θέλουμε να υπάρξει συνεννόηση συνολικά με όλη τη Λιβύη και να κρατηθούν τα τρία εκατομμύρια που θέλουν να έρθουν στην Ευρώπη. Και αυτό είναι κάτι πάρα πολύ σημαντικό να συμβεί, εκτός αν εσείς πιστεύετε -και πρέπει να το πείτε- ότι η Ευρώπη πρέπει αφειδώς να λάβει αυτά τα τρία εκατομμύρια κόσμο.

Συνεπώς, είναι μια τροπολογία που πατάει ακριβώς όπως πάτησε στον Έβρο. Και κανονικά, όσοι στήριξαν την τροπολογία στον Έβρο, που αν θυμάμαι τότε, έστω και δειλά, και ο ΣΥΡΙΖΑ ακόμη του Αλέξη Τσίπρα έλεγε ότι «καταλαβαίνουμε ότι υπάρχει κάτι το οποίο πρέπει να το αντιμετωπίσουμε», θα πρέπει να καταλάβετε ότι είναι ίδιες οι συνθήκες από διαφορετικές πύλες και πολύ πιο δύσκολα ελέγξιμες.

Συνεπώς, ας αφήσουμε όλη αυτήν τη συζήτηση του ψευτοανθρωπισμού, στον οποίο επιμένω και το λέω: Ο ανθρωπισμός των εκατομμυρίων ευρώ δεν είναι ανθρωπισμός. Και ας πάμε στην ουσία, ότι η χώρα πρέπει να προστατευθεί. Είναι ενήμερη η Ευρωπαϊκή Επιτροπή, υπάρχει και ανακοίνωση που αποδέχεται τις έκτακτες συνθήκες και συνεπώς, κάνουμε κάτι που είναι απολύτως συμβατό με το ευρωπαϊκό δίκαιο.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, κυρία Πρόεδρε έχετε τον λόγο για μια σύντομη, σας παρακαλώ, παρέμβαση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Αναλογικά, με βάση και την ανοχή που δείχνετε και στον Υπουργό.

Κύριε Πλεύρη, δεν ξέρω αν είναι ίδιον όσων ασπάζονται ρατσιστικές αντιλήψεις αυτή η ψευδολογία. Αλλά πρέπει κάτι να κάνετε με αυτήν τη ροπή σας στην ψευδολογία.

Σας υπενθυμίζω ότι εγώ ως Πρόεδρος της Βουλής τέτοιες μέρες, όταν εσείς ψηφίσατε το τρίτο μνημόνιο μαζί με την κυβέρνηση Τσίπρα,..

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Εγώ δεν ήμουν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  …συγκρούστηκα με την Κυβέρνηση αυτή και κατέβηκα από το έδρανο και από την έδρα της Προέδρου της Βουλής. Ουδεμία σχέση έχω με την Μόρια και να ανακαλέσετε την έκφρασή σας «Η Πρόεδρος της Βουλής της Μόριας». Αντιθέτως, ως επικεφαλής της Πλεύσης Ελευθερίας που ίδρυσα το 2016, επισκέφθηκα τη Μόρια το καλοκαίρι του 2016, έφριξα με τις συνθήκες που αντίκρισα και με τα ασυνόδευτα παιδιά και με τους ανθρώπους που στοιβάζονταν σε σκηνές και τα κατήγγειλα.

Μην μπερδεύεστε, λοιπόν. Εγώ δεν μπερδεύτηκα ποτέ στη ζωή μου και ούτε ποτέ βασίστηκα στα ψέματα στην πολιτική αντιπαράθεση. Και καλό είναι και εσείς να εγκαταλείψετε αυτήν τη ψευδολογία. Ισχύει -και είναι πράγματι έτσι- ότι σε όλα τα πεδία υπάρχουν λαμόγια. Και βεβαίως και στο πεδίο της μετανάστευσης είδαμε τους «παπαδημούληδες», είδαμε τους «μουζάλες» που κάνανε περιουσίες.

Αλλά, πραγματικά, μιλάτε εσείς; Την ώρα που έχει οργιάσει το σύμπαν με τα εκατομμύρια που τρώτε και φάγατε -το κόμμα σας- που μπορεί να είναι και δισεκατομμύρια, γιατί ο ΟΠΕΚΕΠΕ την τελευταία εξαετία έχει διαχειριστεί πάνω από 15 δισεκατομμύρια ευρώ; Γι’ αυτό προτείνω και στους Βουλευτές και Αρχηγούς των άλλων κομμάτων να μην περιορίζουν την αποτίμηση, γιατί ακόμα δεν έχουμε δει τίποτα.

Φάγατε -το κόμμα σας, με όλους τους κομματαραίους, σε όλη την έκταση- εκατομμύρια, μπορεί και δισεκατομμύρια, τα μοιράζατε σε εικονικές διαδικασίες που τις συνεννοούνταν απροσχημάτιστα και ανερυθρίαστα στα τηλέφωνα τύποι «φραπέδες» και «χασάπηδες», που γνώριζαν και ποια εισαγγελέας χειρίζεται την υπόθεση και ότι έχουν συνεννοηθεί οι Υπουργοί σας να την καθαρίσουν. Και δεν έχετε δώσει απάντηση. Και μας λέτε δεν έχετε λεφτά για τους ανθρώπους οι οποίοι βρίσκονται σε καθεστώς κράτησης ως μετανάστες ή αιτούντες άσυλο; Λέτε ότι δεν έχετε να φάνε και «τρώνε πολύ»;

Ξέρετε τι είπε ο Νετανιάχου; Ειλικρινά, δεν ξέρω, ανατριχιάζω και ντρέπομαι που σας ακούω. Ντρέπομαι. Ο Νετανιάχου βγήκε και είπε «δεν λιμοκτονούν στην Γάζα». Δεν ξέρω αν το έχετε ακούσει. «Δεν λιμοκτονούν στη Γάζα», λέει, «αυτό αποδεικνύεται και από τις φωτογραφίες που παίρνουμε αυτούς που συλλαμβάνουμε, να τους δείτε ότι είναι αγύμναστοι». Αυτά ήρθατε να μας πείτε;

Οι λιμενικοί, κύριε Πλεύρη, οι απλοί λιμενικοί, δεν είναι όλοι το ίδιο. Υπάρχουν λιμενικοί ήρωες και κάποιοι από αυτούς, ξέρετε, έχουν σώσει ζωές όταν εγκαταλείπονται άνθρωποι αβοήθητοι από εσάς. Το 2021, ας πούμε, στη φωτιά στη Βόρεια Εύβοια, που την άφησε η Κυβέρνησή σας να προελαύνει δέκα μέρες σε καθεστώς άπνοιας -και ήμουνα εκεί- ένας ηρωικός λιμενικός, ο Σωτήρης Δανίκας οργάνωσε και τους συναδέλφους του και τους βαρκάρηδες και τους κατόχους πλωτών στη Βόρεια Εύβοια και σώσανε τον κόσμο που έτρεχε στις Ροβιές, στη Λίμνη, στο Πευκί, να σωθεί. Φυσικά υπάρχουν ηρωικοί λιμενικοί. Τι σχέση έχουν αυτοί και γιατί τους βρωμίζετε, ταυτίζοντάς τους με εκείνους οι οποίοι ελέγχονται για το γεγονός ότι συνόδευαν το πλοιάριο με τους επτακόσιους περίπου συνανθρώπους μας.

Ανθρώπινες ζωές χάθηκαν, κύριε. Δεν ήταν σκουπίδια και παρακατιανοί οι άνθρωποι που πήγαν στον πάτο στην Πύλο. Τους συνόδευαν για πάρα πολλές ώρες, για πάνω από μία μέρα. Πώς μπορεί να ανατρέπεται πλοιάριο το οποίο φέρει τόσους ανθρώπους σε κίνδυνο; Πώς μπορεί αντί να διασώζεται, να ανατρέπεται και να χάνονται τόσες ζωές; Και εσείς να καλύπτετε αυτήν την ενέργεια και να μας λέτε «είναι αθώοι»; Όπως είστε εσείς αθώοι για τα Τέμπη και για τις υποκλοπές και για τον ΟΠΕΚΕΠΕ. Τόσο αθώοι. Αυτοί, οι οποίοι λένε ότι ήταν σε σκάφη χωρίς καταγραφές.

Κύριε, υπάρχει Ανεξάρτητη Αρχή, ο Συνήγορος του Πολίτη, που έβγαλε πόρισμα ότι υπάρχουν εγκληματικές ευθύνες. Και εσείς τι κάνατε; Του επιτεθήκατε. Του επιτέθηκε ο κ. Στυλιανίδης -άλλος υπερπατριώτης!- που από αυτό εδώ το Βήμα είπε «η μισή Κύπρος είναι τουρκική» ως Υπουργός Ναυτιλίας! Μεγάλος πατριώτης! Γιατί είναι και Κύπριος ο κ. Στυλιανίδης, Βουλευτής Επικρατείας με το Κόμμα σας και πρώην Υπουργός σας και να δούμε σε ποια άλλη θέση θα τον δούμε. Μετά την καταστροφή της Εύβοιας τον κάνατε Υπουργό Πολιτικής Προστασίας και Κλιματικής Κρίσης και μας τον εμφανίσατε σαν κάποιον φοβερό αυτόν που είπε «η μισή Κύπρος είναι τουρκική». Και πάλι εγώ ήμουν εδώ και πάλι εγώ αντέδρασα, γιατί αυτός είναι όχι ο κλήρος, αυτός είναι ο ρόλος μας και η αποστολή μας.

Μιλήσατε με έναν τρόπο ο οποίος είναι ανεπίτρεπτος για Υπουργό δημοκρατικής κυβέρνησης. Επαναλαμβάνω ότι, δυστυχώς, προσκαλείτε στον ρατσισμό. Και, ξέρετε, τι είναι αυτό ακριβώς το οποίο λέτε; Λέτε ότι πρέπει να έχουμε καλές σχέσεις με τις αρχές της Λιβύης, για να τις πείσουμε, και την ίδια ώρα λέτε ότι υφιστάμεθα εισβολή. Ποιος την οργανώνει την εισβολή;

Με τα ίδια επιχειρήματα ο κ. Τσίπρας, που πολύ τον αγαπάτε και τον θέλετε και πίσω, τον Μάρτιο του 2016 υπέγραψε κοινή δήλωση με τον Ερντογάν, ο οποίος εκβίαζε με τις μεταναστευτικές ροές, και συνήνεσε και τα στηρίξατε όλα αυτά -γιατί όλα μαζί τα κάνατε, δεν ξέρω κι αν όλα μαζί τα φάγατε-, τα στηρίξατε αυτά. Υπέγραψε, λοιπόν, κοινή δήλωση με τον Ερντογάν ότι η Τουρκία είναι ασφαλής τρίτη χώρα -σας διαψεύδει ήδη το Συμβούλιο της Επικρατείας-, ότι υπάρχει ποσόστωση επαναπροώθησης ανθρώπων και με βάση αυτά ο Ερντογάν πήρε δυσθεώρητα κονδύλια από την Ευρωπαϊκή Ένωση. Αυτή την πολιτική θέλετε, να κάνετε πλουσιότερους τους σουλτάνους την ίδια ώρα που περιφρονείτε τους απλούς ανθρώπους;

Κύριε Πλεύρη, οι δομές για την υποδοχή των μεταναστών έπρεπε να υπάρχουν -για την υποδοχή και όχι για τη φυλάκιση- και δεν υπάρχουν γιατί ακριβώς έχετε καταφάει το δημόσιο χρήμα και τα δημόσια κονδύλια, έχετε πέσει με τα μούτρα, με χέρια και με πόδια μέσα στο μέλι και έχετε κατασπαταλήσει αστρονομικά ποσά την ώρα που η χώρα δεν έχει ούτε δομές ούτε υποδομές.

Επαναλαμβάνω, για να το εμπεδώσετε, ότι κλειστά σύνορα έχουν τα απολυταρχικά καθεστώτα και η Ευρώπη και η Ευρωπαϊκή Ένωση βασίστηκε και ιδρύθηκε πάνω στην ελευθερία, στις τέσσερις ελευθερίες διακίνησης, που μάλλον πρέπει να ανατρέξετε στα φοιτητικά σας χρόνια να τις θυμηθείτε. Κλειστά σύνορα έχουν τα ανελεύθερα καθεστώτα. Τα σύνορα δεν είναι ούτε κλειστά ούτε ανοιχτά σε μια δημοκρατία, είναι ελεγχόμενα, και οι διεθνείς συμβάσεις προστασίας των ανθρωπίνων δικαιωμάτων, μετανάστευσης, ασύλου έχουν εδώ και δεκαετίες προβλέψει και πώς γίνεται ο έλεγχος των συνόρων. Δεν γίνεται με τουφέκια, κύριε. Για όνομα! Δεν γίνεται με τουφέκια, δεν πυροβολούμε όποιον θέλει να μπει στη χώρα. Υπάρχουν διαδικασίες και φύλαξης και υποδοχής και εξέτασης αιτήσεων και διερμηνείας και κρίσης. Δεν είμαστε στη ζούγκλα, δεν ρίχνουμε μέσα στη θάλασσα να πάει να πνιγεί όποιον μπορεί να αναζητεί άσυλο. Απορώ πώς ακόμα και σήμερα μιλάτε με τέτοιους όρους. Και ξαναλέω, αυτοί οι όροι και αυτή σας η ορολογία δείχνει ότι είστε απολίτιστοι.

Και μιας και θα πάρει τον λόγο ο κ. Γεραπετρίτης τώρα -και το είπα και χθες και ελπίζω να μου απαντήσει εκείνος, γιατί ο κ. Μητσοτάκης δεν είπε κουβέντα-, έγινε ολόκληρη διαδικασία στο Συμβούλιο Ασφαλείας του ΟΗΕ που αντί να συζητηθεί και να μιλήσει ο Πρωθυπουργός για τη Γάζα, μίλησε για την ασφάλεια της ναυσιπλοΐας. Μείζον θέμα, έτσι το εμφανίσατε. Τώρα προκύπτει ότι δέχονται επιθέσεις ελληνόκτητα πλοία. Ποια ασφάλεια της ναυσιπλοΐας; Και γιατί δεν μιλάει ο Πρωθυπουργός που διαφήμιζε αυτή την πολιτική τον Μάϊο;

Και τέλος, κύριε Γεραπετρίτη, μιας και ήρθατε και νομίζω ότι δεν με ακούσατε, θα ήθελα και την απάντηση της Κυβέρνησης για την πρόσκληση της κυρίας Αλμπανέζε να απολογηθεί και η Ελληνική Κυβέρνηση, όπως και η γαλλική κυβέρνηση και η ιταλική κυβέρνηση, για το γεγονός ότι παρείχαν ελεύθερη δίοδο και ασφαλή δίοδο, safe passage, μέσω της εναέριας κυκλοφορίας και μέσω του εναερίου μας χώρου στον καταζητούμενο από το Διεθνές Ποινικό Δικαστήριο Νετανιάχου.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Υπουργός Εξωτερικών κ. Γεραπετρίτης.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ πολύ, κύριε Πρόεδρε.

Βρίσκομαι πρωτίστως εδώ για να αναφερθώ στην τροπολογία η οποία αφορά τα έκτακτα μέτρα σε σχέση με την αναστολή των αιτήσεων για την παροχή ανθρωπιστικής προστασίας και ο λόγος είναι διότι αφενός θα πρέπει να κατανοήσουμε το ποιες είναι οι συνθήκες και κατά πόσον δικαιολογούν την παρέμβαση αυτή της κυβερνητικής πλειοψηφίας και βεβαίως να δούμε εάν αυτό είναι ή όχι σύμφωνο με τον νόμο και με το Διεθνές Δίκαιο. Και επειδή σήμερα ακούστηκαν πολλά, θα ήθελα να μιλήσω για το ζήτημα αυτό και υπό την ιδιότητά μου ως Υπουργού Εξωτερικών κατά το μέρος της δικής μου αρμοδιότητας και βεβαίως να καταθέσω και τη δική μου επιστημονική άποψη επειδή έχουν ειπωθεί αρκετά σήμερα.

Ζήτημα πρώτο: Υφίσταται αυτή τη στιγμή μεταναστευτική κρίση; Η απάντηση είναι πάρα πολύ απλή. Γιατί είναι απλή; Διότι στηρίζεται σε αντικειμενικά δεδομένα: 350% αύξηση από την οδό της Βόρειας Αφρικής, ιδίως από την ευρύτερη περιοχή του Τομπρούκ. Το τελευταίο δεκαήμερο έχουμε όσες αφίξεις είχαμε το σύνολο του 2024, που υπερβαίνουν τις επτάμισι με οκτώ χιλιάδες.

Επιπλέον, ένα ιδιαίτερο χαρακτηριστικό, το οποίο θα πρέπει να λαμβάνουμε υπ’ όψιν, είναι η σύνθεση του μεταναστευτικού πληθυσμού. Τα δύο τρίτα όσων χρησιμοποιούν τη νότια οδό, τον νότιο διάδρομο, προέρχονται από χαρακτηρισμένες από την Ευρωπαϊκή Ένωση ως ασφαλείς χώρες. Τα δύο τρίτα όσων έρχονται είναι από ασφαλείς χώρες, δηλαδή κατά τεκμήριο μαχητό -διότι απαιτείται εξατομικευμένη κρίση- προέρχονται από χώρες που δεν συνιστούν κίνδυνο ζωής, όπως είναι η Αίγυπτος ή το Μπαγκλαντές ή το Πακιστάν. Δεν προέρχονται για την ώρα από χώρες οι οποίες βρίσκονται σε ένα καθεστώς κινδύνου ζωής.

Δεύτερον, αυτή η αποδεδειγμένη τεράστια αύξηση των μεταναστευτικών ροών παρατηρείται μόνο από τον νότιο διάδρομο από την Ανατολική Λιβύη προς την Ελλάδα; Η απάντηση είναι: όχι. Υφίσταται μεγάλη αύξηση και της μεταναστευτικής διόδου από τη Δυτική Λιβύη προς την Ιταλία και τη Μάλτα. Άρα είναι στην πραγματικότητα μία πάγια πρακτική, η οποία αυτή τη στιγμή βρίσκεται σε φάση εξέλιξης και μάλιστα βρίσκεται σε φάση εξέλιξης η οποία δημιουργεί πολλαπλούς κινδύνους ζωής των ανθρώπων. Γιατί; Διότι, πρώτον, βεβαίως γνωρίζετε ότι το Λιβυκό είναι μια ανοιχτή θάλασσα, άρα δεν υπάρχει πραγματικός έλεγχος, κυρίως όμως διότι από εκεί που χρησιμοποιούντο μικρά σκάφη με έναν πολύ μικρό αριθμό προσώπων, σήμερα τι παρατηρείται; Παρατηρείται η χρήση μεγάλων ψαράδικων πλοίων των 30 μέτρων όπου στοιβάζονται 400 και 500 άτομα, ενώ η πραγματική τους χωρητικότητα δεν είναι πάνω από 30, με αποτέλεσμα να υπάρχει σοβαρότατο ζήτημα ευστάθειας και δεδομένου του γεγονότος ότι πρόκειται περί ανοιχτής θάλασσας δημιουργεί εν δυνάμει έναν διαρκή κίνδυνο ζωής των ανθρώπων.

Δεν πρόκειται για χερσαία σύνορα, στα οποία υφίσταται ένας πολύ μικρότερος κίνδυνο ζωής. Η θάλασσα δημιουργεί εξ ορισμού κίνδυνο. Η ανοικτή θάλασσα δημιουργεί μείζονα κίνδυνο ζωής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θα μου επιτρέψετε μια ανοχή, κύριε Πρόεδρε, διότι είναι αρκετά τα ζητήματα.

Η χρήση μέσων δημιουργεί πολύ μεγαλύτερο κίνδυνο ζωής, όταν χρησιμοποιούνται πλωτά μέσα τα οποία δεν έχουν καμία απολύτως εγγύηση ασφάλειας.

Άρα, αυτήν τη στιγμή νομίζω εκείνο το οποίο πρωτίστως απαιτείται στην παρούσα φάση είναι να διαχειριστούμε την κατάσταση. Χρειάζεται διαχείριση η κατάσταση; Όλα αυτά που σας ανέφερα που είναι αντικειμενικά, δηλαδή ο τύπος του πλωτού μέσου, ο τρόπος με τον οποίο έρχονται από τον νότιο διάδρομο και από την άλλη πλευρά, η ανοιχτή θάλασσα είναι αντικειμενικά δεδομένα. Μήπως όμως εν τέλει υπερβάλλουμε;

Η απάντηση πρέπει να ιδωθεί σε ένα ευρύτερο γεωπολιτικό πλαίσιο. Η Λιβύη δεν είναι μια χώρα η οποία βρίσκεται σε καθεστώς σταθερότητας. Όλοι γνωρίζουμε ότι αυτήν τη στιγμή βρίσκεται σε μια μεγάλη πολιτική ρευστότητα, έχει μια de facto διπλή εξουσία και κυρίως, περιβάλλεται από χώρες οι οποίες βρίσκονται σε καθεστώς εμφύλιων συρράξεων. Εάν δει ο καθένας τι συμβαίνει στη ζώνη του Σαχέλ και στην υποσαχάρια Αφρική, θα καταλάβει για τι μιλώ.

Πρόκειται για τη μεγαλύτερη ανθρωπιστική κρίση η οποία υφίσταται σήμερα μαζί με τη Γάζα. Η μεγαλύτερη ανθρωπιστική κρίση αυτήν τη στιγμή υφίσταται στο Σουδάν, όπου έχουμε περίπου -πρέπει να υπολογιστεί- γύρω στα 15 εκατομμύρια Σουδανούς οι οποίοι είναι εκτός της εστίας τους και περίπου 2 εκατομμύρια οι οποίοι υπολογίζεται ότι βρίσκονται εκτός Σουδάν.

Άρα, αυτήν τη στιγμή καταλαβαίνουμε ότι υπάρχει ένας τεράστιος αριθμός ανθρώπων οι οποίοι θα αναζητήσουν διέξοδο έτσι ώστε να φύγουν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δικαιούνται άσυλο.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Βρίσκονται εκτός Σουδάν. Βρίσκονται στην Αίγυπτο και τη Λιβύη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι πρόσφυγες.

**ΑΛΕΞΑΝΔΡΟΣ ΚΑΖΑΜΙΑΣ:** Είναι πρόσφυγες αυτοί.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Θα έρθω σε όσα ειπώθηκαν.

Άρα, αυτήν τη στιγμή θεωρούμε ότι είναι η κατάσταση τέτοια που να μπορούμε να υποδεχθούμε τα εκατομμύρια των ανθρώπων που βρίσκονται εκτός εστίας και βρίσκονται σε καθεστώς δυσκολίας επιστροφής στις εστίες τους; Η απάντηση, κατά την άποψή μας, είναι ότι δεν έχουμε αυτήν τη δυνατότητα.

Δεν έχουμε αυτήν τη δυνατότητα διότι καταλαβαίνετε όλοι ότι πρώτον, υπάρχουν πεπερασμένοι πόροι. Εμείς δεν θεωρούμε ότι η διάταξη είναι μια ευτυχής διάταξη, αλλά είναι μια αναγκαία διάταξη, διότι διαφορετικά βρισκόμαστε σε ένα άμεσο κίνδυνο να έχουμε ένα τεράστιο αριθμό ανθρώπων που δεν θα μπορέσει η χώρα να διαχειριστεί.

Άρα, αυτό το οποίο πράττουμε είναι να στείλουμε ένα μήνυμα προς τους διακινητές -όχι προς τους ανθρώπους, αλλά προς τους διακινητές- να σταματήσουν να εκμεταλλεύονται τον ανθρώπινο πόνο κατά τρόπον ώστε να διακινδυνεύουν οι ζωές των ανθρώπων οι οποίοι αυτήν τη στιγμή βρίσκονται σε καθεστώς μεγάλης δυσκολίας.

Εμείς εκείνο το οποίο πάντοτε λέμε -και σε αυτό έχει δίκιο η Πρόεδρος, η κ. Κωνσταντοπούλου- δεν είναι ότι έχουμε κλειστά ή ανοικτά σύνορα. Προφανώς ανοικτά σύνορα δεν έχουμε. Άλλοι θεωρούσαν ότι τα σύνορα είναι ανοικτά. Θεωρούμε ότι τα σύνορα οφείλουν να είναι ελεγχόμενα, αλλά να είναι ελεγχόμενα με νόμιμες οδούς μετανάστευσης και όχι με παράτυπες οδούς που δημιουργούν τεράστια προβλήματα, δημιουργούν μείζονα προβλήματα στις τοπικές κοινωνίες και υπάρχει αδυναμία να μπορέσουμε να τους διαχειριστούμε.

Εάν θεωρείτε ότι μπορούμε να διαχειριστούμε τα εκατομμύρια των ανθρώπων που πράγματι βρίσκονται σε μεγάλη δυσκολία αυτήν τη στιγμή, έχουμε μια διαφορετική άποψη. Όλοι αισθανόμαστε τον πόνο των ανθρώπων και καλό είναι κανείς να μην θεωρεί τον εαυτό του ότι έχει το μονοπώλιο του ανθρωπισμού. Από την άλλη πλευρά, αντιλαμβανόμαστε τι σημαίνει αυτήν τη στιγμή να καταστεί η Ελλάδα ο τελικός προορισμός όλων αυτών των ανθρώπων που βρίσκονται σε δυσκολία.

Είναι δύο τα ζητήματα. Άκουσα σήμερα τον καθηγητή κ. Βενιζέλο να τοποθετείται για το ζήτημα της διάταξης και ομολογώ ότι τρέφω πολύ μεγάλο σεβασμό στον κ. Βενιζέλο και στην επιστημονική του κατάρτιση και σοφία. Εντούτοις, με κάθε σεβασμό, θέλω να πω ότι εδώ νομίζω ότι υπάρχει μια σχετική σύγχυση.

Είναι άλλο το ζήτημα το αν συντρέχουν οι αντικειμενικές προϋποθέσεις κινδύνου για την εθνική ασφάλεια ή για τη ζωή του τόπου και άλλο το ζήτημα εάν θα πρέπει να ενεργοποιηθεί ή ενεργοποιείται ο μηχανισμός εξαιρετικών συνθηκών της ευρωπαϊκής σύμβασης και αν αυτό σημαίνει ότι ενεργοποιούμε την κατάσταση πολιορκίας.

Κατ’ αρχάς, για τη συνδρομή των προϋποθέσεων τα είπαμε, μπορούμε να διαφωνούμε. Μπορείτε να θεωρείτε σε κάθε περίπτωση ότι δεν συντρέχουν οι προϋποθέσεις. Εγώ θα σας παραπέμψω, γιατί έχω μάθει να μιλώ νομικά και όχι να μιλώ αφηρημένα, στην πάγια νομολογία του Δικαστηρίου της Ευρωπαϊκής Ένωσης του Λουξεμβούργου και στη νομολογία του Δικαστηρίου του Στρασβούργου, του Ευρωπαϊκού Δικαστηρίου Δικαιωμάτων του Ανθρώπου.

Οι αποφάσεις Σλοβακίας και Ουγγαρίας κατά επιτροπής, κατά της Ισπανίας και ιδίως, κατά Βόρειας Μακεδονίας και Ηνωμένου Βασιλείου του Δικαστηρίου του Στρασβούργου λένε κάτι πάρα πολύ συγκεκριμένο.

Εάν υφίσταται πραγματικός κίνδυνος, τότε μπορεί το κράτος κατά τη δική του εκτίμηση να λάβει τα αναγκαία μέτρα. Και μάλιστα επικαλούμαι ιδιαιτέρως την απόφαση κατά του Ηνωμένου Βασιλείου το 2009, τα αναγκαία προληπτικά μέτρα. Ούτε καν δηλαδή να υφίσταται απειλή η οποία να είναι στο πεδίο, να είναι και εν δυνάμει απειλή, εφόσον δικαιολογείται. Είναι πάρα πολύ σαφές ότι αυτήν τη στιγμή υπάρχει απειλή, με βάση τα δεδομένα τα οποία πριν λίγο σας ανέφερα.

Εξάλλου και η ίδια η Ευρωπαϊκή Επιτροπή είναι ενήμερη των μέτρων τα οποία λαμβάνουμε. Βρισκόμαστε σε διαρκή επικοινωνία και με τον αρμόδιο Επίτροπο Μετανάστευσης και συνολικά με την επιτροπή, έτσι ώστε να μπορούμε να λειτουργούμε από κοινού και εντός του πλαισίου της Ευρωπαϊκής Ένωσης.

Άρα, η δική μας τοποθέτηση είναι ότι πράγματι υπάρχει μια απειλή, η Ελλάδα δεν μπορεί να υποδεχθεί έναν τέτοιο αριθμό μεταναστών, λαμβάνουμε το απολύτως αναγκαίο μέτρο, γιατί είναι αναγκαίο το μέτρο, διότι είναι περιορισμένο χρονικά, είναι εντοπισμένο τοπικά, μόνο για όσους προέρχονται από τη Βόρεια Αφρική -απλώς να διορθώσω ότι από Ανατολάς, από την πλευρά δηλαδή των μικρασιατικών παραλίων, έχουν ελαχιστοποιηθεί οι μεταναστευτικές ροές- και βεβαίως υπάρχει το αναστρέψιμο, διότι με πράξη υπουργικού συμβουλίου είναι δυνατόν να διακοπεί το προσωρινό μέτρο.

Άρα, σε κάθε περίπτωση, υφίστανται όλες οι προϋποθέσεις της αναγκαιότητας. Είναι ένα προσωρινό, αναγκαίο και εντοπισμένο μέτρο το οποίο αξιολογείται διαρκώς και μπορεί να ανατραπεί. Δεν υπάρχει κανένα απολύτως ζήτημα νομιμότητας ή συνταγματικότητας.

Και επαναφέρω το ζήτημα της τοποθέτησης του κ. Βενιζέλου. Ο κ. Βενιζέλος είπε ότι η μνεία που έγινε στην ECHR της συγκεκριμένης τροπολογίας ισοδυναμεί, αντιστοιχίζεται με εγκατάσταση κατάστασης πολιορκίας, σύμφωνα με το άρθρο 48 του Συντάγματος.

Θεωρώ ότι η τοποθέτηση αυτή είναι απολύτως υπερβολική και δεν έχει κανένα έρεισμα ούτε στη συνταγματική θεωρία, πολλώ δε μάλλον στη νομολογία. Τα ζητήματα είναι δύο. Το πρώτο είναι ότι εδώ -να το ξεκαθαρίσουμε αυτό- δεν υπάρχει καμία απολύτως ενεργοποίηση της ρήτρας διαφυγής η οποία προβλέπεται από την Ευρωπαϊκή Σύμβαση Δικαιωμάτων του Ανθρώπου στο άρθρο 15. Δεν υπάρχει ενεργοποίηση της ρήτρας διαφυγής η οποία απαιτεί την υποβολή δήλωσης του Γενικού Γραμματέα του Συμβουλίου της Ευρώπης.

Εκείνο το οποίο αναφέρεται ρητώς είναι ότι συντρέχουν οι προβλεπόμενες προϋποθέσεις. Αυτό δεν συνιστά ενεργοποίηση, να είμαστε ξεκάθαροι.

 Άρα, λάθος πρώτο. Όταν αναφέρετε ότι εμείς εδώ ουσιαστικά εμμέσως ενεργοποιούμε μια κατάσταση πολιορκίας, δεν έχει καμία ανταπόκριση στην πραγματικότητα. Γίνεται αναφορά, επειδή συντρέχουν οι προϋποθέσεις, ενεργοποίηση δεν υπάρχει και δεν προβλέπεται να υπάρξει, εφόσον δεν υπάρχει σοβαρή επιδείνωση της κατάστασης.

Το δεύτερο, όμως, που είναι και το πιο σημαντικό σε σχέση με αυτή την αντιστοίχιση η οποία λέγεται για το άρθρο 48 του Συντάγματος, το άρθρο 48 του Συντάγματος είναι το άρθρο με το οποίο η χώρα τίθεται σε κατάσταση πολιορκίας για πολύ συγκεκριμένους λόγους. Αναστέλλονται εγγυήσεις του Συντάγματος, αναλαμβάνουν εξαιρετικά δικαστήρια, στρατιωτικές αρχές αναλαμβάνουν πολιτική εξουσία και επιπλέον ο Πρόεδρος της Δημοκρατίας –ανεύθυνος, κατά το Σύνταγμα- έχει την αρμοδιότητα να εκδώσει πράξη νομοθετικού περιεχομένου. Αυτά προβλέπει το άρθρο 48.

Το άρθρο 15 –επαναλαμβάνω- το οποίο δεν ενεργοποιήθηκε, απλά συντρέχουν οι προϋποθέσεις του, προβλέπει ότι μπορεί να υπάρχουν παρεκκλίσεις από συγκεκριμένα άρθρα της Ευρωπαϊκής Σύμβασης Δικαιωμάτων του Ανθρώπου.

Προσέξτε, για να είμαστε ξεκάθαροι. Προφανώς και εξακολουθούν να ισχύουν όλες οι εγγυήσεις του Συντάγματος. Ακόμη κι αν ενεργοποιείτο το άρθρο 15 -το οποίο προβλέπει ότι όταν υπάρχει ένας ζωτικός κίνδυνος για την εθνική ασφάλεια, τότε μπορεί το κάθε κράτος μέλος να λάβει μέτρα-, θα παρέμεναν οι εγγυήσεις του Συντάγματος. Αφορά μόνο συγκεκριμένα δικαιώματα τα οποία εγγυάται η Σύμβαση. Εδώ δεν υπάρχει καμία απολύτως απόκλιση απ’ οτιδήποτε προβλέπει το Σύνταγμα. Όλες οι συνταγματικές εγγυήσεις οι οποίες αφορούν και τη λειτουργία του πολιτεύματος και τη διάκριση των λειτουργιών, πολλώ δε μάλλον τα δικαιώματα, εξακολουθούν να υφίστανται πλήρως.

Και θα μου επιτρέψετε να πω ότι είναι αδιανόητο να γίνεται αναφορά ότι μία δημοκρατικά νομιμοποιημένη κυβέρνηση -τουλάχιστον σε αυτό ας συμφωνήσουμε- έρχεται και ουσιαστικά ενεργοποιεί κατάσταση πολιορκίας, μέσω της αντιστοίχισης προς το άρθρο 15. Αν είναι δυνατόν!

Να πω το συγκεκριμένο. Το άρθρο 15 –ξαναλέω, δεν έχει ενεργοποιηθεί, αν ενεργοποιείτο- χρησιμοποιήθηκε από δέκα κράτη μέλη την εποχή του covid για να ληφθούν μέτρα προστασίας των πολιτών. Προσέξτε. Χρησιμοποιήθηκε το άρθρο 15 για θέματα υγείας. Χρησιμοποιείται η αναφορά στα ζωτικά σημεία για το ίδιο ζήτημα το οποίο αφορά την υβριδική απειλή, δηλαδή την ενδεχόμενη εργαλειοποίηση του μεταναστευτικού από την Πολωνία, τη Λιθουανία, τη Λετονία κατά του Αζερμπαϊτζάν. Για όλες αυτές τις περιπτώσεις έχει υπάρξει ενεργοποίηση του άρθρου 15. Είναι δυνατόν να θεωρούμε ότι αυτές οι περιπτώσεις συνιστούν στην πραγματικότητα κατάλυση του πολιτεύματος, προσφυγή σε ειδικά δικαστήρια; Δεν τέμνονται καθόλου οι δύο διατάξεις. Έχουν διαφορετικό πεδίο εφαρμογής και έχουν διαφορετική ratio, διαφορετική λογική.

Εμείς εδώ δεν ενεργοποιούμε την Ευρωπαϊκή Σύμβαση, συντρέχουν οι προϋποθέσεις, κατά την άποψή μας και όπως αναφέρει και ο ίδιος ο καθηγητής κ. Βενιζέλος στο εγχειρίδιό του έχει χαρακτηρίσει το άρθρο 48 ως «οιονεί συντακτικού χαρακτήρα». Ε, η Βουλή δεν παίρνει μέτρα συντακτικού χαρακτήρα. Ας συμφωνήσουμε.

Εκείνο το οποίο κάνουμε και θα το κάνουμε με ευθύνη απέναντι στον ελληνικό λαό και στους Έλληνες πολίτες είναι να μεριμνήσουμε έτσι ώστε με σεβασμό στο Σύνταγμα, με σεβασμό στο ανθρωπιστικό δίκαιο, να μην καταστεί η Ελλάδα μία δεξαμενή ψυχών, που μπορεί να βρίσκονται σε μεγάλη ανάγκη ζωής, διότι αυτή είναι η κατάσταση που επικρατεί στον κόσμο. Υπάρχουν ενεργές 135 ένοπλες συρράξεις στον κόσμο. Η Ελλάδα όμως θα φροντίσει πρώτα τους πολίτες της και αυτή είναι η διαφορά την οποία έχουμε στην προσέγγιση, σε σχέση με την Αντιπολίτευση.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ζήτησε τον λόγο η Πρόεδρος της Πλεύσης Ελευθερίας κ. Κωνσταντοπούλου. Ακολουθεί η κ. Αναγνωστοπούλου, ως Κοινοβουλευτική Εκπρόσωπος της Νέας Αριστεράς…

**ΓΕΩΡΓΙΟΣ ΨΥΧΟΓΙΟΣ:** Εάν είναι για την ένσταση, κύριε Πρόεδρε, θα ήθελα και εγώ να μιλήσω.

**ΠΡΟΕΔΡΕΥΩΝ (Γεώργιος Λαμπρούλης):** Όχι, είναι για την παρέμβαση του κ. Γεραπετρίτη. Ζήτησαν παρέμβαση και η κ. Κωνσταντοπούλου και η κ. Αναγνωστοπούλου. Εάν επιθυμεί κάποιος άλλος Κοινοβουλευτικός Εκπρόσωπος, βεβαίως μπορεί να μιλήσει.

Ορίστε, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε.

Κύριε Υπουργέ, σε ποια άρθρα του Συντάγματος, κατά τη δική σας άποψη, και σε ποια άρθρα του Διεθνούς Ανθρωπιστικού Δικαίου και του Δικαίου Προστασίας των Ανθρωπίνων Δικαιωμάτων ερείδεται η συνολική απαγόρευση πρόσβασης στη διαδικασία του ασύλου; Ποιος σας δίνει το δικαίωμα να λέτε ότι η χώρα μεταπίπτει σε καθεστώς όπου δεν εφαρμόζονται οι διεθνείς διατάξεις και οι συνταγματικές προβλέψεις για το άσυλο;

Αυτό λέει η τροπολογία που καταθέσατε και σας προκαλώ και σας προσκαλώ, αν θέλετε –επειδή ξέρετε ότι οι τροπολογίες δεν περνάνε από την Επιστημονική Υπηρεσία της Βουλής, η οποία εντοπίζει τις αντισυνταγματικότητες και συντάσσει έκθεση- να την καταθέσετε ως νόμο, για να περάσει από την κανονική διαδικασία, για να γίνει ακρόαση όλων των φορέων που αγωνιούν, γιατί έρχεστε το 2025 και μας λέτε για το μεταναστευτικό σαν να είναι κάποιο καινοφανές ζήτημα.

Το μεταναστευτικό, κύριε Υπουργέ, γνωρίζετε ότι είναι το πρώτο ζήτημα στην ατζέντα του ΟΗΕ από τη δεκαετία του 1990. Είναι πάρα πολύ παλαιό ζήτημα, για να εμφανίζεται μια κυβέρνηση κράτους μέλους της Ευρωπαϊκής Ένωσης και κράτους μέλους του Συμβουλίου της Ευρώπης και κράτους μέλους του ΟΗΕ και κράτους μέλους του Διεθνούς Ποινικού Δικαστηρίου. Το υπογραμμίζω το τελευταίο, διότι κατά την άποψή μου αυτό το οποίο εμπεριέχεται στην τροπολογία είναι και αξιόποινο. Θα έρθω σε αυτό, μίλησα προηγουμένως εκτενώς.

Με ποιο δικαίωμα το 2025 εμφανίζεστε ως κυβέρνηση κράτους μέλους –επαναλαμβάνω, όλων αυτών των Διεθνών Οργανισμών- αιφνιδιασμένοι από μεταναστευτικές ροές; Πρώτον.

Δεύτερον. Με ποιο δικαίωμα αντιμετωπίζετε αυτό το θέμα σαν ζήτημα που αφορά μόνο τη χώρα μας; Και γιατί απαλλάσσετε με τόσο εύσχημο τρόπο τις αρχές της Ευρωπαϊκής Ένωσης; Είμαστε ή δεν είμαστε κράτος μέλος της Ευρωπαϊκής Ένωσης;

Γιατί ανέλαβε να κάνει τον ανθρωποφύλακα ο κ. Πλεύρης; Και θα ήθελα τη θέση σας. Ο παρακαθήμενός σας Υπουργός, κύριε Υπουργέ, είπε: «Θα κοιτάμε και το μενού, τι τρώνε οι άνθρωποι οι οποίοι βρίσκονται». Το είπε δημόσια στον ΣΚΑΙ και τώρα θα κοιτάμε και τι τους ταΐζουμε. Έτσι ξεκίνησε ο Χίτλερ. Έτσι ακριβώς ξεκίνησε ο Χίτλερ! Το 2025, λοιπόν, το μεταναστευτικό αιφνιδίασε κράτος μέλος της Ευρωπαϊκής Ένωσης; Πού είναι αυτή η Ένωση τόσα χρόνια;

Και ο προκαθήμενός σας, επίσης, χρησιμοποίησε άλλη φρασεολογία. Είπε: «ο ψευτοανθρωπισμός».

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου): «**Σας».

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** «Μας». Ναι, ναι. Εγώ δεν αισθάνομαι ότι μονοπωλούμε τον ανθρωπισμό. Αντίθετα, ο ανθρωπισμός είναι οικουμενική αξία, κύριε Πλεύρη και ούτε ποτέ ισχυρίστηκα ότι μονοπωλούμε τον ανθρωπισμό.

«Ο ψευτοανθρωπισμός και θα τους στείλουμε…»… Ακούτε, κύριε Γεραπετρίτη, τι είπε ο παρακαθήμενός σας αρμόδιος; Θα τους λέμε –λέει –σε αυτούς που εσείς είπατε ότι δεν μας φταίνε οι άνθρωποι: «Καθίστε εκεί που είστε. Είστε ανεπιθύμητοι. Δεν θα εκβιάσετε!».

Σε ποιους απευθύνεται; Τι τζάμπα μαγκιές είναι αυτές σε ανθρώπους εξαθλιωμένους; Είπατε πριν από λίγο και ομολογήσατε ότι αυτό το οποίο σας απασχολεί είναι η διαχείριση ανθρώπων που δικαιούνται άσυλο. Γιατί μιλήσατε ξεκάθαρα για τους ανθρώπους στο Σουδάν, μιλήσατε για 15 εκατομμύρια ανθρώπους και μιλήσατε για ανθρωπιστική κρίση. Αυτά τα οποία αναφέρατε ξεκάθαρα παραπέμπουν σε συνθήκη που ενεργοποιεί το δικαίωμα στο άσυλο.

Και αυτό το οποίο οφείλετε να κάνετε ως Υπουργός Εξωτερικών –κι ο κ. Μητσοτάκης αν είχε μια αίσθηση άσκησης εξωτερικής πολιτικής και ηγεσίας στη διεθνή κονίστρα, γιατί ξέρετε δεν μας περιποιεί τιμή αυτό που έγινε προχθές το βράδυ, ότι πήγε Υπουργός της Ελληνικής Κυβέρνησης και τον έβγαλε ο Χαφτάρ ανεπιθύμητο, δεν μας περιποιεί τιμή. Δείχνει τεράστια έλλειψη διορατικότητας, στρατηγικής και σχεδιασμού. Και αφού είχατε κάνει εσείς μια συνάντηση μια μέρα, δύο μέρες –πόσες- νωρίτερα, δεν υπήρχε κανένας λόγος να εκτεθεί με αυτό τον τρόπο η χώρα με έναν Υπουργό που έσπευσε να πάει να τον διώξουν και να βγει ανακοίνωση ότι είναι ανεπιθύμητος. Αυτές είναι πράξεις εχθρικές, οι οποίες πρέπει να ξέρουμε και πώς αντιμετωπίζονται οπωσδήποτε.

Διότι εγώ δεν καταλαβαίνω ποια είναι η στάση σας. Εκδίδεται μία ανακοίνωση ο Υπουργός της χώρας είναι ανεπιθύμητος μαζί με άλλους Υπουργούς και Επίτροπο και η χώρα σιωπά; Λέει «θα σας δείξω εγώ» στους πρόσφυγες; Αντί να Θέσω ζήτημα διπλωματικό για αυτό που συνέβη, όπως κάνε μια σοβαρή πολιτεία. Εγώ έτσι ξέρω ότι πράττει μια σοβαρή πολιτεία.

Λέει «μην πολυλέτε, μην πολυμιλάτε, γιατί τους θέλουμε κιόλας και θέλουμε κάπως να τους κουλαντρίσουμε». Περίπου αυτά έλεγε, σαν τα κουτσαβάκια. «Θέλουμε κάπως να τους φέρουμε και να τους κάνουμε» και «μην πολυλέτε» και «προσέξτε τι λέτε». Αυτά έλεγε, και ο κ. Πλεύρης και ο κ. Μητσοτάκης χθες. Είναι αυτή η εξωτερική πολιτική;

Κύριε Υπουργέ, πρώτον, οφείλετε να μας πείτε ποια είναι η στάση σας σε επίπεδο εξωτερικής πολιτικής γι’ αυτό που συνέβη και με ποια στρατηγική αντιμετωπίζεται. Κάνατε πριν μία εβδομάδα ενημέρωση στην Επιτροπή Εξωτερικών Υποθέσεων και δεν νομίζω ότι ήταν αυτό το ενδεχόμενο μέσα στους υπολογισμούς σας και στους σχεδιασμούς σας. Ήταν μία απροσχεδίαστη επίσκεψη αυτή που έγινε, η οποία δημιούργησε ένα άλλο περιβάλλον και απέναντι σε αυτό το άλλο περιβάλλον πρέπει να τοποθετηθείτε συντεταγμένα και όχι με αυτόν τον τρόπο.

Δεύτερον, η απάντηση σε αυτό που συνέβη δεν μπορεί να είναι η εκδίκηση σε ανυπεράσπιστους ανθρώπους. Είπατε ξεκάθαρα ότι πρόκειται για ανθρώπους που δικαιούνται άσυλο. Είπατε ότι δεν μπορούμε να διαχειριστούμε τόσες αιτήσεις ασύλου. Αυτό σημαίνει ότι πρέπει να ενεργοποιηθούν διαδικασίες ευρωπαϊκές ενίσχυσης του πλαισίου του ασύλου και όχι αναστολής και παρεμπόδισης υποβολής αιτήσεων ασύλου. Γιατί αυτό είναι και παραβίαση του διεθνούς ανθρωπιστικού δικαίου, η αναστολή της διαδικασίας ασύλου.

Θα μου επιτρέψετε, έχω όλη μου τη ζωή παλέψει για τα ανθρώπινα δικαιώματα σε εσωτερικό και διεθνές επίπεδο και δεν ανέχομαι και δεν αντέχω η χώρα μου να διολισθαίνει κατ’ αυτόν τον τρόπο, κατά αυτόν τον τρόπο να παραδοθεί στους βορίδηδες, στους πλεύρηδες και στους γεωργιάδηδες, στους αρνητές του Ολοκαυτώματος.

Κύριε Υπουργέ, δεν μου απαντήσατε για τον Νετανιάχου και δεν θα το αφήσω να περάσει. Η Ειδική Εισηγήτρια του ΟΗΕ, η Φραντσέσκα Αλμπανέζε, κατηγορεί ευθέως την Ελληνική Κυβέρνηση ότι παρείχε δίοδο στον καταζητούμενο Νετανιάχου και ζητεί εξηγήσεις και ζητεί να τοποθετηθείτε. Εσείς, απαντώντας μου σε επίκαιρη ερώτηση που αφορούσε την προσγείωση του πρωθυπουργικού αεροσκάφους στο «Βενιζέλος», όταν έγινε η έναρξη της σύρραξης μεταξύ Ιράν και Ισραήλ και η εμπλοκή των Ηνωμένων Πολιτειών είπατε ότι δεν μετέφερε τον κ. Νετανιάχου το αεροσκάφος και άρα δεν τίθεται ζήτημα υπόθαλψης εγκληματία. Αυτές ήταν οι εκφράσεις σας.

Τώρα όμως θέτει το ζήτημα για τη διέλευση του Νετανιάχου από τον εναέριο χώρο μας η Φραντσέσκα Αλμπανέζε και καλεί τις κυβερνήσεις τριών χωρών να δώσουν εξηγήσεις. Αυτό δεν μπορεί να το αντιπαρέλθει η Κυβέρνηση. Γι’ αυτό και ο κ. Μητσοτάκης έκανε ότι δεν γνωρίζει τίποτε.

Εγώ δεν θα σταματήσω μέχρι τέλους να προσπαθώ να ανατραπεί αυτή η ντροπιαστική και ιστορικά φοβερά προβληματική τροπολογία. Περιγράψατε τις συνθήκες υπό τις οποίες έρχονται οι άνθρωποι αυτοί και είπατε ότι στοιβάζονται σε πλοιάρια που δεν αντέχουν τόσους ανθρώπους και μπαίνουν τετρακόσιοι, πεντακόσιοι. Αυτά δεν είπατε; Σωστά. Σε αυτές τις συνθήκες ήταν οι άνθρωποι που έχασαν τη ζωή τους στην Πύλο.

Αυτήν τη στιγμή, με αυτή την ενθάρρυνση από κυβερνητικής πλευράς υπάρχει ενεργό το ενδεχόμενο να έχουμε πολλά ναυάγια, πολλούς ανθρώπους πνιγμένους. Οι πνιγμένοι άνθρωποι στη Μεσόγειο είναι μια ντροπή για τη σύγχρονη ανθρωπότητα, είναι μια ντροπή ιστορικά για την ανθρωπότητα. Γνωρίζετε ότι η χώρα μας έχει καταδικαστεί για pushbacks και αφαίρεση ανθρώπινων ζωών ήδη το 2013, για το Φαρμακονήσι.

Δεν επιτρέπεται δώδεκα χρόνια μετά, ενώ έχει μεσολαβήσει το έγκλημα της Πύλου, να εκπέμπει η Κυβέρνηση αυτό το μήνυμα, ότι ο εξαθλιωμένος, ακόμη και εργαλειοποιούμενος, όπως το θέτετε εσείς, εξαθλιωμένος πάντως, δικαιούμενος άσυλο άνθρωπος είναι εχθρός, που πρέπει να αποτραπεί η είσοδός του στη χώρα, που πρέπει να αποπεμφθεί, δηλαδή να γίνει θύμα pushback και που συγχωρείται ακόμη και να χάσει με αυτόν το δραματικό τρόπο και εφιαλτικό τρόπο τη ζωή του.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):**  Λοιπόν ζήτησαν τον λόγο η κ. Αναγνωστοπούλου, μετά η κ. Μανωλάκου και ο κ. Ψυχογιός για ερώτηση ή τοποθέτηση. Αυτοί είναι οι επόμενοι ερωτώντες ή Κοινοβουλευτικοί Εκπρόσωποι, δεν έχουμε άλλον.

Άρα, κύριε Υπουργέ, θα τους ακούσετε όλους, θα απαντήσετε, για να συνεχίσουμε με τον κατάλογο. Είναι 7΄ παρά η ώρα και έχουμε και τον κατάλογο ομιλητών.

Κυρία Αναγνωστοπούλου, έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Εγώ ερώτηση θέλω να κάνω, αλλά μετά θα κάνω κανονική παρέμβαση ως Κοινοβουλευτική Εκπρόσωπος. Θα κάνω μόνο μία ερώτηση τώρα και αργότερα παρέμβαση κανονικά, γιατί είμαι κι εγώ από το πρωί εδώ και θέλω να κάνω κανονική παρέμβαση.

Κύριε Υπουργέ, την προηγούμενη εβδομάδα μάς κάνατε μία πολύ καλή ενημέρωση για το τι συμβαίνει και στην Αφρική, και στη Βόρεια Αφρική, και παντού. Το είπατε πολύ συμπυκνωμένα σήμερα, ότι η περιοχή κυρίως της υποσαχάριας Αφρικής, Σουδάν κ.λπ., υφίσταται μία τεράστια ανθρωπιστική κρίση και γενοκτονίες αντίστοιχες με αυτές που ζούμε στην Παλαιστίνη. Άρα λοιπόν αυτό είναι γνωστό. Οι άνθρωποι φεύγουν, όπως μπορούν, και μέσω Αιγύπτου φτάνουν στη Λιβύη για να μπορέσουν να φύγουν, να σωθούν. Άρα έχουν ανάγκη από άσυλο. Είναι καταρχήν και καταρχάς πρόσφυγες. (DE)

Ακούσατε τον κ. Πλεύρη; Θεωρώ ντροπιαστική την ομιλία του, ντροπιαστική ενός ρατσιστή ακροδεξιού ανθρώπου, ο οποίος ούτε λίγο ούτε πολύ μας είπε ότι δεν θα κάθονται στα ξενοδοχεία και να έχουν φαγητό και να τρώνε κανονικά. Θα πρέπει να μην έχουν και φαΐ για να μην έρχονται.

Κύριε Γεραπετρίτη, μιλάω σε εσάς, απευθύνομαι σε εσάς. Η Σύμβαση της Γενεύης, το διεθνές δίκαιο για τα ανθρώπινα δικαιώματα, ο ΟΗΕ, τα πάντα φτιάχτηκαν μετά τον Β΄ Παγκόσμιο Πόλεμο, γιατί η ανθρωπότητα είπε ότι δεν θέλουμε να είμαστε ζούγκλα, δεν θέλουμε ξανά να πεθαίνει ο κόσμος από πείνα, από πολέμους. Γι’ αυτό, οι πρόσφυγες και οι μετανάστες έχουν δικαιώματα απόλυτα, όχι αναλογικά, απόλυτα δικαιώματα και αυτά τα δικαιώματα δεν μπορεί άλλοτε να αναστέλλονται, άλλοτε να μην αναστέλλονται.

Ξέραμε ότι η Λιβύη έχει πάρα πολύ κόσμο μεταναστευτικό, προσφυγικό; Το ήξερε η Ευρώπη εδώ και χρόνια. Δεν το έμαθε χθες. Πότε είδαμε τον Πρωθυπουργό να έρχεται εδώ και να μιλάει για αναστολή ασύλου και όσα μας είπε; Έβγαλε και ο Συνήγορος του Πολίτη -μόλις τώρα το κυκλοφόρησε- ότι είναι κατά της αναστολής ασύλου και προσκρούει και στο ενωσιακό δίκαιο και στο δικό μας, στο εθνικό δίκαιο.

Λοιπόν, ξέραμε ή δεν ξέραμε τι γινόταν στη Λιβύη; Από πού και ως πού η Ευρωπαϊκή Ένωση έκλεισε τα μάτια, κανόνισε να έχει τους σερίφηδες στην περιοχή, να της κρατούν κόσμο, γιατί είναι ανίκανη να έχει μια πολιτική μετά από τόσα χρόνια που συμβαίνουν γύρω μας τα μύρια όσα; Και φτάνουμε την τελευταία στιγμή να έρχεται ο Πρωθυπουργός; Είναι έκτακτη ανάγκη αυτή; Είναι εισβολή από κάποιον που δεν το περιμέναμε;

Ήταν κάτι που ήρθε έτσι ξαφνικά ή είναι κόσμος ο οποίος θέλει να σωθεί και επειδή είχαμε την αποτυχία που είχαμε στη Βεγγάζη, στην ανατολική Λιβύη, φτάσαμε ξαφνικά να κάνουμε -κύριε Γεραπετρίτη, εσείς το ανέχεστε;- τα μαντρόσκυλα εμείς, οι Έλληνες και οι Ελληνίδες, της Ευρωπαϊκής Ένωσης για την αποτυχημένη της πολιτική;

Και λέτε «όλος αυτός ο αριθμός που είναι στην Λιβύη». Από πού και ως πού θα έρθει όλος αυτός ο αριθμός που είναι στη Λιβύη στην Ελλάδα; Από πού και ως πού; Τι είμαστε εμείς; Συνοριοφύλακες είμαστε; Είμαστε μαντρόσκυλα, όπως είπα και πριν; Δεν υπάρχει επιμερισμός; Δεν υπάρχει αλληλεγγύη; Δεν υπάρχει τίποτα ξαφνικά για όλον αυτόν τον κόσμο;

Και ένα τελευταίο. Η αύξηση των μεταναστευτικών-προσφυγικών ροών από τον νότιο διάδρομο είναι γεγονός εδώ και έναν χρόνο. Πήρε η Κυβέρνηση κανένα μέτρο να φτιάξει μία ή δυο δομές στην Κρήτη, όπως όφειλε να κάνει; Τη δική της αναποτελεσματικότητα θα την πληρώσουν δυστυχισμένοι άνθρωποι με αυτό το κρεσέντο -ακούστε την ομιλία του κ. Πλεύρη- ρατσισμού, απανθρωπιάς και κυρίως, χτυπήματος του διεθνούς δικαίου και του ελληνικού Συντάγματος. Αυτό δεν μπορούμε να το επιτρέψουμε.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Μανωλάκου, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Άκουγα εσάς, κύριε Υπουργέ, όπως και τον κ. Πλεύρη και αυτό που σκεφτόμασταν είναι ότι η υποκρισία της Κυβέρνησης πραγματικά δεν έχει όριο. Μιλάτε για επιστροφή στις χώρες προέλευσης και καταγωγής.

Αλήθεια, θα κάνετε απελάσεις στην ασφαλή Λιβύη του Χαφτάρ, που σας έκανε το pushback, ή μήπως στο Σουδάν; Και όμως, στην περιγραφή που εσείς δώσατε πρόκειται για πρόσφυγες καθαρά. Μεγάλο κόστος επικαλείστε ως άλλοθι που δεν μπορείτε να το διαχειριστείτε. Και μάλιστα, μας κατηγορείτε ότι δεν έχουμε εμείς το μονοπώλιο του ανθρωπισμού. Όμως, αποφεύγετε έτσι αυτό που δείχνει και είναι το πιο επικίνδυνο. Αυτοί οι άνθρωποι που δεν έχουν καταγραφεί, που δεν έχουν όνομα, τι είναι; Εργαλεία, πράγματα, απορρίμματα, αριθμοί;

Σας ρωτάμε, λοιπόν: Χωρίς καταγραφή, πώς θα υπάρχει οποιοσδήποτε στοιχειώδης έλεγχος σε οτιδήποτε; Πώς θα γίνεται επιστροφή χωρίς καταγραφή, όπως λέτε και όπως γράφετε στην τροπολογία; Πώς θα γίνει κράτηση στα κλειστά κέντρα; Πώς θα τους βάζετε φυλακή, όπως λέτε, χωρίς καταγραφή; Εάν μια γυναίκα πέσει θύμα trafficking, πώς θα προστατευτεί, όταν δεν έχει καν καταγραφεί; Εάν κάποιος έχει ανάγκη από νοσοκομείο, τι θα κάνετε; Με νούμερα θα γίνει εισαγωγή, όπως στο Άουσβιτς, στα στρατόπεδα συγκέντρωσης;

Έχετε, τελικά, συνειδητοποιήσει το μέγεθος των κινδύνων ή πάτε να διαμορφώσετε άλλη Πύλο, άλλα ναυάγια, άλλους νεκρούς;

Να γιατί ζητάμε ονομαστική ψηφοφορία και ο καθένας να ψάξει τη συνείδησή του.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Ψυχογιέ, ο λόγος σε εσάς.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κύριε Υπουργέ, θα ξεκινήσω, κάνοντας μια σύντομη παρέμβαση περισσότερο με ερωτήσεις, γιατί θα επεκταθώ περισσότερο στην τοποθέτησή μας για την ένσταση αντισυνταγματικότητας, όπου εκεί θα αναλύσω και με μεγαλύτερη λεπτομέρεια αυτά τα οποία πιστεύουμε ότι παραβιάζουν κατάφωρα το διεθνές και ευρωπαϊκό δίκαιο με όσα φέρνετε.

Επίσης, θα απαντήσω σε επόμενη εισήγησή μου…

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Έχετε καταθέσει; Δεν έχω δει κάτι, γι’ αυτό.

**ΓΕΩΡΓΙΟΣ ΨΥΧΟΓΙΟΣ:** Θα κατατεθεί.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εμείς θα καταθέσουμε. Το έχουμε πει από το πρωί. Το έχουμε ανακοινώσει από το πρωί.

**ΓΕΩΡΓΙΟΣ ΨΥΧΟΓΙΟΣ:** Έλεγα, λοιπόν, ότι σε αυτή την πρώτη παρέμβασή μου θα κάνω κάποια ερωτήματα και θα επεκταθώ περισσότερο με την ανάλυσή μας στην ένσταση αντισυνταγματικότητας, για τους λόγους που θεωρούμε ότι αυτή η ρύθμιση και η διάταξη που έρχεται παραβιάζει κατάφωρα το διεθνές και ευρωπαϊκό δίκαιο. Επίσης, θα απαντήσω στην επόμενη παρέμβασή μου και για κάποια πράγματα που ακούστηκαν από διάφορες πλευρές για την κυβέρνηση του ΣΥΡΙΖΑ και στελέχη της και που νομίζω ότι θα πρέπει να μπουν στη σωστή τους βάση και να αποκατασταθεί η αλήθεια.

Έρχομαι τώρα στα ερωτήματα, κύριε Γεραπετρίτη, τα οποία νομίζω ότι είναι αμείλικτα και αδήριτα και ιδίως για εσάς, έναν άνθρωπο που έχετε επί χρόνια στα πανεπιστήμια διδάξει αυτό ακριβώς το αντικείμενο και μου κάνει εντύπωση πώς έρχεστε να υπερασπιστείτε μια τέτοια, πραγματικά, νομική όχι ακροβασία, αλλά μια νομικά απαράδεκτη τροπολογία η οποία θα σας χαρακτηρίζει από εδώ και πέρα.

Θα ξεκινήσω από ένα πράγμα, τις υλικές συνθήκες υποδοχής, οι οποίες υλικές συνθήκες υποδοχής ξέρετε πολύ καλά ότι είναι υποχρέωση της χώρας από το διεθνές και ευρωπαϊκό δίκαιο και μάλιστα, όχι μόνο αυτό.

Είναι απόλυτη υποχρέωση, κύριε Πλεύρη, που αμφισβητήσατε και ειρωνευτήκατε εσείς τον ανθρωπισμό τον δικό μας, εσείς που υιοθετείτε είστε θιασώτης των πιο απάνθρωπων πολιτικών.

Οι υλικές συνθήκες υποδοχής είναι υποχρέωση της χώρας και αυτό πρέπει να το απαντήσετε, κύριε Γεραπετρίτη. Εκπτώσεις σε τέτοιου είδους βασικές ανάγκες των ανθρώπων των αιτούντων άσυλο είναι απαράδεκτες και δεν επιτρέπονται. Να πάρετε θέση για αυτό που είπε ο Υπουργός σας, ότι θα μειωθούν και θα ελαχιστοποιηθούν οι υλικές συνθήκες υποδοχής.

Δεύτερον, εσείς είστε που επικαλείστε μέσα στην τροπολογία σας το άρθρο 15 της ΕΣΔΑ. Εσείς το επικαλείστε, ότι συντρέχουν οι προϋποθέσεις του άρθρου 15. Έτσι δεν λέτε;

Μία από τις προϋποθέσεις, λοιπόν -τις διαδικαστικές και ουσιαστικές προϋποθέσεις- είναι ότι οποιαδήποτε παρέκκλιση συμβεί σε βασικά δικαιώματα και ελευθερίες θα πρέπει να είναι συμβατή με άλλες διεθνείς υποχρεώσεις του κράτους, δηλαδή να μην αντιβαίνει σε άλλες υποχρεώσεις του κράτους και της πολιτείας που απορρέουν από το διεθνές δίκαιο.

Για να δούμε, άραγε υπάρχουν τέτοιες υποχρεώσεις που παραβιάζονται εδώ; Υπάρχει το βασικό άρθρο 33 της Σύμβασης της Γενεύης, η αρχή της μη επαναπροώθησης, γεγονός το οποίο μόνος σας το είπατε. Θα εξηγήσω μετά πώς αυτό το πράγμα απολύτως βάλλει και τορπιλίζει τον πυρήνα της Γενεύης. Έχουμε το άρθρο 18 του Χάρτη Θεμελιωδών Δικαιωμάτων της Ευρωπαϊκής Ένωσης που κατοχυρώνει το δικαίωμα στην αίτηση ασύλου. Έχουμε την πρόσφατη Οδηγία 2013/32 που τη φέρατε εσείς για ψήφιση το 2020, η οποία κατοχυρώνει τις διαδικασίες του ασύλου.

Επιστροφή, λοιπόν, ή οποιαδήποτε τέτοια απόπειρα χωρίς καταγραφή, συνιστά ντε φάκτο push backs και παραβίαση του δικαιώματος στην ατομική εξέταση αιτήματος διεθνούς προστασίας. Ξέρετε ότι αυτό είναι παράνομο και απαγορεύεται. Μόνος σας είπατε ότι πρέπει να υπάρχει εξατομικευμένη κρίση του ασύλου. Αυτή η εξατομικευμένη κρίση, προφανώς όταν υπάρχουν από το Σουδάν πρόσφυγες -που είναι εκατομμύρια αυτή τη στιγμή και κινούνται εσωτερικά στο Σουδάν ή σε χώρες της Βόρειας Αφρικής-, υπάρχει το δικαίωμα να εξεταστεί η αίτησή τους, ακριβώς για το δικαίωμά τους στο άσυλο και για το γεγονός ότι είναι σε εμπόλεμες ζώνες και υπάρχουν ένοπλες συρράξεις. Όμως και σε άλλους οι οποίοι δεν έχουν προσφυγικό προφίλ, κανονικά η εξατομικευμένη κρίση μπορεί να απορριφθεί -και λογικά θα απορριφθεί- αλλά θα πρέπει και αυτή να εξεταστεί, ούτως ώστε να απορριφθεί. Αυτό λέει η εξατομικευμένη κρίση.

Κύριε Πλεύρη, μην παρερμηνεύετε. Λέμε ότι θα πρέπει να υπάρξει εξατομικευμένη κρίση του ασύλου και αυτό να μην τορπιλίζεται και να μην ψαλιδίζεται. Αυτό το λέει η Συνθήκη της Γενεύης. Δεν το λέμε εμείς.

Όπως, επίσης, δημιουργείτε ένα legal limbo, το οποίο είναι μια νομική αορατότητα, διότι η παράνομη είσοδος και προέλευση από τη Βόρεια Αφρική καταργεί τη διάκριση μεταξύ προσώπων που διαφεύγουν διώξεων και προσώπων που μετακινούνται για άλλους λόγους.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, παρακαλώ.

**ΓΕΩΡΓΙΟΣ ΨΥΧΟΓΙΟΣ:** Ολοκληρώνω, κύριε Πρόεδρε.

Καταργούνται, λοιπόν, τα θεμέλια της Συνθήκης της Γενεύης και υπάρχει και ζήτημα αντισυνταγματικότητας για εμάς, πέραν του ποια είναι η χώρα προέλευσης των ανθρώπων αυτών. Η Λιβύη δεν θεωρείται ασφαλής χώρα και δεν υπάρχουν συμφωνίες επίσημες επανεισδοχής σε άλλες χώρες της Βόρειας Αφρικής. Πώς θα γίνει και πού θα γίνει η όποια επιστροφή;

Το Σύνταγμα λέει ότι όλοι όσοι βρίσκονται στην ελληνική επικράτεια απολαμβάνουν την απόλυτη προστασία της ζωής, της τιμής και της ελευθερίας τους, χωρίς διάκριση εθνικότητας, φυλής, γλώσσας και θρησκευτικών ή πολιτικών πεποιθήσεων. Εξαιρέσεις επιτρέπονται μόνο στις περιπτώσεις προβλέπει το Διεθνές Δίκαιο. Άρα, πάλι πάμε στο Διεθνές Δίκαιο που είναι αναγκαστικό δίκαιο, είναι jus cogens, είναι υποχρέωση της χώρας και δεν μπορείτε εσείς να το διασύρετε έτσι και να εκθέτετε και τη χώρα. Διότι είναι όπλο για τη χώρα το Διεθνές Δίκαιο και το επικαλούμαστε απέναντι στη Λιβύη και στην Τουρκία που το παραβιάζουν.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ο λόγος σε εσάς. Θερμή παράκληση, όσο μπορείτε πιο σύντομα. Είναι πολλά τα ζητήματα που ετέθησαν.

Μετά τον Υπουργό, θα μπούμε στον κατάλογο και τον λόγο θα έχει η κ. Νοτοπούλου.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, εγώ έχω σειρά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι ο εισηγητής μας.

**ΠΡΟΕΔΡΕΥΩΝ (Γεώργιος Λαμπρούλης):** Τι εννοείτε ότι εσείς έχετε σειρά; Δεν έχετε μιλήσει;

**ΑΛΕΞΑΝΔΡΟΣ ΚΑΖΑΜΙΑΣ:** Όχι. Αναβαλλόταν διαρκώς…

**ΠΡΟΕΔΡΕΥΩΝ (Γεώργιος Λαμπρούλης):** Και πώς μπήκαμε στον κατάλογο ομιλητών;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γιατί γινόταν η Διάσκεψη.

**ΠΡΟΕΔΡΕΥΩΝ (Γεώργιος Λαμπρούλης):** Α, ήταν στη Διάσκεψη.

Οπότε, μετά τον λόγο έχει ο κ. Καζαμίας ως εισηγητής, η κ. Νοτοπούλου και συνεχίζουμε τον κατάλογο.

Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Θα προσπαθήσω, κύριε Πρόεδρε, να είμαι όσο πιο σύντομος.

Δυστυχώς, στις τοποθετήσεις υπήρξαν και ζητήματα τα οποία δεν αφορούν την τροπολογία, αλλά τη γενικότερη εξωτερική πολιτική. Θα έχουμε την ευκαιρία να το συζητήσουμε. Όπως έχω δεσμευτεί, θα υπάρχει Εθνικό Συμβούλιο Εξωτερικής Πολιτικής τις επόμενες ημέρες, έτσι ώστε να συζητηθούν όλα τα μη συναφή, μη αιτιώδη ζητήματα.

Θέματα νομικά και θέματα πραγματικά που ετέθησαν.

Θέμα νομικό: Η άποψη της Κυβέρνησης είναι ότι δεν υφίσταται θέμα παραβίασης του Συντάγματος ούτε διάταξης του Διεθνούς Δικαίου. Εξάλλου, το περιεχόμενο της τροπολογίας είναι ακριβώς αντίστοιχο με την Πράξη Νομοθετικού Περιεχομένου του 2020, όταν –φαντάζομαι όλοι δεχόμαστε στην Αίθουσα αυτή- υπήρξε άμεση υβριδική απειλή. Άρα, δεν πρόκειται για novum. Πρόκειται για εφαρμογή συγκεκριμένης διάταξης, η οποία ήδη υφίστατο στο νομικό κόσμο. Εξάλλου και ο ίδιος ο Συνήγορος του Πολίτη -τον ανέφερε η κυρία Καθηγήτρια- έκανε αναφορά, χωρίς να μνημονεύσει καμία διάταξη παραβίασης του Συντάγματος, εκτός εάν εγώ δεν την είδα. Εάν εσείς την έχετε και εάν μνημονεύει έστω και ένα άρθρο του Συντάγματος, θα μπορέσετε αν θέλετε να μου το πείτε για να σας το αξιολογήσω και εγώ σε σχέση με τα ζητήματα αυτά.

Ως προς το πραγματικό: Ζήτημα πρώτον. Θα είμαι σαφής, η Ελλάδα προσφέρει βιοτικό επίπεδο ικανοποιητικό σε όλους όσους βρίσκονται αυτή τη στιγμή στην Ελλάδα –αυτό δεν αμφισβητείται- και με κάθε σεβασμό και πάλι προς την Ιστορία, νομίζω όλοι γνωρίζουμε εάν έχει βελτιωθεί το επίπεδο διαβίωσης όσων βρίσκονται εδώ -των προσφύγων, των αιτούντων άσυλο- ακόμη, ακόμη και εκείνων οι οποίοι βρίσκονται καθοδόν προς την επιστροφή, σε σχέση με το τι συνέβαινε στο παρελθόν. Οι εικόνες δεν ξεχνιούνται.

Αυτή τη στιγμή, εκείνα τα οποία γνωρίζουμε όλες τις δομές είναι μία εξαιρετικά ικανοποιητική κατάσταση. Μπορεί να έχει τα προβλήματά της, αλλά δεν ανατρέχει με κανέναν τρόπο –θα μου επιτρέψετε να πω- με αυτά τα οποία συνέβαιναν στο παρελθόν.

Για δε το ζήτημα της ταχύτητας στην εκδίκαση του ασύλου -είναι εδώ ο Υπουργός, θα αναφερθεί- η Ελλάδα είναι από τις χώρες εκείνες που είναι μέσα στις πρώτες στην ταχύτητα εκδίκασης των αιτήσεων για άσυλο. Ήταν τελευταία, με μεγάλη διαφορά, πριν το 2019. Σήμερα είναι μεταξύ των πρώτων. Άρα, υπάρχει άμεση, ταχύτατη εκδίκαση.

Όμως, να έχουμε μια εικόνα. Γιατί σας άκουσα και αισθάνομαι ότι δεν υπάρχει πλήρης κατανόηση των πραγματικών. Εκείνοι οι οποίοι έρχονται στην Ελλάδα δεν είναι εκείνοι οι οποίοι χρήζουν ανθρωπιστικής προστασίας, κύρια Καθηγήτρια και κυρία Πρόεδρε. Κατά τα δύο τρίτα είναι μη χρήζοντες ανθρωπιστικής προστασίας. Άρα αυτήν τη στιγμή, εκείνο το οποίο μου λέτε είναι να αφήσουμε μια κατάσταση την οποία ούτως ή άλλως έχει εξαιρετικά μεγάλη δυσκολία και κινδύνους στη θάλασσα, έτσι ώστε να βρούμε τους χρήζοντες ανθρωπιστικής προστασίας. Θα επανέλθω.

Όμως, εάν είναι να κάνουμε μια συζήτηση για το αν είναι η Ελλάδα κράτος δικαίου ως προς αυτό, ας την κάνουμε. Θέλω να θυμίσω, γιατί είναι πραγματικό, το 2015 ένα εκατομμύριο διακόσιες χιλιάδες αλλοδαποί ήρθαν στην Ελλάδα. Είμαστε ικανοποιημένοι με αυτό;

**ΚΩΝΣΤΑΝΤΙΝΟΣ ΜΠΑΡΚΑΣ:** Περάσανε από την Ελλάδα.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μην διακόπτετε.

Ελάτε, κύριε Υπουργέ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μη στηρίζετε τον Νετανιάχου!

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ο Νετανιάχου πώς συνδέεται τώρα;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πώς συνδέεται με το προσφυγικό;

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Το ένα εκατομμύριο διακόσιες χιλιάδες που πέρασαν από την Ελλάδα είναι κάτι που εμάς μας ικανοποιεί;

Επαναλαμβάνω, θα θέλαμε να δούμε τις εικόνες του 2015 και 2016; Γιατί δεν άκουσα μια κουβέντα για αυτό. Μου είπατε ότι υπάρχουν άνθρωποι χρήζοντες βοήθειας. Η Ελλάδα -θα σας θυμίσω και αυτό- δεν είναι Ελβετία, δεν είναι Λουξεμβούργο, δεν είναι Νορβηγία. Είναι χώρα πρώτης υποδοχής. Εάν θεωρείτε ότι εμείς πρέπει να έχουμε ανοιχτά σύνορα, να το καταθέσετε, να το καταγράψετε στα Πρακτικά και να κάνουμε συζήτηση.

Όμως, εάν θεωρείτε ότι εμείς είμαστε εκείνοι οι οποίοι στερούμαστε ανθρωπισμού, επειδή θέλουμε να στείλουμε ένα μήνυμα στους διακινητές να σταματήσουν την εκμετάλλευση του ανθρώπινου πόνου, ενώ εσείς είστε οι ανθρωπιστές επειδή θεωρείτε ότι πρέπει να περνάμε το μήνυμα να έρχονται κατά χιλιάδες, να αξιολογούμε τότε και να επωμιστούμε ως Ελλάδα το σύνολο της ανθρωπιστικής κρίσης παγκοσμίως, με συγχωρείτε πάρα πολύ. Έχουμε διαφορετική προσέγγιση. Να το πείτε ευθέως όμως «να έχουμε ανοιχτά σύνορα», έτσι ώστε ο καθένας να έρχεται και να αξιολογείται κατά πόσον συντρέχουν οι συνθήκες για ανθρωπιστική προστασία. Να το πούμε, γιατί ειπώθηκε προηγουμένως…

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μη διακόπτετε. Ησυχία, παρακαλώ.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Η κ. Μανωλάκου ανέφερε: «Μα, τι είναι οι άνθρωποι αυτοί; Είναι εργαλεία;». Η απάντηση είναι πάρα πολύ σαφής. Οι άνθρωποι οφείλουν να απολάβουν της ανθρώπινης αξιοπρέπειας. Εκείνοι που τους καθιστούν εργαλεία είναι οι διακινητές, οι οποίοι επενδύουν στον ανθρώπινο πόνο. Να το δεχτούμε αυτό;

Εάν θα πρέπει, λοιπόν, αυτή τη στιγμή να πράξουμε κάτι, είναι να ομονοήσουμε στη Βουλή ότι η Ελλάδα, πρώτον, δεν μπορεί να επωμισθεί δυσανάλογο βάρος σε σχέση με τις μεταναστευτικές ροές.

Δεύτερον, πρέπει να σταλεί ένα μήνυμα προς τους διακινητές να σταματήσουν να εκμεταλλεύονται τον ανθρώπινο πόνο. Kαι τρίτον, να δούμε τι συμβαίνει στον κόσμο. Σε μία τέτοια εξαιρετικά ρευστή κατάσταση -γνωρίζετε τη ρευστότητα της κατάστασης, δεν χρειάζεται να σας την πω εγώ, την έχουμε συζητήσει πολλές φορές- η Ελλάδα οφείλει να είναι θωρακισμένη.

Με ρωτάτε αν αυτήν τη στιγμή υπάρχει απειλή. Απαντώ ρητά: Υπάρχει εν δυνάμει απειλή. Είμαι σαφής. Εάν θεωρείτε ότι πρέπει να περιμένουμε έτσι ώστε να υλοποιηθεί η απειλή αυτή και να έχουμε τεράστιο αριθμό μεταναστών και μετά να έχουμε την καταγραφή και την εκκαθάριση έτσι ώστε να δούμε ποιοι χρειάζονται ανθρωπιστική προστασία, αυτό θα μου επιτρέψετε να πω ότι δεν είναι πολιτική, αυτό είναι ένα υψηλού κινδύνου μείζον ατόπημα, κατά τη γνώμη μου.

Μιλήσατε για τη Λιβύη. Θα είμαι σαφής. Η Ελλάδα οφείλει ως αμέσως γειτονική χώρα με τη Λιβύη να έχει καλές σχέσεις με τη χώρα. Και όχι μόνο για τα ζητήματα που έχουν να κάνουν με το μεταναστευτικό, οφείλει να έχει καλές σχέσεις, διότι ως γειτονική χώρα έχει ζητήματα γειτονίας, ζητήματα οριοθετήσεων και είναι πιο πρόσφορη χώρα να μπορεί να έχει κρίσιμες εμπορικές ανταλλαγές. Είναι εξαιρετικά δύσκολη η διεθνής επικοινωνία, αλλά είναι πολύ δύσκολη και η διπλωματική οδός με τη Λιβύη, διότι, όπως γνωρίζετε, έχουμε δύο de facto εξουσίες. Έχουμε παραστρατιωτικές οργανώσεις. Η Λιβύη με ένα κράτος με τεράστια σύνορα, 5.000 χιλιόμετρα χερσαία σύνορα, 1.800 χιλιόμετρα θαλάσσια σύνορα. Δεν ελέγχεται εύκολα. Πρέπει να έχουμε καλή σχέση. Προσπαθούμε να την οικοδομήσουμε ισορροπημένα.

Βρέθηκα εγώ πράγματι την προηγούμενη Κυριακή στη Βεγγάζη και θα βρεθώ καλώς εχόντων των πραγμάτων τη Δευτέρα…

**ΑΛΕΞΑΝΔΡΟΣ ΚΑΖΑΜΙΑΣ:** …(Δεν ακούστηκε)

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Δεν διέκοψα όμως εγώ κάποιον, κύριε Καζαμία.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Όταν τοποθετηθείτε στο ΕΣΕΠ, στο οποίο συμμετέχετε ανελλιπώς, μπορείτε να το θέσετε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, συνεχίστε για να ολοκληρώνουμε.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Η Λιβύη, λοιπόν, είναι μια χώρα στην οποία προσπαθούμε να οικοδομήσουμε. Ανοίξαμε την Πρεσβεία μας. Ανοίξαμε το Προξενείο μας στη Βεγγάζη. Ταξίδεψα εγώ. Είχα μία παραγωγική συζήτηση στη Λιβύη με τον ηγέτη της Ανατολικής Λιβύης και εκείνους οι οποίοι ασκούν την εξουσία. Θα βρεθώ στην Τρίπολη και θα συζητήσω -πιστεύω εξίσου παραγωγικά- και με την κυβέρνηση της Τρίπολης. Οικοδομούμε μια στέρεη σχέση και θεωρώ ότι υπάρχει περιθώριο να μπορέσουμε να έχουμε κοινή κατανόηση. Δεν είναι εύκολο ούτε για τη Λιβύη να μπορέσει να ελέγξει τα ζητήματα των μεταναστευτικών ροών.

Ό,τι συνέβη με την ευρωπαϊκή αποστολή δεν θέλω να συγχέεται, ούτε να προσάπτεται στην Ελληνική Κυβέρνηση και ιδίως σ’ εμένα το τι συνέβη στη Βεγγάζη προχθές. Νομίζω το καταλαβαίνουμε αυτό. Η Ελληνική Κυβέρνηση οργάνωσε διά του αρμοδίου Υπουργού Εξωτερικών και έφερε εις πέρας -αισθάνομαι με τρόπο ικανοποιητικό, όπως μπορώ να αξιολογήσω- την επίσκεψη στην Ανατολική Λιβύη. Το κατά πόσον υπήρχε πρόβλημα, μπορείτε να ρωτήσετε προφανώς και τον αρμόδιο Υπουργό, ο οποίος είναι παρακείμενους, αλλά θέλω να σας πω ότι η Ελλάδα έχει μία αυτοτελή πολιτική την οποία θα την υποστηρίξει και ευελπιστούμε ότι θα διαμορφώσουμε ένα πλαίσιο λειτουργικής σχέσης με τη Λιβύη.

Κατά τα λοιπά, για όλα όσα ακούστηκαν περί αιφνιδιασμού, θέλω να σας πω το εξής. Προφανώς δεν αιφνιδιαζόμαστε από ό,τι συμβαίνει. Αυτό δεν σημαίνει ότι δεν πρέπει να αντιδρούμε. Αυτήν τη στιγμή κρίνει η Ελληνική Κυβέρνηση ότι συντρέχει λόγος αντίδρασης. Και συντρέχει λόγος αντίδρασης, διότι αναπτύσσεται ένα φαινόμενο το οποίο μπορεί πολύ εύκολα να βγει εκτός ελέγχου. Είμαστε, λοιπόν, εδώ στο Κοινοβούλιο. Τοποθετείται η Ελληνική Κυβέρνηση σαφώς. Λέει λοιπόν: για συγκεκριμένο περιορισμένο χρονικό διάστημα αναστολή των αιτήσεων. Πού; Μόνο για εκείνους που προέρχονται από τον νότιο διάδρομο, ως σήμα αποθάρρυνσης και κυρίως να μην υπάρξει κίνδυνος ζωής στη θάλασσα. Αυτή είναι η θέση μας, ξεκάθαρη. Την πήραμε το 2020, λειτούργησε, την ξαναφέρουμε τώρα. Ελπίζουμε ότι θα λειτουργήσει.

Η δική σας θέση ποια είναι όμως; Η δική σας θέση είναι ανοιχτά σύνορα, να έρθουν όλοι, να αξιολογηθούν αν συντρέχει ανθρωπιστική κρίση. Αυτή είναι μία διαφορά η οποία είναι κοσμοθεωρητική. Για εμάς δεν υπάρχουν ανοικτά σύνορα. Για εμάς υπάρχουν ελεγχόμενα σύνορα, όπου το πρώτιστο είναι η προστασία των Ελλήνων πολιτών. Εάν θεωρείτε ότι αυτό είναι κάτι το οποίο δεν είναι ορθό, να το θέσετε στην κρίση του ελληνικού λαού. Εμείς σε κάθε περίπτωση φροντίζουμε έτσι ώστε να είμαστε σύμφωνοι και με το Σύνταγμα και με το Διεθνές Δίκαιο και με το Ευρωπαϊκό Δίκαιο και σε κάθε περίπτωση για εμάς οι Έλληνες πολίτες θα αποτελούν πάντοτε την προτεραιότητα.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Έχω την τιμή να ανακοινώσω προς το Σώμα ότι οι ανεξάρτητοι Βουλευτές κ.κ. Αλέξανδρος Αυλωνίτης, Κυριακή Μάλαμα, Παναγιού Πούλου, Θεοδώρα Τζάκρη, Μιχαήλ Χουρδάκης και Ραλλία Χρηστίδου κατέθεσαν σήμερα 10-7-2025 πρόταση νόμου: «Πρόληψη και καταστολή της γυναικοκτονίας, έμφυλης και ενδοοικογενειακής βίας».

Παραπέμπεται στην αρμόδια Διαρκή Επιτροπή.

Τον λόγο έχει τώρα ο ειδικός αγορητής της Πλεύσης Ελευθερίας κ. Αλέξανδρος Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, εδώ και τρεις-τέσσερις ώρες τώρα ακούμε τον κ. Πλεύρη και κατόπιν τον κύριο Υπουργό Εξωτερικών, τον κ. Γεραπετρίτη, να προσπαθούν να μας πείσουν ότι η Κυβέρνηση έχει μία συγκροτημένη πολιτική πάνω στο θέμα της κατάρτισης της τροπολογίας για την αναστολή των αιτήσεων ασύλου και τη νομιμοποίηση των pushbacks. Τους ακούσαμε με προσοχή. Είναι δύο άνθρωποι από εντελώς διαφορετικούς κόσμους. Ο ένας, ο κ. Πλεύρης είναι ένας ακροδεξιός, ρατσιστής, ο οποίος ήρθε εδώ με μία γλώσσα προκλητική να υποστηρίξει τη μισαλλοδοξία, την ξενοφοβία, τον ρατσισμό, πράγματα για τα οποία έχει μακρά ιστορία και ως Υπουργός και πολιτικός της Νέας Δημοκρατίας, αλλά και πριν ως διακεκριμένο στέλεχος του ακροδεξιού κόμματος ΛΑΟΣ. Και από την άλλη, ακούσαμε τον Υπουργό Εξωτερικών, έναν άνθρωπο ο οποίος έχει ειδικευτεί στο Διεθνές Δίκαιο, ο οποίος υποστηρίζει τις αξίες του κοσμοπολιτισμού, να προσπαθεί να μας πει ότι όλα αυτά που γίνονται γίνονται στο όνομα του ανθρωπισμού. Ειλικρινά σας παρακολουθούμε και δεν μπορούμε να καταλάβουμε τι σχέση έχουν αυτά που λέει ο ένας με εκείνα που λέει ο άλλος. Το πρόβλημά σας, όμως, είναι ότι είστε και οι δύο υποχρεωμένοι να υποστηρίξετε την ίδια πολιτική και γι’ αυτό όσα μας λέτε δεν έχουν νόημα.

Σας ακούσαμε, κύριε Γεραπετρίτη, πριν να λέτε πράγματα τα οποία είναι ειλικρινά αξιοπερίεργα. Μας είπατε ότι δεν συντρέχουν λόγοι εθνικής ασφάλειας και ασφάλειας με τον τρόπο που την ορίζει το άρθρο 15 της Ευρωπαϊκής Σύμβασης Ανθρωπίνων Δικαιωμάτων. Μάλιστα, αναπτύξατε ένα σκεπτικό για να αντικρούσετε το επιχείρημα του πρώην Προέδρου του ΠΑΣΟΚ που έκανε μια ανάρτηση σήμερα για το θέμα αυτό. Κύριε Γεραπετρίτη, στην αιτιολογική έκθεση η τροπολογία που φέρνετε και που υποστηρίξατε λέει: «Συντρέχουν δε οι προϋποθέσεις του άρθρου 15 της Ευρωπαϊκής Σύμβασης των Δικαιωμάτων του Ανθρώπου».

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Σωστά.

**ΑΛΕΞΑΝΔΡΟΣ ΚΑΖΑΜΙΑΣ:** Σωστά.

Άρα, συντρέχουν ή δεν συντρέχουν; Και αν συντρέχουν, ειδοποιήσατε τη Γενική Γραμματεία;

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Δεν θα το ενεργοποιήσουμε, κύριε Καζαμία. Ήμουν σαφής.

**ΑΛΕΞΑΝΔΡΟΣ ΚΑΖΑΜΙΑΣ:** Δεν θα το ενεργοποιήσετε;

Από την άλλη, η τροπολογία έρχεται στηριγμένη πάνω σε αυτό που δεν θα ενεργοποιήσετε. Τι λογική είναι αυτή; Δεν έχει νόημα αυτό που λέτε.

Επίσης, ήρθατε να μας πείτε ότι η Λιβύη γειτονεύει -και πραγματικά αυτό είναι σωστό- με το Σουδάν, που έχει εμφύλιο πόλεμο και 15 εκατομμύρια εκτοπισμένους, σύμφωνα με την Ύπατη Αρμοστεία του ΟΗΕ για τους πρόσφυγες. Το Τσαντ έχει εμφύλιο πόλεμο -πάλι γειτονεύει με τη Λιβύη- εδώ και δύο χρόνια. Η ίδια η Λιβύη έχει εμφύλιο πόλεμο δεκατέσσερα χρόνια από το 2011.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ο Νίγηρας.

**ΑΛΕΞΑΝΔΡΟΣ ΚΑΖΑΜΙΑΣ:** Ο Νίγηρας έχει εμφύλιο πόλεμο.

Μιλάμε για εκατομμύρια ανθρώπους οι οποίοι είναι εκτοπισμένοι, παιδιά τα οποία πεθαίνουν από την πείνα με τις δεκάδες χιλιάδες, και λέτε ότι αυτοί οι άνθρωποι ταυτόχρονα είναι μετανάστες, είναι παράνομοι μετανάστες.

Αυτά μας είπε ο κ. Πλεύρης. Εσείς παρουσιάσατε ένα σκεπτικό το οποίο μας δείχνει ότι έχουμε πρόσφυγες, οι οποίοι έχουν κάθε λόγο να ζητούν άσυλο και ο κ. Πλεύρης ήρθε και μας είπε ότι θα μειώσει το μενού για τους παράνομους μετανάστες, γιατί η Ελλάδα δεν είναι ξενοδοχείο.

Κύριε Γεραπετρίτη, πριν φύγετε, θέλω να σας πω …

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Συγγνώμη γι’ αυτό, αλλά θα πρέπει να φύγω.

**ΑΛΕΞΑΝΔΡΟΣ ΚΑΖΑΜΙΑΣ:** Εντάξει, όποιος εκπροσωπεί την Κυβέρνηση.

Το 2011 ο κ. Πλεύρης είπε τα εξής: «Φύλαξη των συνόρων δεν μπορεί να υφίσταται αν δεν υπάρξουν απώλειες. Και για να γίνω κατανοητός, αν δεν υπάρξουν νεκροί». Η φύλαξη των συνόρων έχει νεκρούς; Αυτή την πολιτική υποστηρίζετε; Και οι δυο σας να μας απαντήσετε.

Και τώρα που φεύγετε, εσείς οι κύριοι Υφυπουργοί που έχετε μείνει, τα υποστηρίζετε αυτά που είπε ο κ. Πλεύρης το 2011 ή όχι; Κι αν ο κ. Πλεύρης είχε παρρησία και θάρρος…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και οι Βουλευτές τους έφυγαν όλοι!

**ΑΛΕΞΑΝΔΡΟΣ ΚΑΖΑΜΙΑΣ:** Οι Βουλευτές τους ναι. Χρειαζόμαστε κιάλια για να τους δούμε. Δεν υπάρχουν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Με δύο Υφυπουργούς απέμεινε η Νέα Δημοκρατία!

**ΑΛΕΞΑΝΔΡΟΣ ΚΑΖΑΜΙΑΣ:** Να μας απαντήσουν οι κύριοι Υφυπουργοί, λοιπόν.

Τα υποστηρίζετε αυτά που είπε ο κ. Πλεύρης; Υποστηρίζετε ότι η φύλαξη των συνόρων προϋποθέτει νεκρούς; Ο κ. Πλεύρης αν είχε παρρησία και θάρρος, θα έπρεπε να μείνει εδώ και να μας πει αν αποσύρει αυτά τα λόγια που είπε το 2011 ή είναι αυτό το σκεπτικό με το οποίο υποστηρίζει ο ίδιος ως Υπουργός Μετανάστευσης και Ασύλου την κατάπτυστη τροπολογία που κατέθεσε η Κυβέρνηση στη Βουλή; Απαντήστε! Κι εσείς να απαντήσετε, γιατί είστε κι εσείς υπεύθυνοι. Έχουμε μπροστά μας ένα κρεσέντο λαϊκισμού, ρατσισμού, ξενοφοβίας και μισανθρωπισμού και έρχεται κ. Πλεύρης και μας λέει -άλλη μία αντίφαση!- ότι εμείς είμαστε, λέει, ψευδοανθρωπιστές. Ο αρχιανθρωπιστής κ. Πλεύρης αποφάσισε ποιος είναι και ποιος δεν είναι γνήσιος ανθρωπιστής.

Και παραδίπλα ο κ. Γεραπετρίτης είπε βεβαίως ότι κανείς δεν έχει μονοπώλιο στον ανθρωπισμό. Άλλη γλώσσα ο ένας και άλλη γλώσσα ο άλλος! Εντελώς άσχετα πράγματα μεταξύ τους. Όμως, και οι ίδιοι υποστηρίζουν την ίδια πολιτική, κάτι που βεβαίως δείχνει πόσο αλλοπρόσαλλη είναι η προσέγγιση της Κυβέρνησης στο πρόβλημα.

Η Ελλάδα τελικά αντιμετωπίζει υβριδική απειλή ή όχι; Διότι και αυτό είναι ένα άλλο ζήτημα. Αυτό που είπε χθες κ. Μητσοτάκης όταν ήρθε ξεκινώντας αυτό το κρεσέντο ρατσισμού που συνεχίζεται μέχρι σήμερα ήταν ότι οι συζητήσεις μας με τη Λιβύη, και με τις δύο κυβερνήσεις, εξακολουθούν να συνεχίζονται. Έχετε εισβολή και υβριδική απειλή από τη Λιβύη και εξακολουθείτε τις συζητήσεις με αυτούς που τροφοδοτούν την εισβολή και απειλούν τη χώρα μας και την εθνική ασφάλεια της χώρας μας με υβριδική απειλή; Τι ακριβώς κάνετε; Μιλάτε μαζί τους ή απειλούμαστε από αυτούς και βρισκόμαστε σε κατάσταση έκτακτης ανάγκης; Αποφασίστε ποια πολιτική υιοθετείτε!

Όμως, η γνώμη μας είναι ότι στην πραγματικότητα αυτό που συμβαίνει είναι ότι κάνετε μια επιλογή φυγής και αποφυγής των ευθυνών που έχετε σε μία σειρά ζητημάτων, συμπεριλαμβανομένων και των ατελείωτων σκανδάλων διαφθοράς στα οποία είστε βουτηγμένοι μέχρι το κεφάλι, επικαλούμενοι πέρα μία ψευδή υβριδική απειλή. Και είναι τόσο μεγάλο το ψέμα που ο κύριος Υπουργός των Εξωτερικών λέει ότι δεν θα ενεργοποιήσει το άρθρο 15, το οποίο προβλέπεται να ενεργοποιηθεί σε περίπτωση που όντως υπάρχει υβριδική απειλή. Δηλαδή και απειλούμαστε από την κυβέρνηση και συζητάμε μαζί της και τίθεται θέμα εθνικής ασφάλειας, ο οποίο, όπως λέει η τροπολογία, αποτελεί τη βάση και τη λογική για την ενεργοποίηση του άρθρου 15 της Ευρωπαϊκής Σύμβασης Δικαιωμάτων του Ανθρώπου και δεν την ενεργοποιεί.

Τον ακούσαμε πριν να λέει ότι έχουμε δυνητική απειλή. Άλλο απειλή, άλλο αντιμετωπίζουμε απειλή και άλλο δυνητική απειλή. Όμως, παίζει με τις λέξεις. Διότι πρόκειται για μια πολιτική που δεν έχει καμία λογική βάση, είναι εντελώς αυθαίρετη και το μόνο που κάνει στην πραγματικότητα είναι να δίνει την ευκαιρία στον κ. Πλεύρη να πραγματοποιήσει το όνειρο που έχει από το 2011, να αρθρώσει έναν ρατσιστικό λόγο στο όνομα της Ελληνικής Κυβέρνησης, να επιτεθεί σε ανθρώπους οι οποίοι είναι κατατρεγμένοι, είναι πρόσφυγες από εμπόλεμες ζώνες και να κατηγορήσει τις ανθρωπιστικές οργανώσεις.

Μας είπε ο κ. Πλεύρης ότι εμείς οι ψευδοανθρωπιστές -εκείνος ο μέγας ανθρωπιστής!- υποστηρίζουμε αυτά που είπε η ΜΚΟ. Η Ύπατη Αρμοστεία Προσφύγων του ΟΗΕ δεν είναι ΜΚΟ, είναι διεθνής οργανισμός και κάνει λόγο για παρουσία διακοσίων πενήντα χιλιάδων προσφύγων στη Λιβύη από εμφυλίους πολέμους. Και προτού βεβαίως περάσουν από τη διαδικασία αίτησης ασύλου -διότι με την επαίσχυντη τροπολογία σας αυτή έχει καταργηθεί πλέον- έκρινε ο κ. Πλεύρης ότι όλοι αυτοί δεν είναι πρόσφυγες, αλλά παράνομοι μετανάστες που έρχονται εδώ για να ζήσουν καλύτερα από ό,τι στη χώρα τους και γι’ αυτό πρέπει να τους στερήσουμε το καλό μενού. Ποια νομική βάση, ποια βάση πολιτικής μπορεί να οδηγήσει σε τέτοια μέτρα;

Με άλλα λόγια, έχουμε μπροστά μας ένα μνημείο ρατσισμού, το οποίο έρχεται τώρα να νομοθετήσει η Κυβέρνηση Μητσοτάκη παίζοντας με τα ένστικτα του ελληνικού λαού και ανακινώντας τον εσωτερικό ρατσισμό. Αυτό κάνετε στην πραγματικότητα! Δεν υπάρχει καμία άμεση απειλή.

Και όταν ρώτησα τον κ. Γεραπετρίτη να μας πει γιατί ο κ. Πλεύρης έφυγε πριν δύο μέρες ως μη επιθυμητό πρόσωπο από τη Λιβύη, μας είπε ότι δεν εκπλήσσεται, αλλά αντιδρά. Καλά, όταν ο ίδιος ο κ. Γεραπετρίτης πήγε και συνάντησε λίγες μέρες πριν τον Χαλίφα Χάφταρ στη Λιβύη, του είπε ή δεν του είπε ότι θα διώξει τον κ. Πλεύρη; Προφανώς δεν του είπε. Όμως, παρ’ όλα αυτά ο κ. Γεραπετρίτης δεν εξεπλάγη. Περίεργο! Τι πολιτική έχετε απέναντι στον Χάφταρ; Μιλάμε για τον Χάφταρ ο οποίος ηγείται της μη νόμιμης κυβέρνησης, της κυβέρνησης των ανταρτών της Βεγγάζης και το τελευταίο διάστημα έχει εγκαταλείψει τη συμμαχία του με την Κυβέρνηση Μητσοτάκη. Εσείς τον φέρατε εδώ, τον περιφέρατε, τον κάνατε ήρωα και τον παρουσιάζατε ως έναν ηγέτη με τον οποίο η Κυβέρνησή σας θα μπορούσε να αμφισβητήσει το παράνομο τουρκολιβυκό μνημόνιο. Και ο πολέμαρχος Χάφταρ τελικά σας εξαπάτησε και υιοθετεί θέσεις που είναι οι θέσεις της Τουρκίας. Σας έπιασαν στον ύπνο.

Και όχι μόνο αυτό, αλλά ο Χάφταρ έχει συμμαχήσει, επίσης, τώρα με τη Ρωσία και υπάρχουν δημοσιεύματα, αναλύσεις και υπόνοιες ότι κινείται με γνώμονα τα συμφέροντα της Ρωσίας. Τέτοια είναι η εξωτερική πολιτική που ασκεί η Κυβέρνηση Μητσοτάκη, οπορτουνιστική, χωρίς στρατηγικό σχεδιασμό και με συμμαχίες ευκαιριακές. Και βεβαίως όταν η εξωτερική πολιτική ασκείται με βάση αυτές τις προϋποθέσεις, είναι μια εξωτερική πολιτική που την επομένη μπορεί να βρεθεί εντελώς ακάλυπτη.

Αυτό είναι που προσπαθείτε να συγκαλύψετε με τον τρόπο που αντιμετωπίζετε τις ροές από τη Λιβύη. Προσπαθείτε να συγκαλύψει την αποτυχία της πολιτικής σας μαζί με τον Χάφταρ τόσα χρόνια. Και τώρα που σας εξαπάτησε και τώρα που έδιωξε τον κ. Πλεύρη, ενώ δεν είχε πει πριν στον κ. Γεραπετρίτη ότι θα το έκανε, προσπαθείτε να αντιδράσετε με έναν τρόπο που να δείχνει ότι έχει και η Ελλάδα πυγμή στην περιοχή. Και για να το κάνετε, παραβιάζετε βεβαίως όλες τις αρχές του Διεθνούς Δικαίου, όπως παραβιάζετε και αρχές του ελληνικού Συντάγματος.

Εμείς από την πλευρά της Πλεύσης Ελευθερίας έχουμε ανακοινώσει και θα καταθέσουμε ένσταση συνταγματικότητας για την τροπολογία αυτή.

Θα ήθελα να είχα περισσότερο χρόνο να μιλήσω για το νομοσχέδιο. Θα κάνω ένα σχόλιο τώρα και στη δευτερολογία μου αύριο, όπως υποθέτω, θα συνεχίσω να αναπτύσσω τις βασικές μας θέσεις για το νομοσχέδιο.

Το μόνο που έχω να πω είναι το εξής: Το νομοσχέδιο που συζητάμε σήμερα είναι για τις δημόσιες συμβάσεις και η κεντρική αρχή για τις δημόσιες συμβάσεις, κατά την άποψή μας, είναι η αρχή της αδιαβλητότητας και της διαφάνειας. Και όταν μίλησε ο κ. Θεοδωρικάκος στις επιτροπές, αφού του το επισήμανε η Πλεύση Ελευθερίας, μας είπε «Ναι, πράγματι, η διαφάνεια είναι στο επίκεντρο των προτεραιοτήτων μας».

Παρατηρήσαμε –και έκανα έρευνα- όλο το νομοσχέδιο. Δεκάδες σελίδες, μπορεί και εκατό! Ξέρετε πόσες φορές αναφέρεται στη λέξη «διαφάνεια», αυτήν την προτεραιότητα του κ. Θεοδωρικάκου; Το νομοσχέδιο είναι εβδομήντα έξι σελίδες. Μία! Μία φορά στο άρθρο 18!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και πολύ είναι!

**ΑΛΕΞΑΝΔΡΟΣ ΚΑΖΑΜΙΑΣ:** Και πολύ είναι!

Και ξέρετε σε τι πλαίσιο; Λέει ότι αντί στη ΔΙΑΥΓΕΙΑ να ανακοινώνονται μόνο περιλήψεις των δημοσίων συμβάσεων, τώρα θα πρέπει να ανακοινώνεται όλο το κείμενο της σύμβασης στη ΔΙΑΥΓΕΙΑ. Και αυτό εγγυάται τη διαφάνεια! Τίποτα άλλο!

Αυτό δείχνει ξεκάθαρα τις προτεραιότητές σας και, βεβαίως, λύνει και την απορία κάποιων, οι οποίοι αναρωτιούνται γιατί τον Απρίλιο του 2024 η Ευρωπαϊκή Εισαγγελία, πέρα από τον ΟΠΕΚΕΠΕ βέβαια, έχει διατάξει έρευνα για τις απευθείας αναθέσεις δέκα συμβάσεων με μεγάλες εταιρείες στον κλάδο των επικοινωνιών και της πληροφορικής ύψους 2.500.000.000 ευρώ, δηλαδή κοντά στο μισό προϋπολογισμό της εθνικής άμυνας, γιατί φαίνεται πως δόθηκαν σε «ημέτερους» κάτω από ύποπτες συνθήκες.

Η διαφάνεια είναι στο τέλος των προτεραιοτήτων σας. Το μόνο που σας ενδιαφέρει μέσα από το νομοσχέδιο αυτό είναι να δημιουργήσετε ένα πλαίσιο το οποίο να εκπαιδεύει λίγο καλύτερα τους δημόσιους υπαλλήλους, για να προφταίνετε να παίρνετε με αδιαφανή τρόπο, δυστυχώς, περισσότερα κονδύλια από την Ευρωπαϊκή Ένωση και να τα διοχετεύετε πιο γρήγορα στους «ημέτερους» του ιδιωτικού τομέα.

Αυτή είναι μια θλιβερή προσέγγιση και στη δευτερολογία μου θα αναφερθώ ακόμη πιο συγκεκριμένα στον τρόπο με τον οποίο το νομοσχέδιο ενθαρρύνει αυτήν την κακή πολιτική. Θα αναφερθώ επίσης και στη δεύτερη τροπολογία που κατέθεσε η Κυβέρνηση πάλι χθες, αργά το βράδυ.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Νοτοπούλου από τον ΣΥΡΙΖΑ και μετά θα δώσουμε τον λόγο στον κ. Παπαϊωάννου, τον Υφυπουργό Παιδείας, για δύο άρθρα μιας τροπολογίας.

Μετά θα συνεχίσουμε με τον κατάλογο και θα ακολουθήσει ο κ. Συντυχάκης και η κ. Αναγνωστοπούλου ως Κοινοβουλευτική Εκπρόσωπος.

Ορίστε, κυρία Νοτοπούλου, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Κυρίες και κύριοι συνάδελφοι, είναι μία θλιβερή μέρα για τη χώρα. Παρακολουθούμε από το πρωί ένα ακροδεξιό ξέσπασμα του κ. Πλεύρη και στα τηλεοπτικά πάνελ και από το Βήμα του ελληνικού Κοινοβουλίου. Είναι ένας βαθιά διχαστικός, αντιδημοκρατικός, ρατσιστικός, ξενοφοβικός, αντιδραστικός λόγος, που στιγματίζει και το μόνο που κάνει είναι να ρίχνει νερό στον μύλο της ακροδεξιάς.

Το ακόμα χειρότερο, όμως, είναι ότι δεν είναι μόνο ο λόγος, αλλά είναι και τα έργα αυτής της Κυβέρνησης, τα έργα που χειροκροτούνται από τους Βουλευτές της Νέας Δημοκρατίας. Και είστε συνυπεύθυνοι όλοι σε αυτήν την Κυβέρνηση γι’ αυτό που συμβαίνει.

Τι συμβαίνει λοιπόν; Έχουμε ένα διπλωματικό φιάσκο στη Λιβύη. Έχουμε φιάσκο και αποτυχίες στη μεταναστευτική πολιτική, με ευθύνη απόλυτη της Κυβέρνησης Μητσοτάκη. Και αντί, έστω και την ύστατη ώρα, με την πίεση που δέχεται η Κρήτη και άλλες περιοχές, ο Πρωθυπουργός –και οι Υπουργοί του- να ζητήσει σύγκληση του Συμβουλίου Κορυφής της Ευρωπαϊκής Ένωσης, να ζητήσει να αρθεί το νέο Σύμφωνο για τη μετανάστευση, να ζητήσει, επιτέλους, αναλογική κατανομή των προσφύγων, ενιαίο σύστημα ασύλου και επιστροφών, κυρώσεις στις τρίτες χώρες που εργαλειοποιούν το μεταναστευτικό και αντί να ενεργοποιήσει τον κρατικό μηχανισμό έτσι ώστε να συμβάλει στη διαχείριση μιας κρίσιμης κατάστασης, ο Κυριάκος Μητσοτάκης ενεργοποίησε τον κ. Πλεύρη. Περί αυτού πρόκειται.

Πάμε, λοιπόν, να δούμε. Ο Επίτροπος Ανθρωπίνων Δικαιωμάτων του Συμβουλίου της Ευρώπης, ο κ. Μάικλ Ο’ Φλάχερτι, σχολιάζει τη νομική τροπολογία που καταθέσατε και λέει «Καλώ τα μέλη του ελληνικού Κοινοβουλίου να απορρίψουν την τροπολογία που προβλέπει την αναστολή καταγραφής αιτήσεων ασύλου για άτομα που φθάνουν διά θαλάσσης από τη βόρεια Αφρική, καθώς και τον εξαναγκαστικό επαναπατρισμό τους χωρίς καταγραφή στη χώρα καταγωγής ή προέλευσης, γιατί η πρόταση αυτή θα νομιμοποιούσε την επιστροφή ανθρώπων σε καταστάσεις όπου κινδυνεύουν να υποστούν βασανιστήρια και άλλες σοβαρές παραβιάσεις, κατά παράβαση των υποχρεώσεων που απορρέουν από την Ευρωπαϊκή Σύμβαση Δικαιωμάτων του Ανθρώπου, τη Σύμβαση της Γενεύης για τους πρόσφυγες και άλλα νομικά μέσα».

Η Ύπατη Αρμοστεία του ΟΗΕ μας θυμίζει ότι το δικαίωμα αναζήτησης ασύλου είναι ένα θεμελιώδες ανθρώπινο δικαίωμα και δεν εξαρτάται η δυνατότητα αίτησης ασύλου από το πού ή από το πώς έφτασε κάποιος ούτε από το αν είναι μια περίοδος κρίσης. Και μια δημοκρατία οφείλει να διασφαλίζει τα ανθρώπινα δικαιώματα σε όλες τις συνθήκες.

Εσείς, λοιπόν, επιλέξατε να προσπαθήσετε να πλειοδοτήσετε σε ακροδεξιά ρητορική και ακροδεξιά πρακτική και να μας κάνετε να ξεχάσουμε. Μα, τι να ξεχάσουμε; Να ξεχάσουμε τη συμφωνία και τους διθυράμβους της Κυβέρνησής σας για το νέο Σύμφωνο Μετανάστευσης, αυτό δηλαδή που ήρε την υποχρέωση των ευρωπαϊκών κρατών-μελών να αναλαμβάνουν τις ευθύνες τους στη διαχείριση της προσφυγικής κρίσης και τις μετεγκαταστάσεις και το άσυλο και τους έδωσε τη δυνατότητα να μπορούν να πληρώνονται για να μετατρέπονται κάποιες χώρες υποδοχής σε αποθήκες ψυχών; Αυτό κάνατε! Αυτό κάνατε στη χώρα μας, και με τη στήριξη του ΠΑΣΟΚ βέβαια!

Δεν θα ξεχάσουμε, λοιπόν, τις ευθύνες σας οι οποίες είναι τρομακτικές. Και αναρωτιέται κανείς –νομίζω εύλογα, κύριοι συνάδελφοι- αν ήσασταν εσείς το 2015 και είχατε να διαχειριστείτε εκείνες τις τεράστιες προσφυγικές ροές που ήταν πολλαπλάσιες, τι θα κάνατε.

Η ανεπάρκειά σας φαίνεται σε όλα τα επίπεδα. Γνωρίζατε ότι υπάρχει προσφυγική κρίση. Γνωρίζατε τις συνθήκες. Γνωρίζετε την κρίση στη Μέση Ανατολή. Γνωρίζετε ότι υπάρχουν πόλεμοι στον κόσμο. Τα εξέθεσαν και συνάδελφοι νωρίτερα. Τα γνωρίζατε όλα αυτά. Τι κάνατε; Προετοιμάσατε τη χώρα; Το μόνο που καταφέρατε είναι να αποπέμπονται οι Υπουργοί μας, το μόνο που καταφέρατε να μη μας λαμβάνει υπ’ όψιν ούτε η Ευρωπαϊκή Ένωση! Και, φυσικά, καταφέρατε να καταπατάτε βασικά ανθρώπινα δικαιώματα και να διακυβεύετε την ίδια την ανθρώπινη ζωή και τη δημοκρατία.

Τι προσπαθείτε, λοιπόν, να κάνετε με μια πράξη, με μία τροπολογία ξεκάθαρα αντισυνταγματική –σας τα εξήγησε και ο κ. Ψυχογιός νωρίτερα- η οποία συνιστά και κατάφωρη παραβίαση του διεθνούς και ευρωπαϊκού δικαίου; Με την αναστολή πρόσβασης στο άσυλο με γεωγραφικά κριτήρια για τα οποία καμάρωσε κιόλας ο κ. Πλεύρης, παραβιάζετε τον Χάρτη Θεμελιωδών Δικαιωμάτων της Ευρωπαϊκής Ένωσης στο άρθρο 18, το οποίο κατοχυρώνει το δικαίωμα στην αίτηση ασύλου. Δημιουργείτε νομική αορατότητα. Άνθρωποι αόρατοι, σε γκρίζες ζώνες που δεν υπάγονται σε κανένα καθεστώς! Καταργείτε την εξατομικευμένη εξέταση που είναι θεμέλιο του προσφυγικού δικαίου. Και τολμάτε σήμερα να παρουσιάζεστε στο ελληνικό Κοινοβούλιο και να ισχυρίζεστε ότι μπορείτε αυτό να το εφαρμόσετε στη χώρα και πάλι να μας εκθέσετε; Θυμάστε και για την περίφημη τροπολογία του Έβρου ότι σε δύο μήνες αναγκαστήκατε υπό το βάρος της διεθνούς κατακραυγής να την πάρετε πίσω και να χορηγήσετε εκ των υστέρων άσυλο σε εκείνους που το δικαιούνται και τους είχατε πάρει τη δυνατότητα.

Τι προσπαθείτε, λοιπόν, να κάνετε; Προσπαθείτε να κρύψετε την αποτυχία σας στη διαχείριση του προσφυγικού-μεταναστευτικού. Προσπαθείτε να κρύψετε ότι είναι ένα αναπόσπαστο κεφάλαιο γεωπολιτικών εξελίξεων της κρίσης στη νοτιοανατολική Μεσόγειο και τη Μέση Ανατολή. Προσπαθείτε να κρύψετε πως η Ελλάδα υποβαθμίζεται διαρκώς εξαιτίας μιας στρατηγικής επιλογής που έχετε κάνει από την αρχή: η Ελλάδα, δεδομένος και προβλέψιμος σύμμαχος, σε αντίποδα της ενεργητικής, φιλειρηνικής, πολυδιάστατης πολιτικής της Κυβέρνησης του ΣΥΡΙΖΑ.

Με αυτήν, λοιπόν, την κατάπτυστη τροπολογία επιχειρείτε να ξεχάσουμε τις αποτυχίες σας εκεί και να ξεχάσουμε τον ΟΠΕΚΕΠΕ, όπου έγινε διασπάθιση δημοσίου χρήματος και ευρωπαϊκών πόρων. Το Υπουργικό σας Συμβούλιο εμπλέκεται σε ένα τέτοιο σκάνδαλο. Αυτά που διαβάζουμε αυτές τις μέρες πραγματικά είναι αδύνατον να τα πιστέψει κανείς. Το «γαλάζιο» πελατειακό κράτος το είχατε ξαναστήσει –διότι αδιαφορείτε πλήρως για την κοινωνική ευημερία και το μόνο που θέλετε ήταν να παραμείνετε με όποιον τρόπο στην εξουσία- με δίκτυο πελατειακών σχέσεων που ξεκινά από το Μαξίμου και φτάνει ως τα τοπικά «γαλάζια» στελέχη.

Και πάλι δεν ήξερε ο Πρωθυπουργός. Δεν ήξερε για το Predator, δεν ήξερε για τη Λίστα Πέτσα, δεν ήξερε για το έγκλημα των Τεμπών, δεν ήξερε για τη συγκάλυψη του, δεν ήξερε για τον ΟΠΕΚΕΠΕ. Μάλλον δεν ξέρει ότι είναι και Πρωθυπουργός.

Σήμερα, λοιπόν –και κλείνω με αυτό- συζητάμε για ένα νομοσχέδιο του Υπουργείου Ανάπτυξης για την αναμόρφωση του πλαισίου της έννομης τάξης, της έννομης προστασίας, στον τομέα δημοσίων συμβάσεων. Τρεις στις τέσσερις δημόσιες συμβάσεις είναι απευθείας αναθέσεις. Συγκεκριμένα: Εννιάμηνο Ιανουαρίου - Σεπτεμβρίου 2024: Από τις 170.000 δημόσιες συμβάσεις, κύριοι συνάδελφοι, 127.700 είναι απευθείας αναθέσεις, 1,8 δισεκατομμύρια, το 75% των συμβάσεων. Από αυτά τα 1,8 δισεκατομμύρια, το 36% είναι από τους ΟΤΑ, το 21% από τις απευθείας αναθέσεις είναι από τους φορείς υγείας και φυσικά το 25% απευθείας αναθέσεις των υπουργείων. Αδιαφανές σύστημα. Μοιράζετε δουλειές, δημόσιο χρήμα, ευρωπαϊκό χρήμα, σε φίλους, κολλητούς, σε εκλεκτούς. Αυτή δεν είναι η σύγχρονη Ελλάδα που δικαιούνται οι πολίτες. Πελατειακό κράτος, ρουσφέτια, απευθείας αναθέσεις, διασπάθιση δημοσίου χρήματος.

Εσείς, λοιπόν, αντί να φέρετε περισσότερη διαφάνεια, την περιορίζετε ακόμα περισσότερο και με αυτό το σχέδιο νόμου. Αδιαφορείτε για την υγιή επιχειρηματικότητα, η οποία, επίσης, ασφυκτιά.

Και κλείνω, κύριε Πρόεδρε, ως εξής: Φέρνετε μια παρέμβαση, δήθεν, για τη διασφάλιση δικαιωμάτων ατόμων με αναπηρία στην προσβασιμότητα προϊόντων και υπηρεσιών. Περί τίνος πρόκειται; Μία ευρωπαϊκή Οδηγία, την οποία με ελλειμματικό τρόπο ενσωματώσατε και έρχεται η Ευρωπαϊκή Επιτροπή να εκδώσει και πάλι αιτιολογημένη γνώμη ότι δεν υπήρξε πλήρης ενσωμάτωση της Οδηγίας και προσπαθείτε να το δικαιολογήσετε.

Όμως, ήδη, από τον περασμένο Ιανουάριο, κύριοι συνάδελφοι, σας έχω ενημερώσει, σας έχω προειδοποιήσει, πως είναι ψηφιακή έρημος η χώρα μας για τα άτομα με αναπηρία. 68,14% είναι το ποσοστό για τα άτομα με βαριά αναπηρία χρήσης του διαδικτύου. Τα ίδια για το διαδίκτυο σε συμμετοχές στα κοινωνικά δίκτυα, οι εφαρμογές δημοσίων αρχών, πόσο μπορούν να χρησιμοποιήσουν το διαδίκτυο για τηλεφωνικές κλήσεις ή βιντεοκλήσεις, για το διαδίκτυο και τις τραπεζικές συναλλαγές, είμαστε 20 με 30 ποσοστιαίες μονάδες πίσω από τον ευρωπαϊκό μέσο όρο.

Την ίδια στιγμή, προεκλογικά -πριν τις ευρωεκλογές- είχατε φέρει μία επικοινωνιακή φιέστα για την εθνική στρατηγική για τα άτομα με αναπηρία και τα δικαιώματά τους, όπου δεν είχατε κανένα μετρήσιμο στόχο για την ψηφιακή προσβασιμότητα.

Κύριοι συνάδελφοι -απευθύνομαι στους συναδέλφους του προοδευτικού χώρου- αυτή η Κυβέρνηση κάθε μέρα γίνεται πιο επικίνδυνη για την ελληνική κοινωνία. Υπονομεύει ακόμα περισσότερο την προοπτική της χώρας και των νέων ανθρώπων. Γίνεται πιο ακροδεξιά. Έχουμε ευθύνη να την ανατρέψουμε και να υπερασπιστούμε τη δημοκρατία, τη δικαιοσύνη και την κοινωνική συνοχή.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Πριν δώσω τον λόγο στον κ. Παπαϊωάννου, τον Υφυπουργό Παιδείας, επιτρέψτε μου μία σύντομη παρέμβαση, ενημερωτικού χαρακτήρα, σε ό,τι αφορά τη διαδικασία της σημερινής συνεδρίασης, η οποία θα ακολουθήσει και αύριο.

Επειδή, λοιπόν, συνάδελφοι -και λογικό είναι- όλων των κοινοβουλευτικών ομάδων θέλουν να ενημερωθούν για την ώρα της συζήτησης, πρώτον, της αίτησης αντισυνταγματικότητας -όπως έχει πει η Πρόεδρος της Πλεύσης Ελευθερίας, η κυρία Κωνσταντοπούλου, ότι θα καταθέσει- αλλά και για την ονομαστική ψηφοφορία επί της τροπολογίας που κατέθεσε ο Πρόεδρος και η Κοινοβουλευτική Ομάδα του Κομμουνιστικού Κόμματος, έχω να σας πω ότι σήμερα θα ολοκληρώσουμε τον κατάλογο των ομιλητών, όπως και τις τοποθετήσεις των κοινοβουλευτικών εκπροσώπων. Αύριο, Παρασκευή, θα ξεκινήσουμε στις 09.00΄ μόνο με τις δευτερολογίες των εισηγητών, ειδικών αγορητών και αμέσως μετά, θα συζητηθεί η πρόταση αντισυνταγματικότητας και ακολούθως θα εισέλθουμε στην ονομαστική ψηφοφορία και στην ψήφιση του νομοσχεδίου. Μετά από αυτό, θα ακολουθήσει ο προγραμματισμένος κοινοβουλευτικός έλεγχος.

Λοιπόν, τον λόγο έχει ο Υφυπουργός Παιδείας, ο κ. Παπαϊωάννου για να τοποθετηθεί σχετικά με δύο άρθρα της υπουργικής τροπολογίας.

Ορίστε, κύριε Υφυπουργέ, έχετε τον λόγο.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, θα υποστηρίξω τα άρθρα 4 και 5 της υπ’ αριθμ. 374/19 της 9/7/2025 υπουργικής τροπολογίας. Στο άρθρο 4, μιλάμε για ζητήματα εκπαιδευτικού προσωπικού και συγκεκριμένα, με βάση την τροπολογία αυτή, προχωρούμε στη σύσταση, επιπλέον των υφιστάμενων, δύο χιλιάδων εκατόν τριάντα οργανικών θέσεων εκπαιδευτικού προσωπικού πρωτοβάθμιας εκπαίδευσης. Και για να είμαι ακόμα πιο σαφής, 1.880 θέσεων εκπαιδευτικών του κλάδου ΠΕ60 νηπιαγωγοί, 180 θέσεων εκπαιδευτικών του κλάδου ΠΕ08 καλλιτεχνικών, 64 θέσεων εκπαιδευτικών του κλάδου ειδικότητας ΠΕ91.01 θεατρικών σπουδών και 6 θέσεων του κλάδου ειδικότητας ΠΕ91.02 δραματικής τέχνης, με ταυτόχρονη κατάργηση ισάριθμων θέσεων από τη δευτεροβάθμια εκπαίδευση, καθώς για ορισμένους κλάδους και ειδικότητες υφίστανται οργανικές θέσεις περισσότερες των αναγκών στη δευτεροβάθμια εκπαίδευση και μικρότερες των αναγκών στην πρωτοβάθμια εκπαίδευση.

Παράλληλα, αντιμετωπίζουμε και το ζήτημα το οποίο δημιουργήθηκε κατά τη διαδικασία προσλήψεων αναπληρωτών εκπαιδευτικών, που έλαβε χώρα τον Σεπτέμβριο του 2024, στην οποία παρουσιάστηκε τεχνικό πρόβλημα, με αποτέλεσμα, όπως ορίζεται για τους αναπληρωτές εκπαιδευτικούς και μέλη του ειδικού εκπαιδευτικού προσωπικού και ειδικού βοηθητικού προσωπικού που κατά τη φάση της προσλήψεως για το έτος 2024-2025 δεν ολοκληρώθηκε για τεχνικούς λόγους η σύναψη της ηλεκτρονικής σύμβασης εργασίας τους εκείνη την ημέρα και παρουσιάστηκαν σε σχολική μονάδα ή ΚΕΔΑΥ ή δομές εκπαίδευσης, ως ημερομηνία ανάληψης υπηρεσίας και κατάρτισης της σύμβασης λογίζεται η ημερομηνία παρουσίασής τους, από την οποία και εκκινούν τα μισθολογικά και ασφαλιστικά τους δικαιώματα.

Αυτά, λοιπόν, όσον αφορά το ένα άρθρο.

Όσον αφορά, δε, το άρθρο 5 της τροπολογίας, έχουμε την επίλυση διαφόρων διαδικαστικών ζητημάτων που έχουν ανακύψει κατά την πορεία της πρώτης υλοποίησης, της συγγραφής διδακτικών βιβλίων.

Θέλω να τονίσω ότι η υλοποίηση του εγχειρήματος του πολλαπλού βιβλίου είναι μια από τις κεντρικές δεσμεύσεις του Υπουργείου Παιδείας Θρησκευμάτων και Αθλητισμού. Στόχος είναι το πολλαπλό βιβλίο να είναι σε φυσική μορφή, εκτυπωμένο στα σχολεία. Με την αξιολογούμενη ρύθμιση επιδιώκεται η επίλυση διαδικαστικών ζητημάτων που έχουν ανακύψει κατά την πρώτη εφαρμογή του άρθρου 84 του ν.4823/2021 περί της αξιολόγησης και ένταξης των διδακτικών βιβλίων για όλες τις τάξεις και τα μαθήματα της πρωτοβάθμιας και δευτεροβάθμιας εκπαίδευσης στο Μητρώο Διδακτικών Βιβλίων, καθώς και στην Ψηφιακή Βιβλιοθήκη Διδακτικών Βιβλίων.

Σύμφωνα, λοιπόν, με τον προγραμματισμό του Υπουργείου, τον προσεχή Σεπτέμβριο όλα τα προς επιλογή βιβλία θα είναι στη διάθεση των εκπαιδευτικών σε μορφή pdf ώστε να έχουν έναν επαρκή χρόνο -εκτιμούμε πέντε έως έξι μήνες- να τα μελετήσουν, να επισημάνουν τυχόν διορθώσεις -γιατί αυτό είναι η πεμπτουσία της εξέτασης της λειτουργίας και τελικά της παράδοσης ενός διδακτικού βιβλίου- και εν τέλει να επιλέξουν ποια από αυτά θα διδαχθούν σε επόμενα σχολικά έτη.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον Υπουργό.

Πριν δώσω τον λόγο στον κ. Συντυχάκη, ζήτησε τον λόγο ο κ. Θεοδωρικάκος, ο Υπουργός Ανάπτυξης, για ένα λεπτό.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Κύριε Πρόεδρε, σας ευχαριστώ πολύ και ευχαριστώ και τους συναδέλφους που κάνω μια παρέμβαση ενός λεπτού.

Στη διάρκεια της συνεδρίασής μας, νομίζω ότι όλοι θα έχετε αντιληφθεί, γιατί μέσω των κινητών τηλεφώνων έχουμε τη δυνατότητα ενημέρωσης για ό,τι συμβαίνει εκτός Αιθούσης, έχει υπάρξει μια εξέλιξη, την οποία θα ήθελα να ζητήσω από όλα τα κόμματα, από όλους τους εκπροσώπους των κομμάτων του ελληνικού κοινοβουλίου, να την καταδικάσουμε ομόθυμα. Έχει έρθει στη δημοσιότητα ότι στο σπίτι γνωστού δημοσιογράφου βρέθηκε εκρηκτικός μηχανισμός και μάλιστα ισχυρός, ο οποίος δεν έχει σκάσει, μάλλον, από τύχη. Θέλω να εκφράσω από το Βήμα της Βουλής την απόλυτη καταδίκη της παράταξής μας σε τέτοιου είδους πρωτοφανείς, τρομοκρατικού χαρακτήρα, ενέργειες.

Πιστεύω ότι η Ελλάδα είναι μία δημοκρατική χώρα. Κάθε πολίτης και κάθε δημοσιογράφος έχει το δικαίωμα των απόψεων και των αντιλήψεών του και τη δυνατότητα να τις εκφράζει, όποιες και αν είναι αυτές, και πιστεύω ότι αυτό το δικαίωμα πρέπει όλοι να το υπερασπιστούμε καταδικάζοντας ομόθυμα οποιουδήποτε είδους τρομοκρατική ενέργεια σε βάρος αυτής της δυνατότητας, πολλώ δε μάλλον αν μια τέτοια τρομοκρατική ενέργεια μπορεί να προκαλέσει απώλειες ανθρώπινων ζωών ή τραυματισμούς, που ευτυχώς δεν είχαμε σε αυτό το περιστατικό. Αντιλαμβάνομαι ότι υπέπεσε στην αντίληψη αστυνομικών που ήταν εκεί κοντά και ελπίζω και πιστεύω και θέλω να εκφράσω τη βεβαιότητά μου ότι οι αρχές ασφαλείας θα βρουν και ποιοι είναι υπεύθυνοι για τέτοιου είδους ενέργεια.

Ευχαριστώ πάρα πολύ.

**ΓΕΩΡΓΙΟΣ ΝΙΚΗΤΙΑΔΗΣ:** Κύριε Πρόεδρε, είναι σαφές ότι ως ΠΑΣΟΚ καταδικάζουμε το περιστατικό, αν και διαδικαστικά δεν γνωρίζω εάν και πώς μπορούμε να τοποθετηθούμε.

**ΠΡΟΕΔΡΕΥΩΝ (Γεώργιος Λαμπρούλης):** Εάν θέλετε από ένα λεπτό να πάρει ο καθένας από κάθε Κοινοβουλευτική Ομάδα για να τοποθετηθεί σε αυτό που είπε ο κ. Θεοδωρικάκος, εντάξει. Αλλιώς νομίζω ότι και μέσω του Προεδρείου μπορεί να γίνει.

**ΙΩΑΝΝΗΣ ΔΕΛΗΣ:** Κύριε Πρόεδρε, παρακαλώ θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Λέω εάν συμφωνείτε όλα τα κόμματα μέσω του Προεδρείου να εκφράσουμε, φυσικά, την καταδίκη μας στη συγκεκριμένη ενέργεια.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Εννοείται πως συμφωνούμε και ότι την καταδικάζουμε.

**ΙΩΑΝΝΗΣ ΔΕΛΗΣ:** Προφανώς.

**ΠΡΟΕΔΡΕΥΩΝ (Γεώργιος Λαμπρούλης):** Νομίζω ότι σύσσωμο το Σώμα συμφωνεί σε αυτή την κατεύθυνση.

Έχετε τον λόγο, κύριε Δελή.

**ΙΩΑΝΝΗΣ ΔΕΛΗΣ:** Κύριε Πρόεδρε, ζήτησα τον λόγο γιατί έχω να κάνω μία διευκρινιστική ερώτηση στον Υφυπουργό της Παιδείας, τον κ. Παπαϊωάννου.

Σύμφωνα με την τροπολογία συστήνονται 2.130 οργανικές θέσεις στην πρωτοβάθμια εκπαίδευση και την ίδια στιγμή καταργούνται ακριβώς τόσες, άλλες 2.130 στη δευτεροβάθμια, ένα θετικό δηλαδή και ένα αρνητικό. Δεν θα ρωτήσω πώς να τοποθετηθεί κανείς στην ίδια τροπολογία απέναντι σε ένα θετικό και σε ένα αρνητικό, σε δύο πράγματα που είναι αντίθετα μεταξύ τους, όπως καταλαβαίνετε και εσείς. Δεν είναι αυτή η ερώτηση. Το ερώτημα είναι γιατί πρέπει να γίνει, κύριε Υπουργέ, αυτός ο συμψηφισμός.

Το ερώτημα είναι αυτό και η απάντηση που δώσατε -γιατί δώσατε μια απάντηση αρχικά και το γράφετε και στην αιτιολογική- είναι ότι το πλήθος των οργανικών θέσεων για ορισμένους κλάδους και ειδικότητες που έχουν συσταθεί για τη δευτεροβάθμια εκπαίδευση είναι μεγαλύτερο του απαραίτητου. Θα θέλαμε να ακούσουμε από πού προκύπτει αυτό.

**ΠΡΟΕΔΡΕΥΩΝ (Γεώργιος Λαμπρούλης):** Δεν υπάρχει απ’ ό,τι βλέπω κάποια άλλη ερώτηση στον κ. Παπαϊωάννου.

Κύριε Υφυπουργέ, έχετε τον λόγο.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ.

Κύριε Βουλευτά, πρόκειται για πλεονάζουσες μη καλυμμένες θέσεις της δευτεροβάθμιας εκπαίδευσης και για τον λόγο αυτό μεταφέρονται ως νέες οργανικές θέσεις στην πρωτοβάθμια, για να μπορούν να πληρωθούν -διότι όταν δεν υπάρχουν οργανικές θέσεις δεν μπορούμε να τις πληρώσουμε, το γνωρίζετε καλά- και φαίνεται ξεκάθαρα ότι υπάρχουν και ειδικότητες που σχετίζονται και με καλλιτεχνικά μαθήματα και με τη γενικότερη γνώση πολιτισμικών και πολιτιστικών θεμάτων.

Από εκεί και πέρα, δεν υπάρχει ούτε συμψηφισμός, ούτε balance θετικό ή αρνητικό.

Όσον αφορά λοιπόν τη δευτεροβάθμια, οι θέσεις οι οποίες θα χρειαστεί να καλυφθούν θα καλυφθούν από νέες θέσεις σε ειδικότητες οι οποίες χρειάζονται. Απλώς αυτές υπήρχαν και για να μη μένουν πλεονάζοντες, να μη μένουν ανενεργές, μεταφέρονται ως οργανικές στην πρωτοβάθμια εκπαίδευση.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Μανώλης Συντυχάκης από το Κομμουνιστικό Κόμμα Ελλάδος.

**ΕΜΜΑΝΟΥΗΛ ΣΥΝΤΥΧΑΚΗΣ:** Προφανώς, κύριε Πρόεδρε, είναι καταδικαστέα η πράξη αυτή. Άλλωστε το Κομμουνιστικό Κόμμα Ελλάδας από θέση αρχής καταδικάζει τέτοιου είδους απεχθή περιστατικά που όχι μόνο δεν δίνουν λύση, αντιθέτως δίνουν τροφή για ακόμα μεγαλύτερη καταστολή σε βάρος του εργατικού - λαϊκού κινήματος.

Οι μεγάλες προσφυγικές και μεταναστευτικές ροές, «καραβιές» ξεριζωμένων στα νότια της Κρήτης είναι δίχως τέλος, χωρίς τις στοιχειώδεις συνθήκες υγιεινής και ανθρώπινης αξιοπρέπειας. Άνθρωποι κατατρεγμένοι, που κοιμούνται σε ακατάλληλους χώρους, κατάχαμα, σε κουβέρτες που έχουν χρησιμοποιήσει προηγούμενοι κατατρεγμένοι, κατουρημένοι στην κυριολεξία από την πολυήμερη ταλαιπωρία στη θάλασσα, χωρίς να έχουν τρεχούμενο νερό για να πλυθούν και να τρώνε με τα χέρια, αυτή είναι η πραγματική εικόνα.

Και έχει το θράσος ο κ. Πλεύρης να φτάνει στο σημείο της απόλυτης γελοιότητας να δηλώνει σήμερα ότι το ξενοδοχειακό μενού με κρέας και ψάρι που δίνεται στις δομές πρέπει να κοπεί. Σαν δεν ντρέπεστε! Αλήθεια; Δεν έχετε ακούσει, δεν ρωτήσατε να μάθετε για τις δεκάδες καταγγελίες για τα προγράμματα σίτισης των δομών, ότι οι εργαζόμενοι φτάνουν στο σημείο να ντρέπονται και να αρνούνται να δώσουν το προσφερόμενο γεύμα στους ανθρώπους αυτούς, και ιδιαίτερα στα παιδιά, γιατί είναι άθλιο;

Κανένα μέτρο και κανένας σχεδιασμός δεν έχει ληφθεί για την υποδοχή και προστασία των μεταναστών και προσφύγων που φτάνουν στο νησί. Το προσωπικό του Λιμενικού, το οποίο σκοπίμως εκθειάζει ο συγκεκριμένος Υπουργός και η Κυβέρνηση, έχει εξαντληθεί από την υπερεργασία και το βάρος των συνεχών αφίξεων. Κόβονται ρεπό και είναι χωρίς καμία υγειονομική προστασία, όπως άλλωστε και οι ίδιοι οι πρόσφυγες και οι μετανάστες.

Και την ίδια στιγμή η Κυβέρνηση της Νέας Δημοκρατίας εμφανίζεται υποτίθεται αιφνιδιασμένη, ενώ συμμετέχει με τα μπούνια στους πολέμους του ΝΑΤΟ, γνωρίζοντας ότι θα αυξηθούν τα προσφυγικά κύματα, ενώ έχει υπογράψει και εφαρμόζει όλα τα κατάπτυστα σύμφωνα της Ευρωπαϊκής Ένωσης που τους εγκλωβίζουν στις χώρες υποδοχής. Κουβέντα για τις πραγματικές αιτίες των νέων προσφυγικών, μεταναστευτικών ροών! Στοιβάζονται στα παράλια της Αφρικής γιατί έτσι τους ήρθε να κάνουν ένα ταξιδάκι αναψυχής με τις βάρκες στη Μεσόγειο; Ξεχάσατε τη Λιβύη που τη βομβάρδισε το ΝΑΤΟ και η Ευρωπαϊκή Ένωση, με τη συμμετοχή και της κυβέρνησης του ΠΑΣΟΚ το 2011 και φυσικά τη στήριξη και των άλλων κομμάτων εδώ μέσα, για να ανατρέψουν το προηγούμενο μη αρεστό σε αυτούς καθεστώς του Καντάφι;

Εσείς δεν ήσασταν που παρουσιάζατε πριν λίγα χρόνια αυτόν τον περιβόητο Χαφτάρ ως τον μεγάλο φιλέλληνα σύμμαχο που θα ακύρωνε το παράνομο τουρκολιβυκό μνημόνιο; Εσείς δεν τα λέγατε; Εσείς δεν τον φέρνατε στην Αθήνα και λέγατε ότι μοιράζεστε με αυτόν κοινές αξίες;

Εσείς δεν είστε που χαιρετήσατε όλοι σας, μετά από επέμβαση της νατοϊκής Τουρκίας στη Συρία, την πτώση του Άσαντ απλά και μόνο γιατί ήταν σύμμαχος με τη Ρωσία;

Εσείς δεν αναγνωρίσατε την κυβέρνηση των τζιχαντιστών τρομοκρατών στους οποίους η Ευρωπαϊκή Ένωση και οι Ηνωμένες Πολιτείες φόρεσαν κουστούμια και τους βάφτισαν συμπεριληπτικούς τζιχαντιστές;

Η υποκρισία λοιπόν και ο κυνισμός και ο επικίνδυνος χαρακτήρας της πολιτικής σας δεν έχει πάτο, στην κυριολεξία. Και δεν είστε αθώοι του αίματος, είστε δημιουργοί και συνένοχοι του δράματος των πνιγμών αθώων ανθρώπων, των ντροπιαστικών και απάνθρωπων σκηνών που εκτυλίσσονται στα παράλια της Κρήτης, όπως παλιότερα συνέβαινε στα παράλια της Λέσβου και άλλων νησιών του Ανατολικού Αιγαίου. Δεν πήρατε κανένα μέτρο υποδοχής και αξιοπρεπούς προσωρινής διαβίωσης. Βλέπετε είχατε άλλες ασχολίες όλο αυτό το διάστημα, το πώς θα εξυπηρετήσετε τους «Φραπέδες», τους «Χασάπηδες», φίλους και κουμπάρους σας.

Η κατάσταση που έχει δημιουργηθεί είναι αποκλειστικά δική σας ευθύνη, έχει την υπογραφή σας. Συνειδητά αποσιωπούσατε την κατάσταση και δεν παίρνατε κανένα μέτρο, για να φιλοτεχνήσετε το προσωπείο της δήθεν δίκαιης αλλά αυστηρής πολιτικής στο μεταναστευτικό - προσφυγικό. Τώρα μιλάτε για έκτακτη κατάσταση και επιδίδεστε σε μια άγρια ρατσιστική, ξενοφοβική και επικίνδυνη πολιτική και ρητορική, για να εξυπηρετήσετε πολλαπλές στοχεύσεις. Είναι οι αντιθέσεις με τα δεξιά σας, είναι το ενδιαφέρον σας να ξανακερδίσετε ακροδεξιούς ψηφοφόρους, αλλά κυρίως είναι η επιχείρηση χειραγώγησης των εργατικών λαϊκών συνειδήσεων στις συνθήκες της πολεμικής προετοιμασίας, που από τη μία θέλετε να αποσπάσετε τη συναίνεση του λαού στην εμπλοκή της χώρας στον πόλεμο και από την άλλη προσπαθείτε να παρουσιάσετε τους πρόσφυγες και μετανάστες, που δεν χρειάζεται το κεφάλαιο για να τους ξεζουμίζει στα διάφορα εργασιακά κάτεργα, σαν εγκληματίες και εχθρούς.

 Από τις Ηνωμένες Πολιτείες μέχρι την Ευρωπαϊκή Ένωση εκπονούνται σχέδια βίαιων απελάσεων για εκατομμύρια πρόσφυγες και μετανάστες, στήνονται νέα στρατόπεδα συγκέντρωσης, νομιμοποιούνται οι επαναπροωθήσεις, καλλιεργείται το ρατσιστικό και ξενοφοβικό μίσος.

Το νέο σύμφωνο της Ευρωπαϊκής Ένωσης για τη μετανάστευση και το άσυλο προμηνύει νέα μεγάλα δεινά για τους ξεριζωμένους πρόσφυγες, εκφράζοντας τον αυταρχισμό και την τρομοκρατία σε βάρος των λαών.

Εσείς, κύριοι του ΣΥΡΙΖΑ, συμμετείχατε στη διαπραγμάτευση για τη διαμόρφωσή του, όπως και εσείς, κύριοι του ΠΑΣΟΚ, το ψηφίσατε και τώρα και οι δύο σκορπάτε αυταπάτες για τη δήθεν λύση στο πλαίσιο της Ευρωπαϊκής Ένωσης και ζητάτε σεβασμό στις ευρωπαϊκές αξίες της δημοκρατίας και των ανθρωπίνων δικαιωμάτων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Με τη συζητούμενη τροπολογία η Νέα Δημοκρατία προαναγγέλλει το επικείμενο νομοσχέδιο για τις επιστροφές, βάζοντας σε εφαρμογή το νέο απαράδεκτο σύμφωνο της Ευρωπαϊκής Ένωσης που περιλαμβάνει νέα αντιδραστικά μέτρα σε βάρος προσφύγων και μεταναστών.

Σε αυτό το σχέδιο συμφωνεί και το ΠΑΣΟΚ, ασκώντας κριτική στη Νέα Δημοκρατία όχι γιατί καθυστέρησε την εφαρμογή του, αλλά για κάτι ακόμα χειρότερο. Αν είναι δυνατόν να επαναπροωθούνται πριν καν πατήσουν το πόδι τους στο έδαφος, δηλαδή να πνίγονται πριν φτάσουν στα παράλια.

Το ΚΚΕ ζήτησε την απόσυρση αυτής της απαράδεκτης και ρατσιστικής κοπής τροπολογίας που προβλέπει κλειστά κέντρα-φυλακές, αναστολή των αιτημάτων ασύλου σε πρόσφυγες, επιστροφή στις χώρες προέλευσης και καταγωγής, καθώς και για διαδικασίες χωρίς καταγραφή.

Στην πράξη έρχεστε να εφαρμόσετε το εξής μοντέλο: σύλληψη, φυλάκιση, επαναπροώθηση. Εκτός και αν μέσα από διαδικασίες διαλογής έχετε σχέδιο στο νοσηρό μυαλό σας να τους στείλετε ως σκλάβους στα σύγχρονα κάτεργα του τουρισμού ή στις νέες Μανωλάδες ως εργάτες γης χωρίς δικαιώματα.

Ο εγκλεισμός ανθρώπων στα στρατόπεδα συγκέντρωσης κάτω από τον μανδύα του απαράδεκτου κατασκευάσματος των ασφαλών χωρών και μάλιστα, στο πλαίσιο των οικονομικών παζαριών, μέσα από διακρατικές συμφωνίες ή μη διακρατικές συμφωνίες, είναι ένα βάρβαρο και απάνθρωπο μέτρο που μας γυρνάει πίσω σε πολύ μαύρες εποχές.

Η λέξη «πρόσφυγας» έχει εξαφανιστεί από τα κείμενα της Ευρωπαϊκής Ένωσης. Τη Συνθήκη της Γενεύης για τους πρόσφυγες, μία από τις πιο εμβληματικές διεθνείς συνθήκες, την έχετε κάνει κουρελόχαρτο. Αυτή είναι η νομιμότητα των πολέμων, το δίκαιο του ιμπεριαλισμού, απανθρωπιά, βαρβαρότητα.

Η κατάσταση μάς θυμίζει τους στίχους ενός παλαιότερου σπαρακτικού τραγουδιού για τους μετανάστες με τον τίτλο «Εν Βελγίω» που θα μπορούσε παραφράζοντάς τον να είναι «Εν Ελλάδι» ή από οποιαδήποτε χώρα του ευρωπαϊκού καπιταλιστικού παραδείσου. Και το τραγούδι κατέληγε «Μα, τον φέραν πίσω με ένα πλοίο, μόνη του παρέα ένα χαρτί που ’γραφε: “Απέθανε εν Βελγίω, ετών 27 χρόνια, φορτωτική”».

Έχετε συνειδητοποιήσει λοιπόν το μέγεθος των κινδύνων; Σας προειδοποιούμε από τώρα, όχι άλλη Πύλος, όχι άλλα ναυάγια, όχι άλλοι νεκροί. Ο λαός και η νεολαία δεν πρέπει να συμβιβαστούν με τις εικόνες της βαρβαρότητας του ιμπεριαλιστικού πολέμου. Χρειάζεται να δείξουν την αλληλεγγύη τους στους πρόσφυγες και τους μετανάστες και να δυναμώσει η πάλη για την απεμπλοκή της χώρας μας από τους ιμπεριαλιστικούς σχεδιασμούς και τις πολεμικές επιχειρήσεις.

Πάνω σε αυτό το έδαφος της φτώχειας και της προσφυγιάς βρίσκουν την ευκαιρία τα διάφορα φασιστοειδή να βγουν και πάλι από τα λαγούμια τους, να χύσουν το ρατσιστικό τους δηλητήριο, που δρουν ανεξέλεγκτα στην Κρήτη, που καμία σχέση δεν έχουν με τις εύλογες και δικαιολογημένες διαμαρτυρίες των κατοίκων για την ακαταλληλότητα χώρων.

Καλούμε λοιπόν το λαό να μην τσιμπήσει στις κραυγές των διάφορων ευαίσθητων περί εισβολής στην Κρήτη στη χώρα μας, ότι τάχα μου -αυτά λένε- «Οι λαθρομετανάστες μας παίρνουν τις δουλειές» ή «Όσοι καταφθάνουν στο νησί είναι μόνο άντρες, με κύριο σκοπό να καταλάβουν την Κρήτη, για να βιάσουν τις γυναίκες και τις κόρες μας» και διάφορες άλλες αισχρές και παρανοϊκές σκέψεις.

Ποιοι τα λένε αυτά; Εκείνοι που ποτέ δεν ψέλλισαν ούτε λέξη για την γενοκτονία των Παλαιστινίων, για τα ιμπεριαλιστικά εγκλήματα όπου γης. Αλήθεια; Θα μας καταλάβουν οι πεινασμένοι, οι ρακένδυτοι, οι τρομαγμένοι, οι κυνηγημένοι από τον πόλεμο και την καταστροφή και όχι όσοι έχουν ροκανίσει τον ιδρώτα των αγροτοκτηνοτρόφων με το σκάνδαλο του ΟΠΕΚΕΠΕ ή οι εφοπλιστές με την εθελοντική φορολογία ή οι τραπεζίτες που εδώ και 12 χρόνια δεν έχουν αποφέρει ούτε σεντ στο Ελληνικό Δημόσιο;

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Για ένα σύστημα ολόκληρο αδικίας και εκμετάλλευσης, ο καπιταλισμός που προκαλεί φτώχεια, ξεριζωμό και προσφυγιά σύμπτωση ή ένα εκ νέου σχέδιο για να αμολήσετε και πάλι ως φόβητρο απέναντι στη δράση του λαϊκού εργατικού κινήματος που φουντώνει;

Καθόλου τυχαία δεν είναι η χρονική στιγμή που επιλέγετε για την αποφυλάκιση των καταδικασμένων χρυσαυγιτών σε συνθήκες πολεμικής προετοιμασίας, όπου ενισχύεται η προσπάθεια της Κυβέρνησης, συνολικά του συστήματος, να επιβάλει σιγή νεκροταφείου.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε.

**ΕΜΜΑΝΟΥΗΛ ΣΥΝΤΥΧΑΚΗΣ:** Ολοκληρώνω, κύριε Πρόεδρε.

Σε αυτές τις συνθήκες οι φασίστες αποτελούν χρήσιμη εφεδρεία του συστήματος για να χύνουν το ρατσιστικό-εθνικιστικό τους δηλητήριο και να τρομοκρατούν όποιον σηκώνει κεφάλι.

Καλούμε κάθε εργαζόμενο, κάθε νέο και νέα να εκφράσει την αλληλεγγύη του, να παλέψει μέσα από το κίνημα για τη διάσωση και προστασία προσφύγων και μεταναστών, για τη δημιουργία προσωρινών ανθρώπινων αξιοπρεπών χώρων φιλοξενίας, για σεβασμό των δικαιωμάτων που απορρέουν από τη Συνθήκη της Γενεύης, για πρόσβαση σε υγειονομική περίθαλψη, νομική συνδρομή, διερμηνεία με την ευθύνη του κράτους, χωρίς την εμπλοκή ΜΚΟ και ιδιωτών, για απρόσκοπτη πρόσβαση στις διαδικασίες ασύλου, χορήγηση ταξιδιωτικών εγγράφων για να μπορούν να ταξιδεύουν στις χώρες του πραγματικού προορισμού τους.

**ΠΡΟΕΔΡΕΥΩΝ (Γεώργιος Λαμπρούλης):** Θα φτάσουμε τα 15 λεπτά, κύριε Συντυχάκη; Είμαστε στα 13 λεπτά.

(Θόρυβος στην Αίθουσα)

**ΕΜΜΑΝΟΥΗΛ ΣΥΝΤΥΧΑΚΗΣ:** Η προοπτική βρίσκεται στην πάλη του λαού μας, όλων των λαών για την ανατροπή αυτού του σάπιου, ανάλγητου και μισάνθρωπου συστήματος της εκμετάλλευσης και των πολέμων, στην πάλη για τον σοσιαλισμό της ειρήνης και της ευημερίας των λαών.

Δεν αρέσουν σε κάποιους. Γελάνε από τα δεξιά και την άκρα δεξιά. Αλλά τι να κάνουμε; Ο Υπουργός σας μιλούσε 30 λεπτά. Είχε 15 λεπτά και μιλούσε 30.

**ΧΡΙΣΤΙΝΑ ΑΛΕΞΟΠΟΥΛΟΥ:** Δεν γελάμε. Είστε στα 14 λεπτά!

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στην Κοινοβουλευτική Εκπρόσωπο από τη Νέα Αριστερά, την κ. Αναγνωστοπούλου, θα ακολουθήσει η κ. Κεφαλά, ο κ. Χουρδάκης, ο κ. Δημητροκάλλης και μετά ο κ. Λαζαρίδης, ο Κοινοβουλευτικός Εκπρόσωπος.

Ορίστε, κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Θα μιλήσω πολύ λιγότερο, οπότε δεν υπάρχει πρόβλημα, θα εξισορροπήσει ο χρόνος με τον κ. Συντυχάκη.

Σήμερα έγινε εδώ σε αυτήν τη Βουλή μια σοκαριστική ομιλία, σοκαριστική αλλά και απολύτως αποκαλυπτική του τι σημαίνει ακροδεξιά και ακροδεξιός λόγος και την ακούσαμε από τον Υπουργό Μετανάστευσης και πειστήκαμε γι’ αυτό που ξέραμε ευθύς εξαρχής. Τον επέλεξε ο Πρωθυπουργός γι’ αυτόν ακριβώς τον λόγο, τον επέλεξε επειδή είναι αδίστακτος, είναι ακροδεξιός και είναι και ανάλγητος εντελώς.

Θεωρώ ότι αυτή η τροπολογία που φέρνει και την οποία βεβαίως φιλοτέχνησε ο ίδιος ο Πρωθυπουργός εδώ από αυτό το Βήμα εχθές, οφείλει να κάνει μια μεγάλη τομή στο Κοινοβούλιο αλλά και στην ελληνική κοινωνία, ανάμεσα σε αυτούς που υπερασπίζονται τη δημοκρατία και αυτούς που δεν την υπερασπίζονται και αυτούς που είναι εχθροί της δημοκρατίας.

Διότι τα δικαιώματα για όλους τους ανθρώπους, που τόλμησε να μας μιλήσει για ψευτοανθρωπισμό, είναι απόλυτα δικαιώματα, είναι θεμελιώδη, δεν υπάρχουν κάποια για κάποιους και κάποια για κάποιους άλλους. Η Σύμβαση της Γενεύης έφτιαξε ιστορική τομή. Γι’ αυτόν ακριβώς τον λόγο ένας άνθρωπος που για οποιονδήποτε λόγο δεν έχει την πατρίδα του, δεν έχει αυτό το δίχτυ ασφαλείας που δίνει πάντα στον άνθρωπο η χώρα του, η πατρίδα του, έχει τα ίδια δικαιώματα με όλους τους άλλους ανθρώπους.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ) (EL)

Γι’ αυτό προβλέφθηκε και το άσυλο ειδικά για τους πρόσφυγες και δεν αναστέλλεται. Η αναστολή ασύλου είναι παράνομη βάσει της Σύμβασης της Γενεύης, βάσει του διεθνούς δικαίου, βάσει του ευρωπαϊκού δικαίου και βάσει του εθνικού δικαίου. Τελεία και παύλα. Αν αρχίσουμε να ρίχνουμε νερό στο κρασί μας και σε αυτά, έχουμε τελειώσει!

Δεύτερον. Δεν επιτρέπονται οι επαναπροωθήσεις. Έχει καταδικαστεί η χώρα μας. Έχει βγάλει καταδικαστικές αποφάσεις πολλές φορές και για άλλες χώρες το Ευρωπαϊκό Δικαστήριο για τα Δικαιώματα του Ανθρώπου. Άρα, λοιπόν, δεν μπαίνουμε σε τέτοιες λογικές. Δεν διαπραγματευόμαστε και δεν είναι ψευδοανθρωπισμός. Είναι τα δικαιώματα που κάνουν αυτή την ανθρωπότητα όσο μπορούν, γιατί έχουμε γυρίσει στην εποχή ζούγκλας και πήρε πολύ κόπο η ανθρωπότητα να σταθεί στα δύο πόδια, πάρα πολύ κόπο, πολύ αίμα, πολλούς ξεριζωμούς.

Ακούσαμε και δυστυχώς και από τον Υπουργό Εξωτερικών -δεν το περίμενα αυτό, γιατί ο ίδιος είναι συνταγματολόγος, ξέρει το δίκαιο, μπορεί να καταλαβαίνει και τι γίνεται στον κόσμο- ότι απειλείται η χώρα, ότι έχουμε μία εισβολή. Από ποιους; Όταν τέθηκε το ερώτημα και από την Πρόεδρο της Πλεύσης Ελευθερίας, δεν ακούσαμε απάντηση. Η εισβολή γίνεται από κάποιους. Από τον κ. Πλεύρη ακούσαμε ότι γίνεται από τους μετανάστες οι οποίοι έρχονται εδώ για να φάνε καλύτερο φαΐ.

Είναι ντροπή, ρε παιδιά! Πού ακούγονται αυτά τα πράγματα στην Ελλάδα του 21ου αιώνα, το 2025; Σε μία Ελλάδα που έχει φάει προσφυγιά στην πλάτη της, όταν υπήρχαν τα πολεμικά πλοία των Μεγάλων Δυνάμεων στον Κόλπο της Σμύρνης και άφηναν τον κόσμο να πνίγεται και να σκοτώνεται. Γι’ αυτή την παράδοση μιλάμε; Και ερχόσαστε εδώ –και εγώ το λέω και για το ΠΑΣΟΚ- «κατά» πρέπει να είμαστε όλοι σε αυτή την τροπολογία!

Απειλούμαστε, λέει, έχουμε εισβολή –από ποιους;- από τους μετανάστες. Έρχεται ο Υπουργός Εξωτερικών, ο οποίος φυσικά και ξέρει και το Σύνταγμα και το ενωσιακό δίκαιο και λέει: «Όχι, δεν ενεργοποιούμε το άρθρο 15 ούτε το άρθρο 48 του Συντάγματος». Επειδή ο κ. Βενιζέλος, πάρα πολύ εύστοχα, έδειξε ότι δεν μπορεί να κηρύσσεται η χώρα σε κατάσταση πολιορκίας -έλεος πια!- έρχεται, το δείχνει και παίρνει τις προφυλάξεις του ο Υπουργός Εξωτερικών και λέει: «Δεν ενεργοποιούμε αυτό το άρθρο, αλλά λέμε ότι εν δυνάμει βρισκόμαστε σε απειλή». Εν δυνάμει. Προληπτικές αφαιρέσεις δικαιωμάτων, αναστολές δικαιωμάτων; Αυτό ξέρει ο κύριος Υπουργός Εξωτερικών να μας πει τι σημαίνει; Προληπτική αναστολή δικαιωμάτων;

Λοιπόν, ας τελειώνουμε με αυτό το παραμύθι. Για εμάς στη Νέα Αριστερά είναι ξεκάθαρο το θέμα, απολύτως ξεκάθαρο: διάκριση δύο κόσμων.

Θα τελειώσω με δύο πράγματα. Αυτή η λογική, η βαθιά ρατσιστική του εθνικού κινδύνου και της εθνικής απειλής, από τη μια μεριά, νομιμοποιεί την αναστολή θεμελιώδους δικαιώματος που είναι το άσυλο και, από την άλλη, νομιμοποιεί ένα άλλο απάνθρωπο πράγμα, αυτό που ζήσαμε με την Πύλο, δηλαδή επαναπροώθηση και στο βάθος τα pushbacks που οδηγούν σε θάνατο και σε πνιγμό τους ανθρώπους.

Ακούσαμε πάρα πολλά όπως: Τι; Είναι δυνατόν η χώρα μας; Και κάποιοι λέγανε ότι η χώρα δεν έχει σύνορα;

Φυσικά η χώρα έχει σύνορα. Φυσικά! Είναι ελεγχόμενα τα σύνορα, γι’ αυτό υπάρχουν νόμιμες δίοδοι, νόμιμες οδοί για τους ανθρώπους τους αναγκεμένους. Και υπάρχουν νόμιμες οδοί για να μπορούν να καταθέτουν και αίτημα ασύλου. Αυτά, λοιπόν, που ακούμε για να φτιαχτεί στην κοινή γνώμη ότι υπάρχουν κάποιοι τρελοί που λένε «ανοίχτε τα σύνορα και μην ελέγχετε τίποτα και εμείς προστατεύουμε τους Έλληνες», το είπε και ο Υπουργός Εξωτερικών.

Οι Έλληνες προστατεύονται όταν προστατεύεται το κράτος δικαίου, η δημοκρατία, όταν οι Έλληνες και οι Ελληνίδες ζουν σε ένα κράτος με δικαιοσύνη, με ισότητα, δεν βλέπουν «φραπέδες» και όλα αυτά. Ξαφνικά εκεί που το κράτος έπρεπε να κάνει τη δουλειά του, να έχει φτιάξει δύο δομές στην Κρήτη, αφού έβλεπε ότι έχει από εκεί οδό μεταναστευτική και προσφυγική, έπρεπε να έχει φτιάξει δύο οδούς και βγαίνετε και μας λέτε για φυλακές και κρατητήρια για τους ανθρώπους; Αυτό δεν είναι απλώς διοικητικό μέτρο, αυτό είναι ένα μέτρο απανθρωπιάς.

Τελειώνετε, λοιπόν, μην ντροπιάζετε την ελληνική δημοκρατία. Μην προσπαθείτε να καλύψετε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Νομίζω ότι έχετε βάλει στόχο να φτάσετε τον κ. Συντυχάκη στην ομιλία σας. Έτσι νιώθω.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Όχι, όχι. Τελειώνω, κύριε Πρόεδρε.

Μην ντροπιάζετε, λοιπόν και μην ερχόσαστε να χρησιμοποιείτε πάντα το καταφύγιο του απατεώνα να είναι η πατριδοκαπηλία. Γιατί αυτό έγινε σήμερα: η πατριδοκαπηλία απέναντι σε όλα αυτά τα σκάνδαλα με τα οποία έχουν φαγωθεί εκατομμύρια.

Ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο Υπουργός κ. Θεοδωρικάκος για κάποιες νομοτεχνικές.

Ορίστε, κύριε Υπουργέ, έχετε τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Ευχαριστώ πολύ, κύριε Πρόεδρε.

Προσπαθώντας να βοηθήσω το Σώμα να επανέλθει στο θέμα της συζήτησης του νομοσχεδίου για το οποίο…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δύσκολο το βλέπω.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Κι εγώ το βλέπω, αλλά είμαι υποχρεωμένος να καταθέσω στις νομοτεχνικές βελτιώσεις.

Για να μη χαθεί, λοιπόν, χρόνος, θα είμαι εξαιρετικά επιγραμματικός παρουσιάζοντας μόνο αυτά που αξιολογώ ότι είναι τα πιο σημαντικά. Θα τα δείτε όλα και είναι στη διάθεσή σας.

Έχουμε αντικαταστήσει τη λέξη «επαγγελματοποίηση» με τη λέξη «επαγγελματική εξειδίκευση», που θεωρούμε ότι είναι πιο σωστή απόδοση αυτού που στην πραγματικότητα κάνουμε.

‘Όπως είπα και στην ομιλία μου, το ανώτερο παράβολο στις αντιρρήσεις των εταιρειών πηγαίνει από τις 50.000 στις 30.000 ευρώ.

Μια σειρά βελτιώσεις στο κομμάτι που αφορούν τον περιφερειακό Τύπο δεν αλλάζουν την πραγματική τροπολογία που κάνουμε.

Υπάρχουν αναλυτικά τα στοιχεία του τι καταγράφεται στο ψηφιακό μητρώο για τους ανελκυστήρες.

Η διευκρίνιση ότι οι ανώνυμες εταιρείες, που μέτοχός τους είναι το κράτος, το Εθνικό Σύστημα Διαπίστευσηςκαι ΕΛΟΤδεν έχουν κερδοσκοπικό χαρακτήρα. Είναι τελείως ξεκάθαρο αυτό με τις σχετικές παρεμβάσεις.

Δεν νομίζω ότι αξιολογώ κάτι παραπάνω. Είμαι στη διάθεσή σας για οποιαδήποτε διευκρίνιση.

Καταθέτω τις νομοτεχνικές βελτιώσεις.

Ευχαριστώ πολύ, κύριε Πρόεδρε.

(Στο σημείο αυτό ο Υπουργός Ανάπτυξης κ. Παναγιώτης Θεοδωρικάκος καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Παππά, έχετε ζητήσει τον λόγο;

**ΜΑΚΑΡΙΟΣ ΛΑΖΑΡΙΔΗΣ:** Πότε; Πώς έγινε αυτό;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συγγνώμη, δεν κατάλαβα γιατί ρωτάτε πώς έγινε αυτό; Δεν είναι Κοινοβουλευτικός Εκπρόσωπος;

**ΜΑΚΑΡΙΟΣ ΛΑΖΑΡΙΔΗΣ:** Ναι, απλά έχω ζητήσει πολύ πριν εγώ τον λόγο, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συγγνώμη τότε, κύριε Λαζαρίδη. Επειδή ήταν άλλος Πρόεδρος, δεν αντιλήφθηκα. Εμείς όμως θα το λύσουμε αυτό το θέμα.

**ΜΑΚΑΡΙΟΣ ΛΑΖΑΡΙΔΗΣ:** Βέβαια, εάν θέλει να μιλήσει ο κ. Παππάς, μπορώ να παραχωρήσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μισό λεπτό. Θα τα βρούμε σε ένα λεπτό. Υπάρχει καλή διάθεση, πρώτα απ’ όλα.

**ΜΑΚΑΡΙΟΣ ΛΑΖΑΡΙΔΗΣ:** Όχι, εντάξει. Προηγούνται τρεις Βουλευτές γι’ αυτό το είπα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συγγνώμη, κύριε Λαζαρίδη, δεν ζητήσατε τον λόγο;

Κοιτάξτε, εάν θέλετε εσείς, ελάτε. Εάν δεν θέλετε, καθίστε.

**ΜΑΚΑΡΙΟΣ ΛΑΖΑΡΙΔΗΣ:** Ας μιλήσω, λοιπόν, τώρα, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε. Έτσι κι αλλιώς η διαδικασία θα έχει τη διάρκειά της. Ό,τι θέλετε εσείς. Είμαστε στη διάθεσή σας. Ευχαριστώ.

Ορίστε, κύριε Λαζαρίδη, έχετε τον λόγο.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, θα ξεκινήσω με δυο λόγια για το μεταναστευτικό και την τροπολογία που φέραμε στη Βουλή με τα έκτακτα μέτρα. Θα αναφερθώ εκτενώς, ούτως ή άλλως, αύριο στο αίτημα αντισυνταγματικότητας, εάν και εφόσον κατατεθεί.

Η Ελλάδα, υπό την ηγεσία του Κυριάκου Μητσοτάκη, έχει αποδείξει τα τελευταία έξι χρόνια πως μπορεί να ασκεί μια αυστηρή, αλλά απολύτως δίκαιη μεταναστευτική πολιτική. Θυμίζω την κρίση στον Έβρο το 2020, όταν τότε ο Ερντογάν επιχείρησε να εργαλειοποιήσει ανθρώπινες ζωές για γεωπολιτικούς λόγους.

Σταθήκαμε όρθιοι και επιπλέον ενισχύσαμε τον φράχτη, ο οποίος μάλιστα επεκτείνεται. Σήμερα δεν είμαστε πλέον αδύναμοι ούτε απομονωμένοι. Αντιθέτως, διεθνοποιήσαμε το πρόβλημα, η Ελλάδα δεν είναι απλώς αποδέκτης ευρωπαϊκών αποφάσεων, αλλά θα έλεγα συνδιαμορφωτής πολιτικής.

Σήμερα η χώρα μας αντιμετωπίζει ξανά μια έκτακτη μεταναστευτική πίεση, αυτήν τη φορά από τον νότιο διάδρομο, από τα νότια θαλάσσια σύνορά μας, και όπως έκανε πάντα αυτή η Κυβέρνηση, έτσι και τώρα, αντιδρούμε γρήγορα, αποτελεσματικά και με αποφασιστικότητα. Άλλωστε, ξέρετε ότι οι έκτακτες καταστάσεις απαιτούν και έκτακτες λύσεις.

Με απόφαση λοιπόν της Κυβερνήσεως και με βάση την επιτυχημένη νομική προσέγγιση του 2020 προχωρούμε στην προσωρινή αναστολή εξέτασης αιτήσεων ασύλου για όσους φτάνουν με πλωτά μέσα από τη Βόρεια Αφρική. Παράλληλα, ιδρύεται νέα κλειστή δομή στην Κρήτη, με προοπτική και δεύτερης αν χρειαστεί, ώστε να υπάρχει άμεση διαχείριση και τοπικά.

Έτσι στέλνουμε ένα ξεκάθαρο μήνυμα σε διακινητές και επίδοξους παράνομους μετανάστες ότι ο θαλάσσιος δρόμος προς την Ελλάδα είναι πλέον κλειστός. Τα σύνορα της Ελλάδας είναι και θα παραμείνουν απαραβίαστα.

Η αντίδρασή μας θα είναι νόμιμη αλλά και αποφασιστική, γιατί, κυρίες και κύριοι συνάδελφοι, η εθνική ασφάλεια, η κοινωνική συνοχή και ο σεβασμός στους κανόνες δεν είναι -τουλάχιστον γι’ αυτήν την παράταξη και πιστεύω και για τη συντριπτική πλειοψηφία του ελληνικού λαού- υπό διαπραγμάτευση.

Γιατί όπως έχουν δικαιώματα οι ταλαιπωρημένοι αυτοί άνθρωποι, δικαιώματα στην ασφάλεια και την κοινωνική σταθερότητα -σας αρέσει, δεν σας αρέσει- έχουν πρωτίστως οι πολίτες αυτής της χώρας, και εμείς είμαστε μαζί τους. Δεν ξέρω εσείς με ποιους είστε.

Και επειδή ακούω κατά κόρον μέσα στην Αίθουσα από την αριστερή πτέρυγα για ζητήματα ανθρωπισμού, πραγματικά αναρωτιέμαι η Μόρια και η Ειδομένη, εκεί που στις λάσπες της Ειδομένης πνίγηκε ο υποτιθέμενος ανθρωπισμός της Αριστεράς, σας λέει κάτι;

Σας λέει κάτι το γεγονός ότι η τότε αναπληρώτρια Υπουργός κ. Χριστοδουλοπούλου έλεγε ότι οι μετανάστες λιάζονται και εξαφανίζονται; Είναι αυτός ανθρωπισμός;

Σας λέει κάτι το γεγονός ότι είχατε εγκαταλείψει τα ανήλικα ασυνόδευτα προσφυγόπουλα; Είναι αυτός ανθρωπισμός; Και έρχεστε τώρα εσείς και μας κουνάτε το δάχτυλο και μας λέτε ακροδεξιούς; Είστε σοβαροί; Είστε σοβαροί; Σε κάθε περίπτωση, εμείς θα συνεχίσουμε να ενισχύουμε τα σύνορά μας, γιατί όπως σας είπα πρώτιστο για εμάς είναι οι Έλληνες πολίτες.

Πριν περάσω στο νομοσχέδιο, κύριε Πρόεδρε, θα ήθελα να πω και δυο κουβέντες, γιατί υπήρξε πάλι πολλή συζήτηση και μια -θα έλεγα- χαρά από τα κόμματα της Αριστεράς σχετικά με το ζήτημα που συνέβη πριν λίγες ημέρες στον Υπουργό Μετανάστευσης και Ασύλου, στον κ. Πλεύρη, ο οποίος συμμετείχε σε μία ευρωπαϊκή προσπάθεια για να αντιμετωπιστεί αυτό το πρόβλημα, υπό τον Επίτροπο Μετανάστευσης της Ευρωπαϊκής Ένωσης.

Αυτό το επιχείρημα περί δήθεν απέλασης του κ. Πλεύρη από τη Λιβύη, το οποίο προσπάθησαν να χρησιμοποιήσουν, και ο πρόεδρος του ΠΑΣΟΚ και ο πρόεδρος του ΣΥΡΙΖΑ, νομίζω πλέον στην πραγματικότητα, ειδικά το τελευταίο εικοσιτετράωρο, έχει καταρριφθεί στην πράξη. Και πραγματικά εντυπωσιάζομαι με το ότι μετατρέψατε μια πρωτοφανή κίνηση ενός μέρους ενός κράτους, ενός διαιρεμένου κράτους κατά του Ευρωπαίου Επιτρόπου και των τριών Υπουργών σε μια νέα δήθεν διπλωματική ήττα της Ελλάδος. Φυσικά μετά τις τελευταίες εξελίξεις όλα αυτά σας έχουν αμφισβητήσει.

Αλλά βλέπω, κύριε Υφυπουργέ, το πάθος αυτών των κομμάτων της Αριστεράς, που ψάχνουν να βρουν κάθε φορά και να χαίρονται για τις δήθεν υποτίθεται διπλωματικές ήττες.

Και αν από τα κόμματα της Αριστεράς και κυρίως τα κόμματα τα οποία προέρχονται από τις πολυδιασπάσεις του ΣΥΡΙΖΑ μπορεί κάποιος να πει ότι λίγο πολύ το περιμένουμε, εκείνο για το οποίο εντυπωσιάζομαι είναι οι προσεγγίσεις του ΠΑΣΟΚ και κυρίως του Προέδρου του κ. Ανδρουλάκη, ο οποίος έρχεται κάθε φορά εδώ και ασκεί κριτική για την εξωτερική πολιτική της χώρας μας, για την άμυνα, για την στρατηγική την οποία αναπτύσσουμε τα τελευταία έξι χρόνια, που κατά την άποψή μας είναι απολύτως πετυχημένη και είναι πετυχημένη στην πράξη, όχι στα λόγια.

Δεν μπορώ να καταλάβω -και το έχω πει κατ’ επανάληψη στο ΠΑΣΟΚ- πώς είναι δυνατόν να λένε, να λέει το κόμμα αυτό τα θέματα της εξωτερικής πολιτικής, όταν επί ημερών του ΠΑΣΟΚ κατελήφθη για πρώτη φορά από τη μεταπολίτευση ελληνικό έδαφος, όταν γκριζάρισαν περιοχές στο Αιγαίο, και έρχονται σήμερα, λες και ο ελληνικός λαός είναι λωτοφάγος, να μας κουνάνε το δάχτυλο.

Έρχομαι τώρα, κυρίες και κύριοι συνάδελφοι, να δούμε δύο πράγματα για το νομοσχέδιο, το οποίο πραγματικά πιστεύω ότι λόγω των εξελίξεων έχει αδικηθεί. Αν θέλουμε, κυρίες και κύριοι συνάδελφοι, να δούμε κατάματα το αύριο, πρέπει πρώτα να ξεκαθαρίσουμε το σήμερα, και το σήμερα όπως όλοι γνωρίζουμε χαρακτηρίζεται από την αδήριτη ανάγκη η πολιτεία να λειτουργεί με ταχύτητα, με διαφάνεια και αποτελεσματικότητα.

Το νομοσχέδιο που συζητούμε σήμερα δεν είναι απλώς ένα ακόμα θεσμικό βήμα προς αυτή την κατεύθυνση. Είναι μια βαθιά πολιτική παρέμβαση, με σαφή προσανατολισμό, να κλείσουμε τους λογαριασμούς με τις παθογένειες του χθες και να θέσουμε τα θεμέλια μιας σύγχρονης δημόσιας διοίκησης, φιλικής στον πολίτη, αξιόπιστης και λειτουργικής.

Η Κυβέρνηση του Κυριάκου Μητσοτάκη έχει αποδείξει στην πράξη ότι δεν κυβερνά με συνθήματα, αλλά με σχέδιο. Μεθοδικά και με αποφασιστικότητα, οικοδομούμε ένα κράτος το οποίο δεν σέρνεται πίσω από τις εξελίξεις, αλλά τις οδηγεί και το παρόν νομοσχέδιο αποτελεί μία ακόμη έμπρακτη επιβεβαίωση αυτής της πορείας.

Ας μιλήσουμε καθαρά. Δημόσιες συμβάσεις, ποιότητα στις υποδομές, βιομηχανική δραστηριότητα στην Αττική, δικαιώματα των καταναλωτών με αναπηρία. Όλα αυτά δεν είναι τεχνικά ζητήματα. Είναι το οξυγόνο της ανάπτυξης. Είναι η καθημερινότητα του πολίτη. Είναι ο δείκτης πολιτικής αξιοπιστίας κάθε κυβέρνησης.

Η επαγγελματική κατάρτιση των στελεχών που διαχειρίζονται δημόσιες συμβάσεις δεν είναι μια ακόμη λεπτομέρεια της διοίκησης. Είναι η βάση για να χτίσουμε ένα κράτος, που θα παραδίδει έργα στην ώρα τους, χωρίς σκιές, χωρίς καθυστερήσεις και χωρίς στρεβλώσεις.

Δημιουργούμε για πρώτη φορά ένα σώμα επαγγελματιών με σύγχρονα προσόντα και συγκεκριμένη ευθύνη, και αυτό σημαίνει πολιτικός κατά βάση εκσυγχρονισμός, σημαίνει εμπιστοσύνη στον άνθρωπο αλλά και αξίωση για λογοδοσία. Ταυτόχρονα, επιταχύνουμε τις διαδικασίες χωρίς να εκχωρούμε ούτε χιλιοστό στη διαφάνεια.

Ήρθε η ώρα η Ελλάδα να συγκριθεί με τις καλύτερες ευρωπαϊκές πρακτικές και όχι να παραμένει ουραγός. Το να μειώνονται οι χρόνοι ανάθεσης, το να εξορθολογίζονται οι κανόνες, το να κόβονται τα περιττά βάρη από τους μικρούς επαγγελματίες δεν είναι τεχνοκρατισμός. Είναι δικαιοσύνη και είναι ταυτόχρονα και ανάπτυξη.

Νομίζω ότι μια ιδιαίτερη μνεία αξίζει το Μέρος Δ΄ του νομοσχεδίου, το οποίο ρυθμίζει μεταποιητικές δραστηριότητες στην Αττική, καθώς επιτέλους και με σημαντική καθυστέρηση, το κράτος ανταποκρίνεται στις σύγχρονες απαιτήσεις της βιομηχανίας και του περιβάλλοντος. Επιτρέπουμε την ανάπτυξη με όρους βιωσιμότητας και περιβαλλοντικής ευθύνης, γιατί, ναι, η ανάπτυξη και η οικολογία δεν είναι αντίπαλοι. Μπορούν και πρέπει να συνυπάρχουν.

Και αυτό, κύριε Υφυπουργέ, το έχω δει ειδικά στην εκλογική μου περιφέρεια, την Καβάλα, με δεδομένο ότι η ύπαρξη χημικών βιομηχανιών, αλλά και εξόρυξης πετρελαίου για πάρα πολλά χρόνια συμβαδίζουν και με το περιβάλλον και με την οικονομική ανάπτυξη, αλλά συμβαδίζουν και με την ανάπτυξη του τουριστικού προϊόντος.

Θέλω, επίσης, να υπογραμμίσω την ξεκάθαρη κοινωνική στόχευση του νομοσχεδίου. Η πρόβλεψη για την προσβασιμότητα των καταναλωτών με αναπηρία και η ενσωμάτωση της ευρωπαϊκής Οδηγίας για τα δικαιώματά τους είναι πράξη ισότητας. Δεν νοείται σύγχρονη δημοκρατία που να μη μεριμνά για τους πιο ευάλωτους. Δεν υπάρχει ισχυρό κράτος χωρίς κοινωνική ευαισθησία.

Επιπλέον, η δημιουργία ενός εθνικού μητρώου ποιότητας, η αναβάθμιση του ΕΛΟΤ και των σχετικών φορέων δεν είναι απλώς οργανωτικές αλλαγές. Είναι το εργαλείο για να αυξηθεί η εμπιστοσύνη των επιχειρήσεων, να διασφαλιστεί η ασφάλεια του καταναλωτή, να τονωθεί η ανταγωνιστικότητα των ελληνικών προϊόντων.

Κλείνω, κύριε Πρόεδρε, καθώς δεν θέλω να μπω σε άλλες λεπτομέρειες του νομοσχεδίου. Άλλωστε, το έχει κάνει με εξαιρετικό τρόπο και η εισηγήτριά μας, η κ. Αλεξοπούλου.

Σε κάθε άρθρο του παρόντος νομοσχεδίου, κυρίες και κύριοι συνάδελφοι, διακρίνουμε ένα βασικό πολιτικό μήνυμα: Η Ελλάδα αλλάζει προς το καλύτερο, όχι θεωρητικά, αλλά πρακτικά. Η Κυβέρνηση της Νέας Δημοκρατίας δεν επαναπαύεται. Δεν διστάζει να παρέμβει σε δύσκολους τομείς, να σπάσει αγκυλώσεις, να πει «τέλος στη στασιμότητα» και αυτό είναι που δίνει προοπτική και αισιοδοξία στην Κυβέρνηση.

Όσοι εστιάζουν στο μικροκομματικό κόστος ή στη διαχείριση των εντυπώσεων, θεωρώ ότι χάνουν το ουσιώδες, ότι το νομοσχέδιο αυτό δεν είναι απλώς έργο ενός Υπουργείου. Είναι έργο συνολικά μιας Κυβέρνησης με ξεκάθαρη στρατηγική, που θέλει να μετατρέψει τη δημόσια διοίκηση από τροχοπέδη σε ατμομηχανή της ανάπτυξης.

Σας καλώ, λοιπόν, όλες και όλους να στηρίξετε το παρόν σχέδιο νόμου όχι μόνο για τους αριθμούς, όχι μόνο για τις δομές, αλλά για τον πολίτη, για την κοινωνία, για τη χώρα, που πραγματικά θέλουμε να παραδώσουμε στην επόμενη γενιά.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα συνεχίσουμε με τρεις συναδέλφους Βουλευτές, με την κ. Κεφαλά από την Πλεύση Ελευθερίας, τον κ. Χουρδάκη και τον κ. Δημητροκάλλη.

Κυρία Κεφαλά, έχετε τον λόγο.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ, κύριε Πρόεδρε.

Σήμερα, πάλι ζήσαμε μια πολύ ενδιαφέρουσα συζήτηση, η οποία αφορά στην τροπολογία και δυστυχώς, πάλι έγινε σε άδεια Βουλή στο μεγαλύτερο μέρος της.

Βλέπουμε μια προσπάθεια της Κυβέρνησης ουσιαστικά να μετατοπίσει την προσοχή σε κάτι άλλο, γιατί την εισβολή στα νότια της Κρήτης πραγματικά δεν την βλέπουμε να γίνεται, αυτή τη μεγάλη απειλή που μας λέτε ότι έρχεται. Και επίσης, το δεύτερο είναι ότι δεν καταλάβαμε ακριβώς ποια είναι η πολιτική και ποια τα εργαλεία της πολιτικής που θέλετε να καταφέρετε με το σταμάτημα των προσφύγων.

Πραγματικά, απορούμε για το ποιος αρμέγει την Ευρώπη. Δεν το καταλάβαμε μέσα από τη συζήτηση. Αυτοί αρμέγουν την Ευρώπη είναι οι ΜΚΟ ή οι αριστεροί, όπως είπατε πριν, οι ψευδοανθρωπιστές ή εσείς και μάλιστα, χωρίς αποτέλεσμα, γιατί ξέρουμε ότι τα κονδύλια που έχουν δοθεί από την Ευρωπαϊκή Ένωση για την αντιμετώπιση των μεταναστών και των προσφύγων είναι πάρα πολύ μεγάλα.

Πού είναι, λοιπόν, το αποτέλεσμα αυτής της πολιτικής; Ποιος έχει αποτύχει διπλωματικά και πρακτικά; Εμείς ή εσείς που κυβερνάτε τόσα χρόνια; Τι διαπραγματεύσεις κάνετε με την Ευρωπαϊκή Ένωση, ως χώρα υποδοχής μεταναστών που είμαστε; Διότι αυτός θα έπρεπε να είναι ο στόχος της πολιτικής τόσα χρόνια. Πού είναι αυτά τα αποτελέσματα;

Πραγματικά, είναι ανησυχητική η ανάγκη σας να δείξετε αποφασισμένοι στην υπεράσπιση των συνόρων. Με αυστηρότητα που δεν μπορείτε να δείξετε στην εξωτερική σας πολιτική, ούτε ικανότητα μπορείτε να δείξετε στην εξωτερική σας πολιτική, ήρθε με υπερηφάνεια ο Πρωθυπουργός να μας πει πως, έστω εμμέσως, αναγνωρίστηκαν από άλλες χώρες τα κυριαρχικά μας δικαιώματα, όταν ήρθε η Exxon και η Chevron να ζητήσουν θαλάσσια οικόπεδα νότια της Κρήτης από εμάς και όχι από τη Λιβύη.

Είναι αυτή η καραμπόλα, αυτή η σπόντα πολιτική διεκδίκηση; Είναι κάτι για το οποίο μπορεί να έρχεται ένας Πρωθυπουργός και να επαίρεται εδώ, στη Βουλή; Και από σπόντα περίμενε λίγη προσοχή στη Σύνοδο Κορυφής του ΝΑΤΟ ο Πρωθυπουργός μας. Περίμενε λίγη προσοχή, τη ζητούσε. Λες και είμαστε περίπτερο σε έκθεση είναι αυτή η αντιμετώπιση, ότι είμαστε εδώ, αν θέλετε, ρίξτε μας και μια ματιά. Αυτό είναι εξωτερική πολιτική;

Είναι επιτυχία της Κυβέρνησης η πάταξη της φοροδιαφυγής, όπως μας είπε ο κ. Μητσοτάκης; Διότι μόνο ο κ. Μητσοτάκης βλέπει ότι έγινε πάταξη της φοροδιαφυγής. Ήταν άλλη μια ληστρική πολιτική προς τη μεσαία τάξη. Διότι με τέτοια αύξηση στα ενοίκια της τάξης του 34% και με το επίδομα των 800 ευρώ κάθε Νοέμβρη, δεν μπορεί να σωθεί η κατάσταση ή με το επίδομα των 250 ευρώ για τους συνταξιούχους. Τι ντροπή η ελεημοσύνη σε αυτούς που δικαιούνται πολύ-πολύ περισσότερα!

Εσείς, λοιπόν, είστε δειλοί, όταν πρέπει να δείξετε θάρρος, αλλά με θράσος, όταν κλέβετε τα δημόσια ταμεία, λέγοντας -δημόσια, κιόλας, στις τηλεοράσεις- «σε ποιον να τα δίναμε, στους ξένους;». Εκεί έχουμε φτάσει, να δικαιολογείτε το αδικαιολόγητο, να δικαιολογείτε το ρουσφέτι.

Και εσείς, λοιπόν, γίνεστε σκληροί και αμείλικτοι σε ποιον; Σε αυτόν που έχει ανάγκη. Τα βάζετε με τους εξαθλιωμένους δήθεν για να προστατέψετε τον Έλληνα που δεν έχετε αφήσει σε χλωρό κλαρί, δήθεν για να προστατέψετε τους τουρίστες εν μέσω τουριστικής περιόδου, από τη στιγμή που εδώ και χρόνια ξέρετε ότι θα έπρεπε να υπάρχουν σημεία υποδοχής των μεταναστών και δεν υπάρχουν πουθενά.

Αυτό που μας ενοχλεί, όμως, είναι να μη βλέπουν οι Ευρωπαίοι τουρίστες τα προβλήματα που έχουμε δίπλα στην πόρτα μας, να μη βλέπουν τη γενοκτονία που γίνεται κάτω από τα πόδια μας. Η ντροπή είναι να βλέπουμε απελπισμένους στο λιμάνι. Αυτό είναι η ντροπή και όχι ότι είμαστε σύμμαχοι του εγκληματία πολέμου.

Καλοδεχούμενοι, λοιπόν, είναι μόνο οι Ισραηλινοί στρατιώτες και τα πλοία που μεταφέρουν χάλυβα για τα πολεμικά σχέδια του Ισραήλ. Πραγματικά, όμως, κουραστήκαμε να βλέπουμε τον λαό να ξελασπώνει αυτή την κατάσταση και να ξεπλένει την ντροπή της Κυβέρνησης.

Συγχαρητήρια στην ΕΝΕΔΕΠ, στην ένωση λιμενεργατών, για τη στάση τους ξεκάθαρα ενάντια στα πολεμικά σχέδια του Ισραήλ και στην ξεκάθαρη συμμετοχή της Ελλάδας στα σχέδια αυτά. Εργάτες με τόσα εργασιακά προβλήματα, με ατυχήματα στον κλάδο τους, άνθρωποι που φοβούνται μη χάσουν το μεροκάματό τους, αρνούνται να ξεφορτώσουν το πλοίο Ever Golden με χάλυβα που θα χρησιμοποιηθεί για στρατιωτικούς σκοπούς από το Ισραήλ και αναμένεται το πλοίο αυτό στις 14 Ιουλίου, τη Δευτέρα.

Τι κάνει ο Πρωθυπουργός μας για όλα αυτά; Κρύβεται; Λέει ότι δεν γνώριζε, όπως λέει συνήθως; Όχι, τα γνωρίζει όλα σε αυτή την περίπτωση –βέβαια και σε πολλές άλλες- και αποφασίζει να τσακίσει τους τσακισμένους. Τσακίζει και τη Σύμβαση της Γενεύης, επειδή ξέρει να τσακίζει ανθρώπους μπροστά στο επικείμενο όφελος**.** Γιατί έτσι έχει μάθει, να μετράει τα πάντα με σχέση οφέλους-κόστους, όπως το έλεγε και στον φίλο του: «Without too much of the humanitarian cost», ε; Δηλαδή, να μην το παρακάνουμε κιόλας με τους θανάτους. Έτσι ανακοινώνει αυτά τα τρία απαράδεκτα μέτρα: αναστολή εξέτασης αιτήσεων ασύλου, ίδρυση κλειστής δομής στην Κρήτη, συνεργασία του Πολεμικού Ναυτικού με το Λιμενικό σε επιχειρήσεις αποτροπής. Και μας λένε ότι προσέχουν και τους λιμενικούς και τους σέβονται. Έτσι, με αυτό τον τρόπο τους σέβονται.

Το Ελληνικό Συμβούλιο για τους πρόσφυγες ζητάει άμεση ανάκληση της απόφασης, της παράνομης απόφασης, της αντισυνταγματικής απόφασης. «Όσοι μετανάστες θα εισέρχονται παράνομα στη χώρα θα συλλαμβάνονται», λέει ο Πρωθυπουργός. Ξέρει και αποφασίζει ότι είναι παράνομοι. Σε άλλες περιπτώσεις ενόχων, όλα παίζονται. Τα τεκμήρια αθωότητας δίνουν και παίρνουν, από όσα μας λέτε, και φυσικά οι πραγματικοί ένοχοι είναι στις θέσεις τους ως βασιλιάδες.

Δικαιολογούν, λοιπόν, οι αυξημένες ροές τέτοιες αποφάσεις ή δείχνουν την περιφρόνηση του ελληνικού κράτους στα ανθρώπινα δικαιώματα και την αδυναμία του να διασφαλίσει τα βασικά από αυτά; Άλλη μια αδυναμία διαχείρισης κρίσεων παντός τύπου, όπως άλλωστε μας έχει συνηθίσει η Κυβέρνηση και μάλιστα τώρα που η Ευρωπαϊκή Επιτροπή σκέφτεται να χορηγήσει αναταξιακή βοήθεια στις αφρικανικές χώρες ώστε να περιοριστούν οι μεταναστευτικές ροές, με έναν τρόπο –ας το πούμε σε εισαγωγικά- «αποδεκτό».

Μετά από τη διπλωματική αποτυχία που υπέστη η χώρα μας με την επίσκεψη στη Λιβύη που δεν έγινε ποτέ βέβαια, αφού ο κ. Πλεύρης ανακοινώθηκε ως ανεπιθύμητος, ο κ. Μητσοτάκης βγάζει ρατσιστικά κρεσέντα για να τροφοδοτήσει το ακροδεξιό γόητρο της παράταξης, μπας και δείξουμε ότι έχουμε τον έλεγχο, στοχοποιώντας πάντα τον αδύναμο και βέβαια ελπίζοντας πως κάποιος άλλος θα βγάλει το φίδι από την τρύπα, μέχρι να μπουν σε ισχύ όλα αυτά που μας είπε και ο κ. Πλεύρης.

Η Πλεύση Ελευθερίας είναι ξεκάθαρα υπέρ των ελεγχόμενων συνόρων, με επίκεντρο τον άνθρωπο, υπέρ της σημασίας των θεσμικών διαδικασιών ασύλου. Αυτά θα πρέπει να τα προσέχουμε σαν τα μάτια μας. Να μην είμαστε απέναντι στον φτωχό και απέναντι στον πρόσφυγα, ενώ ξέρουμε πάρα πολύ καλά πώς είναι αυτό. Έχουμε τις φάτσες των προγόνων μας ακόμα στα μάτια μας –γιατί κι εγώ είμαι παιδί προσφύγων από τη Μικρά Ασία- και ξέρουμε όλοι τι σημαίνει αυτό. Πραγματικά, είμαστε ουραγός των αποτυχημένων πολιτικών, γιατί ξέρουμε ότι έχουν αποτύχει και της Γαλλίας και της Ιταλίας.

Ακούμε για επιδίωξη της ενεργοποίησης του άρθρου 48 του Συντάγματος, του νόμου που θα γίνει, αλλά δεν θα γίνει, το χρησιμοποιούμε αλλά σας λέμε ότι δεν θα ενεργοποιηθεί.

Οι μετανάστες δεν είναι απειλή της πατρίδας. Η απειλή της πατρίδας, όπως ακούσαμε αρκετές φορές εδώ πέρα μέσα, είναι οι ξένοι επενδυτές -γιατί και εμείς ακόμα αγορασμένοι είμαστε- και είναι…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ ολοκληρώστε.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Τελειώνω, κύριε Πρόεδρε.

Όπως είπα, το 62% των νέων -να κάτι που πρέπει να μας ανησυχεί σοβαρά- πιστεύουν ότι η δημοκρατία έγινε απειλούμενο πολίτευμα και μιλάνε για «δυσπιστία στους θεσμούς», «επιρροή μεγάλων συμφερόντων», «έλλειψη λογοδοσίας», «τάσεις αυταρχικοποίησης». Οι νέοι τα λένε αυτά και εμείς συνηγορούμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κυρία Κεφαλά.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ πάρα πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Χουρδάκης και αμέσως μετά ο κ. Δημητροκάλλης.

**ΜΙΧΑΗΛ ΧΟΥΡΔΑΚΗΣ:** Σφαλιάρες στην εξωτερική πολιτική, υποτέλεια, ανικανότητα, αγωνία για μια ματιά του Πρωθυπουργού από τον Τραμπ, για μια χειραψία, «για ένα σου σημάδι μόνο» -που λέει και το τραγούδι- και τελικά έρχεται η τροπολογία η χθεσινή.

Η χθεσινή τροπολογία για το μεταναστευτικό αποτελεί άλλη μια απόδειξη και πρόχειρης και αδιαφανούς διαχείρισης σε ένα ζήτημα πάρα πολύ σημαντικό, σε ένα ζήτημα που αγγίζει τον πυρήνα της ανθρώπινης αξιοπρέπειας, αλλά και της εθνικής ευθύνης. Η Κυβέρνηση επιλέγει να νομοθετεί στα κρυφά, χωρίς διάλογο, χωρίς σχέδιο και χωρίς κανέναν σεβασμό στους θεσμούς.

Το μεταναστευτικό -για όλους εσάς που προτίθεστε να ψηφίσετε αυτή την τροπολογία- δεν είναι αριθμοί. Είναι άνθρωποι. Είναι παιδιά. Είναι οικογένειες κυνηγημένοι από πολέμους και φτώχεια. Όμως, ταυτόχρονα είναι και τα νησιά μας, οι ακριτικές μας κοινωνίες, με το πολύ έντονο δημογραφικό και οικονομικό πρόβλημα. Είναι ο Έλληνας πολίτης που σηκώνει δυσανάλογα βάρη, συχνά -σχεδόν πάντα- χωρίς την υποστήριξη που του οφείλει και που πρέπει να λαμβάνει από την πολιτεία.

Μια πραγματικά πατριωτική πολιτική δεν στήνεται πάνω σε πρόχειρες τροπολογίες νυχτερινής κατάθεσης, αλλά σε εθνική στρατηγική, με σεβασμό και στην ανθρώπινη αξιοπρέπεια, αλλά και με μέριμνα για την κοινωνική συνοχή και την εθνική ασφάλεια. Ο ανθρωπισμός και το πατριωτικό χρέος, δεν είναι αντίθετα. Μπορούν και πρέπει να πορεύονται μαζί. Αυτή η τροπολογία, δυστυχώς, δεν υπηρετεί ούτε το ένα, ούτε το άλλο.

Για αυτό ζητάμε την απόσυρσή της και καλούμε την Κυβέρνηση να σταθεί στο ύψος των περιστάσεων, με διαφάνεια, με διάλογο, με σχέδιο και όχι με εμπόριο φόβου, όχι με διαχείριση ζωών βασισμένη στη λογική του fast track.

Περνάω στο σημερινό νομοσχέδιο. Κύριε Λαζαρίδη, πριν από λίγο είπατε ότι τα εύσημα για το συγκεκριμένο νομοσχέδιο δεν ανήκουν μόνο στο Υπουργείο Ανάπτυξης, αλλά έχει έχουν εμπλακεί και άλλα Υπουργεία και πάρα πολλοί άνθρωποι. Άρα και όλα τα στραβά και τα στρεβλά που κομίζει αυτό το νομοσχέδιο, θα πρέπει να επιμεριστούν εξίσου σε περισσότερους ανθρώπους από ότι μόνο στο Υπουργείο Ανάπτυξης.

Θέλω να ξεκαθαρίσω το εξής: Σαφώς και η επαγγελματική κατάρτιση των υπαλλήλων, η ενίσχυση της διαφάνειας και η επιτάχυνση των διαδικασιών είναι στόχοι επιθυμητοί και θα έπρεπε να τους κυνηγάει και να τους υποστηρίζει κάθε κυβέρνηση και κάθε λογική αντιπολίτευση. Εδώ, όμως, έχουμε το ακριβώς αντίθετο. Έχουμε μία κυβέρνηση που επιχειρεί να υλοποιήσει άλλα πράγματα και αποκρύπτει τα πραγματικά της κίνητρα. Έτσι, αντί για εξορθολογισμό, έχουμε αποδόμηση της έννομης προστασίας και διεύρυνση των εξαιρέσεων στους ελέγχους.

Συγκεκριμένα, σε ό,τι αφορά τις δημόσιες συμβάσεις, εφόσον ψηφιστεί αυτό το νομοσχέδιο, θα καταλήξει να υπάρχει λιγότερη διαφάνεια και περισσότερες απευθείας αναθέσεις, καθώς το άρθρο 11 επεκτείνει αυτή τη δυνατότητα. Θυμίζω ότι πριν από λίγες μόνο εβδομάδες συζητήθηκε η επερώτηση που είχα προκαλέσει από τον Οκτώβριο. Βάσει των δεδομένων και των στοιχείων, σχεδόν το 70% των χρημάτων από το Ταμείο Ανάκαμψης δίδεται με απευθείας αναθέσεις. Δυστυχώς, στην πράξη, αυτό που αποκομίζει το συγκεκριμένο νομοσχέδιο, οδηγεί σε περαιτέρω αποδόμηση των εγγυήσεων, σε περιορισμό της πρόσβασης στην έννομη προστασία και σε διεύρυνση των όποιων παραθύρων για τις γνωστές και μη εξαιρετέες απευθείας αναθέσεις.

Η χρήση του Εθνικού Συμβουλίου Ηλεκτρονικής Καταχώρησης Δημοσίων Συμβάσεων, δυστυχώς, αποδυναμώνεται. Η καταγραφή γίνεται πιο ευέλικτη. Τι σημαίνει ευέλικτη; Σημαίνει αόρατη. Ευέλικτη, ανέφερε ο Υπουργός. Όλα αυτά τη στιγμή που η χώρα ήδη βρίσκεται υπό έρευνα της Ευρωπαϊκής Εισαγγελίας για απευθείας αναθέσεις 2,5 δισεκατομμυρίων ευρώ σε δέκα επιχειρήσεις που έγιναν από την Κυβέρνηση της Νέας Δημοκρατίας και του Κυριάκου Μητσοτάκη -που σας αρέσει διαρκώς να λέτε- στο πλαίσιο του Ταμείου Ανθεκτικότητας και Ανάκαμψης, δηλαδή σε μία συγκυρία που θα έπρεπε η Κυβέρνηση, δεδομένου ότι ελέγχεται, να δίνει μεγαλύτερη βαρύτητα στον έλεγχο και στην ενίσχυση των ελέγχων και όχι σε περαιτέρω χαλαρότητα των διαδικασιών, στην αδιαφάνεια δηλαδή, σε φωτογραφικούς όρους και σε αποκλεισμό μικρών και μεσαίων επιχειρήσεων.

Περαιτέρω, προβληματικός είναι και περιορισμός στην έννομη προστασία και τις προσφυγές, με το άρθρο 30 που προβλέπει μια πρωτοφανή αύξηση του παράβολου για την άσκηση ενδίκων μέσων, από 0,1 σε 0,5. Ήρθε πριν από λίγο διορθωτική από τον Υπουργό που το κάνει 0,3. Πάλι είναι μεγάλο το ποσό των 30.000 ευρώ, το οποίο προβλέπεται και προκαλεί έναν οικονομικό φραγμό που αποκλείει ουσιαστικά τις μικρές επιχειρήσεις από το δικαίωμα προσφυγής και κατ’ επέκταση, του δικαστικού ελέγχου των δημοσίων διαγωνιστικών διαδικασιών.

Όποιοι θεωρούν ότι 30.000 ευρώ για μια επιχείρηση για να προσφύγει είναι χαμηλό το ποσό, μάλλον κάνουν παρέα μόνο με μεγαλοεπιχειρηματίες και με μεγαλοεργολάβους.

**ΧΡΙΣΤΙΝΑ ΑΛΕΞΟΠΟΥΛΟΥ:** Δεν παίρνουν τέτοια έργα οι μικροί. Έλεος!

**ΜΙΧΑΗΛ ΧΟΥΡΔΑΚΗΣ:** Επιπλέον, η επιβολή του ορίου των είκοσι πέντε σελίδων στην προσφυγή, συνιστά μια επιθετική υποτίμηση του δικαιώματος του πολίτη να τεκμηριώσει την ένστασή του. Ας το βάζατε πενήντα, ας το βάλετε εξήντα. Σαφώς να μην είναι διακόσιες. Όμως, το είκοσι πέντε υποκρύπτει άλλους στόχους.

Σε ό,τι αφορά τα εμπόδια στην ένταξη στο Μητρώο Επαγγελματιών Δημοσίων Συμβάσεων και αυτό πάλι περιέχει μια φαιδρότητα, όταν ζητούμε τώρα την προσκόμιση πτυχίων ξένων γλωσσών και επάρκειας σε ηλεκτρονικούς υπολογιστές από ανθρώπους που ήδη έχουν εκπαιδευθεί και αποδεικνύουν εμπράκτως την εμπειρία τους τόσο καιρό. Αυτό δεν είναι εκσυγχρονισμός, είναι αποκλεισμός, όπως και το κίνητρο το οικονομικό που δίδεται για μια τόσο σημαντική ευθύνη σαφώς και δεν έχει καμία σχέση με την πραγματικότητα.

Σε ό,τι αφορά την επιτροπή της Ενιαίας Αρχής Δημοσίων Συμβάσεων και εδώ πέρα τίθενται πολύ σημαντικά θέματα ανεξαρτησίας, καθώς η νέα συγκρότηση αυτής ενισχύει την κυβερνητική παρέμβαση, δεδομένου ότι ο διορισμός μελών από πολιτικά πρόσωπα υπονομεύει την ανεξαρτησία ενός θεσμού -και θα έπρεπε πάρα πολύ αυξημένο να είναι το κύρος του- που εξετάζει τη νομιμότητα των δημοσίων συμβάσεων και δεν συμβαδίζει με τον σεβασμό στη διακριτή θεσμική λειτουργία μιας αρχής όπως θα έπρεπε να είναι. Πρόκειται για μία θεσμική εκτροπή.

Η πολυνομία και το διοικητικό χάος δυστυχώς επικαιροποιούνται, καθώς αντί το παρόν σχέδιο νόμου να ενοποιεί, κατακερματίζει και δεν ενοποιεί διατάξεις του ν.4412/2016. Αντίθετα, προσθέτει ρυθμίσεις, καθιστώντας τον τελικώς ένα νομικό λαβύρινθο.

Σε ό,τι αφορά την απουσία αξιολόγησης και εκτέλεσης -και τελειώνω- τίθεται το ερώτημα ποιος ελέγχει την τελική εκτέλεση των δημοσίων συμβάσεων. Δεν αρκεί η δημοσίευση αυτής στη «Διαύγεια», πρέπει να υπάρχει θεσμοθετημένος έλεγχος τόσο της πορείας όσο και του αποτελέσματος και αυτό απουσιάζει.

Για τους ανελκυστήρες αναφέρθηκαν ήδη αρκετά. Δεν θα πω περισσότερα.

Τελειώνω με τα Οργανωμένα Βιομηχανικά Πάρκα και με τη μεταρρύθμιση σε ότι αφορά την ίδρυση, την επέκταση και τον εκσυγχρονισμό. Οι οργανισμοί που έχουν υπό την εποπτεία τους και λαμβάνουν κέρδος από τα βιομηχανικά πάρκα, ξέρετε ότι υπάρχει ένα πάρα πολύ μεγάλο πρόβλημα με όλους όσοι είναι εγκατεστημένοι εκεί, με τους κανονισμούς λειτουργίας τους, τους οποίους δεν τους έχουν προσυπογράψει, εντούτοις οφείλουν να συμμορφωθούν. Και αυτό έχει τεθεί σε προηγούμενα νομοσχέδια. Γι’ αυτό προτείνεται η δημιουργία νέων επιχειρηματικών πάρκων, επιδοτήσεις και υποστήριξη για μικρές επιχειρήσεις μέσω θερμοκοιτίδων, ώστε η μεταρρύθμιση να είναι και δίκαιη και βιώσιμη για όλους και να μπορέσει να ενισχυθεί η αποκέντρωση στην αγορά και να αποκλειστεί η δυνατότητα να μην μπορούν οι μικρομεσαίοι να επιχειρούν.

Συμπερασματικά, το νομοσχέδιο αυτό αποδυναμώνει τη διαφάνεια τις δημόσιες συμβάσεις, περιορίζει την πρόσβαση στη δικαστική προστασία, θέτει φραγμούς στους ίδιους υπαλλήλους του Δημοσίου, δεν αντιμετωπίζει σε κανέναν βαθμό την ουσία του προβλήματος, που είναι η ενίσχυση της λογοδοσίας και της χρηστής διοίκησης. Η χώρα χρειάζεται διαφάνεια, δεν χρειάζεται ούτε επιτάχυνση προς την ασυδοσία ούτε συνέχιση στη διασπάθιση δημοσίου χρήματος με απευθείας αναθέσεις.

Σας ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και για τον χρόνο.

Τώρα τον λόγο έχει ο κ. Δημητροκάλλης, ανεξάρτητος Βουλευτής. Αμέσως μετά θα πάμε στον Κοινοβουλευτικό Εκπρόσωπο του ΣΥΡΙΖΑ, τον κ. Παππά.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Ευχαριστώ, κύριε Πρόεδρε.

Κύριε Μητσοτάκη, η χώρα δεν κυβερνιέται πια. Διαχειρίζεται την παρακμή της και εσείς, αντί να σταματήσετε το κακό, το μονιμοποιείτε. Κτίζετε πάνω του καριέρες, στήνετε μηχανισμούς, θωρακίζετε την ασυδοσία των «ημετέρων». Δεν είναι απλώς λάθη, είναι επιλογές. Δεν είναι αστοχίες, είναι στρατηγική εξαπάτησης και λεηλασίας. Δεν πέρασαν παρά μόνο λίγες μέρες από τις νέες αποκαλύψεις για τα διαχρονικά όργια στον ΟΠΕΚΕΠΕ, ένα σκάνδαλο που χτυπά την καρδιά της δικής σας Κυβέρνησης, και ποια ήταν η αντίδρασή σας; Η γνώριμη: Πλύνατε τα χέρια σας, ρίξατε τις ευθύνες στο παρελθόν και παρουσιαστήκατε ως υπεράνω συμψηφισμών.

Μα, η υποκρισία έχει και τα όριά της, κύριε Μητσοτάκη. Εσείς που κατηγορείτε πάντα τους άλλους, τώρα παριστάνετε τον θεματοφύλακα της ηθικής. Η αλήθεια, όμως, είναι ξεκάθαρη. Το σκάνδαλο έχει όνομα: Βορίδης, Αυγενάκης, οι διορισμένοι σας, με την πλήρη κάλυψη του κόμματός σας. Φτάνει πια με τους ανασχηματισμούς ευθύνης και τα τεχνικά λάθη. Ή θα υπάρξει κάθαρση ή θα μείνετε συνυπεύθυνος.

Όμως, ο ΟΠΕΚΕΠΕ δεν είναι το μόνο. Το κακό έχει βάθος και έκταση. Έξι χρόνια μετά την ανάληψη της εξουσίας, το κυβερνητικό σας αφήγημα έχει διαλυθεί κάτω από το βάρος της πραγματικότητας και της λαϊκής οργής. Τα Τέμπη, οι υποκλοπές, η ακρίβεια, η ατιμωρησία, η κομματικοποίηση των θεσμών, οι παρεμβάσεις σας στη δικαιοσύνη, το φιάσκο με τις τιμές, τα «golden boys» και τα διορισμένα ρουσφέτια, όλα φτιάχνουν ένα τοπίο εθνικής παρακμής. Πάνω από είκοσι τρεις παραιτήσεις και καρατομήσεις Υπουργών και εσείς συνεχίζετε ατάραχος, κρυμμένος πίσω από δήθεν επανεκκινήσεις. Κανένα άλλοθι δεν σώζει το αφήγημά σας.

Ο ελληνικός λαός δεν ζητά διορθώσεις, κύριε Μητσοτάκη, ζητά ανατροπή. Η οικονομία σας; Μία βιτρίνα. Ο πολίτης δεν ζει με οικονομικούς δείκτες, αλλά με ανάγκες. Πληρώνει ρεύμα σε δόσεις, ψωνίζει με φειδώ, ψάχνει δεύτερη δουλειά. Αυτή είναι η αλήθεια σας. Η ακρίβεια τσακίζει τα νοικοκυριά και η νέα γενιά ξενιτεύεται. Η Ελλάδα των πολλών υποφέρει, ενώ οι λίγοι ευημερούν. Η κοινωνία διαλύεται και η επιβίωση γίνεται καθημερινός αγώνας.

Και για να περάσω στο μεταναστευτικό, διαπράξατε πολιτική απάτη. Από «μηδενική ανοχή» περάσαμε στη λογική των ΜΚΟ και των ροών «φαντάσματος». Κανένα σχέδιο επιστροφών, καμία εθνική στρατηγική. Τα νησιά μας έγιναν αποθήκες λαθρομεταναστών και οι πόλεις μας πολυπολιτισμικά εργαστήρια. Η ανοχή σας στην πληθυσμιακή αλλοίωση είναι εθνικά εγκληματική. Την ίδια ώρα οι τοπικές κοινωνίες εγκαταλείπονται, διασύρονται όταν αντιδρούν και υποχρεώνονται να ζουν με την ανασφάλεια, τον φόβο και τη βία.

Και στα εθνικά θέματα τι κάνατε; Τίποτα. Η πιο πρόσφατη απόδειξη της διπλωματικής σας γύμνιας είναι η δημόσια ταπείνωση που υπέστη η Ελλάδα από τον Στρατηγό Χαφτάρ. Ο ηγέτης της Ανατολικής Λιβύης ακύρωσε τη συνάντηση με τον Υπουργό Μετανάστευσης Θάνο Πλεύρη και τον κήρυξε ανεπιθύμητο. Μια χώρα που κάποτε θεωρούσε την Ελλάδα στρατηγικό της σύμμαχο τώρα δεν διστάζει να σας εξευτελίζει διπλωματικά, ακόμα και ας εκπροσωπούσατε -υποτίθεται- την Ευρωπαϊκή Ένωση.

Και ενώ αυτό το διπλωματικό Βατερλό καταγράφεται, η Κρήτη βουλιάζει. Πάνω από χίλιοι πεντακόσιοι παράνομοι μετανάστες αποβιβάσθηκαν σε λίγες μόνο ημέρες, ερχόμενοι από τη Λιβύη. Ολόκληροι οικισμοί μετατρέπονται σε αυτοσχέδιους καταυλισμούς. Οι τοπικές αρχές εκλιπαρούν για βοήθεια κι εσείς απλώς κοιτάτε. Πού είναι η αποτελεσματικότητα που διαφημίζετε; Πού είναι τα περίφημα κλειστά σύνορα; Πού είναι η διπλωματική ισχύς σας, όταν σας ακυρώνει δημόσια ένας τοπικός ηγέτης; Αυτό δεν είναι ανικανότητα, είναι πλήρης διάλυση της εθνικής αξιοπρέπειας και κυριαρχίας. Είναι η τελική επιβεβαίωση ότι η Νέα Δημοκρατία έχει χάσει τον έλεγχο εντός και εκτός συνόρων.

Μετά από μία σειρά εξευτελιστικών διπλωματικών επεισοδίων που εκθέτουν την ελληνική εξωτερική πολιτική διεθνώς, ο Κυριάκος Μητσοτάκης εμφανίστηκε χθες εδώ στη Βουλή, επιχειρώντας απεγνωσμένα να πείσει πως ελέγχει την κατάσταση που διαμορφώνεται στην Κρήτη. Η αλήθεια, όμως, είναι πολύ διαφορετική και εξαιρετικά επικίνδυνη. Η αποτυχημένη επίσκεψη του Υπουργού Εξωτερικών Γεώργιου Γεραπετρίτη στη Λιβύη και η ταπεινωτική εκδίωξη του Υπουργού Μετανάστευσης Θάνου Πλεύρη καταδεικνύει τη διπλωματική ανυπαρξία της Ελλάδας σε ένα μέτωπο κρίσιμο για τα εθνικά μας συμφέροντα.

Μέσα σε αυτό το κλίμα της εθνικής υποχώρησης, ο κ. Μητσοτάκης εμφανίστηκε να μιλά για έλεγχο της κατάστασης, την ώρα που η Κρήτη δέχεται καθημερινά μαζικά κύματα εκατοντάδων μεταναστών σε ένα σκηνικό που θυμίζει υβριδικό πόλεμο. Η Κυβέρνησή σας μας φέρνει μία τροπολογία με μέτρα προσχηματικά, χωρίς στρατηγική και χωρίς αποτροπή. Αναστολή ασύλου για τρεις μήνες, κλειστές δομές και μετακινήσεις μεταναστών από νησί προς την ηπειρωτική χώρα, λες και το πρόβλημα λύνεται με εσωτερική ανακύκλωση.

Όμως, η ουσία δεν κρύβεται. Η Ελληνική Κυβέρνηση απέτυχε να μπλοκάρει το τουρκολιβυκό μνημόνιο που παραβιάζει τη θαλάσσια κυριαρχία μας, απέτυχε να διασφαλίσει την ελληνική παρουσία και επιρροή στη Λιβύη, την ώρα που η Τουρκία εγκαθιστά βάσεις και κυριαρχία σε μία κρίσιμη περιοχή.

Και τώρα αφήνετε την Κρήτη ανοχύρωτη σε ένα μεταναστευτικό ρεύμα που λειτουργεί ως εργαλείο αποσταθεροποίησης. Η κατάσταση αυτή δεν είναι απλώς κρίση, είναι εθνική απειλή και η Κυβέρνηση της Νέας Δημοκρατίας αντί να υπερασπιστεί την Ελλάδα, διαχειρίζεται την ήττα μας με όρους επικοινωνίας.

Καλούμε την κυβέρνηση να μην αποδεχτεί τη σταδιακή μετατροπή της Κρήτης σε νησί φιλοξενίας, σε μία νέα Μόρια της Ανατολικής Μεσογείου, ούτε να συνεχίσει μια εξωτερική πολιτική υποτέλειας, φοβίας και αδράνειας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η Ελλάδα χρειάζεται τώρα πατριωτική αποφασιστικότητα, γεωπολιτική αντίσταση και εθνική επανεκκίνηση. Η Κρήτη είναι Ελλάδα. Η Μεσόγειος δεν είναι τουρκολιβυκή. Και το μέλλον μας δεν θα το διαχειριστεί μία κυβέρνηση ήσσονος εθνικής ευθύνης. Η Τουρκία προκαλεί καθημερινά κι εσείς κρατάτε χαμηλούς τόνους. Ό,τι κάνατε, δηλαδή, και με τη Συμφωνία των Πρεσπών που θα την καταργούσατε, αλλά τελικά την εφαρμόζετε χωρίς καμία ένσταση. Η εξωτερική σας πολιτική έχει υποταχθεί στις δημόσιες σχέσεις. Όμως, η εθνική κυριαρχία δεν διασφαλίζεται με δεξιώσεις, αλλά με αποφασιστικότητα και εθνική στρατηγική.

Και σαν να μην έφταναν όλα αυτά, φέρνετε τώρα ένα νομοσχέδιο-ντροπή για το δημόσιο χρήμα και τις απευθείας αναθέσεις. Με το άρθρο 30 αυξάνεται το παράβολο για την άσκηση προσφυγής εμποδίζοντας ουσιαστικά τους μικρούς επαγγελματίες να προσφύγουν κατά των στημένων διαγωνισμών. Η δικαιοσύνη γίνεται προνόμιο ισχυρών.

Στο άρθρο 23 μειώνετε τις προθεσμίες προσφυγής από δέκα σε πέντε μέρες. Ο ΣΑΤΕ σας το φώναξε. Είναι αντισυνταγματικό και αντίθετο με το ευρωπαϊκό δίκαιο. Μα, εσάς δεν σας νοιάζει. Ό,τι δεν φαίνεται, περνά. Ό,τι δεν προσβάλλεται, καθαγιάζεται. Σκοπός σας δεν είναι η διαφάνεια, αλλά η επιτάχυνση της μοιρασιάς. Πριν μιλήσει κανείς, έχουν φύγει τα λεφτά.

Ταυτόχρονα, ο Άδωνις Γεωργιάδης φέρνει διάταξη που επιτρέπει νομικά πρόσωπα ιδιωτικού δικαίου που λαμβάνουν κρατική ευρωπαϊκή χρηματοδότηση να κάνουν απευθείας αναθέσεις μέχρι 100.000 ευρώ, χωρίς καμία δημοσιότητα, ούτε στο «Διαύγεια» ούτε στο ΚΗΜΔΗΣ. Δηλαδή μυστικές αναθέσεις με δημόσιο χρήμα. Αυτό δεν είναι κράτος, είναι οργανωμένο πλιάτσικο με νομικό μανδύα. Κανένα επιτελικό μοντέλο, μόνο επιτελικός παρασιτισμός. Ακόμα και το Ελεγκτικό Συνέδριο σάς είπε όχι και το αγνοήσατε, γιατί δεν σας βολεύει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Κύριε Πρόεδρε, τελειώνω σε μισό λεπτάκι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε φτάσει τα δέκα λεπτά, κύριε συνάδελφε.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Μισό λεπτάκι και τελείωσα, κύριε Πρόεδρε.

Ό,τι δεν ταιριάζει στον μηχανισμό εξουσίας σας το απορρίπτετε. Η Ελλάδα έχει μετατραπεί σε κράτος «ημετέρων», ρουσφετιών, διορισμών, αδιαφάνειας και συγκάλυψης.

Και για να τελειώσω…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε τελειώσει, κύριε συνάδελφε. Σας παρακαλώ!

**ΙΩΑΝΝΗΣ ΔΗΜΗΤΡΟΚΑΛΛΗΣ:** Εμείς θα ψηφίσουμε την τροπολογία. Εγώ προσωπικά θα ψηφίσω στην τροπολογία παρ’ όλο που είναι το λιγότερο που θα μπορούσατε να φέρετε.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει τώρα ο Κοινοβουλευτικός Εκπρόσωπος του ΣΥΡΙΖΑ, μετά θα μιλήσει ο κ. Σπάνιας, η κ. Χρηστίδου και ο κ. Μάντζος.

Ορίστε, κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ:** Ευχαριστώ πάρα πολύ, κύριε Πρόεδρε.

Επιτρέψτε μου να ξεκινήσω λέγοντας εμφατικά ότι η τοποθέτηση εκρηκτικού μηχανισμού στην πολυκατοικία που μένει ο δημοσιογράφος Γιάννης Πρετεντέρης είναι απόλυτα καταδικαστέα και ανατριχιαστική. Με ανθρώπους που επιλέγουν να προβαίνουν σε τέτοιες πράξεις δεν μπορεί κανείς να ανοίξει διάλογο. Δεν αφορά κανέναν το ποιες θέσεις εκφράζει ο κ. Πρετεντέρης και μια τέτοια απόπειρα είναι καταδικαστέα, είναι ανατριχιαστική και δεν έχει καμία θέση στη δημοκρατία μας. Σε κάθε περίπτωση, αρνούμαι να κάνω και οποιαδήποτε αναφορά στις απόψεις τις οποίες εκφράζει. Δεν αφορά κανέναν αν υποστηρίζει ή δεν υποστηρίζει την Κυβέρνηση, αν υποστηρίζει ή όχι τον ΣΥΡΙΖΑ. Η πράξη αυτή είναι απολύτως καταδικαστέα.

Ένα δεύτερο σημείο στο οποίο θέλω να σταθώ πριν μπω στα θέματα που απασχολούν τη χώρα έχει να κάνει με το εξής: Πριν λίγες μέρες, η κ. Ζαχαράκη τοποθετήθηκε. Και επειδή είμαστε στις ημέρες συμπλήρωσης των μηχανογραφικών, ζήτησε από τις οικογένειες των υποψήφιων φοιτητών να συνυπολογίσουν αν μπορούν να ανταποκριθούν, λέει, στο να πάει το παιδί να σπουδάσει στην επαρχία, αν μπορεί να πάει στην Κομοτηνή, στην Καστοριά, στην Κοζάνη, στην Κρήτη. Ποιο ακριβώς είναι το επόμενο βήμα; Θα προτείνει και εναλλακτικές η Υπουργός Παιδείας; Σε ποιους; Στους μαθητές και τις μαθήτριες που κόπιασαν, πέτυχαν και προσδοκούν να έχουν μια θέση στο δημόσιο πανεπιστήμιο βγαίνει η εκπρόσωπος της πολιτείας και τους λέει για μηδέν φοιτητική μέριμνα και να μην ελπίζουν σε κάτι; Στην Αλεξάνδρας και στην Πατησίων για πτυχίο και χωρίς ελάχιστη βάση εισαγωγής. Διότι αν μπορείς να αγοράσεις το πτυχίο, δεν χρειάζεται να διαβάσεις.

**ΧΡΙΣΤΙΝΑ ΑΛΕΞΟΠΟΥΛΟΥ:** Για τα λεφτά…(δεν ακούστηκε)

**ΝΙΚΟΛΑΟΣ ΠΑΠΠΑΣ:** Η κ. Ζαχαράκη πρέπει να ανακαλέσει αυτή τη δήλωση και να μας πει τι μπορεί και τι πρέπει να κάνει, για να μπορέσουν όλοι οι επιτυχόντες φοιτητές να πάνε στα πανεπιστήμια να σπουδάσουν. Οι πόλεις της επαρχίας που έχουν τμήματα τα οποία απομειώνονται σε αριθμό φοιτητών υποφέρουν. Μην κάνετε ότι δεν τα βλέπετε.

Και έρχομαι στην τροπολογία. Βεβαίως δεν είναι στην Αίθουσα ο κ. Θεοδωρικάκος ο οποίος έχει υπερηφανευτεί πάρα πολλές φορές στο παρελθόν για το ότι έχει συμβάλει στην κεντρώα στροφή του κ. Μητσοτάκη, η οποία έχει πάει κουβά, έχει τελειώσει. Ο κ. Μητσοτάκης έχει στην προθήκη και τη διοίκηση εξέχοντα στελέχη της ελληνικής ακροδεξιάς, τα οποία όταν τα ακούς δεν τα ξεχωρίζεις από τη συλλογιστική που αναπτύσσουν και από αυτό εδώ το Βήμα τα υπολείμματα της τυπικής ακροδεξιάς. Και αυτή είναι η πραγματικότητα για τη Νέα Δημοκρατία.

Θα έλεγα ότι η στάση της Νέας Δημοκρατίας και του συγκεκριμένου Υπουργού δεν εκπλήσσει, διότι αυτή είναι η παράδοσή του. Ήρθε ο άνθρωπος με τις αποσκευές του από τον Λαϊκό Ορθόδοξο Συναγερμό, από τον κ. Καρατζαφέρη, ο οποίος ιστορικά φαίνεται να έχει πάρα πολύ καλές σχέσεις με την οικογένεια Μητσοτάκη, από τον πατέρα Κωνσταντίνο Μητσοτάκη. Έκανε κόμμα όταν εξελέγη Πρόεδρος της Νέας Δημοκρατίας ο Κωνσταντίνος Καραμανλής, έστειλε τα στελέχη του επί Σαμαρά ή του έφυγαν, δεν ξέρω, και στις τελευταίες εκλογές έβγαινε και στα παράθυρα, κυρίως στον ΣΚΑΪ, και μας έλεγε ότι οι Ευρωπαίοι ηγέτες κυνηγάνε τον Μητσοτάκη για να του κάνουν μία χειραψία. Αυτή είναι η εξέλιξη. Η ακροδεξιά έχει περάσει το κατώφλι της Νέας Δημοκρατίας, πήγε από την προθήκη στη διοίκηση και τώρα τη διαφεντεύει.

Και αυτή η διολίσθηση της Νέας Δημοκρατίας ενδεχομένως να ήταν αναμενόμενη. Μιλάμε για μια πολιτική επιλογή που είναι στον πυρήνα της στρατηγικής της και η οποία ανακαλύπτει συνωμοσίες που συμπεριλαμβάνουν απ’ ό,τι καταλαβαίνουμε εμείς από τα συμφραζόμενα και τον Συνήγορο του Πολίτη, τον Επίτροπο του Συμβουλίου της Ευρώπης για τα ανθρώπινα δικαιώματα, την Ύπατη Αρμοστεία του ΟΗΕ και βεβαίως τον Βαγγέλη Βενιζέλο.

Εδώ θα πρέπει να πω ότι το ΠΑΣΟΚ θα πρέπει να το ξανασκεφτεί και να καταψηφίσει την τροπολογία. Μη δώσετε τέτοια ανάσα στη Νέα Δημοκρατία. Θα πρέπει να υποστεί πολιτικό πλήγμα γι’ αυτή την επιλογή που παραβιάζει το Σύνταγμα και τις διεθνείς συνθήκες που έχει υπογράψει η χώρα. Μη δίνετε ανάσες σε μία Κυβέρνηση η οποία μέσα στα αδιέξοδά της κάνει ακραίες επιλογές. Δεν πρέπει να συμβεί αυτό, ειδικά από ένα κόμμα που αυτοπροσδιορίζεται και αυτοτοποθετείται στο προοδευτικό φάσμα.

«Αρχή άνδρα δείκνυσι», λοιπόν και για τον κ. Πλεύρη, όπως βεβαίως και για τον ίδιο τον κ. Μητσοτάκη, ο οποίος μας λέει ότι θα στείλει δύο φρεγάτες σε ένα μέτωπο χιλίων μιλίων για να σταματάνε καΐκια και φουσκωτά. Μην παίζετε με τη νοημοσύνη του ελληνικού λαού. Δεν είναι σοβαρά πράγματα αυτά!

Βεβαίως έρχεται και ο κ. Γεραπετρίτης και μας εξηγεί το πόσο δύσκολο είναι να φυλάξει κανείς τα θαλάσσια σύνορα και να μην υπάρχει πρόσβαση. Ας τα σκεφτούν αυτά όσοι επιτέθηκαν στην παράταξή μας στο παρελθόν.

Έρχομαι στα ζητήματα της οικονομίας που αφορούν και το νομοσχέδιο που συζητάμε. Είπε ο κ. Θεοδωρικάκος ότι με την ψήφιση της Εθνικής Αρχής για την Προστασία του Καταναλωτή, μια κρίσιμη μεταρρύθμιση –λέει- πιστεύει ότι μπορεί να συμβάλει στην εφαρμογή όρων υγιούς ανταγωνισμού στην αγορά, καλύτερο έλεγχο και εποπτεία της αγοράς.

Πάμε λίγο να τα δούμε. Ξηλώσατε τον Συνήγορο του Καταναλωτή και τοποθετήσατε τον άνθρωπο της αρεσκείας σας. Έχετε απαξιώσει τη Γενική Γραμματεία Καταναλωτή, οι καταναλωτικές ενώσεις δεν αποτελούν αντισυμβαλλόμενο σε έναν απαραίτητο διάλογο και βεβαίως δεν λαμβάνετε και τα μέτρα τα οποία αποτελούν ευρωπαϊκή νομοθεσία και μπορούν να προστατέψουν τον καταναλωτή.

Και εξηγούμαι. Την Οδηγία 2225 για το καπέλο των επιτοκίων, δηλαδή το πλαφόν των επιτοκίων, στα καταναλωτικά δάνεια, πότε θα τη φέρετε; Είστε αναρμόδιοι; Πείτε μας. Υπάρχει κάποιο πλάνο; Πληρώνει ο κόσμος καταναλωτικά δάνεια. Σφίγγουν τη θηλιά οι τράπεζες. Γράφουν από ενάμισι δισεκατομμύριο κέρδη. Θα κουνηθείτε καθόλου; Θα κινηθείτε σε αυτήν την κατεύθυνση;

Ως προς την Οδηγία 2167 για την προστασία της πρώτης κατοικίας για την προστασία δανειοληπτών σε ελβετικό φράγκο, την παρακάμψατε την πρόνοια της Οδηγίας. Και εχθές, ο κ. Πετραλιάς από τα κυβερνητικά έδρανα μας διάβαζε «mot à mot» την Οδηγία και μας εξηγούσε ότι πρέπει να ορίσει Δημοσιονομικό Συμβούλιο το οποίο θα κάμπτει και την κυβερνητική βούληση! Προσέξτε, θα έρχεται το Δημοσιονομικό Συμβούλιο με βάση αυτά που ψηφίσατε και θα υποδεικνύει αξιολογήσεις, εκτιμήσεις και μέτρα, ακόμα και σε αντίθετη κατεύθυνση από αυτήν που εσείς επιθυμείτε στο όνομα της Οδηγίας. Ψάχνετε τις Οδηγίες και άμα βρείτε κάτι που να διευκολύνει τη δημοσιονομική πειθαρχία, το φέρνετε προς τα μπροστά. Εάν υπάρχει κάτι στις ευρωπαϊκές Οδηγίες που προστατεύει τους καταναλωτές, το θάβετε.

Το πιο ακραίο παράδειγμα –και σας ανακοινώνουμε ότι θα καταθέσουμε αίτηση κατάθεσης εγγράφων για το συγκεκριμένο ζήτημα στο οποίο θα αναφερθώ, καθώς και σχετική ερώτηση- είναι ότι στα τέλη του Γενάρη που μας πέρασε, η Ευρωπαϊκή Επιτροπή παραπέμπει τη χώρα μας επί παραβάσει, επειδή δεν μειώνει τον ΦΠΑ στα βασικά είδη κατανάλωσης στα νησιά και στις μικρομεσαίες επιχειρήσεις, κύριοι. Μιλάμε για τα τέλη Γενάρη.

Την έχετε υπ’ όψιν σας αυτήν την επιστολή; Την έχετε παραλάβει; Έχουν παρέλθει δύο μήνες, μέσα στους οποίους είστε υποχρεωμένοι να απαντήσετε. Τι θα συμβεί με αυτό το ζήτημα; Θα αφήσετε την Ευρωπαϊκή Επιτροπή να προχωρήσει στη βάση της δικής σας αδράνειας; Θα πάμε στο Ευρωπαϊκό Δικαστήριο; Θα παραπεμφθεί η χώρα για μη τήρηση της ευρωπαϊκής νομοθεσίας, γιατί εσείς θέλετε να κομπάζετε για τα πλεονάσματα;

Άκουσον-άκουσον, η Ελλάδα καλείται επί παραβάσει, επειδή δεν έχει εφαρμόσει ευρωπαϊκές Οδηγίες που λένε για μηδενικό ΦΠΑ στα είδη πρώτης ανάγκης, μειωμένο ΦΠΑ στα νησιά και μείωση ΦΠΑ για τις μικρές επιχειρήσεις!

Θα καταθέσουμε, λοιπόν, αίτηση κατάθεσης εγγράφων και ερώτηση για να μας απαντήσετε.

Είπε ο κύριος Υπουργός ότι καταπολεμούν την ακρίβεια. Να δούμε λίγο τα στοιχεία τα χθεσινά για τον Μάιο του 2025; Το ηλεκτρικό ρεύμα, αύξηση 23% από πέρυσι. Είναι τέταρτη στην Ευρωπαϊκή Ένωση η Ελλάδα. Σε ετήσια αύξηση του ρεύματος είμαστε εννιά φορές ακριβότεροι, εννιά φορές πιο γρήγοροι στην αύξηση σε σχέση με την Ευρωπαϊκή Ένωση. Στα ενοίκια είναι 11,4% η αύξηση, ενώ είναι 3,2% στην Ευρωπαϊκή Ένωση. Τα έξοδα στέγασης που αφορούν τους λογαριασμούς στο σπίτι, δηλαδή φως, νερό, ενέργεια και άλλοι λογαριασμοί, η αύξηση είναι 7,2%, ενώ ο μέσος όρος στην Ευρωπαϊκή Ένωση είναι 3%. Στα ψάρια έχουμε 10% αύξηση, ενώ 2% είναι στην Ευρωπαϊκή Ένωση. Έχουμε και στις τηλεφωνικές υπηρεσίες επίσης αύξηση και σε άλλα τρόφιμα.

Επικαλέστηκε ο κ. Θεοδωρικάκος τα στοιχεία της ανεργίας που τη δείχνουν, λέει, στο 7,9%. Μάλιστα. Η ΕΛΣΤΑΤ, λοιπόν, δείχνει τριακόσιες εβδομήντα χιλιάδες ανέργους και η ΔΥΠΑ επτακόσιες σαράντα χιλιάδες ανέργους. Μην αρχίσετε πάλι τις φιλολογίες ότι είναι διαφορετικοί οι ορισμοί. Η επιλογή σας είναι στον δημόσιο διάλογο να προκρίνετε ένα ποσοστό ανεργίας, όπου αποκλείονται από αυτό οι μακροχρόνια άνεργοι και δεν υπολογίζονται και όποιος δουλεύει τέσσερις ώρες την εβδομάδα λογίζεται εργαζόμενος. Αυτό εννοείτε εσείς «απασχολούμενος». Γι’ αυτά κομπορρημονείτε. Γι’ αυτά περηφανεύεστε. Δική σας Υπηρεσία αποτιμά τους ανέργους στον αριθμό των επτακοσίων σαράντα χιλιάδων που σημαίνει 15,7% ανεργία. Και δεν μιλάω τώρα να λάβει κανείς υπ’ όψιν του και τις συνθήκες της δημογραφικής κατάρρευσης, τις οποίες με δική σας ευθύνη βιώνουμε.

Είπε ο κ. Θεοδωρικάκος ότι έχει αυξηθεί η βιομηχανική παραγωγή. Τον Απρίλη, λοιπόν, που μας πέρασε, η Ελλάδα είναι εικοστή όγδοη σε τριάντα δύο χώρες με μείωση της βιομηχανικής παραγωγής από πέρυσι κατά 4,5%. Κάντε μήνυση στη Eurostat. Τι να σας πω; Πείτε στη Eurostat ότι δεν τα λέει καλά ή αλλάξτε τις δηλώσεις σας.

Είπε ο κ. Θεοδωρικάκος ότι η δομή της οικονομίας είναι ακόμα τέτοια που παράγει ένα πολύ μεγάλο εμπορικό έλλειμμα. Συγγνώμη, τι κάνατε έξι χρόνια που κυβερνάτε; Τι κάνατε έξι χρόνια που κυβερνάτε; Τα δομικά προβλήματα της οικονομίας εντείνονται και πολλαπλασιάζονται. Το εμπορικό έλλειμμα πέρυσι ήταν το μεγαλύτερο όλων των τελευταίων ετών. Το ιδιωτικό χρέος επίσης αυξάνεται. Και όλα αυτά σε ένα περιβάλλον που η δική σας Κυβέρνηση είχε 120 δισεκατομμύρια ευρώ διαθέσιμα για να λύσει –υποτίθεται- αυτά τα διαρθρωτικά προβλήματα. Το αποτέλεσμα των πολιτικών σας είναι ότι έχουν ευνοηθεί αυτοί που βρίσκονται στο 10% με 15% της εισοδηματικής κλίμακας. Αυτό είναι το κεντρικό συμπέρασμα από αυτά τα οποία έχετε μέχρι στιγμής κάνει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε, λέγοντας ότι στον τομέα της οικονομίας έχει παρέλθει αρκετό διάστημα και μπορεί ο καθένας να βγάλει τα συμπεράσματά του και για το ποιες είναι οι προτεραιότητες και ποια είναι τα αποτελέσματα της πολιτικής της Νέας Δημοκρατίας. Καμία συναίνεση, κανένα «πάσο» δεν πρέπει να ακουστεί από προοδευτικά κόμματα. Αντίθετα, τα προοδευτικά κόμματα με πρωταγωνιστή τον ΣΥΡΙΖΑ πρέπει να αναλάβουμε τις απαραίτητες πρωτοβουλίες για να συγκροτηθεί παρά πολύ γρήγορα η αναγκαία εναλλακτική πρόταση στην Κυβέρνηση, η οποία διχάζει την κοινωνία και βάζει την οικονομία σε ακόμα μία δοκιμασία.

Ευχαριστώ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τώρα, για να το πω σωστά, τον λόγο έχει ο κ. Σπάνιας από τη Νέα Δημοκρατία, αμέσως μετά η κ. Χρηστίδου και μετά κ. Μάντζος.

Ορίστε, κύριε Σπάνια, έχετε τον λόγο.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Ευχαριστώ, κύριε Πρόεδρε.

Κύριε Υφυπουργέ, κύριοι συνάδελφοι, συζητούμε σήμερα το σχέδιο νόμου του Υπουργείου Ανάπτυξης. Ένας από τους βασικούς πυλώνες του σχεδίου νόμου είναι η βελτίωση της αποτελεσματικότητας στη διαχείριση των δημοσίων συμβάσεων. Για πρώτη φορά θεσπίζεται ένα σαφές και οργανωμένο σύστημα επαγγελματικής κατάρτισης και πιστοποίησης για τους δημοσίους υπαλλήλους που έχουν σταθερή εργασιακή σχέση αορίστου χρόνου, είτε με σύμβαση δημοσίου, είτε ιδιωτικού δικαίου, είτε που ασχολούνται με τη διαχείριση των δημοσίων συμβάσεων.

Η υλοποίηση αυτής της κατάρτισης γίνεται μέσα από θεσμική συνεργασία των αρμόδιων Υπουργείων και της Ενιαίας Αρχής Δημοσίων Συμβάσεων. Συγκροτείται το Μητρώο Επαγγελματιών Δημοσίων Συμβάσεων, ενταγμένο στο Κεντρικό Μητρώο Ανθρώπινου Δυναμικού του Δημοσίου. Θεσπίζονται οι διαδικασίες και ορίζονται τα προσόντα για την εγγραφή και τη διαγραφή τους στο Μητρώο. Ρυθμίζονται τα ειδικά υπηρεσιακά κίνητρα για τους πιστοποιημένους υπαλλήλους, όπως επίσης ορίζεται και η καταβολή ειδικής αποζημίωσης και η υποχρέωσή τους να δηλώνουν την περιουσιακή τους κατάσταση.

Η επιμόρφωση και η πιστοποίηση των στελεχών και γενικά η λειτουργία του όλου πλαισίου θα υποστηρίζεται θεσμικά από το νέο Τμήμα Δημοσίων Συμβάσεων στην Εθνική Σχολή Δημόσιας Διοίκησης και Αυτοδιοίκησης. Προβλέπεται, επίσης, η εφαρμογή νέων διατάξεων σε εκκρεμείς διαδικασίες, ενώ καταργούνται αναχρονιστικές ρυθμίσεις που αποτελούν τροχοπέδη στην εξέλιξη των διαδικασιών.

Δίνεται έμφαση στην αναμόρφωση των εθνικών υποδομών ποιότητας, διαμορφώνεται ένα επικαιροποιημένο και θεσμικά ενισχυμένο πλαίσιο, ευθυγραμμισμένο με τις προδιαγραφές της Ευρωπαϊκής Ένωσης και τους διεθνείς κανόνες. Ενισχύονται και αξιοποιούνται οι μηχανισμοί τυποποίησης, διαπίστευσης και μετεωρολογίας, όπου διαμορφώνεται ένα συνεκτικό πλαίσιο που εγγυάται την ασφάλεια των προϊόντων και των υπηρεσιών, ενισχύοντας την ανταγωνιστικότητα των επιχειρήσεων. Θεσπίζεται η εθνική πολιτική ποιότητας, προχωρώντας στη σύσταση ενός Εθνικού Ψηφιακού Μητρώου Πιστοποιήσεων και Ελέγχων. Συστήνεται, επίσης, Κυβερνητική Επιτροπή Ποιότητας με αρμοδιότητα τον στρατηγικό σχεδιασμό, τη χάραξη πολιτικής και την παρακολούθηση εφαρμογής των υποδομών ποιότητας σε εθνικό επίπεδο.

Είναι σημαντικό, επίσης, να τονίσουμε τη μετατροπή του Ελληνικού Οργανισμού Τυποποίησης και του Εθνικού Συστήματος Διαπίστευσης σε ανώνυμες εταιρείες, όπως και τις ρυθμίσεις για το μετοχικό τους κεφάλαιο και τη σύνθεση των οργάνων διοίκησης, έτσι ώστε να διασφαλίζεται η διαφάνεια, η αποτελεσματικότητα και η ακεραιότητα στη λήψη των αποφάσεων.

Ειδικότερα, ο Ελληνικός Οργανισμός Τυποποίησης καθίσταται φορέας με αναβαθμισμένο ρόλο, ως Εθνικός Οργανισμός Τυποποίησης, ενώ το νέο καταστατικό του εθνικού συστήματος διαπίστευσης ενισχύει το κύρος και την επιχειρησιακή του επάρκεια. Ενδυναμώνεται η οργανωτική συγκρότηση του Ελληνικού Ινστιτούτου Μετεωρολογίας ώστε να ανταποκρίνεται στις απαιτήσεις της αγοράς και της επιστήμης.

Στο νομοσχέδιο γίνονται, επίσης, σημαντικές αλλαγές που ενισχύουν την ευελιξία και τη διαφάνεια στη λειτουργία των ΟΤΑ. Γίνονται, επίσης, σημαντικές τροποποιήσεις στη συγκρότηση και λειτουργία της Ενιαίας Αρχής Δημοσίων Συμβάσεων, αυξάνεται ο αριθμός των συμβούλων και των μελών με την προβλεπόμενη δημόσια διαδικασία και τον διορισμό τους με Πράξη Υπουργικού Συμβουλίου και με τη γνώμη της Επιτροπής Θεσμών και Διαφάνειας της Βουλής. Συγκροτείται, επίσης, επταμελής επιτροπή για την άσκηση συγκεκριμένων αρμοδιοτήτων της Αρχής, ενώ παράλληλα βελτιώνονται οι προθεσμίες ανταπόκρισης στις επείγουσες αναθέσεις, διευκολύνονται οι διαδικασίες προσφυγής μέσω περιορισμού του όγκου των εγγραφών και της ανασταλτικής δύναμης των μέτρων, ενώ αυξάνονται τα προβλεπόμενα παράβολα ως μηχανισμός αποτροπής καταχρηστικών ενεργειών.

Σχεδιάζεται εκ νέου το θεσμικό πλαίσιο με τις μεταποιητικές δραστηριότητες στην Περιφέρεια Αττικής, επιδιώκοντας την εξισορροπημένη πρόοδο και την ισόρροπη χωρική κατανομή της βιομηχανικής δραστηριότητας, τον εκσυγχρονισμό του πλαισίου και την προστασία του περιβάλλοντος. Εισάγεται η υποχρέωση εφαρμογής πιστοποιημένων συστημάτων περιβαλλοντικής διαχείρισης και ετήσια υποβολή δελτίου βιομηχανικής κίνησης, όπως τροποποιούνται, επίσης, οι προϋποθέσεις για την ίδρυση νέων δραστηριοτήτων, προωθώντας την ανάπτυξη με όρους βιωσιμότητας.

Η αναμόρφωση έρχεται να καλύψει θεσμικά κενά του προηγούμενου νομοθετικού πλαισίου και εναρμονίζεται πλήρως με το αναπτυξιακό σχέδιο 4635, με στόχο τη διατήρηση της βιομηχανικής παρουσίας στην Αττική χωρίς περιβαλλοντική υποβάθμιση. Ενσωματώνεται, επίσης, η ευρωπαϊκή Οδηγία για την προσβασιμότητα, με ειδικές προβλέψεις για προϊόντα και υπηρεσίες που απευθύνονται σε άτομα με αναπηρία, όπως, επίσης, δίνεται η δυνατότητα συλλογικών αγωγών και κυρώσεις για τη μη συμμόρφωση.

Στο σχέδιο νόμου περιλαμβάνεται και η κατεπείγουσα υπουργική τροπολογία με την οποία η Κυβέρνηση προχωρά σε προσωρινή αναστολή της εξέτασης αιτήσεων ασύλου για όσους εισέρχονται παράνομα από τη Βόρεια Αφρική με πλωτά μέσα.

Κυρίες και κύριοι συνάδελφοι, στο σχέδιο νόμου εισάγεται ένα ολοκληρωμένο και θεσμικά θωρακισμένο πλαίσιο για τη διαχείριση των δημοσίων συμβάσεων, το οποίο ενισχύει τη διαφάνεια, διασφαλίζει την ποιότητα και βελτιστοποιεί τις διαδικασίες. Ο στρατηγικός στόχος της παρέμβασης αυτής είναι η διαμόρφωση ενός σύγχρονου, αποτελεσματικού και ανταγωνιστικού κράτους, ενός κράτους που λειτουργεί με υπευθυνότητα και διαφάνεια προς όφελος των πολιτών και της δημόσιας διοίκησης.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και για τον χρόνο.

Η κυρία Ραλλία Χρηστίδου έχει τώρα τον λόγο και ακολουθούν ο κ. Μάντζος και ο κ. Σταμάτης.

**ΡΑΛΛΙΑ ΧΡΗΣΤΙΔΟΥ:** Αξιότιμε κύριε Υπουργέ, κύριε Πρόεδρε, αγαπητοί συνάδελφοι, σήμερα παρακολουθήσαμε εδώ ένα… Τι να πω; Θυμάστε μια παλιά ταινία «Ο καλός, ο κακός και ο άσχημος»; Σήμερα είδαμε τον καλό, είδαμε τον κακό, τον άσχημο ψάξτε να τον βρείτε εσείς.

Είδαμε για ακόμα μία φορά το πρόσωπο του Ιανού σε αυτήν την Κυβέρνηση. Είδαμε έναν Υπουργό Μεταναστευτικής Πολιτικής και Ασύλου ο οποίος, μέχρι στιγμής, δεν έχει αποκηρύξει, δεν έχει ανακαλέσει, δεν έχει αποσύρει προηγούμενες δηλώσεις του με τις οποίες, ουσιαστικά, νομιμοποιούσε την κρατική βία με θανατηφόρο πρόθεση ως μέσο κρατικής πολιτικής, ως μέσο αποτροπής. Δεν το έχει ανακαλέσει αυτό.

Και από την άλλη, είδαμε έναν Υπουργό –καθηγητή, κιόλας, Συνταγματολόγο- ο οποίος παρουσίασε το άλλο πρόσωπο της Κυβέρνησης, ένα πρόσωπο μετριοπαθές, κεντρώο, το οποίο επικαλέστηκε την προστασία των ανθρώπων, των κατατρεγμένων -και λοιπά- οι οποίοι ζητούν άσυλο στη χώρα. Και γι’ αυτή η τροπολογία, η οποία κατατίθεται σήμερα και ζητάμε ως ανεξάρτητοι Βουλευτές ενταγμένοι στο Κίνημα Δημοκρατίας την απόσυρσή της, ουσιαστικά τι μας είπε; Ότι κατατίθεται για την προστασία τους, για να τους προστατεύσει από τους παράνομους διακινητές.

Αν εσείς και οι πολίτες που μας παρακολουθούν αισθάνονται ασφάλεια από μία πολιτεία που παρουσιάζει, στην ίδια συνεδρίαση, για το ίδιο θέμα, δύο εντελώς διαφορετικές πολιτικές οπτικές, ελάτε να πείτε ότι εμείς είμαστε οι περίεργοι, οι παράξενοι, οι λαϊκιστές, οι κατά φαντασίαν -πώς το είπατε;- ανθρωπιστές κ.λπ.

Και ξέρετε κάτι; Η εύκολη επίκληση ακραίων νομικών εξαιρέσεων, όπως είναι το άρθρο 15 της ΕΣΔΑ, αντί για σοβαρό σχεδιασμό, αναδεικνύει μια Κυβέρνηση χωρίς θεσμικά όρια, χωρίς στρατηγική και -το σημαντικότερο- χωρίς σεβασμό ούτε στους πολίτες που υποφέρουν και δέχονται ένα βάρος το οποίο δεν μπορούν να το σηκώσουν -και σε αυτό δεν υπάρχει καμία αμφιβολία, για να είμαστε απολύτως σαφείς- αλλά δεν δείχνει σεβασμό και στους ίδιους τους θεσμούς, τους οποίους υποτίθεται ότι υπερασπίζεται.

Το άρθρο αυτό που επιτρέπει παρεκκλίσεις από θεμελιώδη δικαιώματα μόνο σε συνθήκες πολέμου ή εξαιρετικού δημόσιου κινδύνου που απειλεί το έθνος, δεν μπορεί να χρησιμοποιείται ως γενικό εργαλείο μεταναστευτικής αποτροπής, χωρίς πλήρη τεκμηρίωση, χωρίς προηγούμενη κοινοποίηση στο Συμβούλιο της Ευρώπης και χωρίς σεβασμό στις διεθνείς υποχρεώσεις της χώρας. Ο Επίτροπος Ανθρωπίνων Δικαιωμάτων του Συμβουλίου της Ευρώπης, ο κ. Μάικλ Ο’ Φλάχερτι, είπε «Καλώ τα μέλη του ελληνικού Κοινοβουλίου να απορρίψουν την τροπολογία που προβλέπει την αναστολή της καταγραφής αιτήσεων ασύλου από πρόσωπα που φθάνουν διά θαλάσσης από τη Βόρεια Αφρική, καθώς και την εξαναγκαστική επιστροφή τους, χωρίς καταγραφή, στη χώρα καταγωγής ή προέλευσης τους. Η πρόταση αυτή θα νομιμοποιούσε την επιστροφή ανθρώπων αντιμέτωπων με κίνδυνο βασανιστηρίων…» -και λοιπά και λοιπά και λοιπά- «…υποχρεώσεων που απορρέουν από την Ευρωπαϊκή Σύμβαση Δικαιωμάτων του Ανθρώπου, τη Σύμβαση της Γενεύης… και λοιπά και λοιπά».

Η Ελλάδα έχει αντιμετωπίσει στο παρελθόν οξυμένες μεταναστευτικές πιέσεις, χωρίς ποτέ όμως να τεθεί σε εφαρμογή ισοδύναμο του άρθρου 48 του Συντάγματος, χωρίς να ανασταλούν θεμελιώδη δικαιώματα. Διότι τότε υπήρξε ενεργοποίηση θεσμικών εργαλείων όχι ρητορική καλλιέργειας φόβου. Διότι τότε είχατε επικαλεστεί στη σχετική ΠΝΠ -στην Πράξη Νομικού Περιεχομένου- το άρθρο 78 της Σύμβασης για τη λειτουργία της Ευρωπαϊκής Ένωσης, η οποία ενεργοποιήθηκε για να ζητηθεί η αλληλεγγύη και η θεσμική θωράκιση της Ελλάδας. Δεν είχατε επικαλεστεί το άρθρο 15 και τις συνθήκες, ότι δηλαδή οι συνθήκες προϋποθέτουν το άρθρο 15. Παρά ταύτα, ο Υπουργός σήμερα δήλωσε ότι το Υπουργείο δεν είναι πλέον ξενοδοχείο για όποιον έρχεται στη χώρα και ότι η παραμονή χωρίς άδεια ποινικοποιείται με φυλάκιση αντί για επιστροφή.

Δηλαδή απειλείται πλέον η αρχή της αναλογικότητας, καθώς και η ευθυγράμμιση με την Οδηγία 2008/115 περί επιστροφών, που απαγορεύει την αυθαίρετη ποινικοποίηση της διοικητικής παραμονής. Αν η Κυβέρνηση θεωρεί ότι μέχρι σήμερα οι διοικητικές αρχές λειτουργούσαν ως ξενοδοχεία, τότε δεν προσβάλλει μόνο την προηγούμενη πολιτική ηγεσία, αλλά το κύρος της δημόσιας διοίκησης και του ίδιου του ελληνικού κράτους και η φράση αυτή είναι ατυχής και βαθιά αντιθεσμική. Για ακόμη μία φορά οι τοπικές κοινωνίες από την απόλυτη αποτυχία και στη μεταναστευτική πολιτική καλούνται να σηκώσουν ένα βάρος που δεν τους αναλογεί. Είναι άδικο, είναι αδιέξοδο και πρωτίστως το πιο σημαντικό από όλα είναι ότι είναι πολιτικά ανεύθυνο.

Να προλάβω να μιλήσω και για το νομοσχέδιο που συζητάμε. Θα περίμενε σήμερα κανείς ότι ο Υπουργός θα κατέθετε ένα σχέδιο νόμου που πραγματικά θα έλυνε χρόνιες παθογένειες: την πολυδιάσπαση αρμοδιοτήτων, την έλλειψη επαγγελματισμού, την ασάφεια ρόλων, τον ελλιπή έλεγχο. Αντ’ αυτού βλέπουμε ένα νομοθέτημα που δεν θεραπεύει χρόνιες παθογένειες, αλλά τις καλύπτει κάτω από το χαλί, με ωραίες λέξεις και βαριές φράσεις. Η Κυβέρνηση μιλάει για αναμόρφωση του πλαισίου κατάρτισης των υπαλλήλων που χειρίζονται δημόσιες συμβάσεις, μιλάει για επαγγελματοποίηση, διαφάνεια και ανταγωνιστικότητα. Στην πράξη όμως -και το ξέρουμε πολύ καλά αυτό- το μόνο που φέρνει είναι περισσότερη σύγχυση, περισσότερο συγκεντρωτισμό και περισσότερα «παράθυρα» εξυπηρετήσεων.

Στο άρθρο 3 η λεγόμενη αναμόρφωση αφήνει άθικτη την κακοδαιμονία της διασποράς αρμοδιοτήτων -ούτε κουβέντα για μια πραγματική ενιαία αρχή που θα συγκεντρώνει ρόλους, ευθύνες και λογοδοσία-, με την πολυδιάσπαση να παραμένει, με συναρμοδιότητες και τις επικαλύψεις να διαιωνίζονται. Και το αποτέλεσμα -επειδή ο Πρωθυπουργός χθες μας μίλησε για αποτελέσματα, για την Ελλάδα των αποτελεσμάτων- είναι το κράτος να παραμένει δέσμιο στη γνωστή γραφειοκρατία «από τον Άννα στον Καϊάφα», που τελικά γεννά καθυστερήσεις, μπλοκαρίσματα και τελικά πολιτική συναλλαγή.

Στο άρθρο 6 το σχέδιο αφήνει εκτός κατάρτισης κρίσιμες κατηγορίες υπαλλήλων που ασκούν ελεγκτικά ή συναφή καθήκοντα. Δηλαδή τι μας λέτε; Ότι κάποιοι θα είναι μέσα στη θωράκιση διαφάνειας κι οι άλλοι απ’ έξω; Εδώ μιλάμε για σκανδαλώδη εξαίρεση, που ανοίγει κερκόπορτα σε πελατειακές πρακτικές. Αντί να χτίσει μία κοινή επαγγελματική κουλτούρα, φτιάχνει «παράθυρα» εξαιρέσεων που αδυνατίζουν τον έλεγχο.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας της κυρίας Βουλευτού)

Μια κουβέντα μόνο για τα κίνητρα και κλείνω, κύριε Πρόεδρε, και ευχαριστώ για την ανοχή σας.

Διαβάζω: «οικονομικά και υπηρεσιακά κίνητρα». Στην πράξη τι λέει; Έως 50% αποζημίωση. Έως! Ο καθένας ό,τι θέλει, όπως θέλει, όπου θέλει. Καμία ενιαία κλίμακα, κανένας σαφής κανόνας και φυσικά κανένας αντικειμενικός δείκτης αξιολόγησης. Ποιος τα ορίζει αυτά, ποιοι ωφελούνται και ποιοι μένουν απ’ έξω;

Και σαν να μην έφταναν όλα αυτά, το νομοσχέδιο παρακάμπτει το ΑΣΕΠ για μετατάξεις και προσλήψεις σε νέους οργανισμούς. Δημιουργεί έτσι θύλακες πελατειακού κράτους, έξω από κάθε έννοια αξιοκρατίας. Και να το πούμε ωμά: να τα βολέματα, να οι εξυπηρετήσεις, να τα «γραμμάτια». Ποιον κοροϊδεύετε όμως; Μιλάτε για αξιοκρατία, αλλά χτίζετε νέα κομματικά μαγαζιά μέσα στο Δημόσιο; Αν σας ενοχλεί το ΑΣΕΠ, να το πείτε καθαρά στον κόσμο: θέλουμε να διορίζουμε όποιον θέλουμε, τους δικούς μας, όποτε θέλουμε και όπως θέλουμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία Χρηστίδου, κλείστε με μία κουβέντα. Φθάσατε στα 10 λεπτά.

**ΡΑΛΛΙΑ ΧΡΗΣΤΙΔΟΥ:** Κλείνω, κύριε Πρόεδρε. Μία κουβέντα μόνο.

Εμείς αυτό που θέλουμε να διεκδικήσουμε είναι η αξιοκρατία και αυτό χρωστάμε στους πολίτες που ματώνουν για να πληρώνουν φόρους και βλέπουν τα λεφτά τους να χάνονται σε απευθείας αναθέσεις «φίλων». Εμείς αυτό διεκδικούμε, γιατί πιστεύουμε ότι η δημοκρατία, κύριε Πρόεδρε, δεν χτίζεται με φωτογραφικούς νόμους, χτίζεται με κανόνες που ισχύουν για όλους.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Μάντζος και αμέσως μετά ο κ. Σταμάτης, ο κ. Φλώρος κι ο κ. Κόντης.

**ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μετά τον κ. Μάντζο; Θέλετε να κάνετε την ομιλία σας;

**ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης):** Θα πάρω τον λόγο αφού τελειώσουν όλοι όσοι προαναφέρατε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία.

Ορίστε, κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα αρκεστώ να σταθώ σε τρία σημεία στην ομιλία μου: Πρώτον, στην πρωτοβουλία του ΠΑΣΟΚ - Κινήματος Αλλαγής για να μπει τείχος στο «πάρτι» των απευθείας αναθέσεων σε μια περίοδο που η χώρα μας ερευνάται συνεχώς για μια σειρά από οικονομικά σκάνδαλα από ευρωπαϊκούς οργανισμούς. Το σκάνδαλο του ΟΠΕΚΕΠΕ δηλώνει και καταδηλώνει ότι η Νέα Δημοκρατία και το σύστημα διακυβέρνησης της «Μαξίμου Α.Ε.» βλέπουν το κράτος με όρους λάφυρου ή έστω ιδιοκτησίας. Κατοχή, νομή, ακόμη και κυριότητα επικαλούνται πάνω στην κρατική εξουσία. Το ζήτημα των απευθείας αναθέσεων δεν είναι νέο, είναι παλιό, είναι ήδη έξι ετών. Τα τελευταία έξι χρόνια οι απευθείας αναθέσεις ξεπερνούν σε αξία τα 10,5 δισεκατομμύρια ευρώ. Το 70% του συνόλου των συμβάσεων έχουν αποτελέσει αντικείμενο απευθείας αναθέσεων, όπως μας δείχνει στις καθηλωτικές του εκθέσεις το Ελεγκτικό Συνέδριο.

Σύμφωνα με τη σημερινή μας τροπολογία εμείς προτείνουμε συγκεκριμένες τομές, τις οποίες καλούμε την Κυβέρνηση έστω και τώρα, στο «και 10΄» να τις αποδεχθεί. Τα πράγματα είναι εξαιρετικά απλά. Αν η Κυβέρνηση αρνηθεί αυτή την πρόταση είναι προφανές ότι επιλέγει να συνεχιστεί το «πάρτι» με τις απευθείας αναθέσεις στη δημόσια διοίκηση, σε μια πολύ κρίσιμη και αρνητική για την Ελλάδα σε ευρωπαϊκό επίπεδο συγκυρία μετά τα σκάνδαλα και τις υποθέσεις αδιαφάνειας και διαφθοράς.

Σημείο δεύτερο: Η νυχτερινή τροπολογία Πλεύρη για τη μεταναστευτική κρίση. Για το αν είναι ή όχι σύμφωνη με την Ευρωπαϊκή Σύμβαση Δικαιωμάτων του Ανθρώπου, το Σύνταγμα, τη Σύμβαση της Γενεύης, το διεθνές προσφυγικό δίκαιο, θα τοποθετηθούμε και αύριο στη σχετική συζήτηση. Είναι αξιακή θέση μας, όχι μόνο πολιτική αλλά και νομική: Η επίκληση του άρθρου 15 της Ευρωπαϊκής Σύμβασης των Δικαιωμάτων του Ανθρώπου έστω στην αιτιολογική έκθεση της τροπολογίας προκαλεί μείζον νομικό ζήτημα, οι δε απαντήσεις του Κυβερνητικού Εκπροσώπου και του Υπουργού των Εξωτερικών στον Ευάγγελο Βενιζέλο, αλλά και σε όλους τους νομικούς οι οποίοι έχουν τοποθετηθεί ήδη δημόσια, προκαλούν προβληματισμό. Διότι αυτό που ακούσαμε και από τον Υπουργό των Εξωτερικών είναι η παραδοχή της Κυβέρνησης ότι επικαλείται το άρθρο 15, τις προϋποθέσεις, και δεν το ενεργοποιεί. Δηλαδή δεν θα υπάρξει καν η ενημέρωση της Κυβέρνησης προς τον Γενικό Γραμματέα του Συμβουλίου της Ευρώπης, όπως αξιώνει η παράγραφος 3 του άρθρου 15, αλλά ευθέως θα παραβιαστεί η Ευρωπαϊκή Σύμβαση των Δικαιωμάτων του Ανθρώπου, χωρίς καν να τηρείται η διαδικασία του άρθρου 15, τόσο απροκάλυπτα. Και μάλιστα θα παραβιαστεί το άρθρο 15 γιατί και στην παράγραφο 2 του 15 απαγορεύεται η παρέκκλιση από τις διατάξεις της Ευρωπαϊκής Σύμβασης, όσον αφορά στην προστασία του δικαιώματος στη ζωή και όσον αφορά στην απαγόρευση της κακομεταχείρισης και των βασανιστηρίων. Πολλαπλή προβληματική προσέγγιση!

Και άλλες φορές βρέθηκε η χώρα μας σε ανάλογες περιπτώσεις και στον Έβρο -και ακούστηκε από αυτό το Βήμα- και στο βόρειο και ανατολικό Αιγαίο, στα Δωδεκάνησα. Ποτέ δεν έγινε επίκληση του άρθρου 15 της Ευρωπαϊκής Σύμβασης των Δικαιωμάτων του Ανθρώπου για την εξαίρεση από τη Σύμβαση. Δημιουργείται για πρώτη φορά από τη δικτατορία συνθήκη εξαίρεσης της χώρας από την εφαρμογή της ΕΣΔΑ. Η Κυβέρνηση επιχειρεί να εξαιρέσει τη χώρα μας από τον δικαστικό έλεγχο του Ευρωπαϊκού Δικαστηρίου των Δικαιωμάτων του Ανθρώπου ίσως γιατί γνωρίζει ότι η νομολογία και του Στρασβούργου και του Λουξεμβούργου σε πρόσφατες αποφάσεις και κατά της χώρας μας, δυστυχώς, και κατά της Ιταλίας και κατά της Ουγγαρίας είναι εντελώς αρνητική. Γι’ αυτό η διάταξη προσκρούει στο άρθρο 6 της Ευρωπαϊκής Σύμβασης των Δικαιωμάτων του Ανθρώπου και στο άρθρο 20 του Συντάγματος για τη δικαστική προστασία, διότι δεν θα δίνεται η δυνατότητα προσφυγής στο Ευρωπαϊκό Δικαστήριο των Δικαιωμάτων του Ανθρώπου αφού προσπαθεί η Κυβέρνηση να παρεκκλίνει από την ΕΣΔΑ, ενώ ζήτημα γεννάται και σε σχέση με το άρθρο 5 του Συντάγματος για την ελευθερία.

Στην ουσία όμως αναστολή ασύλου -το είπαμε ξανά και το είπε κι ο Πρόεδρος και χτες και σήμερα- σημαίνει αναστολή ή καθυστέρηση των επιστροφών. Οδηγεί σε εγκλωβισμό, σε παραμονή χωρίς την προοπτική της άμεσης επιστροφής ακόμη και όσων δεν έχουν προσφυγικό προφίλ. Ενώ δηλαδή υπάρχει διαδικασία, υπάρχει το νομοθετικό πλαίσιο εδώ και χρόνια, υπάρχουν διμερείς συμβάσεις με την Αίγυπτο και το Μπαγκλαντές από όπου προέρχεται σημαντικό ποσοστό, το 60% και πλέον των εισερχομένων αυτή τη στιγμή στην Κρήτη, συντριπτικό ποσοστό των οποίων, 98% περίπου, δεν έχουν προσφυγικό προφίλ. Διαβάζω, σύμφωνα με τα δεδομένα τα επίσημα της ελληνικής πολιτείας, ότι το 0,63% των υπηκόων του Μπαγκλαντές πήραν άσυλο, 1,79% των υπηκόων της Αιγύπτου πήραν άσυλο, άρα δεν έχουν προσφυγικό προφίλ. Ενώ υπάρχουν όλες αυτές οι διμερείς συμφωνίες για τις επιστροφές, υπάρχει το πλαίσιο, έρχεται αυτή η τροπολογία να οδηγήσει σε εγκλωβισμό και να παρεμποδίσει ή να καθυστερήσει τις επιστροφές.

Λύση θα ήταν η άμεση καταγραφή, η άμεση εξέταση των αιτημάτων ασύλου, η απόδοση του ασύλου στους πρόσφυγες και η απόρριψη για όλους τους άλλους, ώστε να επιστρέψουν άμεσα. Αλλά πώς να επιστρέψεις κάποιους αν πρώτα δεν τους καταγράψεις; Θα εμφανίσεις δηλαδή κάποιους στην Αίγυπτο, θα τους πεις «εξ όψεως Αιγύπτιοι φαίνονται, πάρτε τους πίσω» χωρίς να υπάρχει καταγραφή, να υπάρχουν ταξιδιωτικά έγγραφα -που δεν υπάρχουν σε αυτές τις περιπτώσεις-, έστω μία καταγραφή από τη χώρα τη δική μας, ώστε να υποχρεώσεις και την Αίγυπτο να δεχτεί την επιστροφή; Εκτός αν τελικά αυτό θέλετε με την τροπολογία αυτή, να κρύψετε μέσα από την αναστολή ασύλου, άρα και από την αναστολή των επιστροφών, την αδυναμία σας εδώ και χρόνια να εφαρμόσετε μια αποτελεσματική πολιτική επιστροφών ακόμα και σε χώρες οι οποίες είναι κατά τα λοιπά φίλιες, ακόμα και σε χώρες όπως η Αίγυπτος, που παρουσιάζεται ως σύμμαχη χώρα, η οποία αρνείται να συνεργαστεί όσον αφορά στις επιστροφές.

Και αλήθεια, είχε αξία να μας πει κάποια στιγμή ο Υπουργός των Εξωτερικών γιατί δεν εκτελούνται σήμερα επιστροφές στην Αίγυπτο που είναι και φίλη χώρα. Και αλήθεια, πιστεύετε –το είπε ο κ. Λαζαρίδης- ότι στέλνετε μήνυμα στους διακινητές; Ενδιαφέρονται οι διακινητές για το άσυλο που θα πάρουν όσοι τους πληρώνουν αδρά για να περάσουν τη Μεσόγειο; Δεν τους νοιάζει τίποτα ούτε το άσυλο ούτε η ζωή, παρά μόνο το κέρδος τους.

Εμείς θέλουμε ουσία, λύσεις, όχι ευχολόγια, λύσεις, ευρωπαϊκές λύσεις, που δεν θα προκαλούν την αντίδραση του Επιτρόπου Ανθρωπίνων Δικαιωμάτων του Συμβουλίου της Ευρώπης, με πραγματική αλληλεγγύη από την Ευρωπαϊκή Ένωση για την ισόρροπη κατανομή των αιτούντων άσυλο και μέσα στη χώρα μας, ώστε να μην είναι μόνο στα πεδία πρώτης υποδοχής, αλλά και με τις υπόλοιπες χώρες μέλη της Ευρωπαϊκής Ένωσης. Αυτό θα ήταν μια ευρωπαϊκή προσέγγιση αποτελεσματική μαζί με τα εθνικά μέτρα που προείπα, αλλά εσείς όλα επικοινωνία.

Ο κύριος Υπουργός Μετανάστευσης σήμερα μας είπε για το μενού των μεταναστών που δεν είναι μενού, είναι αναφορά στην προκήρυξη του έργου που έγινε πριν από κάποια χρόνια, και δεν λέτε για τις αναθέσεις των διαγωνισμών με έναν συμμετέχοντα, με αυξήσεις του κόστους σε σχέση με το παρελθόν που παίρνουν επιδόματα οι μετανάστες. Σας απασχολεί μόνο το τι τρώνε, αλλά όχι ποιος τους ταΐζει και πόσο πληρώνετε για να τους ταΐσει. Αν σας ενδιαφέρει τι τρώνε, υπάρχει λύση για σκληρή αντιμεταναστευτική πολιτική. Ταΐστε χοιρινό στους μουσουλμάνους. Εκεί να δείτε σκληρή αντιμεταναστευτική πολιτική. Αυτό είναι πράγματι δηλωτικό των προθέσεων της Νέας Δημοκρατίας.

Μιλήσατε σήμερα –ο κ. Πλεύρης- για τις ΜΚΟ που βγάζουν λεφτά. Μα, το 2020 ο κ. Μηταράκης είχε φτιάξει ειδικό μητρώο, ακριβώς για να υπάρχουν αυστηρές εγγραφές με διαφάνεια και αυστηρότητα σε αυτό το μητρώο. Και τώρα λέτε ότι υπάρχουν ΜΚΟ που εξακολουθούν να βάζουν λεφτά; 5 χρόνια τι κάνετε; Πότε μας κοροϊδεύατε, τότε ή σήμερα;

Σημείο τρίτο και κλείνω. Λιβύη και ελληνική εξωτερική πολιτική. Ακούσαμε πάρα πολλά όλες αυτές τις μέρες και σήμερα από τον Υπουργό των Εξωτερικών. Για την ουσία της υπόθεσης των ελληνολιβυκών σχέσεων, τίποτα ή έστω ελάχιστα. Πότε θα υπάρξουν απαντήσεις για την πολιτική της χώρας μας με τη Λιβύη;

Έγινε μια επιλογή το 2019-2020. Επενδύθηκε το σύνολο του διπλωματικού κεφαλαίου της χώρας στον Χάφταρ, σε μια επιλογή ριψοκίνδυνη τουλάχιστον, η οποία πάντως και αυτή στη συνέχεια εγκαταλείφθηκε πλήρως. Καταφέραμε να είμαστε απόντες και από την ανατολική και από τη δυτική Λιβύη. Καταφέραμε δύο κρατικές οντότητες ή ημικρατικές ή μη κρατικές οντότητες που είναι σε εμφύλιο πόλεμο τόσα χρόνια να διαφωνούν στα πάντα, παρά μόνο στο πώς θα τα βρουν με την Τουρκία και θα τα σπάσουν με την Ελλάδα.

Πώς θα εξηγηθεί το πώς ένας δήθεν στρατηγικός σύμμαχος της χώρας, ένας στρατάρχης στην ανατολική Λιβύη -περί αυτού πρόκειται- και τα παιδιά του μετατρέπεται πλέον σε στρατηγικό εχθρό και με την εργαλειοποίηση των μεταναστευτικών ροών, αλλά και με το τουρκολιβυκό μνημόνιο που πολύ βολικά το ξεχνάμε εδώ μέσα που θα κυρωθεί σε λίγες μέρες από το Τομπρούκ και τη Βεγγάζη;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Μάντζο.

**ΔΗΜΗΤΡΙΟΣ ΜΑΝΤΖΟΣ:** Και αλήθεια, τι έγινε στη Βεγγάζη που πήγε ο κύριος Υπουργός των Εξωτερικών; Γιατί μετά αυξήθηκαν οι ροές; Ποια είναι η προσήλωση στο Διεθνές Δίκαιο που μας ενώνει με τη Λιβύη που είπε ο κ. Γεραπετρίτης; Είναι η εργαλειοποίηση των μεταναστών προσήλωση στο Διεθνές Δίκαιο, η ανοχή και η επένδυση στα κυκλώματα διακίνησης μεταναστών;

Αλήθεια, πόσο καιρό γνωρίζετε για τη μετακίνηση των μεταναστών; Ενάμιση χρόνο έρχονται στη Γαύδο. Πόσες ενέργειες έχουν αναληφθεί; Πόσες φορές ειπώθηκε κάτι στο Συμβούλιο των Υπουργών Μετανάστευσης και Ασύλου; Πόσες φορές ο Πρωθυπουργός μίλησε στο Ευρωπαϊκό Συμβούλιο; Σήμερα μίλησε η κ. Φον ντερ Λάιεν. Γιατί σήμερα; Πόσοι μήνες προηγήθηκαν και δεν είπε κουβέντα ο κύριος Πρωθυπουργός γι’ αυτά τα ζητήματα;

Και μια ακροτελεύτια παρατήρηση, κύριε Πρόεδρε, και σας ευχαριστώ για την ανοχή.

Πάει πολύ η Κυβέρνηση της Νέας Δημοκρατίας και προσωπικά ο Πρωθυπουργός να αμφισβητούν τα έργα μιας κυβέρνησης ΠΑΣΟΚ, της κυβέρνησης Παπανδρέου, που τόλμησε και αποτύπωσε σε χαρτί τα απώτατα όρια της ελληνικής δυνητικής αποκλειστικής οικονομικής ζώνης με δημοσίευση τόσο στην Ευρωπαϊκή Ένωση όσο και στον ΟΗΕ.

Επιλεκτική μνήμη ή άγνοια; Δεν ξέρω τι είναι χειρότερο. Ένας Πρωθυπουργός που επικαλείται από το παρελθόν μόνο ό,τι τον συμφέρει αυτόν και το κόμμα του ή ένας Πρωθυπουργός που πραγματικά δεν γνωρίζει την πρόσφατη ιστορία; Διότι εν τέλει ακόμα και για έναν Πρωθυπουργό τα λάθη στην ορθογραφία μπορεί και να δικαιολογούνται, στην ιστορία ποτέ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε. Ο κ. Μάντζος ήταν και Κοινοβουλευτικός Εκπρόσωπος. Με συγχωρείτε. Έχουμε έτσι δύο σε ένα. Σας διέκοψα, ενώ ουσιαστικά είχατε και άλλο χρόνο, κύριε Μάντζο. Γι’ αυτό το είπα.

Τον λόγο έχει ο κ. Σταμάτης.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Πρόεδρε, επιτρέψτε μου πρώτα να απευθυνθώ λίγο στο Προεδρείο.

Αντιλαμβάνομαι και ήταν καλό που έγινε αυτή η συζήτηση σήμερα, όσον αφορά την τροπολογία που θα πω μετά κάποια πράγματα γι’ αυτήν, αλλά σήμερα για ακόμη μια φορά ένα νομοσχέδιο συζητιέται από την ώρα που ξεκίνησε στις 12.30΄, στις 20.00΄ το βράδυ. Δεν ξέρω αν πρέπει να υιοθετηθούν κάποια άλλα πράγματα, να εγγράφονται για τρεις ώρες Βουλευτές να μιλήσουν για ένα νομοσχέδιο και αν ο χρόνος λήξει, να στείλουν την ομιλία τους και αυτή να κατοχυρωθεί. Ο πολίτης που μας βλέπει δεν καταλαβαίνει, ακόμα και ο Υπουργός, ο Υφυπουργός, οι συνεργάτες που είναι εδώ, αν κάποιος Βουλευτής εδώ πει κάτι το οποίο να το κρίνει ενδιαφέρον και να το περάσουν, δεν μπορούν να το επεξεργαστούν.

Και ταυτόχρονα βγαίνει μια εικόνα που σχολιάζουμε πολλές φορές και την επικαιρότητα. Νομίζω πρέπει να το δούμε λίγο διαφορετικά για να μπορούμε κι εμείς να είμαστε και πιο ουσιαστικοί και στις τοποθετήσεις μας, αλλά και σε αυτό που θέλουμε να πετύχουμε που είναι η βελτίωση της ζωής των πολιτών. Αυτό όσον αφορά τη διαδικασία.

Όσον αφορά την τροπολογία, θέλω να πιστεύω προφανώς, ορμώμενος από την ομιλία του Υπουργού Εξωτερικών, ότι αυτό δεν είναι κάτι ευχάριστο που αποφάσισε η Κυβέρνηση και θέλω να πιστεύω ότι αυτό θα φέρει τα αποτελέσματα, όπως μας τα εξήγησε ο Υπουργός, ώστε πολύ σύντομα να μην υφίσταται αυτή η κατάργηση του ασύλου γι’ αυτό το τρίμηνο. Μακάρι τα πράγματα και το μήνυμα που χρειάζεται να περάσει η χώρα να είναι σαφές, γιατί προφανώς και οι ζωές αυτών των ανθρώπων παίζουν πολύ σημαντικό ρόλο στην εκμετάλλευσή τους από τους διακινητές.

Αλλά επιτρέψτε μου, κύριε Πρόεδρε, κυρίες και κύριοι συνάδελφοι, να πω ότι η Ελλάδα δεν έκανε κανέναν πόλεμο σε αυτές τις χώρες ούτε τις επαναστάσεις τις κήρυξε. Για ακόμα μια φορά φαίνεται πόσο απούσα είναι η Ευρωπαϊκή Ένωση.

Διότι αν στο τέλος της ημέρας το θέμα είναι να δώσει 3 ή 4 δισεκατομμύρια η Ευρωπαϊκή Ένωση στα κράτη στα οποία υπάρχει συσσώρευση μεταναστών, γιατί για τους πρόσφυγες είναι άλλη διαδικασία, νομίζω ότι η χώρα μας θα πρέπει να τους τονίσει, όπως το κάνει, ότι εμείς δεν είμαστε όντως μια βόρεια χώρα, είμαστε μια χώρα υποδοχής και είμαστε μια χώρα που πιστεύει στη δημοκρατία, πιστεύει στο διεθνές και ανθρωπιστικό δίκαιο και προφανώς, είμαστε μια χώρα που όποιος δικαιούται διεθνούς προστασίας θα του παρέχει, όπως του παρέχει, αυτά που ορίζουν οι διεθνείς κανόνες, και φαγητό και στέγη και επίδομα και όλα αυτά που ορίζονται σε μια δημοκρατία.

Θέλω να ελπίζω ότι παρόλες τις ιδεολογικές αναφορές του καθενός μας γι’ αυτά τα θέματα, προφανώς υπάρχουν άνθρωποι οι οποίοι σε κάποιες χώρες που είναι και φίλα προσκείμενες στη χώρα και έχουν υπογράψει και θα πρέπει εκεί να βρεθεί και μέσω της Ευρωπαϊκής Ένωσης και μέσω του ΟΗΕ -δεν πρέπει να τον ξεχνάμε τον ΟΗΕ- η επιστροφή αυτών των ανθρώπων από στιγμή που δεν είναι προσφυγικού προφίλ και δεν ζητάνε άσυλο και κινδυνεύουν προφανώς από τη χώρα μας. Και από την άλλη, χρέος μας ως Βουλή είναι να προστατεύουμε και την κοινωνική συνοχή, την τάξη στη χώρα μας και την ομαλότητα, αν θέλετε.

Οπότε νομίζω ότι με τη σύμπλευση ήρεμων φωνών και με διάλογο μπορούμε να βρούμε λύσεις σε αυτά και αυτή η αναγκαστική τροπολογία να περάσει το μήνυμα στους διακινητές.

Αλλά επιτρέψτε μου, κύριε Πρόεδρε, κυρίες και κύριοι συνάδελφοι, οι διακινητές πολλές φορές σε κάποιες χώρες δεν είναι μόνο διακινητές. Κάποιες χώρες κλείνουν τα μάτια στους διακινητές. Αν αυτές οι χώρες έχουν θέματα που δεν μπορούν να λύσουν, υπάρχει ο ΟΗΕ, υπάρχει η Ευρωπαϊκή Ένωση που ενδεχομένως μπορεί να στηρίξει αυτές τις χώρες στη διαδικασία καλύτερης φύλαξης των συνόρων. Διότι –και συμφωνώ με τον Υπουργό- άλλο τα χερσαία σύνορα και άλλο τα θαλάσσια. Εκεί η ζωή κρέμεται πολλές φορές από μια κλωστή.

Νομίζω ότι οι Έλληνες έχουμε αποδείξει ότι μπορούμε να πείσουμε τους ξένους που πολλές φορές δεν θέλουν να καταλάβουν ή μπορούν να βρουν μια εύκολη λύση στις χώρες του νότου ότι και εδώ υπάρχει ένας πληθυσμός ο οποίος αγωνίζεται, προσπαθεί να ζήσει καλύτερα και ταυτόχρονα, είναι ένας λαός ο οποίος απέδειξε ότι και μετανάστες υποδέχτηκε, αν και στην αρχή της δεκαετίας του ’90 τους εκμεταλλεύτηκε, αλλά και τους πρόσφυγες τους δέχτηκε μέσα στην κοινωνία, ενσωματώθηκαν στην κοινωνία μας και αποτελούν μέλη της κοινωνίας μας.

Είμαστε προφανώς υπέρ της ανοιχτής κοινωνίας. Έτσι πρέπει να είναι οι δημοκρατίες, προφανώς όμως με ελεγχόμενα σύνορα –και συμφωνώ με τον Υπουργό- όπως ορίζει σε ένα κράτος της Ευρωπαϊκής Ένωσης, αλλά και ως το τελευταίο σύνορο της Ευρωπαϊκής Ένωσης. Άρα νομίζω ότι η Ευρωπαϊκή Ένωση πρέπει να κάνει πολύ περισσότερα σε αυτό το κομμάτι και ευελπιστώ αυτό να λήξει σύντομα και να έρθει και η ομαλότητα σε αυτές τις χώρες.

Θα ήθελα να βγάλω λίγο στη μνήμη σας κείμενα του 2007 και του 2008 στο Ευρωπαϊκό Κοινοβούλιο που μιλούσαν για κυκλική μετανάστευση η οποία ποτέ δεν έγινε, για γραφεία ενημέρωσης, για επενδύσεις σε αυτές τις χώρες, που ποτέ δεν έγιναν και μη ξεχνάτε ότι όταν αποφασίστηκε να χωριστεί η Αφρική σε κράτη, σε εκείνη τη σύνοδο, στο όνομα του παντοδύναμου Θεού, δεν συμμετείχε κανένας από την Αφρική. Και αυτό κάτι να μας λέει.

Εμείς, λοιπόν, είμαστε εδώ πέρα και να προστατεύσουμε τον λαό μας, αλλά και ταυτόχρονα να δώσουμε το σήμα ότι η χώρα μας δεν είναι κάτι το οποίο θα θέλανε κάποιοι άλλοι να είναι και να εκμεταλλευτούν και να δημιουργήσουν αν θέλουν ενδεχομένως και προβλήματα στη χώρα. Πάντα όμως και ελπίζω αυτό το πράγμα να τελειώσει σύντομα.

Θα αναφερθώ για το νομοσχέδιο σε ένα μόνο, κύριε Υπουργέ και θέλω να το ακούσετε. Επειδή ήμουν ο πρόεδρος της ενσωμάτωσης της Οδηγίας 882 για την προσβασιμότητα στις αρχές, ως γραμματέας, η οποία ξεκίνησε στις 28 Ιουνίου, νομίζω -και τότε το πρότεινα και τότε το πίστευα και τώρα το πιστεύω- πρέπει να πάμε στην ολική και καθολική εφαρμογή της Ευρωπαϊκής Πράξης Προσβασιμότητας 882 και ταυτόχρονα δεν γίνεται -και αυτή είναι η πρότασή μου- σε μία τέτοια Οδηγία και ενσωμάτωση της Οδηγίας να μην είναι στο Εθνικό Συμβούλιο Διαπίστευσης και εκπρόσωπος της Εθνικής Συνομοσπονδίας Ατόμων με Αναπηρία. Το σύνθημα των ατόμων με αναπηρία είναι «Τίποτα για εμάς χωρίς εμάς» και νομίζω ότι αυτή η Κυβέρνηση έχει δείξει έμπρακτα ότι και ακούει και θα το κάνει αυτό πράξη αν όχι τώρα, τις υπόλοιπες ημέρες.

Το σημαντικό είναι ότι πλέον με αυτή την Οδηγία, που είναι αρκετά συμπεριληπτική όσον αφορά τις αγορές, τα προϊόντα και τις υπηρεσίες για τα άτομα με αναπηρία, πλέον τα άτομα με αναπηρία λογίζονται όχι μόνο ως άτομα με αναπηρία, αλλά και ως ενεργοί πολίτες οι οποίοι πηγαίνουν, αγοράζουν, ψωνίζουν, χρησιμοποιούν τις υπηρεσίες που πριν αυτή την Οδηγία δεν μπορούσαν να τη χρησιμοποιήσουν.

Ευχαριστώ πολύ και για τον επιπλέον χρόνο.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Σταμάτη.

Θα ακολουθήσει ο κ. Φλώρος, όσοι Βουλευτές μένουν και ο κύριος Υπουργός ζήτησε να μιλήσει στο τέλος.

Ελάτε, κύριε Φλώρε.

**ΚΩΝΣΤΑΝΤΙΝΟΣ ΦΛΩΡΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ένα ακόμα θηριώδες νομοσχέδιο, συρραφή 73 άρθρων, έρχεται με συνοπτικές διαδικασίες ως απόδειξη της γνωστής πλέον μεταρρυθμιστικής φρενίτιδας της Κυβέρνησης. Πίσω από τις βαρύγδουπες διατυπώσεις περί αναβάθμισης, αποτελεσματικότητας, επαγγελματοποίησης –αυτό βασικά άλλαξε, έγινε επαγγελματικής εξειδίκευσης- κρύβεται η συνταγή που ξέρει καλά αυτή η Κυβέρνηση: συγκέντρωση εξουσιών, ίδρυση νέων Α.Ε. με φωτογραφικά καταστατικά και απαξίωση του δημοσίου ελέγχου.

Ούτε κουβέντα για διαφάνεια. Καμία πρόνοια για ουσιαστικό κοινωνικό ή διοικητικό έλεγχο, σε μια διαδικασία που οδηγεί με μαθηματική ακρίβεια στη δημιουργία ενός νέου, κλειστού, ελεγχόμενου γραφειοκρατικού συστήματος, που μονοπωλεί τη διαχείριση δημοσίου χρήματος. Και όλα αυτά ενώ οι πολίτες πληρώνουν φόρους για να βλέπουν τις συμβάσεις του δημοσίου να λειτουργούν σαν εσωτερικός διαγωνισμός στενών γνωστών και συγγενών, όπως ακριβώς βλέπουμε και στο σκάνδαλο του ΟΠΕΚΕΠΕ, που οδηγεί ουσιαστικά στην αποστέρηση του ελληνικού αγροτικού τομέα από τις ευρωπαϊκές επιδοτήσεις και άρα στον θάνατό του.

Ο μέσος Έλληνας αγρότης δεν μπορεί να επιβιώσει χωρίς τις ευρωπαϊκές επιχορηγήσεις και άρα εφόσον ο Πρωθυπουργός και οι κύριοι της Κυβέρνησης φρόντισαν θα οδηγηθεί στην εγκατάλειψη του αντικειμένου του. Φταίει ο Έλληνας αγρότης γι’ αυτό; Προφανώς και όχι.

Οι επιδοτήσεις, με βάση και τη δικογραφία πάντα της Ευρωπαϊκής Εισαγγελίας, ήταν το ισχυρό εργαλείο ενός πελατειακού κυκλώματος και άρα –πέραν των κυβερνώντων- μόνο οι πελάτες είναι συνυπεύθυνοι, χωρίς ωστόσο το ίδιο βάρος της ευθύνης, καθώς όπως φαίνεται χωρίς να ενταχθεί κάποιος στο κύκλωμα αυτό δύσκολα θα μπορούσε να τα βγάλει πέρα. Διότι δεν είναι μόνο οι μεγαλοαπατεώνες σύγχρονοι «Γκρούεζες» που ωφελήθηκαν, αλλά και απλοί άνθρωποι που αναζητούσαν την επιβίωση, εις βάρος όμως άλλων που παρά τη δυστοκία, δεν το έπραξαν.

Ποιος πραγματικά ωφελείται, όμως, από την καταστροφή του αγροτικού τομέα; Είναι μήπως κάποιες μεγάλες ιδιωτικές επιχειρήσεις που ξέρουν πολύ καλά πώς να εκμεταλλευτούν τον φυσικό μας πλούτο για να πλουτίσουν οι ίδιες; Είναι μήπως κάποιοι που θα καταλήξουν να πάρουν κοψοχρονιά όλους αυτούς τους βοσκότοπους –εντός ή εκτός εισαγωγικών- για να τους εκμεταλλευτούν; Η ιστορία, δυστυχώς, θα επαναληφθεί και σε αυτόν τον τομέα, όπως έγινε με τη μικρή ελληνική βιομηχανία, όπως έγινε με την ελληνική μεταποίηση, όπως έγινε και με το μικρομεσαίο εμπόριο, έτσι θα γίνει και εδώ. Τα λοιπά μικρομάγαζα θα κλείσουν και θα έρθουν στη θέση τους οι αλυσίδες και τα brands.

Πού ήσασταν, λοιπόν, όταν αυτό το σκάνδαλο εκτυλισσόταν; Δεν είδατε τα σημάδια και τις προειδοποιήσεις που ακούγονταν για χρόνια; Επιλέξατε να τα αγνοήσετε επειδή ήταν πολιτικά βολικό ή επειδή ήσασταν συνεργοί;

Κύριοι της Νέας Δημοκρατίας, κύριε Πρωθυπουργέ, εσείς και το Κόμμα σας που με τόση ευκολία αξιοποιήσατε έναν όρο, αυτόν της εγκληματικής οργάνωσης για να συκοφαντήσετε και να εξοντώσετε τους πολιτικούς σας αντιπάλους, προκειμένου να δικαιολογήσετε τις πράξεις σας, που ως σκοπό είχαν τη συγκέντρωση της μεγαλύτερης δυνατής εξουσίας, εσείς που χρησιμοποιήσατε ξανά και ξανά τον όρο της εγκληματικής οργάνωσης για να βγάλετε από τη μέση όσους τολμούσαν να σας αμφισβητήσουν, τώρα με τα στοιχεία που βγαίνουν στο φως και με την έκταση της διαφθοράς που φαίνεται να φτάνει μέχρι τα ίδια τα θεμέλια της Κυβέρνησής σας –τι ειρωνεία, έτσι;- τώρα κατηγορούν εσάς για εγκληματική οργάνωση.

Και μη μας πείτε πάλι ότι δεν γνωρίζατε, διότι από ένα σημείο και μετά δεν ξέρω πραγματικά τι είναι πιο ντροπιαστικό: Το να είσαι ο ηγέτης αυτής της εγκληματικής οργάνωσης ή το να μην γνωρίζεις γι’ αυτήν; Γιατί ο όρος «εγκληματική οργάνωση» -που αρκετοί ενοχλούνται στο άκουσμά του- δεν έχει να κάνει μόνο με δολοφονίες, απαγωγές, εκβιασμούς κλπ., έχει να κάνει και με το οργανωμένο οικονομικό έγκλημα. Και εκεί ακριβώς είναι που πρέπει, επιτέλους, να παραδεχτείτε τις ευθύνες σας, προσωπικές και συλλογικές, ότι και εσείς ως Κυβέρνηση ενεργήσατε ως εγκληματική οργάνωση επιτρέποντας, αν όχι προωθώντας, αυτή τη μαζική λεηλασία δημοσίων πόρων. Η υποκρισία, λοιπόν, περισσεύει και τώρα που η διαφθορά βρίσκεται στην πόρτα σας μην περιμένετε ότι θα σας αφήσουμε να σιωπήσετε καθώς ο ελληνικός λαός αξίζει την αλήθεια, αξίζει δικαιοσύνη και θα παλέψουμε γι’ αυτή.

Ως προς την τροπολογία του Υπουργείου Μετανάστευσης και Ασύλου, άκουσα αρκετούς εξ αριστερών να ζητούν απόσυρση της τροπολογίας για δήθεν ρατσιστικά και απάνθρωπα χαρακτηριστικά, λες και το πρόβλημα της Ελλάδας σήμερα είναι η υπερβολική αυστηρότητα στην άμυνά της και όχι τα χιλιάδες παράνομα δρομολόγια που μετατρέπουν τα νησιά μας σε αποθήκες ψυχών.

Πάμε, λίγο, να δούμε τι συμβαίνει. Η απέλαση όλης της ευρωπαϊκής αντιπροσωπείας από τη Λιβύη -και όχι μόνο του κ. Πλεύρη- μέσω της πρωτοφανούς απόφασης του Χαφτάρ είναι ένα ηχηρό χαστούκι στην Ευρώπη. Όχι αποκλειστικά στην Ελλάδα, στην Ευρώπη. Αποδεικνύει ότι τα σύνορα της Ευρώπης και κατ’ επέκταση της Ελλάδας είναι πλήρως εκτεθειμένα σε γεωπολιτικά παιχνίδια και εκβιασμούς, ενώ παράλληλα φέρνει ξανά στο προσκήνιο τις συνέπειες μιας αποτυχημένης, υποκριτικής, αφελούς και επικίνδυνης ευρωπαϊκής πολιτικής στο μεταναστευτικό που άφησε παρακαταθήκη η Άνγκελα Μέρκελ.

Είναι, λοιπόν, ξεκάθαρο πως η ασφάλεια των ευρωπαϊκών συνόρων δεν μπορεί να στηριχθεί σε εφήμερες συμφωνίες με ασταθείς και ανεξέλεγκτους παράγοντες και η επιβολή σαφούς στρατηγικής αποτροπής, με έμφαση σε μέτρα όπως τα οργανωμένα pushback και η ενίσχυση της Frontex με πραγματική αποτρεπτική ικανότητα για τη διαφύλαξη της εθνικής και ευρωπαϊκής κυριαρχίας, αποτελεί μονόδρομο. Και εμείς εδώ στην Ελλάδα που είμαστε οι πρώτοι που αντιμετωπίζουμε αυτό τον κίνδυνο των παράνομων εισροών θα πρέπει να δείξουμε τον δρόμο και να στείλουμε το μήνυμα στην Ευρώπη ότι θα πρέπει να επανεξεταστεί από μηδενική βάση η μεταναστευτική της πολιτική, εγκαταλείποντας τις όποιες ιδεοληψίες που βάζουν σε κίνδυνο την ασφάλεια των λαών της.

Ο κ. Πλεύρης, τον οποίο άκουσα νωρίτερα, όπως και ο προκάτοχός του ο κ. Βορίδης, ανέλαβαν αφού το κακό είχε ξεκινήσει να κορυφώνεται. Έχετε ευτυχώς εστιάσει και αντιληφθεί το πρόβλημα. Αναμένουμε και το νομοσχέδιο. Όμως το συγκεκριμένο πρόβλημα υπάρχει εδώ και πάρα πολύ καιρό και σε αυτό ευθύνεται ο Πρωθυπουργός αποκλειστικά, ο οποίος το γνώριζε πάρα πολύ καλά.

Το θέμα ότι η Τουρκία χρησιμοποιεί τη Λιβύη για να μας πιέζει μέσω του λαθρομεταναστευτικού δεν είναι κάτι καινούργιο. Ξεκίνησε από τον Δεκέμβριο του 2023, λίγο πριν υπογραφεί η διακήρυξη των Αθηνών και λίγο μετά τη συνάντηση του Καιρίδη με τον Γερλικαγιά, όπου τότε όλως τυχαίως ξεκίνησαν οι παράνομες ροές από τη Λιβύη, οι οποίες μάλιστα για ένα διάστημα δεν καταγράφονταν πουθενά μέχρι και τον Μάρτιο του 2024 -το θυμάστε, το είχαν βγάλει και δημοσιεύματα της «Καθημερινής».

Άρα λοιπόν δεν είναι κάτι καινούργιο. Μην μας λέτε ότι είναι κάτι καινούργιο. Ο κ. Μητσοτάκης γνώριζε, είχε αποφασίσει να μην κάνει τίποτα, και τώρα ξαφνικά έρχεται και μας λέει ότι ξέρετε κάτι, δεν το είχα δει και τώρα που το είδα παίρνω αυτά τα σκληρά μέτρα. Η αλήθεια όμως είναι πως αποφάσισε να λάβει αυτά τα μέτρα μόνο αφού η πρεσβεία των Ηνωμένων Πολιτειών της Αμερικής έδωσε το οκ και είπε ότι η Ευρώπη πρέπει να προστατεύσει τα σύνορά της και αν δεν το είχε πει δεν θα γινόταν τίποτα.

Εάν λοιπόν αυτή η τροπολογία, την οποία και θα υπερψηφίσω, για κάποιον λόγο θα έπρεπε να αποσυρθεί, θα ήταν επειδή είναι light και θα έπρεπε να έρθει μια πιο βελτιωμένη, που θα περιλαμβάνει την Τουρκία και μόνιμα μέτρα, και όχι όπως ακούστηκε ότι δήθεν είναι απάνθρωπη και ρατσιστική, ενώ στην πραγματικότητα προστατεύει τη χώρα.

Όποιος λοιπόν σήμερα μιλάει για δικαιώματα των μεταναστών και όχι για δικαιώματα των Ελλήνων και των ευρωπαίων πολιτών, είτε δεν καταλαβαίνει τι έρχεται είτε εξυπηρετεί άλλες σκοπιμότητες.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο κ. Κόντης και μετά ο κ. Χαλκιάς.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, εγώ θα μπω κατευθείαν στην τροπολογία, αυτή την επίμαχη, που έχει μονοπωλήσει τη συζήτηση όλη την ημέρα, και λογικό είναι γιατί μιλάμε για εθνικό θέμα. Και η Ελλάδα όντως δέχεται επίθεση. Είναι ασύμμετρη η επίθεση, γιατί κάποιοι είπαν ότι δεν υπάρχει επίθεση επειδή δεν υπάρχει κράτος που επιτίθεται.

Να πω λοιπόν ότι ασύμμετρη επίθεση χαρακτηρίζεται η επίθεση στην οποία δεν υπάρχει προσδιορισμένος εχθρός. Είναι εχθρός ο οποίος δεν είναι στρατευμένος, δεν είναι με όπλα, δεν είναι με στρατιωτικά ρούχα και όπως έγινε και στον Έβρο χαρακτηρίστηκε και από την Ευρωπαϊκή Ένωση σαν ασύμμετρη επίθεση. Αυτό για κάποιους οι οποίοι δεν καταλαβαίνουν όρους. Η ασύμμετρη αυτή επίθεση ισοδυναμεί με πολεμική επίθεση.

Να πάμε τώρα να πούμε κάποια πράγματα. Είναι γνωστό ότι σε όλον τον κόσμο υπάρχει φτώχεια πραγματικά και ανέχεια. Αλλά είναι και γνωστό ότι αυτή η φτώχεια προέρχεται από τα μεγάλα κράτη, τα οποία έκλεβαν επί χρόνια λαούς, ειδικά στην Αφρική και στην Ασία και οπουδήποτε αλλού. Είναι γνωστό και ποτέ δεν έχουμε ψάξει την πραγματική λύση του προβλήματος.

Ένα μεγάλο παράδειγμα τώρα στην Αφρική διαχείρισης κράτους και αναστήλωσης δίνει ο Ιμπραήμ Τραορέ στην Κεντρική Αφρική, στην υποσαχάρια Αφρική, στη Μπουρκίνα Φάσο. Είναι ένας άνθρωπος ο οποίος είναι πατριώτης. Εγώ δεν θα ντραπώ να πω, επειδή είναι αριστερών αντιλήψεων, ότι είναι άνθρωπος που κοιτάει την πατρίδα του. Δεν με ενδιαφέρουν οι αντιλήψεις ή οι ιδεολογίες του. Με ενδιαφέρουν αυτά που κάνει και μέσα σε τρία χρόνια έχει κάνει ό,τι δεν έκανε κανείς ογδόντα χρόνια στην πατρίδα του.

Πώς το έκανε όμως; Έδιωξε τους Γάλλους, οι οποίοι έκλεβαν τον χρυσό και το πετρέλαιο της χώρας, και με τα χρήματα που μένουν από αυτά που κρατάει φτιάχνει δρόμους, σπίτια για τον λαό του. Ο ίδιος μένει σε ένα σπίτι το οποίο είναι πολύ μικρό και πολύ φτωχό σε σχέση με τα σπίτια που δίνει στον κόσμο και δίνει το παράδειγμα ότι η Αφρική μπορεί να αυτοδιαχειριστεί και να επιζήσει, να γίνουν έργα. Έκανε τη χώρα να έχει βλάστηση, να φυτεύουν ντομάτες, να έχουν όλα τα λαχανικά στην έρημο, με αρδευτικά έργα από τον Άνω Βόλτα και τον διπλανό ποταμό. Υπάρχει λοιπόν ζωή εκεί. Δεν θέλουν αυτοί που κυβερνούν τον πλανήτη.

Από την άλλη όμως, είναι δυνατόν όλοι οι πραγματικά φτωχοί και ανήμποροι του πλανήτη να έρθουν -γιατί όλοι θα θέλουν- και να περάσουν τη ζωή τους στην Ελλάδα, τη φτωχή Ελλάδα, η οποία δεν μπορεί να προσφέρει τίποτα; Αυτό δεν καταλαβαίνουμε.

Δεν έχει να κάνει ούτε με ρατσισμό. Και εμείς οι οποίοι θέλουμε να δούμε τη χώρα μας να ευημερεί και να ευημερούν αυτά τα οκτώ εναπομείναντα εκατομμύρια Ελλήνων κ.λπ., πρέπει να τους δούμε να στριμώχνονται με άλλα δέκα, δεκαπέντε, είκοσι εκατομμύρια ανθρώπων, οι οποίοι πραγματικά μπορεί να υποφέρουν οικονομικά, γιατί δεν έρχονται από πόλεμο πλέον, έρχονται λόγω οικονομικών προβλημάτων, και όσοι δεν το θέλουμε είμαστε ρατσιστές, ομοφοβικοί, ρατσιστές, φασίστες κτλ;

Έχω πει κι άλλες φορές. Εγώ στη Βραζιλία -βάζω εγώ το δικό μου παράδειγμα, κύριοι- υιοθέτησα τρία παιδάκια τα οποία δεν είχαν πατέρα, μητέρα, πέντε, έξι και επτά ετών. Μέχρι τώρα τα έχω μαζί με τα δικά μου. Γιατί δεν κάνετε το ίδιο, εσείς που πονάτε τόσο πολύ τα παιδιά που βλέπετε στην Ελλάδα; Πάρτε από κάνα δυο παιδιά -και δεν το λέω ειρωνικά, το έχω πει και άλλη φορά- να σώσετε αυτά για τα οποία κόπτεσθε κάθε μέρα;

Μακριά από μένα, αλλά ας είμαι ανθρωπιστής, αυτό λέτε. Δεν κάνετε το παραμικρό εσείς που οι ίδιοι πονάτε και κόπτεσθε. Προσθέστε τα στα δικά σας παιδιά. Εγώ το έκανα. Γιατί δεν το κάνετε και εσείς; Και μάλιστα το έκανα στη Βραζιλία, σε ξένη χώρα, και τα παιδιά σήμερα είναι δικά μου παιδιά και με λένε πατέρα τους. Γιατί δεν το κάνετε; Τόσο ανθρωπιστές που είστε!

Λοιπόν αφήστε τις υποκρισίες και τα περί ανθρωπισμού και να πιάσουμε λοιπόν, όπως έπιασα, τι κάνουν δημοκρατίες αποδεκτές σε όλο τον κόσμο, με τα σύνορά τους. Εγώ έπιασα λοιπόν την πιο αποδεκτή δημοκρατία, η οποία λέγεται Αυστραλία.

Έχετε υπόψη σας τους κανονισμούς συνόρων που έχει η Αυστραλία για το immigration, για τη μετανάστευση; Θα σας πω. Ισχύει από το 2013 το “Operation Sovereign Borders”, κατά το οποίο από 18 Σεπτεμβρίου 2013 είναι μηδενική ανοχή στα illegal maritime arrivals, IMA, στις παράνομες αφίξεις μέσω θαλάσσης. Έχουν το δικαίωμα να βυθίσουν και πλοία. Το καταλάβατε; Να βυθίσουν και πλοία. Κάνουν pushbacks, κάνουν επιστροφή πλοίων, boat turnbacks, πριν τα χωρικά τους ύδατα.

Δεν έχουν δικαίωμα οι μετανάστες που θέλουν να υποβάλουν άσυλο να υποβάλουν όταν συλληφθούν και πάνε στη στεριά, μόνο offshore, έξω από τα χωρικά ύδατα κάνουν αίτημα. Και όσων εγκριθεί το άσυλο ξέρετε πού πηγαίνουν; Στο Ναουρού, στην Παπούα Νέα Γουινέα και σε κάποια άλλα νησιά εκεί. Το Ναουρού απέχει σε ναυτικά μίλια από το Ντάργουιν, τον πλησιέστερο λιμένα στη βόρεια Αυστραλία, 2.700 ναυτικά μίλια. Επτά ημέρες ταξίδι με πλοίο τους πάνε. Όταν εγκριθεί το αίτημα ασύλου, τους πηγαίνουν εκεί, για να περάσουν κάποια χρόνια και μετά επιλέγουν κάποιους από αυτούς, αν δουν ότι μπορούν να συμβάλλουν στις κοινότητες αυτές, επαναλαμβάνω Γουινέας και Ναουρού, να έρθουν στην Αυστραλία κάποιοι από αυτούς, οι οποίοι θεωρητικά χρησιμεύουν στην κοινωνία. Γιατί πάνε νεαροί, λέμε 20, 25, 30.

Δεν τους παίρνουν κατευθείαν να τους τρέφουν, όπως κάνουμε εμείς εδώ, και τσακωνόμαστε τώρα αν θα πρέπει να φάνε μπιφτέκια με ρύζι ή αν θα φάνε το αρνί κ.λπ. Δεν με ενδιαφέρει και εμένα τι τρώνε. Κι εγώ ξέρω ότι πετάνε τα φαγητά τους, γιατί τους μαγειρεύουμε φαγητά, αλλά όχι με τον τρόπο που τα τρώνε. Τα θέλουν με πολλά μπαχαρικά, τα θέλουν έτσι, και σε πολλά κέντρα που έχω γνωστούς και εργάστηκαν, μου λένε ότι πετάνε τα περισσότερα φαγητά, τα θεωρούν άνοστα και δεν τα τρώνε. Δικό τους πρόβλημα. Ας μη φάνε ή ας φάνε.

Το θέμα όμως είναι τι θέλουμε να κάνουμε; Να μαζέψουμε εδώ χιλιάδες πραγματικά έχοντες ανάγκη, αλλά να τους έχουμε και να τους τρέφουμε, χωρίς να έχουμε και τη δυνατότητα να ξέρουμε πού πάει αυτό όλο; Θα προσφέρουν κάπου; Υπάρχει προοπτική;

Έχω πει δεκάδες φορές για μία Ύπατη Αρμοστεία εκεί του ΟΗΕ. Ο ΟΗΕ δεν έχει σταματήσει κανέναν πόλεμο, όλα αυτά τα χρόνια ύπαρξής του. Το μόνο που κάνει είναι να φέρνει μετανάστες σε όλη την υδρόγειο. Αυτή είναι η αποστολή του ΟΗΕ και της Ύπατης Αρμοστείας.

Και τι κάνει η Ύπατη Αρμοστεία; Νοικιάζει σπίτια και ζουν -το έχω δει και στη Μυτιλήνη απέναντι από το γήπεδο, μια έπαυλη ωραία που ζουν μέσα. Με ποια προοπτική; Πηγαίνουν σε κάποια σχολή εκμάθησης να μάθουν μια τέχνη; Υπάρχει προοπτική να πάνε να εργαστούν κάπου ή όλοι θα εργαστούν ντιλιβεράδες και λάντζα σε εστιατόρια όπως συμβαίνει τώρα; Ή όλοι θα επαναπαύονται στο να παίρνουν από την Ευρωπαϊκή Ένωση ή από εμάς μια κάρτα και να ζουν έτσι; Υπάρχει προοπτική ένταξης σε αυτό, όπως λέτε, στην κοινωνία μας;

Και για να ενταχθούν στις κοινωνίες μας, κύριοι, θα φροντίζουμε να φέρουμε έχοντες ανάγκη από χώρες οι οποίες δεν έχουν τεράστιες πολιτισμικές διαφορές σε θρησκευτικό τομέα. Δεν μπορούν οι μουσουλμάνοι οι φανατικοί και οι ισλαμιστές, όσο και να το θέλετε, όσο και να είστε καλόπιστοι, να προσαρμοστούν σε μία χριστιανική κοινωνία. Αν δεν το πιστεύετε, δεν έχετε ταξιδέψει στον κόσμο.

Κύριε Πρόεδρε, ένα-δύο λεπτά θέλω.

Να πω και κάτι άλλο. Επειδή πάλι εδώ οι περισσότεροι δεν γνωρίζετε τι λέτε, όταν φύγει από τη Λιβύη ένα σκάφος από αυτά που έρχονται τώρα και τα φορτώνουν με επτακόσιους επιβάτες -σκάφη για πενήντα άτομα ή για είκοσι- στα 177 ναυτικά μίλια που κάνει από το Τομπρούκ μέχρι τα καλά λιμάνια στη νότια Κρήτη, εάν κουνηθούν λίγο απότομα όλοι αυτοί, θα φουντάρει και θα πνιγούν σε δέκα δευτερόλεπτα. Και ξέρετε τι θα λέτε τώρα; Ότι το Λιμενικό μας στα 100 μίλια δεν πήγε να τους σώσει, αυτό, όπως έγινε στην Πύλο. Τα 100 μίλια δυτικά της Πύλου τα έχει ονομάσει «Πύλο».

Δεν είναι «Πύλος», βρε άνθρωποι, αυτό! Είναι 100 μίλια μακριά από την Πύλο. Ξέρετε τι είναι 100 μίλια; Το ένα ναυτικό μίλι είναι 1.852 μέτρα. Είναι 180 χιλιόμετρα. Το έχετε καταλάβει για τι συζητάμε; Και λέτε ότι θα φύγει μια άκατος και θα φτάσει σε πέντε ώρες και θα σώσει ανθρώπους που έχουν βυθιστεί σε ένα καράβι το οποίο τούμπαρε. Με βάση τα μαθηματικά, το μετακεντρικό ύψος καταστρέφεται εκείνη τη στιγμή, το κέντρο βάρους γυρνάει ανάποδα και πνίγεται σε δέκα δευτερόλεπτα και με την περιδίνηση.

Μάθετε τι λέτε. Μη λέτε βλακείες κάποιοι. Μάθατε τι λέτε. Τις βλακείες δεν πρέπει να τις λέτε στη Βουλή. Είναι απαράδεκτο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αν ναυαγήσει ένα πλοίο, ερχόμενο από τη Λιβύη, πάλι θα κυνηγάμε το Λιμενικό μας και θα λέμε ότι δεν πήγε να τους σώσει. Αυτό θα λέμε, γιατί δεν πήγε στα 100 μίλια να τους σώσει; Αυτός είναι και ένας λόγος, αν έχετε ανθρωπισμό, να μη θέλετε να φεύγουν από εκεί, για να πνιγούν ίσως μεσοπέλαγα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε.

Ευχαριστούμε.

**ΙΩΑΝΝΗΣ ΚΟΝΤΗΣ:** Δεν θέλετε να τα ακούσετε, κύριε Πρόεδρε! Τι να κάνουμε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θέλω, αλλά έχετε φτάσει στα οκτώμισι λεπτά! Όπως σε όλους, προσπαθώ να…

**ΙΩΑΝΝΗΣ ΚΟΝΤΗΣ:** Οκέι. Λοιπόν, στην επόμενη φορά συνεχίζω…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ίσα-ίσα, σας ακούω με πολλή προσοχή.

**ΙΩΑΝΝΗΣ ΚΟΝΤΗΣ:** …με το Μέρος Β΄.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να είστε καλά. Σας ευχαριστώ.

Τώρα τον λόγο θα πάρει ο κ. Χαλκιάς. Μετά, θα πάρει τον λόγο η κ. Μανωλάκου, η Κοινοβουλευτική Εκπρόσωπος και θα ακολουθήσουν οι Βουλευτές Πούλου, Κωνσταντινίδης, Μπάρκας κ.λπ.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν ξεκινήσω την ομιλία μου, θα ήθελα να αποχαιρετίσω έναν πρώην συνάδελφό μας και συγχωριανό μου που έχασε πρόωρα τη ζωή του εχθές, τον Δημήτρη Πιπεργιά, από τα Διρρεύματα Ευβοίας, έναν αγωνιστή των κοινωνικών αγώνων, με ουσιαστικό ρόλο στους αγώνες του συνδικαλιστικού κινήματος.

Στη σύζυγό του, λοιπόν, Αλεξάνδρα, στα τρία του τέκνα, Παντελή, Άγγελο, Ιάσωνα, τα θερμά μου συλλυπητήρια.

Κυρίες και κύριοι συνάδελφοι, ερχόμαστε σήμερα να τοποθετηθούμε επί ενός νομοσχεδίου το οποίο έρχεται να τροποποιήσει έναν παλαιότερο νόμο της κυβέρνησης ΣΥΡΙΖΑ-ΑΝΕΛ και υποτίθεται ότι θα ρυθμίσει προς το καλύτερο τον μηχανισμό του Δημοσίου, που έχει ως αντικείμενο την κατάρτιση των δημοσίων συμβάσεων.

Ειδικά στο Μέρος Α΄ προτείνεται η εκ νέου τροποποίηση του ν. 4412/2016 προς δύο βασικές κατευθύνσεις: Πρώτον, την επαγγελματική κατάρτιση και πιστοποίηση των δημόσιων υπαλλήλων που εργάζονται στον τομέα των δημοσίων συμβάσεων και την παροχή οικονομικών, μη οικονομικών και υπηρεσιακών κινήτρων για την προσέλκυση και διατήρηση εξειδικευμένου ανθρώπινου δυναμικού και δεύτερον, την τροποποίηση επιμέρους διατάξεων που άπτονται της ανάθεσης δημοσίων συμβάσεων και της έννομης προστασίας με επικαλούμενο στόχο την απλοποίηση και επιτάχυνση του συστήματος.

Επιπρόσθετα, θα πρέπει να τονιστεί ότι ο ν. 4412/2016 είναι ένας εκτενής και περίπλοκος νόμος, ο οποίος έχει αποτελέσει αντικείμενο συχνών τροποποιήσεων, με μεγαλύτερη αυτή του ν. 4782/2021, καθώς και σημαντικής νομολογιακής επεξεργασίας.

Οι συχνές τροποποιήσεις του νόμου, αφενός, συνηγορούν στο ότι υπάρχουν σημαντικά κενά και αστοχίες στο εν λόγω νομοθέτημα, τα οποία συνήθως ανακύπτουν στην πράξη και απαιτούν την παρέμβαση του νομοθέτη, αφετέρου, συμβάλλουν στην ανασφάλεια δικαίου.

Η συχνή παρέμβαση του νομοθέτη και μάλιστα, αποσπασματικά σε επιμέρους διατάξεις και χωρίς αυτή να εντάσσεται σε έναν ευρύτερο σχεδιασμό, δεν συνιστά καλή νομοθετική πρακτική και επιφέρει αποτελέσματα συνήθως αντίθετα από αυτά που αποτυπώνονται στους τίτλους των σχετικών νομοσχεδίων.

Δυστυχώς, η Κυβέρνησή σας μας έχει συνηθίσει σε διαδικασίες οι οποίες έχουν ως αποτέλεσμα τα αντίθετα από τα επιδιωκόμενα και μάλιστα, με τον ελληνικό λαό να πληρώνει για μια ακόμα φορά τη νύφη, αν λάβουμε υπ’ όψιν τα σκάνδαλα που έχουν αποκαλυφθεί επί των ημερών σας, στα οποία φέρονται ότι εμπλέκονται κορυφαία στελέχη της Κυβέρνησης, σύμφωνα πάντα με την Ευρωπαία Εισαγγελέα.

Στο σημείο αυτό οφείλω να τονίσω επιπλέον ότι επίκειται και η αναθεώρηση των Οδηγιών για τις δημόσιες συμβάσεις. Επομένως, η υποχρεωτική εναρμόνιση της εθνικής μας νομοθεσίας στις νέες Οδηγίες θα οδηγήσει εκ νέου σε τροποποιήσεις του νομικού πλαισίου. Παράλληλα, είναι σημαντικό να πραγματοποιηθεί εγκαίρως και σε βάθος ο αναγκαίος διάλογος για τη διαμόρφωση του νέου πλαισίου τόσο σε εθνικό όσο και σε ευρωπαϊκό επίπεδο.

Κατόπιν των ανωτέρω παρατηρήσεων, διερωτώμαι ρητορικά: Γιατί βιαστήκατε να φέρετε προς ψήφιση το παρόν και δεν αναμείνατε την ολοκλήρωση της διαδικασίας αναθεώρησης των ευρωπαϊκών Οδηγιών; Δυστυχώς, για το Ελληνικό Δημόσιο, οι εισαγόμενες προς ψήφιση διατάξεις τείνουν να καταστήσουν το επίμαχο θεσμικό πλαίσιο ακόμα πιο δαιδαλώδες και αναποτελεσματικό, δημιουργώντας συνθήκες πολυνομίας, καθώς και πελατειακών σχέσεων με την κεντρική εξουσία και τους υπηρεσιακούς παράγοντες.

Αν αυτή η νομοθετική πρωτοβουλία βασίζεται στο πολυδιαφημισμένο μοντέλο του επιτελικού κράτους της Νέας Δημοκρατίας, να μας συγχωρέσετε, αλλά δεν θα πάρουμε. Έχουμε βιώσει στο πετσί μας και βιώνουμε καθημερινά τις παθογένειες αυτού του κράτους: Υποκλοπές, Τέμπη, ΟΠΕΚΕΠΕ, ακρίβεια, ενεργειακή αφαίμαξη, παρεμβάσεις στη δικαιοσύνη.

Κύριοι της Νέας Δημοκρατίας, δεν πείθετε πλέον κανέναν ούτε τους ίδιους σας τους εαυτούς. Το μόνο που έχετε καταφέρει είναι να μετατρέψετε το ελληνικό κράτος σε καρπαζοεισπράκτορα της Ευρώπης και των ισχυρών κρατών, με τις ΗΠΑ σε πρώτο πλάνο.

Και δράττομαι της ευκαιρίας, κύριε Πρόεδρε, δεδομένου ότι είναι άκρως επίκαιρο θέμα, να αναφερθώ στο φλέγον εθνικό πρόβλημα της αθρόας λαθρομετανάστευσης. Μόλις προχθές κατέθεσα και σχετική ερώτηση στα πλαίσια του κοινοβουλευτικού ελέγχου και αναμένω τις απαντήσεις των αρμοδίων. Το γνωρίζετε ότι έχετε καταντήσει την πατρίδα μας παράδεισο παράνομου πλουτισμού των λαθροδιακινητών; Το ομολογούν και οι ίδιοι οι λαθρομετανάστες. Η μαρτυρία Αιγύπτιου μετανάστη ξεσκεπάζει το φρικτό πρόσωπο της διακίνησης. Κάθε άτομο πληρώνει έως και 3.500 ευρώ για μια θέση σε υπερφορτωμένα πλοιάρια.

Αλήθεια, αυτοί είναι οι εξαθλιωμένοι πρόσφυγες που ακούστηκε εδώ μέσα; Έχουν 3.500 χιλιάδες ευρώ και iPhone στο χέρι και έχουν πετάξει τα διαβατήριά τους μέσα στη θάλασσα;

Μια καλοστημένη μπίζνα είναι η συνεργασία μεταξύ δουλεμπόρων και μη κυβερνητικών οργανώσεων, μπίζνα δισεκατομμυρίων ευρώ και κανένας δεν τολμάει να πει κουβέντα για αυτό το πράγμα. Η Κρήτη έχει γίνει νέος σταθμός-κλειδί, με κύρια πύλη αναχώρησης το λιμάνι Τομπρούκ.

Και εδώ, κυρίες και κύριοι συνάδελφοι, επειδή κάποιοι θεωρούν ότι εμείς που λέμε αυτούς τους προβληματισμούς δεν είμαστε ανθρωπιστές και έχουμε ποταπά συναισθήματα, έχω λοιπόν να προτείνω κάτι προς την Ελληνική Κυβέρνηση και να το μεταφέρει και στην Ευρωπαϊκή Ένωση: Θέλουμε να λύσουμε το μεταναστευτικό; Γιατί τα αιτήματα ασύλου δεν γίνονται στις πρεσβείες μας όλης της Ευρωπαϊκής Ένωσης, στις χώρες όπου έρχονται αυτοί οι άνθρωποι;

Επίσης, για τα αιτήματα μετανάστευσης να δημιουργηθεί μια επιτροπή στην Ευρωπαϊκή Ένωση που θα δέχεται αυτά τα αιτήματα και θα εξετάζονται και θα γίνεται διαμοιρασμός στα κράτη-μέλη ανάλογα με το τι μπορεί να απορροφήσει ο καθένας. Προτιμάτε να συνεχίσει να πνίγεται κόσμος μέσα στη θάλασσα; Όχι. Αυτό ακούστηκε εδώ μέσα και σε αυτό συμφωνώ: Δεν τιμά την Ευρώπη το να πνίγεται κόσμος στη θάλασσα.

Γιατί δεν θέλουμε να χτυπήσουμε τους λαθροδιακινητές; Γιατί δεν κάνουμε αυτό το πράγμα, να μπορεί ο άλλος που είναι στο Πακιστάν ή στην Αίγυπτο και θέλει να καταθέσει αίτημα ασύλου ή μετανάστευσης, να πάει στην εκάστοτε ευρωπαϊκή πρεσβεία και να πει: «Είμαι ο Χασάν Αχμέτ του Αλί, είμαι ξυλουργός, θέλω να μεταναστεύσω στην Ευρώπη». Ποιο κράτος-μέλος της Ευρωπαϊκής Ένωσης θέλει ξυλουργούς. Να υπάρχει μια επιτροπή και να του λέει έλα εδώ, αφού τον ελέγξουμε ποιος είναι, είναι αυτός, αν ανήκει στο φονταμενταλιστικό ισλάμ, ναι ή όχι. Αν δεν ανήκει και ο άνθρωπος είναι οικογενειάρχης ή θέλει απλώς να έρθει να εργαστεί, να μπορεί να έρθει νόμιμα.

Είναι απλά τα πράγματα. Εμείς προσπαθούμε και τα κάνουμε δύσκολα, εξυπηρετώντας ποιους; Τους λαθροδιακινητές και την μπίζνα; Θα το ξαναπώ, όλες αυτές οι μη κυβερνητικές οργανώσεις έχουν κάνει πάρα πολλές φορές κατασκοπεία εναντίον της χώρας μας. Μιλάνε κατευθείαν με τους Τούρκους διακινητές απέναντι και τους δίνουν πληροφορίες.

Κυρίες και κύριοι, εγώ θα υπερψηφίσω αυτή την τροπολογία. Δεν είναι ό,τι θα περίμενα, ό,τι καλύτερο, αλλά είναι τουλάχιστον προς τη σωστή κατεύθυνση.

Και κλείνοντας, λοιπόν, να καταθέσω και στα Πρακτικά τι λέει η Αμερικανική Πρεσβεία της Αθήνας. «Οι Κυβερνήσεις πρέπει να προστατεύουν τους πολίτες τους.». Αυτό να το λάβετε πάρα πολύ σοβαρά υπόψη σας. Αλλάξανε τα πράγματα, ο Τραμπ είναι στην εξουσία και μόνο καλύτερες μέρες θα δούμε.

Ευχαριστώ.

(Στο σημείο αυτό ο Βουλευτής κ. Αθανάσιος Χαλκιάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Η κ. Μανωλάκου, Κοινοβουλευτική Εκπρόσωπος του Κομμουνιστικού Κόμματος, έχει τον λόγο και αμέσως μετά η κ. Πούλου.

**ΔΙΑΜΑΝΤΩ ΜΑΝΩΛΑΚΟΥ:** Θα ξεκινήσω από την απαράδεκτη ντροπιαστική τροπολογία. Εξάλλου, εχθές τοποθετήθηκαν και όλοι οι Αρχηγοί των κομμάτων και ο Γενικός Γραμματέας του Κόμματός μας τοποθετήθηκε αναλυτικά στο θέμα αυτό, αναδεικνύοντας την υποκρισία, τον κυνισμό, τον επικίνδυνο χαρακτήρα της πολιτικής σας, γιατί την κατάσταση στην Κρήτη την γνωρίζετε πολύ καλά, εδώ και πολύ καιρό. Δεν πήρατε κανένα μέτρο υποδοχής και αξιοπρεπούς προσωρινής διαβίωσης. Η κατάσταση που έχει δημιουργηθεί είναι αποκλειστικά δική σας ευθύνη και έχει την υπογραφή σας. Συνειδητά αποσιωπούσατε την κατάσταση και δεν περνάτε κανένα μέτρο, για να φιλοτεχνήσετε το προσωπείο της δήθεν δίκαιης και αυστηρής πολιτικής στο μεταναστευτικό-προσφυγικό.

Τώρα μιλάτε για έκτακτη κατάσταση και επιδίδεστε σε μια άγρια, ρατσιστική, ξενοφοβική και επικίνδυνη πολιτική και ρητορική, για να εξυπηρετήσετε πολλαπλές στοχεύσεις. Είναι οι αντιθέσεις με τα δεξιά σας; Το ενδιαφέρον σας επικεντρώνεται να ξανακερδίσετε ορισμένους ψηφοφόρους; Κυρίως, όμως, είναι η επιχείρηση χειραγώγησης των εργατικών λαϊκών συνειδήσεων στις συνθήκες της πολεμικής προετοιμασίας, που από τη μια θέλετε να αποσπάσετε τη συναίνεση του λαού στην εμπλοκή της χώρας στον πόλεμο και, από την άλλη, προσπαθείτε να παρουσιάσετε τους πρόσφυγες και μετανάστες σαν εγκληματίες και εχθρούς, όπου σε αυτή την φάση δεν τους χρειάζεται το κεφάλαιο για να τους ξεζουμίζει στα διάφορα εργασιακά κάτεργα, όπως στη Μανωλάδα. Πρόκειται για ανθρώπους κατατρεγμένους που ξεριζώνονται από τον τόπο τους, εξαιτίας των πολέμων στους οποίους συμμετέχει ενεργά, με συγκεκριμένο ρόλο, η Κυβέρνηση της Νέας Δημοκρατίας, αλλά στηρίζουν και τα άλλα κόμματα του ευρωατλαντικού τόξου.

Δεν είναι τυχαίο ότι η Κομισιόν έδωσε την πλήρη κάλυψή της και ας το βλέπουν αυτοί που παρουσιάζουν την Ευρωπαϊκή Ένωση ως θεματοφύλακα των ανθρωπίνων δικαιωμάτων. Γι’ αυτό και δεν είστε και αθώοι του αίματος. Είστε δημιουργοί και συνένοχοι του δράματος, των πνιγμών αθώων ανθρώπων, των ντροπιαστικών και απάνθρωπων σκηνών που εκτυλίσσονται στις παραλίες της Κρήτης τώρα, της Λέσβου και άλλων νησιών του Ανατολικού Αιγαίου παλαιότερα.

Με αυτή την έννοια, το «Παρών» που λέει το ΠΑΣΟΚ στην τροπολογία, δείχνει να αναπολεί τους καλούς καιρούς της συγκυβέρνησης με το ΛΑΟΣ που τότε ήταν Βουλευτές ο Πλεύρης, ο Βελόπουλος και άλλοι. Γι’ αυτό και τη Συνθήκη της Γενεύης για τους πρόσφυγες, ουσιαστικά την έχετε κάνει κουρελόχαρτο. Η αναστολή των αιτήσεων ασύλου, δηλαδή η αναστολή της διεθνούς σύμβασης, είναι ένα απαράδεκτο, άδικο και επικίνδυνο μέτρο που στρέφεται ενάντια σε κατατρεγμένους, εξαθλιωμένους ανθρώπους, ανυπεράσπιστες γυναίκες και παιδιά, ενάντια σε κάθε έννοια δικαίου και στοιχειώδους ανθρωπισμού. Νομιμοποιείτε τους πολέμους και δίνετε άλλοθι για δήθεν δίκιο στον ιμπεριαλισμό, δηλαδή στην απανθρωπιά και βαρβαρότητα. Όλες αυτές είναι οι κατευθύνσεις του νέου απαράδεκτου Συμφώνου της Ευρωπαϊκής Ένωσης για τη μετανάστευση και το άσυλο.

Εδώ ο ΣΥΡΙΖΑ συμμετείχε στη διαπραγμάτευση και τη διαμόρφωσή του και το ΠΑΣΟΚ, βεβαίως το ψήφισε και τώρα και οι δυο σκορπάτε αυταπάτες για τη δήθεν λύση στο πλαίσιο της Ευρωπαϊκής Ένωσης και ζητάτε σεβασμό στις ευρωπαϊκές αξίες της δημοκρατίας και των ανθρωπίνων δικαιωμάτων. Η κοροϊδία στο μεγαλείο της. Η υποκρισία δεν έχει όριο.

Μιλάτε για επιστροφή στις χώρες προέλευσης και καταγωγής. Αλήθεια, θα κάνετε απελάσεις στη Λιβύη του Χάφταρ; Στο Σουδάν; Σας ρωτήσαμε και απαντήσεις δεν πήραμε. Αυτό που κάνετε είναι απάνθρωπο, βάρβαρο και κυρίως πολύ, πολύ επικίνδυνο.

Μιλάτε για διαδικασίες χωρίς καταγραφή. Αυτοί οι άνθρωποι δεν υπάρχουν; Δεν έχουν όνομα; Τι είναι; Αριθμοί; Εργαλεία; Πράγματα; Απορρίμματα; Σας ρωτάμε, όμως, χωρίς καταγραφή, πώς θα υπάρχει ο οποιοσδήποτε στοιχειώδης έλεγχος σε οτιδήποτε, ακόμα και επιστροφή; Πώς θα γίνει η κράτηση; Πώς θα βάζετε στη φυλακή, όπως λέτε, χωρίς καταγραφή; Εάν μια γυναίκα πέσει θύμα trafficking, πώς θα προστατευτεί; Έχετε συνειδητοποιήσει το μέγεθος των κινδύνων; Σας τα ρωτήσαμε αναλυτικά και απάντηση δεν πήραμε, γιατί είσαστε ένοχοι.

Τώρα, για το νομοσχέδιο αυτό που έχει ξεσηκώσει μια σειρά από διαμαρτυρίες κλάδων και φορέων, για αλλαγές που ευνοούν κάστες οικονομικά ισχυρών επιχειρηματιών, αφήνοντας αιχμές ότι ευνοούνται παρατυπίες, παρανομίες και άλλα. Τι αναφέρουν πιο ειδικά;

Πρώτον, η προθεσμία της προδικαστικής προσφυγής πήγε στις δεκαπέντε μέρες από τις είκοσι πέντε που ήταν από τη δημοσίευση και υποστηρίζουν ότι ευνοεί πάρα πολλές διακηρύξεις με παράνομους, φωτογραφικούς όρους, να προχωρούν χωρίς να υπάρχουν ικανά χρονικά περιθώρια για την προβολή και ενημέρωσή τους.

Δεύτερον, η υπερβολική αύξηση του παράβολου αυξάνει το κόστος της δικαστικής προστασίας.

Τρίτον, είναι υπερβολικό το παράβολο για την αίτηση ακύρωσης.

Αυτά και μερικά άλλα που επισημαίνουν οι φορείς αντιβαίνουν στην αρχή του δικαιώματος της πρόσβασης στη δικαιοσύνη, παραβιάζοντας δικονομικές ευρωοδηγίες περί δημοσίων συμβάσεων, για αποτελεσματική δικαστική προστασία και μάλιστα τα θεωρούν αντισυνταγματικά. Γιατί; Μα, γιατί καθιστούν υπερβολικά ακριβή τη δικαστική προστασία και λειτουργεί έτσι αποτρεπτικά για μικρές και μεσαίες επιχειρήσεις που είναι η συντριπτική πλειοψηφία. Επίσης, δημιουργούνται ανισότητες, αφού θα είναι προνομιακή θέση των οικονομικά πιο ισχυρών που διαθέτουν λεφτά για δικαστική προστασία.

Αναφέρονται και άλλα και δεν θα τα επαναλάβω. Τι υποστηρίζει, όμως, η Κυβέρνηση γι’ αυτό το νομοσχέδιο; Υποστηρίζει ότι έχει διαφάνεια, αξιοπιστία και ότι είναι ενταγμένο στον παραγωγικό μετασχηματισμό της ελληνικής οικονομίας. Για τη διαφάνεια και αξιοπιστία δεν θα αναφερθώ στις τρεις χιλιάδες σελίδες του πορίσματος για το σκάνδαλο του ΟΠΕΚΕΠΕ, για αυτή τη ρουσφετολογική σκανδαλώδη σαπίλα που εκφράζει το αστικό κράτος και φυσικά εμφανίζεται σε όλες τις δομές του.

Θα πω, όμως, ότι έχετε επτά διαφορετικούς τύπους δημοσίων συμβάσεων, αλλά και όρους και προϋποθέσεις που βέβαια είναι στα πλαίσια του Ταμείου Ανάκαμψης και που προωθούν και ευνοούν τη γιγαντοποίηση μεγάλων εταιρειών. Εξάλλου, και το ελληνικό σχέδιο ανάκαμψης προβλέπει ότι κρατική διοίκηση και δικαιοσύνη πρέπει να συμβάλουν ακόμα πιο ενεργά στην υπηρεσία της καπιταλιστικής οικονομίας, να μετατραπούν δηλαδή σε πυλώνες προσέλκυσης επενδύσεων και κερδοφορίας και γιγάντωσης των μεγαλοεπιχειρηματιών.

Και δεν είναι μόνο αυτά. Και η Ομοσπονδία Διπλωματούχων Μηχανικών, που είναι στη δημόσια διοίκηση, εκφράζει έντονη διαφωνία σχετικά με τα ειδικά μητρώα υπαλλήλων. Γιατί όμως; Γιατί μεταφέρονται κρίσιμες λειτουργίες της δημόσιας διοίκησης για τη διενέργεια των διαδικασιών σχεδιασμού, ανάθεσης και εκτέλεσης δημοσίων συμβάσεων σε κλειστές ομάδες υπαλλήλων. Αυτό έρχεται σε αντίθεση με την υφιστάμενη τραγική κατάσταση των υποστελεχωμένων υπηρεσιών του Δημοσίου, αλλά και με τα κατοχυρωμένα επαγγελματικά δικαιώματα των μηχανικών. Εκφράζουν, λοιπόν, αντίθεση στην πρακτική μητρώων, γιατί αυτή θα επεκταθεί και σε άλλους τομείς και ελεγκτικούς μηχανισμούς, όπως επιβλέψεις έργων και μελετών, ελέγχους δόμησης και περιβάλλοντος κ.λπ., αποστερώντας τις δημόσιες υπηρεσίες από προσωπικό με πολυετή πείρα που έχει αποκτηθεί όλα τα προηγούμενα χρόνια. Επίσης, εκφράζουν αντίθεση στην έξτρα αμοιβή κάθε φορά που δημιουργείται ένα μητρώο. Είναι το «τυράκι» που είπε ο εισηγητής μας.

Και βέβαια δεν είναι μόνο αυτά. Μήπως το δεκατριάωρο δουλειά σε έναν εργοδότη που έχει εξαγγείλει η Κυβέρνηση και δίκαια έχει πυροδοτήσει αντιδράσεις εργατικών κέντρων, ομοσπονδιών, σωματείων, δεν είναι το δώρο στην απαίτηση του ΣΕΒ για απομύζηση των εργαζομένων και πάμφθηνη αμοιβή της εργασίας; Πώς θα ζήσει μια οικογένεια; Τι της εξασφαλίζετε; Τίποτα. Μόνο κερδοφορία στους καπιταλιστές. Αυτά ρυθμίζει το αστικό κράτος με τα νομοθετήματά του. Την ίδια ώρα διαφημίζετε την τεχνητή νοημοσύνη και την ψηφιοποίηση του αστικού κράτους που θα μπορούσαν να μειώσουν το οκτάωρο και να αυξηθεί η ξεκούραση και ο ελεύθερος χρόνος για τον εργαζόμενο. Όμως, τέτοια φιλεργατικά μέτρα μόνο στον σοσιαλισμό. Στην καπιταλιστική, άγρια, σάπια κοινωνία σας ξηλώνετε τα εργασιακά δικαιώματα, σε συνέχεια βεβαίως όλων των προηγούμενων κυβερνήσεων.

Μετά και την κρίση και την ανάπτυξη ρίχνετε στις πλάτες της εργατικής τάξης και την πολεμική προετοιμασία. Εξάλλου, οι δημόσιες συμβάσεις αποτελούν βασικό σημαντικό πεδίο κερδοφορίας-δράσης επιχειρηματικών ομίλων ιδιαίτερα σε τομείς κατασκευών, δημοσίων έργων, ενέργειας, τηλεπικοινωνίες. Και τώρα με την πολεμική προετοιμασία ενισχύονται, επιδοτούνται πολεμικές βιομηχανίες και βιομηχανίες διπλής χρήσης, όπως παραδείγματος χάρη επιχείρηση που κατασκευάζει μηχανές για τρακτέρ, θα κατασκευάζει και μηχανές για τανκς.

Έτσι εξηγείται και το τεράστιο ενδιαφέρον των επιχειρηματικών ομίλων στη χώρα μας και παντού σε αυτές τις δημόσιες συμβάσεις, αφού αποτελούν ένα από τα μέσα με τα οποία το αστικό κράτος ενισχύει τους επιχειρηματικούς ομίλους με πακτωλό ζεστού κρατικού χρήματος που προέρχεται φυσικά από την αφαίμαξη του λαϊκού εισοδήματος, γιατί οι έχοντες και κατέχοντες, εφοπλιστές, τραπεζίτες και άλλοι φραγκάτοι δεν φορολογούνται, μόνο επιδοτούνται με προνόμια και ζεστό χρήμα τσάμπα.

Αυτό είναι το αστικό κράτος και το κράτος δικαίου που επικαλείστε εσείς και τα άλλα κόμματα. Γι’ αυτό δεν θα μπορούσε να έχει ανθρώπινο πρόσωπο το αστικό κράτος και απέναντι σε μετανάστες και πρόσφυγες, γιατί είναι τα θύματα, οι ξεριζωμένοι των ανταγωνισμών, των ιμπεριαλιστικών, οικονομικών και πολεμικών επιθέσεων. Έτσι, κάθε εργαζόμενος, κάθε νέος και νέα που αγανακτεί με τη βαρβαρότητα της προσφυγιάς, που δεν συμβιβάζεται με εικόνες χιλιάδων ξεριζωμένων να φυγαδεύονται όπως-όπως από τις χώρες τους, που ανατριχιάζει όταν αντικρίζει παιδιά, γυναίκες να στοιβάζονται σε άθλιες συνθήκες, δεν έχει άλλο δρόμο από το να βάλει στο στόχαστρο αυτήν ακριβώς την πολιτική της πολεμικής εμπλοκής.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. ΑΘΑΝΑΣΙΟΣ ΜΠΟΥΡΑΣ)

Η αλληλεγγύη, λοιπόν, στους μετανάστες και πρόσφυγες, ο κοινός αγώνας για ανθρώπινες συνθήκες διαβίωσης κόντρα στον εγκλωβισμό και στις φυλακές ψυχών, δεν μπορεί παρά να βάζει στο στόχαστρο τον πραγματικό αντίπαλο, το κράτος του κεφαλαίου, το ΝΑΤΟ, την Ευρωπαϊκή Ένωση, τις κυβερνήσεις τους, το ίδιο το σάπιο σύστημα της εκμετάλλευσης και των πολέμων. Αυτός είναι ο μόνος δρόμος για να μπει τέλος στη βαρβαρότητα των καπιταλιστών και των ιμπεριαλιστικών συμμαχιών τους. Έτσι μόνο θα μπορέσουν να κατακτήσουν οι λαοί τη ζωή που τους αξίζει και εμείς σε αυτόν τον αγώνα θα είμαστε μπροστά και μαζί τους.

**ΠΡΟΕΔΡΕΥΩΝ (Αθανάσιος Μπούρας):** Να καλέσουμε στο Βήμα την ανεξάρτητη Βουλευτή κ. Πούλου.

Κυρία Πούλου, έχετε τον λόγο.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πάρα πολύ, κύριε Πρόεδρε.

Κυρίες και κύριοι συνάδελφοι, σήμερα εξετάζουμε ακόμη ένα νομοσχέδιο παραπλανητικό στον τίτλο του: Αναμόρφωση του πλαισίου για την επαγγελματική κατάρτιση υπαλλήλων που χειρίζονται δημόσιες συμβάσεις. Αναμόρφωση του πλαισίου εθνικών υποδομών ποιότητας και του πλαισίου ίδρυσης, επέκτασης και εκσυγχρονισμού των μεταποιητικών δραστηριοτήτων στην Περιφέρεια Αττικής. Αυτό είναι το κερασάκι στην τούρτα- δωράκι. Αναφέρθηκα αναλυτικά στον τίτλο και θα εξηγήσω στη συνέχεια γιατί είναι παραπλανητικός, αφού στην πραγματικότητα, αντί να ενισχύει τη διαφάνεια και τη νομιμότητα στις δημόσιες συμβάσεις, τις υπονομεύει. Αντί να χτίζει θεσμική εμπιστοσύνη, δημιουργεί κενά και ασάφειες που απειλούν το δημόσιο συμφέρον.

Ωστόσο, πριν αναφερθώ στο νομοσχέδιο, θα τοποθετηθώ στη χθεσινή ομιλία του Πρωθυπουργού εδώ στην Ολομέλεια, μια ομιλία αληθινό μνημείο πολιτικού θράσους. Ο κ. Μητσοτάκης μίλησε ως αυστηρός φρουρός των συνόρων και της κυριαρχίας της χώρας, όταν αυτός ευθύνεται αποκλειστικά που έχει οδηγήσει τη χώρα στην πλήρη διπλωματική ανυποληψία. Καταλαβαίνουμε, βέβαια, σήμερα ότι χθες ουσιαστικά προλόγισε τη σημερινή απαράδεκτη τροπολογία του κ. Πλεύρη, του εντεταλμένου να χαϊδεύει ακροδεξιά αυτιά, η οποία παραβιάζει διεθνείς συμβάσεις ανθρωπιστικού δικαίου και ενώ η Ελλάδα έχει ήδη μια πλούσια συλλογή από καταδίκες από το Ευρωπαϊκό Δικαστήριο Ανθρωπίνων Δικαιωμάτων, από τη στιγμή που αυτή η Κυβέρνηση δέχτηκε να γίνει ο δεσμοφύλακας της Ευρώπης και να καταντήσει τη χώρα μια φυλακή ψυχών.

Δεν υπάρχει, δυστυχώς, ο χρόνος για να αναφερθώ στην απαξίωση που έχει υποστεί το κύρος της Ελλάδας διεθνώς. Αρκεί να πούμε ότι όταν η Κυβέρνηση φτάνει στο σημείο να δέχεται χαστούκια από πολέμαρχους φατριών, τους οποίους μάλιστα η ίδια κάποτε διαφήμιζε σαν δήθεν στρατηγικούς εταίρους, καταλαβαίνει κανείς πόσο χαμηλά έχουμε πέσει με ευθύνη της Κυβέρνησης, αλλά και του Πρωθυπουργού προσωπικά.

Υπάρχει, όμως, και κάτι ακόμα χειρότερο. Ο Πρωθυπουργός θέλησε χθες να επαναλάβει τον μύθο της δήθεν ευρωπαϊκής κανονικότητας, την επιστροφή στη «γη της επαγγελίας», στην οποία ίδιος ως σύγχρονος Μωυσής μάς έχει οδηγήσει από τότε που ανέλαβε τη διακυβέρνηση. Απίστευτο θράσος. Διότι ας δούμε λιγάκι ποια είναι αυτή η περίφημη ευρωπαϊκή κανονικότητα του Κυριάκου Μητσοτάκη και της Νέας Δημοκρατίας. Η Κυβέρνηση τολμά να μιλάει για διαφάνεια και εκσυγχρονισμό, ενώ η Ελλάδα βρίσκεται για πολλοστή φορά στο επίκεντρο ερευνών για διασπάθιση ευρωπαϊκών κονδυλίων και η Ευρωπαϊκή Εισαγγελία έχει πλέον εγκατασταθεί μόνιμα στη χώρα μας και εξετάζει εξονυχιστικά δύο σοβαρές υποθέσεις.

Πρώτον, το σκάνδαλο του ΟΠΕΚΕΠΕ που χαρακτηρίζεται από διεθνή Μέσα ως μία από τις μεγαλύτερες γεωργικές απάτες των τελευταίων ετών, για το οποίο σκάνδαλο η Ευρωπαϊκή Εισαγγελία αποκάλυψε την ύπαρξη εγκληματικής οργάνωσης. Και η εμπλεκόμενη μέσω των Υπουργών της Κυβέρνηση, αντί να αναλάβει τις ευθύνες της, κλείνει άρον-άρον τον ΟΠΕΚΕΠΕ, διώκει και τιμωρεί την υπάλληλο που ευσυνείδητα αποκάλυψε τη ρεμούλα, αφήνει τους αγρότες μας να αγωνιούν για τον κίνδυνο απώλειας των επιδοτήσεών τους και φυσικά φορτώνει ξανά στους Έλληνες φορολογούμενους τα σπασμένα, να πληρώσουν δηλαδή τα δισεκατομμύρια της αποτυχίας της.

Δεύτερον, η Ευρωπαϊκή Εισαγγελία διερευνά τη διαχείριση των κονδυλίων του Ταμείου Ανάκαμψης και Ανθεκτικότητας και εκεί, δυστυχώς, το σκάνδαλο θα αποδειχθεί ακόμα μεγαλύτερο. Οι έρευνες επικεντρώνονται στη διαφάνεια και τη νομιμότητα της κατανομής των πόρων, ιδιαίτερα σε έργα υποδομών και ψηφιοποίησης. Η Ελλάδα βρίσκεται πλέον σε στενή παρακολούθηση. Αυτές οι έρευνες αποδεικνύουν την αποτυχία της Κυβέρνησης Μητσοτάκη να διαχειριστεί με διαφάνεια τα ευρωπαϊκά κονδύλια, τα οποία όμως αποτελούν κρίσιμη ευκαιρία για την οικονομική ανάκαμψη της χώρας.

Επίσης, αποδεικνύουν την ευκολία με την οποία θεωρεί το δημόσιο χρήμα ως δικό της λάφυρο. Δεν πρόκειται για αποτυχία, κύριε Μητσοτάκη. Έχετε απόλυτη επιτυχία στη βασική σας αποστολή: στο ρουσφέτι, στην κομματοκρατία, στο μοίρασμα του δημοσίου και του ευρωπαϊκού χρήματος σε «ημέτερους» ευνοημένους με την πολιτική φυσιογνωμία ενός «φραπέ» και ενός «χασάπη». Γι’ αυτούς «ναι» ο κ. Μητσοτάκης είναι ο Μωυσής!

Κυρίες και κύριοι συνάδελφοι, η κανονικότητα αυτής της Κυβέρνησης δεν είναι ο εκσυγχρονισμός ούτε η διαφάνεια. Είναι η κανονικότητα του πελατειακού κράτους, της διαπλοκής και της διαφθοράς. Η οποιαδήποτε λιτότητα επιβάλλεται μόνο στους πολίτες, αλλά όχι στους «ημέτερους» που επωφελούνται από τα σκάνδαλα, όπως αυτό του ΟΠΕΚΕΠΕ, του ΤΕΒΑ, των απευθείας αναθέσεων στις προμήθειες, στα έργα.

Η δημοκρατία που επικαλούνται υπονομεύεται, όταν η ίδια η Βουλή χάνει τον συνταγματικό της ρόλο, όπως ψήφισαν χθες με το Μεσοπρόθεσμο Δημοσιονομικό Διαρθρωτικό Σχέδιο. Και η διαφάνεια που υπόσχονται καταρρέει, όταν η Ελλάδα βρίσκεται στο στόχαστρο της Ευρωπαϊκής Εισαγγελίας για σκάνδαλα που αμαυρώνουν την διεθνή μας αξιοπιστία.

Ως Κίνημα Δημοκρατίας απαιτούμε άμεση διερεύνηση των ευθυνών για την υπόθεση του ΟΠΕΚΕΠΕ και πλήρη διαφάνεια στη διαχείριση του Ταμείου Ανάκαμψης με δημόσια λογοδοσία. Έχουμε καταθέσει αναλυτικότατη και νομικά τεκμηριωμένη πρόταση και καλούμε όλους τους Βουλευτές να συμβάλουν ειδικά για την περαιτέρω διερεύνηση της κατηγορίας για σύσταση εγκληματικής οργάνωσης.

Χρειάζεται πράγματι προανακριτική, με βάση το άρθρο 86 του Συντάγματος, όταν υποθέτω πως όλοι συμφωνούμε σε αυτό, ότι δηλαδή η σύσταση εγκληματικής οργάνωσης δεν εμπίπτει στις αρμοδιότητες των Υπουργών κατά την άσκηση των καθηκόντων τους; Κατηγορία που άλλωστε, όπως όλοι γνωρίζουμε, παραπέμπεται άμεσα στην τακτική δικαιοσύνη.

Έρχομαι στο νομοσχέδιο και ξεκινώ με το προφανές. Ο ν. 4412/2016 έχει καταντήσει νομικός λαβύρινθος γεμάτος αποσπασματικές τροποποιήσεις που γεννούν ανασφάλεια δικαίου. Το παρόν νομοσχέδιο όχι μόνο δεν διορθώνει αυτά τα κενά, αλλά τα διευρύνει. Η εξαίρεση των απευθείας αναθέσεων από το Εθνικό Σύστημα Ηλεκτρονικών Δημοσίων Συμβάσεων, όπως προβλέπεται στο άρθρο 11, χαλαρώνει τον έλεγχο στο όνομα της αποτελεσματικότητας. Τη στιγμή που η Ευρωπαϊκή Εισαγγελία ερευνά σκάνδαλα 2,5 δισ. ευρώ για απευθείας αναθέσεις από το Ταμείο Ανάκαμψης, η Κυβέρνηση συνεχίζει ακάθεκτη να μας φορτώνει νέες πιθανές καταδίκες και πρόστιμα, καθώς αποδυναμώνει τις δικλείδες ασφάλειας.

Η αύξηση του παραβόλου προσφυγής από 5.000 σε 30.000, όπως τελικά το κάνατε, όπως προβλέπεται στο άρθρο 30, αποτελεί ευθεία επίθεση στο συνταγματικό δικαίωμα πρόσβασης στη δικαιοσύνη. Οι μικρομεσαίες επιχειρήσεις, αυτές που η έκθεση Πισσαρίδη, το «Ευαγγέλιό» σας δηλαδή, θέλει να εξαφανίσει, πλήττονται πάλι, ενώ οι μεγάλοι παίκτες ευνοούνται και πάλι. Παλιά σας τέχνη κόσκινο!

Η Πανελλήνια Ένωση Συνδέσμων Εργοληπτών Δημοσίων Έργων καταγγέλλει φωτογραφικούς όρους σε διαγωνισμούς. Μάλιστα, κύριε Υπουργέ, σας έχω καταθέσει και σχετική ερώτηση και αναμένω την απάντησή σας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Η Κυβέρνηση απαντά με οικονομικά αντικίνητρα που φιμώνουν την κριτική και κόβουν τον δρόμο προς τη δικαστική δικαίωση. Πού είναι η διαφάνεια που διατυμπανίζετε; Η μείωση της προθεσμίας γνωμοδότησης της Ενιαίας Αρχής Δημοσίων Συμβάσεων από είκοσι σε δέκα ημέρες, όπως προβλέπεται στο άρθρο 20, αγνοεί την υποστελέχωση και την πολυπλοκότητα των υποθέσεων; Γιατί δεν τη στελεχώνετε για να βελτιώσετε την διεκπεραίωση; Αυτό δεν είναι επίσπευση, είναι υπονόμευση της ποιότητας του ελέγχου.

Και για την αλήθεια των λόγων μου, σας αναφέρω τα στοιχεία που κατέγραψε το Ελεγκτικό Συνέδριο. Κατέγραψε δεκατρείς ουσιώδεις πλημμέλειες σε δύο χιλιάδες εξακόσιους έναν φακέλους δημοσίων συμβάσεων από το 2023 ως το 2024 από ελλιπή τεκμηρίωση μέχρι αδικαιολόγητους αποκλεισμούς.

Στον τομέα δε της επαγγελματικής κατάρτισης διατείνεστε ότι θα ενισχύσετε την επαγγελματοποίηση με τις προτεινόμενες πιστοποιήσεις στο μητρώο επαγγελματιών δημοσίων συμβάσεων. Όμως, η απουσία σαφών κανόνων χρηματοδότησης και εποπτείας δημιουργεί έναν ακόμα γραφειοκρατικό λαβύρινθο.

Επιπλέον, η κατάρτιση δεν παρέχεται δωρεάν. Οι πηγές χρηματοδότησης παραμένουν αδιευκρίνιστες και η ισότιμη πρόσβαση των υπαλλήλων δεν κατοχυρώνεται. Άρα, τι κάνετε;

Δεν έχω χρόνο να επεκταθώ περισσότερο, αλλά θα ήθελα να προσθέσω τα εξής: Γνωρίζουμε όλοι ότι στις εθνικές υποδομές ποιότητας η μετατροπή του Ελληνικού Οργανισμού Τυποποίησης και του Εθνικού Συστήματος Διαπίστευσης σε ανώνυμες εταιρείες χωρίς ουσιαστική αξιολόγηση ή διάλογο εγείρει, επίσης, σοβαρά ερωτήματα.

Επιλέγετε ασαφή πλαίσια εργοδοσίας και πολυδαίδαλης διοικητικής δομής χωρίς τεκμηρίωση για την αναγκαιότητα αυτών των αλλαγών και προκρίνετε την αδιαφάνεια και την κακοδιοίκηση, γιατί ο στόχος σας είναι το πώς θα συνεχίσετε τη ρεμούλα στα κονδύλια του Ταμείου Ανάκαμψης και Ανθεκτικότητας.

Κυρίες και κύριοι, το Κίνημα Δημοκρατίας απαιτεί διαφάνεια, λογοδοσία και ουσιαστική στήριξη της δημόσιας διοίκησης ιδίως στον ευαίσθητο τομέα των δημοσίων συμβάσεων. Απαιτεί ένα κράτος που υπηρετεί το δημόσιο συμφέρον, όχι την ευνοιοκρατία προς «ημέτερους» και αυτό το νομοσχέδιο δεν ανταποκρίνεται σε αυτές τις αρχές. Γι’ αυτό και το καταψηφίζουμε, όπως και την απαράδεκτη τροπολογία του κ. Πλεύρη.

Σας ευχαριστώ, κύριε Πρόεδρε, για την ανοχή.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Πούλου.

Πριν δώσω τον λόγο στον Βουλευτή της Νέας Δημοκρατίας κ. Ευστάθιο Κωνσταντινίδη, σας ενημερώνω ότι ο κύριος Υπουργός θέλει να καταθέσει μία νομοτεχνική βελτίωση, η οποία στη συνέχεια θα διανεμηθεί στους συναδέλφους.

Ορίστε, κύριε Υπουργέ, έχετε τον λόγο.

**ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης):** Κύριε Πρόεδρε, κυρίες και κύριοι συνάδελφοι, στο άρθρο 19 του σχεδίου νόμου προστίθεται τελευταίο εδάφιο ως εξής: «Για τον υπολογισμό των δύο εκατοστιαίων μονάδων του πρώτου εδαφίου δεν υπολογίζονται οι κυρώσεις για τις οποίες τα επανορθωτικά μέτρα που έλαβαν οι οικονομικοί φορείς έχουν κριθεί επαρκή από την αρμόδια επιτροπή της παραγράφου 1 του άρθρου 73».

Την καταθέτω στα Πρακτικά.

(Στο σημείο αυτό ο Υφυπουργός Ανάπτυξης κ. Λάζαρος Τσαβδαρίδης καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

**ΙΩΑΝΝΗΣ ΔΕΛΗΣ:** Κύριε Πρόεδρε, πόσοι ομιλητές είναι ακόμα;

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα θα πάρει ο κ. Κωνσταντινίδης, μετά ο κ. Μπάρκας, ο κ. Καππάτος και η Κοινοβουλευτική Εκπρόσωπος της Πλεύσης Ελευθερίας.

Κυρία Καραγεωργοπούλου, πότε θέλετε τον λόγο;

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Μετά τον κ. Καππάτο, κύριε Πρόεδρε, στο τέλος.

**ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης):** Κι εγώ στο τέλος, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ωραία.

Ορίστε, κύριε Κωνσταντινίδη, έχετε τον λόγο.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, ακόμα και για τον μη ειδικό είναι προφανής και αυτονόητη η σημασία της επιτάχυνσης και της βελτίωσης της διαδικασίας των δημοσίων συμβάσεων, σημαντικό κεφάλαιο της οποίας αποτελεί και η δικαστική επίλυση των ζητημάτων που αναφύονται στα διάφορα στάδιά της: τις δημόσιες συμβάσεις που αφορούν και επηρεάζουν το επίπεδο των υπηρεσιών προς τους πολίτες, την ποιότητα των δημοσίων έργων και κάθε είδους υποδομών, την ασφάλεια κρίσιμων εγκαταστάσεων, την εξοικονόμηση πόρων, αλλά και τον υγιή ανταγωνισμό, την ανάπτυξη της οικονομίας, τη δημιουργία θέσεων εργασίας.

Συνεπώς, αποτελούν ένα αντικείμενο του δημόσιου τομέα που άπτεται πολλών λειτουργιών και του ιδιωτικού τομέα και διέπεται από τους κανόνες της ποιότητας, της ασφάλειας, της αποτελεσματικότητας, της οικονομικότητας, της ανταγωνιστικότητας, αλλά και από τις αρχές της διαφάνειας, του δημοσίου συμφέροντος, της προστασίας του περιβάλλοντος και της χρηστής διοίκησης.

Πρόκειται για διαδικασίες σύνθετες και πολύπλοκες που απαιτούν στην προετοιμασία και στη διαχείρισή τους ειδικές γνώσεις και επιβαρύνονται από τις γνωστές αδυναμίες, παθογένειες και στρεβλώσεις που χαρακτηρίζουν τη δημόσια διοίκηση, την απονομή της δικαιοσύνης, αλλά και τον χώρο της επιχειρηματικότητας.

Στην ελληνική πραγματικότητα είναι λίγο πολύ γνωστά και ειπωμένα τα σημεία που εμφανίζουν τα εντονότερα προβλήματα και χρήζουν βελτιώσεων. Και είναι αυτά που έχει επιλέξει και προσπαθεί να εξελίξει και να επιταχύνει η συζητούμενη νομοθετική πρωτοβουλία.

Κομβικός αναμφίβολα στην όλη υπόθεση ο ανθρώπινος παράγοντας, οι υπάλληλοι που υπηρετούν στο νευραλγικό αντικείμενο των δημοσίων συμβάσεων και δικαίως τους αφιερώνεται ένα σημαντικό μέρος στο νομοσχέδιο, το οποίο αναφέρεται στη θέσπιση πλαισίου για την επαγγελματική κατάρτιση και πιστοποίησή τους και την παροχή οικονομικών και άλλων κινήτρων, όπως είναι η ταχύτερη μισθολογική και βαθμολογική εξέλιξη, η δυνατότητα τηλεργασίας και άλλες παροχές για τη διατήρησή τους στο συγκεκριμένο αντικείμενο, αλλά και για την αναβάθμιση των γνώσεων και δεξιοτήτων τους.

Περαιτέρω καθορίζονται οι αρμόδιες Αρχές για την επαγγελματοποίηση του προσωπικού των φορέων ανάθεσης, καθώς και το πεδίο εφαρμογής των σχετικών προβλέψεων. Δημιουργείται Μητρώο Επαγγελματιών Δημοσίων Συμβάσεων (ΜΕΔΗΣΥ) με δύο μητρώα και ορίζονται οι προϋποθέσεις εγγραφής των υπαλλήλων σε αυτό, ενώ και τούτο είναι πάρα πολύ σημαντικό. Προβλέπεται και η σύσταση Τμήματος Δημοσίων Συμβάσεων στην Εθνική Σχολή Δημόσιας Διοίκησης και αυτοδιοίκησης. Εξάλλου, θεμιτοί είναι οι στόχοι και εύστοχες οι παρεμβάσεις που επιχειρεί το συζητούμενο σχέδιο νόμου στον ν. 4412/2016 στα στάδια προετοιμασίας και ανάθεσης δημοσίων συμβάσεων, με σκοπό την περαιτέρω απλοποίηση των διαδικασιών, την ελάφρυνση στην αχρείαστη γραφειοκρατία και την απαλοιφή των στρεβλώσεων, αλλά και στο πεδίο της έννομης προστασίας για την επιτάχυνση των διαδικασιών, ιδίως για την αποτροπή άσκησης παρελκυστικών προσφυγών.

Κύριε Υπουργέ, αν και βρίσκω υψηλό το μίνιμουμ των 1.500 ευρώ για την άσκηση αίτησης αναστολής και ακύρωσης, ας μην παραβλέπουμε ότι όπως είναι δομημένο το σύστημα, ιδίως στις μικρότερης αξίας συμβάσεις, τα περιθώρια κέρδους είναι πολύ περιορισμένα, ενώ το ποσοστό του 36% των αποφάσεων της ΕΑΔΗΣΥ που ακυρώνονται από τα δικαστήρια δεν είναι καθόλου ευκαταφρόνητο. Θυμίζω, εξάλλου, ότι η ΕΑΔΗΣΥ κάποιες φορές δεν εκδίδει αποφάσεις επί των προδικαστικών προσφυγών, οπότε ο οικονομικός φορέας, ο διάδικος, αναγκάζεται να επιδιώξει τη δικαστική πλέον ακύρωση της μη απόφανσης.

Άρα, 600 ευρώ η προδικαστική, συν 1.500 ευρώ το παράβολο, συν επιδόσεις, συν αμοιβή δικηγόρου, το κόστος της δικαστικής προστασίας γι’ αυτήν την χαμηλή κατηγορία –σε αυτήν αναφέρομαι- δηλαδή για μία σύμβαση αξίας 30.000 ευρώ, γίνεται απαγορευτικό. Έχουμε ακόμα τη δυνατότητα. Μειώσαμε το ταβάνι των 50.000 ευρώ στις 30.000 ευρώ. Νομίζω ότι μπορούμε να το επαναφέρουμε στην αρχική ή να αυξήσουμε λίγο το ποσό που αντιστοιχεί στην χαμηλότερη αξία του παραβόλου.

Θεωρώ, κύριε Υπουργέ, στη συνέχεια επεξεργασίας του νομοσχεδίου, ιδιαίτερα σημαντική την πρωτοβουλία που αναλαμβάνουμε για τη χάραξη εθνικής πολιτικής ποιότητας και τη θέσπιση μηχανισμού διακυβερνητικής πολιτικής για την εναρμόνιση των εθνικών υποδομών ποιότητας με τις ευρωπαϊκές και διεθνείς απαιτήσεις. Είναι πράγματι επιβεβλημένη μια εθνική προσπάθεια με τη συνδρομή και των επιμελητηρίων μας και του Συνδέσμου Βιομηχάνων και των εξαγωγέων μας, ώστε η Κυβερνητική Επιτροπή Ποιότητας και ο ΕΛΟΤ, με τη νέα πλέον ευέλικτη μορφή του, να καταγράψουν και να προωθήσουν τα ποιοτικά και πιστοποιημένα ελληνικά προϊόντα μέσα από το Εθνικό Ψηφιακό Μητρώο Πιστοποιήσεων και Ελέγχων στο διεθνές ανταγωνιστικό περιβάλλον και με αναγνωρισμένη πλέον την ανάγκη η Ευρώπη να γίνει πιο παραγωγική και πιο αυτάρκης.

Έχει ιδιαίτερη σημασία να καταφέρουμε να καταστήσουμε τα «made in Greece» προϊόντα συνώνυμα της ποιότητας και της αξιοπιστίας. Η πολιτική ηγεσία έχει αναγνωρίσει ότι η διεύρυνση της παραγωγικής μας βάσης και ιδίως η ανάπτυξη της ελληνικής βιομηχανίας αποτελεί ζήτημα ζωτικής σημασίας και για να συμβεί αυτό, χρειαζόμαστε πρότυπα, κανόνες, ποιοτικούς ελέγχους και πιστοποιήσεις, την ίδια ώρα που αυτή η ίδια διαδικασία αποτελεί και όρο του υγιούς ανταγωνισμού, διότι αν η αγορά δεν έχει στάνταρ και αν αυτά δεν ελέγχονται και δεν τηρούνται, τότε δεν έχει κανένας βιομήχανος, κανένας παραγωγός, κανέναν λόγο να εξελίξει και να αναβαθμίσει την παραγωγή του, επενδύοντας σε εξοπλισμούς και αναβαθμίζοντας το τελικό παραγόμενο προϊόν. Το «brand» της Ελλάδας σήμερα ανεβαίνει και πρέπει να αξιοποιήσουμε το «momentum», πέρα από τον τουρισμό, τις υπηρεσίες, τον πρωτογενή τομέα και τη διατροφή, και σε άλλα εμπορεύσιμα αγαθά και να κλείσουμε, επιτέλους, την ψαλίδα, την πληγή του εμπορικού ελλείμματος.

Σημειώνω από τις άλλες διατάξεις του νομοσχεδίου τις ρυθμίσεις για την ενίσχυση της προστασίας καταναλωτών με αναπηρία και την ανεμπόδιστη πρόσβασή τους σε προϊόντα και υπηρεσίες, καθώς και την αναγνώριση του δικαιώματος άσκησης συλλογικής αγωγής σε ενώσεις οι οποίες έχουν το έννομο δικαίωμα να εκπροσωπήσουν τα συλλογικά συμφέροντα αυτών των ατόμων, αλλά και τις άλλες διατάξεις που επιλύουν ειδικότερα ζητήματα, όπως είναι αυτό με το μητρώο των ανελκυστήρων που έρχεται από το παρελθόν και επιλύει ένα ζήτημα. Έτυχε –νομίζω- και ευρύτερης αποδοχής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν θα αποφύγω τον πειρασμό μέσα σε ένα λεπτό να αναφερθώ και στην τροπολογία για την αναστολή των αιτήσεων ασύλου που έρχεται στοχευμένα να αντιμετωπίσει και για ορισμένο χρονικό διάστημα μια απειλή και μία πίεση που δέχεται η χώρα μας από τις ακτές της Αφρικής και έρχεται να εφαρμόσει ένα μέτρο που βρίσκεται σε σχέση αναλογίας με την κατάσταση που έχει διαμορφωθεί.

Και σ’ αυτήν την κατάσταση, την κρίσιμη εθνικά κατάσταση, δεν έχουμε, δυστυχώς, την υποστήριξη των κομμάτων της Αντιπολίτευσης, αλλά αντίθετα είδαμε μία συζήτηση αναλυτική να εξελίσσεται σήμερα στην Ολομέλεια με μισόλογα από κάποια κόμματα και με ευθείες επιθέσεις από κάποια άλλα, που τελικά όμως αποδεικνύεται χρήσιμη. Και ξέρετε γιατί, κυρίες και κύριοι συνάδελφοι; Διότι ξαναθυμίζουμε στον κόσμο τι είχε συμβεί τα προηγούμενα χρόνια με αντίστοιχες καταστάσεις και τι ενδεχομένως να βιώναμε εάν σήμερα είχε την ευθύνη της διακυβέρνησης μία προοδευτική κυβέρνηση, ένα προοδευτικό σχήμα και ξαναζούσαμε εκείνες της αλήστου μνήμης καταστάσεις, με τους μετανάστες να περιφέρονται στη χώρα ανεξέλεγκτοι και η ελληνική κοινωνία να βιώνει τις συνέπειες της ανεπάρκειας της Ελλάδος στην αντιμετώπιση αυτών των ζητημάτων.

Σήμερα, όμως, η κατάσταση είναι διαφορετική. Σήμερα έχουμε τη δύναμη και την αποφασιστικότητα να πάρουμε τα αναγκαία μέτρα για ένα σύντομο χρονικό διάστημα, προκειμένου πρωτίστως να αποθαρρύνουμε τους διακινητές που εκμεταλλεύονται αυτούς τους άτυχους και δύστυχους ανθρώπους.

Για τους λόγους αυτούς, σας καλώ να υπερψηφίσετε το νομοσχέδιο και τις τροπολογίες που εισήχθησαν, γιατί πρόκειται για θετικές παρεμβάσεις που πρέπει να υποστηριχθούν από το σύνολο και από όλες τις πτέρυγες του ελληνικού Κοινοβουλίου.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Κωνσταντινίδη.

Θα ολοκληρώσουμε τον κατάλογο με τον Βουλευτή της Νέας Δημοκρατίας κ. Καππάτο και στη συνέχεια τον λόγο θα πάρει η Κοινοβουλευτική Εκπρόσωπος της Πλεύσης Ελευθερίας κ. Καραγεωργοπούλου.

Ορίστε, κύριε Καππάτο, έχετε τον λόγο.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, το νομοσχέδιο που έχουμε σήμερα ενώπιόν μας είναι κάτι περισσότερο από μια τεχνική παρέμβαση στο πλαίσιο των δημοσίων συμβάσεων. Είναι μια συνειδητή επιλογή θεσμικής ωρίμανσης, γιατί ένα κράτος που επιθυμεί να εμπνέει εμπιστοσύνη δεν μπορεί να επαφίεται πια σε πεπαλαιωμένες διαδικασίες, αργές εγκρίσεις και χαμηλές ταχύτητες υλοποίησης. Οφείλει να οργανώνει τη δημόσια λειτουργία του με τρόπο ώστε κάθε σύμβαση, κάθε ανάθεση, κάθε δημόσια δαπάνη να υπηρετεί τον πολίτη με διαφάνεια, ταχύτητα και αξιοπιστία.

Το παρόν σχέδιο νόμου ενσωματώνει ακριβώς αυτή τη φιλοσοφία. Δεν στήνει νέα γραφειοκρατία. Χτίζει νέους μηχανισμούς ευθύνης και επάρκειας, μετατρέποντας την αποσπασματική λογική των περασμένων δεκαετιών σε συνεκτικό πλαίσιο σύγχρονης διοικητικής πράξης. Τομή πρώτης σημασίας αποτελεί η ίδρυση ενός ειδικού Σώματος Επαγγελματιών Δημοσίων Συμβάσεων. Δεν μιλάμε πλέον για τυπικούς υπαλλήλους, αλλά για πιστοποιημένους λειτουργούς με εξειδίκευση, τεχνική κατάρτιση, γλωσσομάθεια και δεξιότητες πληροφορικής.

Η επιλογή αυτή δεν είναι απλώς οργανωτική, είναι αξιακή. Δηλώνει ότι οι δημόσιοι πόροι θα διαχειρίζονται από πρόσωπα που έχουν τα εφόδια και τη θεσμική ευθύνη να σταθούν στο ύψος της αποστολής τους. Η υποχρέωση υποβολής δήλωσης περιουσιακής κατάστασης, η διαρκής επιμόρφωση και η πρόβλεψη υπηρεσιακών κινήτρων συνθέτουν ένα νέο παράδειγμα λειτουργού που δεν υπηρετεί το δημόσιο ως καταφύγιο, αλλά ως πεδίο αποδοτικότητας και λογοδοσίας.

Ταυτόχρονα εισάγονται ρυθμίσεις που περιορίζουν δραστικά τις καθυστερήσεις στην ανάθεση και την εκτέλεση των συμβάσεων. Συντομεύονται οι προθεσμίες, απλοποιούνται οι διαδικασίες, καταργούνται περιττές γραφειοκρατικές υποχρεώσεις που μέχρι σήμερα επιβάρυναν τόσο τη δημόσια διοίκηση, όσο και τις ίδιες τις επιχειρήσεις, ιδίως τις μικρομεσαίες, γιατί δεν μπορούμε να ζητάμε από τους νέους ανθρώπους να επενδύσουν στον τόπο τους και ταυτόχρονα να τους παγιδεύουμε σε ατέρμονες διαδικασίες προμηθειών και προσφορών. Το κράτος δεν μπορεί να είναι ούτε τροχοπέδη ούτε τιμωρός. Πρέπει να είναι αρωγός.

Και τούτο το νομοσχέδιο καθιστά σαφές ότι, πλέον, η εμπιστοσύνη στους κανόνες δεν σημαίνει παράλυση ούτε καθυστέρηση. Σημαίνει αποτελεσματικότητα. Η εισαγωγή του Εθνικού Ψηφιακού Μητρώου Πιστοποιήσεων, η αναβάθμιση των ελεγκτικών και τυποποιητικών μηχανισμών, καθώς και η ουσιαστική μεταρρύθμιση του πλαισίου για τις μεταποιητικές δραστηριότητες στην Αττική, συγκροτούν ένα συνεκτικό σύνολο αλλαγών. Εδώ δεν έχουμε μια συλλογή αποσπασματικών άρθρων, αλλά ένα οργανικό όραμα για τη διοικητική λειτουργία, την ποιότητα της οικονομικής ζωής και το θεσμικό κύρος του ελληνικού κράτους, ένα κράτος που αντί να κρύβεται πίσω από την αδράνεια, αναλαμβάνει την ευθύνη να ρυθμίσει, να καθοδηγήσει και να προστατέψει, όχι με όρους ιδιοληπτικής παρέμβασης, αλλά με φιλελεύθερη διορατικότητα και τεχνική επάρκεια.

Όμως, κυρίες και κύριοι συνάδελφοι, δεν μπορούμε να αγνοούμε την ιστορική συγκυρία μέσα στην οποία νομοθετούμε. Ζούμε σε μια εποχή όπου τα φαινόμενα δεν έρχονται μεμονωμένα, αλλά συνδέονται, διαπλέκονται και αλληλοτροφοδοτούνται. Η οικονομία, η ασφάλεια, η δημοκρατία και η κοινωνική συνοχή δεν είναι πια διακριτοί τομείς. Είναι πεδία ταυτόχρονης πίεσης. Και καθώς η Ελλάδα μετατρέπεται τα τελευταία χρόνια από παθητικός παρατηρητής, σε ενεργό ρυθμιστή του γεωπολιτικού της περιβάλλοντος, οφείλουμε να θωρακίσουμε κάθε κρίσιμη πύλη του κράτους απέναντι σε απειλές, που δεν αφορούν μόνο το μέλλον, αλλά έχουν ήδη φτάσει στην πόρτα μας. Διότι η εθνική ασφάλεια σήμερα δεν αμφισβητείται μόνο από στρατιωτικά μέσα. Απειλείται και από την οργανωμένη αταξία, από τη χρήση του ανθρώπινου πόνου ως εργαλείου αποσταθεροποίησης, από τη διαβρωτική ικανότητα μη κρατικών δρώντων να εργαλειοποιούν τις ροές πληθυσμών.

Η μνήμη του Έβρου το 2020 δεν έχει σβήσει. Αντιθέτως, επανέρχεται μέσω της απειλής μιας θαλάσσιας επανάληψής του, με τις νότιες πύλες εισόδου, όπως η Κρήτη, να καθίστανται τα νέα πεδία υβριδικής πρόκλησης. Μέσα σε λιγότερο από σαράντα οκτώ ώρες πάνω από δύο χιλιάδες άτομα αποβιβάστηκαν παράνομα στις ακτές της Κρήτης προερχόμενα από τη Βόρεια Αφρική. Πάνω από το 95% αυτών είναι νέοι άνδρες ηλικίας 18 έως 35 ετών, δίχως συνοδευτικά έγγραφα, δίχως οικογένειες, δίχως παιδιά. Άνθρωποι που συχνά προέρχονται από περιοχές με έντονη ισλαμιστική δραστηριότητα. Δεν μπορούμε να κλείσουμε τα μάτια στην πιθανότητα ανάμεσά τους να υπάρχουν πρώην μαχητές, άτομα που έχουν ριζοσπαστικοποιηθεί ή που στρατολογούνται σιωπηλά στο σκοτάδι. Οι αριθμοί αυτοί δεν μαρτυρούν φυσική ροή. Μαρτυρούν οργανωμένη μεταφορά. Οι εικόνες που βλέπουμε δεν θυμίζουν απλώς ανθρωπιστική κρίση. Θυμίζουν στρατηγική διείσδυση, σχεδιασμένη αποσταθεροποίηση, μια πρόκληση που δεν χρησιμοποιεί σφαίρες, αλλά ανθρώπους ως γεωπολιτικά εργαλεία.

Γι’ αυτό και η Κυβέρνηση με την τροπολογία που κατατίθεται πράττει το αυτονόητο: Ενεργοποιεί τον αμυντικό της μηχανισμό με τρόπο προσωρινό, αναλογικό και νομικά αιτιολογημένο. Θέτει φραγμό σε μια κατάσταση που εξελίσσεται ραγδαία και δεν επιδέχεται απλές τεχνικές απαντήσεις. Προστατεύει την κοινωνική συνοχή, την εθνική κυριαρχία και τη δημόσια τάξη.

Ακούω με προσοχή όσους αντιδρούν. Τους ακούω να φωνάζουν, να καταγγέλλουν, να υβρίζουν, αλλά δεν τους ακούω να προτείνουν. Ποια είναι η εναλλακτική τους πρόταση; Να δεχτούμε αδιακρίτως όλους όσους φτάνουν; Να ανοίξουμε τις πόρτες και τα σύνορα σε ροές αχαρτογράφητες, ασύμμετρες και ενδεχομένως επικίνδυνες; Να επιστρέψουμε στη λογική των ανοιχτών συνόρων; Να παραιτηθούμε από το δικαίωμα ελέγχου; Όχι. Δεν θα ξαναγυρίσουμε εκεί και δεν θα αφήσουμε τη χώρα να γίνει ξανά ευάλωτη επειδή κάποιοι επιμένουν να συγχέουν τον ανθρωπισμό με τον εθελοτυφλισμό.

Κυρίες και κύριοι, καθώς καλούμαστε να αποφασίσουμε, ας θυμηθούμε ότι το κράτος δεν υπάρχει μόνο για να διαχειρίζεται την καθημερινότητα, αλλά για να διαμορφώνει στρατηγική, να εγγυάται σταθερότητα και να εμπνέει εμπιστοσύνη.

Σήμερα, από το Βήμα της Εθνικής Αντιπροσωπείας, στέλνουμε ένα ξεκάθαρο μήνυμα: Η Ελλάδα δεν είναι αθώα απέναντι στην ιστορία της ούτε αμήχανη απέναντι στις προκλήσεις της. Είναι ένα κράτος με βούληση, με γνώση και με επίγνωση αποστολής, ένα κράτος που δεν σιωπά μπροστά σε κρίσεις, που δεν υποτάσσεται στα τετελεσμένα, που διεκδικεί τη θέση που του αναλογεί στο ευρωπαϊκό και στο διεθνές περιβάλλον. Με σεβασμό στο Σύνταγμα, πίστη στους θεσμούς και προσήλωση στο εθνικό συμφέρον, στηρίζουμε κάθε πρωτοβουλία που ενισχύει την πατρίδα μας, όχι μόνο γιατί είναι σωστή, αλλά γιατί είναι επιβεβλημένη. Γιατί η ευθύνη δεν είναι ποτέ εύκολη, είναι όμως χρέος και η άσκησή της προνόμιο ελεύθερων πολιτών σε ένα κυρίαρχο κράτος.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κύριο συνάδελφο.

Τον λόγο τώρα έχει η Κοινοβουλευτική Εκπρόσωπος της Πλεύσης Ελευθερίας, η κυρία Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ πολύ, κύριε Πρόεδρε. Σήμερα ο κίνδυνος για τη δημοκρατία έγινε κάτι περισσότερο από ορατός. Έγινε βίωμα, έγινε καθεστώς. Βεβαίως, τα διαπιστευτήριά του ο κ. Πλεύρης τα έχει δώσει προ πολλού, εγνωσμένου κύρους. Ζητούσε δημόσια δολοφονίες ανθρώπων στα σύνορα. Τώρα νοιάζεται πού θα πάνε τα χρήματα των ευρωπαίων πολιτών, αν θα πάνε σε επιδόματα για φαγητό, πλην όμως δεν τον είδαμε να συγκινείται που τα χρήματα αυτών των ίδιων των ευρωπαίων πολιτών ενθυλακώνονται από τον «φραπέ» και τον «χασάπη» υπό την αιγίδα των κολλητών των Υπουργών. Το Υπουργείο Μετανάστευσης, μας είπε, δεν είναι ξενοδοχείο. Στα κρατητήρια που θα διαμένουν οι μετανάστες θα μπορούσε να προτείνει, μιμούμενος τον Τραμπ που πολλοί θαυμάσατε σήμερα, να υπάρχουν τάφροι με πύθωνες και αλιγάτορες. Βεβαίως, ο κ. Πλεύρης δεν αυτοδιορίστηκε ούτε μόνος του τα λέει αυτά. Τον έχει διορίσει ο Πρωθυπουργός της χώρας, ο ανήξερος για τα σκάνδαλα στον ΟΠΕΚΕΠΕ, εκείνος που τη μια μέρα ζητάει «συγγνώμη» για το έγκλημα των Τεμπών, την άλλη μέρα αναζητά λίγες ευθύνες, την επόμενη μέρα θυμάται πως ίσως υπάρχουν κάποια βίντεο και λίγο μετά αυτά τα βίντεο αποκαλύπτονται, ως διά μαγείας, δύο χρόνια μετά και σήμερα μαθαίνουμε ότι αναζητείται, με νέα έκθεση τεχνικού των συγγενών των θυμάτων, όλο αυτό το ύποπτο περιβάλλον που στοιχειοθετεί εγκλήματα γύρω από την αλλοίωση του τόπου του εγκλήματος και αφορά σε απομάκρυνση αποδεικτικού υλικού μετά την έρευνα της εταιρείας Anubis.

Θα περάσω γρήγορα στο νομοσχέδιο για να αποδείξω, για άλλη μια φορά, πως αυτό στο οποίο υπερθεμάτισε ο κ. Θεοδωρικάκος σε ό,τι αφορά την αξία των απευθείας αναθέσεων και των δημοσίων συμβάσεων με τον τρόπο που εκτελούνται σε αυτό το κράτος, στην πραγματικότητα είναι ένας τρόπος μεγέθυνσης της δυνατότητας διαφθοράς, που είναι αυτό στο οποίο διακρίνεστε σε επίπεδο πρωταθλητισμού. Όσο κι αν θέλετε να το καλύψετε, όσο και αν θέλετε να μετατοπίσετε την κοινή γνώμη, αποφασίζοντας κάθε φορά να στρέψετε το βλέμμα της κοινωνίας κάπου αλλού, δημιουργώντας ακόμα και εχθρούς εκεί που δεν υπάρχουν.

Στο άρθρο 73, λοιπόν, αυτού του νομοσχεδίου, τι λέτε; Ότι ο φορέας του Ελληνικού Κτηματολογίου θα καταστεί αρμόδιος για τον σχεδιασμό, την υλοποίηση και τη λειτουργία του Ενιαίου Μητρώου Ακινήτων. Αλήθεια; Ο φορέας της διεύθυνσης του Ελληνικού Κτηματολογίου, που ακόμα δεν έχει απολογηθεί εδώ και ένα χρόνο για την πλατφόρμα, τη βάση του κτηματολογίου που έπεσε από κυβερνοεπίθεση και δεν έχουμε μάθει ακόμα τα αίτια; Ακόμα δεν έχει εξηγήσει πώς συνέβη στις 24 Ιουνίου και για μια βδομάδα να βγει εκτός λειτουργίας η βάση δεδομένων, πάλι, του κτηματολογίου, να πέσουν όλες οι πλατφόρμες και τίποτα να μην λειτουργεί, στις ήδη δεισλειτουργούσες, φυσικά, πλατφόρμες. Δεν μας έχει εξηγήσει κανείς ακόμα τι συνέβη. Το μόνο που ανήγγειλε η διοίκηση –ανακοίνωσε, ίσως- είναι ότι είχαμε διακοπή για αναβαθμίσεις. Έτσι το λέτε τώρα. «Αναβάθμιση» το λέτε. Και τα συνήθη προβλήματα συνεχίζονται και η Google πέφτει.

Φυσικά και δεν είναι έτσι ξέρετε. Και όταν μιλάμε για πλατφόρμες που δυσλειτουργούν -και το λέω μετά λόγου γνώσεως ως επαγγελματίας που γνωρίζω πολύ καλά το αντικείμενο στον χώρο- θα πρέπει να γνωρίζουν οι πολίτες αυτής της χώρας ότι πριν λίγες μέρες στη ΔΙΑΥΓΕΙΑ ανακοινώθηκε η εκταμίευση ποσού 521.000 ευρώ σε εταιρεία η οποία ανέλαβε πριν από ενάμιση χρόνο με χρήματα του Ταμείου Ανάκαμψης -και της επεστράφησαν φυσικά οι εγγυητικές επιστολές- το έργο του ψηφιακού ηλεκτρονικού φακέλου μεταβίβασης ακινήτων, μετά –λέτε- από ποιοτικό και ποσοτικό έλεγχο. Ποιο ποσοτικό και ποιοτικό έλεγχο κάνατε; Πότε τον κάνατε; Γιατί εμείς, ξέρετε, στον κλάδο μου, που δουλεύουμε τις μεταβιβάσεις ακινήτων, σε αυτή την πλατφόρμα ηλεκτρονικής μεταβίβασης εδώ και ενάμιση χρόνο έχουν ολοκληρωθεί μόνο 1.800 υποθέσεις μεταβίβασης ακινήτου με ψηφιακό τρόπο, δηλαδή εκείνες οι υποθέσεις που είναι οι πλέον απλές. Μόνο εκεί λειτουργεί η ψηφιακή αυτή πλατφόρμα. Και αυτά είναι χρήματα, ξέρετε, του Ταμείου Ανάκαμψης. Γιατί το κάνατε; Οι λόγοι είναι προφανείς. Για να μη σας ζητηθεί μετά από έλεγχο να τα επιστρέψετε.

Είναι πολύ μεγάλο το κεφάλαιο του Ελληνικού Κτηματολογίου για να εξαντληθεί σε μια συζήτηση ενός άρθρου με το οποίο επιχειρείτε να του προσδώσετε ακόμα μεγαλύτερο κύρος, δηλαδή να διαχειρίζεται το Ενιαίο Μητρώο Ακινήτων, που σημαίνει την περιουσία όλων των Ελλήνων πολιτών και του Ελληνικού Δημοσίου, όταν βοούν τα σκάνδαλα ουσιαστικά στο Κτηματολόγιο και δεν τα ερευνάτε και δεν τα ελέγχετε. Και θα πω παρακάτω για τις απευθείας αναθέσεις και τι σημαίνουν αυτές και για τον τρόπο που θα έπρεπε να ελέγχονται και δεν το κάνετε.

Ένας πολύ απλός λόγος για τον οποίο το Κτηματολόγιο ως φορέας είναι ο πλέον αναρμόδιος και ανίκανος να διαχειριστεί το Ενιαίο Μητρώο Ακινήτων είναι ο εξής, πραγματικός λόγος. Τα ακίνητα κατά 95% τουλάχιστον βρίθουν αυθαιρεσιών. Εσείς οι ίδιοι από το 2011 θεσπίστηκε και έχετε αποδεχτεί ότι αυτές οι αυθαιρεσίες πληρώνονται αδρά από τον Έλληνα πολίτη. Και το ξέρουν πολύ καλά οι Έλληνες πολίτες τι σημαίνει τακτοποίηση αυθαιρέτων, γιατί όταν προσπαθούν να κάνουν μια μεταβίβαση δεν γίνεται να μην περάσουν πρώτα από την κερκόπορτα της τακτοποίησης αυθαιρέτου, πληρώνοντας αδρά χρηματικά ποσά για να το πράξουν αυτό.

Ξέρετε όμως τι συμβαίνει με τη βάση του Κτηματολογίου; Είναι κάτι που έχει αποφασίσει η Νομική του Υπηρεσία. Η πληροφορία του αυθαιρέτου δεν υπάρχει στην εικόνα του ακινήτου στο Κτηματολόγιο. Πώς, λοιπόν, το Κτηματολόγιο θα διαχειριστεί το Ενιαίο Μητρώο Ακινήτων όταν οι επιφάνειες των ακινήτων εμφανίζονται στο Ε9, διαμέρισμα 90 τετραγωνικά που είναι τα 60 που λέει η σύσταση οριζόντιας ιδιοκτησίας και τα άλλα 30 που τακτοποιήθηκαν ως αυθαίρετα τετραγωνικά μέτρα της βεράντας που έγινε κύριος χώρος. Αυτή η πληροφορία της αυθαίρετης δόμησης δεν περιλαμβάνεται στη βάση του Κτηματολογίου, περιλαμβάνεται στο Ε9. Άρα πού έκανε να έχει ενταχθεί το Ενιαίο Μητρώο Ακινήτων; Στο Υπουργείο Εθνικής Οικονομίας και Οικονομικών κατ’ αρχάς και κατά δεύτερο λόγο στο Υπουργείο Περιβάλλοντος και Ενέργειας, στο ΥΠΕΝ, που τακτοποιεί τα αυθαίρετα, που μέσα από τη δική του πλατφόρμα τακτοποιούνται οι αυθαιρεσίες. Εκεί θα γινόταν η διασταύρωση. Πού το μεταθέτετε; Πού κάνετε τη μετάπτωση και την ευθύνη της ενασχόλησης με το Ενιαίο Μητρώο Ακινήτων; Σε εκείνον τον φορέα που δεν μπορεί να διασταυρώσει την πραγματική επιφάνεια του ακινήτου. Είναι προφανείς για εμάς πάλι οι λόγοι για τους οποίους το κάνετε. Γιατί το Κτηματολόγιο διαχειρίζεται απίστευτα μεγάλα ποσά χρημάτων και από το Ταμείο Ανάκαμψης, αλλά και από πολλούς άλλους φορείς.

Τι σημαίνει, λοιπόν, απευθείας ανάθεση και τι κάνετε με αυτή; Ο φορέας του Δημοσίου επιλέγει προμηθευτή χωρίς διαγωνισμό. Ξέρετε πόσες τέτοιες απευθείας αναθέσεις έχουν γίνει όχι μόνο από το νομικό πρόσωπο δημοσίου δικαίου «Ελληνικό Κτηματολόγιο», αλλά και από πάρα πολλά άλλα νομικά πρόσωπα; Πάρα πολλές. Αγγίζουν το 76,7% των συμβάσεων. Τι σημαίνει, λοιπόν, απευθείας ανάθεση που έχετε αποδεχθεί ως μια κανονικότητα και για τον κ. Θεοδωρικάκο αυτό είναι νόμιμο και μια χαρά; Φυσικά και είναι «νόμιμο» -σε εισαγωγικά- γιατί η δική σας Κυβέρνηση νομοθέτησε ακόμα και την αύξηση του ποσού, του ορίου της απευθείας ανάθεσης από 20.000 σε 30.000 για υπηρεσίες και προμήθειες και από 30.000 σε 60.000 για έργα και προϊόντα και υπηρεσίες τεχνολογίας.

Άρα στην πραγματικότητα δεν επιθυμείτε τον ανταγωνισμό, επιθυμείτε τη διαφθορά και το πελατειακό σύστημα. Υπάρχει διαχειριστική αδυναμία και κατακερματισμός με τις απευθείας αναθέσεις και είναι πολύ βολικές, κύριε Υπουργέ, γι’ αυτό σας αρέσουν και τις επικροτείτε. Υπάρχει κίνδυνος για παραβίαση κοινοτικών κανόνων. Ήταν φυσικό η Ευρώπη να παρακολουθεί πολύ στενά αυτή τη χρήση των απευθείας αναθέσεων. Άλλωστε και το Ελεγκτικό Συνέδριο σάς έχει κατακεραυνώσει γι’ αυτούς τους λόγους.

Αυτό μοιραία καταλήγει σε απώλεια της εμπιστοσύνης των πολιτών και το αποτέλεσμα είναι ότι έχουμε έναν συνεννοημένο ανταγωνισμό πολύ βολικό για εσάς, συνεννοημένη υποβολή προσφορών, που σημαίνει μορφή καρτέλ, παράνομη κατά το εθνικό και ενωσιακό δίκαιο και εννοείται ότι αυτό αποτελεί μείζον πρόβλημα γιατί παραβιάζονται οι αρχές του ανταγωνισμού, αποτελεί αθέμιτη πρακτική, στερεί την αγορά από νέους σοβαρούς προμηθευτές και ενώ είναι εφικτό να εντοπιστεί από τις αρχές, παρ’ όλα αυτά δεν αναγνωρίζονται συνήθως οι στημένοι διαγωνισμοί. Οι προσφορές έχουν ασήμαντες αποκλίσεις. Θα μπορούσατε να τις εντοπίσετε. Θέλετε; Δεν νομίζουμε. Οι ίδιοι προμηθευτές συμμετέχουν σε όλες τις μικρές αναθέσεις του ίδιου φορέα. Υπάρχει εναλλαγή νικητών με σταθερή σειρά. Οι προσφορές κατατίθενται από τον ίδιο IP πολλές φορές, την ίδια ηλεκτρονική διεύθυνση, την ίδια γραμματεία.

Συνεπώς, είναι κοινό μυστικό ότι πολλές από αυτές τις συμβάσεις παρότι φαίνονται κανονικές, στην πράξη υπάγονται σε σχήματα αθέμιτου ανταγωνισμού μέσω προσχηματικών προσφορών μεταξύ συνεργαζόμενων εταιρειών. Θα μπορούσε ωστόσο αυτός ο έλεγχος να συντελείται και να μην νομιμοποιείται ο αθέμιτος ανταγωνισμός. Πλατφόρμες όπως το ΚΗΔΜΗΣ και το ΕΣΗΔΗΣ μπορούν να παρέχουν στατιστικά ανίχνευσης αυτής της μοιρασιάς, αλλά καταλαβαίνουμε ότι οι λόγοι που σας κάνουν να μην θέλετε να εντοπίσετε τους τρόπους ελέγχου και όσους παραβιάζουν το εθνικό και κοινοτικό δίκαιο είναι διότι είναι επιλογή σας, πολιτική επιλογή και την ακολουθείτε πιστά.

Εννοείται ότι με όλα αυτά που ακούσαμε σήμερα επιχειρήσατε για άλλη μια φορά να δημιουργήσετε κλίμα μετατόπισης των ευθυνών σας από τα μεγάλα σκάνδαλα που σας ακολουθούν εδώ και πολύ καιρό. Το σκάνδαλο του ΟΠΕΚΕΠΕ

και των Τεμπών νομίζουμε ότι δεν θα ξεχαστεί, σε κάθε περίπτωση. Η κοινωνία ξέρετε δεν ξεχνάει. Η Πλεύση Ελευθερίας είναι εδώ για να θυμίζει. Εννοείται ότι θα συνεχίσουμε να αγκαλιάζουμε τους πολίτες και να θέτουμε στη Βουλή όλα αυτά τα οποία ανιχνεύουμε και ανιχνεύουν και οι ίδιοι και αναδύονται δυστυχώς στην επιφάνεια, αναδύοντας και την οσμή της διαφθοράς σας. Όπως σήμερα -και θα θέλαμε να μας το επιβεβαιώσετε- ακούστηκε από τα Μέσα ότι άδειασαν οι αποθήκες του ΟΠΕΚΕΠΕ στη Θεσσαλονίκη, με σήμα δε προς τη Διεύθυνση Τελωνείου των εκεί αρχών, την ίδια στιγμή που διενεργείται έλεγχος στα γραφεία του ΟΠΕΚΕΠΕ της Αθήνας από το ελληνικό FBI. Είναι αλήθεια ότι δέκα χρόνων έγγραφα του ΟΠΕΚΕΠΕ εξαφανίστηκαν; Γιατί άραγε; Γιατί είστε τόσο σωστοί και δίκαιοι; Δεν νομίζουμε.

Έχει ο καιρός γυρίσματα όμως και θα περιμένετε και θα μας βρείτε μπροστά σας.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Τώρα θα καλέσω στο Βήμα, όπως έχω πει ήδη, τον Υφυπουργό Ανάπτυξης και Επενδύσεων κ. Λάζαρο Τσαβδαρίδη και στη συνέχεια τον λόγο θα πάρει για μια παρέμβαση η Πρόεδρος της Πλεύσης Ελευθερίας κ. Ζωή Κωνσταντοπούλου και θα κλείσουμε τη συνεδρίαση για απόψε.

Κύριε Υπουργέ, έχετε τον λόγο.

**ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης):** Ευχαριστώ, κύριε Πρόεδρε.

Κυρίες και κύριοι συνάδελφοι, πριν ξεκινήσω την ομιλία μου επί του νομοσχεδίου, θα ήθελα να υπογραμμίσω τη σταθερή βούληση της Κυβέρνησης της Νέας Δημοκρατίας να προασπίσει την κυριαρχία, αλλά και την ασφάλεια της χώρας μας με αποφασιστικότητα και νηφαλιότητα.

Η εικόνα που βλέπουμε το τελευταίο διάστημα στα νότια θαλάσσια σύνορά μας δεν συνιστά μια συνήθη μεταναστευτική ροή. Πρόκειται για μια οργανωμένη και στοχευμένη επιχείρηση που θέτει σε δοκιμασία όχι μόνο τις αντοχές των δομών φιλοξενίας, αλλά και την ίδια τη σταθερότητα της χώρας και της Ευρωπαϊκής Ένωσης συνολικά. Γι’ αυτό η απόφασή μας είναι ξεκάθαρη. Η Ελλάδα θα υπερασπιστεί το δικαίωμα να έχει ελεγχόμενα σύνορα, όχι ανοικτά σύνορα, αλλά σύνορα με κανόνες και σεβασμό στο Διεθνές Δίκαιο.

Η τροπολογία που καταθέσαμε για την αναστολή εξέτασης των αιτήσεων ασύλου σε περιπτώσεις μαζικής και προσχεδιασμένης εισβολής στέλνει ένα ξεκάθαρο μήνυμα. Η χώρα μας θα παραμείνει ασφαλής και κυρίαρχη, τα ελληνικά σύνορα δεν είναι ζώνες χωρίς κανόνες, είναι τα εξωτερικά σύνορα της Ευρώπης και η ευθύνη προστασίας τους είναι κοινή.

Είναι ειλικρινά θλιβερό και πολιτικά ανεύθυνο τη στιγμή που οι τοπικές κοινωνίες αγωνιούν και οι λιμενικές, αλλά και οι αστυνομικές δυνάμεις δοκιμάζονται καθημερινά, η αντιπολίτευση να επιλέγει τον δρόμο του λαϊκισμού και της επικίνδυνης αφέλειας.

Ο ανθρωπισμός δεν αναιρεί την ευθύνη, ο σεβασμός στα ανθρώπινα δικαιώματα δεν σημαίνει ότι η Ελλάδα θα παραιτηθεί από το θεμελιώδες δικαίωμα να καθορίζει ποιος εισέρχεται στη χώρα με τρόπο νόμιμο. Η απαίτησή μας είναι η τάξη, η νομιμότητα και ο σεβασμός στα κυριαρχικά δικαιώματα. Τα σύνορα της Ελλάδας θα παραμείνουν απαραβίαστα.

Θα περάσουμε και στο νομοσχέδιο που συζητάμε και το όποιο σχέδιο νόμου, όπως και ο νέος αναπτυξιακός που ψηφίσαμε πριν από λίγο καιρό, υπηρετεί έναν και μόνο κεντρικό στόχο, τον παραγωγικό μετασχηματισμό της χώρας, έναν στόχο που αποτελεί κεντρική κυβερνητική προτεραιότητα υπό την καθοδήγηση του Πρωθυπουργού κ. Κυριάκου Μητσοτάκη και που υλοποιείται με συνέπεια από το Υπουργείο Ανάπτυξης και τον Υπουργό τον κ. Τάκη Θεοδωρικάκο ως βασικό άξονα της στρατηγικής για μια σύγχρονη, ανταγωνιστική, αλλά και ανθεκτική οικονομία.

Η Ελλάδα εξάλλου στα έξι τελευταία χρόνια της διακυβέρνησης της Νέας Δημοκρατίας μεταμορφώθηκε, από ουραγός της Ευρώπης έχει γίνει πρωταθλήτρια στους ρυθμούς ανάπτυξης. Η διεθνής επενδυτική κοινότητα μάς εμπιστεύεται ξανά. Οι ξένες άμεσες επενδύσεις καταγράφουν ιστορικά υψηλά, αποδεικνύοντας ότι η σταθερότητα, αλλά και οι προοπτικές της ελληνικής οικονομίας είναι πλέον αδιαμφισβήτητες. Οι εξαγωγές μας αυξάνονται δυναμικά, κατακτώντας νέες απαιτητικές αγορές. Η ανεργία από μεγάλη κοινωνική πληγή πριν μια οκταετία έχει πια μειωθεί εντυπωσιακά.

Αλλά όλα αυτά δεν είναι απλώς αριθμοί, είναι η ζωντανή απόδειξη ότι οι πολιτικές μας λειτουργούν. Σε αυτό ακριβώς το πλαίσιο έρχεται να ενταχθεί το σημερινό νομοσχέδιο που είναι ένα νομοσχέδιο που αγγίζει την καρδιά της λειτουργίας του κράτους, ρυθμίζει τη σχέση του με την πραγματική οικονομία, την αγορά και τις επιχειρήσεις. Διότι ο παραγωγικός μετασχηματισμός δεν μπορεί να προχωρήσει, αν το ίδιο το κράτος παραμένει δέσμιο και σε αγκυλώσεις, αλλά και σε παθογένειες του χθες.

Θέλω να σταθώ στην υποδειγματική διαδικασία που ακολουθήθηκε για τη σύνταξη του νομοσχεδίου. Εμείς δεν νομοθετούμε πίσω από κλειστές πόρτες. Συνεργαστήκαμε στενά με όλα τα συναρμόδια υπουργεία. Λάβαμε σοβαρά υπόψη τις γνωμοδοτήσεις των θεσμικών θεματοφυλάκων της νομιμότητας, δηλαδή της Ενιαίας Αρχής των Δημοσίων Συμβάσεων, αλλά και του Ελεγκτικού Συνεδρίου. Ανοίξαμε έναν ειλικρινή και γόνιμο δημόσιο διάλογο. Ακούσαμε την κοινωνία, την αγορά και τους φορείς. Ενσωματώσαμε πολλές από τις ουσιαστικές προτάσεις που κατατέθηκαν. Το αποτέλεσμα δικαιώνει αυτήν την προσέγγιση, ένα κείμενο άρτιο, ισορροπημένο και πάνω από όλα βαθιά μεταρρυθμιστικό.

Πρώτος πυλώνας των μεταρρυθμίσεών του η επιτάχυνση και η διαφάνεια στις δημόσιες συμβάσεις, μια παρέμβαση στην καρδιά μιας χρόνιας ασθένειας του κράτους που χαρακτηριζόταν από ατέρμονες καθυστερήσεις, αλλά και γραφειοκρατία, στραγγαλίζοντας την ανάπτυξη και την επιχειρηματικότητα.

Μπροστά σε αυτό το διαχρονικό εμπόδιο οργανώνουμε μια τριπλή απάντηση. Πρώτον, επενδύουμε στο πολυτιμότερο κεφάλαιο, τους άξιους ανθρώπους της δημόσιας διοίκησης, δημιουργώντας ένα σώμα εξειδικευμένων, πιστοποιημένων στελεχών που θα διαχειρίζονται τις δημόσιες συμβάσεις. Αυτό σημαίνει αξιοκρατία.

Δεύτερον, στεκόμαστε δίπλα στον υγιή ανταγωνισμό και στην υγιή επιχειρηματικότητα, ιδίως δίπλα στις μικρομεσαίες επιχειρήσεις, τη ραχοκοκαλιά της ελληνικής οικονομίας. Οι αλλαγές που φέρνουμε είναι κομβικές. Μειώνουμε δραστικά το διοικητικό βάρος, καταργούμε περιττές γραφειοκρατικές, αλλά και χρονοβόρες διαδικασίες, όπως η πολλαπλή υποβολή των ίδιων δικαιολογητικών. Τι σημαίνει αυτό στην πράξη; Εξοικονόμηση πολύτιμου χρόνου και χρήματος για χιλιάδες επιχειρήσεις. Τους επιτρέπουμε να επικεντρωθούν επιτέλους στη δουλειά τους και να ανταγωνίζονται επί ίσοις όροις.

Και τρίτον, προστατεύουμε το δημόσιο συμφέρον. Βάζουμε τέλος σε παρελκυστικές τακτικές που οδηγούν σε αδικαιολόγητες καθυστερήσεις και υπονομεύουν την πρόοδο των έργων. Θεσπίζουμε σαφείς κανόνες που αποθαρρύνουν τις παρελκυστικές δικαστικές προσφυγές. Αυτές οι προσφυγές κρατούσαν για χρόνια ομήρους κρίσιμα έργα υποδομής, όπως είναι νοσοκομεία, δρόμοι, λιμάνια, αλλά και σχολεία.

Η μεταρρυθμιστική μας δράση βέβαια δεν εξαντλείται στις απαραίτητες διαδικασίες, προχωρά στην ουσία της αναπτυξιακής μας πολιτικής, την ίδια την παραγωγική ταυτότητα της Ελλάδος. Αυτό ακριβώς κάνουμε με το τρίτο μέρος του νομοσχεδίου. Θεμελιώνουμε για πρώτη φορά στην ιστορία του ελληνικού κράτους μια συνεκτική, αλλά και ολιστική εθνική πολιτική ποιότητας. Ο στόχος μας είναι σαφής και υψηλός, με βαθύτατο αναπτυξιακό, αλλά και εθνικό αποτύπωμα, το σήμα «Made in Greece» να πάψει να είναι μια απλή γεωγραφική ένδειξη, αλλά να μετατραπεί σε ένα πανίσχυρο διεθνώς αναγνωρισμένο σύμβολο, ένα σύμβολο αξιοπιστίας, καινοτομίας, ασφάλειας και ποιότητας.

Για δεκαετίες η ποιότητα αντιμετωπιζόταν αποσπασματικά, οι φορείς συχνά λειτουργούσαν αυτόνομα χωρίς κεντρικό συντονισμό. Αυτό είχε ως αποτέλεσμα οι κανόνες συχνά να συγκρούονται μεταξύ τους ή να μη συμβαδίζουν με τα ευρωπαϊκά πλαίσια. Σε αυτήν την εποχή της αναποτελεσματικότητας, αλλά και της απουσίας ενιαίας εθνικής στρατηγικής για τα θέματα ποιότητας, βάζουμε οριστικά τέλος.

Με τη θέσπιση της εθνικής πολιτικής ποιότητας, αλλά και τη σύσταση κυβερνητικής επιτροπής, η πολιτεία αναλαμβάνει πλέον συγκροτημένα τον κεντρικό συντονισμό σε θέματα ποιότητας. Αναλαμβάνει τον σχεδιασμό και την εποπτεία, διασφαλίζοντας τη στρατηγική συνοχή και την πλήρη εναρμόνιση του εθνικού νομοθετικού και κανονιστικού μας πλαισίου με το ευρωπαϊκό θεσμικό πλαίσιο.

Ταυτόχρονα, εμπεδώνουμε τη διαφάνεια. Η υποχρεωτική διαβούλευση με τον Ελληνικό Οργανισμό Τυποποίησης εξασφαλίζει ότι κάθε κανόνας θα βασίζεται σε αντικειμενικά, ουδέτερα και διεθνώς αποδεκτά κριτήρια. Οι κανόνες είναι πλέον σαφείς, δίκαιοι και σταθεροί για όλους.

Για να θωρακίσουμε ακόμη περισσότερο αυτή τη διαφάνεια, δημιουργούμε το Εθνικό Ψηφιακό Μητρώο Πιστοποιήσεων και Ελέγχων, ένα πανίσχυρο ψηφιακό εργαλείο για την καταπολέμηση της πειρατείας των προτύπων και την ενίσχυση της εμπιστοσύνης στην αγορά, όπως επίσης και την προστασία των καταναλωτών, διασφαλίζοντας ίσους όρους ανταγωνισμού και ένα πιο υγιές και ασφαλές επιχειρηματικό περιβάλλον.

Περαιτέρω, επενδύουμε ενεργά ώστε οι φορείς ποιότητας να λειτουργούν με τον καλύτερο δυνατό τρόπο, δίνοντάς τους τα εφόδια που χρειάζονται για να σταθούν στο ύψος των σύγχρονων ευρωπαϊκών, αλλά και διεθνών προκλήσεων. Αυτός είναι ο λόγος που μετατρέπουμε τον ΕΛΟΤ και το Εθνικό Σύστημα Διαπίστευσης σε σύγχρονες και ευέλικτες ανώνυμες εταιρείες και γι’ αυτό ακριβώς πραγματοποιούμε μια ιστορική ενίσχυση του προσωπικού τους με δεκάδες νέες θέσεις για εξειδικευμένους επιστήμονες πάντα με διαδικασίες ΑΣΕΠ.

Ο στόχος αυτής της μεταρρύθμισης ξεπερνά τα σύνορα της οικονομίας, αποβλέπει στη γέννηση μιας νέας συνολικής κουλτούρας ποιότητας στην ελληνική κοινωνία, μιας κουλτούρας που αγκαλιάζει την καινοτομία, σέβεται την πράσινη, αλλά και ψηφιακή μετάβαση και χτίζει ένα μέλλον βιώσιμης ανάπτυξης για τα παιδιά μας.

Η ίδια φιλοσοφία διαπνέει και την παρέμβασή μας στην καρδιά της παραγωγικής μηχανής της χώρας, την Αττική. Βάζουμε τέλος σε μια εικοσαετή περίοδο ακινησίας, αλλά και αβεβαιότητας. Εκσυγχρονίσουμε ένα ρυθμιστικό πλαίσιο για τη μεταποίηση που είχε νομικές αντιφάσεις, ήταν παρωχημένο και έπνιγε την επιχειρηματικότητα.

Με τις νέες ρυθμίσεις που ευθυγραμμίζονται πλήρως με τις κατευθυντήριες γραμμές του ΟΟΣΑ αίρουμε τα εμπόδια που ναρκοθετούσαν τον εκσυγχρονισμό, αλλά και την ανάπτυξη της βιομηχανίας, αλλά και της εφοδιαστικής αλυσίδας.

Επαναπροσεγγίζουμε μετά από είκοσι χρόνια το πλαίσιο ίδρυσης, επέκτασης και εκσυγχρονισμού των μεταποιητικών δραστηριοτήτων στην Αττική. Αυτό γίνεται με έναν τρόπο ρεαλιστικό, που δίνει ζωτικό χώρο σε παραγωγικές επενδύσεις δημιουργώντας νέες θέσεις εργασίας και ενισχύοντας την ανταγωνιστικότητα.

Όμως, την ίδια στιγμή, το μήνυμα που δίνουμε είναι διπλό: Η διευκόλυνση της επιχειρηματικότητας συμβαδίζει με την αυστηρή προστασία του περιβάλλοντος, αλλά και της ποιότητας ζωής. Για εμάς η ισχυρή βιομηχανία και το καθαρό περιβάλλον δεν είναι έννοιες αντίθετες. Είναι οι δύο αδιαχώριστοι πυλώνες της βιώσιμης ανάπτυξης που οικοδομούμε για το αύριο.

Κυρίες και κύριοι συνάδελφοι, η πολιτική μας έχει πάντα στο επίκεντρό της τον άνθρωπο. Γι’ αυτό με το πέμπτο μέρος του νομοσχεδίου υλοποιούμε την αυτονόητη ηθική και νομική μας υποχρέωση, την ευρύτερη προστασία των καταναλωτών με αναπηρία.

Να γιατί, όπως τόνισε και ο Υπουργός, ο κ. Θεοδωρικάκος, ενσωματώνουμε τον καθολικό σχεδιασμό στην εθνική πολιτική ποιότητας του άρθρου 39 του νομοσχεδίου ικανοποιώντας με τον τρόπο αυτό απόλυτα τη σχετική πρόταση της Εθνικής Συνομοσπονδίας Ατόμων με Αναπηρία.

Επιτρέψτε μου ολοκληρώνοντας να αναφερθώ σε μια παρέμβαση που στο έκτο μέρος του νομοσχεδίου αντιμετωπίζει έναν ακόμη χρόνιο πρόβλημα, μια παρέμβαση που αφορά την ασφάλεια όλων μας στην καθημερινή μας ζωή. Για περισσότερα από πενήντα χρόνια ως πολιτεία κινούμασταν στα τυφλά, καθώς ακολουθούσαμε τον πραγματικό αριθμό των ανελκυστήρων που λειτουργούν σε ολόκληρη την επικράτεια. Αυτή η κατάσταση, όπως είναι φυσικό, καθιστούσε κάθε προσπάθεια για ουσιαστικό έλεγχο και εποπτεία αλυσιτελή.

Με το παρόν νομοσχέδιο θεσπίζουμε την υποχρεωτική απογραφή όλων των ανελκυστήρων της χώρας σε μια νέα ψηφιακή και σύγχρονη πλατφόρμα και θέτουμε μία ξεκάθαρη και αντικειμενικά εφικτή για τον πολίτη προθεσμία τεσσάρων μηνών από την έναρξη λειτουργίας του Μητρώου.

Και για να είμαστε απολύτως ξεκάθαροι, δεν πρόκειται για άλλη μια γραφειοκρατική διαδικασία. Είναι ζήτημα και λογικής αλλά και ύψιστης ευθύνης. Όπως ακριβώς κάθε αυτοκίνητο πρέπει να είναι δηλωμένο και να περνά τεχνικό έλεγχο για να κυκλοφορεί νόμιμα, έτσι και κάθε ανελκυστήρας οφείλει να είναι απογεγραμμένος, συντηρημένος και ελεγχόμενος για να λειτουργεί με ασφάλεια. Είναι μια αυτονόητη πράξη ευθύνης απέναντι στην ανθρώπινη ζωή που κλείνει οριστικά ένα θεσμικό κενό δεκαετιών και δημιουργεί κοινούς κανόνες για όλους, σε όλη την επικράτεια.

Το μήνυμα είναι σαφές: Καμία πολυκατοικία, κανένα κτήριο, κανένας διαχειριστής ή ιδιοκτήτης δεν μπορεί πλέον να παραβλέπει την υποχρέωση να απογράφει και να συντηρεί τον ανελκυστήρα με πλήρη διαφάνεια και συνέπεια.

Κλείνοντας θέλω να τονίσω ξανά τη σημασία αυτού του νομοθετήματος. Είναι ένα νομοσχέδιο με βαθιά αναπτυξιακό πρόσημο. Δίνει πρακτικές και λογικές λύσεις σε πραγματικά προβλήματα που ταλαιπωρούσαν για δεκαετίες την αγορά, τις επιχειρήσεις, αλλά και τη διοίκηση. Συνδυάζει την ταχύτητα με τη διαφάνεια, την οικονομική ανάπτυξη με την κοινωνική μέριμνα. Είναι ένα ακόμη αποφασιστικό και σταθερό βήμα στην πορεία για πλήρη εκσυγχρονισμό της χώρας.

Είμαι βέβαιος ότι θα αναγνωρίσετε τη μεταρρυθμιστική του πνοή και το βαθιά θετικό του αντίκτυπο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

Και θα κλείσουμε τη σημερινή πολύωρη συζήτηση με την παρέμβαση της Προέδρου της Πλεύσης Ελευθερίας, της κυρίας Ζωής Κωνσταντοπούλου.

**ΓΕΩΡΓΙΟΣ ΝΙΚΗΤΙΑΔΗΣ:** Κύριε Πρόεδρε, η πρόταση για την ένσταση αντισυνταγματικότητας θα συζητηθεί αύριο;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι. Θα την καταθέσω τώρα και θα συζητηθεί αύριο.

**ΠΡΟΕΔΡΕΥΩΝ (Αθανάσιος Μπούρας):** Ναι, έχουμε συνεννοηθεί. Και ένας λόγος που παίρνει το λόγο είναι και η κατάθεση της πρότασης για αντισυνταγματικότητα.

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Καθώς αντικρίζω γι’ άλλη μια φορά την άδεια Βουλή, τους Βουλευτές της Κοινοβουλευτικής μας Ομάδας, τη μία και μόνη Βουλευτή της Κοινοβουλευτικής Ομάδας της Κυβέρνησης, που έχει διατελέσει και Υφυπουργός Υποδομών, τον έναν και μόνο Υφυπουργό της Κυβέρνησης, που έχει διατελέσει και εισηγητής του πορίσματος της Νέας Δημοκρατίας για τα Τέμπη και καθώς από το πρωί εγώ άνοιξα τη συνεδρίαση με την ανακοίνωση ότι θα καταθέσουμε ένσταση αντισυνταγματικότητας κατά αυτής της ανατριχιαστικής τροπολογίας που πομπωδώς ανακοίνωσε χθες ο κ. Μητσοτάκης και ντροπιαστικά υποστήριξε σήμερα η Κυβέρνηση, αναλογίζομαι τι μας αναλογεί, κυρίες και κύριοι.

Και δεν μας αναλογεί τίποτε λιγότερο από το να αντιδράσουμε, να φωνάξουμε, να αντισταθούμε, να πράξουμε ό,τι περνά από το χέρι μας για να προστατέψουμε το Σύνταγμά μας, τις διεθνείς συμβάσεις θωράκισης και θεσμοθέτησης των ανθρωπίνων δικαιωμάτων, το διεθνές ανθρωπιστικό κεκτημένο, το διεθνές δίκαιο για την προστασία του δικαιώματος στο άσυλο, για την προστασία των προσφύγων.

Μας αναλογεί να φωνάξουμε, να μιλήσουμε, να αντισταθούμε, για να προστατεύσουμε αυτούς που είναι εντελώς απροστάτευτοι απέναντι σε αυτή την τροπολογία και δεν είναι κάποιοι εχθροί, δεν είναι κάποιοι ένοπλοι, δεν είναι κάποια τέρατα. Είναι τα μωρά, οι μανάδες, οι πατεράδες, οι εξαθλιωμένοι άνθρωποι που βρίσκονται αυτή τη στιγμή στο Λαύριο, στην Κρήτη, σε βάρκες. Είδατε το ρεπορτάζ μήπως; Είδατε τα μωρά αυτά και τις μανάδες τους; Απέναντι σε αυτούς αμύνεστε; Αυτούς θα κατατροπώσει ο κ. Μητσοτάκης;

Είπα αρκετές φορές ότι έτσι ξεκίνησε ο Χίτλερ και αναλογίζομαι ότι αυτό το ποίημα του Γερμανού πάστορα, του Μάρτιν Νίμελερ –που δεν είναι του Μπρεχτ, όπως κάποιοι νομίζουν- είναι τόσο επίκαιρο και σύγχρονο. Λέει, κύριε Δελή: «Όταν ήρθαν οι ναζιστές να πάρουν τους κομμουνιστές, δεν μίλησα γιατί δεν ήμουν κομμουνιστής. Κι όταν οι ναζιστές» -κύριε Νικητιάδη και κύριε Γερουλάνε- «φυλάκισαν τους σοσιαλδημοκράτες, σιώπησα γιατί δεν ήμουν σοσιαλδημοκράτης. Και όταν οι ναζιστές ήρθαν και φυλάκισαν τους συνδικαλιστές» –και αν είχα εγώ μπροστά μου την Ευρωβουλευτίνα μας, τη Μαρία Ζαχαρία, θα της το έλεγα, είναι στην Ευρωβουλή και ψήφισε υπέρ της πρότασης μομφής κατά της Φον ντερ Λάιεν-«σιώπησα γιατί δεν ήμουν συνδικαλιστής…»…

**ΧΡΙΣΤΙΝΑ ΑΛΕΞΟΠΟΥΛΟΥ:** Κύριε Πρόεδρε, δεν πάει άλλο! Δεν γίνεται να μας λέει χιτλερικούς!

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ καθίστε!

**ΧΡΙΣΤΙΝΑ ΑΛΕΞΟΠΟΥΛΟΥ:** Δεν πάει άλλο! Δεν πάει άλλο!

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ! Μην προκαλείτε τώρα, τέτοια ώρα, επεισόδιο.

**ΧΡΙΣΤΙΝΑ ΑΛΕΞΟΠΟΥΛΟΥ:** Τέτοια ώρα εγώ το προκαλώ; Εγώ το προκαλώ; Έχουμε παιδιά, έχουμε οικογένειες!

**ΠΡΟΕΔΡΕΥΩΝ (Αθανάσιος Μπούρας):** Εντάξει, το ξέρουμε. Όλοι έτσι έχουμε.

**ΧΡΙΣΤΙΝΑ ΑΛΕΞΟΠΟΥΛΟΥ:** Δεν μπορεί να μας λέει χιτλερικούς!

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ ηρεμήστε!

**ΧΡΙΣΤΙΝΑ ΑΛΕΞΟΠΟΥΛΟΥ:** Είναι ντροπή για το Ελληνικό Κοινοβούλιο!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Εσείς είστε ντροπή!

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ!

**ΧΡΙΣΤΙΝΑ ΑΛΕΞΟΠΟΥΛΟΥ:** Ντροπή εσείς!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Εσείς είστε ντροπή! Εσείς μπήκατε στο τρένο ως Υφυπουργός και είπατε ότι είναι ασφαλές. Δεν ντρέπεστε;

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Μπήκατε ως Υφυπουργός να δείξετε ότι είναι ασφαλές το τρένο…

**ΧΡΙΣΤΙΝΑ ΑΛΕΞΟΠΟΥΛΟΥ:** Ντροπή σας να μας λέτε χιτλερικούς και να υπονοείτε τέτοια πράγματα!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν υπονοώ, το λέω ευθέως!

**ΧΡΙΣΤΙΝΑ ΑΛΕΞΟΠΟΥΛΟΥ:** Ντροπή σας!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ντροπή σας που μπήκατε στο τρένο να κάνετε βόλτα ότι είναι ασφαλές!

**ΧΡΙΣΤΙΝΑ ΑΛΕΞΟΠΟΥΛΟΥ:** Ντροπή σας!

**ΠΡΟΕΔΡΕΥΩΝ (Αθανάσιος Μπούρας):** Ηρεμήστε!

**ΧΡΙΣΤΙΝΑ ΑΛΕΞΟΠΟΥΛΟΥ:** Είστε η ντροπή των Ελλήνων!

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, κυρία Αλεξοπούλου!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευτυχώς οι Έλληνες δεν εκπροσωπούνται από εσάς.

**ΧΡΙΣΤΙΝΑ ΑΛΕΞΟΠΟΥΛΟΥ:** Αυτό καταλαβαίνετε από τα αποτελέσματα; Αυτό ξέρετε, ότι δεν εκπροσωπούνται από εμάς;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, κυρία Αλεξοπούλου, πρώην Υφυπουργέ Υποδομών και Μεταφορών, που μπήκατε μέσα στο τρένο να επιδείξετε ότι υπάρχουν ασφαλείς μεταφορές, δεν ντρέπεστε!

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν ντρέπεστε; Καθίστε κάτω!

**ΧΡΙΣΤΙΝΑ ΑΛΕΞΟΠΟΥΛΟΥ:** Δεν ντρέπεστε;

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, κυρία Αλεξοπούλου!

**ΧΡΙΣΤΙΝΑ ΑΛΕΞΟΠΟΥΛΟΥ:** Όχι, κύριε Πρόεδρε! Μας λέει ναζιστές, κι εμείς πρέπει να κάτσουμε να το ακούμε;

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, λοιπόν φτάνουμε στο τέλος και σας παρακαλώ, ηρεμήστε.

**ΧΡΙΣΤΙΝΑ ΑΛΕΞΟΠΟΥΛΟΥ:** Δεν μπορώ να ηρεμήσω, κύριε Πρόεδρε, να μας λέει ναζιστές και χιτλερικούς! Δεν μπορώ να ηρεμήσω!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τότε να πείτε να αποσυρθεί η «ντροπολογία», κυρία Αλεξοπούλου, να αποσυρθεί η ναζιστικού τύπου και ρατσιστικού περιεχομένου τροπολογία σας, αν δεν μπορείτε. Εσείς είστε εδώ και έχετε φωνή, οι άνθρωποι που θέλετε να τους…

**ΧΡΙΣΤΙΝΑ ΑΛΕΞΟΠΟΥΛΟΥ:** … (Δεν ακούστηκε)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, παρακαλώ να ανακαλέσετε στην τάξη την κ. Αλεξοπούλου!

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ!

**ΧΡΙΣΤΙΝΑ ΑΛΕΞΟΠΟΥΛΟΥ:** Άκου να μας ανακαλέσει στην τάξη! Δεν ντρέπεσαι εδώ μέσα, λες τέτοια πράγματα! Ντροπή!

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, κυρία Αλεξοπούλου! Σας παρακαλώ! Επιτέλους!

**ΧΡΙΣΤΙΝΑ ΑΛΕΞΟΠΟΥΛΟΥ:** Όχι, κύριε Πρόεδρε!

**ΠΡΟΕΔΡΕΥΩΝ (Αθανάσιος Μπούρας):** Ηρεμήστε, σας παρακαλώ!

**ΧΡΙΣΤΙΝΑ ΑΛΕΞΟΠΟΥΛΟΥ:** Δεν μπορώ να ηρεμήσω! Δεν μπορούμε να λέμε ό,τι θέλουμε εδώ μέσα! Όλη μέρα λέει, λέει, λέει…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ζητήσατε ποτέ συγγνώμη που είπατε ότι τα τρένα είναι ασφαλή ως Υφυπουργός;

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, κυρία Αλεξοπούλου! Ηρεμήστε!

**ΧΡΙΣΤΙΝΑ ΑΛΕΞΟΠΟΥΛΟΥ:** Δεν μπορώ! Έχουμε μια αξιοπρέπεια! Δεν μπορεί να ακούνε οι οικογένειές μας αυτά τα πράγματα!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αλλά μπορούν να σας βλέπουν να κάνετε βόλτα στο τρένο που είναι ασφαλές!

**ΧΡΙΣΤΙΝΑ ΑΛΕΞΟΠΟΥΛΟΥ:** Πού είναι ο Χίτλερ;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Φωνάξτε τον! Εδώ ήταν κι ο κ. Πλεύρης.

**ΧΡΙΣΤΙΝΑ ΑΛΕΞΟΠΟΥΛΟΥ:** Τι «φωνάξτε τον»; Ποιος θα φωνάξει;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εδώ ήταν κι ο κ. Πλεύρης, κι ο κ. Βορίδης, κι ο κ. Γεωργιάδης.

**ΧΡΙΣΤΙΝΑ ΑΛΕΞΟΠΟΥΛΟΥ:** Ούτε να διαφωνείς πολιτικά δεν ξέρεις!

**ΠΡΟΕΔΡΕΥΩΝ (Αθανάσιος Μπούρας):** Συνεχίστε, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο φασισμός έχει πάρα πολλά πρόσωπα.

**ΧΡΙΣΤΙΝΑ ΑΛΕΞΟΠΟΥΛΟΥ:** Άντε από δω πέρα!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ένα από αυτά είναι και αυτό ακριβώς, να μην θέλεις να ακουστεί ο αντίλογος, να μην αντέχεις να ακούγεται ούτε το ποίημα του Γερμανού πάστορα να μην ακουστεί. Θα ακουστεί όμως, θέλετε, δεν θέλετε.

**ΧΡΙΣΤΙΝΑ ΑΛΕΞΟΠΟΥΛΟΥ:** Να δω ποιος θα σε ακούσει μέχρι το τέλος!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καταπληκτική η εκπροσώπηση της Κυβέρνησης και της κυβερνητικής Πλειοψηφίας.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κυρία Πρόεδρε, με την παρέμβαση που ζητήσατε για την αντισυνταγματικότητα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε. Εδώ και πάρα πολλή ώρα υφίσταμαι προπηλακισμούς, όπως είδατε. Ευχαριστώ που προσπαθήσατε έστω να νουθετήσετε και επανέρχομαι στο κείμενο και στο ποίημα του Νιμέλερ.

«Όταν ήρθαν για τους συνδικαλιστές, σιώπησα, γιατί δεν ήμουν συνδικαλιστής. Και όταν ήρθαν για τους Εβραίους, δεν μίλησα γιατί δεν ήμουν Εβραίος. Και όταν ήρθαν να συλλάβουν εμένα, δεν υπήρχε κανείς πια να μιλήσει.»

Εμείς λοιπόν είμαστε εδώ για να μιλάμε γι’ αυτούς που δεν έχουν φωνή, όχι γι’ αυτούς που θέλουν να καλύψουν τις φωνές των άλλων. Γι’ αυτούς που αυτήν τη στιγμή μπορεί να βρίσκονται μέσα στη θάλασσα, μέσα στα κύματα ή στους υποτιθέμενους χώρους υποδοχής, γι’ αυτούς που αυτήν τη στιγμή τρέμουν για τη ζωή τους, γι’ αυτούς που αναζητούν καταφύγιο και άσυλο, γι’ αυτούς που με σίγουρο κίνδυνο ζωής μπαίνουν στη διαδικασία να αφήνουν την πατρίδα τους για να βρουν την ασφάλεια.

Επειδή πολλά ακούστηκαν και νομίζω ότι εδώ, μέσα στην Αίθουσα, δεν ακούστηκε ακόμη αυτό, θα ήθελα να ενημερώσω εσάς τους εναπομείναντες Βουλευτές και βέβαια το πανελλήνιο για κάτι που η ΕΡΤ δεν το είπε. Η ΕΡΤ είπε ότι η Ευρωπαϊκή Επιτροπή μέσω ενός εκπροσώπου τύπου είναι ενήμερη για την τροπολογία.

Όμως ο Επίτροπος Ανθρωπίνων Δικαιωμάτων του Συμβουλίου της Ευρώπης, ο αρμόδιος δηλαδή για τα ζητήματα προστασίας των ανθρωπίνων δικαιωμάτων και προστασίας των προσφύγων, ο κ. Μάικλ Ο’ Φλάχερτι, έβγαλε μια πάρα πολύ σοβαρή και αυστηρή ανακοίνωση.

«Προτρέπω τα μέλη του ελληνικού Κοινοβουλίου να απορρίψουν την τροπολογία που προβλέπει την αναστολή της καταγραφής αιτήσεων ασύλου από άτομα που φτάνουν με πλοίο από τη Βόρεια Αφρική, καθώς και την αναγκαστική επιστροφή τους χωρίς καταγραφή στη χώρα καταγωγής ή προέλευσης. Αυτή η πρόταση θα νομιμοποιούσε την επιστροφή ανθρώπων που αντιμετωπίζουν κίνδυνο βασανιστηρίων και άλλων σοβαρών παραβιάσεων, κατά παράβαση των υποχρεώσεων που απορρέουν από την Ευρωπαϊκή Σύμβαση για τα Δικαιώματα του Ανθρώπου, τη Σύμβαση του 1951 για τους Πρόσφυγες, καθώς και άλλα κείμενα όπως το Διεθνές Σύμφωνο για τα Ατομικά και Πολιτικά Δικαιώματα και ο Χάρτης των Θεμελιωδών Δικαιωμάτων της Ευρωπαϊκής Ένωσης.

Είμαι επίσης ενήμερος για πρόσθετα μέτρα που ανακοίνωσε την Πέμπτη στο Κοινοβούλιο ο Πρωθυπουργός Μητσοτάκης, συμπεριλαμβανομένης της σύλληψης και κράτησης όλων όσοι εμπλέκονται σε αυτή την τροπολογία, η οποία εάν εφαρμοστεί θα εγείρει περαιτέρω ζητήματα συμμόρφωσης με το διεθνές δίκαιο των ανθρωπίνων δικαιωμάτων. Αναγνωρίζω ότι οι αυξανόμενες αφίξεις στη Γαύδο και την Κρήτη τους τελευταίους έξι μήνες έχουν δημιουργήσει νέες προκλήσεις για τις ελληνικές αρχές. Ωστόσο, όπως τόνισα και κατά την επίσκεψή μου στην Ελλάδα τον περασμένο Φεβρουάριο» -λέει ο κ. Ο’ Φλάχερτι- «η ανθρωπιστική κατάσταση θα ήταν διαχειρίσιμη, εάν οι αρχές είχαν αντιμετωπίσει την έλλειψη ικανότητας υποδοχής εγκαίρως.

Σε κάθε περίπτωση, όλα τα μέτρα που λαμβάνονται για την αντιμετώπιση αυτών των προκλήσεων θα πρέπει να σέβονται τα ισχύοντα νομικά μέσα. Με άλλα λόγια οι αρχές πρέπει να διασφαλίζουν ότι τα ανθρώπινα δικαιώματα των εν λόγω ατόμων γίνονται σεβαστά, οι ανάγκες προστασίας τους αξιολογούνται ατομικά και αποτελεσματικά και ότι όσοι πληρούν τις προϋποθέσεις για διεθνή προστασία έχουν πρόσβαση σε ουσιαστικά μέτρα προστασίας.»

Το καταθέτω στα Πρακτικά, γιατί είναι πάρα πολύ σοβαρό και πάρα πολύ σοβαρά αυτά που συμβαίνουν.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το λέω από χτες και έχω παρέμβει πολλές φορές, γιατί δεν μπορώ να δεχτώ ότι η χώρα μου θα βρεθεί σε μια τέτοια διολίσθηση αφαίρεσης της διεθνούς προστασίας από ανθρώπινα πλάσματα και από ανήλικα παιδιά.

Η Κοινοβουλευτική Ομάδα της Πλεύσης Ελευθερίας, εμείς οι έξι Βουλευτές, που επιμένουμε να είμαστε εδώ και να δίνουμε φωνή σε αυτούς που δεν έχουν και σε αυτούς που δεν είναι εδώ, καταθέτουμε, όπως ανακοινώσαμε από το πρωί, ένσταση αντισυνταγματικότητας κατά της τροπολογίας που κατατέθηκε χθες το βράδυ και η οποία είναι ρατσιστική, στρέφεται κατά της διεθνούς προστασίας των ανθρωπίνων δικαιωμάτων και του διεθνούς κεκτημένου προστασίας του δικαιώματος στο άσυλο, στη δικαστική προστασία και στην πραγματική προσφυγή, καθώς και κατά της ισότητας του δικαιώματος στη ζωή, του δικαιώματος στην προστασία από βασανιστήρια και από σκληρή και απάνθρωπη μεταχείριση.

Πρόκειται για κυβερνητική τροπολογία η οποία παραβιάζει σειρά άρθρων του Συντάγματος, μεταξύ των οποίων τα άρθρα 2, 5, που προστατεύουν την ανθρώπινη ζωή, την ανθρώπινη αξιοπρέπεια και την ισότητα όλων, όλων των πλασμάτων, όπως λέγαν και τα επαναστατικά συντάγματα, του άρθρου 7 που προβλέπει ότι καμία ποινή, όπως οι ποινές που προβλέπει η τροπολογία, δεν επιβάλλεται χωρίς νόμο που έχει τα χαρακτηριστικά της έννομης προστασίας, του άρθρου 8 και του άρθρου 20 που προβλέπουν το δικαίωμα στη δικαστική προστασία, στην προηγούμενη ακρόαση και στον φυσικό δικαστή, του άρθρου 21 που προστατεύει τα δικαιώματα στην οικογένεια, στη μητρότητα και στην παιδική ηλικία. Διότι και αυτά τα παιδιά και αυτές τις μάνες ετοιμάζεστε να τις επαναπροωθείτε.

Μνημονεύουμε στην ένσταση αντισυνταγματικότητας, επίσης, το άρθρο 25 του Συντάγματος, που παραβιάζεται και ως προς την εγγυητική του διάσταση και ως προς την αρχή της αναλογικότητας και φυσικά, το άρθρο 74 του Συντάγματος, που προβλέπει ότι οι τροπολογίες σε νομοσχέδια πρέπει να είναι σχετικές με το αντικείμενο του νομοσχεδίου και όχι άσχετες με το αντικείμενο του νομοσχεδίου, όπως ρητά προβλέπει το άρθρο 74. Τροπολογία άσχετη με το αντικείμενο του νομοσχεδίου, όπως είναι η προκειμένη, δεν εισάγεται καν στην Ολομέλεια και δεν θα έπρεπε να εισάγεται στην Ολομέλεια. Και αν ήμουν Πρόεδρος της Βουλής, δεν θα εισαγόταν στην Ολομέλεια αυτή η τροπολογία.

Μνημονεύουμε και μια σειρά από διεθνείς συμβάσεις που έχουν υπερνομοθετική ισχύ, κατά το άρθρο 28 του Συντάγματος, από την Ευρωπαϊκή Σύμβαση Δικαιωμάτων του Ανθρώπου και τα Πρόσθετα αυτής Πρωτόκολλα, στην Οικουμενική Διακήρυξη των Ανθρωπίνων Δικαιωμάτων του ΟΗΕ σε συνδυασμό με τον Καταστατικό Χάρτη του ΟΗΕ, στη Σύμβαση της Γενεύης για την Προστασία των Προσφύγων, στο Διεθνές Σύμφωνο για τα Ατομικά και Πολιτικά Δικαιώματα και τα Πρόσθετα Πρωτόκολλα, στη Διεθνή Προστασία, που είναι ευρύτατη, των Ανθρωπίνων Δικαιωμάτων.

Εγώ αντιλαμβάνομαι ότι, όταν ορκιζόμαστε στο Σύνταγμα να διαφυλάξουμε τη δημοκρατία, ορκιζόμαστε για τέτοιες περιπτώσεις που ανθρώπινα πλάσματα και ανθρώπινες ζωές θα βρίσκονται σε άμεσο κίνδυνο λόγω κυβερνητικής πολιτικής, λόγω μιας τροπολογίας ρατσιστικής που παραβιάζει και τη διεθνή νομιμότητα ως προς την καταπολέμηση και πάταξη του ρατσισμού, του απαρτχάιντ και όλων εν γένει των διακρίσεων λόγω φύλου, φυλής, εθνότητας, καταγωγής, διακρίσεων που εισάγονται ρητά. Μιλάτε για ανθρώπους προερχόμενους από τη Βόρεια Αφρική.

Είναι ευθέως ρατσιστική η τροπολογία. Παραβιάζει ευθέως τον αντιρατσιστικό νόμο και τις σχετικές προβλέψεις του Ποινικού Κώδικα. Και ειλικρινά, μιλάω ήπια παρά από τον ακραίο προπηλακισμό, που δείχνει σε ποιον πανικό και δυσκολία βρίσκεστε για άλλους λόγους, για τον ΟΠΕΚΕΠΕ, για τα Τέμπη. Για άλλους λόγους είστε σε αυτόν τον πανικό. Και η κυρία που αποχώρησε είναι σε δύσκολη θέση, διότι διαφήμισε την ασφάλεια των μεταφορών το 2023, μπήκε στο τρένο, ως Υφυπουργός και περιδιάβαινε και την έπαιρνε η ΕΡΤ και δύο χρόνια μετά, βγήκε ο Πρωθυπουργός και είπε ότι ακόμα δεν είναι ασφαλείς οι μεταφορές. Γι’ αυτό είναι σε δύσκολη θέση, όχι γιατί σας εγκαλούμε σωστά, επειδή προσπαθείτε να απευθυνθείτε στα ρατσιστικά ένστικτα για να γλιτώσετε την κοινωνική κατακραυγή για τα ανομήματά σας στο πεδίο της διαφθοράς.

Μιλάω, λοιπόν, ήρεμα και λέω ότι μας αναλογεί αυτό που κάνουμε αυτή τη στιγμή. Καταθέτουμε την ένσταση αντισυνταγματικότητας της Πλεύσης Ελευθερίας κατά της τροπολογίας που κατατέθηκε -και το καταθέτω, παρακαλώ, στα Πρακτικά- από τους Υπουργούς Εξωτερικών, Άμυνας, Προστασίας του Πολίτη, Ασύλου και Μετανάστευσης και Ναυτιλίας χθες το βράδυ. Ζητάμε την άμεση απόσυρσή της. Ζητάμε την ακύρωση της ψηφοφορίας επ’ αυτής. Ζητάμε την προστασία των ανθρωπίνων δικαιωμάτων και απαιτούμε την προστασία όλων των ανθρώπινων πλασμάτων, όλων των παιδιών, όλων των οικογενειών, όλων εκείνων των ψυχών που περιμένουν από εμάς προστασία και σεβασμό.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

(Η προαναφερθείσα ένσταση αντισυνταγματικότητας της Πλεύσης Ελευθερίας καταχωρίζεται στα Πρακτικά και έχει ως εξής:

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, ολοκληρώσαμε για σήμερα τη διαδικασία.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 23.45΄ λύεται η συνεδρίαση για αύριο -θέλουμε ένα τέταρτο ακόμα- ημέρα Παρασκευή 11 Ιουλίου 2025 και ώρα 09.00΄, με αντικείμενο εργασιών του Σώματος: α) νομοθετική εργασία, συνέχιση της συζήτησης και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ανάπτυξης και β) κοινοβουλευτικό έλεγχο, συζήτηση επικαίρων ερωτήσεων.

Καλό βράδυ, πάντα με υγεία!

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**